
Pagal tematiką ir vaizduojamą epochą ši mano knyga ga- 
na glaudžiai siejasi su kita — „„Karavelės išplaukia į vandeny- 
ną”, kuri buvo skirta Kristupui Kolumbui ir jo istorinėms jūrų 
kelionėms. Ir šįsyk knygos tema — didieji geografiniai atradi- 
mai, tačiau čia daugiausia pasakojama apie portugalų jūri- 
ninkus ir konkistadorus — Enrikį Jūrininką, Diogų Kaną, Bar- 
tolomėjų Diašą, Vasko da Gamą, Kabralą, Almeidą, Albukerkį 
bei kitus daugiau ar mažiau žinomus keliautojus, naujų žemių 
ir naujų jūros kelių atradėjus, kolonijų grobikus bei valdy- 
tojus. 

Pirmuosiuose skyriuose šiek tiek užsiminta apie dar gerokai 
prieš portugalų laikus įvykusias senovės keliones po Afriką ir 
aplinkui ją, žygius į Indiją bei kitas tolimas šalis. 

XV ir XVI a. portugalai, išplaukę į okeano platybes, iš nau- 
jo ieškojo ir surado Afrikos pakrantes bei kelią aplink Afriką, 
aplink Gerosios Vilties ragą, kur pučia musonai, ligi pat toli- 
mosios Indijos. Jų indėlis į geografinius atradimus iš tiesų di- 
delis. Prisiminus tuos atradimus, galima sušukti lygiai taip, 
kaip sušuko garsusis geografas Žakas Paganelis, vienas Žiulio 
Verno romano „Kapitono Granto vaikai“ herojų: „Iš tiesų, ar 
begali būti didesnis pasitenkinimas, didesnis malonumas už tą, 
kurį patiria jūrininkas, žymėdamas savo atradimus laivo žemė- 
lapyje? Jis mato, kaip pamažu susidaro naujos žemės, kaip ny- 
ra iš bangų keterų sala po salos, iškyšulys po iškyšulio, tartum 
visa tai išnirtų iš jūros gelmių! Pradžioje apribai neaiškūs, 
vientisai nesueina, nutrūksta! Ir pagaliau naujasis žemynas su 
savo ežerais, upėmis ir upeliais, kalnais, slėniais ir lygumomis 
išsidriekia gaublyje visu puikumu! Naujų žemių atradėjas tai 
tas pats, kaip ir išradėjas!“ 

Kaip būtų nuostabu, jei į didžiuosius geografinius atradimus 
galėtume žvelgti susižavėjusiomis, kiek naivokomis Paganelio 
akimis. Deja, tikrovė yra kitokia, ji neslepiama ir šitoje kny- 
goje: didžiuosius geografinius atradimus išvien lydėjo prievar- 

ta, žudynės, naujųjų žemių grobimas, priespauda ir vergovė. 
Įkandin susižavėjusio svajotojo Paganelio, jei toks ir pasitai- 
kydavo naujųjų kraštų atradėjų bei tyrinėtojų tarpe, paprastai 
sekdavo žiaurūs kariai, fanatiški kunigai, klastingi vėrgų pirk- 
liai ir kolonizatoriai. Puikiųjų Paganelio atradimų ir tyro džiaugs- 
mo neliko nė kvapo. 

Rašydamas šią knygą ir anksčiau išleistas geografines ap- 
žvalgas, naudojausi kronikomis, dokumentais, įvairių epochų 
„istorikų bei geografų darbais, kelionių aprašymais. 


Autorius 


NAUJŲ 
ŽEMIŲ 
BEIEŠKANT 


TOLIMI SENŲJŲ TAUTŲ KELIAI 


Egiptiečiai Punto žemėje ir Nubijoje. Didžioji Saulėly- 
džio jūra ir Melkarto vartai. Finikiečių plaukimas aplink 
Afriką. Hanono ekspedicija. Graikai jūrų keliuose. Alek- 
sandras Makedonietis Indijoje. Romos epocha. Žinios apie 
žemės rutulio sandarą ir dydį. Viduramžių tamsybė. Kos- 
ma Indikopleistas 


Žmonės keliavo jau senų senovėje, ieškodami naujų medžiok- 
lės plotų ir geresnių vietų gyventi, tuo pačiu pradėdami ir mai- 
nų prekybą. 

Apie tai liudija Indijos ir Ramiojo vandenyno kiaukutai 
kaūri bei Viduržemio jūros kriauklės, randamos akmens am- 
žiaus stovyklose šiaurės Europoje, taip pat Baltijos gintaras, 
puošęs Egipto faraonų kapavietes. Iš genties į gentį keliaudavo 
taipogi ir titnagas, druska, žalvaris, arabų sidabras bei etruskų 
auksas. Netgi tarp labiausiai nutolusių kraštų būta ryšių, tegu 
pradžioje ir netiesioginių. Juk nei sausuma, nei jūromis dar 
nėjo plačiai išsišakoję prekybiniai keliai. Tačiau ilgainiui tau- 
tos ėmė vis plačiau bendrauti. 

Antikinio pasaulio istorikai ir geografai paliko žinių apie 
senovės tautų keliautojus, pirklius, jūreivius ir karius, kurie 
jau prieš tūkstančius metų iš žmonijos civilizacijos pirmųjų 
centrų — Viduržemio jūros šalių bei Mesopotamijos — patraukė 
į svetimus kraštus ir išplaukė į vandenyno platybes. Jie api- 
plaukė Afriką ir laimingai pargrįžo namo, keliavo dykumomis 
į Afrikos gilumą, atrado kelią į tolimąją Aziją ligi pat Indijos 
ir Kinijos. Taip pat Rytų keliautojai jau senovėje žinojo jūros 
bei sausumos kelius į Vakarų žemes. Trumpame veikale ima- 
noma papasakoti tiktai apie pačias svarbiausias to meto kelio- 
nes ir atradimus Afrikoje ir kelyje į Indiją, — tokį tikslą turi 
šios knygos autorius, ir, atrodo, tai bus pravartu skaitytojui, 

norinčiam geriau susipažinti su portugalų jūros keliautojų vaid- 
meniu didžiuosiuose geografiniuose atradimuose. 

Visų pirma reikia paminėti Egiptą, senos kultūros valstybę 
Nilo žiotyse ir žaliajame slėnyje, iš trijų pusių apsuptą dyku- 
ma. Maždaug prieš penkis tūkstančius metų egiptiečiai perėjo 
dykumą ir paskelbė savo nuosavybe Nubiją — plotą, esantį ties 
Nilo slenksčiais ir aukščiau jų, ligi pat Baltojo ir Mėlynojo 
Nilo santakos. Iš Nubijos egiptiečiai parsigabendavo vergų ir 
parsivarydavo į savo kraštą galvijų bandas, atimtas iš juodųjų 
genčių. Jau gilioje senovėje egiptiečių laivai plaukdavo į Liba- 
ną, esantį Viduržemio jūros pakrantėje, parsivežti kedro medie- 
nos šventovių statybai. 

2750 metais prieš mūsų erą egiptiečiai per kalnus ir dykumas 
patraukė palei Raudonąją jūrą į Punto žemę (manoma, kad tai 
galėjo būti Abisinija, Somalis arba Jemenas Arabijos pakrašty- 
je) ieškoti aukso, dramblio kaulo, brangakmenių, kvapiųjų der- 
vų,— smilkalų bei miros,— ir juodųjų vergų. Į ten egiptiečiai 
nukeliavę sausuma, o Punto žemėje pasistatę laivus ir namo 
parplaukę jūra, veždamiesi brangų krovinį — aštuoniasdešimt 
tūkstančių saikų smilkalų, šešis tūkstančius svarų elektrono 
(aukso ir sidabro lydinio) ir du tūkstančius šešis šimtus gabalų 
juodmedžio. Yra žinių, jog kitas faraonas surengęs dar vienuo- 
lika ekspedicijų į Puntą. 

Apie 1500-uosius metus prieš mūsų erą Egipto valdovė Hat- 
šepsuta, faraono Tutmozio I duktė ir pirmoji istorijoje žinoma 
karalienė, nusiuntė į Punto žemę naują ekspediciją. Kelionėn 
išsiruošė penki dideli laivai su trisdešimčia irkluotojų kiek- 
viename. Kelionės tikslas, kaip matyti, buvo Somalis, esantis 
netoli Gvardafujo rago. Egiptiečiai išmainė savo prekes į Rytų 
Afrikos bei Indijos gėrybes ir parsivežė kvapiųjų dervų, dažų, 
vertingos medienos, beždžionių, gyvą leopardą, panterų bei 
leopardų kailių, vergų — čiabuvių ir jų vaikų. Egiptan buvo 
pargabenta ir koks trisdešimt miros ūgelių ir pasodinta medi- 
niuose vazonuose šventyklos sode. Hatšepsuta labai didžiavu- 
sis ekspedicijos laimėjimais ir pareiškusi, jog, vykdydama savo 
tėvo Tutmozio I valią, ji su miros medeliais įrengusi tikrą 
Puntą prie jo kapo. Faraonas Tutmozis I iš pietinių kasyklų, 
esančių už dykumų, kasmet gaudavęs keturiasdešimt tonų auk- 
so, tačiau ilgainiui šios pasakiškai turtingos aukso kasyklos, ma- 
tyt, išseko. 

Egipto valdovas Necho ar Nekau (miręs 594 metais prieš 
mūsų erą) įsakęs pastatyti daugybę laivų ir kanalu sujungti 
Nilą su Raudonąja jūra (kanalas buvo baigtas vėliau, o paskui 
persų nukariautojų įsakymu užpiltas) ir pasamdęs jūrų kelio- 
nėms finikiečius. 

Kaip pasakoja graikų istorikas ir keliautojas Herodotas (gy- 
venęs 484—425 m. prieš mūsų erą; senovės tautos Herodotą 
vadino „istorijos tėvu“), kanalu buvo galima plaukti keturias 
dienas, ir jis buvęs toks platus, jog dvi trijeros (laivai su trimis 
eilėmis irklų) galėjusios plaukti greta. Kanalas dideliais vin- 
giais juosęs kalnus. Jį kasant šimtas dvidešimt tūkstančių žmo- 
nių padėję galvas. 

Herodotas dar pasakoja, kad finikiečiai, parsisamdę egiptie- 
čiams, apiplaukę Libiją — šitaip tada buvo vadinama Afrika. 
Aplink ją plytinti vien jūra, išskyrus tą dalį, kur Afrika jun- 
giasi su Azija. Pirmasis tai įrodęs faraonas Necho. Jis sulaikė 
kanalo tarp Nilo ir jūros statybą ir išsiuntė finikiečius jūrų 
kelionėn į rytus, įsakęs jiems grįžti pro Melkarto stulpus (Gib- 
raltarą). Finikiečiai išplaukę iš Eritrėjos (Raudonosios) jūros ir 
atsidūrę Pietų jūroje (Indijos vandenyne). Artėjant rudeniui, 
jie sustodavę Libijos pakrantėje, apsėdavę žemę ir laukdavę, 
kol užaugs javai; suvalę derlių, susiremontavę laivus ir prisi- 
jie priplaukę Melkarto stulpus ir sugrįžę Egiptan. Taipogi pa- 
sakojama, tęsia Herodotas, jog, apiplaukdami pietinę Libiją iš 
rėje, tačiau jis tuo netikįs, gal kam kitam tai ir pasirodysią 
įtikėtina. 

Būtent šis faktas, kuriuo nė už ką nenorėjo patikėti senovės 
istorikas, ir įrodo, jog grandiozinės kelionės iš tikro yra būta. 
Taigi finikiečiai buvo nuplaukę maždaug dvidešimt penkis tūks- 
tančius kilometrų aplink juodąjį „kontinentą. Tokia kelionė at- 
rodė visai įmanoma, kadangi laivai laikydavosi pakrantės, nuo- 
lat imdami iš žemyno vandens bei maisto, be to, jie Afriką 
apiplaukė iš rytų, pasinaudoję josios rytinėje bei pietinėje pu- 
sėje vyraujančiais palankiais vėjais bei srovėmis. 
tyje prieš mūsų erą tarp jūros ir Libano kalnų. — buvo numa- 
nüs jūrininkai, laivų statytojai, pirkliai ir keliautojai. Jie pa- 

statė keletą didelių miestų, jų tarpe Tira ir Sidoną, dirbo žemę 
ir ganė gyvulius, tačiau daugiausia vertėsi prekyba bei ama- 
tais ir parūpindavo tiek Egiptui, tiek Babilonijai įvairių pre- 
kių — vergų, aukso, vario, alavo, kedro medienos, vyno, pro- 
vanso aliejaus, audinių, bei kitokių gėrybių. Jie puikiai gebėjo 
gaminti daiktus bei papuošalus iš stiklo ir metalo, mokėjo pa- 
sidaryti iš jūros sraigių nepaprastai retų ir brangių purpuro 
dažų. Tiro purpuriniai audiniai buvo pasakiškai brangūs, o jų 
paklausa turtuolių namuose ir valdovų rūmuose kasdien didėjo. 

Pamažu finikiečiams jūra tapo visai sava, jie gerai ją paži- 
nojo ir įveikdavo statytais iš Libano kedro stipriais buriniais 
laivais. Pastarieji būdavo kokių trisdešimt—keturiasdešimt met- 
rų ilgio, keturių šimtų tonų talpos ir aukštais bortais, saugo- 
jusiais jūreivius nuo bangų. 

Ieškodami vergų bei naujų rūdynų, plėšdami pakrantes, fini- 
kiečiai leisdavosi į dar tolimesnes keliones tiek po Juodąją, 
tiek po Viduržemio jūrą, kurią vadino Didžiąja Saulėlydžio 
jūra, taip pat į Balkanų ir Apeninų pusiasalius, Sardiniją, 
Afrikos pakrantę ir ten apie 825 m. prieš mūsų erą įkūrė Kar- 
taginą — „Naująjį miestą“, vėliau tapusį galinga valstybe, ge- 
bėjusiąa varžytis su Roma dėl viešpatavimo Viduržemio jūroje. 


pusiasalio ir dabartinio Maroko šiaurinėse Afrikos pakrantėse. 
Finikiečiai manė, kad Didžiąją Saulėlydžio jūrą nuo Atlanto 
vandenyno skiria nepaprasti stulpai. Legendos teigė, jog jūros 
sąsiauryje juos pastatęs Saulės dievas Melkartas. Sąsiauris bu- 
vęs panašus į vartus, pro kuriuos Saulės dievas kasdien pasi- 
traukdavęs į nakties karalystę. Uolas prie finikiečių Melkarto 
vartų graikai vadino Heraklio, romėnai — Herkulio stulpais, 
o arabai viduramžiais jas praminė Džebeltariku (iš čia ir kilęs 
Gibraltaro sąsiaurio pavadinimas). 
to vartus išplaukė į Atlanto vandenyną ir jo pakrantėse įstei- 
gė pirmąsias kolonijas — Gadirą (Kadį) Pirėnų pusiasalio pie- 
tuose ir Tingisą (Tanžerą) Afrikos pakrantėje, taip pat apiplau- 
kė visą Portugalijos pakraštį. Jie ilgą laiką blokavo Gibraltaro 
sąsiaurį, nepraleisdami nė vieno svetimšalių laivo, tačiau patys 
nuplaukdavo net ligi Albiono salų (Anglijos). Gali būti, jog 

bebaimiai finikiečių jūreiviai buvo prasiskverbę dar toliau 
į šiaurę ir pasiekę netgi Baltijos jūrą. Yra žinių, jog jie par- 
siveždavę gintaro — saulės akmens arba elektrono, kaip jį va- 
dindavę graikai. Plaukiodami po Atlanto vandenyną, finikie- 
čiai, reikia manyti, atrado Madeirą bei Kanarų salas, kur aptiko 
naujų dažų — raudonųjų slibino medžio sakų — „slibino ašarų“. 
kia kelionė drąsiems jūrininkams buvo visai įmanoma. Fini- 
kiečiai statė laivus savo kaimynams Raudonosios jūros bei 
Persų įlankos pakrantėse ir parsisamdydavo jiems tarnauti. 
to žemę, o Judėjos karaliaus Saliamono siųsti — į legendinę 
Ofirą aukso parvežti (tokia kelionė minima biblijos legendose). 
Manoma, kad slėpiningoji aukso žemė Ofira buvusi rytinės 
vatorių ir nuplaukę iki 207 p. pl. Jie pargabenę Saliamonui 
keturis šimtus dvidešimt talentų aukso (kai kurių mokslininkų 
apskaičiavimais tai buvę trylika, dvidešimt aštuonios ar netgi 
keturiasdešimt tonų aukso!), brangakmenių, ebeno medienos, 
sidabro, dramblio kaulo, beždžionių ir povų. Maždaug tuo pa- 
čiu laiku Saliamoną aplankiusi legendinė Sabos karalienė, ku- 
ri IX a. prieš mūsų erą viešpatavusi Jemene — „Laimingojoje 
Arabijoje“. Ši pasakiškoji gražuolė atvežusi Saliamonui dovanų 
šimtą dvidešimt talentų aukso. Judėjos karalius įsakęs iš jo 
nulieti du šimtus skydų ir padirbdinti dramblio kaulo sostą su 
šešiomis gryno aukso pakopomis. 

Po šimto metų nuo tos nepaprastos aplink visą Afriką jūrų 
kelionės, įvykusios VI a. prieš mūsų erą, kartaginiečiai Afrikos 
pakrante skverbėsi vis tolyn į pietvakarių Atlantą. Tarp 480 
ir 450 m. prieš mūsų erą Kartaginos laivyno vadas sufetas 
Hanonas, senatui įsakius, su šešiasdešimčia laivų, turėjusių po 
penkiasdešimt irkluotojų, ir trisdešimčia tūkstančių kolonistų 
išplaukęs iš -Didžiosios Saulėlydžio jūros į vandenyną pro Mel- 
karto vartus. Afrikos šiaurės vakarinėje pakrantėje kartagi- 
Nniečiai įkūrę šešetą naujų miestų, kurių pats atokiausias sto- 
vėjęs į pietus nuo Melkarto stulpų, lygiai taip toli, kaip ir 
pati Kartagina nuo sąsiaurio į rytus. Įvykdęs šią užduotį, Hano- 
Nas plaukęs dar toliau į pietus, tačiau nėra tikrų žinių, ką šioji 
ekspedicija atradusi. Reikia manyti, ji buvo nuplaukusi toliau 
Žaliojo rago ir pasiekusi Senegalo ir Gambijos žiotis. Hanonas 

sugrįžęs Kartaginon ir pranešęs senatui: kartaginiečių laivai 
ilgai plaukę palei tolimosios pietų žemės krantus, tirštai apau- 
gusius kvapniais medžiais. Naktimis ten blyksėję daugybė sig- 
nalinių žiburių, dundėję būgnai ir skardėję dūdos. Taipogi jie 
matę kažkokį aukštą kalną, nuo kurio garmėję ir plūdę jūron 
ugnies srautai. "Šis kalnas vadinamas „Dievų kovos vežimu“ 
(spėjama, kad tai būta Kameruno ugnikalnio, kuris karts nuo 
karto prasiverždavęs ir išspiaudavęs lavą). Dėl karščio žemės 
nesą įmanoma pasiekti. Vienoj įlankoj esanti sala, kurioje 
gyveną laukiniai žmonės. Ypač daug ten buvę moterų, kurių 
kūną dengusi tanki vilna. Vertėjai tuos žmones vadinę gori- 
lomis. Keliauninkai juos mėginę pagauti, bet visi gorilų vyrai 
išsibėgioję, karstydamiesi po uolas ir mėtydami į kartaginie- 
čius akmenis. Nelaisvėn pakliuvusios tik moterys: jos kandžio- 
josi, draskėsi ir bėgo nuo užpuolikų. Tada jūrininkai jas už- 
mušę, nunėrę odas ir parvežę Kartaginon. Toliau jie nebeplau- 
kę, nes pristigę maisto. 


Senovės geografas ir istorikas Strabonas (gimęs 66 m. prieš 
mūsų erą) tvirtina, esą, jo laikais vakarinėje Afrikos pakran- 
tėje buvę kokie trys šimtai apleistų miestų ir kaimų, kuriuos 
kažkada pastatę finikiečiai ir kartaginiečiai. 

Į tolimąsias jūrų keliones plaukdavo ir graikai, kurie steig- 
davo kolonijas tiek Viduržemio, tiek Juodosios jūros pakran- 
tėse. Graikija tapo viso antikinio pasaulio centru, tuo tarpu 
finikiečių galybei atėjo saulėlydis. 


Apie graikų keliones ir karo žygius pasakoja tiek istorijos šal- 
tiniai, tiek puiķiausios sakmės ir legendos. Juose minima argo- 
nautų kelionės į Kolchidą Juodosios jūros pakrantėje aukso vil- 
nos ieškoti, taip pat Trojos karas bei Odisėjo klajonės. 

IV a. prieš mūsų erą graikas Pitėjas iš graikų kolonijos Ma- 
silijos (Marselio) nuplaukęs Pirėnų pusiasalio vakariniu pakraš- 
čiu į šiaurę. Jis pasiekęs Albioną — Britų salas ir plaukęs dar 
toliau į šiaurę. Pitėjas pasakoja apie vieną jūros salą, kur 
pavasarį bangos išmetančios krantan tiek daug gintaro, jog 
vietiniai gyventojai juo kūreną židinius arba parduodą kaimy- 
nams. Spėjama, jog tokia gintaro sala tais laikais tikrai buvusi 
priešais Elbės žiotis, bet ilgainiui bangos pamažu ją nuplovę. 

Kitas garsus graikas — Aleksandras Makedonietis — su savo 
kariuomene išmaišė visą Egiptą, visą Mažąją bei Vidurinę Aziją. 

326 metais prieš mūsų erą Aleksandras Makedonietis įsibrovė 
Indijon ir nužygiavo ligi Indo upės. Jo atlikti karo žygiai 
tais laikais atrodę tikrai legendiniai, fantastiški, atvėrė plačius 
kelius graikų kolonizacijai bei prekybai taro Vakarų ir Rytų, 
taipogi praplėtė ir geografijos žinias. Ligi to laiko graikai mažai 
ką težinojo apie Indiją. 

Aleksandro laivyno vadas Nearchas, grįždamas jūromis iš In- 
dijos, plaukė nuo Indo žiočių ligi Eufrato ir smulkiai aprašė 
Indijos vandenyno bei Persų įlankos pakrantes. Plaukdami grai- 
kų jūrininkai sutikdavę vandenyne dideles kaimenes banginių 
ir, būgštaudami, kad milžiniški padarai neapverstų laivų, pūtę 
trimitus, stengdamiesi juos nubaidyti. 

Aleksandro sukurtoji imperija, plytėjusi. nuo Dunojaus ligi 
Nilo bei Indo, po jo mirties 323 m. prieš mūsų erą greitai 
suskilo į atskiras valstybes. Tačiau ryšiai su Rytų šalimis vis 
tiek nenutrūko, ir europiečiai apie Indiją gaudavo vis daugiau 
žinių, nors tuo pat metu sklido ir visokiausių legendų. Ypatingai 
suklestėjo Egipte Aleksandro įkurtoji Aleksandrija, kuri daugelį 
šimtmečių buvo vienu iš didžiausių prekybos centrų senajame 
pasaulyje. 

Romos imperija, pasinaudojusi visais graikų pasiekimais, ma- 
žai kuo praplėtė žinias apie pasaulį, tačiau palaikė prekybinius 
ryšius su Indija ir kitomis rytų šalimis. Tuomet prekyba buvo 
romėnų pavergtųjų tautų rankose, o šios tautos nenoriai dali- 
josi patirtimi su savo prispaudėjais. 

Jau prieš mūsų erą vyko gana reguliari prekyba tarp Euro- 
pos ir Kinijos. Senosios Romos didikai, lygiai kaip seniau per- 
sų valdovai, vilkėjo Rytų šalyse austais šilkais. 

Didysis graikų mokslininkas Aristotelis, Aleksandro Make- 
doniečio mokytojas, pirmutinis iš graikų papasakojo apie šilk- 
verpius, šilką ir šilkinius audinius, apie kuriuos sužinota po 
Aleksandro žygių į Persiją. Taip pat ir Strabonas mūsų eros 
pradžioje pasakojo apie Seriką — žemę, iš kur atvežamas šilkas. 
Prekės iš tolimųjų rytų kraštų buvo gabenamos Didžiuoju Šil- 
ko keliu — karavanų takais per Centrinę Aziją, o laivai iš 
Tolimųjų Rytų plaukdavę Indijos vandenyno pakraščiais. Čia 
kinų džonkos susitikdavusios su arabų ir indų laivais. Vidurže- 
mio jūros tautų jūrininkai taipogi mokėję naudotis musonais 

Indijos vandenyno vakarų jūrose. Tai būta didelio pasiekimo. 
Musonai dar buvo vadinami Hipalo vėjais — graikų šturmano 
Hipalo garbei. Jis, esą, pirmasis atskleidęs šių vėjų paslaptį. 
I a. prieš mūsų erą Hipalas perplaukęs Arabų jūrą iš vakarų 
į rytus — nuo Afrikos šiaurės rytų ligi Indijos, prisilaikydamas 
arčiau kranto. Be abejonės, arabų ir indų jūreiviai dar gerokai 
prieš mūsų erą atiduodavo savo laivus musonų valiai, tik laikė 
šias žinias gilioje paslaptyje. 

Romėnų viešpatavimo laikais pirkliai gerai pažinojo Arabi- 
jos pusiasalio pakraščius, Irano pietinę dalį ir Indijos pakrantę 
ligi pat Komorino rago pietuose. Apie tai liudija daugybė 
romėniškų monetų, rastų tuose kraštuose. 

Tačiau apie Ceiloną ir Bengalijos įlanką jų žinios buvo labai 
miglotos. Visgi galima manyti, kad Romos imperatorių laikais 
jūrų keliautojai Malakos sąsiauriu buvo išplaukę į Ramųjį 
vandenyną ir pasiekę Kiniją. 

Romos laikais leistasi ir į tolimas keliones palei Afrikos 
krantus, nors žymiai rečiau, negu plaukiojo kartaginiečiai. Po 
Kartaginos sugriovimo (apie 146 m. prieš mūsų erą) romėnų 
karvedys Scipionas pasiuntė ekspediciją į pietus už Herkulio 
stulpų. Jai vadovavo jo bičiulis istorikas Polibijas, kilimo grai- 
kas. Polibijas, atrodo, buvo nuplaukęs ligi Senegalo žiočių ar 
Žaliojo rago. Tačiau romėnai apie vakarinę Afrikos pakrantę 
žinojo nepalyginamai mažiau, negu graikai, finikiečiai ir karta- 
giniečiai prieš kelis šimtus metų. 

Pirkliai Romos laikais, regis, pasiekdavę ir rytinius Afrikos 
krantus nuo Sueco sąsmaukos ligi pat Zanzibaro salos (6° p. pl.). 
Ten nuplaukdavo ne tik arabai, bet ir graikai. Arabai — vergų 
medžiotojai, aukso bei dramblio kaulo supirkėjai — pasiekdavo 
Afrikos gilumą ir parnešdavo žinių apie sniegu apklotus kal- 
nus (Keniją ir Kilimandžarą), stūksančius prie kelio į Didžiuo- 
sius ežerus. 

Romėnai gerai pažinojo taip pat visą šiaurinį Afrikos pakraš- 
tį, ir iš ten ne sykį su kariuomene traukė į pietus — ar iš 
Kartaginos, ar Nilu aukštyn, — į etiopų žemę Abisiniją. 

Graikų ir romėnų istorikai bei geografai per šimtmečius su- 
kaupė daugybę žinių ir sukūrė mokslą apie žemės rutulio san- 
darą. 

Jau didysis matematikas Pitagoras penki šimtai metų prieš 
mūsų erą bei Aristotelis, vienas žymiausių senosios Graikijos 
mokslininkų, sakė, kad Žemė esanti rutulio formos, o Herakli- 
tas dar tvirtino, jog ji sukasi apie savo ašį Graikų geo- 
grafas Eratostenas (276—193 m. prieš mūsų erą) pirmasis moks- 
liškai ir gana tiksliai nustatė žemės rutulio dydį (vieni moks- 
lininkai sako, kad paklaida buvusi tik 2%, o kiti — 2095). Po 
šimtmečio — tarp II ir I amžiaus prieš mūsų erą — atliktų ma- 
tavimų rezultatai buvo gerokai mažesni už tikruosius. 

Jau pora šimtmečių prieš mūsų erą ir josios pradžioje anti- 
kinėje geografijoje nusistovėjo teorija apie vieningą, begalinį 
Pasaulio vandenyną, supantį visą Žmonių gyvenamą pasaulį. 
Tuo tarpu žymusis Aleksandrijos astronomas, matematikas bei 
geografas graikas Klaudijus Ptolemėjas mūsų eros II amžiuje 
nebepritarė, jog vandenynas plytįs į šiaurę bei rytus nuo Azi- 
jos ir į pietus nuo Afrikos. Pietrytinė Azija toli pietuose susi- 
jungianti su rytine Afrika, tokiu būdu Indijos okeaną, ne- 
lyginant milžinišką ežerą, iš visų pusių supanti sausuma. Ptole- 
mėjo autoriteto būta tokio didelio, jog netgi viduramžiais ši 
teorija laikyta teisinga. Tarp kitko, Ptolemėjas nepripažino, 
kad Žemė sukasi. Jis Žemę laikė pasaulio centru ir tvirtino, 
kad visi šviesuliai sukasi aplink nejudriąją Žemę. Šis mokslas 
išsilaikė ligi XVI a. pradžios. 

Senieji geografai dalijo žemę į penkias juostas: ekvato- 
riaus, kur dėl karščių niekas negyvena, dvi poliarines, vėlgi 
negyvenamas dėl šalčio, ir dvi vidurines vidutinio klimato juos- 
tas, gyvenamas žmonių. Kiti geografai dar išskirdavo dvi šal- 
tąsias ir dvi subtropines juostas — taipogi gyvenamas žmonių. 
Mokslas apie vientisą Pasaulio okeaną teikė vilties, kad žmo- 
nės galėsią nukeliauti ir į pietų pusrutulio gyvenamąsias zonas, 
mat, plaukdami jūromis, aplenks pusiaujo dykumas, kuriose 
nesą jokios gyvybės. 

Žlugus Romos imperijai, antikos mokslininkų Žinios, kurios 
būtų galėjusios praversti jūrų keliautojams ir naujų žemių ieš- 
kotojams, viduramžiais buvo pamirštos ir užmestos. Švietimas 
buvo visai apleistas, netgi valdovai nemokėjo nei skaityti, nei 
rašyti, visur plito prietarai ir tamsumas. Vienuoliai ir kunigai 
neigė, jog Žemė esanti apvali. Mokslas apie Žemės atsiradimą 
rėmėsi biblijos legendomis. Jūrų prekyba sumenko netgi Vidur- 

žemio jūroje, dėl to pasaulio pažinimo ribos žymiai susiaurėjo. 
Afrikos vakarinė pakrantė tapo visai pamiršta. Indija ir Afri- 
ka, rodos, visai paskendo tamsybės okeane, vien mituose bei 
legendose dar buvo minimas jų vardas. 

Žinoma, ryšiai tarp tautų ir žemynų visiškai neišblėso. Juos 
palaikė ne vien prekiautojai, bet nemažai prisidėjo ir nestorie- 
čių misionierių veikla. Nestoriečiai buvo Konstantinopolio pat- 
riarcho Nestoro mokslo pasekėjai. 431 metais Nestoras, kaipo 
eretikas, buvo išvytas iš Bizantijos. Tada jis su savo pasekėjais 
nukeliavo į Persiją, kur įsteigė savo bažnyčią. Iš ten nesto- 
riečių tikėjimas plačiai pasklido po daugelį Azijos kraštų. VII 
šimtmetyje nestoriečių misionieriai nusigavo netgi Kinijon. 

Yra žinių, kad Kosma Indikopleistas (Indijos keliautojas), egip- 
tiečių pirklys, matyt, kilęs iš Aleksandrijos, VI a. pirmojoje 
pusėje yra plaukęs į tolimas keliones po Indijos vandenyno 
kraštus. Gyvenimo pabaigoj Kosma tapo vienuoliu ir apsigyve- 
no viename vienuolyne Mažojoje Azijoje. Jis parašė tamsy- 
bišką traktatą „Krikščionių topografija“, kuriame pasmerkė Pto- 
lemėjo pasaulio sistemą kaip eretišką ir neatitinkančią bibli- 
jos, ir paskelbė, jog Žemė esanti keturkampė kaip biblinio 
Mozės kapas, o šią keturkampę Žemę iš visų pusių supąs okea- 
nas. Šis okeanas su keturiomis įlankomis — Viduržemio, Raudo- 
nąja, Persijos bei Kaspijos jūromis — skiriąs žmonių gyvenamą- 
ją sausumą nuo rytų žemės, kur esąs rojus ir iš kur ištekan- 
čios keturios upės — Nilas, Gangas, Tigras ir Eufratas. Visa 
Žemė esanti sandariai užklota keturkampiu dangaus skliautu, 
kuris laikosi ant keturių stulpų ir yra padalytas į du aukštus. 
Viršutiniame aukšte esanti dangaus karalystė. Angelai suką 
dangaus šviesulius apie tokį aukštą kalną šiaurėje. Tačiau 
šiame Kosmos Indikopleisto darbe apie tolimąsias rytų žemes 
yra tokių ryškių, vaizdingų ir tikroviškų detalių bei įvairių 
geografinių žinių, kad aišku, jog tai galėjo parašyti tik žmo- 
gus, pats viską matęs savo akimis. Vadinasi, Kosmos Indiko- 
pleisto tikrai buvo nukeliauta į Indiją ir Ceiloną. Malabaros 
pakrantėje, Ceilone ir Sokotros salose jis aptikęs krikščionių 
sektų. Yra žinoma, kad IX a. kažkoks anglų vyskupas nuke- 
liavęs į Indiją ir ten sutikęs krikščionių, kuriuos pavadinęs 
šventojo Tomo mokymo pasekėjais. Tais laikais manyta, kad 
legendinis apaštalas Tomas atsidūręs Indijoje, ten įsteigęs krikš- 
čionių broliją, o paskui šiame krašte miręs kankinio mirtimi. 

ARABŲ EKSPANSIJA, 
KRYŽIAUS KARAI IR LEGENDOS 


Karingieji Mahometo mokslo skleidėjai. Arabų pirkliai 
įsiviešpatauja prekybos keliuose. Arabų keliautojai ir is- 
torikai. Grobikiški karai, prisidengus kryžiumi. Į pagal- 
bą krikščionims ateisiąs viešpačių viešpats iš Indijos! 
Mongolų antpuolis 


Tuo laiku, kai Europa buvo apsnūdusi, toli rytuose, Arabijos 
pusiasalyje, sujudo arabai. Nuo VII a. jie su ginklu rankoje 
ėmė plėsti savo valdžią ir skleisti naują, karingą musulmonų 
religiją — islamą, pranašo Mahometo mokslą. Per trumpą laiką 
arabai nukariavo milžinišką teritoriją — nuo Indo ligi Gibral- 
taro — visur brukdami savo tikybą, kalbą, pinigus, skaičiavimo 
sistemą. 711 m. jie jau persikėlė per Gibraltarą ir netrukus 
užėmė Pirėnų pusiasalį. Arabai pavergė tautas, gyvenusias Vi- 
duržemio jūros rytuose, pietuose ir vakaruose, Raudonosios jū- 
ros ir Persijos įlankos pakrantėse, Arabų jūros šiauriniame kran- 
te. Jie dar buvo užgrobę sausumoje svarbiausius prekybos ke- 
lius, jungiančius Europą su Azijos valstybėmis — Indija bei 
Kinija. Dar senovėje ir pačioje viduramžių pradžioje arabai 
vaidino labai didelį vaidmenį rytų prekyboje. Pagaliau preky- 
ba tapo jų mMonopoliu. 

Iš rytų jie gabenosi prieskonius — pipirus, gvazdikus, cina- 
moną, mMuškato riešutus, kardamoną, imbierą, brangakmenius, 
perlus, auksinius papuošalus, dramblio kaulą, šilką, brokatą, 
gobelenus, kilimus, ginklus, porcelianą, kvapiąsias žoles, mus- 
kusą, vaistažoles bei kitokias brangias prekes. 


Prekyba tais laikais buvo gana netvirta ir rizikinga, todėl 
apsimokėjo vežtis tik labai vertingas prekes. Jei kelionė pasi- 
sekdavo, pelnas daugybę kartų viršydavo visas pirklių išlaidas. 


VIII a. viduryje arabų keliautojai atrado Indijos vandenyno 
vakaruose Komorų salas ir maždaug IX a. pasiekė Madagaska- 
rą. Afrikos rytinėse pakrantėse arabai prekiavo ir gaudė ne- 
laisvėn vergus, ten jie kūrė pirkliams gyvenvietes — faktori- 
jas — ir statė miestus. Piečiausias jų buvo Mozambikas. 

Turtingi arabų prekijai Malakoje arba Indijos vakarinėje pa- 
krantėje Malabaroje prisipirkdavo prieskonių bei kitokių rytie- 

tiškų prekių ir laivais jas gabendavo į Džidą (tai buvo Mekos 
uostas prie Raudonosios jūros). 

Markas Polas, žymusis Venecijos pirklys ir keliautojas, apie 
kurį bus kalbama vėliau, pasakojo, kad arabų laivai buvę pras- 
ti ir dažnai skendę — mat, jie buvę pastatyti be geležinių vinių. 
Lentas laivų statytojai raišiodavę virvėmis, nuvytomis iš Indi- 
jos kokosinių palmių plaušų. Jos buvusios stiprios ir nepūda- 
vusios sūriame vandenyje. Laivai turėję po vieną stiebą, vieną 
burę ir po vieną vairavimo irklą. Denio juose nebuvę. Laivo 
krovinys būdavo uždengiamas odomis, o ant jų sustatomi ark- 
liai, skirti Indijoje parduoti. Plaukti tokiais laivais buvę baugu, 
kadangi Indijos jūroje šėlusios baisios audros. 

Arabų laivai buvę gana negreiti ir, netgi pučiant palankiam 
vėjui, nuo Indijos vakarinės pakrantės ligi Džidos plaukdavę 
apie keturiasdešimt ar penkiasdešimt dienų. Tačiau negalima 
nuneigti arabų jūros keliautojų drąsos ir sumanumo — jie ne- 
bijojo vandenyno, žinojo apie reguliarų musonų (iš arabų kal- 
bos žodžio mavsim — metų laikas) kitimą ir patikėdavo savo 
laivus šiems vėjams. Vasarą — nuo birželio ligi spalio mėne- 
sio — Indijos okeane pūsdavo pietvakarių musonas, kuris nu- 
plukdydavo laivus nuo Bab-el-Mandebo sąsiaurio ligi Malaba- 
ros krantų. Namo arabai grįždavo, genami žieminio šiaurės 
rytų musono, kuris pūsdavo nuo lapkričio ligi kovo. Tais laiko 
tarpais, kai musonai keisdavo kryptį, būdavo silpni ir nepa- 
stovūs vėjai. 

Raudonoji jūra jau nebepriklausė musonų zonai, tačiau ten 
viešpatavo dvi pastovios oro srovės, kurias burlaivių jūrinin- 
kai buvo gerai perpratę. Iš Džidos į šiaurinį Raudonosios jūros 
pakraštį prekės būdavo gabenamos mažesniais laivais. Paskui 
prekijai jas sukraudavo ant kupranugarių, ir didžiuliai jų ka- 
ravanai lėtai linguodavo dykumomis į Kairą. Iš tenai prekės 
būdavo siunčiamos Nilu žemyn, ligi pat Aleksandrijos. Arabų 
rankose buvo ir kiti prekybiniai keliai, vedę iš Tolimųjų Rytų 
bei Indijos. Per Persijos įlanką į Bagdadą, Damaską ir Alepą 
Sirijoje ėjo kelias iš Indijos. Iš centrinių Azijos sričių skersai 
Vidurinę bei Mažąją Aziją driekėsi senas Didysis Šilko kelias. 
Rytietiškos prekės buvo gabenamos taipogi laivais per Juo- 
dąją jūrą į Bizantijos sostinę Konstantinopolį. Viduržemio bei 
Juodosios jūros pakrantėse arabų pirkliai keisdavosi prekė- 
mis su europiečiais. 


20 


Arabai labai vertino gamtos mokslus bei geografiją, sugebė- 
jo išsaugoti ir gelbėti nuo sunaikinimo graikų bei romėnų moks- 
lininkų darbus, vystė juos toliau, praturtindami iš antikos pa- 
veldėtas žinias. Mokslo vystymu bei kelionėmis arabai padėjo 
sklaidyti tamsumą bei barbarizmą ir pačioje Europoje, kur se- 
novės mokslininkų darbai viduramžiais buvo visai pamiršti. 

Arabų pirkliai sukinėjosi visose Senojo pasaulio jūrose, iš- 
skyrus šiaurinius vandenis. Kasmet būriai musulmonų maldi- 
ninkų traukdavo iš visų arabų pasaulio kampelių į šventuosius 
musulmonų miestus Meką bei Mediną pasimelsti prie pranašo 
Mahometo kapo. 

Ne vienas arabų keliautojas ir geografas IX—XIII a. tyri- 
nėjimo tikslais aplankė tolimus kraštus, išmaišė beveik visą 
Europą, Rytų Afriką bei Aziją ligi pat Kinijos. Jie domėjosi 
tiek gamtos reiškiniais, tiek ir visuomenės gyvenimu, aprašė 
žemės paviršiaus sandarą, klimatą, augmeniją bei gyvūniją, 
ekonomiką, kultūrą, papročius ir sukaupė gausių žinių, kurias 
išdėstė stambiuose veikaluose. Visų tų autorių neįmanoma iš- 
vardinti nė probėgšmais. 

Iš X a. keliautojų itin pasižymėjo istorikas bei geografas 
Masudis, arabas iš Bagdado. Yra išlikusios dvi jo knygos — 
„Aukso lankos ir deimantų laukai“ bei „Stebėjimai ir aprašy- 
mai“ — kuriose išsamiai aprašyta daugelio kraštų gamta, tautos, 
tų tautų istorija. Masudis apkeliavo Artimųjų bei Viduriniųjų 
Rytų žemes, Vidurinę Aziją, Kaukazą, Rytų Europą ir netgi 
Rytinę Afriką ligi Madagaskaro. Jis gana smulkiai aprašo Ja- 
vą ir Kiniją, tačiau nėra žinoma, ar jis pats ten lankėsi, ar pa- 
sikliauja tiktai kitų žmonių pasakojimais. Šis arabų geogra- 
fas laikėsi Ptolemėjo pažiūrų, tačiau, remdamasis arabų jūri- 
ninkų patirtimi, išreiškė abejonę, ar Ptolemėjas bei kiti senovės 
mokslininkai buvo teisūs, laikydami Indijos vandenyną uždara 
jūra. Laivų kapitonai galvoją kitaip — jų nuomone, vietomis 
jūra plytinti be galo, be krašto. 

Chorezmo mokslininkas Birunis (972—1048) apkeliavo didelę 
Centrinės Azijos dalį ir netgi lydėjo afganų sultoną jo karo 
žygiuose į Indiją. Birunis surinko daugybę medžiagos apie indų 
tautos gyvenimą ir kultūrą. 

Vienas žymiausių XII šimtmečio arabų geografų buvo ber- 
beras Idrisis (1100—1166), gimęs Seutoje, Afrikoje. Idrisis ilgai 
gyveno Sicilijos karaliaus, normano Rodžero II, rūmuose Paler- 

me, kur spietėsi mokslininkai, keliautojai ir pirkliai. Juos be- 
klausinėdamas, Idrisis sužinojo daugybę datų, surinko gausios 
medžiagos, kurią papildė senovės bei viduramžių geografų Ži- 
niomis. 

Greta rimtos mokslinės literatūros egzistavo ir šiaip pasiskai- 
tymui skirtos knygos, kurios istorijai ir geografijai taipogi tu- 
rėjo didelės reikšmės. Prie tokios literatūros pirmiausiai reikia 
priskirti Buzurgo ibn Šachriaro „Knygą apie Indijos stebuk- 
lus”, parašytą X amžiaus antrojoje pusėje. Joje yra daug ver- 
tingų Žinių ne tik apie Indiją, bet ir kitas, artimesnes ar toli- 
mesnes šalis (Ceiloną, Malają, Sumatrą, Kiniją). Be to, tai bu- 
vo nuostabaus grožio legendos, pilnos neįtikėčiausių nuotykių. 

Tais laikais Šachriaro knyga toli gražu nebuvo vienintelis to- 
kios rūšies kūrinys. Paslaptingi arabų jūreivių pasakojimai ke- 
liavo iš lūpų į lūpas, virsdami tautosaka. Iš jų ypač įdomūs 
yra jūrininko Sindbado stebuklingieji pasakojimai, kurie įeina 
į „Tūkstantis ir viena naktis“ pasakas. Nors jų paskutinis va- 
riantas pasiekė Egiptą XIV— XVI amžiuje, tačiau lygiai to pa- 
ties pavadinimo sakmės apie Sindbadą buvo pasakojamos ir 
spausdinamos Bagdade jau X amžiuje. 

Europa pamažu kratėsi tamsybės naštos, slegiančios visa, 
kas gyva, trukdančios bet kokiai veiklai, ir budo iš sunkaus 
miego. Arabų dėka Europoje atgijo prekyba, ypatingai Itali- 
jos miestuose — Neapolyje, Pizoje, Genujoje ir Venecijoje. Nuo 
IX a. palaikydami ryšius su arabais, šie miestai greitai tapo Vi- 
duržemio jūros prekybos kelių šeimininkais. 

Europai, be kita ko, padėjo atkusti ir kryžiaus karai, kuriuos 
XI—XIII a. organizavo Romos bažnyčia. 

XI šimtmetyje Artimuosiuose Rytuose, Irane ir Vidurinės 
Azijos pietuose po naikinančių karų aršios turkmėnų gentys 
įsteigė seldžiukų valstybę. Turkų seldžiukų agresija stipriai 
sukrėtė arabus ir sukėlė pavojų taip pat Bizantijos bei didžiųjų 
Šiaurės: Italijos miestų interesams. Turkai užkariavo Bagdadą, 
kone visą Mažąją Aziją, taip pat ir Siriją, Palestiną bei Jeru- 
zalę, kurią krikščionys laikė šventuoju miestu ir kurioje buvo 
mistinio Jėzaus Kristaus kapas. Pasklido gandai, kad musulmo- 
nai tyčiojąsi iš maldininkų, tais laikais traukusių dideliais bū- 
riais į Palestiną, kad nekrikštai išniekiną krikščionių „šven- 
tąsias vietas“. Todėl šaukimas į kryžiaus karą prieš musulmo- 
nus turėjo itin platų atgarsį. Visiems karo žygių dalyviams 

popiežius žadėjo visišką nuodėmių atleidimą. Jų laukė ir že- 
miškosios gėrybės — Rytų kraštai buvo turtingi. „Tie, kurie 
šiandien kenčia bėdas ir nepriteklių, tenai gyvens linksmybėje 
ir turte!" — skelbė popiežius, ragindamas į karą. 

Labiausiai kryžiaus karai masino Vakarų Europos agresyviuo- 
sius feodalus, kurie troško praplėsti savo valdas, prisigrobda- 
mi svetimų žemių. Valstiečiai vylėsi rasti šiuose karuose išsi- 
gelbėjimą nuo vis didėjančio feodalų jungo. Miestai tikėjosi 
įsitvirtinti Viduržemio jūros rytuose, juos masino prekybiniai 
keliai. 

O iš tiesų kryžiaus karas prieš pagonis buvo surengtas pa- 
siplėšimo tikslais — tik po krikščioniškosios tikybos skleidimo 
ir jos apginties kauke. 

Pradžioje į rytus ėmė plūsti menkai ginkluotų fanatiškų vals- 
tiečių ir vargetų pulkai — netgi su žmonomis ir vaikais. Šios 
valkatų šutvės, dar tebetraukdamos per Europos valstybes, plė- 
šė ir galvažudžiavo. Turkai seldžiukai Mažojoje Azijoje juos 
sutriuškino be vargo. 

Tada į rytus patraukė Vakarų Europos feodalai — šįkart jau 
tikros karinės pajėgos, pasiekusios pergalių ir steigusios Ma- 
žojoje Azijoje krikščionių valstybėles. 

Kryžiaus karo dalyviai Levante susidūrė su vietiniais krikš- 
čionimis, kurie priklausė įvairioms Rytų bažnyčioms. Tačiau 
katalikai juos laikė atsimetusiais nuo tikrojo tikėjimo eretikais, 
Vakarų Europoje nėmaž nevertinamais,— tokius reikėjo be gai- 
lesčio uiti ir žudyti. Tuo tarpu Artimuosiuose Rytuose kryži- 
ninkai Romos popiežiaus įsakymu panaudojo eretiškuosius krikš- 
čionis kaip pagalbininkus ir sąjungininkus kovoje prieš mu- 
sulmonus. 

Karai Artimuosiuose Rytuose truko du šimtmečius, tačiau ne- 
davė geidžiamų rezultatų. Kryžininkams teko palikti žiauriuo- 
se mūšiuose iškovotas pozicijas. Tačiau karo žygiai, nors ir 
nesėkmingi, praplėtė europiečių geografines žinias, skatino juos 
kelionėms ir naujų žemių ieškojimams, artimiau supažindino su 
arabų kultūra. 

Tuoj po kryžiaus karų Europoje prasidėjo Renesansas, tada 
atgimė mokslas ir menas, sparčiau ėmė vystytis technika, ga- 
mMybinės jėgos, išaugo miestai, suklestėjo amatai ir prekyba. 

Kryžiaus karų laikotarpiu, kaip tik tada, kai musulmonai vis 
smarkiau ėmė puldinėti kryžiuočių įsteigtas valstybėles Mažo- 

joje Azijoje, atsirado viena puiki legenda. Ji ilgai buvo žino- 
ma ir, be abejonės, turėjo didelį vaidmenį geografiniams at- 
radimams. 

Kažkur toli toli, Afrikoje ar Azijoje, gyvenąs galingas krikš- 
čionių valdovas Joanas, kuris, be to, esąs vyskupas ar koks 
kitoks aukštas dvasininkas. Europiečiai daug metų baudėsi ieš- 
koti to aukštojo dvasininko Joano valstybės, esančios nežinia 
kur, gal Centrinėje Azijoje, gal Kinijoje, Indijoje ar Afrikoje. 

Kryžininkai Palestinos „šventosiose vietose“ rado etiopus — 
krikščionis iš Afrikos — ir girdėjo, kad jų tėvynė esanti juodo- 
jo žemyno ribose. Etiopija, sena valstybė, iš tiesų buvo vie- 
nintelė krikščioniška šalis už Europos ribų, o jos ryšius su 
krikščioniškuoju pasauliu nutraukė į Egiptą įsiveržę musulmo- 
nai. Tik daug vėliau paaiškėjo, jog Etiopijos būta nei turtin- 
gos, nei stiprios. Tačiau legenda apie dvasininko Joano vals- 
tybę liko liaudies vaizduotėje. 

Sunku nustatyti, iš kur ir kada kilo ši legenda. Buvo pasa- 
kojama, kad dvasininkas Joanas su savo pasekėjais kadaise 
palikęs Jeruzalę ir kažkur Azijoje įsteigęs krikščionišką vals- 
tybę. Iš tikrųjų jau VI—VII a. Persijoje ir Azijos gilumoje — 
Kinijoje bei Indijoje — darbavosi krikščionių misionieriai, dau- 
giausia Sirijos pirkliai, ir būta krikščionių draugijų. Jų nariai 
buvo nestoriečiai. 1122 m. pas popiežių Romoje apsilankęs in- 
dų krikščionių patriarchas ar šventyklos vyresnysis Joanas ir 
papasakojęs stebuklingų dalykų apie Indijos šventyklą, kur 
esą palaidoti apaštalo Tomo palaikai, apie tų dievo namų bran- 
genybes ir pašvitus. Tokios žinios paskatino ieškoti apaštalo 
Tomo žemės, todėl ne vienas klajojantis riteris ėmė taisytis 
šventojon kelionėn į tolimąją, nežinomą šalį. 

Sklido gandai apie Indijos valdovą Dovydą, protingą ir drą- 
sų krikščionių karalių, kurį žmonės vadiną aukštuoju dvasi- 
ninku Joanu. Girdi, dievas pasirinkęs Dovydą, kad šis sutriuš- 
kintų pagonis ir išnaikintų Mahometo pasekėjus musulmonus 
ir jo mokslą, kuris plintąs po pasaulį it maras. Dovydas netru- 
kus ateisiąs į Jeruzalę ir atkovosiąs iš pagonių Kristaus kapą. 
Karalius Dovydas jau užkariavęs Persijoje daug žemių, paėmęs 
nemažai miestų ir pilių ir esąs per dešimtį dienų kelio nuo 
Bagdado. Į rytus nuo Persijos jis užkariavęs šalį su trim šimtais 
miestų, be to, dar kažkokią kitą žemę, turinčią tris šimtus pi- 
lių ir šešiasdešimt šešias upes. Dovydo kariuomenėje esą šimtas 

tūkstančių karių, o juos vedą keturiasdešimt vadų ir šešias- 
dešimt arkivyskupų bei vyskupų. 

Ši legenda turėjo tam tikrą istorinį pagrindą: 1121 metais 
Gruzijos— Užkaukazės krikščionių valstybės valdovas Dovydas 
laimėjo didelį mūšį prieš musulmonus. Gali būti, kad šio mūšio 
atgarsiai bus davę pradžią šiam puikiam mitui. 

Yra žinių, jog Centrinės Azijos tautos — karakitajų — dalis 
buvo krikščionys; juos apkrikštiję nestoriečių misionieriai. XII 
šimtmetyje karakitajai leisdavosi į didelius karo žygius. Jie 
1141 metais sumušė seldžiukus ir po šios pergalės įkūrė mil- 
žinišką valstybę Karakidanę. Toji žinia, jog po musulmonų 
sutriuškinimo Vidurinėje Azijoje susikūrė nauja nemusulmoniš- 
ka valstybė, buvo laikoma įrodymu, jog dvasininkas Joanas 
tikrai egzistuoja. 

Apie 1165 ar 1170 metus Europą pasiekė paslaptingi laiškai 
trims pasaulio valdovams — popiežiui, Bizantijos imperatoriui 
ir Vokietijos imperatoriui Fridrichui Barbarosai. Tuos laiškus, 
ano laiko manymu, buvo parašęs valdovas Joanas kaip tik 
tuo metu, kai kryžininkų įkurta Šventoji valstybė Palestinoje 
"jau ėjo silpnyn ir Egipto sultonas Saladinas vis smarkiau. ir 
smarkiau ją puldinėjo. 

Šie laiškai krikščioniškajam pasauliui sukėlė naują viltį — 
kryžininkams pagalbon iš rytų ateina valdovas Joanas su šim- 
tatūkstantine kariuomene. 

Kaip buvo galima spręsti iš laiškų, Joano turtai bei galia 
buvę tikrai pasakiški. Jis kruviname mūšyje privertęs bėgti 
persus, o dabar rengiąsis eiti pagalbon šventajai bažnyčiai — 
ginti Jeruzalę nuo musulmonų. 

Apie save tuose laiškuose paslaptingasis karalius taip pa- 
sakęs: „Aš, aukštasis dvasininkas Joanas, visų valdovų valdo- 
vas, karalių karalius, pralenkiu savo geradaryste, turtais ir 
valdžia visus, kas gyvena šiame pasaulyje. Mums moka duoklę 
septyniasdešimt du valdovai... Mūsų Šviesybė valdo didesnį 
plotą nei trys Indijos. .. 


„.„ „Prie mūsų stalo kasdien sėdasi puotauti trisdešimt tūks- 
tančių žmonių... ir jie visi gauna iš mano sandėlių dovanų — 
žirgų ar kitokių gėrybių. Šis stalas padarytas iš brangiausio 
smaragdo, o remia jį keturios ametisto kolonos. Kiekvieną mė- 
nesį mums iš eilės patarnauja septyni karaliai, šešiasdešimt du 

hercogai, du šimtai šešiasdešimt penki grafai ir markizai... 
Dešinėje mūsų stalo pusėje kasdien sėdasi dvylika arkivysku- 
pų, kairėje — dvidešimt vyskupų, be to, šventojo Tomo pat- 
riarchas..." 

Joano pilies pamatai bei sienos esą išmūryti iš brangakme- 
nių, o asla — gryno aukso. Stogas dengtas skaidriais safyrais, 
tarp kurių raibuliuoja topazai. Pilyje esančios šimto trisdešim- 
ties uolekčių aukščio krištolinės durys, ir, valdovui besiarti- 
nant, jos pačios atsidarančios. Į vieną pusę Joano valstybė 
plyti per keturis mėnesius kelio, tačiau niekas nežinąs, kiek 
toli ji nusidriekusi į kitą pusę. 

Tik vėliau paaiškėjo, kad tie laiškai yra apgavystė, gana 
primityvi ir neįtikėtina mistifikacija, kurios autorius buvo koks 
nors laisvamanis. Tačiau popiežius patikėjo siūloma pagalba ir 
1177 m. nusiuntė karaliui Joanui ypatingą laišką, prašydamas 
eiti pagalbon kuo greičiausiai. 

XIII a. pradžioje pasaulį sukrėtė nauji dramatiški įvykiai 
didžiuosiuose rytų prekybos keliuose. Mongolai Azijoje įkūrė 
milžinišką, neregėtai didelę valstybę. Lyg kruvinas meteoras 
rytus nusiaubė Čingischanas, sunaikindamas senąsias kultūras 
ir išžudydamas milijonus žmonių. Tokie pat negailestingi už- 
kariautojai buvo ir jo ainiai. Musulmonų pasaulis, atlaikęs Va- 
karų Europos antpuolius, negalėjo atsispirti mongolų ordoms. 

Stačiai nuostabu, bet Vakarų Europoje Čingischaną iš pra- 
džių laikė krikščionių valdovu, matyt, painiodami mongolus 
ir karakitajus,— šiaip ar taip, kruvinasis užkariautojas sutrem- 
pė musulmonų galybę. Bet apsirikimas greit išaiškėjo. Mongo- 
lai užpuolė krikščionis, įsiveržė Rytų ir netgi Vakarų Euro- 
pon. Tačiau užpuolikų banga turėjo ristis atgal, kadangi Ru- 
sija, didvyriškai priešindamasi, palaužė jų galią ir tokiu būdu 
išgelbėjo Europą nuo mongolų jungo. 

Apie XIII a. vidurį mongolai buvo pavergę Šiaurinę Kiniją 
(šiek tiek vėliau Kinijos pietus), Turkestaną, Irano kalnyną, 
Mesopotamiją, Užkaukazę ir Rytų Europą. 

Kai krikščioniškajam pasauliui gresiantis pavojus atrodė pra- 
ėjęs, panorėta užmegzti su mongolais draugiškus santykius. Jų 
pagalba manyta pašalinti kliūtis prekybos keliuose, kuriuos 
buvo pasiglemžę musulmonai. Galgi mongolai padėtų krikš- 
čionims kovoti prieš anuos, o tuo tarpu milžiniškoje mongolų 


26 


imperijoje misionieriai galėtų skleisti krikščioniškąjį tikėjimą, — 
tokias mintis puoselėjo ne vienas Europos valdovas, taip pat 
ir popiežius. 


NAUJI HORIZONTAI 


Vienuolių misijos pas mongolus. Markas Polas Azijoje. 
Venecijietis aplanko Indoneziją, Ceiloną, Malabaros pa- 
krantes bei Sokotros salas. Didysis arabas Ibn Batuta. 
Afanasijaus Nikitino kelionė į Indiją. „Kelionė už trijų 
jūrų“ — knyga apie tikrovę. Džonas Mandevilis — vidur- 
amžių Miunhauzenas 


Nuo XIII a. keturiasdešimtųjų metų pas mongolus ėmė lan- 
kytis europiečių pasiuntiniai — pirkliai ir dvasininkai, kurie 
sykiu buvo ir žvalgai. Galiausiai jie įsitikino, kad aukštojo 
dvasininko Joano valstybės Centrinėje Azijoje nėra. Tačiau 
dar ilgai negeso viltis surasti ją Afrikoje ar Indijoje. 

Į mongolų sostinę Karakorumą (prie Orhonos upės Mongo- 
lijoje) 1245 m. iš Prancūzijos nukeliavo pranciškonų vienuo- 
liai, vadovaujami Plano Karpinio. 1249 m. mongolus aplankė 
prancūzų karaliaus pasiuntinys, pranciškonų vienuolis Andre 
Lonžimo. Svarbių geografinių žinių surinko kita pranciškonų 
vienuolių misija, kuriai vadovavo flamandas Giljomas Rubru- 
kas. Jis pirmasis pareiškė, kad Centrinėje Azijoje esama mil- 
žiniškų kalnynų ir kad Kinija rytuose šliejasi prie vandenyno. 

Tačiau -vienuolių kelionės geografijoje užima nedidelę vietą; 
juos pralenkė pirkliai, kurie tolimose rytų žemėse ieškojo ge- 
ros rinkos. 

Iš pirklių ypač pažymėtinas venecijietis Markas Polas, nuke- 
liavęs į Aziją toliau už kitus europiečius ir pateikęs svarbių 
geografinių žinių. 

Marko Polo tėvas Nikolas ir pastarojo brolis Matėjas prekiau- 
dami keturiolika metų keliavo po rytų žemes — Krymą, Vi- 
durinę Aziją ir Kiniją. 

1271 metais Nikolas ir Matėjas Polai vėl patraukė į rytus, 
pasiimdami su savimi septyniolikametį Marką Polą. Per visą 

Aziją venecijiečiai nukeliavo į Cinanbalyką (Pekiną), mongolų 
didžiojo chano Chubilajaus, Čingischano anūko, tuometinę sos- 
tinę (Čingischano ainiai buvo tituluojami Didžiaisiais chanais). 

Daug laiko — ligi pat 1290 m.— Markas Polas gyveno Ki- 
nijoje, apkeliavo dideles teritorijas ligi Kinijos pietų, Tibeto 
ir Indokinijos ir netgi gavo žinių apie toliau vandenyne esančią 
šalį Sipangą ar Čipangą (Japoniją). Tai esanti labai didelė rytų 
sala, per tūkstantį penkis šimtus mylių nutolusi nuo Kinijos 
pietų. Ten gyveną gražūs baltaodžiai žmonės, kurie garbiną 
stabus. Jie pertekę auksu: valdovo pilis dengta auksinėmis 
plokštėmis, salės per du pirštus išklotos auksu, palangės taip 
pat esančios auksinės, be to, tenai esą daug raudonųjų perlų. 

Galiausiai venecijiečiai taip pasiilgę gimtinės, jog prašę cha- 
no Chubilajaus, kad leistų jiems vykti namo. Kaip sykis tuo 
laiku Persiją valdęs mongolų chanas atsiuntė pas Chubilajų 
pasiuntinius — tegul šis iš savo rūmų parenkąs dvi prince- 
ses — jam ir jo sūnui reikią žmonų. Chubilajus mielai būtų su- 
tikęs, tačiau tuo metu tarp Kinijos ir Irano esančiose žemėse 
buvo neramu. Chanas nusprendė siųsti princeses į Iraną sau- 
suma — taip atrodė būsią saugiau. 

Chubilajus įsakė paruošti kelionei keturiolika didelių kiniškų 
džonkų — keturiastiebių, po dvylika burių kiekvienoje — ir pa- 
vedė venecijiečiams vadovauti ekspedicijai — plaukti aplink 
Azijos pietus į Iraną. 

1291 metais iš Zeituno uosto flotilija išplaukė jūron ir pa- 
suko į pietvakarius palei Indokinijos pusiasalio rytinį kran- 
tą — miškingąją Čambos žemę (dabartinį Vietnamą), kuri buvo 
pavaldi Didžiajam chanui ir kasmet jam siuntinėdavo duok- 
lę — gražius dramblius. Markas Polas šią šalį jau buvo aplankęs 
1285 metais. Joje esą daug vertingų medžių. 

Kelionės metu Markas Polas surinko žinių apie Indoneziją — 
didžiulį salų labirintą pietų jūrose. Salyne esą ne mažiau kaip 
septyni tūkstančiai keturi šimtai keturiasdešimt salų, kurios 
beveik visos yra tirštai apgyvendintos; jos apžėlusios kvapniai- 
siais medžiais, o prieskonių jose — nors vežimu vežk. Laivai 
netruko praplaukti pro šias salas, pilnas nuogų laukinių gy- 
ventojų, niekam nemokančių duoklės. Pastovus vėjas — muso- 
nas — plukdė laivyną dieną ir naktį. Jūrininkai skubėjo pirmyn, 
kol vėjas nepakeitė krypties. 

Pietuose liko pipirais, muškato riešutais, gvazdikais bei ki- 

tokiais prieskoniais turtinga Java, kurią Markas Polas klaidin- 
gai pavadino pačia didžiausia pasaulio sala. Pro Singapūro 
ir Malakos sąsiaurius, skiriančius Sumatrą ir Malajos pusiasalį, 
jis pateko į Indijos vandenyną. Šiuose pietų vandenyse vene- 
cijietis nebegalėjo įžiūrėti Šiaurės žvaigždės, ir šturmanams ke- 
lią rodė kitos — visai nematytos žvaigždės. Bet tada pasikeitė 
vėjas — ėmė pūsti iš priešakio. Teko laukti naujo palankaus 
musono. 

Markas Polas penkis mėnesius sugaišo Sumatroje, kurią jis 
vadino Mažąja Java. Stovyklavietei venecijietis pasirinko toli 
jūron nusidriekusi iškyšulį, ten įtaisė sutvirtinimus, o skersai 
ragą iškasė griovį. Keliauninkai bijojo laukinių genčių ant- 
puolio — čiabuviai lyg žvėrys ryją žmones. Giriose gyveną 
drambliai, mažos beždžionaitės, iš veido panašios į žmones, bei 
didžiuliai vienaragiai žvėrys — raganosiai. Kaktoje jie turį sto- 
rą, juodą ragą, o įsiutinti puolą net žmogų. Tais laikais sklido 
legenda, jog raganosis paklūstąs tik nekaltai mergaitei. Markas 
Polas ištraukęs medžioklėn ir drauge pasiėmęs kinų princesę, 
tačiau, kaip pasakoja keliautojas, raganosis nė kiek nepaisęs 
princesės ir aplamai buvęs su ja ne toks, kaip apie jį pasako- 
ja europiečiai. 

Sala buvusi reto žalumo, apaugusi vešliais miškais. Ten buvę 
pilna įvairiausių palmių, cukrašvendrių, alijošių, sandalų, rie- 
šutmedžių bei prieskonių. Visų tų gėrybių galima prisikrauti 
pilnus laivus. Čia augąs geriausias pasaulyje kamparas, o rin- 
koje jo vertė lygi auksui. Iš kito medžio (palmės sago) šerdies 
galima susimalti gardžių miltų, panašių į miežinius, ir kepti pa- 
pločius bei pyragus. 

Markas Polas valtimis nuplaukęs į gretimas salas ir sutikęs 
tenai visai nuogų žmonių, kurie nebuvo matę nei valdytojų, 
nei pirklių. 

Pagaliau keliautojai sulaukę palankaus vėjo ir toliau kelia- 
vę į Ceiloną palei Nikobaros ir Andamanų salas, kuriose gy- 
venę laukiniai šuns galvomis. Ceilone, pasak Marko Polo, di- 
džiausioje pasaulio saloje, randama pačių gražiausių rubinų, 
safyrų, topazų, ametistų, opalų bei kitokių brangakmenių. Vie- 
tinis valdovas turįs visų gražiausią ir brangiausią rubiną pa- 
saulyje — pėdos ilgumo, žmogaus rankos storio, visaip besimai- 
nantį ir it ugnis raudoną. Būtų neprošal šį rubiną iš valdovo 
atimti. Karaliukas neturįs didelės kariuomenės, vien samdy- 

tuosius musulmonus. Jo valdiniai vaikščioją nuogi ir mintą 
ryžiais. Ceilono viduryje esąs šventas kalnas — Adomo viršū- 
nė — šventųjų kelionių tikslas. Nuo šio kalno nulipęs pirmasis 
žmogus pasaulyje. 

Iš Ceilono laivynas patraukė į šiaurę. Salą nuo Indijos sky- 
rė gana seklus sąsiauris (Palkos sąsiauris), kur žvejojami per- 
lai. Už teisę rinkti perlus pirkliai moką valdovui dešimtąją 
dalį, o braminams — šventikams — dvyliktąją dalį: šie užkalbą 
ryklius, kad tie nepuldinėtų narų. Pirkliai sulygstą su perlų 
žvejais, o šie nardą gelmėn — kas dviejų, kas šešių ūgių gilu- 
mon. Pirkliai esą turtingi, nors ir turį geriausius perlus atiduoti 
valdovui. 

Visoje Indijoje į šiaurę nuo Komorino rago nesą nei per 
karšta, nei per šalta, todėl žmonės vaikščioją pliki, tik per 
strėnas juosį didoku audeklo gabalu. Netgi valdovas esąs nuo- 
gas, tik ant kaklo nešiojąs brangius karolius — ant šilkinio siū- 
lo suvertus šimtą aštuonis didelius, gražius perlus bei rubinus; 
ant rankų mūvįs po tris auksines apyrankes, papuoštas brang- 
akmeniais bei perlais; trys auksinės apyrankės juosiančios ir 
jo kojas. 

Iš Indijos draudžiama išvežti brangiuosius akmenis — kara- 
lius pats viską superkąs, ir taip jie saugomi iš kartos karton. 

Valdovas turįs penkis šimtus žmonų, o penki šimtai pirmąją 
pavetžęs iš savo brolio, bet šis buvęs protingas ir nesiprieši- 
nęs. Kai valdovas numiršta, laidotuvių lauže podraug su juo 
deginami ir tarnai bei visos žmonos. Arklius karalius turįs 
prastus. Vyno šioje Žemėje negeriama. 

Prie Malabaros krantų vėl suspindusi Šiaurės žvaigždė ir 
naktį žibėjusi gal per dvi uolektis virš horizonto. Laivai sku- 
bėjo palei Indijos vakarinę bei šiaurės vakarų pakrantę į Iraną. 
Bekeliaudamas Markas Polas girdėjo pasakojant, jog šiuose 
vandenyse klajoją daugybė piratų su žmonomis bei vaikais ir 
jau iš tolo pastebį pirklių laivus, nes kas penkios mylios turį 
išdėstę savo laivus. Vos išvydę pirklių laivą, piratai tuoj pa- 
leidžią dūmus, — toks jų sutartas ženklas. Tučtuojau atplaukią 
kiti piratai ir puolą plėšti pirklius, dar pasišaipydami: „Plaukit, 
prekiaukit, kaupkit turtą, vis tiek vėl sugrįšit pas mus!“ 

Venecijiečio laivai praplaukė Gudžaratos pusiasalį Indijos 
šiaurės vakaruose. Šiaurės žvaigždė čia jau buvo pakilusi per 
šešias uolektis virš horizonto. Pasak Marko Polo, ten siaučią 

patys aršiausi pasaulyje piratai. Jie jūroje sučiumpą pirklius ir 
imą juos girdyti jūros vandeniu bei valgydinti tamarindo vai- 
siais. Belaisviai pradedą smarkiai viduriuoti, ir piratai tokiu 
būdu sužiną, ar šie nebuvo prariję perlų ir brangakmenių, — 
mat, kartais Varguoliai taip ir darą, matydami, jog paklius į ne- 
laisvę ir bus parduoti vergijon. 

Paskui Marko Polo laivai, kaip jis pats rašo, pasiklydę ir at- 
sidūrę prie Abisinijos, Zanzibaro ir Madagaskaro. Daug jūrei- 
vių išmirę, kai kurie laivai nuklydę tolyn arba paskendę. Li- 
kusieji vos besilaikę ant vandens — tiek buvę išgraužti trandžių. 

Apie -Afrikos žemes Markas Polas yra pateikęs daug įdomių, 
nors didelę dalį ir netikrų bei fantastiškų žinių. Pirmasis iš 
europiečių jis paminėjo Madagaskarą, tik neteisingai tvirtino, 
jog ten esama dramblių ir kupranugarių. Trūksta įrodymų, kad 
jo paties pabuvota ir afrikiečių žemėse. Jisai sakosi matęs 
Zanzibare nepaprastai didelių liūtų ir žirafų. Ten gyveną aukšti, 
drūti ir labai stiprūs juodaodžiai, garbanoti žmonės, plačiomis 
burnomis, priplotomis nosimis, storalūpiai ir didžiaakiai; jie 
mintą ryžiais, Mėsa, pienu ir datulėmis, o iš ryžių bei priesko- 
nių darą vyną. Ten esama daug dramblių ir prekiaujama dau- 
giausia dramblių iltimis. 

Markas Polas, pasakodamas apie Sokotros salas, minėjo, kad 
ten esą geros prieplaukos laivams, plaukiantiems į Indiją, Ma- 
dagaskarą ir Laimingąją Arabiją (Jemeną). Salose prekiaujama 
alijošiumi, smilkalais, ryžiais ir dažais, ten esama pigios sūdy- 
tos žuvies. Visame vandenyne gyveną didžiagalviai banginiai — 
kašalotai, jų viduriuose esama tokio akmens — ambros, ji de- 
dama prie visų kvepalų. Saliečiai medžioja banginius aštriais 
geležiniais žeberklais, prie kurių pririša ilgų ilgiausią virvę su 
statinaite gale. Pagal plūduriuojančią statinaitę galima surasti 
kašalotą, kai šis jau būna nukraujavęs ir nugaišęs. Iš bangi- 
nio lydomi taukai, o iš vidurių išimama ambra. 

Salose esama ir krikščionių nestoriečių, kurie klausą Mosu- 
lo, esančio už Bagdado, vyskupo, bet vaikštą nuogi it pagonys. 
Jūrų plėšikai čia sugabeną parduoti prisiplėštą grobį, o krikš- 
čionys mielai jį perką. Apie salų gyventojus kalbama, jog jie 
gebą prišaukti vėją, tada laivai užplaukią ant uolų, ir saliečiai 
susirenką jūros išplukdytą mantą. 

Pagaliau Marko Polo laivai pasiekė Iraną. Irano šachas buvo 
miręs, ir šalyje vyko kova tarp sosto įpėdinių. Venecijiečiai 

atidavė iš toli gabentąsias nuotakas mirusiojo chano sūnums, 
o patys per Mažąją Aziją pasuko į Trapezundą prie Juodosios 
jūros, iš tenai į Konstantinopolį ir tolyn link namų — į Ve- 
neciją. 

1295 metais, po dvidešimt ketverių metų, Markas Polas par- 
grįžo į gimtąjį miestą. Neilgai trukus, rodos, mūšyje tarp Ve- 
necijos ir Genujos laivų, — jisai pateko į Genujos kalėjimą. 
Kalinys savo kameros draugui Rusticanui iš Pizos padiktavo 
"pasakojimą apie nepaprastą savo kelionę. Vėliau šis pasakoji- 
mas buvo išleistas ir pavadintas „Siro Marko Polo knyga apie 
Rytų žemes ir stebuklus"; ji buvo verčiama į daugelį kalbų, 
perrašinėjama ir skaitoma su nepaprastu susidomėjimu. 

Ši knyga žadino žmonių vaizduotę ir tapo tikru vadovu vi- 
siems keliautojams, kurie po Marko Polo leidosi kelionėn į In- 
diją, Kiniją ir Centrinę Aziją. Ją skaitė visi Žymesnieji kos- 
mografai ir jūrų keliautojai, tame tarpe ir Kristupas Kolumbas 
(rastas knygos egzempliorius su Kolumbo atžymom puslapių 
paraštėse). 

Venecijos pirklys buvo tapęs vienu žymiausių to laiko vy- 
rų, tačiau daugelis jo amžininkų netikėjo slėpiningaisiais pasa- 
kojimais ir vadino jį pagyrūnu bei prasimanėliu. 

Po Marko Polo į Azijos pietus bei rytus leidosi ir kiti ke- 
liautojai. 

Maždaug 1289 metais popiežius pasiuntė į Irano miestą Tebri- 
zą italą Džovanį Montekorviną, pranciškonų vienuolį. Praslin- 
kus porai metų, vienuolis nukeliavo iš Ormuzo į rytinę In- 
diją — Koromandelos pakrantę, ir daugiau nei metus gyveno 
pas vietos krikščionis. Montekorvinas savo laiškuose pateikė 
puikių Pietų Indijos aprašymų, papasakojo apie gyventojus, 
prekybą bei laivininkystę, netgi yra užsiminęs apie musonus. 
1293 metais jis nuplaukė į Kiniją ir tenai — daugiausia šiauri- 
nėse provincijose — išgyveno trisdešimt penkerius metus. 

Dvylika metų (1318—1330) taipogi po Aziją keliavo kitas 
pranciškonų vienuolis — italas Odorikas iš Pordenono. Iš Or- 
muzo jis jūromis pasiekęs Thanos miestą Indijoje (vėliau toj 
vietoj išaugo Bombėjus), aplankęs rytinę bei vakarinę Pietų 
Indijos pakrantes ir Ceiloną, nuplaukęs į Javą bei Sumatrą, pa- 
buvojęs Pietų Vietname ir Pietų Kinijoje, pasiekęs Chančžou, 
o iš ten nukeliavęs į Pekiną, kur išgyvenęs trejetą metų. Grįž- 
damas gimtinėn, Odorikas keliavęs skersai visą Aziją, patekęs 

netgi į Tibetą ir aprašęs jos sostinę Lhasą, kur esą ilgai gy- 
venęs. 

Čia dar reikia paminėti ir vieną žymiausią XVI a. arabų 
geografą bei keliautoją Ibn Batutą (1304—1377). Tautybės jis 
buvo berberas, gimęs šiaurvakarinėje Afrikoje, Tanžere. 

1325—1349 metais jis apkeliavo Šiaurinę Afriką, Egiptą, Ma- 
žąją Aziją, Afrikos rytus ligi Mozambiko, taip pat Vidurinę 
Aziją. Iš tenai Ibn Batuta per Hindukušo kalnus nukako į In- 
diją — aplankė Indijos žemumą, Pendžabą ir Delio miestą. De- 
lis tais laikais buvo didelė ir galinga musulmonų sultonato 
sostinė. 1342 metais sultonas, kuris valdė visą Šiaurinę Indiją, 
pasiuntė Ibn Batutą į Indiją. Kurį laiką keliautojas gyveno Ma- 
labaros pakrantėje, paskui nuvyko į Ceiloną, o iš ten įprastais 
jūrų prekybos keliais nuplaukė į Kiniją, Zeituno uostą. Ten 
arabai turėję savo prekybinę koloniją. Keliautojas aplankė 
ir Pekiną. Iš Kinijos jis grįžo Ceilonan, po to iškeliavo į Ma- 
labarą, Arabiją, Siriją, Egiptą, kol galiausiai pasiekė Tanžerą. 

Po šių klajonių Ibn Batuta apsigyveno Fese, Šiaurinėje Af- 
rikoje, tačiau ir čia jis nenustygo. Netrukus ėmė lydėti Feso 
sultono pasiuntinius per Sacharos dykumos vakarinę dalį ligi 
Timbuktu miesto prie Nigerio, vėliau plaukė šia upe, o pas- 
kum per centrinius Sacharos plotus sugrįžo į Fesą. 

Per dvidešimt penkerius metus didysis keliautojas buvo įvei- 
kęs apie šimto dvidešimties tūkstančių kilometrų ilgio kelią 
sausuma bei jūromis, o gyvenimo saulėlydyje padiktavo savo 
kelionių aprašymą, pilną labai išsamių geografinių, istorinių 
bei etnografinių žinių, kurių didžioji dalis visai tikslios, pa- 
tikimos. 

Ibn Batutos kelionės per Sacharą nebuvo jokia išimtis. Ara- 
bai, įsteigę šiaurinėje Afrikoje didelį kalifatą, daugybę kartų 
išvaikščiojo skersai išilgai Sacharos bei Libijos dykumas ir ap- 
tiko Senegalo žemupį ir Nigerio viduriniąją dalį, Čado ežerą 
ir Baltojo Nilo kairiuosius intakus. Arabų pirklių karavanai 
tais laikais buvo milžiniški. Penkiolikos tūkstančių kupranu- 
garių karavanas galėdavęs nugabenti į Timbuktu tūkstantį pen- 
kis šimtus tonų ryžių bei sorų kruopų. Kasmet iš Kairo į Ta- 
kedos kasyklas išlinguodavo specialus dvylikos tūkstančių kup- 
ranugarių karavanas pargabenti vario. 

Keturioliktajame šimtmetyje Malio tautos mandigonos valdo- 
vas Mansa Musa su milžinišku karavanu peržygiavęs per visą 

Sacharą — nuo Vakarų Afrikos ligi Kairo, o iš jo ligi Mekos. 
Valdovas jojęs žirgu, o penki šimtai vergų nešę aukso lydi- 
nius, kurių vertė siekusi milijonus. Karavanas laimingai nuke- 
liavęs ligi Mekos ir atgal, nors gana daug žmonių ir pragaištį 
gavę. l 

Žinias apie Aziją kaupė ir europiečių pasiuntiniai; jie vyk- 
davo į Vidurinę Aziją pas mongolų valdovą Tamerlaną, kurį 
laikė galingiausiu pasaulio viešpačiu. Mat, jis buvo nukariavęs 
visas musulmonų valstybes priešakinėje Azijoje ir Šiaurės In- 
diją. Europos valdovai vylėsi sudaryti su Tamerlanu sąjungą 
kovai prieš musulmonus Europoje ir Šiaurinėje Afrikoje. 

XV amžiaus pirmojoje pusėje į dideles keliones po Azijos 
kraštus išsiruošė Venecijos pirklys Nikolas Kontis. Jis buvo gy- 
venęs Sirijoje, kur išmoko arabiškai ir priėmė musulmonų ti- 
kybą. 1424 metais prasidėjo Končio klajonės po Aziją. Jis 
nuvyko į Ormuzą ir jūra pasiekė Kambėjos uostą Indijos va- 
karuose. Iš Kambėjos Kontis apkeliavo visą Indijos vakarinę 
pakrantę Malabarą, aplankė Ceiloną, o iš ten jūra apiplaukė 
Indijos rytinius pakraščius ligi pat Gango žiočių. Iš Bengalijos 
Kontis sausuma patraukė į rytus ir, perėjęs kalnus, atkako 
į Indokiniją. Keliautojas plaukė Iravadžio upe žemyn ligi okea- 
no ir jūra sugrįžo Kambėjon. Iš Kambėjos Kontis keliavo į So- 
kotros salas, Adeną, Džidą ir per Egiptą ir Tripolį 1444 metais 
sugrįžo Italijon. 

Popiežius taip susidomėjo nepaprastom Končio kelionėm, kad 
atleido jam sunkią nuodėmę — krikščioniškosios tikybos atsiža- 
dėjimą — ir liepė sekretoriui surašyti keliautojo įspūdžius. 

XV a. į Indiją patraukė ir rusų keliautojas, Tverės (nūnai 
Kalinino) pirklys Afanasijus Nikitinas, kuris paliko labai ver- 
tingus užrašus „Kelionė už trijų jūrų". 

1466 metais Nikitinas drauge su kitais rusų pirkliais plaukė 
laivais Volga žemyn, norėdamas pakliūti į Širvanos chanatą 
Kaspijos jūros vakariniame krante (su Derbento, Šemacho ir 
Baku miestais), ir ten pelningai parduoti atsivežtas prekes. Vol- 
gos deltoje vilkstinę užpuolė totoriai ir nusiaubė laivus, ku- 
riais buvo gabenamos ir Nikitino prekės. Tik vičvienam vilksti- 
nės laivui pavyko pasiekti Derbentą. Nikitinas liko be prekių, 
kurias, tarp kitko, buvo paėmęs skolon. Tverėje jam grėsė 
už skolas kalėjimas, todėl pirklys nusprendė pabandyti laime 

svečiose šalyse ir atgauti, kas prarasta. Atrodo, kad jam buvo 
pavykę šį tą iš prekių bei brangių daiktų išgelbėti. 

Iš Derbento keliautojas leidosi į Baku, o iš tenai į pietinę 
Kaspijos jūros pusę. Paskui Nikitino kelias ėjo sausuma per 
Persiją (Iraną) į Ormuzą. Nikitinas keliavo be skubos, vis pa- 
gyvendamas tai vienoj, tai kitoj vietoj. Viename persų mieste 
jis nugirdo, kad Indijoje labai pelningai galima parduoti gry- 
nakraujus žirgus, — Mat, gerų arklių ten nesą įmanoma užau- 
ginti. — ir, pigiai prisipirkus visokiausių prekių, parsivežti jų 
į Rusią. Tada Nikitinas atvykęs į Ormuzą, kur, pasak jo, su- 
sirenką žmonių iš viso pasaulio, prekių prigabenama taipogi 
iš visų kraštų, tačiau muitas ten esąs didelis — dešimtoji dalis. 

Ormuzas stovėjęs saloje, kurią jūra dusyk per dieną kone 
užtvindydavusi, o saulė ten taip spiginusi, kad galėjusi sude- 
ginti žmones. 

Nikitinas Ormuze nusipirko gražų eržilą ir įsėdo indų lai- 
van, kuris gabeno arklius ir plaukė palei Maskatą (Omane), 
Diu bei didįjį uostą Kambėją į Dabulą, kur tais laikais buvęs 
didelis arklių turgus. 

Tačiau nei Dabule (17743' š. pl.), nei Čauloje — kiek tolėliau 
į šiaurę — Nikitinas negalėjo pelningai parduoti savo žirgo ir 
išgabeno jį toliau sausuma — į Džunaros miestą. 

Keliautoją ne tiek stebinusi pietietiška gamta, kiek Indijos 
žmonės. Visi jie — tiek vargšai, tiek turtuoliai — buvę tamsia- 
odžiai ir beveik nuogi. Valdovo tarnai irgi buvę pusnuogiai, 
tik ant strėnų ryšėję juostą ir nešiojęsi skydą bei kalaviją, kiti 
turėję kas ietį, kas peilį, o kas lanką su strėlėmis. Indai savo 
ruožtu stebėjęsi baltuoju žmogumi ir pulkais sekioję jam iš 
paskos. 

Indų valgis — ryžiai su sviestu, pienas ir įvairios žolės — 
kaip pasakoja keliautojai, irgi netikęs jų gomuriui. Mėsos in- 
dai nevalgę, o jautį tiesiog dievinę — tokioj didelėj garbėj ten 
esą galvijai. Juos užmušti būtų didžiausia piktadarybė. 

Džunaroje Nikitiną užklupo musonų liūtys. Jos žliaugė ke- 
turis mėnesius, viską skandindamos vandenyje ir dumbluose. 
Tokiu laiku indų valstiečiai įdirbdavę, apsėdavę savo laukus. 

Džunaros valdytojas atėmęs iš keliautojo arklį ir bandęs 
priversti Nikitiną pereiti į musulmonų tikėjimą, tačiau šis var- 
gais negalais, su žmonių pagalba, atgavęs žirgą ir likęs prie 
savojo tikėjimo. Nikitinas priduria, kad tas, kas norįs prekiau- 

ti Indijoje, tepaliekąs namie savo tikybą ir tešlovinąs Maho- 
metą. 

Iš Džunaros keliautojas nuvyko į Bidarą, musulmonų Bach- 
manidų valstybės sostinę (dabartinėje Haidarabado valstijoje), 
kur vėlgi išbuvo keletą mėnesių, o gal ir metus. Ten pagaliau 
jis pardavęs savo arklį, kaip atrodo, labai pelningai. Bidaras 
buvo nepaprastai turtingas miestas. Naktimis jį sergėdavę tūks- 
tantis šarvuotų raitelių su fakelais. Sultoną nuolat lydėdavę 
dešimt tūkstančių raitelių ir penkiasdešimt pėstininkų, taip pat 
šimtai šarvuotų kovos dramblių su bokšteliais ant nugarų. 

Paskui Nikitinas nukeliavo į Vidžajanagarą (tuolaikinę galin- 
gos Pietų Indijos induistų valstybės sostinę), aplankė šventąjį 
indų miestą Parvatą ir deimantų kasyklomis garsėjantį Raičūrą, 
o taip pat ir kitus miestus Dekane bei Indijos vakarų pakran- 
tėje Malabaroje, jų tarpe, manding, ir Kalikutą. Apie šį miestą 
susižavėjęs Nikitinas rašė, jog tai esąs visos Indijos jūros uos- 
tas, pertekęs visokiausiais prieskoniais, ten gyveną daug vergų 
pirklių, kurie prekiaują juodaisiais vergais bei vergėmis. Jis 
aprašė ir Ceiloną bei Pegu valstybę — Birmos dalį, esančią Ira- 
vadžio upės baseine, taipogi paminėjo Kiniją. 

Trumpame pasakojime tik keliais žodžiais įmanoma užsimin- 
ti, ką Indijos žemėje buvo matęs ir girdėjęs pastabusis keliau- 
tojas, kuris visą laiką liko ištikimas savo gimtinei, o indus 
labai gerbė ir pasitikėjo jais. Savo ruožtu ir indai atsilygino 
jam nuoširdžiu vaišingumu ir draugyste. Nikitinas rašo, kad 
šioje žemėje gyveną daug žmonių. Valstiečiai esą labai nu- 
skurdę, o ponai — turtingi ir gyveną prabangoje, jie nešiojami 
sidabro neštuvuose. Jis pastebėjo, kad liaudis yra be gailesčio 
engiama: ji turi mokėti dideles duokles ir žemės rentą, išlai- 
kyti šventyklas; kad amatininkai yra pusiau vergai, o dvasiš- 
kiai nesidrovį iš vargingų keliaujančių maldininkų atimti pas- 
kutinio skatiko. 

Nikitinas pastebėjo, kad musulmonai ir indusai (induizmo 
religijos išpažintojai) savo tarpe nesutaria, drauge nei valgo, 
nei geria, taipogi ir skirtingos kastos laikosi atokiai vienos nuo 
kitų. | 

Keliautojui teko būti ir siaubiančių karo žygių liudininku. 
1469 metais musulmonai su milžiniška kariuomene — dviem 
šimtais tūkstančių vyrų, šimtu dramblių ir trims šimtais kupra- 
nugarių — pradėjo karą ir nukariavo keletą indusų radžysčių 

Malabaros pakrantėje, taip pat prijungė Goa uostą prie Bach- 
manidų valstybės. Musulmonų kariuomenė į Bidarą parvežė 
turtingą grobį — daugybę brangakmenių. 

Kitame karo žygyje prieš Vidžajanagarą musulmonai, pagal 
Nikitino apskaičiavimus, surinkę apie du milijonus karių ir še- 
šis šimtus penkiasdešimt kovos dramblių, ir privertę netgi indų 
radžas stoti į karą prieš savo tautiečius ir tikybos brolius. 

Tačiau šis karo Žygis baigėsi nesėkmingai, po jo Bachmani- 
dų valstybė nusilpusi, o vėliau ir visai suirusi. Musulmonai 
negalėję įveikti Vidžajanagaros, nors, pasak keliautojo, puolę 
ją be atvangos dvidešimtį dienų. Musulmonai patyrę didelių 
nuostolių, todėl patraukę namo. Jie parsivarę dvidešimt tūks- 
tančių vergų, kuriuos pardavę. 

Galiausiai keliautojas padaręs išvadą, jog musulmonai jį pri- 
gavę, pasakodami apie įvairiausias prekes, kurių, esą, bus ga- 
lima Indijoje pigiai prisipirkti. Pasirodę, kad, palyginus su Ru- 
sia, čia nesą nieko doro, išskyrus prieskonius ir dažus. Pragy- 
venimas čia buvęs gana brangus. 

Keliautojas labai pasiilgęs tėvynės ir 1472 metais iš Dabulo 
uosto išvykęs į Ormuzą. Indijoj jis buvo išgyvenęs veik trejus 
metus. Iš Ormuzo Nikitino kelias ėjo per Irano kalnyną į Tebri- 
zą, O iš ten į Trapezundą Juodosios jūros pakrantėje. Laivu 
jis persikėlė į Kafą (Feodosiją) Kryme, paskui patraukė į Kije- 
vą ir Smolenską, bet netoli šio miesto mirė. Afanasijaus Niki- 
tino kelionės užrašus pirkliai nuvežė į Maskvą. 

Nikitinas buvo iškeliavęs tolimojon kelionėn savo rizika, vie- 
nas pats, be cerkvės ir valdovo pritarimo. Tolimojoje šalyje jis 
niekur nesusitiko nei tautiečių, nei tikėjimo brolių. Tačiau, ne- 
paisant kelionės sunkumų, Afanasijus Nikitinas buvo pirmasis 
europietis, teisingai ir be jokių pagražinimų bei prasimanymų 
aprašęs Indiją ir kaimynines jos šalis. Tai buvo visiškai ki- 
toks darbas, negu Kosmos Indikopleisto „Krikščionių topogra- 
fija” bei kitos knygos, kuriose apie svetimas žemes netrūko 
fantastiškų išsigalvojimų. 

Viena iš tokių knygų, kupina įvairiausių stebuklų, buvo 
sero Džono Mandevilio kelionių aprašymas, pirmą sykį išleis- 
tas prancūzų kalba 1355 metais Lježe. Ji tapo tokia populiari, 
kad buvo verčiama į visas Europos kalbas, perrašinėjama ir 
vėl) leidžiama ištisus du šimtus penkiasdešimt metų. 

Knygą buvo parašęs vienas belgų gydytojas Barbas ar Bur- 
gonas, prisidengęs Džono Mandevilio pseudonimu. 

Sero Džono Mandevilio, sprendžiant iš knygos, apkeliauta 
visas pasaulis ir pamatyta įvairiausių stebuklų. Jis drąsiai ga- 
lėjo rungtyniauti su Miunhauzenu: smėlio jūroje jis apgyven- 
dino žuvis ir pareiškė, kad smėlio kauburiai ten kylą ir krintą 
lyg okeano bangos. 

Mandevilis gana plačiai pasakoja, ką regėjęs Indijoje. Ke- 
liautojas rašo, kad prie Gango žiočių esančios aukso bei si- 
dabro salos. (Nėra ko stebėtis, kad jūrų keliautojai daug metų 
svajojo jas atrasti ir ieškojo šių salų po visas rytų jūras.) 
Indijoj gyveną žmonės, kurie nei valgą, nei gerią, nes visiškai 
neturį burnos. Jie uostą smilkalus ir esą sotūs nuo jų kvapo. 
Kitų tolimųjų kraštų žmones Mandevilis pavaizdavęs stačiai 
neregėtus — be nosies ir su tokia atkarusia apatine lūpa, kad ji 
galinti atstoti ir apsiaustą, ir lietsargį; kitų esančios tokios di- 
delės ausys, kad jie galį apsisiausti jomis lyg paltu; kiti ne- 
turį galvos, o jų akys bei burna esančios krūtinėje; kiti turį 
tik vieną storą koją, kiti — šuns galvą arba arklio kojas, dar 
kiti — po keturias akis. Indijos žemė esanti tokia derlinga, jog 
per metus subrandinanti po du derlius, o vaisiai esą tokie sal- 
dūs, kad iš jų galima sunkti medų, vėlgi tokie svaigūs, kad 
žmogus, jų paragavęs, apsvaigsta. Medžiai teikią vilną, miltus 
ir medų. Iš žemės galima išsikasti akmenų, saldesnių nei vyn- 
uogės. Indijoje sutinkama didelių skruzdėlių, kurios rausią ur- 
vus ir iškelią aukso miltus į paviršių, panašiai kaip kurmia- 
rausius. Žmonės slapčia susemią smėlį, ir jo beveik netenką nė 
valyti — tiek daug jame aukso. Jei skruzdėlės pajuntančios 
aukso plėšikus, jos stojančios į kovą, persekiojančios bėglius, 
o pasivijusios sukandančios juos, taip pat ir nešulinius gy- 
vulius. 

Indijoj esą didelių sparnuotų skorpionų, taip pat ir sparnuotų 
gyvačių su nuodingais geluonimis. 

Ten gyveną didžiuliai tigrai, dusyk didesni už liūtus, o gy- 
vačių esama tokių didelių, jog jos praryjančios stambius brie- 
džius ir jaučius. Jūroje esama žuvų, kurios, kol gyvos, tūnan- 
čios labai giliai. Nudvėsusios iškylančios į vandens paviršių, 
ir žmogus, palietęs tokią nebegyvą žuvį, netrukus „ir pats gau- 
nąs galą. 

Mandevilio knygoje rasime ir legendų apie deimanto kalną, 

kūris, lygiai kaip kad arabų pasakose minimas magneto kal- 
nas, ištraukiąs iš laivų korpusų vinis, ir laivai žūstą. Tokias 
pasakas apie nežinomas šalis viduramžiais porindavo kone kiek- 
vienas keliautojas. Visgi šioje knygoje galėjai rasti ir šiokį 
tokį teisybės trupinį — būtent, mintį, jog Žemė apvali. Kai ke- 
liautojas, nukakęs Indijon, aplankęs penkis tūkstančius rytinių 
jūrų salų ir plaukęs jūra vis tolyn ir tolyn, jis atplaukęs į tą 
pačią vietą, iš kurios pradėjęs kelionę, taigi, apiplaukęs Žemės 
rutulį. Idėja, kad laivu galima apiplaukti žemę tiek šiaurės, 
tiek pietų pusrutulyje, pasklido po Europos šalis. 

Iš šios trumpos apžvalgos apie senovės laikų keliones ir at- 
radimus galima susidaryti vaizdą, kaip per daugelį amžių tau- 
tos, gyvenusios prie Viduržemio jūros bei Artimuosiuose Ry- 
tuose, pamažu susipažino su Afrikos ir Azijos kraštais, kokiais 
keliais buvo keliaujama per sausumą ir vandenynus. 


PIRĖNŲ PUSIASALYJE 


Arabų antpuolis. Rekonkista. Portugalijos karalystė 
tampa nepriklausoma. 1250-ieji metai — rekonkistos pa- 
baiga. Žemdirbystės, prekybos ir laivininkystės išsivysty- 
mas. „Pati laimingiausia žemė pasaulyje!“ Kovos su kas- 
tiliečiais. Aukso karštligė skatina ekspansiją 


Europos pietvakariuose, Pirėnų pusiasalyje — Iberijoje arba 
Luzitanijoje, kaip mėgdavo ją vadinti, nuo senų laikų gyveno 
iberų bei luzitanų gentys — dabartinių portugalų ir ispanų pro- 
čionai, steigė Iberijos pakrantėse savo kolonijas, diegė savo 
papročius ir kultūrą, kalbą ir vergiją. Žlugus Romos imperijai, 
didžiojo tautų kraustymosi metu, pusiasalin įsiveržė laukinės 
gentys — alanai ir vandalai, o po jų — vestgotų kariai. 

Aštuntajame šimtmetyje iš Šiaurinės Afrikos per Gibraltarą 
į Pirėnų pusiasalį įsiveržė karingieji musulmonai — arabai ir 
berberai, kuriuos čia vadino maurais. Per trumpą laiką, 711— 
718 metais, jie užkariavo Portugaliją ir kone visą Pirėnų pusia- 
salį ir keliems šimtmečiams pavergė šį kraštą. Portugalija tapo 

Kordovos maurų emirato sudėtine dalimi. Tačiau pasipriešįni- 
mas užgrobėjams nenurimo. Nepavergtos krikščionių kiltys, įsi- 
tvirtinusios sunkiai prieinamuose pusiasalio šiaurės ir vakarų 
kalnuose, atkakliai gynėsi nuo maurų puldinėjimo ir kūrė ne- 
dideles savarankiškas valstybėles. Pamažėle jos stiprėjo ir vie- 
nijosi. Pusiasalio šiaurės vakarų dalyje maždaug prieš tūks- 
tanti metų iš įvairių etninių grupių išsirutuliojo portugalų na- 
cijos branduolys, atsirado savita portugalų kalba, skirtinga nuo 
giminingos kastiliečių-ispanų skambios kalbos. | 

Jau IX—X a. kalnuotuose rajonuose į šiaurę nuo Doro (Due- 
ro) upės prasidėjo kova dėl Portugalijos išsivadavimo iš maurų, 
pusiasalio atkariavimas — rekonkista. Kruvinasis karas su per- 
traukomis — trumpalaikiais taikos periodais — tęsėsi labai ilgai 
(Ispanijoje ligi pat 15 a. pabaigos). Musulmonai pamažu trau- 
kėsi į pietus, atiduodami krikščionims sritį po srities. 

Iš maurų atkariautąsias žemes pamažu susigrobė Leono ka- 
ralystė — viena iš ispanų valstybių, kuri ribojosi su portugalų 
žemėmis. 

Apie XI šimtmečio 80-uosius metus Leono karalystė atgavo 
iš maurų visą teritoriją į šiaurę nuo Doro upės, o kai kurie 
ispanų daliniai prasiveržė net ligi Težo (Taho) upės žiočių, bet 
1094 m. netoli Lisabonos buvo maurų sumušti. 

Po to Leono karalius portugalų žemėse įsteigė atskirą Portu- 
galijos grafystę, kurią paskyrė savo vasalui ir žentui Enrikiui. 
Šis subūrė galingą portugalų kariauną, energingai kovėsi su 
maurais ir tvarkėsi beveik kaip savarankiškas valdovas. Jo sū- 
nus grafas Afonsas Enrikišas, vienas stambiausių feodalų, 1139 
metais pasiskelbė nepriklausomu valdovu ir daugiau nebelaikė 
Leono karaliaus savo viešpačiu. Leonas buvo priverstas pripa- 
žinti Portugalijos karalystės nepriklausomybę. 

Portugalai — nedidelė, bet karinga tauta,— dabar kovojo su 
musulmonais pietuose, tačiau savo ruožtu iš šiaurės bei rytų 
juos pačius ėmė puldinėti ispanai, kurie buvo susivieniję į at- 
skiras valstybes (Leoną, Kastiliją ir kt.). Nors ir būdami krikš- 
čionys, jie buvo tokie pat aršūs ir karingi, kaip ir pagoniškieji 
maurai. Vakaruose bangavo be galo platus Atlanto vandeny- 
nas; juo kartkartėmis atplaukdavo ir užpuldavo laukiniai nor- 
manai — vikingai. 

Jaunasis karalius tvarkėsi gana energingai, atmušė visus ant- 
puolius ir išvijo maurus iš Težo upės baseino. 1145 metais 

Afonsas Enrikišas, pramintas Konkistadoru — užkariautojų, jau 
užgrobė Lisaboną ir tapo Težo upės žiočių šeimininku. Portu- 
galų kariuomenė nužygiavo ligi pat pietinės Algarvės srities, 
kuri dar tebebuvo maurų rankose. Tačiau XII a. pabaigoje 
musulmonai smarkiai pasipriešino. Užvirė žiaurūs mūšiai. Por+ 
tugalai jau turėjo pasistatę savo laivyną, kuris daugiausiai ba- 
zavosi Oporto (Porto) uoste, saugojo pakrantę nuo maurų lai- 
vų puldinėjimų, o sykį netgi patys išdrįso pulti maurų uostą ir 
tvirtovę Seutą, esančią Afrikos pakrantėje už Gibraltaro są- 
siaurio. Tačiau laivynas buvo dar labai primityvus, jį dau- 
giausia sudarė galeros. 

Kitas karalius, pasinaudojęs kryžininkų laivynu bei kariuo- 
mene, 1189 metais paėmė maurų pietinės provincijos Algarvės 
sostinę Silvišą. Po pergalės jis liepė įdirbti apleistas žemes, 
norėdamas išvengti bado, kuris vis dar persekiojo portugalus, 
nes per karus žemė buvo nualinta. Dar kelis dešimtmečius 
karas vyko ir su maurais, ir su kastiliečiais. 1250 metais kara- 
lius Afonsas III užėmė paskutinę Portugalijos sritį, tebebuvu- 
sią maurų rankose, ir galutinai atkariavo Algarvę. Šiame kare 
dalyvavo ir kryžininkai iš kitų valstybių su Portugalijoje sta- 
tytomis galeromis bei didesniais karo laivais — barkomis. 

Rekonkista pasibaigė. Jos metu dvarininkai buvo prisigrobę 
didžiulių žemės plotų, kuriuos dirbo laisvieji, bet ekonomiškai 
nuo dvarininkų priklausomi valstiečiai. 

Rekonkista vyko su religinės kovos lozungais, o Portugali- 
jos karalius laikė save Romos popiežiaus vasalu. Dėl to svar- 
bią reikšmę įgavo bažnyčia ir riterių ordinai, susigrobę taipogi 
nemažai žemių. 

Praėjo kiek laiko, ir Portugalija suklestėjo. Išsivystė žemdir- 
bystė. Laukuose buvo auginami rugiai, kviečiai, soros, avižos, 
miežiai, tačiau duonos pakakdavo vos kokiems penkiems mė- 
nesiams. Likusį laiką varguoliai misdavo kalnų miškuose su- 
rinktais kaštonais ir ąžuolų gilėmis. Lankose, patvinusiose kiau- 
rus metus, ganėsi karvių ir jaučių bandos, o kalnuose — avys 
bei ožkos. Aplink laukus ir pievas vešėjo sodai — obelys, kriau- 
šės, apelsinai, alyvos ir vynuogės, kalnuose netrūko vešlių miškų. 
Pietinė provincija Algarvė buvusi nuostabus sodas, kur au- 
gę palmės, figmedžiai, žemuoginiai medžiai, migdolai ir kito- 
kie šiltų kraštų augalai. Nugalėtieji maurai gavo tam tikrus 

leidimus ir galėjo verstis užtvindomąja žemdirbyste bei ama- 
tais, — čia jiems nebuvo lygių. 

Sparčiai ėmė augti miestai. Buvusiose tvirtovėse greit išsi- 
vystė prekyba bei amatai. Prekybos suklestėjimui ypatingai 
padėjo patogi Portugalijos geografinė padėtis — prie jūros ke- 
lių iš Viduržemio jūros į šiaurinę Europą. O labiausiai prekyba 
išgarsėjo Lisabona, Oportas, Braga, Lagušas ir Koimbra. Ama- 
tams ir prekybai tarpti didelę paskatą turėjo ir palankus elge- 
sys su kitatikiais — Maurais ir žydais (ligi XV amžiaus pra- 
džios). Jiems buvo garantuota neliečiamybė ir tikėjimo laisvė. 
Valdovai visaip skatino laivininkystės vystymąsi. Į Portugaliją 
kvietė prityrusius jūrininkus iš Genujos, Venecijos, Kastilijos 
ir Prancūzijos, kad šie padėtų statyti portugalų laivyną. Iš va- 
karinių bei pietinių Europos tautų daugiausia patirties laivi- 
ninkystėje turėjo italai. Jie buvo išraižę ne tik Viduržemio 
jūrą, bet leisdavosi ir į Atlanto vandenyną, kur atrasdavo salų 
archipelagus. Tuo tarpu Portugalijos jūrų keliautojai. pasak 
žymiausio portugalų XVI amžiaus istoriko Žuano Barušo, tais 
laikais dar nedrąsiai buriuodavę palei žemyno pakrantes ir toli 
į atvirą jūrą neplaukdavę. Tačiau portugalų pirkliai toli gražu 
nenorėjo atiduoti dalį pelno svetimšaliams už prekių gabenimą, 
o karalius irgi geidė, kad Portugalija turėtų daugiau savo pre- 
kybinių laivų, kurie labai praverstų ir karo metu. Ypatingais 
dekretais buvo leidžiama didelių laivų statybai kirsti karaliaus 
miškuose be užmokesčio medžius stiebams ir lentoms, karalius 
panaikino muitą — dešimtą dalį nuo atvežtųjų iš kitur staty- 
binių medžiagų laivams ir nuo prekių, kurias pirmu reisu at- 
gabens naujieji laivai, atleido laivų savininkus nuo prievolės 
duoti arklius bei eiti karo tarnybą jūroje ar sausumoje, taip 
pat suteikė jiems kitokių privilegijų ir lengvatų, įšventė juos 
į riterių luomą, lygiai kaip ir laivyno vadus. Laivai buvo re- 
gistruojami, o speciali bendrovė gaudavo du procentus nuo pel- 
no, įsteigdama draudimo fondą, kaip spėjama, pirmą Europoje. 
Jei laivas būdavo paimamas karo reikalams, arba jei jis nu- 
skęsdavo, nuostoliai būdavo atlyginami iš valstybės iždo. 

Prekyba veikiai suklestėjo, ir į Portugaliją, kaip liudija is- 
torikas Lopišas, suplaukė didelės pinigų sumos. XIV šimtme- 
čio gale Lisabonoje buvę keturi, gal netgi penki šimtai laivų, 
daugiausia užsienietiškų. Laivai gabenę į Angliją, Flandriją ir 
kitas Šiaurės Europos valstybes portugališką vyną, vašką, ja- 

vus, figas, datules, razinas, medų, druską, odas ir kamščiamedį. 
Iš Italijos atveždavę šilko, aksomo, damasto ir prieskonių, atga- 
bentų iš rytų, o iš Flandrijos — audinių, mezginių, apmušalų, 
geležies dirbinių ir kitokių prekių. Portugalija palaikė ryšius 
ir su Hanzos sąjunga, šeimininkavusia Šiaurės ir Baltijos jū- 
rose. 

Žymusis portugalų istorikas Azurara (arba di Zurara) apie 
šį savo šalies gyvenimo tarpsnį yra pasakęs įsimintinus žodžius: 
„Dabar Portugalija yra pati laimingiausia šalis, nes mes turim 
visokių gėrybių, kokias pritinka turėti turtingai karalystei. Mes 
esame tiek pertekę javų, kad nederlius ar blogi laikai mūsų 
visai nebaugina... Mes turim visokiausių rūšių vyno, kurio 
užtenka ne tik patiems, bet juo galim prikrauti daugybę laivų 
laivelių ir nusiųsti į kitus kraštus. Jūroje ir upėse žuvies yra 
tiek daug ir tokios įvairios, kaip nė vienoj kitoj pasaulio daly, 
o jos atsargos tokios didelės, kad mūsų uostai gali aprūpinti 
didžiąją dalį pasaulio. Aliejaus ir medaus turim tiek daug ir 
tokios geros kokybės, kad ne mums, o kaimynams tenka juos 
iš mūsų pirkti.“ Tą patį kronikininkas yra pareiškęs ir apie 
galvijų bandas, vaisius ir daržoves, — visko esą per akis, bet 
kainos irgi nekrintančios, nes visas perteklius išvežamas už- 
sienin. 

Uostai nebiją nei audrų, nei užpuolimų. Visokiausių gėry- 
bių lūžte lūžta, reikia tik taikos, — tada jos niekais nenueis. 

Bet gyvenimas Portugalijoje toli gražu nebuvo ramus. Ka- 
raliai buvo priversti kovoti su stambiaisiais feodalais, kuriems 
centralizuota, stipri valstybės valdžia buvo visai ne prie širdies. 

Remdamiesi smulkiaisiais dvarininkais — riteriais hidalgais, 
valstiečių bendruomenėmis bei miestais, karaliai be perstojo 
stengėsi sustiprinti savo valdžią ir kovojo ne tik su stambiai- 
siais feodalais, bet ir su aukštesniąja dvasininkija, apribojo 
bažnyčios teises ir stambiųjų feodalų patvaldystę ir sugriovė 
ne vieną jų pilį. 

Ilgainiui įsiliepsnojo karas su Ispanija, kuri taipogi kles- 
tėjo ir stengėsi sukurti vieningą valstybę, tykodama kaimyni- 
nių žemių. Portugalai jau turėjo gana stiprų karinį laivyną, 
kuris puldinėjo Ispanijos uostus. Tarnauti laivyne buvo šau- 
kiami žvejai ir laivų savininkai, bet, pritrūkus jūreivių, imdavo 
ir valstiečius. Atsirado prityrusių, užgrūdintų jūreivių ir karių. 

Karaliaus Žuano I valdymo laikais (1385—1433) Portugalijai 
teko patirti labai aktyvius kastiliečių puldinėjimus. Kastiliečiai 
užėmė didžiąją dalį Portugalijos ir priartėjo prie pat Lisabo- 
nos. Portugalams teko sukaupti visas jėgas, norint laimėti už- 
sitęsusį karą. Kovose ypač pasižymėjo laivynas, kurį po mū- 
šių teko kone iš naujo komplektuoti. Yra žinių, jog laivyne 
tarnavę aštuoni šimtai karių ir trys tūkstančiai irkluotojų. Ga- 
liausiai Portugalija — ši ne itin didelė valstybė, kurios gyven- 
tojų skaičius kažin ar buvo didesnis, negu pusantro milijono, 
apgynė savo nepriklausomybę ir įgavo jėgų. 

Dabar jau pačiai Portugalijai rūpėjo kariauti, įsigyti užsie- 
nio rinkų, naujų žemių, turto. Suklestėjus prekybai, laivinin- 
kystei ir amatams, pinigai tapo būtinybe, didele visuomenine 
jėga, o auksas virto dievaičiu, kuris buvo visaip šlovinamas ir 
geidžiamas daugiau nei kas kitas. Į turtus buvo pasinešę ne 
tik karalius ir didieji senjorai, bet ir smulkūs dvarininkėliai, 
pirkliai ir bažnyčia. 

Tik ir girdėjai gandus, stebuklingas legendas apie pietų že- 
mes, kur aukso esą tiek daug, kiek smilčių Portugalijos upių pa- 
krantėse, apie kraštus, kur nuogi pagonys dabinąsi brangak- 
meniais ir perlų vėriniais, kur kaitriosios pietų saulės spindu- 
liuose nokstą pasakiškai brangūs prieskoniai — pipirai, muška- 
to riešutai ir gvazdikai. Ypatingai daug legendų gaubė turtin- 
gąsias Azijos šalis — Indiją ir didžiojo chano žemę Katają (Ki- 
niją). Viliote viliojo ir Afrika, kurios didžioji dalis tais laikais 
krikščioniškajam pasauliui buvo terra incognita — nežinomoji 
žemė. Biblijoje buvo legenda apie paslaptingąją šalį Ofirą, kur 
judėjų karalius Saliamonas atradęs milžiniškus lobius — gau- 
sybę aukso bei brangiųjų akmenų. Jais valdovas papuošęs 
šventyklas ir gyvenęs neregėtoje prabangoje. Tačiau niekas 
nežinojo, kur toji Ofiros žemė esanti. Vieni manė, kad jos rei- 
kėtų ieškoti toli pietuose stūksančiose vandenyno salose. Kiti 
spėjo Ofirą būsiant Afrikos rytuose — Etiopijoje arba Sudane. 

Kitos legendos pasakojo apie laimingąsias salas ir kitas slė- 
piningąsias žemes kur nors toli Atlanto vandenyne. 

Tolimos, neregėtos, turtingos žemės viliote viliojo pamėginti 
laimę, plaukti į jūrą naujų kraštų ieškoti. Portugalija buvo 
pajėgi užjūrio ekspansijai. 

Iš baudžiavos paleista valstietija tiekė karaliaus armijai ka- 
rius, o miestai — ginkluotę. Juose gyveno daug nagingų ama- 

tininkų, išmokusių amato iš arabų, bei turtingų pirklių. Miestai 
noriai rėmė bet kokį vertingą karaliaus sumanymą. Praturtėti 
troško ir smulkieji dvarininkai, kurie tarnavo karaliaus pul- 
kuose ir visą gyvenimą buvo kariavę su maurais. Jie buvo 
išmokę ginklu pelnytis duoną. Kitokio darbo jie nė nebuvo 
pratę ir nemokėjo dirbti. Dabar dvarininkai buvo likę be įpras- 
tojo uždarbio ir mielai būtų leidęsi į naujus karo žygius. 

Tačiau tais laikais Portugalija buvo nuošalyje nuo didžiųjų, 
labai svarbių prekybos kelių, kuriuos savo rankose laikė stip- 
rūs varžovai. Šiaurėje viešpatavo galingoji Hanzos sąjunga, Vi- 
duržemio jūroje bei jos pakraščiuose — arabai, didžiųjų Itali- 
jos miestų, o ypač Venecijos bei Genujos, pirkliai, taipogi ir 
kataloniečiai iš Ispanijos. Taigi Viduržemio jūra siejo Vakarų 
Europą su didžiaisiais prekybos keliais, kurie vedė į Rytų že- 
mes — Indiją, Vidurinę Aziją ir tolimąją Kiniją. Brovimasis 
į Viduržemio jūrą, šiaurinius vandenis ar į Europos šalis di- 
delių pergalių nežadėjo — varžovai buvo stiprūs ir neketino 
atiduoti savo pozicijų. 

Reikėjo ieškoti naujų kelių ir naujų žemių. Čia pat prieš 
akis bangavo bekraštis Atlanto vandenynas — grasus, nepažįs- 
tamas, bet viliojantis. Juo galėjai plaukti į pietus, į neištirtąjį, 
paslaptingąjį žemyną — Afriką. Todėl visai natūralu, kad Por- 
tugalija susidomėjo Šiaurės Afrika, buvusia visai čia pat — 
už Gibraltaro sąsiaurio, bei Atlanto vandenynu. 


PORTUGALŲ ĮSIVERŽIMAS ŠIAURĖS AFRIKON 


Nusiplauti rankas maurų krauju! Seuta — Viduržemio jū- 
ros raktas Šiaurės Afrikos pakrantėje. „Pirmyn, širmieji 
kovos žirgai!“ Mirštanti karalienė laimina sūnus į kry- 
žiaus karą. Seuta portugalų rankose 


Portugalų ekspansiją į Atlanto vandenyną ir šiaurinės Af- 
rikos arabų bei berberų žemes ypatingai skatino princas En- 
rikis, karaliaus Žuano I sūnus, kuris vėliau — XIX amžiuje — 
buvo pramintas Enrikiu Jūrininku. Tokiu vardu šis vyras yra 
žinomas geografinių atradimų istorijoje, nors jisai pats nėra 

dalyvavęs jokiame tolimajame plaukiojime ir nėra nieko at- 
radęs. 

Enrikis gimė 1394 metais Oporte, klestinčiame Portugalijos 
uoste. Princo motina, karalienė Filipa — Anglijos karaliaus rū- 
mų atžala, fanatiška katalikė — kaip pasakoja legenda, paste- 
bėjusi ant naujagimio krūtinės kryžiaus ženklą. Tai rodė, kad 
princo laukia garbinga misija — paskleisti pagonių kraštuose 
katalikybę. 

Į Oportą suplaukdavo šimtai laivų. Čia berniukas girdėjo jū- 
reivius pasakojant savo nuotykius, matė jų parsigabentas pre- 
kes, laivų statyklas, žodžiu, nuo mažumės pratinosi prie jū- 
ros kelionių. 

Karaliaus sūnus gavo tais laikais geriausią auklėjimą ir iš- 
silavinimą — daugiausia mokėsi geografijos, matematikos, astro- 
nomijos bei istorijos, taip pat dalyvavo karo žygiuose į Kasti- 
liją ir mokėsi riterių kovos meno. 

Karalius Žuanas I 1411 metais buvo baigęs karą prieš „sa- 
vo krikščioniškąjį brolį“ Kastilijos valdovą ir, kaip pasakoja 
istorikas Azurara, dėl šio ne itin dievui patinkančio darbo 
mielai būtų sutikęs atpirkti nuodėmes — musulmonų kraujyje 
nusiplauti savo rankas, suteptas krikščionių krauju. 

Kaip tik tuo metu karalius norėjęs įšventinti į riterius savo 
sūnus — Duartį, Perų ir Enrikį — ir to įvykio garbei ketinęs su- 
rengti didelę šventę su turnyrais ir sukviesti į ją riterius iš 
viso krikščioniškojo pasaulio. Tačiau princai atsisakę tokios 
nepelnytos garbės, pareikšdami, jog mieliau užsitarnautų riterio 
šarvus mūšyje. Be to, karaliaus sūnūs priekaištavę, jog kare 
su Kastilija jie būtų galėję pelnyti šlovę ir padidinti tėvynės 
turtus, tuo tarpu dabar esanti sudaryta visai nereikalinga tai- 
ka. Princų bei feodalų skatinamas, donas Žuanas nusprendė 
užpulti šiaurinės Afrikos maurų miestą Seutą, žymų prekybos 
uostą, iš kurio į centrines Afrikos dalis driekėsi karavanų 
keliai. Seuta, dar kartaginiečių įkurta, buvo laikoma turtin- 
giausiu ir labiausiai klestinčiu Mauritanijos miestu, Vidurže- 
mio jūros raktu, kur stipri tvirtovė saugojo didelį uostą. Už 
perplaukimą (Gibraltaro sąsiauriu Seutos arabai iš visų laivų 
imdavo tam tikrą duoklę. Karalius baudėsi užgrobti šį turtingą 
miestą, paimti į savo rankas prekybą ir pasinaudoti visais pra- 
našumais, kuriuos Seutai teikė tokia palanki geografinė pa- 
dėtis. 

Pranešime sosto tarybai donas Žuanas itin pabrėžė, kad į ši 
karą jį stumiąs ne šlovės troškimas. Jis tik karšlai norįs pra- 
lieti šventajame kare pagonių kraują, o mečetes paversti krikš- 
čionių mMaldyklomis. Kaip liudija kronikos, taryba susižavėjusi 
priėmė jo pareiškimą, o vienas dvariškis pašoko ir, rodydamas 
į žiluosius tarybos narius ir žiląjį karalių, sušuko: „Ką ir be- 
kalbėti! Pirmyn, širmieji kovos žirgai!“ Nutarimą ruoštis karui 
visi griežtai laikė paslaptyje, buvo uždrausta kam prasitarti, 
kad maurai nesužinotų pirma laiko. 

Prasidėjęs aktyvus pasiruošimas — ginklavimasis, samdytų ka- 
rių verbavimas, laivų statyba ir samdymas. Laivus sulygę net 
Galicijoje, Biskajoje, Anglijoje ir Flandrijoje. Težo ir Doro 
upės buvę sausakimšos nuo laivų. Pinigų nešykštėję tiek tur- 
tingieji Lisabonos, Oporto bei Lagušo pirkliai ir kilmingieji 
senjorai, tiek vienuolių ordinai, tiek latifundijų savininkai. Ka- 
ro Žygis žadėjo gerą grobį ir puikias perspektyvas ateityje. 
Pačioje Portugalijoje nebuvo didelių turtų, o pagrindinis en- 
giamasis sluoksnis — valstiečiai — priešinosi kaip įmanydami iš- 
naudotojams. Dabar prieš feodalų akis atsivėrė kitas lengvas, 
perspektyvus pasipelnymo šaltinis — užjūrio žemių nukariavi- 
mas. 

Kaip pasakoja Azurara, su visais savo vasalais karan susitai- 
sęs netgi kažkoks devyniasdešimties metų riteris. Jis pareiš- 
kes, kad net mirusieji norėtų keltis ir išlydėti savo sūnus ir 
giminaičius į mūšio lauką. Gal būt, jo sąnariai per tiek metų 
palikę nebe tokie lankstūs, bet kovos troškimas esąs toks pat 
stiprus, kaip ir seniau. 

Visi mikliai darbavęsi — lieję patrankas, viję virves, statę 
laivus, kepę duoną ir džiovinę sausainius, skerdę gyvulius ir 
sūdę mėsą, žvejoję žuvis, darę vyną, aliejų ir actą, dirbę sta- 
tines, siuvę drabužius kariuomenei. 

Po Europą pasklido gandas apie būsimą ekspediciją. Anglai 
manė, kad portugalai užpulsią Prancūziją. Vieni sakė, jog lai- 
vynas pasuksiąs į Siciliją ir Neapolį, kiti — kad portugalai ke- 
tiną vykti į Palestiną ir atkariauti iš musulmonų „šventąjį ka- 
pą“ Jeruzalėje. Iš kalėjimų buvo paleisti pavojingi nusikaltė- 
liai su sąlyga, kad dalyvaus kryžiaus kare. 

Laivynas jau ruošėsi išplaukti į vandenyną, kai pikta liga — 
maras — paguldė į patalą karalienę Filipą. Ji palaiminusi savo 
sūnus, o trims iš jų — Duarčiui, Perui ir Enrikiui — įteikusi 


47 


po kardą ir meldusi įvykdyti jos norą — kovoti su maurais, kad 
šventasis tikėjimas apšviestų pagonių sielas. 

Merdėjanti karalienė, sužinojusi, jog papūtęs stiprus šiaurys, 
labai apsidžiaugė: tai esąs palankus vėjas, kuris nuplukdysiąs 
laivyną prie Afrikos krantų. Tegu laivai išplaukią į jūrą šven- 
tojo Jokūbo — Santjago dieną, jinai tada jau būsianti mirusi 
ir, žvelgdama į kryžiaus karus iš dangaus aukštybių, laimin- 
sianti juos. Kaip tik tuo metu, kai karalienė mirė, įvykęs vi- 
siškas saulės užtemimas, todėl atrodę, jog net pats dangus liū- 
di dievobaimingosios valdovės. 

Po karalienės laidotuvių laivynas, susidedąs iš dviejų šimtų 
laivų — galerų ir linijinių laivų, — su kokiais trisdešimt tūks- 
tančių karių 1415 metų liepos 25 dieną pakėlė bures. Kartu 
su portugalais vyko ir daug svetimšalių riterių. Vienoje įlan- 
koje laivynas nuleido inkarus. Tiktai čia kariauninkams buvo 
paskelbtas tikrasis Žygio tikslas. 

Vienas kastilietis iš Ispanijos pakrantės miesto, išvydęs toli 
jūroje didįjį laivyną ir, nežinodamas, kieno tie laivai, sušukęs: 
„Nors Portugalija iškirstų visus medžius, o visi portugalai taptų 
dailidėmis, vis tiek jie neįstengtų pastatyti tokios aibės laivų!“ 
Iš tiesų — ekspedicijos užmojis buvo neregėtai didelis. Mažoji 
Portugalija demonstravo savo galią ir pasiruošimą stoti į karą. 

Netrukus portugalai jau galėjo įžvelgti Afrikos krantus. Stip- 
rus vėjas ginęs laivus Viduržemio jūron, ir Seutos arabai, tai 
matydami, galvoję, kad krikščionių laivynas praplauks pro 
šalį. Tačiau po dviejų dienų portugalų laivai nuleidę inkarus 
Seutos uoste. Miesto valdytojo įsakymu vakare skaisčiai sužibę 
visi langai. Arabai norėję parodyti, kiek daug gyventojų tu- 
rinti Seuta, kokia ji esanti stipri, bet portugalai tuo pačiu 
atsilyginę maurams — laivai taipogi sušvitę iliuminacijomis. 

Anksti rytą portugalai išsikėlė krantan ir po įnirtingų kau- 
tynių įsiveržė į miestą. Čia princas Enrikis, pasak kronikinin- 
ko, perėmęs kariuomenės vadovavimą ir kovęsis centrinėje gat- 
vėje su pulkais maurų, jau atitokusių po staigaus antpuolio. 
Tačiau jo žmonės išsimėtę kas sau — vieni plėšikauti, kiti ieš- 
koti gerti, — mat, laikas buvęs labai karštas. Galiausiai su prin- 
cu pasilikę tik septyniolika riterių su tarnais. Šis nedidelis 
būrelis keletą valandų svilinančioje Afrikos saulėje atmušinėjo 
maurus. Princas buvęs sužeistas. Karalių jau pasiekusi žinia, 
kad jo mylimasis sūnus ir sosto įpėdinis žuvęs, tačiau valdovas 

susitvardęs ir tiktai taręs: „Ką padarysi. Jis krito kaip tik- 
ras karys.“ 

Tuo tarpu Enrikis susilaukė paramos ir prasiveržė ligi cita- 
delės, kurios portugalai buvo neįstengę vienu gaistu paimti. 
Tačiau po kiek laiko kryžininkai pastebėję ant tvirtovės sienų 
kuo ramiausiai tupint virtines žvirblių. Tai buvęs ženklas, jog 
maurai apleidę tvirtovę. Kaip pasakoja kronikininkas, netrukus 
Seutoje linksmai sugaudę varpai; girdi, portugalai čia radę iš 
savo gimtojo Lagušo miesto pagrobtus bažnyčių varpus, įkėlę 
juos į kažkokį bokštą ir, netverdami pergalės džiaugsmu, skam- 
binę jais kiek įmanydami. 

Taip Seuta — Viduržemio jūros raktas, atsidūrė portugalų ran- 
kose, o džiūgaujantis karalius Žuanas dalyvavo iškilmingose 
pamaldose didžiausioje Seutos mečetėje, paverstoje krikščionių 
bažnyčia, ir įšventino savo sūnus į riterių luomą, paliesdamas 
kardu jų petį. 

Seutos nukariavimas turėjo didelę reikšmę Portugalijos atei- 
čiai. Tai buvo pirmas žingsnis į užjūrio gėrybių grobstymą. 


PRINCO ENRIKIO UŽMOJAI 


Keliai į auksines Pietų žemes. Ekonominės reikmės — 
pagrindinis stimulas ekspedicijoms rengti. Rezidencija 
Sagriše. Mokslininkas, krikščionybės skleidėjas, prekybos 
skatintojas 


Seutoje, kurią portugalai paėmė į savo rankas ir dar labiau 
sutvirtino, princas Enrikis ištardė paimtus nelaisvėn maurų 
pirklius. Šiems buvo tekę su karavanais keliauti per didžiąją 
dykumą Sacharą į turtingas pietų žemes. Šis kelias jau buvęs 
pramintas nuo senovės. Karavanai iš Viduržemio jūros pakran- 
tės uostų keliaudavę į Timbuktu, Ganą ir Malį. Jie gabendavę 
parduoti druską, vario papuošalus, datules, figas ir arklius. Iš 
pietų pirkliai gabendavęsi aukso smiltis, dramblio kaulą, ver- 
gus, kupranugarius, liūtų ir buivolų kailius, stručio plunksnas 
bei kiaušinius, kvapniuosius sakus ir kitokias brangias prekes. 

Karavanus tais senais laikais vesdavę akli vedliai. Dykumos 
takai buvo prisigėrę kupranugarių prakaito. Smėlis užpustyda- 

vęs karavanų pėdsakus, bet likdavęs silpnas kvapas, kurį ga- 
lėdavo pajusti nepaprastai jautri aklųjų varovų uoslė. Tarpais 
jie pasemdavo saują smėlio ir pauostę pasakydavo, ar kara- 
vanas dar neišklydo iš tikrojo kelio. 

Keliai, nusidriekę plikomis, bevaisėmis smėlio dykumomis, 
siekdavo ir žmonių gyvenamas oazes, kur buvo galima pasi- 
semti vandens bei gauti kelionei maisto. Šie sunkūs, negandų 
pilni keliai, nubarstyti žuvusių žmonių ir kupranugarių griau- 
čiais, ilgus šimtmečius nebuvo pamiršti. Pirkliai apskaičiuoda- 
vo, jog verta rizikuoti gyvybe ir keliauti skersai sausą, negy- 
vą, karštą dykumą. Už jos esanti aukso šalis: milžiniškos ly- 
gumos — savanos su didelėmis upėmis ir ežerais, tankiomis gi- 
riomis ir laukiniais žmonėmis. 

Princas išklausinėjo taipogi paimtuosius nelaisvėn piratus ir 
sužinojo apie vandenis ir laivybą Afrikos pakrantėse. Sukau- 
pęs žinių, princas Enrikis pargrįžo namo. Pamažu jam brendo 
mintis — pasiųsti laivus į pietus palei vakarinę Afrikos pa- 
krantę. Karavanų kelias iš Seutos per Sacharą portugalams at- 
rodė pernelyg tolimas, baugus ir nieko gera nežadantis. 

Netrukus po grįžimo iš Seutos princas atsisakė teisių į sosto 
paveldėjimą, paliko rūmus ir apsigyveno Sagriše, esančiame 
Algarvės provincijoje, netoli nuo Sanvisenčio rago, kuris pa- 
čiuose Portugalijos pietuose buvo įsišovęs Atlanto vandenynan. 
Jūros pakrantėje ant stačios uolos išdygo pilis, apjuosta tvir- 
tovės pylimu, arsenalas, laivų statykla bei kiti pastatai; netru- 
kus čia buvo įsteigta observatorija ir geografijos mokykla. 
Čionai princas praleido daugiau nei keturiasdešimtį savo am- 
žiaus metų,— studijavo matematiką ir kosmografiją, stebėjo 
žvaigždėtą dangų, rūpinosi kapitonų bei vairininkų ruošyba, 
stengėsi, kad visi nauji atradimai būtų pažymėti žemėlapiuose, 
rūpinosi navigacijos instrumentų tobulinimu. Iš dono Enrikio 
išmokytųjų jūrininkų išaugo portugalų laivyno kapitonai ir ad- 
mirolai. Iš Sagrišo į vandenyno pietus išplaukė pirmieji princo 
pasiųsti laivai. 

Sagriše pas Enrikį spietėsi mokyti vyrai, istorikai, rašiusieji 
kronikas, — tokie, kaip Žuanas Lopišas ir Gomišas Eanišas Azu- 
rara. Ten apsigyveno ir svetimšaliai — vokiečiai ir flamandai, 
danai, genujiečiai ir venecijiečiai, maurai ir berberai — puikūs 
jūrininkai, laivų statytojai, kartografai. Jie visi buvo priimami 
maloniai ir svetingai. 

Princo brolis Perus važinėjo po Europą, rinkdamas knygas 
bei žemėlapius, ir tokiu būdu visos kitų kraštų naujovės pa- 
siekdavo Sagrišą. Čia tikrai prasidėjo didysis geografinių atra- 
dimų laikmetis, tačiau toli gražu ne iš karto į vandenyną pa- 
traukė grandiozinės ekspedicijos. Pradžioje tenkintasi gana kuk- 
liomis jūrų kelionėmis į pietus palei Afrikos krantus. 

Pasak istoriko Azuraros — Enrikio amžininko ir didelės už- 
kariavimų kronikos autoriaus, — ruošti ekspedicijas princą ska- 
tinę šitokie motyvai: visų pirma, jis troškęs susipažinti su že- 
mėmis, esančiomis už Kanarų salų ir Bohadoro rago, nes karš- 
tai geidęs pasitarnauti dievui ir karaliui. Antra, jis norėjęs už- 
megzti prekybinius ryšius su tolimaisiais kraštais, o ypač su 
krikščionimis, kuriuos tikėjęsis rasti kur nors pietuose,— mat, 
tokia prekyba atneštų Portugalijai didelę naudą. Trečia, jis 
norėjęs patirti, kiek toli į Afriką yra prasismelkęs nekrikštų 
musulmonų viešpatavimas. Ketvirta, princas tikėjęsis Afrikoje 
atrasti kokį nors krikščionių karalių, kuris galėtų remti portu- 
galus kovoje prieš pagonis. Penkta, jis norėjęs nusiųsti į Afriką 
misionierius, kad šie išgelbėtų nuo pražūties pagonių sielas. 
Kronikininkai yra palikę legendą apie tai, kaip kilo mintis 
rengti šias jūros ekspedicijas. Vieną naktį Enrikis, nemigos 
kankinamas, vartęsis lovoje ir mąstęs apie savo planus. Tik 
staiga pašokęs ir liepęs tučtuojau paruošti keletą laivų kelio- 
nei į pietus palei Maroko krantus. Visi stebėjęsi nelauktu įsa- 
kymų, bet paskui pagalvoję, jog princą bus įkvėpusi kokia 
aukštesnė jėga, kuri lyg Žaibas apšvietusi jam protą. 

Tačiau tikroji priežastis, skatinusi Enrikį ruošti ekspedicijas, 
matyt, buvo ekonominiai poreikiai ir politinė situacija — pati 
Portugalija gviešėsi turtų ir užkariavimų. 

Princas Enrikis geriausiai už visus buvo perpratęs savo ša- 
lies poreikius ir laiko dvasią, jis rūpinosi Portugalijos gerove ir 
pelninga prekyba, o aukštesnių jėgų įkvėpimas yra tik kroni- 
kininkų prasimanymas. 

Kronikose pateikiama ir smulkesnių žinių apie princą Enri- 
kį. Jo išorė nebuvusi itin patraukli. Jis buvęs vidutinio ūgio, 
tvirto sudėjimo, stambių kaulų. Šiurkščių bruožų, saulės ir vė- 
jų nugairintas veidas, pasišiaušę plaukai ir ūsai, niūrios akys — 
neatrodė itin patrauklūs. Tačiau visi jį gerbdavę už nepaprastą 
rimtumą ir veiklą, o maloni, širdinga jo kalba pavergdavusi 
žmones. Donas Enrikis, kai kurių kronikininkų liudijimu, buvęs 

labai geraširdis, švelnaus, malonaus būdo, santūrus žmogus ir 
niekam nedarydavęs blogo. Kiti yra jį pavaizdavę kaip vikrų, 
drąsų karį, kuris atsigimęs į tėvą: buvęs toks pat neatlaidus, 
energingas, mokėjęs paaukoti visas jėgas vienam sumanymui, 
vienai aistrai, vienam tikslui. Be to, jis buvęs labai dievobai- 
mingas, visą savo gyvenimą aukojęs dievui, griežtai laikęsis 
visų bažnyčios įsakymų, liepdavęs laikyti iškilmingas pamaldas, 
statyti puošnias bažnyčias ir skleisti krikščioniškąjį tikėjimą 
visuose naujai atrastuose kraštuose. Princas gyvenęs asketiškai 
ir siekęs tiktai vieno tikslo: kurti naują Portugaliją, kuri, iš- 
ėjusi iš siaurųjų Iberijos pusiasalio ribų, nusitęsianti už Maroko 
palei visą Afrikos pakrantę ligi pat tolimosios Indijos — ir 
valdysianti svetimas žemes, nešdama krikščionybės palaimini- 
mą milijonams pagonių. Nepripažinimas ar nesėkmės negalėję 
sutrikdyti jo atkaklaus tikėjimo šios misijos kilnumu. Vienas 
istorikas yra rašęs, jog likimas bejėgis prieš tokius charak- 
terfus. 

Toks buvo šis vyras, pradėjęs organizuoti portugalų kelio- 
nes palei Afrikos krantus. Tačiau vargu ar būtų galima drąsiai 
tvirtinti, kad jis jau nuo pat savo veiklos pradžios galvojo 
apie jūros kelią į Indiją, nes tais laikais daug kas abejojo, 
ar galės laivai perplaukti karštąją tropikų juostą. Gali būti, jog 
jūros kelio į Indiją idėja princui kilo gerokai vėliau. Kai kurie 
istorikai teigia kaip tik priešingai — šis svajotojas, Portugalijos 
laivininkystės meno pagrindėjas, vien apie tai visą amžių ir 
tesvajojęs. 


PALEI 
AFRIKOS 
KRANTUS 


LAIVAI TAMSOS OKEANE 


„Pats dangus draudžia plaukti į šiuos vandenis!“ Boha- 
doro ragas. Žanas de Betankuras — pirmasis Kanarų salų 
kolonizatorius. Vaidai ir sandūriai tarp Portugalijos ir 
Kastilijos. Madeira — nuostabusis sodas. Azorų archipela- 
go atradimas. Žilasis Bohadišas praplaukia Bohadoro ra- 
gą. Princo Enrikio nesėkmė prie Tanžero 


Norėdamas įgyvendinti savo sumanymus, princas Enrikis vis 
dėlto susidūrė su dideliais sunkumais. Ekspedicijoms reikėjo 
nemažai lėšų, o karaliaus iždas, kaip visada, buvo tuščias. Ta- 
da princas Enrikis įsistengė, kad jį uždėtų turtingo, pusiau 
kariško Kristaus ordino vienuolių magistru — tokiu būdu jis 
galėjo naudoti savo tikslams ordino pinigus. 

Portugalų laivai pradėjo plaukti vakarinių Afrikos pakran- 
čių link. Iš pradžių buvo plaukiojama tik šiapus Bohadoro ra- 
go, nutolusio apie du šimtus kilometrų į pietus nuo Kanarų 
salų (267 š. pl.). Jūrininkai tada sakydavo: „Kas praplaukia 
pro šį ragą, tas arba tuoj pat grįžta atgal, arba negrįžta nie- 
kada.“ Ilgą laiką iškyšulys buvo laikomas riba, už kurios plauk- 
ti apskritai nebeįmanoma. Tą patį buvo patvirtinę ir arabai. 
Nors jie buvo geri jūrininkai ir jiems reikėjo naujų žemių, 
tačiau Atlanto vandenyno jie bijojo ir, tiesą pasakius, nė ne- 
pažino. 

Atlanto baimę arabams įvarė tiršti rūkai, kurie vasarą dienų 
dienas tvyrodavo Maroko pakrantėje. Todėl arabai ir praminė 
šį vandenyną „Tamsos jūra“, kur net vasaros viduryje nepa- 
matysi saulės. Pats dangus draudžiąs žmonėms plaukti į šiuos 
vandenis. 

Legendos pasakojo apie sustingusią jūrą su deimantine va- 
ga, Kuri įtraukianti laivus gelmėn. Dar sklido kalbos apie mag- 
neto kalną, kuris pritraukiąs laivus ir ištraukinėjąs iš jų visas 

geležines dalis iki paskutinės vinutės,— tada laivai išyrą ir nu- 
skęstą. Plaukiojančios vandenyno salos taipogi pritraukiančios 
laivus ir jau nebepaleidžiančios. 

Tamsos jūros pakrantėje gyvenančios milžiniškos gyvatės, 
taip pat į Žmones panašūs padarai su žvėries galvomis; šie 
žmogiažvėriai nardą po jūrą ir draską vandenų gyvūnus. Jie 
suėsią ir žmones. 

Vandenyne jūreivių tykoją siaubingi vienaragiai, vienu už- 
simojimu pasmeigią ant rago net tris laivus. Iš gelmių išne- 
riančios baidyklės, kurios apraizgančios laivą savo čiuptuvais 
ir nutraukiančios gilumon. 

Pietuose vėjai ir saulė esą tokie karšti, jog sudeginą visa, 
kas gyva. Jūra iš karščio garuojanti, ir vanduo virstąs garais. 
Nė viena žvaigždė nerodanti jūrininkams kelio, viską užtvin- 
danti tamsa bei rūkas, nė mažiausias vėjo pūstelėjimas nene- 
šąs burlaivio į priekį sustingusiuose vandenyse. Todėl lai- 
vams perplaukti pusiaują yra neįmanoma. Taip teigė arabai, 
tai patvirtino ir antikinio pasaulio mokslo vyrai, filosofai ir 
geografai — Aristotelis, Strabonas ir Ptolemėjas. Ties pusiauju 
jūra taip sutirštėjanti, jog laivai ten įklimpstą ir nebejudą iš 
vietos — jie galį sudegti po statmenais saulės spinduliais. Sau- 
sumoje taip pat žmonių laukiąs badas ir pražūtis — karštojoje 
juostoje net smėlis verdąs, ten negalį augti nei medžiai, nei 
krūmai, nei žolė — saulėje jie bemat užsidegą. 

Tad ar vertėjo veržtis į šią karštąją šalį? Apie jūros kelią 
į Indiją dar negalėjo būti nė kalbos. Senovės geografas Ptole- 
mėjas, kuris mūsų eros II amžiuje buvo surinkęs visas to meto 
geografijos žinias ir nupiešęs pasaulio žemėlapį, tvirtino, kad 
Afrika jungiasi su Azija, o Indijos okeanas esąs uždaras basei- 
nas. Kinija nė nesiekianti vandenyno, ją nuo pastarojo skirian- 
čios milžiniškos pelkės ir liūnai, kur gyveną siaubingos pabai- 
sos. Vadinasi, nuplaukti jūra iš Europos į turtingąsias Azijos 
šalis nesą jokios galimybės. Garsus arabų mokslininkas Idrisis 
tas pačias mintis pakartojo XII amžiuje. Rodės, niekam bus 
neįmanoma pakirsti protingųjų vyrų autoriteto. 

Vandenynas baugino jūrininkus ne vien kraupiomis legendo- 
mis, siaubingomis audromis, rūkais, seklumomis bei pakrančių 
uolomis, grasinusiomis pražūtimi, bet ir tuo, kad jūrininkai 
nemokėjo tiksliai nustatyti laivo buvimo vietos. Dėl to jie dau- 
giausia laikydavosi arti krantų, kad nepamestų iš akiračio že- 

mės. Dieną jie buriuodavo palei krantą, o naktį nuleisdavo 
inkarą. Žmonės slinkdavo į priekį apgraibom, be ypatingo en- 
tuziazmo. Kam čia stengtis perkirsti ribą, dar jų tėvų užbrėžtą, 
kam tyčiom ieškoti mirties?— galvojo jie, ir nėra ko dėl to 
stebėtis. Negi Enrikis norįs juos pragaišinti? Juk už Bohadoro 
rago jūrininkų nelaukianti nei šlovė, nei grobis. Arabų pirkliai 
teigė, kad ten visu pajūriu driekiasi begalinė Sacharos smėlio 
dykuma. Kronikininkai rašė, kad Bohadoro ragas esąs žemas 
ir smėlėtas, net įžiūrėti jį sunku, todėl ir pavojingas. Siauras, 
ilgas žemės liežuvis driekėsi toli į jūrą, kur laivų tykojo po- 
vandeniniai rifai. Čia juk pūtė pastovūs pasatai ir tekėjo ga- 
linga srovė, kuri, rodės, niekada nebeleis laivams praplaukti 
atgal į tėvynę, čia dažnai siausdavo piktos bangos arba už- 
krisdavo tiršta migla. Plikos, rūsčios pakrantės uolos tarytum 
liudijo, jog ir toliau į pietus tęsiasi lygiai tokios pačios dyk- 
vietės, tušti, bevaisiai plotai be vandens, be gyvybės. 

Po kiek laiko imta kaltinti princą Enrikį, jog jis veltui lei- 
džiąs pinigus bergždžioms ekspedicijoms. Tačiau reikia pasakyti, 
kad šios kelionės buvo ne tokios jau bergždžios ir nenaudingos. 
Kapitonai išžvalgydavo pakrantes, o jūreiviai grūdinosi plau- 
kioti vandenynu, tarpais prie progos apiplėšdami kaimelius ir 
Maroke, ir Pirėnų pusiasalio pietuose esančiame Granados 
maurų emirate. 

Nepaisant nesėkmių, princas nebardavęs savo kapitonų, tik 
dosniai juos apdovanodavęs ir skatindavęs nesigailėti pastangų 
plaukiant kitą sykį. Jis žadėjo gausiai atlyginti tam, kas api- 
plauks Bohadoro ragą. „Kantrumu pasieksit tikslą“, — mėgda- 
vęs sakyti princas. 

Ir iš tiesų — po kurio laiko portugalų laivai ėmė nusigauti 
vis toliau į Tamsos vandenyną. Čia atradėjų ir kolonizatorių 
laukė keletas archipelagų — Kanarų salos, Madeiros ir Azorų 
salos. Kanarų salos buvo žinomos jau gilioje senovėje. Į jas 
erą į šias salas buvo nuburiavę Kadžio žvejai iš Ispanijos pa- 
krantės. Apie kažkokias Atlanto vandenyno salas (,„Palaimin- 
tųjų salas“, „Laimingąsias salas“) pasakojo antikinio pasaulio 
mokslininkai dar prieš mūsų erą. Bet paskui šios salos kokį 
tūkstantmetį buvo visiškai pamirštos, nes viduramžiais beveik 
nė viena Europos tauta, išskyrus normanus ir airius, daug šimt- 
mečių nebeplaukdavo į tolimas keliones. Apie Kanarų salas 

žinota tik iš antikinės literatūros. Tačiau XIV amžiuje euro- 
piečiai vėl išgirdo apie Kanarų salas — jas antrą kartą atrado 
portugalų ir italų ekspedicija. Nežinomi italų jūrininkai maž- 
daug tuo pat metu atrado ir negyvenamas Azorų salas bei Ma- 
deirą. Italų ir kataloniečių jūreiviai tais laikais buvo laikomi 
geriausiais jūrų keliautojais, pralenkusiais visas kitas Vidurže- 
mio jūros tautas, ir Portugalijos valdovai nuo XIV amžiaus 
pradžios noriai juos samdydavosi. Portugalų laivai, vadovauja- 
mi italų kapitonų, kartais užsukdavo į Kanarų salas ir plaukio- 
davo palei Afrikos šiaurės vakarų pakrantes; taip pat kartkar- 
tėmis į salas atplaukdavo ir ispanų jūrininkai — kataloniečiai 
ir maljorkiečiai, tačiau ilgam čia neužsilikdavo. 

1344 metais popiežius dovanojo Kanarų salas grafui de la 
Serdui, Kastilijos karaliaus anūkui, tačiau šiam iš jų nebuvo 
jokios naudos. Portugalija įnirtingai protestavo prieš šią dova- 
ną, nes tai nesutapo su jos interesais. Kurį laiką salų niekas 
nekolonizavo. Tiktai kito — XV šimtmečio — pradžioje norman- 
dų grafas Žanas de Betankuras, kurį ir kareiviais, ir ginklais 
rėmė Kastilija, atplaukė į Kanarų archipelago salą Lansarotą, 
pastatė fortą ir tenai bei kitoje saloje — Fuerteventuroje — įstei- 
gė kolonijas. Jos išsilaikė tiktai penkiolika metų. Betankuras, 
gavęs Kastilijos karaliaus apdovanojimus ir Kanarų salų ka- 
raliaus titulą, sugrįžo Prancūzijon. Vienas ispanų didikas atpir- 
ko Betankuro nuosavybės teises, ir tokiu būdu Portugalijos 
varžovei Kastilijai jau priklausė gera bazė plaukiojimams į van- 
denyną. Princas Enrikis savo ruožtu bandė pasiglemžti Kanarų 
salyną, todėl tarp abiejų valstybių įsiliepsnojo pikti ginčai ir 
nesantarvė. 

Popiežius leido Portugalijai užsikariauti salas, ir princas En- 
rikis daug sykių bandė čia savo laimę, tiesa, ne visada sėk- 
mingai. 

1425 metais jis nusiuntė du tūkstančius penkis šimtus vyrų 
su šimtu dvidešimčia žirgų į Grankanariją, bet užimti salos ne- 
pasisekė — tiek dėl įnirtingo čiabuvių gvančų pasipriešinimo, 
tiek dėl maisto trūkumo. Nepaisydamas didelių išlaidų — vien 
transportui buvo išleista trisdešimt devyni tūkstančiai aukso 
kruzadų,— princas po dvejų metų surengė naują ekspediciją, 
kuri taip pat nepasisekė. Portugalijos kėslams aršiai priešinosi 
Kastilija, pareiškusi, kad jau nuo šimtmečio pradžios jai pri- 
klausančios dvi salos — Lansarota ir Fuerteventura,— o Kasti- 

lijos karalius visaip stengiąsis atversti saliečius į krikščioniš- 
kąjį tikėjimą. Iš tikrųjų kastiliečiai be jokio gailesčio žudė 
salos gyventojus gvančus. Portugalija savo ruožtu teigė, kad 
salos neturinčios šeimininko ir niekada nepriklausiusios krikš- 
čionims, todėl jas galįs imti tas, kuris pirmas ten atvyks. Čia- 
buviu — pagonių, nekrikštytų žmonių — teisės buvo niekam nė 
motais. | 

Sunku tiksliai pasakyti, kada iš tikrųjų buvo atrasta Madeira 
bei į šiaurės rytus nuo jos esanti Portusanto sala ir kas pir- 
masis jas atrado. Sklido legendos, kad audra nuginusi į Ma- 
deirą kažkokią įsimylėjėlių porą, kuri laivu pabėgusi iš Angli- 
jos uosto Bristolio. Abu įsimylėjėliai saloje mirę, tačiau jų 
bendrakeleiviams pavykę pasiekti Afrikos krantus. Gandas apie 
Madeirą pasiekęs princo Enrikio ausis. Pagal kitą legendą įsi- 
mylėjėliai iš Madeiros atsidūrę Ispanijoj ir ten papasakoję apie 
savo atradimą. Taip pat pasakojama, jog Madeiros salas atradę 
arabų jūrininkai, arba — kas labiau įtikėtina — italai. Žemėla- 
piuose šios salos žymimos jau apie 1350 metus. 

Kronikininkas Azurara rašo, kad 1419 metais Enrikis pasiun- 
tęs Žuaną Sarkų ir Trištaną Teišeirų, gana nepatyrusius jūri- 
ninkus, į Bohadoro ragą. Audra nuplukdžiusi jų laivą toli į va- 
karus. Kad ir pūtę stiprūs vėjai, dievo padedami, juodu pasiekę 
Portusantą ir aptikę, kad ji tinkama kolonizavimui. Keliautojai 
apsidžiaugę, jog saloje nėra laukinių, kaip Kanarų salose, 
o paukščiai tokie nebaikštūs, kad nors ranka gaudyk. Apie at- 
radimą. jie pranešę princui. Enrikio įsakymu jūrininkai leidęsi 
į Portusantą antrą sykį, veždamiesi su savim įvairių sėklų ir 
naminių gyvulių, netgi triušių. Vėliau saloje šių graužikų tiek 
privisę, kad nuo jų nebelikę jokio išsigelbėjimo. Vieną dieną 
Teišeirus iš Portusanto salos vandenyne ties horizontu išvydęs 
tamsų šešėlį ir nusprendęs — arba ten debesis, arba tolima že- 
mė. Kolonistai pasistatę laivus ir išplaukę ieškoti naujosios 
žemės. Jie radę salą ir pavadinę ją Madeira, nes ten augo daug 
miškų, pilnų įvairių gražių medžių ir net legendinis slibino 
medis, kurio raudoni sakai turį gydomosios galios. Salos žemė 
buvusi derlinga, pakankamai drėgna, todėl joje žaliavusi vešli 
augmenija, nokę sultingi vaisiai. 

Tikrasis Madeiros koionizavimas prasidėjo 1420 metais. Italų 
pirklys ir jūrininkas Kadamostas, įdomių užrašų autorius, po 
trisdešimt penkerių metų ten jau radęs aštuonis šimtus gyven- 


59 


tojų. Norėdami laimėti daugiau žemės, kolonistai padegę gra- 
žiuosius miškus ir jau nebepajėgę sutramdyti ugnies. Netgi 
po septynerių metų saloje tebesiautęs gaisras, ir kolonistams, 
besigelbstint nuo liepsnų, kartais tekdavę net į upes šokti. 
Tačiau Madeiroje dar likę ganėtinai miško, todėl puikią miško 
medžiagą veždavo ir į Portugaliją (kai kurie kronikininkai nė 
neužsimena apie tokį didžiulį gaisrą, todėl tenka juo suabejo- 
ti). Visur paupiais buvę pristatyta lentpiūvių, kur piaustę kva- 
piuosius kedrus ir raudonuosius ąžuolus. 

Enrikis įsakęs Madeiroje pasodinti cukrinių nendrių, kurios 
čia nepaprastai užderėjusios. Madeira veikiai tapusi dideliu 
cukraus gamybos centru, kuris Europos rinkose sėkmingai rung- 
tyniavo su Sicilija bei Levantu — Artimųjų Rytų kraštais, ta- 
čiau po kelių dešimtmečių karalius buvo priverstas dekretu 
suvaržyti cukrinių nendrių auginimą — taip plačiai jis buvo 
paplitęs. Vėliau cukrinės nendrės iš Madeiros paplito po Azorų 
ir Žaliojo Rago salas, taip pat ir Brazilijoje, kur jų auginimas 
buvo toks naudingas, jog auginti jas Madeiroje nebeapsimo- 
kėjo. 

Be to, iš Kretos salos į Madeirą buvo atvežtos Malvazijos 
vynuogės, ir, pasak Kadamosto, čia buvę visų gražiausi pasau- 
lyje vynuogynai. Jis pavadinęs Madeirą dideliu sodu, kur vyn- 
uogių kekės buvusios pusės rankos ilgumo, o tų kekių buvę 
tiek pat, kiek ir lapų. Drėgnose, trapiose žemėse ir javai duo- 
davę nepaprastą derlių — net keturiasdešimtą grūdą. Portusanto 
saloje taip pat užaugdavę pakankamai kviečių bei avižų mais- 
tui, ten buvo gaunami ir slibino medžio raudonieji sakai, vaš- 
kas bei geriausias pasaulyje medus. 

Šios salos, taip pat jau iš anksčiau žinomos, Azorų vardą 
gavo dėl vanagų, kurių ten buvusi didelė daugybė. Reikia 
manyti, kad salas bus atradę italai, o gal ir kataloniečiai. Enri- 
kis 1431 metais į vakarus pasiuntė žvalgybon Kristaus ordino 
riterį Gonsalą Velją Kabralą, ir šiam pavyko rasti vieną iš 
Azorų salų — uolėtąją Formigą, kuri kolonizacijai netiko. Kitais 
metais princas vėl siuntė Kabralą kelionėn. Šį kartą jis atrado 
Santamarijos salą, į kurią netrukus atplaukė kolonistai. Po to 
Kabralas atrado Sanmigelio salą. Ją iš vieno kalno viršūnės 
Santamarijoje pastebėjęs vergas, kuris ten buvo pabėgęs, ir, 
tikėdamasis, kad jam bus atleistas nusikaltimas, su nauja, gera 
žinia sugrįžęs pas savo poną. Jūrininkai, — taip ir likę nežino- 

mi,— netyčiom aptiko ir trečiąją didelę archipelago salą -— Ter- 
seirą („Trečiąją“). 

Galiausiai ir portugalų klajonės palei Afrikos krantus atnešė 
sėkmę — Bohadoro ragas buvo aplenktas. 1434 metais į vande- 
nyną išplaukė Žilis Eanišas (arba Ianišas), kuris, kaip pasako- 
jama, buvo padaręs sunkų nusikaltimą ir, gelbėdamasis nuo 
rūstaus atpildo, leidęsis jūron (esama ir kitokių žinių, jog jis 
buvęs princo ginklanešys ir turėjęs didelę jo malonę). Kroni- 
kininkas Azurara pasakoja, kad princas ne sykį raginęs Žilį 
Eanišą bei kitus jūrininkus stengtis kaip nors apiplaukti Boha- 
doro ragą. Jūrų keliautojams ten negresią tokie baisūs pavo- 
jai, kad jau nebeliktų jokios vilties grįžti. Nereikia paisyti 
visokių gandų. Juos skleidžią žmonės, nieko nenutuokiantys 
apie Afrikos pakrantes. „Plaukit taip toli, kiek tik galėsit, ir, 
dievo padedami, įsigysite šlovę ir turtą!"— sako Enrikis. 

Taip Eanišas ryžęsis mažu laiveliu apiplaukti Bohadoro ragą 
ir nusipelnyti princo malonę. Po kiek laiko jis parvežęs žinią, 
kad ten nesą taip baisu, kaip šnekama, ir padovanojęs princui 
gėlių — taip vadinamųjų Marijos rožių, kurias jis buvo nu- 
skynęs Afrikos krante jau už Bohadoro rago. Tokiu būdu įro- 
dęs, jog šie krantai nėra jau tokie bevaisiai. Vienas XVI am- 
žiaus kronikininkas Eanišo kelionę palygino netgi su Heraklio 
žygdarbiais, nes pastarasis negalėjęs įveikti šio iškyšulio ir 
pastatęs ten stulpą su graikišku įrašu: kas nueisiąs toliau šio 
stulpo, vargu ar begrįšiąs. 

Tuoj pat po pirmojo plaukimo Žilis Eanišas ir Enrikio dvariš- 
kis Afonsus Baldaja vėl išplaukė į jūrą ir šį sykį nuburiavo 
gerokai toliau Bohadoro rago. Krante jūrininkai aptiko žmonių 
ir kupranugarių pėdų, tačiau dėl maisto trūkumo ekspedicija 
buvo priversta grįžti atgal. 

Enrikis labai nudžiugo, sužinojęs, kad pakrantėje gyvenama 
žmonių. Jis vėl liepė Baldajai plaukti, įsakydamas gaudyti čia- 
buvius ir juos išklausinėti. Baldaja, nuplaukęs apie septynias- 
dešimt lygų (tais laikais lygos buvo įvairaus ilgumo — apy- 
tikriai nuo penkių ligi šešių kilometrų) už Bohadoro rago, iš- 
laipino į krantą raitus žvalgus, kurie iš tikro greitai susidūrė 
su ginkluotais klajokliais. Užvirė nuožmus mūšis, tačiau portu- 
galams nepavyko paimti nelaisvėn anei vieno čiabuvio. Jie din- 
go nakties tamsoje. 

Pakrantėje buvo daug ruonių — pasak kronikininko, jūros 
veršių — ir portugalai, sėkmingai pamedžioję, prisikrovė pilną 
laivą ruonių kailių bei taukų. Kitoje vietoje jūrininkai aptiko 
pakrantėje keistus tinklus, kuriuos čiabuviai buvo padarę iš 
tokių neregėtai liaunų medžio žievių, kad atrodė stačiai ste- 
buklas. Tačiau svarbiausia buvo kitkas — už Bohadoro rago 
gyveno žmonės. 

Kaip teigia anglų geografijos istorikas Dž. Beikeris, šitie 
plaukiojimai užbaigė pirmąją portugalų jūrų kelionių dali. Tuo 
laiku buvo įvykę daug ekspedicijų į Atlanto vandenyno salas 
ir vakarinį Afrikos pakraštį. 

Tarp 1436 ir 1441 metų pakrančių tyrinėjimas atsiūgo, nes 
princas Enrikis suruošė karo žygį į Šiaurės Afriką, be to, ir jo 
iždas buvo ištuštėjęs. 

Enrikiui kilo mintis atkariauti iš maurų Afrikos pakrantės 
miestą Tanžerą, kol jo dar neužgrobė Kastilija. Daug kas at- 
kalbinėjo princą: juk Seutos užgrobimas bei išlaikymas jau ir 
taip pareikalavęs ir tebereikalaująs per daug aukų bei lėšų, nesą 
kam dirbti savos žemės. Tačiau troškimas pasiplėšti nugalėjo. 

1437 metų rugpiūčio mėnesį Enrikis ir jaunesnysis jo brolis 
Fernandas, kuris tikėjosi prie Tanžero pelnyti auksinius riterio 
šarvus, su kariuomene pajudėjo iš Lisabonos ir pasuko į Seutą, 
kur jau buvo atplaukę laivai su kareiviais iš Oporto. Greitai 
paaiškėjo, kad yra susirinkę ne penkiolika, o tiktai dešimt tūks- 
tančių vyrų. Šis žygis nesusilaukė populiarumo, ir daug už- 
verbuotų samdytųjų karių dezertyravo. Karo taryba perspėjo 
Enrikį neužteksiant karinių pajėgų, tačiau princas atsakęs: ,Juo 
mūsų mažiau, juo didesnė garbė ir šlovė! Dievas bus su mumis, 
nes mes kovojame už jį!" 


Rugsėjo mėnesį kariuomenė, palikusi laivus, nužygiavo į Tan- 
žerą ir įsirengė stovyklą prie miesto. Maurai, pasinaudoję lėtu 
portugalų pasiruošimu karo. žygiui, sutraukė dideles pajėgas. 
Veltui Enrikis vedė savo pulkus pulti miesto įtvirtinimų. Mau- 
rai atmušė visus antpuolius, jų karių skaičius kasdien didėjo. 
Netrukus jie apsupo pačius portugalus. Krikščionių dievas ne- 
laimėje apleido kryžininkus. Jie pritrūko amunicijos, maisto ir 
geriamo vandens. Princas nebuvo pasirūpinęs, kad jo kariuo- 
menei viskas būtų tiekiama per jūrą. Laivai stovėjo toli. Pa- 
dėtis tapo katastrofiška, nes kur kas didesnės maurų kariuo- 

menės buvo neįmanoma atmušti. Maurai pasiūlė Enrikiui taiką 
tokiomis sąlygomis: portugalai galėsią pasitraukti į laivus, bet 
už tai turėsią atiduoti Seutą, paleisti visus maurų belaisvius, 
išvežtus Portugalijon, atiduoti visą karo stovyklą su patranko- 
mis, ginklais ir žirgais. Enrikis karaliaus vardu iškilmingai pri- 
siekė atiduosiąs Seutą ir šimtui metų sudarysiąs su maurais tai- 
ką. Burtų keliu maurams kaip įkaitas Tanžere pasiliko jo brolis 
Fernandas. Maurų valdytojas savo ruožtu įkaitu portugalams 
atidavė savo sūnų. Sumuštieji kryžininkai vargais negalais pa- 
siekė laivus. 

Nugalėtojai nuvedė įkaitą Fernandą į Fesą, kur dieną jis tu- 
rėjo dirbti kaip vergas, o naktį būti kalėjime. Šios kančios 
trukusios vienuolika metų — ligi pat Fernando mirties, nes por- 
tugalai niekada maurams negrąžino Seutos ir neįvykdė to, ką 
buvo prisiekęs dievobaimingasis princas. Kartą vienas mauras 
paklausęs Enrikio, kodėl šis sulaužęs priesaiką. Princas atsakęs: 
„Seuta priklauso dievui!“ 

Karalius Duartis, valdęs po Žuano I, mirė, ir Portugalijoje 
prasidėjo kova dėl sosto tarp karalienės, Enrikio vyresniojo 
brolio Peraus ir mažamečio Afonso. Perus paėmė viršų, Portu- 
galijoje įsigalėjo taika, ir Enrikis vėl galėjo imtis ekspedicijų 
organizavimo. 


VERGŲ GAUDYNIŲ PRADŽIA 


Pirmieji belaisviai ir aukso smiltys. Legendinis Rio de 
Oras. Arginos salų archipelage. „Dievas dovanoja savo 
tarnams pergalės dieną.“ Gėdinga, nežmoniška prekyba. 
Belaisvių dalijimas Laguše. Ašaros ir dejonės nesuminkš- 
tina princo širdies. Malonus dievui darbas 


Kaip pasakoja kronikininkas, Enrikis liepęs laivų kapitonams 
iš naujai atrastųjų žemių pargabenti ir čiabuvių, siūlydamas už 
tai didelį atlyginimą. Princas 1441 metais pasiuntė į pietus 
jauną, nepatyrusį kapitoną Antaną Gonsalvišą parvežti ruonių 
kailių bei taukų. Jūreiviai, išlipę krantan, nusprendė eiti pasi- 
žvalgyti ir paieškoti čiabuvių. 

Jaunasis kapitonas su devynetu vyrų surado taką, vedantį 
tolyn į žemyną, ir po ilgo klaidžiojimo susidūrė su visiškai 
nuogu vyru, kuris nešėsi dvi ietis ir ginė kupranugarį. Tik po 
įnirtingų grumtynių, strėle sužeistą čiabuvį pavyko paimti ne- 
laisvėn. Dar kiek paėjėję, portugalai sutiko moteriškę, kurią 
taip pat sučiupo. Ten pat už kalvelės pasirodė gal dvidešimt 
ginkluotų vyrų, bet jie išsigando baltųjų žmonių ir leidosi bėgti. 

Pagaliau portugalams pirmą sykį į rankas pakliuvo čiabuviai, 
ir. su vergo mauro pagalba jie bandė juos ištardyti. Tačiau nė 
vienas belaisvis nesuprato arabų kalbos. 

Tuo metu į pakrantę atplaukė kitas laivas, vadovaujamas 
Nunjaus Trištano, ir abu kapitonai nusprendė, kad reikėtų su- 
gauti dar vieną kitą čiabuvį — tada būtų ir ką princui parvežti, 
ir ką parduoti. Naktį portugalai apsupo čiabuvių stovyklą ir, 
šaukdami „Portugalija!“ ir ,,Santjagas!“, užpuolė miegančius žmo- 
nes. Trejetą jų nužudė, o dešimtį paėmė nelaisvėn. Šios per- 
galės garbei Trištanas tuojau įšventino Gonsalvišą į riterius. 

Vienas belaisvis — Adahus, kurį kronikininkas vadina kilmin- 
gu vyru, mokėjo maurų kalbą. Jis papasakojo, jog čiabuviai — 
azanagai, priklausą Sacharos berberų gentims. 

Kitą rytą portugalai išlaipino krantan vertėją ir vieną mo- 
terį, norėdami sužinoti, ar čiabuviai kartais nepageidauja pre- 
kiauti arba išpirkti vieną kitą belaisvį. Netrukus čionai susi- 
rinko penkiasdešimt pėsčiųjų ir keturiasdešimt penki raiteliai, 
bet į derybas nesileido, laikėsi grasiai, svaidėsi akmenimis ır 
burnojo, todėl portugalai buvo priversti irtis tolyn nuo kranto. 

Po belaisvių dalybų Gonsalvišas nuplaukė namolei, o Nun- 
jus Trištanas pasitaisė laivą, patraukė dar toliau į pietus ir 
ties 20945' š. platumos pasiekė naują iškyšulį, kurį pavadino 
Branko (Baltuoju) iškyšuliu (vėliau jį praminė Blanko ragu), nes 
jį klojęs baltas smėlis. Tačiau pasiplėšti jam čia neteko. 

Antanas Gonsalvišas grįžo namo su dešimčia belaisvių — vy- 
rų ir moterų. Kaip liudija kronikininkas Azurara, „...jis par- 
vežė ir truputėlį aukso smilčių, buivolo odos skydą ir keletą 
stručio kiaušinių, todėl vieną gražią dieną iniantui (princui) 
ant stalo buvo padėti trys patiekalai, pagaminti iš stručio kiau- 
šinių, tokių šviežių ir gardžių, lyg tai būtų paprastų naminių 
paukščių kiaušiniai.“ Kronikininkas priduria, jog galįs drąsiai 
tvirtinti, — nė vienas krikščioniškos valstybės valdovas Europoje 
nevalgęs tokių patiekalų. 

Princas su džiaugsmu klausėsi gerų žinių — pietinė pakrantė 
atrodanti gana tirštai apgyventa, be to, ten galima sutikti 
ir juodųjų žmonių, ne vien rudaodžių berberų. Karalius išlei- 
do dekretą, kad nuo šiol be princo Enrikio specialaus leidimo 
niekas nedrįstų plaukti toliau Bohadoro rago; be to, princui 
buvo pripažinta teisė iš bet kurio grobio pasiimti penktąją dalį, 
nes jis ešąs įdėjęs ekspedicijų rengimams dideles sumas. 

Belaisvis Adahus maldavo, kad jį paleistų namo, — mainais už 
save jis duosiąs penkis negrus ir lygiai tiek pat už du jaunus 
maurus, taip pat pakliuvusius nelaisvėn. Gonsalvišą viliojo toks 
sandėris, princas taip pat neturėjo nieko prieš — geriau būsią 
išgelbėti dešimtį juodų sielų, negu laikyti nelaisvėje tris maurus. 

Gonsalvišas, įsisodinęs laivan tris minėtus maurus, vėl iš- 
plaukė prie Afrikos krantų. Adahų išlaipino krantan, tačiau kil- 
mingasis Mauras pradingo su visais princo Enrikio dovanotais 
puošniais rūbais. Supykę portugalai nuplaukė toliau. Gonsalvi- 
šas vis tiek tikėjosi už abu jaunuosius maurus gauti kokią 
nors išpirką. Ir tikrai — po savaitės ant balto kupranugario at- 
jojo vienas čiabuvis ir paskelbė, jog Adahaus pažadėtieji neg- 
rai seką paskui jį. Maurai netrukus atvarė pakrantėn kokį šim- 
tą juodų vyrų bei moterų, ir Gonsalvišas išsirinko iš jų dešimtį, 
kaip buvo sutarta. Be to, jis išsimainė į prekes ir aukso smilčių. 
Tai buvo ženklas, kad Afrikos pakrantėje galima prekiauti ir 
kad ten esama aukso — to paties aukso, kuris kupranugarių ka- 
ravanais per Didžiąją dykumą gabenamas į šiaurę. 

Aukso smiltys labai pradžiugino princą, nes teikė puikių vil- 
čių sėkmingai mainų prekybai. Tur būt, dėl to ir niūri, sausa 
pakrantė vakarinėje Sacharos dykumos dalyje ties šiauriniu 
atogrąžos lanku ir gretima įlanka buvo pavadinta Rio de Oru — 
Aukso upe. 

Portugalai buvo įsitikinę, jog rado fantastinę Aukso upę, ku- 
Ti pagal senas legendas esanti Nilo atšaka, iš rytų į vakarus 
kertanti didžiąją dalį Afrikos ir įtekanti į Atlanto vandenyną. 
Šiąja Aukso upe galima nuplaukti į krikščionių žemę, kurią 
valdąs. aukštasis dvasininkas Joanas. Ši upė buvo pažymėta 
net to meto žemėlapiuose. | 

Vienas portugalas — apsukrus žvalgas Žuanas Fernandišas — 
pragyveno Sacharoje pas azanagus septynetą mėnesių, išmoko 
jų kalbą, klajojo drauge su jais ir rinko žinias apie juodųjų 
maurų — negrų žemę, esančią toliau į pietus. Vėliau žvalgą 

pakrantėje susitiko portugalų jūrininkai ir parvežė namo pas 
princą Enrikį. Žuanas Fernandišas papasakojo viską, ką buvo 
patyręs šioje nomadų žemėje. Azanagai ganą avis skurdžiose 
ganyklose. Žemė ten daugiausia esanti plika ir smėlinga. Mimo- 
zų ir palmių augą visai nedaug. Azanagai esą musulmonai, jie 
nesutarią su juodosiomis pietų gentimis, gaudą nelaisvėn neg- 
rus ir gabeną juos parduoti vergijon į Tunisą ir Maroką. Iš 
pietų plaukiąs ir auksas. 

Yra žinių, kad Žuanas Fernandišas dar sykį nukeliavęs pasi- 
žvalgyti pas azanagus, tačiau šiuosyk visam laikui dingęs be 
žinios. 

1443 metais Nunjus Trištanas, apiplaukęs Blanko ragą, ne- 
toli kranto ir plačios įlankos atrado Arginos salas — ištisą ar- 
chipelagą. Jis plaukęs dar toliau į pietus ir pastebėjęs nuo 
kranto atsiiriant skobtinius laivelius, kurie iš pradžių pasirodę 
panašūs į didelius paukščius. Tai, kaip pasakoja kronikininkas, 
buvę kokios dvidešimt penkios valtys, pilnos nuogų žmonių, 
kurie sėdėjo, nukorę kojas per kraštus, ir tokiu būdu yrėsi. 
Nieko panašaus portugalai dar nebuvo regėję. Portugalai pri- 
sivijo nematytus laivininkus, kurie, nieko . blogo nenujausdami, 
tik Žiopsojo į neregėtus laivus, ir paėmė nelaisvėn iš viso dvi- 
dešimt devynis žmones. Tai buvo stambus laimikis, juoba kad 
Trištanui su niekuo nereikėjo dalintis. 

Arginos pakrantės buvusios labai augmeningos, ten netrūkę 
gero gėlo vandens, o jūroje nardę neišpasakytai daug žuvų; 
artimiausiose salose buvusi daugybė visokiausių paukščių. Čio- 
nai esą verta ir dažniau atplaukti. 

Pasigauti vergų 1444 metais į Arginos salas šešiomis karave- 
lėmis atplaukė Lansarotis, vienas iš princo dvariškių. 

Kronikininkas Azurara aprašo, kaip gerai ginkluoti, plieno 
šarvais apsidarę plėšikai užpuolę nuogus laukinius. Čiabuviams 
jau buvo tekę susidurti su baltaisiais, ir jie žinojo, kad iš anų 
galima laukti tik pragaišties ir nelaimių. ,,„...vos išvydę savo 
priešus, — rašo Azurara,— jie galvotrūkčiais puolė lauk iš sa- 
vo buveinių sykiu su žmonomis ir vaikais. Bet portugalai... 
puolė juos, žudė ir ėmė nelaisvėn kiekvieną, kas tik pakliuvo 
po ranka. Galėjai matyti, kaip motinos meta savo vaikus, o vy- 
rai žmonas — kiekvienam rūpėjo pačiam išnešti sveiką kailį. 
Vieni nėrė į vandenį, kiti ieškojo užuolandų, kai kurie su- 
slapstė savo vaikus jūros žolėse, tikėdamiesi, jog jų ten niekas 

nepastebės (bet juos mūsų žmonės paskui surado). Pagaliau 
viešpats dievas malonėjo už visas nesėkmes, patirtas jam tar- 
naujant, dovanoti jiems pergalės dieną, šlovę už jųjų darbus 
ir atlygį už nuostolius, nes šių maurų buvo paimta nelaisvėn iš 
viso 165 galvos — vyrai, moterys ır vaikai, neskaitant tų, kurie 
patys gavo galą ar buvo nukauti." 

Po skerdynių portugalai surengė linksmą puotą. Pailsėję jie 
ėmė kankinti belaisvius, norėdami iškvosti, kur yra dar gyve- 
namų salų, kad galėtų prisigrobti daugiau vergų. 

Lansaročio jūrininkai plaukiojo valtimis aplink salas ir gau- 
dė bandžiusius pabėgti čiabuvius. Sykį kronikininkas mini, kad 
grobikai susidūrę su įnirtingu pasipriešinimu ir patys buvę pri- 
versti pasipustyti padus. 

Čiabuviai išsislapstė kur įmanydami, ir vergų medžiotojams 
vienoje gyvenvietėjė“ pavyko sučiupti tiktai vieną užmigusią 
merginą. 

Šį kartą portugalai galėjo namo pargrįžti su dideliu grobiu — 
dviem šimtais trisdešimt penkiais vergais. 

Kristaus ordino didysis magistras princas Enrikis atvyko į La- 
gušo uostą sutikti laivų ir pasveikinti jūrininkų su tokiu sėk- 
mingu plaukiojimu.- 

Amerikiečių mokslininkas H. Hartas rašė, kad diena, kada 
šis laivynas atplaukė į Lagušą, padariusi perversmą pasaulio 
istorijoje, nes būtent nuo tada Europa pradėjusi gėdingą, ne- 
žmonišką prekybą Afrikos vergais. Šitoji prekyba sužlugdžiusi 
Portugaliją — po trumpalaikio suklestėjimo valstybė visiškai nu- 
smuko tarptautinėje arenoje,— ir suteršusi. vėliavas tų valsty- 
bių, kurios tik ja vertėsi. Tai teisingi žodžiai, tik reikia pri- 
durti, jog šis istorikas nebuvo nuoseklus: jis — ir ne vien jis — 
nešykštėjo pagyrimų nukariautojams ir kolonizatoriams ir vi- 
saip stengėsi idealizuoti princą Enrikį. Ne vienas buržuazinis 
istorikas yra bandęs pateisinti vergų gaudynes-tuo, kad afrikie- 
čiai esą priešiškai sutikę portugalus, todėl jie laikytini belais- 
viais, karo grobiu. 

Penkioliktajame amžiuje europiečiai dar menkai tesupratę, 
kokia nežmoniška yra vergovė, kaip neteisinga yra padaryti 
žmogų kito Žmogaus nuosavybe, parduoti jį lyg gyvulį. Tais 
laikais to negalėję suprasti dar ir dėl to, jog beveik visur dar 
būta baudžiavos. Baudžiauninkai buvę beveik lygiai tokie pat 

vergai, todėl dėl belaisvių afrikiečių likimo niekas per. daug 
nesukęs galvos. 

Naujai atrastąsias žemes portugalai užgrobė ir paskelbė sa- 
vomis, lyg jos būtų buvę niekieno. Laukiniams, pagonims, kaip 
jie vadino vietinius gyventojus, portugalai nepripažino jokių 
teisių. Juos galėjai žudyti, imti nelaisvėn ir parduoti vergijon 
it miško žvėris. Niekam nė galvon neatėjo, kad prievarta griež- 
tai prieštarauja jų pačių skelbtiems krikščioniškiesiems gailes- 
tingumo ir artimo meilės priesakams. 

Apie Lagušan atgabentų belaisvių likimą įsimenančius žodžius 
kronikoje yra palikęs Azurara: | 

„O kitą dieną Lansarotis tarė infantui: „Mano pone, jūsų 
prakilnybei gerai žinoma, jog turit pasiimti penktadalį šių mau- 
rų bei viso to, ką esam parvežę iš žemės, į kurią jūs mus 
siuntėte, kad pasitarnautume dievui ir jums. Bet dabar tie mau- 
ai, praleidę daug dienų jūroje, taip pat ir iš didelio sielvarto, 
kuris — jūs tai suprasit — prislėgęs jų širdis, kai jie susivokė, 
kaip toli juos nugabeno nuo gimtinės ir laiko nelaisvėje. ..— 
dėl viso šito jie yra labai labai blogoje būklėje. Todėl aš nu- 
tariau, kad bus protinga liepti anksti rytą juos išvesti iš ka- 
ravelių ir nugabenti į lauką prie miesto vartų. Tada, kaip jau 
priimta, suskirstyti juos į penkias dalis, kad jūsų prakilnybė 
galėtumėt ten nueiti ir išsirinkti sau tą dalį, kuri Tamstai at- 
rodys geresnė..." 

Bet pirmiau patys stipriausi maurai buvo atiduoti vietos baž- 
nyčiai... 

Kitą dieną jūreiviai pradėjo gabenti belaisvius iš laivų ir 
kelti į krantą. Ir jie visi, suvaryti į šitą lauką, sudarė keistą 
reginį, nes vieni buvo palyginti šviesiaodžiai, gražūs,. dailaus 
stoto, kiti — tamsūs, panašūs į mulatus, tuo tarpu dar kiti — 
visiškai juodi lyg etiopai ir tokie biaurūs iš veido bei ūgio, 
kad atrodė lyg pragaro gyventojai. Tačiau kieno širdis būtų 
tokia kieta, jog nepajustų gailesčio, matant šituos žmones? 
Vieni jų, nudūrę galvas, ašarų pilnomis akimis dairėsi viens 
į kitą; kiti — gailiai aimanavo ir, žvelgdami į dangų, garsiai 
raudojo, lyg maldaudami pagalbos iš pasaulio tėvo; treti daužė 
rankomis veidą ir kniubo prie žemės; vienas kitas pagal savo 
gimtinės popročius liejo sielvartą laidotuvių raudomis bei ai- 
manomis... Tr, kad dar labiau padidintų jų kančias, ten pasi- 
rodė tie, kam buvo liepta padalinti belaisvius: jie pradėjo skir- 

ti juos vieną nuo kito ir skaldyti į penkias vienodas grupes, — 
taip buvo atskirti tėvai nuo vaikų, vyrai nuo žmonų, broliai 
nuo brolių... 

„„.O jūs, kurie taip esate užsiėmę vergų dalybomis, pažvel- 
kit su gailesčiu į šiuos vargšelius, į tai, kaip jie kabinosi į kits 
kitą, kad vos bepajėgėt juos šalin nutempti." 

Kronikininkas priduria, kad belaisvių dalybos vykusios gana 
neramiai, — į lauką prisirinkę ir miestelėnų. Jie, matydami be- 
širdišką darbą, buvę labai sumišę ir apglumę. Visa tai pastebė- 
jęs ir princas Enrikis. 

„Infantas, lydimas savo svitos, irgi buvo ten pat lauke — 
sėdėjo raitas ant eiklaus žirgo; jis apdovanojo savo numylėti- 
nius, mažai tekreipdamas dėmesio į savo paties grobį — labai 
greitai išdalino jam priklausančią penktąją grobio dalį — visas 
keturiasdešimt šešias sielas; princui svarbiausia buvo tai, jog 
išsipildė jo svajonė: jis su dideliu pasitenkinimu galvojo apie 
šių sielų, ligi šiol pasmerktų pragaiščiai, išgelbėjimą." 

Princas Enrikis, reikia manyti, nuoširdžiai tikėjo; kad daro 
dievobaimingą darbą. Tai yra pabrėžęs ir kronikininkas Azu- 
rara, kurio mintys apie tolimesnį vergų gyvenimą buvę lygiai 
tokios pat, kaip ir princo: 

„Dabar jų likimas buvo visiškai kitoks, nes seniau pražūčiai 
pasmerktos buvo tiek jų sielos, tiek kūnai: sielos todėl, kad 
jie buvo pagonys, kad nepažinojo šventojo tikėjimo šviesos ir 
grožybės, o kūnas todėl, kad jie iki tol gyveno it žvėrys... 
nepažinojo nei duonos, nei vyno, nedengė savo kūno drapano- 
mis, negyveno trobose ir — kas visų blogiausia — skendėjo di- 
delėje tamsybėje; jie juk nesuprato, kas yra gėris, ir gyveno, 
pasiduodami gyvuliškai tinginystei... O dabar tik pamanykit, 
kokį atpildą turėtų gauti infantas iš viešpaties dievo už tai, 
kad jis suteikė jiems galimybę išsigelbėti — ir ne vien tiktai 
jiems, bet ir daugeliui kitų, kuriuos jis vėliau įsigijo...“ 

Azurara ir vienas kitas istorikas, kaip matyti, yra stengęsi 
pateisinti princo dalyvavimą vergų gaudynėse ir prekyboje. 
Jo esą vadovautasi kažkokia kilnia idėja — jis norėjęs ne vien 
vergus gaudyti, bet ir atvežti čiabuvius Portugalijon, čia juos 
apkrikštyti, supažindinti su krikščioniškąja tikyba, o tada vėl 
išsiųsti atgal į savo gimtinę, kad jie paruoštų savuosius gentai- 
nius krikštui. Kronikininkai tvirtina, kad tokie apkrikštytieji af- 
rikiečiai misionieriai tikrai buvę nuvežti atgal į gimtuosius 

kraštus (tačiau nieko gero jie nepasiekę). /Vadinasi, pagal to 
meto pažiūras žmonių žudymas buvęs dievobaimingas darbas. 
Maurų bei negrų sūnūs ir vaikaičiai Portugalijoje gyvenę kaip 
tikri, geri krikščionys, visiškai kaip ir kitų krikščionių vaikai. 

Tačiau nenuginčijami faktai rodo, kad vergovė ir prekyba 
vergais atnešė afrikiečiams tik begalinį niokojimą ir kančias, 
bet ne šviesą ir naują gyvenimą — nesvarbu, ar to norėjo, ar 
nenorėjo dievobaimingasis princas, ar jis davė ypatingą leidi- 
mą medžioti afrikiečius, kaip Lansaročiui, ar patys kapitonai 
savo galva taip išdarinėjo. | 


Į JUODŲJŲ MAURŲ ŽEMĘ 


Kryžininkai ir riteriai — vergų grobikai. Juodųjų mau- 
rų žemėje. Senegalo ir Gambijos atradimas. Liūdnas Nun- 
jaus Trištano galas. Karingosios gentys prie Žaliojo ra- 
go. Žinios apie aukso šalį, esančią žemyno gilumoje 


Kol ekspedicijos neduodavo jokių rezultatų, princas Enrikis 
būdavo visaip išjuokiamas kaip lėšų švaistytojas, kaip naivus 
svajotojas. Bet vos tik į Portugaliją buvo atgabenti pirmieji 
vergai, tie, kas neseniai buvo jį kritikavę, suprato, jog princas 
buvo gana įžvalgus, skelbdamas idėją Afrikos pagonis atversti 
į krikščioniškąjį tikėjimą. Jį imta šlovinti kaip naująjį Alek- 
sandrą Makedonietį. 

Portugalijoje jau stigo pigios darbo jėgos tiek kaime — lati- 
fundijose, tiek ir miestuose. 

Parsigabenti iš Afrikos vergų 1445 metais išplaukė dvidešimt 
šeši portugalų laivai, jų tarpe taip pat keturiolika karavelių, 
vadovaujamų Lansaročio. Aišku, kad didiką į naują reisą išvi- 
liojo anksčiau gautas didelis pelnas. 

Lansaročio karavelės susibūrė Arginos įlankoje, pasveikinda- 
mos viena kitą patrankų salvėmis. Tada prasidėjo triukšminga 
puota, kur buvo gausiai valgyta ir smarkiai gerta. 

Kitą dieną buvo sudarytas kovos planas. Du šimtai septynias- 
dešimt riterių nusprendė susiburti į tris pulkus: priekyje josią 
ietininkai, vidury — lankininkai, o už jų — šarvuoti kariai. Tada 

desantas išsilaipino į krantą. Portugalai iškėlė kryžininkų vė- 
liavą ir davė iškilmingą priesaiką — kovoti žūtbūtinai. Kaip iro- 
nizuoja kronikininkas Azurara, galėjai pagalvoti, jog po šios 
puošnios ceremonijos prasidėsią dideli darbai. Nujoję tris ly- 
gas, portugalai užtiko maurus ir, aidint trimitų signalams, puo- 
lė juos. Čiabuviai leidosi bėgti, palikę aštuonis nukautus ir 
keturis pakliuvusius į nelaisvę draugus. Tiek ir tebuvo laimi- 
kio. Azurara dar priduria: „Daugelis kavalierių, Žygiuodami 
biriu smėliu, tiek pailso, kad nebegalėjo pėsti sugrįžti prie lai- 
vų. Šitaip nusivarę, jie pagavo keletą asilų, kurių saloje buvo 
labai daug, ir raiti ant pilkiukų, leidosi atgal į pakrantę.“ 

Antrasis puolimas pasisekęs geriau — portugalai paėmę ne- 
laisvėn penkiasdešimt septynis čiabuvius. 

1446 metais prie Afrikos krantų patraukė jau penkiasdešimt 
vienas laivas, jie nuplaukė toli į pietus už Bohadoro rago ir 
Arginos įlankos. Portugalai, galynėdamiesi su vėjais, srovėmis, 
laviruodami tarp seklumų ir povandeninių uolų, atmušinėdami 
vietos gyventojų pasipriešinimą, gaudė vergus ir veržėsi vis 
tolyn. Į pietus dar sykį leidosi ir Nunjus Trištanas. Jis pirmą 
kartą išvydo žemę, kurioje gyveno juodieji žmonės, — tikrąją 
negrų žemę. Jis atrado Senegalo žiotis (16° š. pl.) ir galėjo pra- 
nešti princui, jog Didžioji dykuma jau likusi užnugaryje. Por- 
tugalai aptikę juodaodžius, kurie buvo bičiuliškai nusiteikę; su 
jais baltieji galėtų šauniai paprekiauti. 

Tokios geros žinios paskatino Dinišą Diašą, jau pagyvenusį 
vyriškį iš žinomos jūrininkų giminės, išprašyti iš Enrikio ka- 
ravelę ir pažadėti, jog jisai, Diašas, nuplauksiąs toliau už bet 
kurį kitą portugalų atradėją į juodųjų maurų žemę (juodaisiais 
maurais portugalai vadino negrus, kad atskirtų nuo baltųjų 
maurų — arabų ir berberų). 

Diašas tol nenurimo, kol nepasiekė Senegalo ir nepraplaukė 
didelės upės žiočių, kurias buvo sunku įžiūrėti dėl plačios 
smėlio seklumos. Čia laivą pastebėjo afrikiečiai ir pradžioje jį 
palaikė milžiniška žuvimi ar paukščiu. Drąsesnieji skobtiniais 
laiveliais net apiplaukė jį, norėdami pamatyti iš arčiau. Bet 
vos tik čiabuviai išvydo ant keistosios pabaisos denio žmones, 
baisiai išsigando ir leidosi bėgti. Paplaukę tolėliau į pietus, 
portugalai susidūrė su nemaža pirogų ilotilija ir ėmė gaudyti 
juoduosius irklininkus. Tai buvo pirmieji juodukai, kuriuos 
portugalai sugaudė jų pačių, bet ne berberų žemėje. 

Kronikininkas Azurara mini, kad princui Enrikiui buvusi 
didelė garbė pasiplėšti grobio kaimyniniame Egipte,— tais lai- 
kais buvo manoma, kad Senegalas yra vienas iš Nilo intakų. 
Čia jūrininkai pastebėjo krokodilų, o kadangi ligi tol buvo 
šiuos roplius sutikę tiktai Nile, todėl visai natūralu, jog por- 
tugalai galėjo pagalvoti, kad atrado vakarinį Nilo intaką. Ši 
legenda sklido daugelį šimtmečių, ir savo laiku netgi Alek- 
sandras Makedonietis, nužygiavęs į Indiją ir pamatęs Inde kro- 
kodilus, pamanė, jog ši Azijos upė jungiasi su Nilu. 

Kapitonas Diašas tuojau įsakęs prisemti statinę didžiosios 
upės vandens ir vežti ją namo kaipo dovaną princui. Diašas 
buriavo toliau ir už plokščių, smėlėtų lygumų priplaukė miškais 
apaugusius šlaitus, kuriuos pavadino žaliosiomis įkalnėmis ar- 
ba Žaliuoju ragu. Jis buvo per aštuonis šimtus kilometrų. nuto- 
lęs nuo Blanko rago, o nuo pastarojo savo ruožtu buvo maž- 
daug toks pat atstumas ligi Bohadoro rago. 

Nuo Žaliojo rago jau prasidėjo žalioji tropikų augalija. Se- 
negalas buvo karštojoje juostoje, tačiau smarkios liūtys čia 
girdydavo žemę, ir dykumos suvešėjo. Žaliosios Afrikos kalvose 
portugalai įsitikino, kad Aristotelio ir Ptolemėjo teorija yra 
klaidinga. Priešingai, negu teigė mokslininkai, karštoji juosta 
buvo tirštai gyvenama, pilna žalių girių ir plačių upių; saulė 
nekenkė nei žmonėms, nei augmenijai, o jūra toli gražu nebuvo 
virtusi garais ar sūria putra. 

Vienas laivas, vadovaujamas Alvaraus Fernandišo, audroje 
nuklydo nuo kitų, nuplaukė dar toliau į pietus ir atrado Gambi- 
jos žiotis su tirštai gyvenama pakrante. Visą šį gabalą, esantį 
tarp dviejų didžiųjų upių, portugalai pavadino Senegambija. 
Čia prasidėjo juodoji Afrika, kur gyveno tik juodaodžių gentys, 
o arabų ar berberų nebuvo nė kvapo. Visur buvo dideli kai- 
mai, visur galėjai pasigauti vergų — „juodojo dramblio kau- 
lo"— stiprių, ištvermingų žemdirbių ir amatininkų. 

Nunjus Trištanas, kuris geriau, negu kiti, buvo perpratęs 
pamaldžiojo dono Enrikio — dievo tarno ir svajotojo — garbė- 
troškiškus norus, 1446 metais vėl skubėjo į Afriką vergų par- 
sivežti. Praplaukęs 12“ š. pl., jis atrado Bisagušo archipelagą, 
o paskui įplaukė į kažkokios didelės upės — Kogonos žiotis. 

Dvidešimt du vyrai sėdo valtin ir yrėsi į krantą pasiplėši- 
kauti artimiausiame negrų kaime. Portugalai dar nebuvo spėję 
išlipti į krantą, kai pamatė atsiiriant upe dvylika laivelių su 

kokiais septyniasdešimt gerai ginkluotais negrais. Šie norėjo 
sukliudyti baltiesiems išlipti krantan ir apsupo portugalus. Ta- 
čiau juodukai artyn nelindo ir šaudė strėlėmis tik iš tolo. Var- 
gais negalais sužeistiems portugalams pavyko sugrįžti į laivus. 
Čiabuviai persekiojo juos ligi pat karavelės. Keturi sužeistieji 
mirė jau laive. Galutinai nebetekę jėgų, portugalai neįstengė 
nei pakelti valties, nei ištraukti inkaro, todėl turėjo perkirsti 
inkaro lyną, kad tik kuo greičiau pasitrauktų nuo pragaištin- 
gojo kranto. Kol buvo tempiamos burės, afrikiečiai strėlėmis 
sužeidė dar du jūreivius. Neilgai trukus nuo žaizdų mirė dvide- 
šimt vienas portugalas, tame tarpe ir pats Nunjus Trištanas. 
Strėlės buvusios užnuodytos, ir net nuo mažiausios žaizdelės 
sužeistasis mirdavo. 

Laive liko tiktai penki žmonės — laivo raštvedys Tinokus, vie- 
nas jūreivis, du jungos ir vienas negriukas. Kiaurus du mėne- 
sius jie bastėsi po vandenyną, nematydami nei žemės, nei kokio 
laivo. Galiausiai, nuplaukę prieš vėją ir jūros sroves apie tris 
su puse tūkstančio kilometrų, jie netikėtai susitiko kažkokį pi- 
ratų laivą ir sužinojo, kad yra atklydę netoli Portugalijos. Šis 
neregėtai ilgas plaukiojimas, turint tokią mažą įgulą ir vado- 
vaujant neprityrusiam žmogui — raštvedžiui, dar sykį liudija, 
kokius patvarius laivus mokėjo pastatyti portugalai. 

Kronikininko yra paminėta, kad Gambijos upės atradėjas Al- 
varus Fernandišas vieną sykį irgi buvęs sužeistas užnuodyta 
strėle. Tačiau jis ištraukęs strėlę, išplovęs žaizdą varveliu ir 
šlapimu ir dar patepęs ją sirupu. Jis kentęs didžiausias kančias 
ir buvęs kone prie mirties, tačiau vis tiek pagijęs. 

Taigi ne visus lydėjo sėkmė. Tolėliau į pietus karingos gen- 
tys pašėlusiai priešinosi ateiviams, neleisdavo jiems išlipti kran- 
tan ir kartais padarydavo didelių nuostolių. Kaip liudija kroni- 
kininkas, vieną kartą portugalai, norėdami įsitikinti, ar juoda- 
odžiai krante bus draugiškai nusiteikę, nuvežę pakrantėn py- 
ragą, veidrodį ir lapą popieriaus su nupieštu dideliu kryžiaus 
ženklu. Afrikiečiai atėję, pasižiūrėję, tada sutrypę pyragą, ie- 
timis sudaužę veidrodį ir sudraskę popierių. Portugalai supratę, 
jog reikia stipriai apsišarvuoti — juodukai, nieko nelaukdami, 
paleis strėles. 

Donas Enrikis pažadėjo didelį apdovanojimą — šimtą aukso 
kruzadų,— tam kapitonui, kuris pirmasis nuplauksiąs šimtą lygų 
(apie penkis šešis šimtus kilometrų) toliau už Žaliojo rago. 

Į pietus išplaukė ne viena karavelė, bet menkai ką telaimėjo. 
Šit viena ekspedicija, neradusi krante nieko gero, tiktai dramb- 
lių mėšlo krūvą sulig žmogaus ūgiu. Kažkoks kapitonas išmai- 
nęs pakrantėje aštuoniolika berberų į penkiasdešimt vieną neg- 
rą ir parvežęs iš tenai princui gyvą liūtą; kitas pargabenęs 
aukso smilčių, odų, vilnos, sviesto bei sūrio, taipogi datulių, 
muskato, ruonių kailių bei varvelio. 

Kapitonas Diogus Gomišas su trejetu karavelių nuplaukęs li- 
gi Riugrandės (Riograndės) upės, kur atradęs tokias stiprias 
jūrų sroves, kad karavelės vargiai begalėjusios išsilaikyti ant 
inkarų. Tačiau per šią srovę prie laivo atsiyrę čiabuviai ir 
atgabenę portugalams medvilnės, šilko, dramblio kaulo ir, di- 
deliam Gomišo džiaugsmui, taip pat keletą saikų prieskonių — 
malagetos (kažkokio augalo sėklų, kurios, atrodė, prilygstan- 
čios tikriesiems Indijos pipirams). Krante portugalai matę tūks- 
tančius raguotų gyvulių, veikiausiai antilopių. 

Gambijos pakrantėse Gomišas už menkniekius išsimainęs šim- 
tą aštuoniasdešimt svarų aukso. Jis surinkęs žinių, jog žemyno 
gilumoje — Timbuktu ir Kukisoje — aukso esą per akis ir jis 
gabenamas į saracėnų — musulmonų žemes. Kukisa esanti prie 
vienos didžiulės upės, gal būt, prie Nigerio. Tenai prie kara- 
liaus pilies durų gulįs auksinis sienojus, kurį vos įstengią pa- 
judinti dvidešimt vyrų. Karalius mėgstąs prie šio rąsto pririšti 
savo žirgą. Visi jo dvariškiai turį ant kaklo, ausyse bei nosyse 
auksinius žiedus. 

Gomišui bebūnant Gambijos pakrantėse, jo laivo įgula ėmė 
sirgti drugiu, ir daug jūreivių mirė. Tačiau kapitonas vis tiek 
tęsė mainų prekybą ir pasiuntė žemyno gilumon žvalgus. Kaž- 
koks vadas pasikvietęs baltuosius į svečius, o keturi negrai 
atnešę į laivus brangių dovanų — vertingojo dramblio kaulo. 
Portugalai kvietimą priėmę ir vykę paviešėti pas vadą, nors 
girioje šmižinėję daugybė panterų, pavojingų žmonėms. Išvyk- 
damas Gomišas gavęs dovaną — šešetą puikių panterų kailių i 
daug geros dramblienos. 

Šiose apylinkėse portugalai susibičiuliavę ir su galingu val- 
dovu Nomi Mansu. Po didelės puotos ir vaišių valdovas susi- 
daręs tokią gerą nuomonę apie krikščioniškąjį tikėjimą, jog 
prašęs apkrikštyti jį, daugybę jo žmonų bei visus virsaus 
ir išvijęs iš savo krašto musulmonų dvasininkus. Krikščionių 

dievas esąs visų geriausias pasaulyje — nes kaipgi kitaip jie 
būtų įgiję tiek daug turtų! 

Tačiau portugalai neturėję su savimi nė vieno kunigo, ir No- 
mi Mansui tekę laukti dvejus metus, kol atplaukę kiti Gomišo 
laivai. 

Tuo laiku portugalai pradėjo kolonizuoti atrastąją pakrantę, 
steigė tenai faktorijas — prekybines stovyklas — ir statė sutvir- 
tintas gyvenvietes. Donas Enrikis įsakė pastatyti tvirtovę ir Ar- 
ginoje, kad padarytų galą prekybos laivų kapitonų savivalei. 
Jie be leidimo plėšikaudavę tiek salose, tiek pakrantėje ir gau- 
dydavę nelaisvėn berberus. 


KADAMOSTAS SENEGAMBIJOJE 


Kilmingasis toliaregis nuotykių ieškotojas. Draugiškas ve- 
necijiečio sutikimas Senegale. Susidūrimai su karingomis 
gentimis Gambijoje. Žaliojo Rago archipelago atradimas. 
Gambijos žiotyse. Pelninga prekyba „juodu dramblio kau- 
lu“. Konstantinopolis turkų rankose. Naujas portugalų 
kryžiaus žygis 


Princo Enrikio Jūrininko gyvenimo pabaigoje vienintelį stam- 
bų geografinį atradimą padarė — beje, visai netyčiom,— vene- 
cijietis Alvizė de Kadamostas, kilęs iš senos patricijų giminės. 
Jis buvo pirmasis europietis, aptikęs Žaliojo Rago salų archi- 
pelagą. Šis kilmingasis Venecijos didikas, pirklys bei nuotykių 
ieškotojas 1455 metais drauge su genujiečiu Antonijum Uzo- 
dimariu gavo iš princo Enrikio leidimą plaukti dviem laivais 
į Gambijos žiotis vergų parsivežti. Juos viliojo didelis pelnas, 
kuris kartais net dešimteriopai viršydavo išlaidas. 

Keliautojas pirmiausia patraukė Madeiros ir Kanarų salų link, 
o paskui toliau plaukė palei Afrikos pakrantes. Kelionėje jis 
pamatė visokių įdomybių ir stengėsi jas įamžinti savo užrašuo- 
se. Štai, pavyzdžiui, jis pasakoja, kad prie Blanko rago įvy- 
kusi gana pelninga prekyba vergais, — ten į arklį galėjai iš- 
mainyti dešimtį ir netgi penkiolika vergų. Žmones mainyta taip 
pat ir į Granados bei Tuniso šilkus. Portugalai kasmet iš Argi- 
nos salų išsigabendavo apie tūkstantį vergų. 

Kadamostas pasakoja apie dykumos gyventojus tuaregus: jie 
dengdavę veidus, o plaukus tepdavę žuvų taukais, jų moterys 
ištempdavo savo ilgas krūtis ligi pat juosmens — toks buvęs 
ypatingo grožio idealas. 

Prie Blanko rago keliautojas sužinojęs, kad Afrikoje vyks- 
tanti prekyba druska — nebylieji mainai. Šiose platumose gau- 
nama druskos, kurią arabai ir tuaregai gabeną į negrų kraštą 
Malį ir ten itin brangiai ją parduodą. Druskos karavano kelio- 
nė ligi Timbuktu trukdavusi keturiasdešimt dienų, o nuo Tim- 
buktu ligi Malio — vėl trisdešimtį dienų. Sunkioje kelionėje 
kartais nugaišdavo trys ketvirtadaliai kupranugarių ir arklių. 
Žmonės taip pat ne visi ištverdavę, juos kepindavo karšta sau- 
lė. Druską atgabendavę ligi kokios nors upės, ir ten prasidėda- 
vusi prekyba. Pirkliai sukraudavę pakrantėje druskos krūvas 
ir pasišalindavę, o pirkėjai po to šalia kiekvienos krūvos dė- 
davę aukso ar kitokių prekių, kol abidvi pusės likdavusios pa- 
tenkintos mainais. Prekyba vykdavusi be jokių derybų, ir pirk- 
lys su pirkėju nė nesusitikdavę. Jau senovės graikų istorikas 
Herodotas rašė, kad taip darydavę ir kartaginiečiai, kurie dan- 
gindavęsi prekiauti toli į pietus nuo Melkarto stulpų. 

Šiuose kraštuose kartais užeiną tokie karščiai, kad afrikiečiai 
išmirtų, jei negautų druskos. Jie paimą druskos, įberią ją į van- 
dens puodynę ir kasdien gerią tokį sūrymą. Tai esanti jiems 
vienintelė pagalba nuo tokių karščių. 

Tarpais šį kraštą užpuolą skėriai. Skėrių pulkai užtemdą 
saulę ir gal per dešimtį mylių aplinkui nieko kito per juos 
neįžiūrėsi. 

Už Žaliojo rago Kadamostas patekęs į negrų genčių rajonus. 
Vienos genties vadas atvykęs pas keliautoją, lydimas penkioli- 
kos raitelių ir šimto penkiasdešimties pėstininkų. Vadui labai 
patikę arkliai, ir venecijietis į keletą pabalnotų žirgų išsimainęs 
šimtą vergų ir dar dvylikos ar trylikos metų mergaitę savo 
malonumui. 

Jis pašiekęs Senegalo upę, kuri skyrusi negrų genčių apgy- 
ventus plotus pietuose ir berberų sritis šiaurėje. Ši upė, rašo 
Kadamostas, pasak mokslinčių, ištekanti iš žemės rojaus. Vie- 
nu šios upės intaku esąs Nilas. 

Keliautojas pastebėjo, kad negrai čia išauginą daug geros 
medvilnės ir audžią gražius audinius. Vyrai čia dirbą tokius pat 
darbus, kaip moterys — skalbią žlugtą ir audžią audeklus. 

Keliaudamas pakrante, Kadamostas dažnai susidurdavęs su 
taikiomis gentimis. Jam patikdavę lankytis jų turguose ir ste- 
bėti margąją minią. Savo ruožtu ir negrai — vyrai bei mote- 
rys — eidavę pažiopsoti į keliautoją, stebėdavęsi jo drabužiais 
ir balta oda. Kai kurie netgi čiupinėdavę baltąjį vyrą,— pasi- 
seilindavę burnoj pirštus ir trindavę jam odą, norėdami sužino- 
ti, ar svetimšalis nenusidažęs. Balta odos spalva negrams kė- 
lusi itin didelę nuostabą. Taipogi juos stebinęs ir bauginęs šau- 
dymas iš bombardų -— to meto patrankų, ir arbaletų — didžiųjų 
lankų. Kadamostas dažnai pasikviesdavęs čiabuvius į laivus ir 
rodydavęs jiems svetimšalių šaudymo meną. O kai venecijie- 
tis jiems pareikšdavęs, kad vienu bombardos šūviu galima nu- 
dėti išsyk šimtą žmonių, jie šaukdavę iš siaubo, kad tokį įnagį, 
matyt, bus išgalvojęs pats šėtonas. Tuo tarpu įvairiais muzikos 
instrumentais, o ypatingai dūdomis, kuriomis grojo vienas jū- 
reivis, čiabuviai negalėję atsidžiaugti ir sakę, kad tokį įtaisą 
tik dievas galėjęs sugalvoti — taip maloniai jie groją visokiais 
balsais. Tiems žmonėms net ir žvakė atrodžiusi grynu stebuklu, 
nes jie pažinojo vien laužo liepsnų šviesą. Kadamostas juos 
pamokęs, kaip pasigaminti žvakių iš bičių vaško, kurį jie, me- 
dų suvalgę, išmesdavo lauk. Kai jis uždegęs negrų nulietą 
žvakę, jie be galo susijaudinę. Taip pat čiabuviai tikėję, kad 
laivo pirmagalyje išpaišytos akys tikrai reginčios, ir laivas pats 

Tačiau keliautojas susitikęs ir karingų genčių. Vienoje vieto- 
je čiabuviai ietimis nudūrę negrą vertėją, kuris kažkada buvo 
nugabentas į Portugaliją, ten apkrikštytas ir išmokytas portu- 
gališkai kalbėti. Gambijos upės žiotyse Kadamostas susidūrė 
su septyniasdešimčia kovinių laivelių, kuriuose buvo šimtas 
penkiasdešimt juodųjų karių, apsivilkusių baltais medvilniniais 
marškiniais. Afrikiečiai ėmė apšaudyti laivus strėlėmis. Patran- 
kų ugnis iš pradžių atbaidė užpuolėjus, taip pat ir arbaletų 
strėlės įvarė jiems baimės. Bet čiabuviai atsitokėjo ir vėl pra- 
dėjo antpuolį. Nė vieno krikščionio nesužeidę, bet upėje buvo 
pilna negyvų ir merdinčių negrų. 

Galiausiai vertėjas kvietęs čiabuvius pradėti derybas ir pa- 
klauses, kodėl jie užpuolę baltuosius. Šie atsakę, jog jiems 
buvę pranešta apie baltųjų vyrų atvykimą ir pasakyta, kad 
krikščionys valgą žmogieną, todėl perką negrus tik suvalgy- 

mui; taigi nenorį draugauti su baltaisiais, jie ketiną išžudyti 
juos aliai vieno. 

Laivų įgulos, sutikę tokį atkaklų priešiškumą, visos kaip vie- 
na prašėsi grįžti atgal. Pabūgęs maišto grėsmės, Kadamostas 
pasuko atgal į Portugaliją. 

Kitais — 1456 metais — venecijietis ir genujietis su dviem 
laivais vėl patraukė prie Afrikos krantų, vildamiesi pasiekti 
Gambijos upę, kur esą daugybė aukso, o iš ten plaukti toliau 
į pietus. Enrikis išsiuntė drauge su jais trečią — portugalų — 
laivą. Už Blanko rago laivus užklupo audra ir nuginė juos toli 
vandenynan į šiaurės vakarus. Audrai aprimus, Kadamostas nu- 
plaukė į pietus ir maždaug apie šešis šimtus kilometrų nuo 
Žaliojo rago, 16° š. pl., atrado Boavišto salą — vieną iš Žaliojo 
Rago archipelago salų. Netrukus pasirodė ir kitos salos. Jos 
buvo negyvenamos, ir todėl atradėjas ne per daugiausiai jomis 
domėjosi. Ten buvę tik aibės balandžių ir milžiniškų vėžlių, 
taip pat visokiausių neregėtų žuvų ir baltos druskos. 

Dar reikia pridurti, kad likusias Žaliojo Rago archipelago 
salas 1461 ir 1462 metais atrado kita mišri genujiečių ir por- 
tugalų ekspedicija. Po kelių metų salose pradėjo burtis kolonis- 
tai, tačiau dar labai negausiai. Į salas gabeno vergus ir vertė 
dirbti plantacijose. 

Kadamostas, atradęs Žaliojo Rago salas, buriavo į rytus pa- 
lei Afrikos pakrantę. Šį kartą Gambijos upės žiočių rajone 
jis buvo sutiktas draugiškai. Venecijietis patraukė upe aukštyn, 
nors laivų įgulos ėmė smarkiai sirgti drugiu. Negrai jau nu- 
stoję baimintis baltųjų ir pradėję gyvą prekybą — nešę mainyti 
baltus ir raštuotus medvilnės audinius, aukso žiedus, pavianus 
ir švilpikus, afrikines viveras ir žvėrių kailius, taip pat vaisius, 
o ypatingai daug datulių. 

Keliautojas rašo, kad Gambijos negrai esą labai prietaringi ir 
tikį Žyniais, o šiaipjau panašūs į Senegalo negrus, tiktai valgą 
ryžius ir šunieną. Moterys tatuiruojančios odą karštomis ada- 
tomis. Vyrai einą medžioti užnuodytomis ietimis — asagajais — 
bei strėlėmis ir įveikią netgi dramblius. Vieno dramblio mėsa 
galima pavalgydinti pustrečio tūkstančio žmonių. 

Kadamostas pamatęs ir kažkokį kitą didelį žvėrį, kurį čia- 
buviai vadino žuvimi arkliu (begemotas, hipopotamas), jis bu- 
vo trumpomis storomis kojomis ir didžiule galva. Žvėris išne- 
riąs iš vandens ir vaikštinėjąs ant kranto. Iš Gambijos veneci- 

jietis patraukė vandenynu tolyn į pietus, vis sukdamas į dides- 
nių upių žiotis, kol pasiekė Gvinėjos krantus, kurių gyventojai 
jau nebesupratę atsivežtinių negrų vertėjų kalbos. Prekiauti 
su jais buvę neįmanoma, todėl keliautojai pasukę atgal. 


Po šios kelionės Afrikos krantus buvo liautasi tyrinėti, ir 
portugalai nustojo veržtis toliau į pietus. Gomišas Eanišas 
Azurara 1453 metais pabaigė rašyti savo garsiąją Gvinėjos (taip 
portugalai anais laikais vadino visas Afrikos pakrantes) atra- 
dimo bei užkariavimo kroniką. 

Tirštai apgyventoje Senegambijoje portugalai gyvai prekiau- 
davo su gentimis, gabenusiomis čionai prekes net iš tolimų vi- 
durinės Afrikos sričių. Prekyba buvo itin pelninga. Mainais už 
vergus — „juodąjį dramblio kaulą“, dramblių iltis — „baltąjį 
dramblio kaulą“, juodmedį, auksą, žvėrių kailius, Gvinėjos pi- 
pirus — malagetą — čiabuviai gaudavo pigių niekniekių — stik- 
lo karolių, veidrodėlių, peilių, žirklių, varinių varpelių ir žiedų, 
ryškiaspalvių audinių. Daugelyje afrikiečių genčių gyvavo ver- 
gija, ir jos pristatydavo portugalams labai daug vergų. Jau 
nebuvo svarbu daryti tolimesnių tyrinėjimų. Kaip matyti, prin- 
cas Enrikis nė neketino ieškoti tolimosios Indijos. Auksas bei 
vergai buvo jam arčiau širdies. 

Tuo metu Portugalijoje prasidėjo kova tarp sosto įpėdinių, 
taip pat ir karas su Kastilija dėl Kanarų salų (1451—1454). 


Pasaulyje dėjosi ir kiti, daug svarbesni dalykai. 1453 metais 
turkai užgrobė Konstantinopolį. Daugybę šimtmečių Konstanti- 
nopolis kontroliavo didžiąją dalį prekybos su rytų kraštais. Ka- 
ringieji turkai pamažu užgrobinėjo žlungančios Bizantijos im- 
perijos žemes. 1453 metais turkų ordos po dviejų mėnesių ap- 
siausties užėmė ir sostinę. Liepsnose, dūmuose ir kraujo upėse 
žuvo Bizantijos galia, šlovė ir turtai. Konstantinopolis daugiau 
nebebuvo krikščionių miestu ir Europos tautų tvirtove rytuose. 

Turkai įsiviešpatavo taip pat ir Viduržemio jūros rytinėje 
dalyje, be paliovos puldinėdami Balkanų pusiasalį ir Graikijos 
salas. Turkija taipogi užvaldė didžiuosius prekybinius kelius 
tarp rytinių kraštų ir Europos ir sudavė mirtiną smūgį genu- 
jiečių prekybos kolonijoms prie Juodosios jūros, taip pat ir ki- 
tiems Italijos prekybiniams miestams. Dabar pirkliai turėjo mo- 
kėti neregėtai didelius muitus turkų sultonams bei jų vasalams, 
valdžiusiems Egiptą. Dėl šios aplinkybės dar labiau pabrango 

rytietiškos prekės. Nors venecijiečiai ir bandė jūroje kovoti 
su turkais, tačiau jų agresijos sulaikyti jau nebepajėgė. 

Visas krikščioniškasis pasaulis pajuto pavojų, ir popiežius 
prisiekė surengti kryžiaus karą prieš nekrikštus. Nors to pa- 
daryti ir nepavyko, tačiau Portugalijos karalius Afonsas V, 
„rytietiškasis valdovas“, atsiliepė į popiežiaus raginimą ir 
1458 metais nusiuntė į maurų miestą Alkasarą šiaurinėje Afri- 
koje du šimtus dvidešimt laivų. Netgi princas Enrikis, Kad ir 
„senyvas būdamas, dalyvavo karo žygyje. Po įnirtingų mūšių, 
kur Enrikis dalyvaudavęs pavojingiausiose kautynėse, Alkasa- 
ras pakliuvo į portugalų rankas. Afonsas V prie savo titulų 
pridūrė dar tokį: „Alkasaros ir Afrikos senjoras“ — ir įsigijo 
nedidelę pajūrio sriti į pietus nuo Gibraltaro sąsiaurio, taip 
vadinamą „Užjūrio Algarve”. 


ENRIKIO JŪRININKO DARBAI 


Enrikio mirtis. Portugalų jūreivystės mokyklos ir šlovės 
pradininkas. Dosniosios popiežiaus dovanos. Ar Indija 
jau tapo galutiniu ekspedicijų tikslu? 


1460 metais princas Enrikis, turėdamas šešiasdešimt šešerius 
metus, mirė. Apie tai Diogus Gomišas rašo: 

„1460 metais princas apsirgo savo mieste prie Sanvisenčio 
rago ir mirė tais pačiais metais, lapkričio 13 dieną, penktadienį. 
Naktį mes nunešėme lavoną į Lagušą, kur jį palaidojome mažoje 
bažnytėlėje. Karalius ir visa šalis gedėjo kilmingojo senjoro, 
kuris visas savo pajamas ir visą savo pelną, gautą iš Gvi- 
nėjos, buvo išleidęs ekspedicijoms ir — stiprindamas krikščio- 
niškąją tikybą — saracėnų nukariavimui.“ Toliau kronikininkas 
rašo, kad metų pabaigoje jis aplankęs mirusiojo kapą, norėda- 
mas įsitikinti, ar velionis jau sutrūnijęs. Bet princas gulėjęs 
karste kaip gyvas. Iš tiesų — šventieji netrūnyja. 

Enrikio Jūrininko vardas po jo mirties buvo apipintas štai 
tokiomis ir panašiomis legendomis, ir kronikininkai vienas per 
kitą liaupsino jį — princas gyvenęs labai dorai, vengęs moterų, 
vyną gėręs tik jaunystėje, o vėliau nuo jo visiškai atsisakęs. 

Iš jo lūpų niekada neištrūkęs joks grubus ar nedoras žodis. 
Jis buvęs paklusnus bažnyčios sūnus, nuolat dalyvaudavęs pa- 
maldose ir beveik pusmetį laikydavęsis sauso pasninko. Nė 
vienas vargeta neišėjęs iš princo tuščiomis rankomis; jis dary- 
davęs tiek daug gero, kad visko neįmanoma nė suminėti. 

Žymus portugalų keliautojas bei kronikininkas Duartis Pa- 
šekus Pireira, Vasko da Gamos amžininkas, taip pat visokerio- 
pai liaupsino princą Enrikį dėl jo nepaprastų darbų, dievotu- 
mo bei didžiųjų atradimų, tačiau jis neužmiršo pabrėžti ir svar- 
besnio dalyko — jie (tie atradimai) atnešę didelį pelną. Bepre- 
kiaujant Afrikos pakrantėse, kasmet įsigyta po pusketvirto tūks- 
tančio ir net daugiau vergų, daug dramblio ilčių, aukso, prašmat- 
nių medvilninių audinių ir kitokių prekių. Todėl visiems reikią 
tik melstis už princo Enrikio sielą. 

Enrikis Jūrininkas tikrai užėmė žymią vietą Portugalijos is- 
torijoje. Per keturiasdešimt penkerius metus princas paruošė 
daug prityrusių jūrininkų ir įkūrė didžiausią to meto prekybinį 
laivyną. Maža artojų bei piemenų šalis per trumpą laiką — 
vieną šimtmetį — tapo pirmaujančia prekybine šalimi Vakarų 
Europoje ir didele jūrų valstybe. Portugalų ekspedicijos užgro- 
bė ir prijungė prie Portugalijos keturis archipelagus rytinėje 
Atlanto vandenyno dalyje (tiktai Kanarų salos pasiliko Ispa- 
nijai). Dar didesnių laimėjimų portugalai pasiekė vakarinėse 
Afrikos pakrantėse — jie ištyrė ir pažymėjo žemėlapiuose maž- 
daug trijų su puse tūkstančio kilometrų ilgio pakrantę nuo 
Gibraltaro ligi mūsų dienų Portugalų Gvinėjos, kur Afrikos 
krantai pasisuka į pietryčius. Princo Enrikio nuopelnams rei- 
kia priskirti ir smarkų laivų statybos išsivystymą Portugali- 
joje. XIV a. ir XV a. pradžioje portugalai dar buvo tiktai 
mitrūs užsienio laivų statytojų ir tuo labiau jūrininkų mo- 
kiniai. 

O XV amžiaus viduryje portugalų laivų statytojai ir jūri- 
ninkai jau buvo tapę Vakarų Europos tautų mokytojais šio- 
je srityje. Ypatingai didelę reikšmę ir vaidmenį laivyne 
įgijo portugalų išradimas — karavelė, lengvas, greitas, gerai 
valdomas laivas, gebėjęs plaukti pirmyn netgi pučiant šoniniam 
vėjui, puikiai pritaikytas leistis į svetimų, nepažįstamų kraštų 
vandenis. 

Karavelės atsirado maždaug 1440 metais. Tai buvo gal pen- 
kiasdešimties tonų talpos laivai, nuo dvidešimt ligi trisdešimt 

metrų ilgumo ir šešių —aštuonių metrų platumo, su trim stie- 
bais ir skersomis trikampėmis lotynų burėmis. Tolimiesiems 
plaukiojimams skirtos karavelės buvo didesnės — ligi dviejų 
šimtų tonų talpos, su keturiais stiebais (fokstiebyje iškeldavo 
keturkampę, kituose stiebuose — nuožulniąsias lotynų bures). 

Tačiau karavelės ne itin gerai atlaikydavo didžiąsias vande- 
nyno bangas, todėl portugalai ėmė statyti didelius laivus (ligi 
keturių šimtų tonų talpos), iš kurių vėliau išsivystė sunkiosios 
karakos su septyniais ar aštuoniais deniais; jomis plaukdavo 
po du tūkstančius žmonių. 

Laivininkystė tapo dar patikimesnė, kai imta naudotis kom- 
pasu. Kinai turėjo kompasą jau trys šimtai metų prieš mūsų 
erą. Reikia manyti, iš jų kompasą buvo gavę arabai. Jau 1242 
metais rašytoje arabų knygoje paminėta įgaubta geležinė žu- 
vytė, kuri plūduriuoja ant vandens ir galva rodo šiaurę, 0 uo- 
dega — pietus. Iš arabų naudotis kompasu išmoko ir europiečiai, 
taigi Europoje su kompasu susipažinta jau XII amžiaus antroje 
pusėje, o vėliau jis buvo patobulintas — prie magnetinės ada- 
tos, judančios smaigalio gale, buvo pritaikyta apskrita skalė su 
vėjų rože. Kryptys buvo žymimos ne raidėmis ir skaičiais, kaip 
kad nūnai, bet įvairių formų ir spalvų figūromis. Šiaurė, pa- 
vyzdžiui, buvo žymima lelijos žiedu. Tačiau kompaso, to se- 
nojo jūrininkų kelrodžio, pilnai pakako tik plaukiojant po Vi- 
duržemio jūrą, bet ne po vandenyną. Paaiškėjo, kad kompaso 
magnetinė adata tolimose kelionėse nukrypsta nuo šiaurės— 
pietų krypties, ir šie nukrypimai skirtingose vietose esti gana 
dideli ir nevienodi. Ne visur buvo galima pasikliauti kompa- 
su, pagal jį nebuvo galima nustatyti laivo buvimo vietos — 
geografinės platumos bei ilgumos. Geografinę platumą, nusta- 
čius šviesulių aukštį, galima buvo sužinoti astroliabijos pagal- 
ba. Šiam tikslui garsusis vokiečių astronomas ir matematikas 
Regiomontanas (Johanas Mileris) sustatė specialias lenteles, pa- 
gal kurias buvo galima apskaičiuoti dangaus šviesulių aukštį. 
Tačiau astroliabija buvo palyginti didelė, padaryta iš medžio, 
jai reikėjo nejudančio pagrindo, todėl laivuose buvo sunku 
ja naudotis. Nustatyti geografinę ilgumą tuo laiku taipogi bu- 
vo nelengva, nes dar nebuvo tam tikslui reikalingų tikslių 
chronometrų. Laikas laivuose būdavo matuojamas smėlio laik- 
rodžiais, greitis — lagu, gylis — svambalu. 

Tais laikais plaukiojimas jūromis buvo susijęs su dideliais 

sunkumais. Povandeninė laivo dalis nebūdavo padengiama me- 
talu, todėl greit apaugdavo kriauklėmis ir vandens žolėmis, ir 
laivų greitis mažėdavo. Dažnai laivo korpusą išvarpydavo ki- 
nivarpos, ir jis likdavo niekam tikęs. 

Leidžiantis į tolimas keliones, laivai turėdavo pasiimti daug 
maisto ir vandens. Atsargos greitai gesdavo, ir jūrininkai kęs- 
davo badą ir troškulį. Maiste — džiūvėsiuose, sūdytoje mėsoje 
ir žuvyje — trūko vitaminų, todėl jūreivius užpuldavo baisi li- 
ga — cinga, arba skorbutas. 

Portugalai kaip įmanydami stengėsi išlaikyti monopolines 
teises prekybai Afrikos pakrantėje. Dėl to jie visaip slėpė Ži- 
nias apie jūras, kuriomis plaukiojo, ir žemes, kurias buvo atra- 
dę, laikė paslaptyje laivybos instrumentus, visas ekspedicijų 
ataskaitas, pranešimus bei žemėlapius, o kartais juos net su- 
klastodavo. Karalius įsakė bausti mirtimi kiekvieną, kas tik mė- 
gins išvežti žemėlapius užsienin. 

Mirus Enrikiui, visi jo dokumentai buvo nugabenti Lisabo- 
non ir taipogi laikomi griežtoje paslaptyje. 

Popiežiai visą laiką rėmė Portugalijos valdovų užmačias pri- 
sigrobti svetimų žemių. Jau 1425 metais popiežius Martynas V 
palaimino princo Enrikio užjūrio ekspedicijas, nes tikėjosi, jog 
šis įvykdys popiežiaus idėją — viešpatauti pasaulyje. Po dvy- 
likos metų popiežius Eugenijus IV atidavė Portugalijai Mauri- 
tanijos pakrantes, o 1452 metais popiežius Mikalojus V suteikė 
Portugalijai monopolines teises prekiauti vergais. Dar po ket- 
verių metų popiežius Kalikstas III padovanojo Portugalijos ka- 
raliams ne tik tas žemes, kurias portugalai buvo atradę Afriko- 
je, bet taipogi ir teises į visas dar nežinomas jūras ligi pat 
Indijos, tuo pačiu uždrausdamas kitoms krikščioniškosioms ša- 
lims plaukti į šias sritis be Portugalijos leidimo. 

Popiežius savo bulėse yra paminėjęs ir Indiją, suteikdamas 
Enrikiui teisę ruošti ekspedicijas jūromis ligi pat šios šalies 
ir priskirdamas Enrikio vadovaujamam Kristaus ordinui teises 
vykdyti bažnyčios valią visuose kraštuose nuo Bohadoro rago 
ligi pat indų (reikia pridurti, kad indais tuo metu buvo vadi- 
nami ir etiopai — Afrikos rytuose gyvenanti tauta). 

Istorikai yra nemažai ginčijęsi dėl to, ar Enrikis Jūrininkas 
iš tikrųjų stengęsis atrasti jūros kelią į Indiją. Kai kurie tei- 
gia, kad jį viliojusi tiktai paslaptingoji aukštojo dvasininko 
Joano valstybė, esanti kažkur Afrikoje. Damianas Guišas ir 

Gomišas Azurara rašė, jog vis dėlto Indija buvusi princo veik- 
los pagrindiniu tikslu. Šią mintį jam sužadinęs savo knygomis 
Herodotas bei kiti antikinio pasaulio istorikai, be to, jį užval- 
dęs noras paskleisti krikščioniškąjį tikėjimą, nešti šviesą ir 
džiaugsmo mokslą milijonams pagonių. Kažin ar princui galėjo 
kilti abejonių dėl šių planų įvykdymo, nes jis neturėjo tikslaus 
supratimo apie atstumus, skyrusius Portugaliją nuo Indijos. 
Afriką tais laikais daug kas laikė pusiasaliu, pasibaigiančiu 
Gvinėjoje, iš kur jau galima pakliūti tiesiai į Indijos vande- 
nyną. 

Tačiau, kaip pastebi tarybinis geografijos istorikas Josifas 
Magidovičus, Afrikos auksas ir vergai buvo kur kas labiau 
prie širdies šiam dievo tarnui, idealistui ir žmonių mylėtojui, 
kaip jį yra išgarsinę kronikininkai. Juk būtent princas Enrikis 
Jūrininkas įteisino vergų prekybą, kaip tik jisai iškaulijo Kris- 
taus ordinui penktadalį pelno, gauto, pardavus vergijon paim- 
tus afrikiečius, nors pats nebuvo nė grašio davęs ekspedicijos 
ruošimui; jei pats būdavo prisidėjęs prie ekspedicijos organiza- 
vimo, tada pasiimdavo pusę pelno. 


GVINĖJOS AUKSAS IR VERGAI 


Vergų prekybos suklestėjimas. Perus di Sintra atranda 
Siera Leonę ir Pipirų Krantą. Fernano Gomišo laivai Gvi- 
nėjoje. Dramblio Kaulo Krantas, Aukso Krantas, Vergų 
Krantas. Antonijas da Nolis Žaliojo Rago salose. Kivirčai 
dėl Gvinėjos. Karas dėl Kanarų salų ir popiežiaus do- 
vana portugalams 


Drauge su princo Enrikio Jūrininko mirtimi baigėsi ir gar- 
susis portugalų ekspansijos laikotarpis, beieškant kelio į In- 
diją —į musonų kraštus. Jis buvo gana sėkmingas ir gau- 
sus laimėjimų. 

Kurį laiką plaukiojimų sumažėjo, ir per pirmuosius penkioli- 
ka metų po Enrikio mirties jie buvo palikti savieigai. Pirkliai 
arba savo lėšomis, arba drauge su Kristaus ordinu ir karaliumi 
steigė pajų bendroves, ruošė laivus ir siuntė juos pargabenti 

vergų. Prekyba Gvinėjos vergais smarkiai suklestėjo. Lisabo- 
nos ir Lagušo vergų turgūs garsėjo visoje Europoje. 

Pradžioje portugalai nesistengė nusigauti gilyn į Afrikos že- 
myną, neruošė ilgesnių karo žygių. Jie — drauge pirkliai ir pi- 
ratai — nors ir steigė stovyklas pakrantėje, tačiau daugiau 
gyveno greituosiuose laivuose, negu sausumoje. Jie užmegzda- 
vo glaudžius ryšius su didelių bei mažų genčių vadais, o šie 
mainais į stiklo karolius, pigų audeklą, peilius ir romą duodavo 
vergų, aukso bei dramblio kaulo ir gana dažnai savo iniciatyva 
rengdavo vergų medžiokles. Vergų medžiotojai — tiek portuga- 
lai, tiek afrikiečiai — apsupę kaimus, nusiaubdavo juos ir su- 
degindavo, o žmones išgaudydavo. Belaisviai būdavo rūšiuoja- 
mi: išvežimui parenkami patys stipriausi ir išvaizdžiausi, o li- 
kusieji — seniai bei vaikai — arba be gailesčio nudobiami. ar- 
ba paliekami likimo valiai ištremptoje gyvenvietėje. 

Surakinę grandinėmis, belaisvius sumesdavo į laivus ir ankš- 
tuose triumuose, baisiomis sąlygomis gabendavo į Portugaliją. 
Dėl blogo maisto ir epidemijų daugybė belaisvių tolimojoje 
jūrų kelionėje nusigaluodavo, tačiau likusių gyvų vergų par- 
davimas duodavo didžiulį pelną — šimtus ir net tūkstančius 
procentų. 

Čia pravartu prisiminti ištraukas iš Karlo Markso „,Kapi- 
talo": 

„Bet, jei yra atitinkamas pelnas, kapitalas darosi drąsus. Už- 
tikrinkite 10 procentų, ir kapitalas sutinka būti visaip panaudo- 
jamas; esant 20 procentų — jis darosi judrus; esant 50 procen- 
tų — jis stačiai pasiryžęs nusisukti sau sprandą; esant 100 pro- 
centų — jis sutrypia po kojomis visus žmonių įstatymus; 300 
procentų — nėra tokio nusikaltimo, kurio jis nerizikuotų pada- 
ryti, nors ir grėstų kartuvės. Įrodymas: kontrabanda ir preky- 
ba vergais.“ 

Portugalų antpuolių įbauginti, afrikiečiai, vos išvydę jūroje 
laivus, bėgdavo tolyn nuo kranto ir slėpdavosi girių tankumy- 
ne bei atkampiose vietose. Norėdami greičiau rasti čiabuvių 
slėptuvės, portugalai ėmė pirkti Kanarų salose specialiai vergų 
gaudynėms išdresiruotus didžiulius šunis. 

Vergų medžioklė tolimose žemyno srityse neatnešdavo tokio 
didelio pelno, kaip pakrantėje. Kol grandinėmis surakinti be- 
laisviai per nusiaubtas apylinkes nueidavo ligi jūros, tolimame 
kelyje jų dar daugiau išmirdavo, negu plaukiant laivais per 

vandenyną. Vergų karavanų keliai buvo nukloti žuvusiųjų žmo- 
nių kaulais. Todėl vergų pirkliams buvo kur kas parankiau 
ieškoti vis naujų kraštų, kur čiabuviai dar nebuvo arčiau susi- 
pažinę su baltaisiais šėtonais. 

Kodėl Afrika tapo vergų medžioklės rezervatu? Buržuaziniai 
ideologai į tai atsako paprastai: Afrika, girdi, buvusi laukinių 
žemynas, ir visai natūralu, kad laukiniai, tie nepilnaverčiai su- 
tvėrimai, turėję virsti baltojo žmogaus vergais. Šias koloniza- 
torių ir rasistų išmones apie „laukinius“ sugriauna civilizuotų 
valstybių ir aukštos kultūros buvimas Afrikoje jau seniai, prieš 
atsidanginant europiečiams. Čia galima paminėti Egiptą, Abi- 
siniją, Sudaną, Ganą, Songajį ir Malį — feodalines valstybes, 
kurių istorija siekia tūkstantmečius. 

Aišku, vergystė ir prekyba vergais Afrikoje buvo žinoma 
jau prieš daugelį amžių. Galinga vergovine valstybe buvo se- 
novės Egiptas. Daug vergų didžiosios feodalinės Afrikos vals- 
tybės turėjo ir viduramžiais. Tačiau visur, išskyrus Egiptą, ver- 
govė buvo daugiau patriarchalinio pobūdžio ir didelės įtakos 
afrikiečių gyvenimui neturėjo. Tiktai atvykus europiečiams, 
jinai įgavo visai kitokį pobūdį, tapo masiška. Viljamas Diubua, 
garsus negrų mokslininkas, yra pareiškęs, kad prekyba vergais 
buvusi ekonominė, socialinė ir politinė nelaimė žmonijos isto- 
rijoje, leidusi Afrikai nukraujuoti ir palikusi ją už civilizacijos 
slenksčio. Diubua apskaičiavimu, prekyba vergais per kelis šimt- 
mečius atėmusi iš Afrikos šimtus milijonų gyvybių. Kai kurie 
kiti mokslininkai mano, jog šis skaičius siekiąs ligi šimto pen- 
kiasdešimties milijonų. Tokie milžiniški nuostoliai sustabdė Af- 
rikos tautų gamybinių jėgų augimą ir kultūros vystymąsi. Dar 
labiau jį sutrukdė kolonijinės vergystės laikotarpis. 

Portugalai buvo vergų gaudymo ir pardavimo puikūs moky- 
tojai kitoms Europos klestinčio kapitalo šalims — Ispanijai, Ang- 
lijai, Prancūzijai, Olandijai. 

Antra vertus, vergų pirklių kelionės turėjo reikšmės ne vien 
turto susikaupimui metropolijose, bet taip pat ir geografiniams 
atradimams. 

Apie 1461 metus Afrikon patraukė ir Perus di Sintra; jis 
gaudė vergus Bisagušo salose, o paskui plaukė palei Afrikos 
krantus į pietryčius. Pamažu pakrantės darėsi vis kalnuotes- 
nės, apžėlusios vešliais miškais. Žmonės čia buvo geltonodžiai, 
raibai išsitatuiravę, meldėsi mediniams stabams, vaikščiojo vi- 

siškai nuogi, neskaitant trumpos, iš medžio žievės padarytos 
prijuostės. Jie naudojosi vien mediniais įnagiais, geležies ne- 
pažinojo, mito ryžiais, medumi, šaknimis, o ypač pupomis. Vi- 
sur buvo gerai išvystyta žemdirbystė. 

Aukštuosius, dideliais medžiais apaugusius kalnus; kurie bu- 
vo tarytum panirę debesyse ir kur dažnai grumėjo griaustinis, 
Perus di Sintra pavadino Siera Leone (Liūtų kalnais). 

Portugalai buriavo tolyn ir atplaukė prie dabartinės Liberi- 
jos. Čionai, tirštais miškais apžėlusiose pakrantėse, mirguliavo 
galybė žiburių: tai buvo signalai, kad pasirodė svetimšaliai. 
Prie laivų atsiyrė juodaodžiai žmonės, pasikabinę ant kaklų 
vėrinius iš Žmogaus dantų. 

Šioje kelionėje Sintra patyrė, jog čionai auga labai daug 
prieskoninio augalo malagetos. Ši sritis vėliau buvo pavadinta 
Pipirų Krantu. Sintra nuplaukė ligi Palmių rago (4° š. pl.), kur 
Afrikos pakrantė pasuka į rytus, ir ištyrė maždaug tūkstantį 
kilometrų Vakarų Afrikos kranto. 

Tuo tarpu karalių Afonsą V tolimoji Gvinėja ne itin viliojo, 
jis rengėsi užkariauti Maroką, buvusį čia pat pašonėje. Todėl 
1469 m. karalius penkeriems metams perleido prekybos Gvi- 
nėjoje monopolį turtingam Lisabonos pirkliui Fernanui Gomišui 
už penkis šimtus kruzadų į metus. Per šiuos penkerius metus 
jam buvo pavesta ištirti maždaug apie penkis šimtus lygų 
(apytikriai tarp pustrečio ir trijų tūkstančių kilometrų) Afri- 
kos pakrančių — ten, kur portugalai dar nebuvo nuplaukę,— 
nuo Siera Leonės kasmet po šimtą lygų. 

Gomišo pasiųstieji laivai per šešerius metus išžvalgė visą 
Gvinėjos įlankos šiaurinę pakrantę ir atrado Dramblio Kaulo 
Krantą, Aukso Krantą (čia netrukus aptiko turtingas auksavie- 
tes) ir Vergų Krantą (tarp Voltos ir Nigerio upės žiočių). Ši 
pakrantė buvo vadinama „Prakeiktosiomis lagūnomis“. Čia tro- 
pikų miškuose glūdėjo. tylios, ramios įlankos, o nuo pat kran- 
to prasidėjo tirštai gyvenami rajonai. Vergų pirkliams čia at- 
sivėrė plačios galimybės. 

Kapitonai buvo įsigudrinę vežti Afrikos pakrantėn ginklus ir 
pardavinėti juos afrikiečiams, bet karalius kuo griežčiausiai 
uždraudė tokią pavojingą prekybą. Konkurencija tarp pirklių, 
pasak Gomišo, labai smarkiai kenkusi prekybai — seniau už 
vieną arklį galėjai išsimainyti dvyliką negrų, dabar tiktai 
šešis. 


87 


Gomišas priduria, jog jam pačiam sykį pakliuvęs brangus 
laimikis — pakrantėje į šiaurę nuo Gambijos jis patikęs dvi 
karaveles, gabenusias arklius, ir, remdamasis karaliaus suteik- 
tomis teisėmis, davęs jų kapitonui po septynis negrus už arklį. 
Vėliau tuos arklius jis išmainęs — už kiekvieną gavęs keturio- 
lika arba penkiolika vergų. Po tokių sėkmingų mainų Gomišas 
pakrantėje užklupęs ispanų galerą ir nedelsdamas ją nuskan- 
dinęs, prieš tai paimdamas iš jos visą krovinį. 

Po to Gomišas bei antrajai karavelei vadovavęs Antonijas 
da Nolis pasukę atgal į Portugaliją. Netikėtai jie išvydę jūroje 
didelę grupę salų. Gomišas, kurio karavelė plaukusi greičiau, 
išsikėlęs krantan ir pavadinęs salą Santjago vardu. Tai buvo 
Žaliojo Rago salos. Tačiau Gomišas, grįždamas Portugalijon, 
užgaišęs Madeiroje, o paskui vėjas jį nuginęs į Azorų salas. 
Per tą laiką da Nolis pargrįžęs namo ir išmeldęs iš karaliaus 
Santjago salą sau kaip dovaną. Namie Gomišas karčiai skundę- 
sis, jog Nolis nuskynęs jo pergalės vaisius. 

Antonijas da Nolis nusikėlė gyventi į Santjago salą ir įstei- 
gė pirmąją koloniją. Karalius suteikė salos gyventojams teisę 
prekiauti su Gvinėja. Todėl kolonistų daugėjo, o jų pelnas au- 
go. Kitų salų kolonizavimas prasidėjo tiktai po 1500-ųjų me- 
tų, ir netrukus iš Žaliojo Rago salų į Portugaliją buvo gabe- 
nami kailiai, kukurūzai, vaškas, dramblio kaulas ir medvilnė. 

Paskutinioji ekspedicija, pasiųsta (CGomišo, nuplaukė ligi 
2° p. pl. (du laipsnius į pietus už pusiaujo, ligi Santa Katarinos 
rago). Tokiu būdu portugalai buvo išžvalgę jūrą ir pakrantes 
nuo Liberijos ligi Kameruno (Dramblio Kaulo Krantą, Aukso 
Krantą, Dagomėją, Nigeriją), o Gvinėjos įlankoje atradę Prin- 
sipės, Santomės ir Fernando Po salas. 

Tačiau jie patyrė ir didelį nusivylimą — kranto linija toliau 
nebesitęsė iš vakarų į rytus, bet suko į pietus. Ligi tol portu- 
galai buvo vylęsi, jog plaukia palei žemyno pietinius krantus 
ir ekvatorinė Indija jau nebe toli. 

Dar tebesant gyvam princui Enrikiui, į Gvinėjos vandenis 
ėmė plaukyti kastiliečiai, o Kastilijos karalius grasino Portuga- 
lijai jėga atimsiąs šias žemes, tačiau vidinė suirutė šalyje ne- 
leido jam įvykdyti šių ketinimų. Tada Izabelė, 1474 metais 
tapusi Kastilijos valdove, apkarpė feodalų sauvalę ir susituokė 
su Aragonos karaliumi Fernandu, tokiu būdu suvienydama 

Kastiliją ir Aragoną. Suvienytoji Ispanija ėmė sparčiai vys- 
tytis ir dar daugiau pasigviešė naujųjų žemių. Ispanijos ir Por- 
tugalijos interesai susidurdavo vis labiau. 

1475—1479 metais abi valstybės vėl susikovė dėl Kanarų 
salų. Tuo pat metu įvairių tautybių piratai — flamandai, olan- 
dai, anglai ir ispanai — ėmė puldinėti portugalų prekybinius lai- 
vus bei faktorijas Afrikos pakrantėse ir patys bandyti laimę 
mainų prekyboje su afrikiečiais; jie veržėsi į Gvinėją, nepaisy- 
dami portugalų protestų ir atkirčių. Sykį visas ispanų laivynas 
nuplaukė į Afriką, apiplėšė Žaliojo Rago salas ir netgi paėmė 
nelaisvėn Santjago gubernatorių da Nolį, taip pat užgrobė ir 
Gvinėjos pakrantėje buvusius portugalų laivus. Jūroje dažnai 
įvykdavo susidūrimų tarp portugalų ir ispanų laivų. 1479 metų 
rugsėjo mėnesį Portugalijos ir Ispanijos pasiuntiniai susitarė, 
kad Afrikos vandenyse plaukioti galėsią tik portugalai. Po 
dvejų metų šį susitarimą patvirtino popiežius, padalydamas 
vandenyną į dvi dalis ir paskirdamas portugalams visas žemes 
ir vandenis į pietus nuo Kanarų salų. Po taikos sudarymo šias 
salas išsikaulijo Kastilija, savo ruožtu pripažindama portugalų 
teises į Afrikos žemes, kurios tęsėsi į pietus ir rytus nuo Bo- 
hadoro rago; taip pat ji atsisakė nuo prekybos jūros keliuose 
į Gvinėją, salose ir Gvinėjos žemėse, tiek žinomose, tiek ir ne- 
atrastose. 

Vis dėlto ir po taikos sudarymo Portugalija negalėjo jaustis 
saugi. Portugalų sargybos laivai vieną sykį prie Aukso Kranto 
susitiko net trisdešimt septynis ispanų prekybinius laivus. Ta- 
da karalius Afonsas V išleido specialų dekretą, pagal kurį 
kiekviena svetimo laivo įgula, nutverta vandenyse, popiežiaus 
paskirtuose Portugalijai, bus išmesta jūron, o laivai konfis- 
kuoti. Į uždraustas keliones leisdavosi netgi anglų ir flaman- 
dų laivai. Kaip pasakoja kronikininkas Duartis Pašekus Pirei- 
ra, kažkoks flamandų laivas atplaukęs į Aukso Krantą, bet 
dievas norėjęs, jog ši kelionė pasibaigtų liūdnai, — laivas su- 
dužęs, o čiabuviai suvalgę visus trisdešimt penkis įgulos na- 
rius. Po kelerių metų portugalai užklupę pakrantėje kitą fla- 
mandų laivą — ir kalba buvusi trumpa: įgulą išmetę už borto, 
patį kapitoną privertę išparduoti savo prekes čiabuviams. Tada 
jį nuvežę į Lisaboną, ten nuteisę mirti ir pakorę. 

NAUJAS SUJUDIMAS 


Sanžoržio da Minos tvirtovės statyba Gvinėjoje. Štur- 
mano ir karaliaus ginčas. Sėkminga prekyba Minoje. Kris- 
tupas Kolumbas portugalų žemėje. Vakarų jūros kelio 
idėja. ,,Matematikų taryba“ sudaro Kolumbo ekspedicijos 
planą. Didieji Diogaus Kano atradimai pietuose 


1481 metais mirė karalius Afonsas V. Jis, kaip ir princas En- 
rikis, su savo kryžiaus karo idealais, dar priklausė viduramžių 
riteriams. Priešingai, Žuanas II, kurį vėliau praminė „idealiu 
valdovu“, buvęs energingas, gabus, veiklus naujųjų laikų žmo- 
gus, žvelgęs toli į ateitį. Jis nedelsdamas ėmė tęsti Enrikio pra- 
dėtąjį darbą, panaudodamas šiam tikslui lėšas, plaukusias iš 
prekybos vergais. Karalius skatinęs navigacijos ir astronomijos 
išsivystymą. Atradimų istorijoje prasidėjo naujas tarpsnis, nau- 
jas pagyvėjimas. Astronomų taryba surado būdus, kaip nusta- 
tyti platumos laipsnius pietų pusrutulyje, kur nebegalima bu- 
vo vadovautis įprastomis žvaigždėmis. 

Karalius stengėsi išsikovoti Portugalijai Gvinėją ne tik dip- 
lomatiniu keliu, vesdamas derybas su Kastilija bei Anglija, 
bet ir kovos būdu — įsteigdamas Sanžoržio da Minos (Šven- 
tojo Jurgio kasyklų) fortą Aukso Krante. Karalius nusiuntė 
į Aukso Krantą didelį laivyną, vadovaujamą Diogaus Azanbu- 
žos, su tokia užduotimi — pastatyti ten fortą, įsteigti koloniją 
ir išplėsti prekybą. 

Azanbuža buvo senas, užsigrūdinęs karys, geras organizato- 
rius ir apsukrus diplomatas. Pasinaudojęs patyrusių jūrininkų. 
Bartolomėjaus Diašo ir Žuano Afonsaus di Aveiraus pagalba, 
jis 1481 metais su devyniomis karavelėmis, penkiais šimtais 
karių ir šimtu amatininkų išplaukė jūron. Dvi urkos— maż- 
daug keturių šimtų tonų talpos laivai, prikrauti akmenų ir 
medienos, skirtų tvirtovės statybai bei sunkiųjų patrankų įtvir- 
tinimui, jau anksčiau buvo išplaukę į Gvinėją. 

Visi laivai buvo seni, susidėvėję, ir karalius įsakęs juos Gvi- 
nėjoje išardyti, norėdamas įrodyti, jog apvalieji laivai — navios 
redondos — negalį iš tenai pargrįžti. Ši apgaulė esą padėjusi 
apsaugoti naująją tvirtovę nuo kitų valstybių kėsinimosi. 

Apie tokį sumanymą lyg ir liudija viena legenda, kurią at- 
pasakoja kronikininkas Rizendis. Vieną dieną prie karaliaus 

stalo kilusi kalba apie plaukimą į Sanžoržį da Miną, ir tada 
garsusis šturmanas Perus di Alenkeras pareiškęs — jis galįs 
kiekvieną laivą, didelį ar mažą, parplukdyti atgal iš bet kur, 
ir iš Minos taipogi. Karalius donas Žuanas atšovęs, jog nė 
vienas žmogus negalėtų to padaryti, niekas dar iš tenai nepar- 
plukdęs nė vienos urkos. Šie apvalieji laivai nėmaž netinką 
tokioms tolimoms jūrų kelionėms. Alenkeras atsakė esąs pa- 
sirengęs darbais įrodyti savo teisybę — jis galįs išraižyti Gvi- 
nėją tiek dideliu, tiek mažu laivu. Tada karalius nutraukęs 
ginčą, sakydamas: „Kvailys visada mano, kad daug gali, bet 
iš teisybės nieko nepadaro.“ Po vaišių karalius įsakęs slaptai 
pašaukti pas jį šturmaną ir paprašęs atleisti jam — prie stalo 
jis tyčia taip kalbėjęs, mat, norėjęs, kad gandai apie pavojin- 
gąjį kelią į Gvinėją pasklistų kuo plačiau ir kiti kraštai į jį 
nesikėsintų. Visur esama šnipų, ir jie klausą, ausis pastatę. Vi- 
sas žinias apie Gvinėją reikią laikyti griežčiausioje paslap- 
tyje. 

1482 metų sausio mėnesį visas Azanbužos laivynas pasiekė 
Minos krantą. Čia portugalai jau buvo susibičiuliavę su vieti- 
niu vadu, čia buvo gero gėlo vandens, saugi nuo audrų įlanka 
ir patogus, uolėtas, lengvai apsaugomas pusiasalis, tinkamas tvir- 
tovei. Iškilmingoje ceremonijoje Azanbuža susitiko su vadu ir 
išsiderėjo iš jo žemės sklypą tvirtovei statyti. 

Kitą dieną prasidėjo statyba. Praslinkus trims savaitėms, pa- 
grindiniai įtvirtinimai ir didelis bokštas jau būtų galėję atrem- 
ti bet kokį antpuolį. Aplink pilį, bažnyčią, gyvenamuosius na- 
mus ir sandėlius portugalai supylė aukštą pylimą. Bet netru- 
kus tropinis klimatas pareikalavo pirmųjų aukų. Ligonių vis 
daugėjo, ir Azanbuža didžiumą žmonių nusiuntė atgal į tėvy- 
nę, pasilikdamas prie savęs tik apie šešiasdešimt vyrų. Jis 
pats daugiau kaip pustrečių metų grūmėsi su drugiu ir senatvės 
negaliomis. Kronikininkas Duartis Pašekus Pireira, knygos ,Sma- 
ragdas pasaulio žemėlapyje“ autorius, rašė, jog prekyba čia 
vykstanti puikiai. Kas mėnesį į Lisaboną dvi karavelės išga- 
benančios aukso už dešimtį tūkstančių kruzadų, tokiu būdu 
metinis aukso įnašas iš Minos sudarąs šimtą dvidešimt tūkstan- 
čių kruzadų. Pelnas siekiąs penkis šimtus procentų. Iš čia buvo 
gabenami ir vergai, dramblio kaulas bei Gvinėjos pipirai. 

Netrukus donas Žuanas prie savo karališkųjų titulų pridėjo 
dar vieną — „Gvinėjos viešpats“ — ir įsakė nukaldinti naują 

Portugalijos herbą, kuriame turėjo atsispindėti ir užgrobimai 
Afrikoje. 

Apie 1482—1485 metus Sanžoržį da Miną, spėjama, aplankęs 
ir būsimasis žymus jūrų keliautojas genujietis Kristupas Kolum- 
bas. Apie tai liudija Kai kurių jo laiškų eilutės. Kolumbas ra- 
šo, jog plaukęs prie Gvinėjos krantų daug kartų. Tačiau jokie 
kiti dokumentai šio teigimo nepatvirtina. 

Apie didžiojo keliautojo gyvenimą bei atradimus jau esu 
pasakojęs knygoje „Karavelės išplaukia į vandenyną“, tačiau ir 
šičia derėtų pasakyti keletą žodžių apie Kolumbo gyvenimą 
Portugalijoje. 

Kristupas Kolumbas atvyko į Lisaboną 1476 metų gegužės 
mėnesį atstovauti čionai vieniems Genujos prekybos namams; 
jis prisidėdavo prie jūros kelionių arba, kitomis žiniomis, pel- 
nydavosi, braižydamas ir kopijuodamas žemėlapius drauge su 
savo broliu Bartolomėjumi. Kolumbas išgyveno Portugalijoje, 
šioje didelėje jūrų valstybėje, apie devynerius metus; čia jis ra- 
do antrąją tėvynę, netgi vedė čia ir gyveno tai Lisabonoje, tai 
Madeiroje, tai Portusanto saloje. Būtent Portugalijoje Kolum- 
bui kilo idėja apie kelionę per Atlanto vandenyną į vakarus. 
Ši mintis nebuvo kokia naujiena ir atrodė visai natūrali jau 
po Azorų salų atradimo. Todėl būtų neteisinga tvirtinti. jog 
Kristupui Kolumbui vienam, be to, pirmutiniam kilo tokia idėja. 

Ilgą laiką ėjo gandai, esą jūrininkai vandenyne buvo matę 
ir kitų salų, tik vėliau jų jau nebegalėję rasti. Ne vieną kartą 
šios salos buvo žymimos ir to meto žemėlapiuose. Ilgainiui 
kaupėsi požymiai, liudiję apie kažkokią tolimą, nežinomą žemę 
vakaruose, — jūroje pasitaikydavo rasti iš kažin kur atskalautų 
žmogaus rankų dirbinių, milžiniškų nendrių, neregėtų medžių 
kamiengalių. Sykį Azorų salose bangos išmetė du lavonus, ku- 
rie iš išvaizdos nebuvo panašūs į jokią žinomą rasę. 

Portugalijos karalius 1486 metais net norėjęs siųsti į vande- 
nyną Fernaną Dulmą paieškoti vakaruose žemės ir žadėjęs jį 
sušelpti laivais, tik jam pačiam būtų reikėję padengti visas 
kitas išlaidas. Į šią ekspediciją taisėsi ir turtingas vokiečių 
pirklys kosmografas Martynas Behaimas, tuo metu gyvenęs Azo- 
rų salose. Behaimas, garsaus vokiečių matematiko ir kosmogra- 
fo Johano Milerio (Regiomontano) mokinys, 1482 metais at- 
vyko į Portugaliją, greit čionai įgijo pagarbą ir šlovę, buvo 
įšvęstas į riterius ir pakeltas į karaliaus matematikų tarybos 

narius. Ekspedicija vis dėlto neįvyko, tačiau nėra abejonės, 
kad jos tikslas buvo naujų žemių ieškojimas Atlanto vande- 
nyne ir kad Behaimas tikėjosi pasiekti Indiją vakariniu jūros 
keliu. 

Mintį apie vakarų jūros kelią išreiškė ir parėmė taipogi ir 
Florencijos astronomas bei kosmografas Paolas Toskanelis, su 
kuriuo Kolumbas susirašinėjo. Toskanelis teigė, jog į Indiją 
turįs būti kitas, daug trumpesnis kelias už tą, kurio apsukui 
Afriką iešką portugalai, todėl Kolumbo projektas — plaukti iš 
rytų į vakarus — esąs pagirtinas ir didis. Florentietis jau anks- 
čiau buvo Portugalijos karaliui pateikęs savo planą. 

Norint įvykdyti savo sumanymą, Kolumbui reikėjo pasirūpin- 
ti laivais, nusisamdyti jūreivių, prisipirkti maisto ir įsigyti pre- 
kių mainams. Tačiau jis neturėjo nei pinigų, nei turtingų drau- 
gų, todėl nusprendė kreiptis į Portugalijos karalių. Bet tas irgi 
nepasinaudojo Toskanelio projektu, matyt, visai pamatuotai abe- 
jodamas, ar vakarų jūrų kelias esąs realus ir toksai trumpas, 
kaip kad tvirtino florentietis. 

1484 metais karalius Žuanas II įsteigė taip vadinamąją ,„Ma- 
tematikų tarybą“, kuri turėjo peržiūrėti ir patvirtinti visus už- 
jūrio ekspedicijų projektus. Ji atmetė genujiečių projektą, ku- 
rio tikslas buvo pasiekti Azijos krantus per Atlanto vande- 
nyną, Indiją, Sipangos salą ir didžiojo chano valstybę. 

Ne visai aišku, kodėl ,,„Matematikų taryba“ atmetė Kolumbo 
projektą. Matyt, jo argumentai nebuvo įtikinantys. Projektas at- 
rodė klaidingas jau iš pat pamatų, be to, pakartojo senąjį Tos- 
kanelio planą, kuris Portugalijoje buvo žinomas. Tačiau pagrin- 
dinė priežastis jam atmesti greičiausiai buvo per dideli Kolum- 
bo reikalavimai. Jis norėjo gauti didiko, admirolo ir naujųjų 
žemių vicekaraliaus titulą, o taip pat dešimtą dalį nuo būsimo 
pelno. Tuo tarpu Portugalijos valdovas buvo pratęs, kad jo ša- 
lies laivų kapitonai už savo atradimus neprašo kokių nors ypa- 
tingų teisių, titulų ar atlyginimo. Be to, plaukiojimai Afrikos 
pakrantėmis davė apčiuopiamų rezultatų, todėl neatrodė tiks- 
linga eikvoti jėgas ir pinigus dar kokioms kitoms užjūrio eks- 
pedicijoms nežinoma kryptim. 

Kristupas Kolumbas, jau 1485 metais įsitikinęs, kad Portuga- 
lija nepritars jo sumanymams, paliko šį kraštą — tarp kitko, 
labai skubiai, kaip spėjama, gelbėdamasis nuo kreditorių,— ir 
nuvyko į Ispaniją. 

Portugalai toliau tęsė Afrikos krantų tyrinėjimą. Iš Sanžor- 
žio da Minos forto jie nusigaudavo pakrante tolyn naujų že- 
mių ieškoti ir gaudyti vergų, kurių reikėjo auksui plauti tur- 
tingose kasyklose netoli forto. 

Vienas iš laivų kapitonų — Diogus Kanas, geras jūrininkas, 
jau puikiai pažinojo Gvinėjos krantus. 1482 metais Kanas nu- 
plaukė į pietryčius maždaug apie septynis šimtus kilometrų 
ir pateko į vandenis, kurie jau iš tolo atrodė šviesesni už van- 
denyną. Jūreiviai čia rado gėlo vandens. Tai liudijo, kad ne- 
toliese vandenynan įplūsta kažkokia didelė srovė. Kanas išlipo 
krantan ties 6° p. pl. ir pastatė akmeninį stulpą, kurį pavadino 
Šventojo Jurgio padranu, o upę — Riu du Padranu. Šią upę 
dabar vadiname Kongu, tačiau vietinės gentys tiek seniau, tiek 
ir dabar ją vadina Zaira. Vienoje padrano — aukšto akmeninio 
stulpo — pusėje buvo Portugalijos herbas ir karaliaus vardas, 
antroje — jūros keliautojo pavardė ir atradimo data lotynų 
bei portugalų kalbomis. Mintį statyti padranus buvo davęs ka- 
ralius Žuanas II— jie rodysią, jog keliautojas tikrai pasiekęs tą 
vietą, kur pastatytas akmens stulpas, liudysią, jog ši žemė 
priklausanti Portugalijai, ir simbolizuosią krikščioniškosios ti- 
kybos pergalę naujai atrastose pagoniškose žemėse. Be to, pa- 
dranai padėjo orientuotis krante, nes juos statydavo plynose, 
gerai matomose vietose. Pakrantėje Diogus Kanas susitiko su 
bantu genčių žmonėmis. Šie jau nebesuprato, ką sako vertėjai, 
Gvinėjos negrai, kuriuos buvo atsivežę portugalai. Jiems teko 
kalbėtis gestais. Kronikininkas teigė, kad portugalai čia susiti- 
kę su etiopais, o toji upė esanti Nilo atšaka. 

Kanas paplaukė gerą kelio galą didžiąja upe. Jos pakrantės 
buvo tirštai apgyventos. Čia gyveno galingas valdovas Mani 
Kongo. Juodukai mielai ėjo į laivą ir mainė savo prekes. Ka- 
nas nusiuntė keletą savo vyrų su dovanomis pas Kongo ša- 
lies valdovą. 

Iš Kongo žiočių Kanas po mėnesio pasileido pakrante toliau 
į pietus, nuburiuodamas dar kokius du tūkstančius kilometrų, 
ir pastatė mažiausiai dar du padranus — 13730" p. pl. Angolos 
pakrantėje prie Šventosios Marijos įlankos ir 229 p. pl. prie 
Kroso (Kryžiaus) rago Pietvakarinėje Afrikoje (į šiaurę nuo 
Banginių įlankos — Jolfiš-Bėjaus). 

Kitoje kronikoje apie Kano kelionę pasakojama kiek kitaip. 
Prie Kongo žiočių keturi jūreiviai patraukę į žemyno gilumą ir 

daugiau nebesugrįžę. Tada Kanas pagavęs nelaisvėn keturis 
čiabuvius ir nuplaukęs ligi Angolos pakrantės — 13730' p. pl. Iš 
ten jis sugrįžęs Lisabonon. Karalius Žuanas II pakėlęs Kaną 
į riterius ir paskyręs jam pensiją, bet 1484 metais su keturiais 
atsivežtiniais įkaitais vėl nūsiuntęs atgal į Afriką. Antrojoje 
kelionėje Kaną lydėjęs ir kosmografas Martynas Behaimas. 

Kanas prie Kongo žiočių radęs savo keturis prapuolusius 
jūreivius sveikus ir gyvus. Jie laukė grįžtant kapitono. Čiabu- 
viai įkaitai, gausiai apdovanoti, buvo paleisti į laisvę. Jie bu- 
vę pakrikštyti, ir dabar jiems reikėjo platinti naująjį tikėjimą 
savo gentyse. Kanas keliavo ligi Kroso rago. 

Apie Diogaus Kano likimą nėra aiškių žinių. Vieni teigia, 
jog keliautojas miręs netoli Kroso rago, kiti — jog jis 1486 me- 
tais pargrįžęs Portugalijon. 

Diogus Kanas ištyrė kokių dviejų tūkstančių šešių šimtų ki- 
lometrų ilgio anksčiau nežinomą pakrantę, o tai reikia laikyti 
žymiu pasiekimu, ypač turint galvoje galingąją Bengelos sro- 
vę ir pietryčių pasatą, kuris labai smarkiai kliudė portugalų 
laivams. Be to, Kanas buvo parvežęs žinių ir apie kažkokią 
krikščionių šalį Afrikoje. Kongo gyventojai pasakoję, kad aukš- 
tojo dvasininko Joano valstybė plytinti tarp Nilo aukštupio ir 
juodukų genčių žemių ir labai kenčianti nuo musulmonų pul- 
dinėjimų. 


KOVILJANAS IEŠKO DVASININKO JOANO ŠALIES 


Į Aleksandriją ir Kairą. Koviljanas Indijoje. Ormuze ir 
Rytų Afrikos pakrantėje. Dingęs be žinios bendrakelei- 
vis. Karaliaus pasiuntiniai. Koviljanas Etiopijoje. Garbin- 
ga nelaisvė ligi pat mirties 


Karalius Žuanas II bandė užmegzti pastovius prekybinius ry- 
šius taip pat ir su centrinėmis Afrikos sritimis ir siuntė į tenai 
savo agentus. 1486 metais Afonsus di Aveirus, kuris buvo 
įsteigęs faktoriją Beninoje — negrų vergovinėje valstybėje į va- 
karus nuo Nigerio žemupio, atvežė svarbią žinią: už dvidešim- 
ties mėnesių kelio nuo Beninos gyvenąs valdovas, kurį jo pa- 

valdiniai garbiną lygiai taip pat, kaip katalikai popiežių. Nie- 
kas nėra matęs jo veido, nes jis slepiąsis už užuolaidos, o pa- 
siuntiniams leidžiąs pabučiuoti tik koją. Kai Beninoje išrenka- 
mas karalius, jis prašąs šį valdovą patvirtinti jo išrinkimą. Ta- 
da tolimasis valdovas atsiunčiąs naujajam karaliui žalvario šal- 
mą, skeptrą ir kryžių — kitaip Beninos tauta nepripažįstanti iš- 
rinktojo. 

Donas Žuanas pagalvojo, kad pagaliau bus aptikęs aukštojo 
dvasininko ir jo galingosios krikščionių valstybės, apie kurią 
sklido tiek legendų, pėdsakus. 

Kaip rašo portugalų istorikas Žuanas Barušas, karalius daug 
tikėjosi iš dvasininko Joano — šis pagelbėsiąs kovoti su mu- 
sulmonais — ir žinojo, kad jo valstybė esanti Afrikoje, kažkur 
už Egipto, ir nusidriekianti ligi pietų jūros. 

Yra žinių, jog karalius jau seniau buvo siuntęs į rytus du 
žvalgus. Šie nukakę ligi Jeruzalės ir grįžę namo su žinia, kad, 
gerai nemokant arabų kalbos, nesą ko ir svajoti apie kelionę 
į rytų kraštus. 

1487 metais karalius pasiuntė į rytų žemes du vyrus — slap- 
tąjį agentą, diplomatą, karaliaus ginklanešį Perų di Koviljaną 
(arba Kuviljaną) ir dvariškį Afonsų di Paivą — liepęs jiems 
išžvalgyti kelius į Indiją ir ieškoti Joano šalies. 

Paiva kalbėjęs arabiškai bei ispaniškai, o apie Koviljaną 
vienas kronikininkas yra rašęs, jog šis mokėjęs visas kalbas, 
kuriomis kalbą krikščionys, maurai ir pagonys. Nors toks tei- 
gimas ir perdėtas, vis tiek jis liudija, kad Koviljano mokėta 
daug kalbų. 

Abudu pasiuntiniai buvo prityrę, apsukrūs šnipai, patikimi, 
drąsūs vyrai, įpratę slėpti savo tikruosius tikslus, žiūrėti siau- 
bui į akis, naudotis tiek lanksčiu liežuviu, tiek ir aštriu kardu. 

Koviljanas buvo kokią šešetą ar septynetą metų gyvenęs Is- 
panijoje ir dalyvavęs šios šalies feodalų karuose. Jis suki- 
nėjosi valdovų Fernando ir Izabelės rūmuose, sekdamas portu- 
galų emigrantus, vėliau gyveno netgi Prancūzijoje ir buvo ar- 
timas prancūzų karaliui. Du kartus jam buvo tekę vykti iš 
Portugalijos su diplomatine misija į Mauritaniją — šiandieninį 
Maroką, Alžyrą ir Tunisą. Šiose kelionėse jisai, kaip matyti, 
dar geriau išmokęs arabiškai, labiau susipažinęs su musulmonų 
gyvenimu ir kultūra, politika ir ūkiu, jų papročiais, EE ir 
apsirengimu. E 


96 


Koviljanas, narsus, energingas žmogus, apdovanotas fenome- 
nalia atmintimi, brandos amžiuje (būdamas apie keturiasdešim- 
ties metų) buvo itin tinkamas nepaprastai sunkiam uždaviniui — 
nuvykti pas aukštąjį dvasininką Joaną, pelnyti jo bičiulystę, 
o taip pat kruopščiai ištirti jūros kelius, išsiaiškinti, kaip Rytų 
šalyse vyksta prekyba prieskoniais, kur jie auga, kokios jų 
kainos, kaip jie pakuojami, kokiais keliais gabenami. 

Žvalgams reikėjo nusigauti į tolimas žemes, kur dar niekada 
nei vienas portugalas, galgi net nei joks europietis nebuvo 
kėlęs kojos. Jiems taip pat grėsė įvairūs pavojai: čia buvo. 
kitatikiai žmonės, plito baisios ligos, be to, galėjo užpulti to- 
limuose keliuose pikti žvėrys, ir jūra buvo grėsminga. 

Karalius pažadėjęs keliauninkams dosniai atsilyginti ir pasi- 
rūpinti jų šeimomis, kol šie keliaus, taip pat ir tuo atveju, jei- 
gu jie žūtų. 

Abiem keliautojams karalius davęs kelionės išlaidoms brang- 
akmenių, aprūpinęs pinigais ir įdavęs po vario plokštę, ant ku- 
rios keliomis kalbomis buvę išgraviruoti žodžiai: „Portugalijos 
karalius Žuanas, krikščioniškųjų monarchų brolis.“ Šias plokš- 
tes keliautojai turėsią parodyti aukštajam dvasininkui Joanui 
kaipo specialų įgaliojimo ženklą. 

Žvalgai nuplaukė į Rodo salą Egėjo jūroje. Čia keliautojams 
reikėjo skirtis su krikščioniškuoju pasauliu ir vykti į islamo 
žemes. Koviljanas ir Paiva persirengė pirkliais, prisipirko me- 
daus ir nusigabeno jį kažkokiu portugalų laivu į Aleksandriją 
Egipte. Konstantinopoliui patekus į turkų nagus, Aleksandrija 
tapo nepaprastai turtingų, gyvu prekybiniu miestu, kur buvo 
galima išgirsti viso pasaulio kalbų ir įsigyti prekių iš įvairių 
šalių. Į abu portugalus, smulkius prekijus, Aleksandrijoje nie- 
kas neatkreipė dėmesio. 

Bet čia vyrus užklupo nelaimė — juodu susirgo geltonuoju 
drugiu ir vos nemirė nuo šios baisios ligos. Nors Aleksandrija 
buvo didelis ir garsus miestas, dėl blogo klimato ir nešvaros 
tenai gyventi buvo tiesiog nepakenčiama. Uostas buvo tikras 
drugio ir maro lizdas, iš kur siaubingosios ligos smarkiai plito 
ir po kitus kraštus. Kol žvalgai gulėjo ligos patale, miesto val- 
dytojas konfiskavo jų turtą. Pasveikusiems Koviljanui ir Pai- 
vai „tik per didelį vargą pavyko atgauti dalį turto. Žvalgai 
prisipirko naujų prekių ir iškeliavo į Kairą. Šis didžiulis mies- 
tas palaikė plačius ryšius su Indija, čia galėjai sutikti vis; 

rasių, visų tautų ir religijų atstovus. Šičia portugalų žvalgai, 
mokėdami kalbų ir žinodami papročių, susipažino su keletu 
musulmonų pirklių iš Šiaurės Afrikos, kurie taisėsi į Indiją. 
Paiva ir Koviljanas susitarė keliauti drauge su jais. 

1488 metų pavasarį pirklių karavanas drauge su žvalgais pa- 
liko Kairą ir per dykumas pasiekė Toros uostą, esantį prie 
Raudonosios jūros. Toroje jie sėdo į laivą ir nuplaukė ligi Ade- 
no, stambaus prekybos miesto. Į čionai iš Indijos buvo atgabe- 
nama labai daug audinių, ploniausių muslinų, papuošalų, per- 
lų, brangakmenių, o svarbiausia prieskonių iš Malabaros ir Ma- 
lakos, taip pat ryžių iš Siamo ir visokiausių prekių iš Kinijos. 
Miesto sandėliai lūžte lūžo nuo gėrybių. 

Adene abu portugalai nusprendė skirtis ir kiekvienas traukti 
savo keliu. Paiva turėjo sukti Etiopijon, kur jis vylėsi rasti aukš- 
tojo dvasininko Joano karalystę, o paskui sugrįžti į Kairą — 
ten Žvalgai buvo sutarę susitikti. Koviljanas taisėsi į Indiją. 
Jis sėdo į vieną arabų laivą be denio; per lietų ar audrą kro- 
vinį tekdavo dangstyti dembliais. Buvo pradėjęs pūsti musonas, 
palankus vėjas, kuris nešė laivą prie Indijos pietvakarinių kran- 
tų. Svilinančios saulės spinduliuose prabėgo visas mėnuo, kol 
Koviljanas 1488 metų rugpiūtyje ar rugsėjyje išvydo Indiją — 
Malabaros pakrantę, esančią maždaug 12“ š. pl. 

Koviljanas išlipo Kananūros uoste, kuris palaikė prekybinius 
ryšius su kitais Indijos uostais — Ormuzu ir Adenu. Tada jis 
patraukė į Kalikutą, savo kelionės tolimiausią miestą ir galu- 
tinį tikslą. Pastabusis žvalgas be didelių pastangų užmezgė ry- 
šius su Kalikuto maurų kolonija ir sužinojo viską, ką tik no- 
rėjo. 

Kalikute būdavo iškraunami ryžiai, atgabenti iš Koroman- 
delos pakrančių Indijos pietryčiuose, cinamonas iš Ceilono, kam- 
paras iš Borneo, muškato riešutai — iš Bandos salų Indonezijos 
rytuose, gvazdikai — iš Molukų salų. Čia vyko prekyba Cei- 
lono ir Birmos deimantais, rubinais, safyrais ir perlais. Uoste su- 
stodavo didelės kinų džonkos, pilnos porceliano, šilkų, arba- 
tos, alavo ir siuvinėtų audinių. 

Gatvėse šurmuliavo minios žmonių, netrūko taipogi nei 
dramblių, nei arklių, nei puošnių neštuvų. Žibėjo auksas bei 
sidabras, šalia skurdžių lūšnelių stiebėsi šventyklos ir ištaigūs 
namai. 

Koviljanas buvo atplaukęs Indijon su pietvakarių musonu. 
Reikėjo paskubėti susirinkti žinių ligi to laiko, kol keisis vė- 
jai ir arabų laivai pasuks namo su Indijos prekėmis. Todėl 
Koviljanas nedideliu laiveliu iš Kalikuto pasileido palei Mala- 
baros pakrantę į šiaurę, vis stabteldamas tai viename, tai kita- 
me mažame uoste. Visur galėjai matyti, kokia gyva ten pre- 
kyba. Į Malabaros pakrantę laivai atgabendavo prekes iš va- 
karų — varį, auksą, sidabrą, koralus, gyvsidabrį, cinoberį ir au- 
dinius. Čia galėjai išvysti netgi Flandrijos ar Venecijos prekių, 
taip pat ir pirklių iš tolimųjų kraštų. Malabaros pakrantėse 
Koviljanui pasitaikė susitikti ir krikščionių, priklausiusių krikš- 
čioniškosios bažnyčios nestoriečių sektai. 

Koviljanas aplankė ir kitą itin žymų uostą — Goa. Į Goa 
tuolaik buvo gabenami iš Arabijos arkliai ir pardavinėjami In- 
dijos didžiūnams. 1489 metų vasario ar kovo mėnesį, kai mu- 
sonas pakeitė kryptį, žvalgas arabų laivu išplaukė į Ormuzą. 

Paskui Koviljanas iš pietų apiplaukė Arabiją ir arabų laivu 
pasileido iš šiaurės Somalio palei Rytų Afrikos krantus ligi 
pat Mozambiko uosto Sofalos (20° p. pl.). Pasak kronikininkų, 
jis sužinojęs, jog čionai jūra yra be galo plati ir kad toli nuo 
kranto stūksanti Mėnulio sala (Madagaskaras). Žvalgui kritę 
į akį, kad Sofaloje taip pat virte verdanti prekyba, o gyvento- 
jai atsigabeną aukso iš Afrikos gilumos. 

Iš Sofalos Koviljanas skubėjo prie Raudonosios jūros, o iš 
tenai 1490 metų pabaigoje ar 1491 metų pradžioje su pirklių 
karavanu nusidangino į Kairą. Jis buvo atlikęs savo užduotį, 
praleidęs svetur daugiau kaip trejus metus, ir dabar trokšte 
troško kuo greičiau susitikti su Paiva ir grįžti gimtinėn pas 
savuosius. Tačiau Paiva nesirodė. Ilgai ieškojęs ir klausinėjęs, 
Koviljanas suprato, kad bendrakeleivio nebėra gyvo. 

Tačiau ir Koviljanui nebuvo lemta grįžti tėvynėn. Jį aplankė 
du nepažįstami žydai — rabinas Abramas ir kurpius Josifas — ir, 
pasisveikinę su juo portugališkai, parodė įgaliojimus ir pareiš- 
kė esą karaliaus pasiuntiniai. Savo laiku jie abu esą lankęsi 
rytų šalyse, pabuvoję ir Ormuze, ir Basroje, ir Bagdade. Da- 
bar karalius atsiuntęs juos į Kairą suieškoti dingusių žvalgų 
ir įdavęs slaptą laišką. Karalius be užuolankų rašė: jei Kovilja- 
nas ir Paiva yra visiškai įvykdę savo užduotį, tegul tuoj pat 
grįžtą Portugalijon, o jeigu ne — tegul toliau keliaują ir suren- 
ką visas reikalingas žinias. Karalius ypač pabrėžė, kaip svarbu 

gauti tikrų Žinių apie aukštojo dvasininko Joano valstybę, su- 
rasti ją ir sudaryti su valdovu draugystės sutartį. Taigi Kovil- 
janui reikėjo atlikti tai, kas buvo liepta Paivai. 

Koviljanas parašė karaliui laišką, kuriame papasakojo viską, 
ką buvo regėjęs tolimojoje kelionėje, aprašė lankytus mies- 
tus — Kananūrą,; Kalikutą ir Goa,— bei jų prekių gausybę, tai- 
pogi paminėjo ir Rytų Afrikos uostą Sofalą, iš kur atsiveriąs 
laisvas jūros kelias į Indiją. Portugalų karavelės, kurios plau- 
kia į Gvinėją, iš Mėnulio salos ir Sofalos lengvai galėsiančios 
rytų jūromis nuburiuoti į Kalikutą. Kurpius Josifas nedelsdamas 
šį laišką nugabeno į Portugaliją karaliui. 

Tai buvo neregėtai svarbios, be to, tikslios žinios — mačiu- 
siojo savo akimis liudijimas. Jos paskatino karalių doną Žua- 
ną ruošti naują ekspediciją tolimesniems jūros kelio į Indiją 
ieškojimams. 

Vėlesnieji nutikimai labai aiškiai liudija, kad Peraus di Kovil- 
jano pranešimas labai pravertęs — Vasko da Gama leidosi jau 
tiesiai į Kalikutą, bet ne į kokį nors kitą uostą; be to, jis 
vežė karaliaus laišką šio miesto valdytojui. 

Išlydėję kurpių Josifą į Lisaboną, Koviljanas ir rabinas Ab- 
ramas nukeliavo į Ormuzą. 

To meto keliautojų liudijimu Ormuzas buvęs pati sausiau- 
sia sala pasaulyje — ten niekas neaugą, maistą ir vandenį į ją 
tenką gabentis iš kranto. Čia susirenką įvairiausių tautybių 
pirkliai iš viso pasaulio, ypač daug atvykstą maurų ir pagonių. 
Čia prekiaujama visokiausiais prieskoniais, šilko audeklais, ki- 
limais, vaistažolėmis, arkliais. Čia atgabenama labai daug per- 
lų iš Bahreinų salų, ir šie perlai esą patys geriausi pasaulyje. 

Ormuze rabinas Abramas išsiskyrė su Koviljanu, paėmęs iš 
jo tokį pat pranešimą karaliui, kokį jau buvo išvežęs į Lisabo- 
ną kurpius Josifas. Karavanų keliu rabinas patraukė į Basrą, 
Damaską ir Alepą, o iš tenai per Viduržemio jūrą į Pirėnų 
pusiasalį. 

Tuo tarpu Perus di Koviljanas nuplaukė į Mekos uostą Džidą, 
o iš tenai patraukė į Meką ir Mediną. Jam teko pabuvoti šven- 
tuosiuose musulmonų miestuose, kuriuose „nekrikštams“ buvo 
draudžiama lankytis, — jiems už tai grėsė net mirtis. 

Iš Arabijos Koviljanas nukeliavo į Sinajaus pusiasalį, o iš 
tenai į Etiopiją, kur vylęsis rasti dvasininko Joano karalystę. 
Etiopiją jis pasiekė 1492 ar 1493 metais. 

Šioje tolimoje senoje krikščionių valstybėje tuolaik viešpa- 
tavo Aleksandras, kurį vadino Judos genties liūtu, karalių ka- 
ralium — negusu. Jis maloniai sutiko keliautoją, atvykusį į rū- 
mus drauge su pirklių karavanu. Koviljanas parodė Aleksand- 
rui vario plokštelę su išgraviruotu įrašu ir arabiškai parašytus 
karaliaus laiškus, kuriuos nešiojosi su savimi ištisus septyne- 
rius Metus, klajodamas po Rytų kraštus. 

Negusas — Etiopijos imperatorius — mielai priėmęs laiškus, 
pažadėjęs portugalams bičiulystę ir pareiškęs, jog netrukus la- 
bai garbingai išlydėsiąs pasiuntinį namo. Tačiau laikas bėgo, 
o Koviljanas ir toliau buvo priverstas užgaišti Etiopijoje. 1494 
metų gegužės mėnesį susirėmime su maištininkais Aleksandras 
žuvo. Suirutė truko ligi rudens, ir tuomet portugalų pasiunti- 
nys niekam nerūpėjo. Naujasis valdovas — Aleksandro brolis 
Naodas — neleido Koviljanui išvykti iš šalies. Matyt, Etiopi- 
jos valdovai, kaip ir mongolų imperatoriai Kinijoje, mielai nau- 
dodavosi vakariečių pagalba valstybės valdyme. 

Etiopijoje Koviljanui skyrė vis aukštesnius rangus ir didelius 
žemės plotus, kol galiausiai jis tapo ištisos srities valdytoju, 
turtingu, įtakingu, valdovui artimu ir nepamainomu žmogumi. 
Neguso pageidavimu jis vedė, pasirinkęs žmoną iš kilmingos 
giminės. Iš šios santuokos Koviljanas susilaukė ir vaikų. 

Galėtume manyti, jog belaisvis galiausiai susitaikė su likimu. 
Tačiau 1508 metais Naodas mirė ir sostan įžengė io sūnus 
Dovydas. Koviljanas vėl pasiprašė išleidžiamas tėvynėn. Pra- 
šymas buvo atmestas: ankstesnieji valdovai Koviljanui dova- 
nodavę tiek daug žemių, — kas jas valdys, — tačiau leidimo išvykti 
neduodavę, todėl ir jisai, Dovydas, negalįs jo duoti ir ne- 
duosiąs. 

Prabėgo dar keleri metai, ir Etiopijoje pasirodė vis daugiau 
europiečių — kataloniečių, italų, vienas kitas graikas, baskas 
ir vokietis, netgi portugalų dvasiškis Žuanas Gomišas. Tačiau 
Koviljano gyvenimas slinko be jokių permainų. 

1520 metų gegužės mėnesį jis išgirdo jaudinančią žinią: į Ma- 
savą, esančią prie Raudonosios jūros, atvykę Portugalijos kara- 
liaus pasiuntiniai. Koviljanas nuskubėjo jų pasitikti ir, nesi- 
tverdamas iš laimės, stengėsi visaip jiems pasitarnauti — buvo 
ir vertėju, ir patarėju, ir palydovu, netgi patalkininkauti jiems 
nusiuntė savo vyriausią sūnų. Pasiuntinybės sudėtyje buvo ir 
tūlas vienuolis Fransiškus Alvarišas. Besikalbėdamas su juo, 

Koviljanas išklojo šiam viską, ką tik buvo patyręs ilgose ke- 
lionėse bei Etiopijoje. Alvarišas smulkiai užrašė jo pasakojimą 
ir įtraukė jį į knygą „Tikroji teisybė apie Indijos dvasininko 
Joano žemę“. 

Gerokai paviešėję, pasiuntiniai iškeliavo atgal į pakrantę, 
© Koviljanas drauge su žmona, sūnumis ir vergais lydėjo juos 
ligi pat jūros, bet pats vykti į gimtinę nebandė. Pasak vienų, 
jo neišleidęs Dovydas, pasak kitų — Koviljanas, jau septynias- 
dešimt ketverių metų amžiaus žilagalvis, nebenorėjęs leistis 
tolimojon kelionėn, nes gyvenęs ramiai ir pasiturimai. Nėra 
žinių, kada ir kur mirė šis drąsus ir energingas keliautojas, ku- 
Tis visa širdimi ištikimai tarnavo savo karaliui, rizikuodamas 
gyvybe svečiose šalyse. Tik darbuotasi jo ne tuščiai — Kovilja- 
no surinktosios žinios buvo pasiekusios karalių, ir portugalų 
laivai, išskleidę bures, plaukė tenai, kur pučia musonai. 


BARTOLOMĖJUS DIAŠAS 
PRIE GEROSIOS VILTIES RAGO 


Tolima žvalgomoji ekspedicija. Paleistieji belaisviai pri- 
valo skelbti apie Portugalijos galią. Audra nuneša lai- 
vus į pietus. Susitikimas su hotentotais. Išvargusios laivo 
įgulos maištavimas. Vėjų ragas ar Gerosios Vilties ra- 
gas? Istorinis Diašo atradimas 


"Tuo pat metu, kai Koviljanas ir Paiva leidosi į tolimąją žval- 
gybą, karalius organizavo naują ekspediciją ieškoti jūros kelio 
į Indiją. Į pietus palei Afrikos krantus buvo nuspręsta siųsti 
dvi nedideles karaveles, maždaug po penkiasdešimt tonų talpos 
kiekvieną, o su jomis ir krovininį laivą. Jis turėjo gabenti mais- 
to bei vandens atsargas ir takelažo įrenginius, reikalingus laivų 
remontui, — jeigu kartais flotilė nuplauktų toli į vandenyną ar- 
ba netgi pakliūtų į priešiškų genčių gyvenamas pakrantes, kur 
negalės gauti nei maisto, nei vandens. Tada nereikėtų grįžti 
atgal dėl maisto stokos, kaip ne sykį yra pasitaikę ankstes- 
nėms ekspedicijoms. 

Ekspedicijai vadovauti 1486 metais buvo paskirtas Bartolo- 
mėjus Diašas di Novašus, kilimo, regis, iš Diašų giminės, kurios 

nariai jau“ seniau buvo plaukioję tolimais jūrų keliais. Žuanas 
Diašas apiplaukė Bohadoro iškyšulį, o Dinišas Diašas atrado 
Žaliąjį ragą. Patsai Bartolomėjus Diašas, kilmingas dvariškis, 
be to, ir patyręs jūrininkas, kaip ir Diogus Kanas, jau 1481 me- 
tais buvo vadovavęs laivui Diogaus Azanbužos ekspedicijoje 
prie Afrikos krantų. 

Diašo ekspedicijos pagrindiniu laivavedžiu buvo paskirtas 
Perus di Alenkeras, vienas iš garsiausių to meto jūrininkų. 
Taip pat ir kitų laivų kapitonai, pasak kronikininko Barušo, 
buvę geri savo amato žinovai. Krovininiam laivui vadovavo 
Diogus Diašas, jaunesnysis Bartolomėjaus brolis. 

Nėra žinių, ar Diašo ekspedicija privalėjusi nuplaukti ligi 
pačios Indijos, tiktai aišku, kad jai buvo liepta pasiekti Afri- 
kos pietinį pakraštį ir surasti jūros kelią į Indiją, vadinasi, 
leistis į tolimą kelionę, pasižvalgyti, kas tuose kraštuose de- 
dasi. 

Flotilė išplaukė iš Lisabonos 1487 metų rugpiūčio mėnesį. 
Laivuose buvo ir du negrai, dar Kano parsivežti, bei keturios 
negrės, paimtos į nelaisvę ankstesnėse ekspedicijose ir ilgokai 
gyvenusios Portugalijoje. Belaisvius, aprengtus europietiškai, bu- 
vo numatyta išlaipinti įvairiose naujai atrastose vietose. Jie 
privalėjo visur pasakoti apie Portugalijos galybę ir kviesti čia- 
buvius prekiauti su portugalais. Portugalai tikėjosi, jog sveti- 
muose kraštuose šių pasiuntinių niekas neužkabins ir po kurio 
laiko jie ateis prie jūros, o laivai, grįždami atgal, juos vėl 
parsiveš į Portugaliją. Tačiau belaisviai, kuriuos vėliau išlai- 
pino iš laivų, dingo be žinios, ir apie juos niekas daugiau 
nebegirdėjo. 

Bartolomėjaus Diašo flotilė, įprastu keliu pasiekusi Miną, pa- 
gal Diogaus Kano maršrutą nuplaukė ligi Kroso iškyšulio, esan- 
čio 22° p. pl. Nuo čia prasidėjo naujų žemių tyrinėjimas. Už 
pietinės atogrąžos juostos Diašas išvydo tuščius, plynus, vien 
tirštos miglos gaubiamus krantus be įlankų. Jis taip pat, kaip 
ir jo pirmtakai, laikėsi arčiau žemės. Pakrantėje, — spėjama, jog 
prie Banginių įlankos, — Diašas paliko krovininį laivą su grįži- 
mui reikalingais produktais, pastatė savo pirmąjį padraną ,„Ma- 
žojo Uosto“ (Angros Pekenos) pakrantėje ir toliau keliavo pa- 
lei dykumingąjį krantą ligi 33° p. platumos. 

Čia ėmė siausti baisi audra. Laivai, užsidarę liukus ir įtempę 
bures, kovojo su vėtra. Bangos, tėkšdamos baltus purslus, šniokš- 

damos ir riaumodamos, taip kriokė per denį, kad laivai tik dre- 
bėjo ir traškėjo. Ne vienas jūreivis iš siaubo ėmė žegnotis, 
manydamas, kad pražūtis nebeišvengiama. 

Audra, kaip pasakoja kronikininkas, šėlo ištisas trylika die- 
nų, vis gindama laivus tolyn nuo Afrikos krantų. Tarpais purš- 
kė šaltas lietus, oras kasdien darėsi vis šaltesnis ir šaltesnis. 

Taip atėjo 1488 metų sausis. Vėtros pamažėie aprimo, ir Dia- 
šas įsakė plaukti : rytus, tačiau slinko diena po dienos, o kran- 
„tų niekur nesimatė. Tada kapitonas nusprendė, kad jie, matyt, 
bus apiplaukę pietinį Afrikos galą, ir todėl liepė sukti į šiau- 
rę. Po dviejų ar trijų dienų horizonte išniro kalnai. 1488 metų 
vasario trečią dieną portugalų jūrininkai išvydo aukštą žalią 
krantą, besidriekiantį iš vakarų į rytus. Nusikamavę jūreiviai 
įmetė inkarus kažkokiame tyliame užutėkyje. Jie, nėmaž to 
nenujausdami, buvo apiplaukę Gerosios Vilties ragą. 

" Žaliose užutėkio pakrančių lankose ganėsi didelės karvių ban- 
dos, kurias sergėjo pusnuogiai piemenys. Portugalai išlipo kran- 
tan paieškoti gėlo vandens. Piemenys, išvydę laivus ir neregė- 
tais drabužiais apsitaisiusius baltuosius žmones, išsigandę lei- 
dosi bėgti. Nė vienas jų nė skersom nežiūrėjo į pigiuosius pa- 
puošalus, kuriuos portugalai buvo atsivežę, norėdami su jais 
prisivilioti čiabuvius ir juos išklausinėti. 

Piemenys, subėgę įkalnėn, šūkavo, mojavo rankomis ir svai- 
dė į svetimšalius akmenimis. Diašas pagrasino jiems arbaletu, 
o paskui paleido sunkią strėlę ir užmušė vieną piemenį. Liku- 
sieji išlakstė. Portugalai, apžiūrėję lavoną, pamatė, kad jo oda 
yra sausų lapų spalvos — daug šviesesnė, negu vakarinėse Afri- 
kos pakrantėse gyvenančių negrų, tačiau plaukai panašūs į vil- 
ną, kaip ir Gvinėjos negrų. 

Tai buvo pirmasis europiečių susitikimas su Pietinės Afri- 
kos senbuviais — koikoinos tauta, kurią olandai vėliau praminė 
hotentotais (,,„mikniais“). Portugalai šią vietovę pavadino „Pie- 
menų uostu“. Dabar ji vadinama Moselės įlanka. 

Portugalai vis dar nesuvokė, kur jie pakliuvę, ir Diašas įsakė 
plaukti tolyn pakraščiu į rytus. Laivai slinko pirmyn iš lėto, 
kovodami su stipria jūros srove ir priešpriešiniu vėju, kol ga- 
liausiai pasiėkė platesnį užutėkį (dabartinę Algoa įlanką). Čia 
keliautojai išlipo krantan ir pastatė antrąjį padraną. Krantas ėjo 
į šiaurės rytus, Indijos pusėn, ir Diašas jautė, jog jo laivai yra 

apiplaukę visą pietinę Afrikos pakrantę ir jau pakliuvę Indijos 
vandenynan. Jūros kelias į Indiją buvo surastas. 

Bet, kaip rašė kronikininkas, visi jūreiviai ilgojoje kelionėje 
buvo tiek išvargę ir nusikamavę, jog visi kaip vienas pradėję 
murmėti ir prašę, kad kapitonas suktų atgal į namus. Jie teigę, 
kad maisto jau nebesą, o krovininis laivas likęs toli. Visi iš- 
mirsią badu, jei plauksią toliau. Juk jie jau tiek daug pada- 
Tę — atradę tokią milžinišką pakrantę ir tikriausiai yra pra- 
plaukę didžiausią žemės iškyšuiį. Reikią grįžti atgal ir jį su- 
rasti. Toliau jie nė už ką nebeplauksią ir visokiais būdais 
priešgyniausią vado įsakymams. 

Bartolomėjus Diašas bijojo maišto ir dėl to sušaukė kapitonų 
bei viršininkų pasitarimą, kaip tais laikais buvo įprasta elgtis 
laivuose itin svarbiais ir atsakingais atvejais. Vadas, prisaikdi- 
nęs juos, liepė nutarti, kaip geriausiai dabar pasielgus. Visi nu- 
sprendė, jog protingiausia būsią sugrįžti Portugalijon, ir surašė 
atitinkamą dokumentą. Diašas tik paprašė viršininkų pritarimo 
dar porą trejetą dienų paburiuoti pirmyn, norėjo įsitikinti, ar 
krantas iš tikrųjų eina į šiaurės rytus. Laivai vėl iš naujo 
pamažėle plaukė toliau pakrante ir pasiekė didelės upės žio- 
tis — Riu du Infanti (pavadintą vieno laivo kapitono vardu; 
reikia manyti, jog tai Didžioji Žuvų upė, esanti 32° p. pl.). 

Laivu įgula vėl ėmė bruzdėti, ir Diašas prislėgta širdim turė- 
jo grįžti atgal. 

Istorikas Barušas rašo: kai laivai plaukę pro padraną, pasta- 
tytą įlankos saloje, Diašas su tokiu giliu sielvartu žiūrėjęs į jį, 
lyg būtų skyręsis su sūnumi, kuris amžinai išvaromas tremtin. 
Jis prisiminęs, per kokius pavojus atplaukęs tokį ilgą kelią, 
turėdamas vieną vienintelį tikslą, ir šit dievas neleidžiąs jam 
jo pasiekti. 

Genamas atgal palankaus vėjo palei krantą, Diašas netrukus 
aptiko toli jūron nusitęsusį didelį, garsųjį žemės iškyšulį, ku- 
ris, pasak kronikininko, šimtus metų slėpęsis nuo žmonių; ir 
čia pastatė trečiąjį padraną. 

Apie iškyšulio pavadinimą yra išlikę prieštaringų žinių. Pa- 
sak Barušo, Diašas pavadinęs jį Tormentozu („Audrų ragu“), 
kadangi čia buvo perkentėjęs dvi savaites trukusią siautulingą 
audrą. Karalius išklausęs keliautojo pranešimo ir suteikęs išky- 
šuliui garbesnį pavadinimą — Gerosios Vilties ragas, nes šis iš- 

kyšulys žadėjęs Indijos atradimą, ko taip karštai buvo trokšta 
ir apie ką galvota daugybę metų. 

Anglų geografijos istorikas Dž. Beikeris šią legendą laiko 
gana abejotina. Kapitonas bei kronikininkas Duartis Pašekus 
Pireira, kuris kaip tik tuo metu buvo Gvinėjoje, teigia, jog iš- 
kyšulį taip pavadinęs Bartolomėjus Diašas, nes pastebėjęs, kad 
krantas pasisuka Etiopijos pusėn, teikdamas didelių vilčių at- 
rasti Indiją. 

Iš .Gerosios Vilties rago Diašas plaukė į šiaurę, namų link, 
ieškodamas krovininio laivo. Galiausiai po devynių mėnesių jį 
surado, tačiau laivas buvo nepaprastai liūdnoje būklėje. Iš de- 
vynių laivo jūreivių gyvi likę bebuvo tiktai trys, be to, vie- 
nas jų, toks buvo nusikamavęs, kad, matydamas sugrįžtant 
seniai pradingusius draugus, iš džiaugsmo kritęs vietoj. Kiti 
jūreiviai jau seniai buvo žuvę susidūrimuose su čiabuviais, kai 
bandė išlipti į krantą. Laivą iškrovė ir paskum sudegino, nes 
jis jau buvo niekam tikęs — kinivarpų išgraužtu korpusu. 

Abudu Diašo laivai skubinosi namolei palei Afrikos krantus; 
jie užsuko ir į Prinsipės salą, kur išgelbėjo kapitoną Duartį 
Pašekų Pireirą. Šis buvo išžvalgęs keleto upių žiotis bei ver- 
tęsis prekyba, tačiau paskui jo laivas nuskendęs. Įgula buvo 
susimetusi Prinsipės saloje ir dabar galėjo grįžti į namus. Ver- 
gų Krante portugalai prisipirko vergų, o Aukso Krante — San- 
žoržio da Minos forte — laivus prisikrovė aukso, kurio fakto- 
rija buvo įsigijusi mainikaudama. 

1488 metų gruodžio mėnesį Diašo laivai, išbuvę šešiolika mė- 
nesių ir septyniolika dienų svetur, pargrįžo Lisabonon. Diašas 
buvo nuplaukęs trisdešimčia platumos laipsnių toliau į pietus, 
negu Diogus Kanas, apvažinėjęs visą Afrikos pietinę pakrantę 
ir pažymėjęs žemėlapyje du su puse tūkstančio kilometrų ilgio 
seniau nežinotą krantą. Jis pirmutinis iš europiečių apiplaukė 
Gerosios Vilties ragą ir nusigavo už jo pakankamai toli, todėl 
galėjo tvirtinti, jog tarp Afrikos ir Indijos plyti atviras vande- 
nynas. Tai buvo didelė pergalė, tai buvo laimėjimas, kurio dėka 
Bartolomėjus Diašas visiems laikams įėjo didžiųjų geografinių 
atradimų istorijon. Jisai įrodė, kad nebereikia plaukti toliau 
į pietus, o reikia leistis vien tiktai į šiaurės rytus ligi pačios 
Indijos. Nėra jokių žinių, ar už įžymųjį atradimą keliautojas 
ir jo kelionės draugai buvo gavę iš karaliaus kokių nors apdo- 

vanojimų. Greičiau priešingai — vėliau Diašas net nebuvo įtrauk- 
tas į Vasko da Gamos ekspedicijos sąstatą, ir jūros kelio į In- 
diją atradimo šlovė atiteko kitam vyrui. 


Tačiau karaliui donui Žuanui II atrodė, kad kelias Indijon 
aplink Afriką yra perdaug tolimas. Tikrai — iš Lisabonos ligi 
Gerosios Vilties rago juk tenka plaukti dešimt tūkstančių ki- 
lometrų. O kokio ilgumo kelias skiria Afrikos pietinį krantą 
nuo Indijos? Tais laikais to nė vienas dar nežinojo. Viltys 
greitai surasti turtingąją šalį neatrodė taip lengvai išsipildan- 
čios. Portugalų laivai išsiruošė Indijon po dešimties metų — 
tiktai tada, kai pasaulį buvo .pritrenkęs vienas nepaprastas nu- 
tikimas: Kristupas Kolumbas 1492 metais su ispanų karavelė- 
mis perplaukė Atlanto vandenyną ir atrado „Indiją“. 


DIDYSIS ATRADIMAS IR PASAULIO PADALIJIMAS 


Pirmasis Kristupo Kolumbo plaukimas per Atlanto van- 
denyną. Ar genujietis pasiekė Indiją? Popiežius Alek- 
sandras VI tarpininkauja Kastilijos ir Portugalijos ginče. 
Demarkacijos linija skiria įtakos zonas. Klaidingos po- 
piežiaus bulės ir jų patikslinimas. Tordesiljasos sutartis 


Negalima sakyti, kad Kristupui Kolumbui, 1485 metais atvy- 
kus Ispanijon, tuojau būtų ėmę sektis, o jo sumanymas būtų 
radęs atgarsį. Visai priešingai: ilgą laiką — ligi pat 1492 me- 
tų — genujietį ispanų žemėje lydėjo nesėkmės, jis patyrė už- 
gauliojimus ir pajuoką, susidūrė su abejingumu ir nepasitikėji- 
mu, kentė skurdą ir nepriteklių. Jo projektą daug kartų atmeti- 
nėjo, nepripažino, juo abejojo ir išjuokė. Tik tada, kai plauki- 
mu per okeaną vakarų kelių į turtingąsias Azijos žemes ėmė 
domėtis įtakingi didikai bei turtingi stambieji pirkliai, Ispani- 
jos karališkoji pora — Izabelė ir Fernandas — nusprendė paskir- 
ti Kolumbui lėšų bei laivų užjūrio ekspedicijai. 

1492 metų rugpiūčio trečią dieną Kristupo Kolumbo karave- 
lės iš Ispanijos uosto Paloso su ispanų jūrininkais išplaukė 
į vandenyną, perkirto Atlantą ir atrado naujas žemes. Genujie- 
tis įrodė, kad vakarinis jūrų kelias yra realus, ir buvo visiškai 

įsitikinęs, jog atsidūrė prie Azijos krantų, kažkur netoli In- 
dijos. 

1493 metų kovo 4 dieną Kristupas Kolumbas, grįždamas iš 
naujai atrastųjų žemių į Ispaniją, stabtelėjo Portugalijos pa- 
krantėje ir su „Ninja“ įplaukė į Težo žiotis, tikėdamasis čia pa- 
remontuoti audrų aplamdytą laivą. Vos tiktai karavelė spėjo 
įmesti inkarą, tuoj ant jos denio atsirado netoliese stovėjusio 
portugalų karo laivo vyriausias viršininkas Bartolomėjus Dia- 
šas, kuris neseniai buvo atradęs Gerosios Vilties ragą, ir jo 
laivo kapitonas. Portugalai pareikalavo, kad Kolumbas pasiaiš- 
kintų, iš kur karavelė atplaukusi, nes, matyt, jie įtarė, kad ge- 
nujietis buvo lankęsis Gvinėjoje. Kolumbas atsisakė paklusti 
tokiam įsakymui ir nusiuntė karaliui donui Žuanui II laišką, 
prašydamas leidimo įplaukti į Lisabonos uostą. Jis nuogąstau- 
jąs, kad čia, Težo žiotyse, laivą galį apiplėšti piratai. Kolum- 
bas norįs, kad karalius sužinotų, jog jis pargrįžtąs iš Indijos, 
o ne iš Gvinėjos. 

Žuanas II pasirodė gana malonus, priėmė Kolumbą savo rūmuo- 
se ir išklausė keliautojo pasakojimo, tačiau tuoj pat išreiškė 
abejonę, ar tik tos naujosios žemės nesančios tose srityse, į ku- 
rias popiežiai jau ne sykį buvo paskyrę Portugalijai pirmenybę. 
Jam buvo ko jaudintis — galgi genujietis iš tiesų pasiekė Indi- 
ją vakariniu jūros keliu? 

Yra žinių, jog po Kolumbo pirmosios kelionės per vande- 
nyną taip pat ir Martinas Behaimas, vokiečių kosmografas, ren- 
gęsis Keliauti portugalų laivais vakariniu jūrų keliu į Indiją, 
norėdamas pratęsti genujiečio atradimus. Behaimas tvirtinęs — 
ši kelionė nebūsianti ilga ir atnešianti didžiulį pelną. 

Tačiau karalius donas Žuanas atmetęs šį pasiūlyma, nes no- 
rėjęs skirti lėšas tik rytinio jūrų kelio ieškojimui. 

Tarp Ispanijos ir Portugalijos kilo įnirtingos rietenos,— kam 
gi iš tikrųjų priklauso už okeano atrastosios naujos žemės? 
Ginčą buvo įmanoma išspręsti arba ginklu, arba taikiai, pa- 
prašius popiežių tarpininkauti. Popiežius, katalikų bažnyčios 
galva, už tam tikrą atlyginimą arba aukas dalino tiek vysku- 
pų titulus, tiek provincijas, valstybes ir ištisas pasaulio dalis. 
Portugalijos karalius Žuanas II, nusprendęs, kad genujiečio at- 
rastosios salos priklauso portugalų įtakos sferai, įsakė paruošti 
eskadrą, kuri turėjo plaukti skersai vandenyną ir ten pat vie- 
toje išsiaiškinti ginčytiną klausimą. 

Toks nutarimas sukėlė Ispanijoje didelį nerimą. Kastilijos 
karalius Fernandas pasiuntė į Lisaboną žygūną, prašydamas ati- 
dėti ekspediciją, kol žinovai sureguliuosią klausimą dėl įta- 
kos sierų ribų. Donas Žuanas sutiko su šitokiu pasiūlymu. 

Ispanai delsė, nes tikėjosi popiežiaus Aleksandro VI prita- 
rimo. Aleksandras VI Bordžija, — ispanas, gimęs Aragonoje— 
buvo gavęs iš Ispanijos daug palankumo įrodymų ir nemažai 
dovanų, todėl ketino už visa tai dosniai atsilyginti. 

1493 metų gegužės 3 dieną popiežius išleido pirmąją bulę, 
kurioje paskelbė, kad savo apaštališkąja galia priskiriąs Ispa- 
nijai visas žemes bei salas vakariniame vandenyne link Indi- 
jos — tiek atrastąsias, tiek ir tas, kurios dar bus atrastos atei- 
tyje, jeigu tik jos nepriklausančios krikščioniškiesiems valdo- 
vams. Kitaip tariant, popiežius suteikė Ispanijai tokias pat tei- 
ses vakaruose, kaip jo pirmtakai kad buvo suteikę Portugali- 
jai pietuose bei rytuose. 

Portugalija nenorėjo atiduoti savo teisių į atradimus vande- 
nyno pietuose pagal sutartį, kuri 1479 metais buvo sudaryta 
su Ispanija ir kurią po dvejų metų popiežius patvirtino specia- 
lia bule. 

Ispanija vėl kreipėsi į popiežių Aleksandrą, ir jis 1493 metų 
birželyje išleido dar vieną bulę (tyčiom ją pažymėjęs gegužės 
4-osios data, girdi, jinai patikslinanti vakarykštės dienos bu- 
lę), -kuria Ispanijai paskyrė visas žemes ir salas pietuose ne 
vien Indijos kryptim, tačiau ir bet kuria kita. Plačiai išdėstęs, 
koks šventas dievui malonus darbas yra katalikų tikybos die- 
gimas barbarų tautoms, popiežius išliaupsino Kastilijos valdo- 
vus. Jie esą tikrai katalikiški karaliai ir valdovai, jie nesigai- 
lėję nei lėšų, nei pastangų, nei savo kraujo, norėdami išva- 
ryti musulmonus iš savo žemės. Katalikai karaliai, dievo pa- 
dedami, siuntę laivus į vandenyną, ieškoję ir atradę nežinomas, 
ligi šiol nesurastas salas ir žemynus. Šiose žemėse gyveną žmo- 
nės, kuriuos reikią atversti į krikščioniškąjį tikėjimą. 

O kad katalikiškieji valdovai su tikru užsidegimu galėtų im- 
tis šio kilnaus ir dievobaimingo darbo, popiežius, kaip pasaky- 
ta bulėje, savo noru, bet ne Ispanijos karalių prašymu, dova- 
nojąs jiems ir jų ainiams amžinon nuosavybėn visas salas bei 
žemynus, kurie jau yra ar būsią atrasti ir pastebėti į vakarus 
bei pietus nuo linijos, nubrėžtos nuo šiaurinio poliaus, tai yra, 

nuo šiaurės ligi antarktinio poliaus, tai yra, ligi pietų, nežiū- 
rint į tai, ar turima galvoj jau atrastieji žemynai ir salos, ar 
tie, kurie dar bus atrasti Indijos ar kuria kita kryptim. 

Minėta linija nubrėžiama per šimtą mylių į vakarus ir į pie- 
tus nuo bet kurios salos, kurias paprastai vadina Azorų ir Ža- 
liojo Rago salomis. 

Popiežius dėl viso pikto priduria, kad šis dovanojimas nelie- 
čiąs žemių, kurias pirm Kristupo Kolumbo savo nuosavybe pa- 
skelbė kiti krikščioniškieji karaliai. 

Ta pačia bule popiežius, grasindamas netgi atskyrimu nuo 
bažnyčios (viduramžiais tai buvo baisi bausmė), kuo griežčiau- 
siai uždraudė visų kitų šalių jūrininkams be specialaus Ispani- 
jos karalių leidimo plaukti į vakarus ir į pietus nuo anksčiau 
minėtos linijos. Tačiau bulėje buvo įsiterpę didelių klaidų: jos 
nusakytosios linijos niekaip nebuvo įmanoma nubrėžti nei źe- 
mėlapyje, nei gaublyje (juk negalima nutiesti linijos į pietus 
nuo meridiano — toks reikalavimas yra neapsakomai paikas). 
Taipogi jau tada žinota, kad Azorų salos yra daug toliau į va- 
karus, negu Žaliojo Rago salos, ir jokiu būdu šių abiejų saly- 
nų negalima tuo pat metu imti matavimų pradiniu tašku. 

Popiežius, išleisdamas miglotąją bulę, elgėsi ne kaip tarpi- 
ninkas ar taikos gynėjas bei ginčų sprendėjas, bet kaip Ispa- 
nijos statytinis, kuris su savo bulėmis panaikino viską, ką Por- 
tugalija buvo pasiekusi, ir uždarė jai jūros kelią į Indiją. 

Žuanas II nė iš tolo nemanė sutikti su tokia neregėta netei- 
sybe. Jis viešai užprotestavo ir ėmė energingai ruoštis karui 
su Ispanija. Fernandas susivokė, jog padėtis darosi rimta, ir 
pradėjo derybas. 

Portugalai jau tada abejojo, ar Kolumbas buvo pasiekęs Azi- 
ją, ir todėl per derybas nereikalavo, kad ispanai apskritai at- 
sisakytų užjūrio ekspedicijų. Portugalija tiktai norėjo perkelti 
demarkacinę liniją toliau į vakarus. Po ilgų ginčų abi pusės 
susitarė pastūmėti ją per tris šimtus septyniasdešimt lygų į va- 
karus nuo Žaliojo Rago salų. Šių abiejų valstybių susitarimas 
buvo 1494 metų birželyje patvirtintas Tordesiljasos sutartimi. 
Tačiau ir šioje sutartyje įsibrovė klaida — nebuvo nurodyta, 
nuo kurios salos pradėti skaičiavimą ir kokiomis lygomis (vei- 
kiausiai Romos lygomis, kurių viena lygi 5920 metrų) jis turi 

būti atliktas. Kaip atrodo, Portugalija siekė tiktai apdrausti sa- 
vo kelius į Afriką. Tikriausiai portugalų jūrininkai jau žinojo, 
jog reikia plaukti vandenynu toli į vakarus, norint išvengti 
stiprių priešinių vėjų — pietinių pasatų, kurie pūtė Afrikos 
pakrantėse. 

Portugalai nenorėjo, kad, plaukiant į pietus, jiems reiktų 
saugotis pažeisti demarkacijos liniją. 

Tačiau Tordesiljaso sutartis niekada neįsigaliojo. To meto 
kosmografai niekaip nesugebėjo sutartąsias 370 lygų paversti 
laipsniais, nes jau pats laipsnių nustatymas buvo itin sunkus 
dalykas, be to, niekas dar neturėjo aiškaus supratimo apie že- 
mès rutulio dydį. 

Nors daugelis istorikų ir galvoja, kad Ispanija ir Portugalija 
iš tiesų norėjusios pasidalyti tarpusavyje visą žemės rutulį, 
tačiau, matyt, teisingiau bus, pasakius, jog demarkacijos lini- 
ja buvo nustatyta tik dėl to, kad Kastilijos laivai turėtų teisę 
daryti atradimus vakarų kryptim, o Portugalijos laivai — į ry- 
tus nuo popiežiaus meridiano. 

Iš teisybės nubrėžti demarkacijos liniją buvo neįmanoma 
(šis klausimas vėl iškilo 1522 metais, kada, Fernano Magelano 
laivams apiplaukus žemės rutulį, reikėjo išaiškinti, kieno įta- 
kos sferoje yra Molukų salos). Tokiu būdu ribos pažeidinėji- 
mų buvo neįmanoma išvengti. Jie vis pasikartodavo naujai at- 
rastos Pietų Amerikos pakrantėse. 


Galiausiai Tordesiljaso sutartis tapo palanki Portugalijai, nes 
užtikrino jai kelią į tikrąją Indiją ir teises į Braziliją, kurią 
1500 metais atrado Kabralas. Pats karalius Žuanas II buvo pa- 
dėjęs daug pastangų sutarties paruošimui ir sudarymui, parody- 
damas didelį sumanumą, diplomato talentą ir stiprią valią, kad 
net pati Ispanijos karalienė Izabelė jį gerbusi ir sakiusi — tai 
esąs tikras vyras. 

O Kristupas Kolumbas 1493 metų rugsėjo 25 dieną — dar prieš 
sudarant Tordesiljaso sutartį —su didele eskadra nuplaukė 
į naujai atrastąją Espanjolą, kur pradėjo gaudyti nelaisvėn in- 
dėnus ir prekiauti vergais; jis toliau ieškojo žemyno šalies 
Indijos ir mėgino kolonizuoti naujas žemes. Čia didysis jūrų 
keliautojas patyrė pirmąsias pergales, o taipogi ir nesėkmių 
kartėlį. Naujai atrastoji šalis buvo tikra negandų žemė. Ligos, 

karas, rietenos, badas ir sunkus darbas — toks iš pradžių tebu- 
vo ispanų laimikis užjūryje. Ten nebuvo jokių turtingų koloni- 
jų, galėjusių prilygti lobingosioms portugalų kolonijoms Afri- 
koje. Tačiau ispanų veržimasis į užjūrio kraštus nesiliovė — 
1498 metų gegužės mėnesį Kolumbas jau trečią kartą plaukė 
per vandenyną, o juk ne vien jisai vedė eskadras. 

Portugalija taip pat nemanė liautis ieškojusi naujų vietų 
Afrikos pakrantėse ir rengėsi tolimon kelionėn į Indiją. 


JŪROS 
KELIAS 
Į INDIJĄ 


EKSPEDICIJOS PARENGIMAS 


Mirtis sukliudo „idealaus valdovo“ sumanymams. Kara- 
lius Manuelis tęsia Žuano II pradėtąjį darbą. Laivų su- 
ruošimas. Brangiosios dovanos — kronikininko fantazijos 
vaisius. Eskadros vado parinkimas. Vasko da Gama ir jo 
kapitonai. Iškilmingos palydos ir dideli įgaliojimai 


Iš Peraus Koviljano ir Bartolomėjaus Diašo pranešimų buvo 
visiškai aišku, kad kelias į Indiją apsukui Afriką yra visiškai 
realus. Diašas buvo apiplaukęs Afrikos pietinį krantą, o Kovil- 
janas nusigavęs ligi 20° p. pl. Iš arabų jis buvo sušniukštinė- 
jęs, kiek toli į pietus Afrikos rytinėje pakrantėje esama jų 
gyvenviečių. Portugalams tereikėjo pasiekti arabų miestus, ir 
tada jiems atsivertų kelias į Indiją — kelias, kuriuo jau šimtus 
metų plaukiojo arabų jūrininkai. Suprantama, jis atrodė labai 
tolimas, labai sunkus ir pavojingas. Todėl karalius nesisku- 
bino. 

Be to, kaip tik tuo metu Portugalija ėmė kariauti su maurais 
šiaurės Afrikoje — Maroke, ir reikėjo skirti lėšų naujam karo 
žygiui. Portugalija bijojo Venecijos, turkų ir Egipto sultono, 
be to, paaštrėjo santykiai su Ispanijos valdovais, ypatingai po 
Kristupo Kolumbo pirmojo plaukimo per vandenyną. Teko pa- 
aukoti daug laiko ir pastangų, kad su Kastilijos katalikiškaisiais 
valdovais būtų sudaryta Tordesiljaso sutartis. Žuaną II apniko 
sunkios ligos. Daug rūpesčių pridarė kova su stambiaisiais feo- 
dalais. Taigi rengti ekspediciją valdovui nebepakako nei laiko, 
nei jėgų. 

Tik prieš pat mirtį Žuanas II davė leidimą ruošti laivyną 
kelionei į Indiją. Jo įsakymu karališkuosiuose miškuose imta 
kirsti medžius, ir 1494 metais miško medžiaga buvo nugabenta 
į Lisaboną. Pagrindiniu laivų statybos rangovu buvo paskirtas 
Bartolomėjus Diašas. 

Tačiau karaliui nebuvo lemta sulaukti išsvajotos akimirkos, 
kada laivynas išplauks į jūrą, — 1495 metais, išvaldęs šalį ke- 
turiolika metų, jis mirė. Sklido gandai, kad donas Žuanas buvo 
nunuodytas. Prieš mirtį valdovas buvo priverstas savo įpėdi- 
niu paskirti svainį — Bežos hercogą Manuelį, karalienės brolį. 
Paties karaliaus .sūnus Afonsas, kurį jis 1490 metais buvo ap- 
vesdinęs su Ispanijos valdovų Fernando ir Izabelės vyriausiąja 
dukterimi, vildamasis, kad kada nors Afonsas valdys stiprų, 
suvienytą Pirėnų pusiasalį, buvo miręs 1491 metais po nelai- 
mingo kritimo nuo žirgo. 

Karalius Žuanas II, garsėjęs kaip itin doras ir nepriekaištin- 
gas žmogus, netgi pramintas „idealiu valdovu“, buvo tikras 
savo meto sūnus — karštagalvis, tironiškas valdovas, suktas, vy- 
lingas, be jokių principų politikas. Savo tikslų donas Žuanas 
siekdavo bet kuriomis priemonėmis, o naujas reformas įgy- 
vendindavo jėga. Jis be gailesčio kovojo su stambiaisiais feo- 
dalais ir aristokratais, kurie nenorėjo atsisakyti savo privile- 
gijų, geležiniu kumščiu palaužė jų pasipriešinimą ir nesidro- 
vėdamas glemžėsi feodalų žemes, tokiu būdu silpnindamas jų 
galią ir įtaką. 

Karalius įsakė areštuoti ir nuteisti mirti savo svainį Fernaną, 
Bragansos hercogą, kuris buvo vadovavęs didžiajam feodalų 
sukilimui 1483—1484 metais. Savo ranka donas Žuanas nudū- 
rè žmonos brolį Diogų, Vizeu hercogą (likimo ironija — nužu- 
dytojo brolį Manuelį karalius po kiek laiko buvo priverstas 
paskirti savo įpėdiniu). Karalius buvo įsakęs gyvą įmesti šuli- 
nin savo tėvo numylėtinį — įtakingąjį Evūros vyskupą, jis bu- 
vo liepęs nužudyti — neva teismo sprendimu, o gal be jokio 
teismo — Mažiausiai aštuoniasdešimt Portugalijos didikų ir su- 
sigrobęs jų turtus. 

Tuo tarpu kažkoks vokiečių gydytojas, atsidūręs Portugalijo- 
je, priešingai, rašė, kad Žuanas II, „idealus valdovas“, esąs 
nepaprastai išprusęs, protingas ir toliaregis Žmogus, o jo val- 
dymą lydinti taika, laimė ir gerovė. 

Šis „idealusis valdovas“ iš tiesų buvo sustiprinęs karaliaus 
valdžią ir pagausinęs Portugalijos turtus. Dabar sostan įžengė 
donas Manuelis, vėliau pramintas „Laiminguoju“, nes per jo 
valdymo laiką — dvidešimt penkerius metus — Portugalija dar 
labiau suklestėjo. Tai buvę didingiausi ir laimingiausi šios ša- 
lies metai. Manuelis buvęs ramaus, pakantaus būdo ir siekęs 

taikos tarp priešiškai nusiteikusių feodalų grupuočių. Tačiau 
jam pakakę sumanumo ir energijos neatiduoti laimėtų karališ- 
kosios galios pozicijų; jis turėjęs ganėtinai apsukrumo ir lanks- 
tumo, nors ir nebuvęs genialus. 

Jau iš pirmųjų naujo karaliaus valdymo metų buvo maty- 
ti, kad jis iš tiesų norėjo atrasti jūros kelią į Indiją. Jisai, — 
kaip rašo Gašparas di Korėja, XVI amžiaus Portugalijos kroni- 
kininkas. didelio veikalo ,Lendas da India“ autorius,— ne sykį 
buvo sušaukęs didžiąją valstybės tarybą, norėdamas nuspręsti, 
ar tikslinga siųsti laivyną į tolimąją rytų šalį. Dauguma tary- 
bos narių tam pasipriešinę. Kelionė būsianti negirdėtai sunki, 
šansai ir galimybės esą niekingai maži, gyventojų Portugalijoje 
nedaug, taipogi ir pinigų, o rizika milžiniška. Tokia ekspedici- 
ja galinti įtraukti Portugaliją karan su galinguoju Egipto sul- 
tonu ir supiudyti su kitomis didelėmis Europos jūrinėmis vals- 
tybėmis, pirmiausia su Venecija. Italai ginsią savo interesus 
ir norėsią išsaugoti prekybinius ryšius su Aleksandrija. Taip 
pat ir Indijos valdovai stosią prieš portugalus. Nedidukė Por- 
tugalija tik įsigysianti daug priešų ir padėsianti daugybę aukų, 
o laimėsianti mažai ką gero. Tuo tarpu Maroko nukariavimas 
vra artimas ir realus tikslas, be to, vis platėjanti ir prekyba 
su Gvinėja. 

Tačiau donas Manuelis nepaisė šių argumentų, nors tie ir 
atrodė gana pagrįsti, ir davė įsakymą atnaujinti laivų statybą, 
kuri po Žuano II mirties buvo sustojusi. 

Bartolomėjui Diašui liepta rūpintis laivais, kad šie atlaikytų 
baisias audras prie Gerosios Vilties rago, — čia jam galėjo pra- 
versti ilguose plaukiojimuose įgyta patirtis. 

Tolimajai kelionei buvo paruošti keturi laivai — flagmanas 
„Sangabrielis“, laivai „Sanrafaelis“, „Beriu“ bei krovininis lai- 
vas be pavadinimo. 


„Gabrielis“ bei „Rafaelis“, naujai pastatyti pagal Diašo pro- 
jektą, turėjo maždaug 100—200 tonų talpos, — taigi jie buvo 
nedideli, bet, palyginus su karavelėmis, ištvermingesni, sunkes- 
ni, nors ir lėtesni bei gilesnės gramzdos laivai. Bartolomėjus 
Diašas žinojo, kad tokiems burlaiviams bus lengviau grumtis 
su vandenyno bangomis, kad jie yra talpesni, žymiai patogesni 
ir lengviau valdomi bei aptarnaujami, negu žemabortės kara- 
velės. 

Trečiasis laivas „Beriu“ (jis buvo nupirktas iš škiperio Be- 
riušo, todėl laivas gavo tokį vardą) buvo greita, bet visai ne- 
didukė — penkiasdešimties tonų — karavelė. 

Ketvirtuoju laivu — 120—130 tonų talpos — buvo numatyta 
gabenti tolimajai kelionei būtinas atsargas bei statybines me- 
džiagas. 

Kai kurių mokslininkų nuomone, to meto laivų tonažo skai- 
čių reikia padvigubinti, kad jis apytikriai atitiktų mūsų dienų 
laivų tonažą. Tačiau ir tada ekspedicijos laivų nepavadintum 
dideliais. 

„Gabrielis“ ir „Rafaelis“ turėjo po tris stiebus su baltomis bu- 
rėmis, kurias puošė raudonas Kristaus ordino kryžius. Pagal 
seną prietarą, kryžiaus ženklas ant burių galėjęs atitolinti aud- 
ras ir išvaikyti piktąsias dvasias. Ant stiebų buvo prikabintos 
stebėjimo pintinės — „„varnalizdžiai“, kuriose nuolat budėjo jū- 
reiviai, stebėdami horizontą. Mūšio metu iš čia buvo galima 
svaidyti strėles ir ietis. 

Laivų priekyje ir paskuigalyje buvo suręsti aukšti antsta- 
tai — stipriai įtvirtinti bastionai, kur jūrininkai galėjo gintis 
net ir tada, jei priešas jau užimdavo denį. Tais laikais jūros 
mūšiuose buvo labai paplitęs abordažas — bortas prie borto, 
vyras prieš vyrą. Užpuolikus lengviau buvo įveikti iš viršaus. 
Bastionuose gyvendavo laivo kapitonas ir viršininkai, o vidu- 
rinėje laivo dalyje — tarpdenyje — įgula. 

Kiekvienas ekspedicijos laivas buvo apginkluotas dvidešim- 
čia patrankų — bombardų. Jūreiviai šaunamųjų ginklų netu- 
rėjo, jie gavo arbaletus, ietis, kirvius, alebardas, kardus ir abor- 
dažo kablius bei žeberklus. Mūšio metu tiktai viršininkai vil- 
kėdavo plieninius šarvus. Jūreiviai turėjo tenkintis odinėmis 
striukėmis arba ištempti aplink antstatus keleriopai sulanksty- 
tas bures, kad tokiu būdu apsigintų nuo priešo strėlių. 

Tolimajai kelionei, kuri buvo numatyta trejiems metams, 
būtinai reikėjo didelių maisto atsargų. 

Laivus prikrovė džiūvėsių (karaliaus įsakymu uostuose buvo 
įrengtos didelės krosnys sausainiams džiovinti — tai buvo pa- 
grindinis produktas), sūdytos mėsos bei žuvies, sūrio, džiovintų 
menkių, provanso aliejaus, pupų, ryžių, miltų, lęšių, džiovintų 
slyvų, svogūnų, česnakų, cukraus, medaus, migdolų, acto, vy- 
no ir vandens. 

Laivų triumai buvo pertvaromis padalinti į tris dalis. Vidu- 

rinėje dalyje buvo laikomos statinės su vandeniu, vynu ir alie- 
jumi, taip pat lynai. Visos statinės buvo storai krėstos moliu 
ir stipriai suveržtos lankais. Paskuigalio triume buvo laikomas 
parakas, sviediniai (daugiausia iš akmens, o kartais ir švini- 
niai) bei ginklai, pirmagalio triume — maistas ir atsarginiai 
takelažo reikmenys. Laivuose buvo po tris pamainas burių bei 
lynų, kad takelažas ištvertų ilgąją kelionę. Karaliaus buvo įsa- 
kyta paimti į laivus taipogi ir vaistų ligoniams, barzdasku- 
čius — to meto gydytojus, teisėjus, dvasininkus nuodėmėms iš- 
klausyti, taip pat ir padranų, kurie turėjo būti pastatyti nau- 
jųjų Žemių pakrantėse. 

Kronikininkas Gašparas Korėja, duodamas valią fantazijai, 
teigia, kad laivų triumai buvę grūste prigrūsti visokiausių pre- 
kių. Ten buvę daug aukso bei sidabro, įvairių karalių — krikš- 
čioniškųjų ir Maurų — monetų, visokiausių šilkinių, vilnonių ir 
auksu ataustų audinių, daug auksinių papuošalų — grandinėlių, 
apyrankių, karolių, sidabrinių ąsočių, iečių, peilių ir skydų, 
papuoštų aukso bei sidabro inkrustacijomis,— tai buvo praban- 
gios dovanos kitų šalių karaliams. 

Bet iš tikrųjų dovanoms bei mainams į laivus buvo pakrauta 
visai nedaug prekių, be to, jos visos buvo pigios, skirtos lau- 
kiniams,— tai margi medvilniniai audiniai, kelnės, kepurės, stik- 
lo karoliai, skambalėliai, žalvariniai papuošalai, cukrus, medus 
ir taip toliau. Auksinių bei sidabrinių monetų laivuose beveik 
nebuvo. 

Jau buvo baigiama rengtis ekspedicijai, laivai stovėjo Težo 
upės žiotyse, o karalius vis dar niekaip nenusprendė, ką skirti 
ekspedicijos vadovu. Tam reikėjo ne vien užgrūdinto jūri- 
ninko, bet dar labiau drąsaus kario, sumanaus diplomato, vals- 
tybės vyro, kuris tolimoje kelionėje sugebėtų tiek taikiomis 
priemonėmis, tiek ginklu apginti karaliaus interesus. 

Karalius ilgai abejojo ir svarstė, ieškodamas tinkamos kandi- 
datūros. Korėja rašo: „Kol viskas buvo ruošiama, karalius 
dieną ir naktį suko galvą, kam jis galėtų patikėti tokią didelę 
ir svarbią pareigą. Kilmingieji karalystės vyrai, matydami, kaip 
baigiamas ruošti tolimon kelionėn laivynas, siūlė jam žmones, 
kurie, jų manymu, esą tinkami šiam uždaviniui. Bet karalius 
atsakęs, jog jau turįs numatęs.“ 

Prabėgo kiek laiko, tačiau donas Manuelis vis dar neskelbė 
ekspedicijos vado pavardės. „Vieną dieną karalius sėdėjo po- 

sėdžių salėje, žiūrėjo dokumentus ir nejučiom pakėlė akis, kai 
salėn įėjo Vasko da Gama. Tai buvo dvariškis, kilęs iš garsios 
giminės... Karaliaus širdis suvirpėjo, pamačius Vasko da Ga- 
mą. Donas Manuelis pasišaukė jį ir, kai šis priklaupė ant vieno 
kelio, tarė: „Man būtų labai malonu, jeigu jūs apsiimtumėte 
įvykdyti tą nelengvą užduotį, kuri itin svarbi." 

Gama pabučiavęs donui Manueliui ranką ir atsakęs: ,„Val- 
dove, aš jaučiuosi atlygintas už bet kuriuos darbus, kurie tik 
„manęs laukia, kadangi jūs prašot mano patarnavimų; todėl aš 
vykdysiu, kas liepta, kolei tik būsiu gyvas.“ 

Taip karalius pagaliau išsirinkęs tikrą vyrą Indijos laivyno 
vadovo postui.“ 

Galima pagalvoti, kad Manuelio pasirinkta visai atsitiktinai. 
Tačiau buvo visai kitaip — karalius labai gerai pažinojo savo 
dvariškį. Kaip rašo kronikininkas, valdovas po to per pietus 
smulkiai išdėstęs Gamai, ko iš jo norįs, ir liepęs išsirinkti sau 
už flagmaną vieną iš ekspedicijai paruoštųjų laivų bei iškelti 
ant jo karaliaus vėliavą. Vasko da Gama būsiąs admirolu, lai- 
vyno vadu. Valdovas pareiškęs — jo širdis jaučianti, kad Vas- 
ko da Gama atliksiąs jam patikėtą pareigą, todėl jis suteikiąs 
jam plačius įgaliojimus ir teises rūpintis paskutiniais laivų pa- 
ruošimo ir aprūpinimo darbais. Be to, Gama galįs pasiimti ke- 
lionėn vieną iš savo brolių ir patikėti jam kapitono pareigas. 
Tai buvo ypatingo palankumo ženklas. 

Vasko da Gama (tiksliau būtų vadinti Vaškus da Gama) lai- 
vo „Rafaelis“ kapitonu pasirinko savo brolį Paulų, kurį labai 
mylėjo ir buvo stipriai prie jo prisirišęs. Bet Paulus lyg tyčia 
buvo susikivirčijęs su vienu teisėju ir dvikovoje jį sužeidęs. 
Už tokį sunkų nusikaltimą Paului grėsė griežtas teismas, ir 
jam teko slapstytis. Vasko da Gama išmeldė karalių pasigailėti 
jo brolio. Donas Manuelis, pasak kronikininko, taręs: „Iš mei- 
lės jums aš netrauksiu jo į teisingąjį teismą, kadangi laukiu 
patarnavimų iš jūsų ir iš jo, tačiau su sąlyga, kad jis, gavęs 
atleidimą, susitaikys su nukentėjusiuoju ir negaišuodamas at- 
vyks ten, kur bus liepta.“ 

Vasko da Gama priklausė senai dvarininkų giminei, kuri ne- 
turėjo didelių turtų, bet užtatai jos genealoginis medis buvo 
senas. Gamos protėviai kelis šimtmečius buvo ištikimai tarnavę 
karaliui, dalyvavę mūšiuose prieš maurus, padėję atkariauti 
pietinę provinciją Algarvę, kovoję prieš kastiliečius. Vasko da 

Gamos tėvas Ištevanas da Gama drauge su kryžininkais buvo 
nužygiavęs į Maroką. Grįžęs iš karo, savo gyvenimo saulėly- 
dyje jis tapo Sinišo ir Silvišo miestų valdytoju bei vyriausiuo- 
ju teisėju. Čia, Siniše, Atlanto vandenyno pakrantėje, apie 
1460 metus gimė Vasko da Gama. 

Mažasis Vasko augo drauge su žvejų vaikais, drauge mokė- 
si plaukti, buriuoti ir gaudyti žuvis, klausėsi pasakojimų apie 
tolimus vandenyno kelius, svetimas šalis ir negirdėtus nuo- 
tykius. 

Apie Vasko da Gamos gyvenimą, — ligi jo paskyrimo laivy- 
no vadu. — yra labai mažai žinių, ir tos pačios ne visai tikros. 

Jaunuolis mokėsi matematikos ir navigacijos meno. Netrukus 
jis gavo pirmąjį kovos krikštą mūšiuose su kastiliečiais. Vė- 
liau Vasko dalyvavo kare prieš Maroko maurus ir, spėjama, 
ne sykį buvo plaukęs į Gvinėją Afrikoje. 

Rūmuose jis buvo žinomas kaip veiklus ir atsargus jūrinin- 
kas, turintis daug navigacinių žinių. 

Kronikininkas Garsija di Rizendis yra paminėjęs Vasko da 
Gamą ryšium su incidentu tarp Portugalijos ir Prancūzijos. 
Prancūzų korsarai — jūros plėšikai — 1492 metais pagrobę vieną 
karavelę, kuri su aukso kroviniu plaukusi namo iš Sanžoržio 
da Minos. Karalius ėmęsis atsakomųjų priemonių ir nusiuntęs 
karinio laivyno viršininką Vasko da Gamą, kuriuo jis pasitikė- 
jęs jūriniuose reikaluose, su plačiais įgaliojimais į Algarvę. 
Gamai buvo įsakyta sulaikyti visus prancūzų laivus, stovinčius 
provincijos uostuose. Šią atsakingą užduotį jis įvykdęs labai 
greitai ir nusipelnęs karaliaus malonę. Už tokį užstatą — paim- 
tus laivus — karaliui Prancūzija turėjo atlyginti visus nuostolius. 

Taigi jau anksčiau Vasko da Gama buvo pasižymėjęs neei- 
liniais gabumais ir pareigingumu, jis mokėjo vadovauti žmo- 
nėms, gerai suprato karaliaus dvaro intrigas ir gebėjo sugy- 
venti su valdovu bei jo patarėjais. 

Žmonės, pažinoję Gamą, charakterizavo jį kaip drąsų, užsi- 
spyrusį, kantrų ir energingą vyrą, mokantį nugalėti sunkumus, 
tačiau labai ūmų, despotišką ir vaidingą. 

Eskadros ilagmaniniu laivu admirolas išsirinko „Gabrielį“, jo 
kapitonu paskyrė Gonsalą Alvarišą, puikų jūrininką, o šio lai- 
vo šturmanu — Perų di Alenkerą, vieną geriausių to meto vai- 
rininkų ir Bartolomėjaus Diašo bendrakeleivį, plaukiant į Ge- 
rosios Vilties ragą. | 

Tais laikais laivų kapitonais dažnai būdavo skiriami kilmin- 
gieji dvariškiai, karaliaus bičiuliai, kurie kartais apie jūrei- 
vystę teturėdavo itin menką supratimą. Tos pareigos būdavo 
nelyginant apdovanojimas už kokius nors nuopelnus. Todėl 
šturmanui tekdavo visų didžiausia atsakomybė už plaukiojimo 
sėkmę. 

„Rafaeliui“ komandavo Vasko brolis Paulus da Gama, o lai- 
vui ,„Beriu“ — kapitonas Nikolajus Koeljus, prityręs jūrininkas. 
Krovininio laivo kapitonu Gama paskyrė vieną iš savo paval- 
dinių — Gonsalą Nunišą (istorikas Barušas jį vadino Gamos 
tarnu). 

Ekspedicijoje dalyvavo taipogi ir karaliaus valdininkai (mi- 
nimas „Gabrielio“ raštvedys — dokumentų sudarinėtojas ir tvar- 
kytojas Diogus Diašas, Bartolomėjaus Diašo brolis) ir vertėjai, 
kad būtų galima susikalbėti su svetimų žemių gyventojais. Vie- 
nas vertėjų — Martinas Afonsus buvo keletą metų gyvenęs 
Konge ir mokėjo keletą bantu genties tarmių. Antrasis vertė- 
jas — Fernanas Martinšas mokėjo arabų kalbą, kurios išmoko, 
daugelį metų išbuvęs maurų nelaisvėje. Trečiasis vertėjas — 
Žuanas Nunišas kalbėjo arabiškai ir hebraiškai (jis buvo nu- 
sikaltėlis, nuteistas ištremti). 

Komplektuodamas laivų įgulas, Gama buvo gana išrankus, 
ėmė geriausius ir daugiausia prityrusius viršininkus bei jūrei- 
vius,— tokius, kurie jau buvo plaukę ligi pat Gerosios Vilties 
rago. 

Nėra tikrų žinių, kiek jūreivių, karių, artileristų ir amati- 
ninkų — virvių vijikų, burių siuvėjų, dailidžių, dervuotojų, pa- 
kulų kimšėjų, variakalių, ginklų meistrų, taip pat valdininkų. 
tarnų, vergų ir kilmingųjų savanorių leidosi į tolimąją kelionę. 
Reikia manyti, kad jų skaičius svyravęs nuo šimto keturiasdešim- 
ties ligi šimto septyniasdešimties. Įvairiuose rašytiniuose šalti- 
niuose jų minima tik trisdešimt vienas. 

Gama, kaip rašo kronikininkai, prašęs duoti jam taipogi kokį 
tuziną nusikaltėlių, kuriuos už sunkius nusikaltimus teismas 
buvo pasmerkęs mirti arba ištremti. Vadas ketino panaudoti 
šiuos mirčiai ar ištremčiai pasmerktus žmones rizikingiems 
darbams: siųsti juos svetimose žemėse vandens ir maisto ieškoti, 
surinkti žinių ir iššnipinėti priešų kėslus, gal net juos išlaipinti 
į krantą vienoj kitoj vietoj, o grįžtant vėl pasiimti, jei tik jie 
bus likę gyvi ir galės pasitarnauti eskadrai. Pasak kronikinin- 

ko, sunkūs buvę jų nusikaltimai, bet karalius galvažudžiams 
maloningai atleidęs ir davęs galimybę dar ilgai gyventi. 

Be to, Vasko da Gama apsirūpino ekspedicijai reikalingomis 
locijomis — ruteiru, taip pat naujausiais Afrikos pakrančių že- 
mėlapiais — portulanais, vandenyno žemėlapiais su vėjų bei sro- 
vių atžymomis, navigacijos instrumentais ir astronominėmis len- 
telėmis. Į jo rankas, matyt, buvo pakliuvę ir Peraus di Kovil- 
jano laiškai karaliui Žuanui su ypatingai vertingomis žiniomis 
apie jūrų kelią į Indiją ir apie šią tolimąją šalį. Gama jau 
žinojo galutinį ekspedicijos tikslą — Kalikuto miestą, esantį va- 
karinėje Indijos pakrantėje. 

Kaip pasakoja kronikininkas Barušas, karalius donas Manue- 
lis suruošė iškilmingą atsisveikinimą su Vasko da Gama ir jo 
bendražygiais. Toji ceremonija įvykusi nedideliame miestelyje 
netoliese Lisabonos, ir joje dalyvavę visas karaliaus dvaras ir 
aukštesnieji dvariškiai. 

Visi ekspedicijos viršininkai buvę išrikiuoti priešais Manuelį, 
ir tada Portugalijos valdovas pasakęs kalbą. Jis manąs su dievo 
padėjimu didinti karalystės galią bei turtus ir tam tikslui keti- 
nąs surasti jūrų kelią į Rytų žemes. Šiose žemėse, esančiose 
taip toli nuo Romos bažnyčios, reikią su dievo malone skleisti 
Kristaus mokymą ir galią. Už tai būsiąs atpildas — ne vien gar- 
bė ir žmonių atminimas, bet ir Nauji kraštai ir didžiuliai tur- 
tai, kuriuos su ginklu teksią išplėšti iš barbarų rankų. 

Dar valdovas pareiškęs, kad jis patikėjęs keturis laivus rite- 
riui Vasko da Gamai, kuris esąs patikimas vyras ir šiai misijai 
tinkamas. 

Baigęs kalbėti, valdovas įteikė admirolui vėliavą su Kristaus 
ordino kryžiumi per vidurį, ir Gama prisiekė karaliui ištiki- 
mybę: 

„Aš, Vasko da Gama, kuriam jūs, aukštasis ir galingasis ka- 
raliau ir valdove, šiandien įsakote plaukti ieškoti Indijos ir 
Rytų žemių bei jūrų, prisiekiu prie šio kryžiaus ženklo, kurį 
liečiu savo ranka, kad, tarnaudamas dievui ir jums, gerbsiu 
tą ženklą ir nenulenksiu jo nei prieš maurus, nei prieš pagonis, 
nei prieš jokią kitą tautą, sutiktą savo kelyje, nei bet kokiuo- 
se pavojuose jūroje, ugnyje ar mūšiuose, bet nuolat jį ginsiu 
ir sergėsiu ligi pat mirties. Ir dar prisiekiu, kad, įveikdamas 
visas būsimas kliūtis šioje kelionėje, kurią jūs, mano karalius 
ir viešpats, įsakote pradėti, tarnausiu labai ištikimai, paklus- 

niai, budriai ir stropiai, laikysiuosi visų man duotų įsakymų ir 
vykdysiu juos, kol su malone dievo, kuriam pasitarnauti jūs 
mane siunčiate, grįšiu į šią vietą, kur štai dabar stoviu prieš 
jūsų didenybę..." 

Po to Vasko da Gamai buvo įteikti raštai su nurodymais ir 
užduotimis kelionei bei pranešimai keliems valdovams — jų 
tarpe aukštajam dvasininkui Indijos valdovui Joanui ir Kaliku- 
to samorinui. 

Karalius buvo suteikęs Gamai dideles teises. Pasak Korėjos, 
Vasko da Gama „priklausomai nuo to, ką jis laikė labiausiai 
tikslingu, galėjo vesti karą arba sudaryti taiką, prisistatyti 
kaipo pirklys, karys ar pasiuntinys ir tokiu būdu siųsti pasiun- 
tinius pas karalius ir valdovus bei rašyti savo vardu laiškus, 
jeigu tik jam atrodys, kad taip reikia... nes karalius tikėjo, 
jog Vasko da Gama pats žinosiąs, kaip elgtis, — mat, jis vis 
labiau patikęs karaliui.“ 

Po iškilmingos ceremonijos Vasko da Gama su savo žmonė- 
mis raiti nušuoliavo į sostinę Lisaboną, kur jų laukė kelionei 
paruoštas laivynas ir jūreiviai. 


DIDŽIOJO KELIO PRADŽIA 


Atsisveikinimas Ašarų Krante. Eskadra patenka į tirštą 
rūką. Linksmas susitikimas prie Žaliojo Rago salų. Bar- 
tolomėjus Diašas — Minos forto komendantas 


Rūpesčių ir bėdų ruošiant didžiąją ekspediciją nebeliko. Vas- 
ko da Gamos laivai, kuriuos ligi Gvinėjos pakrantės turėjo ly- 
dėti Bartolomėjaus Diašo karavelė, stovėjo nuleidę inkarus ir 
iškėlę vėliavas bei vimpelus Težo upėje ties Lisabonos prie- 
miesčiu. Nedidukėje bažnytėlėje jūreiviai senu papročiu prieš 
išplaukdami melsdavosi dievui ir išpažindavo nuodėmes. Ten 
1497 metų liepos 7 dienos vakare atvyko ir Vasko da Gama 
su savo pavaldiniais ir kiaurą Naktį drauge su netolimo vie- 
nuolyno kunigu laikė pamaldas, kad ekspedicija laimingai pasi- 
sektų. 

Tą pačią naktį ginkluota sargyba atvedė į laivus dešimt ar 
dvylika grandinėm surakintų, barzdotų vyrų. Tai buvo mirčiai 

pasmerktieji galvažudžiai, kuriuos eskadros vadas ketino vež- 
tis su savim. 

Išaušo liepos aštuntosios dienos rytas. Prieplauka mirguliavo 
nuo daugybės žmonių, atėjusių arba atsisveikinti su išplau- 
kiančiaisiais, arba vien iš smalsumo pažiopsoti į eskadrą. Tai 
šen, tai ten buvo girdėti kukčiojimai, verksmas ir garsios ai- 
manos. Kas žino, ar namiškiai kada nors bepamatys savo myli- 
muosius, ar išsipildys gero kelio linkėjimai ir jūrininkai sveiki 
ir gyvi vėl pargrįš į namus. Maža tam tebuvo vilčių. 

Pasak kronikininko Barušo, šią prieplauką galėjai vadinti 
Ašarų Krantu — tiek daug čia buvo jų išlieta. Būdavo verkiama 
iš liūdesio — išsiskiriant, iš džiaugsmo — vėl susitinkant. 

Gaudė bažnyčios varpai, aidėjo trimitai ir iškilminga vienuo- 
lių giesmė. Laivai pakėlė inkarus ir ištempė bures. Eskadra 
pajudėjo Težo upe pasroviui į vandenyną. 

Šią kelionę, turėjusią tokią didelę šlove geografinių atradimų 
istorijoje, yra aprašęs ne vienas portugalų istorikas bei kroni- 
kininkas (Korėja, Kaštanjeda, Barušas, Guišas, Uzoriu ir kt.), 
bet itin įdomių žinių yra pateikęs vienas ekspedicijos dalyviš, 
kurio vardas taip ir likęs nežinomas. Jo veikalas „Ruteiru“ 
(„Vadovas jūrininkams“) prasideda tokiais žodžiais: 


„Tegu bus pagarbintas viešpats dievas! 1497 metais karalius 
donas Manuelis, pirmasis šio vardo nešiotojas Portugalijoje, pa- 
siuntė keturis laivus į kelionę atrasti prieskonių.“ 

Visą savaitę laivai, genami palankaus vėjo, plaukė į pietva- 
karius, kol liepos 15 d. saulei leidžiantis tarytum platus purpu- 
rinis debesis pasirodė Kanarų salos — ispanų nuosavybė. Pro 
šalį nuslinko Tenerifo vulkano smailė, uolėtos aukštumos, miš- 
kais apžėlusios kalnų pašlaitės, juodi tarpekliai ir smėlio dyk- 
vietės su palmių kuokštais. 

Vasko da Gama čia nesustojo. Nors Portugalija su savo kai- 
myne tuo metu ir buvo geruoju, bet eskadros vadas nenorėjo, 
kad ispanai, pikčiausi portugalų varžovai, sužinotų ką nors 
smulkiau apie ekspediciją. 

Kitą dieną keliautojai kelioms valandoms stabtelėjo prie ri- 
fų Afrikos pakrantėje ir pasigaudė žuvų. 

Naktį į liepos 17-tąją netoli įlankos, pavadintos Rio de Oras, 
nusileido tiršta migla. Kaip pasakojama senoje legendoje, tykią, 
slopią naktį staiga pranykęs mėnulis ir žvaigždės. Laivus apgau- 

bęs toks tirštas rūkas, kad jūreiviai net per kelis žingsnius 
nieko nebeįžiūrėję. Prietaringieji nusprendę, kad piktosios dva- 
sios, gyvenančios pietų jūrose, matyt, bus pasišovusios kliu- 
dyti laivams, kad šie nenuvežtų į Rytų žemes krikščioniškojo 
tikėjimo. 

Flagmaniniame laive visų akys nukrypusios į Vasko da Ga- 
mą. Šis pečiuitas, stotingas vyras, tikras valdovas, likimo, die- 
vo bei karaliaus išrinktas vadas, sugebėjo įkvėpti drąsos tą 
valandą, kai kiti laivai pranyko tirštame ūke, o jūreiviai, nors 
ir klykę visokiais balsais, bet niekas jiems neatsiliepęs, ir tada 
visus pagavusi panika. Vadas prabilęs į savo žmones: 

„Argi jūs norite iškrikti dar pačioj pradžioj? Tr tai ketinat 
padaryti jūs, dievo ir tikrosios tikybos kariai! Kai mes prieš 
kelionę meldėmės dievui, o vyskupas pašventino kryžių, kurį 
štai turiu ant krūtinės, argi tada negirdėjot, ką jis pasakė? Vys- 
kupas mus perspėjo, kad šėtonas viską darysiąs, jog sutrukdytų 
mūsų žygį. Mums teksią įtempti paskutines jėgas, kad viską 
garbingai išlaikytume. Aukščiau galvas! Šėtonas stiprus, bet die- 
vas dar stipresnis. Pasikliaukime juo.“ 

Išaušęs rytas. Juodoji migla tapusi kiek palšesnė, o vėjas 
buvęs toks tykus, kad laivas vos vos yręsis pirmyn. Įgula pū- 
tusi trimitus ir šaudžiusi iš patrankų, norėdama susižinoti su 
kitais laivais, tačiau visi garsai ūke užslopdavę. Niekas neatsi- 
liepęs. Buvo aišku, kad kiti laivai kažin kur nuklydo. 

Migloje keliautojus išgąsdinęs dar kažkoks keistas gamtos 
reiškinys, kurį — pasak senos legendos — pastebėję visuose lai- 
vuose. 

Aplink tvyrančiame ūke staiga švystelėjęs balkšvos šviesos 
pluoštas ir virš jūrininkų galvų įsiplieskęs baltai žalsvas lan- 
kas, panašus į vaivorykštę. Laivas palengvėle artinęsis link 
jos. Vaivorykštė staiga dingusi, o laivą perskrodęs šviesus ruo- 
žas, kuris nuslydęs per denius. Jūreiviai blaškęsi iš siaubo, kad 
tik išsisuktų nuo slėpiningojo švytėjimo. Jie tikėję, kad tam, 
kurį kliudys šis spindulys, nebebus lemta sugrįžti namo. Le- 
genda sako, kad šviesos tvyksnis nuslydęs kapitono Paulaus 
da Gamos veidu, ir laivo įgula supratusi — šis vyras jau nebe 
šios žemės gyventojas. 

Tačiau tirštos miglos juosta vandenyse baigėsi, šmėklos pra- 
nyko, o liepos 22 rytą „Rafaelio“ jūreiviai šiaurės rytuose nuo 

Žaliojo Rago salų išvydo tris laivus — „Beriu“, krovininį laivą 
ir Bartolomėjaus Diašo karavelę. Liepos 26-tąją visi keturi laivai 
drauge prisivijo flagmaną. 

Apie šį džiaugsmingą įvykį „Ruteiru“ taip rašoma: ,„Apie 
dešimtą valandą ryto priekyje per kokias penkias lygas išvy- 
dome vadą, o pavakare, mūsų dideliam džiaugsmui, jau ga- 
lėjom susikalbėti; daugybę kartų šaudėm ir pūtėm trimitus — 
ir visa tai iš gryno džiaugsmo, kad pagaliau esam vėl susira- 
de vieni kitus.“ 

Kitą dieną — liepos 27-tą — laivynas nuleido inkarus prie 
Santjago — didžiausios Žaliojo Rago archipelago salos; ten sto- 
vėjo portugalų įgula, o kolonistai buvo įkūrę plantacijas, ku- 
riose dirbo juodieji vergai. 

Čia keliautojai išlipo krantan ir pasipildė maisto bei vandens, 
pasiruošė malkų ir susiremontavo laivus, užtrukdami čia ligi 
rugpiūčio trečios. Šviežia mėsa ir daržovės pravertė tolimaja- 
me plaukiojime,— padėjo išvengti baisiojo skorbuto. 

Rugpiūčio 3 dienos vakare Vasko da Gamos laivai paliko 
salas. Laivynas nuplaukė palei Siera Leonės krantus į piet- 
ryčius. 

Čia Bartolomėjus Diašas su savo karavele atsiskyrė ir pasuko 
į Sanžoržio da Minos fortą Gvinėjoje — šiame maliarijos lizde 
imtis forto komendanto pareigų, tekusių jam „už didelius nuo- 
pelnus, įgytus tarnaujant karaliui“. Jis buvo atradęs pusę ke- 
lio, pravėręs vartus į Indiją, tačiau įžengti pro juos garsiajam 
keliautojui nebuvo lemta. Tokia buvo karaliaus valia ir malo- 
nė. Matyt, donas Manuelis būgštavo, kad Diašas per daug ne- 
išgarsėtų, ir nenoriai prisiminė senus nuopelnus. 

Bet šis vyras nesiskundęs tokiu nedėkingumu, jis sakęs — 
Vasko da Gama kelionės tikslas esąs artimas kiekvieno krikš- 
čionio sielai, nes šis žygis grūdinsiąs ne vien Žmogaus narsybę 
ir jėgą, bet taipogi nešiąs ir tikėjimą nežinomoms Rytų tautoms. 
Jos dabar išvysiančios tikrąją šviesą. 

Karalius panorėjęs paskirti jį, Diašą, Minos komendantu, ir 
jis nedrįstąs niekinti šių pareigų savo paties labui ir garbei, 
nedrįstąs paisyti savo įgeidžių. 

Argi svarbu, kas atliksiąs dievobaimingą darbą — svarbu, kad 
tik šis darbas būtų padarytas! Koks skirtumas — ar jis tai at- 
liks, ar kuris kitas. 

Jei senjoras Vasko da Gama nuplauksiąs toliau, jisai, Dia- 
šas, nežiūrėsiąs į jį su pavydu, tik iš širdies linkėsiąs gero 
vėjo. 

Diašas nuplaukė, o eskadrai taip ir nebuvo palankaus vėjo. 
Laivai buvo pakliuvę į audrų ir priešpriešinio vėjo juostą. 
Audringi viesulo šuorai draskė bures ir gadino takelažą. Jū- 
reiviai bijojo, kad tik priešinis vėjas nepūstų kelis mėnesius, 
kaip tai jau buvo tekę patirti Diogaus Kano ir Bartolomėjaus 
Diašo vyrams. 

Tada Vasko da Gama įsakė paimti kursą į pietvakarius — 
vandenyno platybėse jis tikėjosi ištrūkti iš priešiniu vėjų ir 
audrų juostos. 


VANDENYNO PLATYBĖSE 


Eskadra palieka Gvinėjos krantus. Skersai Atlantą. Trys 
mėnesiai be vėjo, kepinant tropikų saulei ir siaučiant 
darganoms. Jūrininkų šiokiadieniai. Griežta drausmė ir 
menkas maistas. Žemės ilgesys. Afrikos krantai. 


Žinia, jūros kelio į Indiją ieškotojams būtų buvę kur kas sma- 
giau plaukti palei Afrikos krantus į pietus — ten netoli žemy- 
no plytėjo palyginti žinomi vandenys. Vasko da Gamai buvo 
aišku, jog, keliaujant palei Gvinėjos krantus, už pusiaujo jų 
tykos dideli sunkumai. 

Vieno anglo, vėliau irgi plaukusio į Indiją, apie tuos sunku- 
mus gana raiškiai yra papasakota. Gvinėjos pakrantėse, esan- 
čiose atogrąžų zonoje, kuri tęsiasi nuo 6° platumos ligi pusiau- 
jo, jūreiviai tiek daug prisikenčią nuo karščio ir tvankos, kad 
netverią iš laimės, jeigu jiems pasiseka ją perplaukti. Mat, ten 
tokie ramūs orai, be vėjelio, kad laivas ne vieną dieną plūdu- 
riuojąs vietoje lyg apmiręs, o jeigu kiek ir paplaukiąs, tai taip 
pamažėle, kad veik ir nepasistįumiąs pirmyn. Orai pakrantėje 
didžiumoj esą slopūs, apniukę, ten išvien dundąs perkūnas su 
žaibais bei kliokiąs lietus; oras esąs toks nesveikas, kad gėla- 
me vandenyje bemat imą knibždėti ir raitytis kirminai. 

Laivai negalį įveikti šios juostos greičiau, kaip per du mė- 

nesius. Todėl jūrininkai tevengią per daug priartėti prie Gvi- 
nėjos krantų, jei nenorį pakliūti į audras ar štilį. 

Vasko .da Gama su savo keturiais laivais pasuko iš Siera 
Leonės į pietvakarius, darydamas didelį linkį tuo laiku dar 
nežinomos Brazilijos pusėn. Tai buvo drąsus šuolis. Gal būt, 
vado turėta kokių nors žinių apie šių vietovių vėjus, gal jisai 
tik bandė išvengti pavojingų priešinių vėjų Afrikos pakran- 
tėse, o gal būt, toks maršrutas jau prieš kelionę buvo numa- 
tytas Portugalijoje. Šiaip ar taip — toje kelionėje Vasko da 
Gama atrado burlaiviams patį tinkamiausią kelią per Atlanto 
vandenyną link Gerosios Vilties rago, kur pūtė kuo palan- 
kiausi vėjai ir tekėjo jūros srovės. 

Dabar jau nebeįmanoma išaiškinti, kokio kurso tada laikėsi 
eskadra. Kiaurus tris mėnesius jūrininkai neregėjo žemės. Sulig 
kiekviena plaukimo diena artėjo pusiaujas, taigi oras ėjo vis 
karštyn, o saulė vis kilo ir kilo į dangaus skliautą. Pusiaudie- 
nyje ji šviesdavo visai virš galvos, rytais didysis šviesulys ne- 
regėtai greit pakildavo padangėn, o vakarais lygiai taip pat 
greitai prasmegdavo vandenyne. Saulėlydyje horizontas žioruo- 
davo tamsiai raudonais gaisais, o dangus mainydavosi neregė- 
tais purpuriniais, skaisčiai žydrais ir švelniai violetiniais tonais. 
Saulė nugrimzdavo toje liepsnų jūroje, tuo tarpu kitame dan- 
gaus pakraštyje jau žiebdavosi žvaigždės. Po trumpų prieblan- 
dos akimirkų sutemdavo pietų naktis, ir vandenys pajuosdavo 
it derva. 

Žinomi žvaigždynai pasislinkdavo link šiaurinio horizonto 
arba ir visai dingdavo. Atogrąžų naktimis padangėje sumirgė- 
davo nematytos žvaigždės, kurios čia žibėjo keisčiau, negu gim- 
tinėje,— jos skaisčiai žaižaravo ir mirgėjo visomis vaivorykš- 
tės spalvomis. 

Vieną vakarą jūrininkai pastebėjo rėjų gale keistus balkš- 
vus liepsnų kamuolius. Kiek didesnė ugnis žibėjo ir bugšprito 
gale. Vėjyje ši ugnis palengva pleveno, švietė dulksva šviesa, 
tačiau medis nuo jos neįsidegė. Keliautojai nusprendė, jog tai 
esąs blogas ženklas, pranašaujantis nelaimę. Italai tokias šaltas 
liepsnas, besiplaikstančias stiebų viršūnėse, vadindavo švento 
Elmo ugnimis. 

Po gero, ramaus oro dažnai užeidavo baisios audros, kurios 
siautėdavo dienų dienas. Bangos negailestingai daužė, svaidė 

laivus, šniokšdamos ritosi per denius, taškė purslus ligi pat 
aukščiausių rėjų ir nublokšdavo juos toli vieną nuo kito. Itin 
dideli pavojai grėsė eskadrai tomis audringomis naktimis, kai 
be paliovos trankėsi perkūnas. 

Kai bangos pamėtėdavo laivą aukštyn, tamsoje tarpais blyks- 
teldavo vien žvalgybos pintinių žiburiai. Šios geibios, mirgu- 
liuojančios liepsnelės skelbė kitų laivų jūreiviams, kad klai- 
kioje audroje jie nėra palikti likimo valiai, kad kiti laivai čia 
pat, netoliese, o ne kažkur bekraščiuose vandenyse. 

Plikuose stiebuose, rėjose ir vantuose vėtra taip švilpė bei 
staugė, kad jūrininkams atrodė, jog ten siaučia velniai, tykan- 
tys jūreivių sielų. Juodame danguje blykčiojo žaibai, akimirkai 
apšviesdami eskadrą, grumėjo perkūnas, o lietus pylė kaip iš 
kibiro. Juoda, klaiki gelmė šniokštė, riaumojo bei kriokė. Va- 
dų šūksmai ir jūreivių žingsnių dundesys maišėsi su grandinių 
žlegėjimu, stiebų girgždesiu, draskomų rėjų tratėjimu ir ban- 
gų kriokesiu. 

Po tokių siaubingų naktų vadas džiaugdavosi rytais vėl išvy- 
dęs vandenyne visą eskadrą. Nė vienas laivas nebuvo nukly- 
dęs ar nuskendęs, nors kai kuriems ir būdavo apgadintas ta- 
kelažas bei įlaužtas relingas arba per audrą sužeisti jūreiviai; 
pats Vasko da Gama taip pat nukentėjo, atsitrenkęs į stiebą. 

Kartais eskadra pakliūdavo į tokią juostą, kur nebūdavo jo- 
kio vėjo. Tada burės nukardavo ant stiebų, o laivai tingiai sū- 
puodavosi ramiuose vandenyse. Svilinanti saulė kybojo aukštai 
žydrame, tyrame danguje, kaitindama sutingusį orą. Žmonėms 
ant įkaitusio denio net padai svildavę. 

Jūreiviai laukė nesulaukdami gaivaus pasato, kuris juos nu- 
gintų tolyn nuo šios sustingusios, negyvos vandens dykumos, 
dar pavojingesnės, negu audra ir viesulas, — čia seko maisto 
bei vandens atsargos, grėsė badas ir ligos. 

Kartkartėmis po tokios ramybės staiga pakildavo atogrąžų 
viesulas — beija. Tada tekdavo spėriai nuiminėti visas bures, 
kad pasitiktum viesulą plikais stiebais. Beijos artėjimą galėjai 
jausti iš slopaus, sustingusio oro bei mažo, pilko taškelio, ku- 
ris, pasirodęs toli horizonte, greitai plėsdavosi į aukštį, kol 
pavirsdavo gremėzdišku debesiu, dengiančiu visą dangaus skliau- 
tą, — net tamsu palikdavo. Siautulingi vėtros gūsiai blokšdavo 

laivus ant šono, ir jie braškėdami šuoliuodavo į priekį, panirę 
pilkam rūke. Lietus striūkliais žliogdavo ant denio, permerk- 
damas jūreivius ligi paskutinio siūlo. Bet akimirka — ir beija, 
gerai išsisiautusi, iškliokusi lietų, jau švilpdavo toliau. 

O kartais iš žemų, palšų debesų pamažėle imdavo driektis 
rūko tumulas. Priešais tą žemyn besileidžiantį debesies kuokštą 
iš jūros pakildavo keistas, virpuliuojantis vandens stulpas. Jis 
sūkuriuodavo vis aukštyn ir aukštyn, kol galiausiai pasiekdavo 
tą į piltuvą panašią rūko atplaišą. Stulpas vis greičiau vijosi 
grįžtėn, keldamas aukštyn dar daugiau vandens, ir tada šniokš- 
damas bei gargėdamas praūždavo pro kurį nors eskadros 
laivą. Jūreiviai skubėdavo užtaisyti patranką ir iššauti, kad 
oro virpėjimas išsklaidytų šį grasų vandens sūkurį. Tą pat 
akimirką stulpas sužnegdavo, tik jūra toje vietoje dar smarkiai 
banguodavo ir tikšdavo purslai. 


Tačiau ir ramiame laike, kai dvelkdavo gaivūs vėjai, leis- 
dami laivams visomis burėmis plaukti į priekį, vyrams būdavo 
nė kiek ne lengviau. Darbas buvo labai sunkus, svambioms di- 
džiulėms burėms valdyti reikėjo stiprių rankų. 

Tais laikais jūroje vyravo griežta drausmė,— jos turėjo lai- 
kytis tiek jūreiviai, tiek ir vadai. Jeigu jūreivis, stovėdamas 
ramiu laiku sargyboje, užmigdavo, jis būdavo uždaromas da- 
boklėn ir maitinamas tik duona ir vandeniu. Bet jeigu toks nu- 
sižengimas atsitikdavo per audrą, jūreivis būdavo nuogai išren- 
giamas, gerai nuplakamas ir tris kartus panardinamas jūron. 
Už tokią pražangą kliūdavo ir viršininkui — už bausmę jį nuo 
galvos ligi kojų apliedavo vandeniu, o valgyti duodavo tik 
duonos ir vandens. Jūreiviai turėdavo kęsti barimus ir smū- 
gius. Tačiau jei vadas puldavo jūreivį su kokiu nors įnagiu, 
pavojingu žmogui, jūreivis pagal seną paprotį galėjo bėgti į lai- 
vo pirmagalį ir atsistoti prie inkaro grandinės. Jei įniršęs vadas 
neatvėsdavo ir vis dar grasindavo užmušiąs jūreivį, šis per- 
lipdavo inkaro grandinę, ir tada jau nevalia buvo jo paliesti. 
Vadas nebegalėjo peržengti grandinės, priešingu atveju bėglys 
galėjo šauktis liudininkų ir gintis nuo užpuolėjo kaip įmany- 
damas. Reikia pridurti, kad šiaipjau pamurmėti prieš vado- 
vybę buvo leidžiama. 

Niekam nerūpėjo, kad jūreiviai laivuose turėtų kokių nors 
patogumų, bent pačių paprasčiausių. O žmonės juk kiaurus 
mėnesius prabūdavo laivuose, gulėdami, kur pakliūva,— ant 
statinių, dėžių, ant lentų triumuose arba tarpdenyje, pasikloję 
tik drabužius, dažnai dar šlapius po ilgo budėjimo. Lovos lai- 
vuose buvo viršininkų ir turtingųjų privilegija. Gultai, kuriais 
naudotis europiečiai išmoko iš Amerikos indėnų, laivyne atsi- 
rado daug vėliau. 

Į. laivų triumus nuolat sunkėsi vanduo, bet nė vienas jūrei- 
vis dėl to labai nesikrimto. Vandenį pumpuodavo lauk medi- 
niais siurbliais, kartais plūkdamiesi dieną naktį, tačiau triu- 
muose nuolat būdavo dvokiančių gliaumų. Be to, jūreiviai 
ten mesdavo visokias atliekas, todėl triumai virsdavo tikra 
pamazgų duobe. Visur šmižinėjo žiurkės, kurios ėdė ir gadino 
produktus. Kovai prieš įžūliuosius graužikus laivų kapitonams 
specialiais raštais buvo įsakyta laikyti laivuose kates, tegul 
imą iš kur nori — perką arba gauną veltui. 

Jūrininkus apnikdavo blusos, utėlės, tarakonai ir kitoks gy- 
vis, nes žmonės veik visai nesirūpino švara ir paprastai miego- 
davo nenusirengę. Netgi būta tokio įstatymo, draudusio jūrei- 
viams laive nusirengti, išskyrus tuos atvejus, kada laivams rei- 
so metu tekdavo kokiam nors uoste Žiemoti. 

Gyvenimas laivuose buvo vienodas. Lygiai vienodas buvo ir 
maistas — daugiausia džiūvėsiai, sūdyta mėsa ir žuvis, kuri pa- 
švinkdavo ilgose kelionėse po atogrąžų vandenis. 

Dienos davinys, pasak kronikininkų, buvęs toks: pusantro 
svaro džiūvėsių, svaras jautienos arba pusė svaro kiaulienos, 
pinta (0,95 litro) vandens, trys ketvirtadaliai pintos vyno, tru- 
putis aliejaus ir acto. Mėsos duodavę sekmadieniais, antradie- 
niais bei ketvirtadieniais, o kitomis — pasninko — dienomis mai- 
tindavę ryžių arba avižine putra, žuvimi arba sūriu. Jei pri- 
trūkdavę vyno, kuris yra portugalų kasdienis gėrimas, jį pa- 
keisdavę razinomis arba slyvomis. Vakarienei prie duonos pa- 
tiekdavę truputį pavilgos — svogūnų, česnakų, sūrio arba sar- 
dinių. Per šventes jūrininkai gaudavę dvigubą davinį. 

Ilgoje kelionėje Vasko da Gamos žmones kankino nerimas, 
kad niekur nematyti jokių krantų, jokių salų, jokios gyvybės. 
Jie ilgėte ilgėjosi žemės, kuri nelinguoja po kojom kaip laivo 
denis, ir troško pailsėti krante, medžių paunksmėje. 

Vaizduotėje jie jau matė nežinomų žemių krantus su palmių 
guotais, neregėtus medžius, aplipusius puošniais žiedais, ne- 
įžengiamas džiunglių girias, kur tarp šakų tarškia margos papū- 
gos ir karstosi beždžionių pulkai, kur ant žalių kalvų įsaulyje 
šildosi liūtai, o ramių upių pakrantėse ganosi drambliai — pa- 
slaptingi žvėrys su milžiniškais straubliais ir didelėmis iltimis, — 
apie juos jūreiviams buvo tekę girdėti visokių nebūtų da- 
lykų. 

Tačiau nepaisant vėtrų, viesulų ir bevėjų dienų, nepaisant ne- 
žinios ir nerimo, nepaisant jūreivių murmėjimo, vadas vairavo 
eskadrą vis toliau į pietus. Tai buvo geležinės valios Žmogus, 
prityręs jūrų keliautojas, griežtas vadas, negalėjęs pakęsti prieš- 
gyniavimo. Nebuvo ko ir abejoti, kad jis truks pliš įvykdys 
karaliaus valią ir užduotį. Jūreiviai tai jautė iš energingų jo 
įsakymų, valdingos laikysenos bei mostų, iš atžarios kalbos, 
sučiauptų lūpų bei dygaus žvilgsnio. Juodi ūsai ir didelė, vešli 
barzda dar labiau ryškino jo kampuotą, saulės nugairintą vei- 
dą. Jame atsispindėjo energija ir protas, tačiau kartais admi- 
rolas, pagautas gaivališko, umaraus pykčio, duodavo valią ir 
kumščiams. 

Savaitė vijo savaitę, bet žemė vis dar nesirodė. Tarpais ban- 
gų keteromis prašaudavo skraidančios žuvys, o vilnyse nardė 
delfinų pulkai. ž 

Laivo dienoraštyje paminėta keletas nutikimų, kuriuos ne- 
žinomasis „Ruteiru“ autorius laikė įsidėmėtinais. Rugpiūčio 22 
dieną keliautojai matę į pietryčius skrendant panašius į gar- 
nius paukščius, — ten, kaip jūrininkai galvojo, slėpėsi tolimoji 
žemė. Tos pačios dienos vakare tolumoje iš vandens išniręs 
banginis. 

Rugsėjo mėnesį Vasko da Gamos eskadra pasiekė savo kur- 
so patį tolimiausią pietvakarinį tašką. Dar truputėlį į vaka- 
rus — ir portugalai būtų priplaukę Brazilijos krantus (keliauda- 
mas į Indiją, juos 1500 metais atrado Pedras Alvarišas Kab- 
ralas). 

Paskui keliautojai dar ne vieną dieną plaukė į pietryčius, 
o po to pasuko tiesiai į rytus, kad, prisilaikydami to paties 
platumos laipsnio, galėtų pasiekti Afrikos krantus. 

27-tą spalio iš laivų buvo pastebėta daug banginių, kurie 
taip pat plaukė į rytus, švirkšdami vandens čiurkšles ir tarpais 

panerdami vandenin, taipogi ir ruonių. Milžiniškos banginių 
nugaros tarp bangų atrodžiusios it salos. 

Jūrininkų tarpe apie banginius ėjo kalbos, kad šie vienu 
uodegos vikstelėjimu pajėgią apversti valtį ar net visą laivą, 
o kartais įsidūkę taip pliaukšį uodegomis per vandenį, kad 
smūgiai aidį toli aplinkui. Jie esą girdėję, kad tropikų jūrose 
knibždą didžiulių vandeninių gyvačių, įstengiančių praryti net 
laivą, taipogi ir kraupių jūros pabaisų. Iškišę iš vandens ilgus 
čiuptuvus, jie taikąsi nutraukti nuo denio žmones. 

Jūra atrodė pilna paslapčių — tiek dieną, kai vilnys tvaskė- 
davo ribuliuodavo, tiek naktį, kai tarpais okeano gelmėse kaž- 
kas sugurguliuodavo, ir iš juodų vandenų atsklisdavo prislopin- 
tos aimanos ir ūksmai. 

Lapkričio pirmą keliautojai išvydo vandenyne žalias jūros 
augmenijos juostas. Pilname dumblių, žalzganame vandenyje 
siūravo ilga žolė. Kai kam atrodė, kad gelmėje auga milžiniški 
miškai, savo viršūnėmis siekiantys vandens paviršių, ir laivai 
galį įstrigti šioje tankynėje. Jūrininkai trejetą dienų plaukė 
jūros lankomis, vis matuodami gylį. Čia jau prasidėjo seklūs 
vandenys. Visi požymiai rodė artėjant krantą. 

Lapkričio ketvirtosios rytą budintis jūreivis iš stebyklos iš- 
vydo žemę. Laivai priplaukė arčiau kits kito ir pasipuošė vė- 
liavomis ir vimpelais. Jūroje sugriaudėjo bombardų saliutas 
žiais. 

Dėl stiprių srovių Vasko da Gama nesiryžo artintis prie kran- 
to, bijodamas pakliūti ant seklumos. Čionai nebuvo nė vienos 
patogios įlankos, kur galima būtų išsikelti krantan. Todėl es- 
kadra buriavo toliau. 

Po trijų dienų pasirodė plati įlanka. Pakrantė, kurią vienas 
iš locmanų beveik atpažino, atrodė gana patikima. Vasko da 
Gama plačiąją kranto įdubą pavadino Šventosios Elenos įlanka 
(tarp 32° ir 33° p. pl.). Laivai nuleido inkarus ramiame vande- 
nyje. Už lėkšto paplūdimio tęsėsi krūmais apžėlusios kopos, 
o už jų kilo dar aukštesnės kalvos. Toli horizonte melsvame 
ūke dūlavo kalnų grandinė. 

Ilgoji kelionė vandenų dykynėmis buvo baigta, portugalai pa- 
siekė Pietų Afrikos krantus. 

PRIE AFRIKOS KRANTŲ 


Sausumoje. Susitikimas su bušmenais. Nesėkminga ban- 
ginio medžioklė. Nuostolingos kautynės. Audros prie Ge- 
rosios Vilties rago. Dumsa ant Stalo kalno 


Keliautojai, mažumą atsipūtę, ėmė kuopti laivus, remontuoti 
takelažą bei lopyti bures. Skubiai reikėjo pasirūpinti šviežio 
gėlo vandens, nes turimas lašelis buvo sudusęs, taip pat mais- 
to bei malkų. 

Laivus ištempė seklumon, išnešė į krantą visą krovinį ir ba- 
lastą ir švariai iššveitė prišvinkusius triumus. Tada, parvertę 
laivus ant šono, su kapliais nubrūžavo vieną pusę, paskui ki- 
tą — gremžė nuo jų sraiges bei jūros žoles, prižėlusias per il- 
gąją kelionę. Užkamšė pakulomis visus plyšius, įtepė korpu- 
są riebalais bei derva, kad nesiveistų kinivarpos. 

Plaukiant, kol laivai suposi ant bangų, jūreiviai netobulais 
prietaisais negalėjo itin tiksliai nustatyti eskadros buvimo vie- 
tos. Dabar Gama įsakė sausumoje atlikti geografinės platumos 
matavimus. 

Keletas jūreivių, išžvalgę pakrantę, pranešė, kad krūmuose 
už kopų jie pastebėję du nuogus mažo augumo žmones. Portu- 
galai patyliukais apsupo čiabuvius, — šie su fakelais rūkino 
laukinių bičių kelmus ir dėjosi į pintines medaus korius,— ir 
staigiai juos užpuolė. Medaus kopinėtojai baisiausiai persigan- 
do, išvydę svetimus žmones, apsirengusius keistais, blizgan- 
čiais rūbais — šarvais. Vienas čiabuvis ištrūko ir pasileido bėgti, 
tuo tarpu antrąjį jūreiviai sučiupo ir atsitempė pakrantėn. 

Gamos vertėjai veltui mėginę susikalbėti su belaisviu. Jis 
kalbėjęs lyg šniauksėdamas ir ūkčiodamas; iš tos baimės atro- 
dė nesuprantąs taipogi ir gestų kalbos. 

Tada čiabuvį nuvedę į laivą ir gerai privaišinę. Pamažu jis 
aprimęs ir davęs suprasti, kad už poros mylių, dviejų kalnų 
papėdėje, esąs jo kaimas. Jį apdovanoję audeklo atraižomis, 
variniais varpeliais bei stiklo karoliais ir paleidę namo. Netru- 
kus kaime pasklidusi žinia, kad pakrantėn atkakę keisti, barz- 
doti žmonės, kurie dosniai daliją dovanas. 

Kitą rytą pas baltuosius atėję jau penkiolika čiabuvių — buš- 
menų. Šie nedidukai, pasausę, labai juodi žmonės, su garbano- 

tais, panašiais į vilną plaukais, dulkėta oda, klajoję dideliuose 
plotuose, kur medžioję ir rinkę augalų šaknis. Jie buvę gink- 
luoti ietimis ir lankais su strėlėmis, pasak kai kurių liudininkų, 
užnuodytomis eiforbijų sultimis bei gyvačių, skorpionų ar vo- 
rų nuodais. 

Štai kaip „„Ruteiru“ autorius yra aprašęs čiabuvius: „Šios že- 
mės žmonės yra tamsiaodžiai. Jie minta ruonių, banginių bei 
antilopių mėsa ir augalų šaknimis. Dengiasi jie žvėrių kailiais, 
o apsiginklavę yra alyvmedžio ietimis, kurių gale pritaisyti 
'apdeginti ragai. Jie turi daug šunų, ir tie šunys yra panašūs 
į portugališkuosius, jie loja lygiai taip pat.“ Taipogi ir paukš- 
čiai šiame krašte esą beveik tokie patys, kaip Portugalijoje,— 
priduria dienoraščio autorius. Matyt, jis buvo manęs, kad 
tolimuose kraštuose viskas būsią labai keista, visai kitoniška, 
negu gimtinėje. Naujojoje šalyje esą labai sveika gyventi, — 
jos klimatas vidutinis, ten auganti vešli, aukšta žolė. 

Čiabuviai labai noriai priėmę dovanas. Jiems buvę parodyta 
ir prieskonių — cinamono, gvazdikų — aukso bei sidabro papuo- 
šalų, perlų, kvapiųjų dervų ir ženklais mėginta sužinoti, ar jie 
turi tokių dalykų. Tačiau juodukai tik pečiais traukę — jie 
nepažinoję tokių brangumynų ir jais nesidomėję,— vadinasi, jų 
krašte tokių daiktų nebuvę. Taigi tikėtis plačios ir pelningos 
mainų prekybos portugalai neturėję vilties. 

Čiabuviai už gautąsias iš jūreivių vario monetas mainais ati- 
davinėję savo papuošalus — blizgančias kriaukles, kurios atro- 
džiusios pasidabruotos ir kurias jie nešiojęsi ausyse, bei lapių 
uodegas, kurias, pritvirtinę prie lazdų, jie naudodavę kaip vė- 
duokles. 

Buvę numanu, kad čia labai vertinamas varis, nes daugelis 
bušmenų nešioję ausyse kaip itin vertingas puošmenas nedi- 
deles vario grandinėles. 

Vienas karių — Fernanas Vilozus, garsus plevėsa ir pagyrū- 
nas, prašęs Vasko da Gamą leisti jam iš arčiau susipažinti su 
bušmenais. Vadas nenoriai davęs leidimą, matyt, būgštaudamas, 
kad padauža jūreivis svetimam krašte nepridarytų kokių eibių. 

Čiabuviai, linksmai klegėdami ir juokdamiesi, visu pulku iš- 
keliavo, įlankos pakrantėje sumedžioję ruonį, kurį nusinešė su 
savim, kad būtų kuo pamylėti baltąjį svečią. 

Taip pat ir Paulus da Gama, kaip pasakoja Korėja, panūdęs 
sumedžioti kokį jūros gyvį. Netoli laivų, įlankoje, nardė kele- 

tas jaunų banginių. Iš laivo buvo nuleistos dvi valtys, o jūrei- 
viai apsiginklavo ietimis. 

Paulus da Gama pririšęs harpūno virvę valties pirmagalyje. 
Tada jūreiviai prisiyrę prie banginio, ir vienas jų sviedęs har- 
pūną, kuris giliai įsmigęs gyvūnui į šoną. Banginis šokęs blašky- 
tis šen ir ten, paniręs vandenin ir galiausiai puolęs iš įlankos 
į atvirą jūrą, tempdamas paskui save valtį su žmonėmis. Šie 
stvarstęsi už valties bortų, bijodami, kad kiekvieną akimirką 
laivelis apsivoš. Po ranka nebuvę nei peilio, nei kirvio smarkiai 
įsitempusiai virvei perkirsti. Laimė, įlanka buvusi sekli, ir su- 
žeistas banginis nepajėgęs panardinti valties. Tada jis pakeitęs 
kryptį, šovęs kranto pusėn, trumpam panėręs ir galiausiai su- 
stojęs. Jūreiviai spėję atmazgyti virvę ir taip išsigelbėję nuo 
mirties. Visko gali būti, kad šis nuotykis yra tiktai kronikininko 
fantazijos vaisius, nes plaukimo dalyvis savojoje ,„„Ruteiru“ nė 
žodžiu neužsimena apie nesėkmingąją medžioklę. 

Tuo metu Vilozaus palydovai buvo susikūrę laužą ir kepė 
vaišėms ruonį. Bet Vilozus kažkuo įžeidė čiabuvius, ir kilo ki- 
virčas. Jūreivis šoko bėgti, o čiabuviai jį vytis, visaip kliegda- 
mi, Mosuodami lankais, strėlėmis ir svaidydami akmenimis. Pa- 
krantėje jau nebebuvo nė vienos valties, tad Vilozui grėsė 
didelis pavojus. Koeljus su savo jūreiviais, pasirinkę malkų ir 
prisigaudę vėžių, tuo metu kaip tik yrėsi laivų link. Vasko 
da Gama šūktelėjo jiems grįžti atgal Vilozui į pagalbą. Bet jū- 
reiviai nesiskubino. Kaip pasakoja kronikininkas, Vilozus nuo- 
lat girdavęsis savo žygdarbiais, todėl jo bičiuliai, matydami 
pagyrūną paknopstom skutantį pajūrin, tik apsidžiaugę, kad sy- 
kį ir jis būsiąs gerai pamokytas. Du bušmenai jau beveik lipo 
bėgliui ant kulnų, tačiau šis gynęsis kumščiais, kruvinai sumu- 
šęs vijikus ir šokęs į vandenį. 

Valtys su jūreiviais jau buvo visai arti, kai pribėgę bušme- 
nai sučiupo Vilozų už rankų. Tada jūreiviai kaip reikiant už- 
gulę irklus. Patsai Vasko da Gama, matydamas įsiliepsnojant 
mūšį, su valtele taip pat skubėjo į krantą. Ant portugalų biro 
strėlės bei akmenys. Strėlė kliudė Gonsalą Alvarišą, „„Gabrie- 
lio" kapitoną. Vasko da Gama, stovėdamas valtyje, bandė nu- 
maldyti įsiutusius bušmenus, tačiau ir jam koją kliudė strėlė. 
Laimė, žaizda nebuvo gili. Bet ir ji būtų buvusi mirtina, jei 
būtų šauta užnuodyta strėle. Portugalams nebuvo atėję galvon 

pasiimti ginklų, todėl jie negalėjo atsikirsti užpuolėjams. Vadas 
įsakė negaišuojant irtis prie laivų ir iš tenai pasiuntė krantan 
keletą arbaletais ginkluotų šaulių, kad šie gerai pamokytų čia- 
buvius. 

Luišas di Kamoinšas, garsusis portugalų poetas, poemos „Lu- 
ziada“ autorius, paskyrė šiam incidentui keletą humoro pilnų 
eilučių. Kai Vilozus užlipęs į laivą, vienas draugų paklausęs: 
„Na? Ar ne lengviau buvo nuo to kalniuko ristis žemyn, negu 
kopti į viršų?“ Pagyrūnas, ką tik išsigelbėjęs nuo mirties, atsa- 
kęs: „Be abejonės. Bet kai pamačiau, kad tiek daug pagonių 
bėga žemyn, aš irgi ėmiau skubėti — supratau, kad jūs be ma- 
no pagalbos jų nenugalėsite.“ 

Po apgailėtino susidūrimo, kurį kiekvienas kronikininkas ap- 
rašė vis kitaip ir kuris neteikė jo dalyviams garbės, Vasko da 
Gama, daugiau nebesitikėdamas čionai surinkti žinių apie kraš- 
tą, nusprendė išplaukti. Portugalai nesijautė saugūs. Tačiau ne- 
tuščiai jie čia gaišo: nusišveitė laivus, pasirūpino gėlo vandens 
ir Malkų, nustatė savo buvimo vietą — apie trisdešimt lygų nuo 
Gerosios Vilties rago. 

Po dviejų dienų — lapkričio 16-tąją,— sulaukę palankaus vė- 
jo, portugalai buriavo toliau. Antrosios dienos pavakare, lap- 
kričio 18-tąją, horizonto kairiojoje pusėje išniro žemė — tas 
pats Gerosios Vilties ragas su pliku, lygiu Stalo kalnu, kurio 
link kone penketą mėnesių eskadra buvo plaukusi. Patrankų 
salve ir džiaugsmo šūksmais jūrininkai pasveikino iškyšulį. 

Kaip pasakojama senoje legendoje, vairininkas Alenkeras, ku- 
ris jau seniau čia buvo lankęsis su Bartolomėjum Diašu ir pa- 
žinojo tą vietą, staiga išvydęs pilkšvus rūko tumulus, pamažė- 
le mūturiuojančius garsųjį ragą. Tai buvęs artėjančios audros 
ženklas — ant Stalo kalno tiesėsi rūko staltiesė. Taip pat ir 
jūros paukščiai, skubėdami krantan ieškoti prieglobsčio, skelbę 
greit būsiant drengatį. 

Iš tikrųjų po kiek laiko papūtė biaurus priešinis vėjas, o ne- 
trukus pašėlo siausti audra, neleisdama laivams plaukti pro iš- 
kyšulį. Teko buriuoti tolyn nuo kranto ir atvirame vandenyne 
palūkėti, kol audra liausis. Per bangų kalnus sunku buvo įžiū- 
rėti kitus laivus. Sutemus laivuose buvo uždegti žibintai. Nak- 
ties tamsumoj riaumojo bangos, braškėjo stiebai ir pliauškėjo 

burės. Audra lenkė stiebus ir stūgavo po takelažą. Didžiulės, 
į putas suplaktos vilnys virto ant laivų, kliokė per denius. 

Audra nesiliovė keletą dienų. Jūreiviai, darganoje peršlapę 
ir sušalę, negaudami karšto viralo, galutinai nusiplūkę prie bu- 
rių ir siurblių, ėmė murmėti,— jie tikino gausią galą, jeigu ne- 
plauksią atgalios. 

Kronikininkas Korėja rašo: „Vasko da Gama buvo labai uma- 
rus žmogus, kartkartėmis jis priversdavo juos nutilti, nors pats 
matė, kad jūreiviai yra visai teisūs, laikydami save pasmerktais 
pražūčiai; škiperiai ir vairininkai meldė jį keisti kursą, bet va- 
das neklausė, nors laivų triumuose ir buvo prisisunkę daug 
vandens, o jūreiviams teko dvigubai sunkiau plušėti. Dienos 
buvo trumpos, naktys ilgos. Be to, pylė toks šaltas lietus, kad 
žmonės sustiro ir vos bepakrutėjo. Visi meldė dievą gelbėti 
jų sielas,— gyvybė jiems neberūpėjo. Tuo laiku Vasko da Ga- 
mai pasirodę, jog pats laikas keisti kursą, ir jis buvo besutin- 
kąs tai padaryti, nors ir pašėlusiai niršdamas ir prisiekdamas, 
kad jis vis vien vėl iš naujo plauksiąs į jūrą, kol apiplauksiąs 
aplink iškyšulį, arba — tebūnie su juo tai, ko panorės dievas.“ 

Laivai pasuko į šiaurės rytus. Audra mažumėlę aptilo. Lap- 
kričio 21-osios dienos vakare eskadra, manevruodama prieš vė- 
ją, vėl artinosi prie kranto. Jūrininkai iš naujo pamatė iškyšu- 
lį su Stalo kalnu. Vėjas tuolaik nuščiuvęs ir laivai pakliuvę 
į bangų valią, — vilnys virtusios per denius, ir eskadra nebega- 
lėjusi nė iš vietos pajudėti. Regėjosi, jog čia nubrėžta kažkokia 
riba, kurios įveikti niekaip neįmanoma. 

Stalo kalno papėdėje tvyrojusios tiršto rūko gabanos, o iš 
jų ėmęs kilti didžiulis stulpas, iš tolo panašus į baltu, ilgu ap- 
siaustu apsivilkusį vyrą. 

Prietaringi jūreiviai nusprendę, kad tai esąs Vėjų rago de- 
monas, kuris užstojęs eskadrai kelią. Tačiau Vasko da Gama, 
kaip pasakoja legenda, nesuglumęs. Jis iškėlęs vyskupo pašven- 
tintąjį kryžių, kurį nuolat nešiodavęs ant krūtinės, ir sušukęs: 
„Jei esi geroji dvasia, leisk mums ramiai atlikti mūsų pareigą, 
o jei blogoji — pražūk dievo vardu!“ 

Rūko vaiduoklis iš tikrųjų pamažu išsisklaidęs. Po kokios va- 
landos papūtė smagus vėjas, ir eskadrai pavyko apiplaukti Af- 
rikos pietinę smailę. 

UZ GEROSIOS VILTIES RAGO 


Maištas. Svečiuose pas hotentotus. Kelias pro paskutinįjį 
Diašo padraną. „Gerųjų žmonių žemė“. Baisi epidemija. 
Kelimanės — „Gerųjų ženklų upės“ žiotyse. Krovininio 
laivo sudeginimas 


Pagaliau portugalai buvo apiplaukę pietinį Afrikos galą. Bet 
krantai čia buvo nykūs, uolėti ir atšiaurūs, todėl laivai niekur 
negalėjo sustoti ir rasti užuovėjos. Bangos dužo į aštrias uolų 
atbrailas. Jūrininkai veltui ieškojo saugios prieplaukos. 


Kaip liudija Gašparas Korėja, vėl įsisiautusi audra. Laivų 
korpusai buvo smarkiai apirę, vanduo sunkęsis vis labyn. Ka- 
pitonas ir vairininkas nebegalėję garantuoti, jog flagmaninis 
laivas išlaikys, ir prašę, kad eskadra grįžtų atgal. Tačiau Vasko 
da Gama pagrasino išmesiąs už borto kiekvieną, kas tik pra- 
sižiosiąs apie kurso pakeitimą. Jis nesitrauksiąs nė per nago 
juodymą. Tegul kiekvienas atsiduodąs dievo malonei ir geriau 
tegalvojąs apie karaliaus dovanas. Kaip liudija Korėja, laive 
kilęs maištas. Suokalbininkai vylęsi, jog valdovas dovanosiąs 
jiems už šį sunkų nusižengimą, — tokie nepakeliami buvę sun- 
kumai. Susirinkę į denį jūreiviai kumščiais grasinę vadui. Jų 
kantrybės taurė persipildė: naktį buvo mirę keli įgulos na- 
riai — vieni nuo pervargimo, kiti nukritę nuo rėjų ir užsimušę. 
Tačiau vadas bandęs perkalbėti žmones — Vėjų ragas likęs jau 
užpakalyje, Indija, atrodo, esanti nebetoli, dar šiek tiek kant- 
rybės, ir jie bus įvykdę karaliaus užduotį, pelnydami didelę pa- 
garbą ir šlovę. Atgal jis nė už ką negrįšiąs, nors jo akyse iš- 
mirtų ir visa įgula. Ir Gama įsakęs sukaustyti grandinėmis maiš- 
to vadovus. 

Sąmokslan buvę įtraukti ir „Beriu“ jūreiviai. Admirolui apie 
tai pranešęs Nikolajus Koeljus, „„Beriu“ kapitonas. Gama valti- 
mi nuplaukęs į „Beriu“, įviliojęs kajutėn vieną po kito visus 
viršininkus ir liepęs pančiais surakinti vairininką, škiperį ir 
dar tris pagrindinius kurstytojus bei vadeivas. Tada jis, kaip 
rašo Korėja, sumetęs jūron visus žemėlapius ir sušukęs apstul- 
busiai įgulai: „Nuo šios akimirkos jūs nebeturit nei vairininko, 
nei škiperio — jie guli surakinti grandinėmis apačioje, laivo 
triume. Man daugiau nebereikia nei škiperio, nei vairininko. 

Nuo šiol mūsų vairininku tegul bus dievas. Tebūnie jo valia! 
Tik atgal į Portugaliją mes nieku gyvu negrįšime!“ 

Visa įgula buvusi stačiai išmušta iš vėžių ir nusižeminusi mal- 
davo malonės ir pasigailėjimo belaisviams. Galiausiai vadas 
leidęs vairininkui ir kapitonui gyventi savo kajutėse, bet gran- 
dinių nenuėmęs, ir jie jau nebeturėję jokios valios dėl kurso 
nustatymo. 

Po šių dramatiškų įvykių maišto grėsmė pranyko ir kituose 
laivuose. 

Reikia pridurti, kad nežinomasis kelionės dalyvis, „„Ruteiru“ 
autorius, savo dienoraštyje nė nemini sukilimo. Gali būti, kad 
šis pasakojimas yra Gašparo Korėjos išgalvotas. 

Ir vis dėlto sunkumų kelyje būta nemaža. Vasko da Gama 
juos ligi šiol buvo garbingai nugalėjęs ir atlaikęs sunkų iš- 
bandymą — ir kaipo jūrininkas, ir kaipo vadas; jis įrodė suge- 
bąs vadovauti laivams ir žmonėms sunkiausiose aplinkybėse. 
Jis buvo laimėjęs kovą su gamtos stichija — viesulais ir ne- 
paprastai stipriomis srovėmis ties Afrikos pietiniu galu, kur jos, 
tarpusavyje besikirsdamos, kėlusios galingus sūkurius. Taipogi 
čia dažnai siautėję ir piktos audros. 

Lapkričio 25-tą dieną, po trijų dienų kelionės į rytus palei 
atšiaurųjį krantą, laivai įplaukė į kažkokią įlanką. Gama ją pa- 
vadino Sanbrašo įlanka (dabar Moselės įlanka). Tai buvo toji 
pati Piemenų įlanka, kur Bartolomėjus Diašas prieš dešimt metų 
strėle nušovė juodaodį piemenį. 

Galima buvo manyti, kad vietiniai gyventojai pasitiks bal- 
tuosius priešiškai, tačiau, pastebėję laivus, keliasdešimt čiabuvių 
atbėgo pakrantėn ir maloniai sveikino atvykėlius. 

Iš laivų buvo nuleistos valtys, ir pats eskadros vadas, sau- 
gomas arbaletais apsiginklavusių šaulių, nuplaukė į krantą. Iš 
valties jis švystelėjo čiabuviams saują žvangučių. Žmonės, ga- 
vę tokių gražių dovanų, iš laimės net šokti pradėjo. Tačiau 
pakrantė čia buvo labai krūminga, ir portugalai baiminosi stai- 
gaus užpuolimo. Jie pasirinko kitą — plynesnę vietą ir ten iš- 
lipo. 

Gama po vieną ženklais kvietėsi čiabuvius — hotentotus — ir 
dalijo jiems stiklo karolius, raudonas kepuraites, žalvarinius 
žiedus, varpelius, veidrodukus bei kitokius pigius niekniekius 
ir blizgučius. Čiabuviai savo ruožtu nešė jūrininkams dramblio 
kaulo apyrankes ir kitokius papuošalus. Užsimezgė draugiški 

santykiai. Jūrininkai galėjo ramiai susiremontuoti per audrą 
smarkiai aplamdytus laivus. 

Po dviejų dienų pakrantėn atėjo pora šimtų čiabuvių. Jie 

atsiginė avių ir beragių jaučių bei karvių. Pačiais riebiausiais 
jaučiais hotentotai jojo, ko niekur kitur portugalams nebuvo 
tekę matyti. Ant gyvulio sprando buvo įtaisyta karnų pintinė 
sėdėjimui. Kad jautį galėtų valdyti, jo snukin buvo įbestas 
smailas kaištis. 
„„ Pakrantėje čiabuviai, sustoję dideliu ratu, ėmė groti dūdelė- 
mis ir su įkarščiu šokti, mosuodami rankomis ir taip trypdami 
kojomis, kad net dulkės rūko. „Ruteiru“ autorius taip rašė 
apie tuos šokius: „Tada jie ėmė groti keturiomis ar penkiomis 
fleitomis, vieni dūdavo plonai, kiti — storai, taip, kad, draugėn 
sudėjus, viskas skambėjo labai gražiai, nors iš negrų ir sunku 
tikėtis muzikos. Kartu jie šoko negrų šokį. Kapitonas, mūsų 
vadas, įsakė pūsti trimitus, ir mes laivuose taip pat šokome, 
o kapitonas vadas taip pat šoko su mumis.“ 

Akimirką visi pamiršo sunkumus, tolimą kelią, kurį dar teks 
nuplaukti, visus tarnybinius laipsnius bei titulus, ir kilmingieji 
linksminosi drauge su paprastais jūreiviais. 

Po šokių viršininkai nusiyrė krantan ir ten į tris geležinės vie- 
los apyrankes, kurias buvo padarę čia pat laive, išsimainė iš ho- 
tentotų juodą riebų jautį. „Ruteiru“ rašoma: „Šį jautį mes 
suvalgėm sekmadienį per pietus. Jis buvo labai riebus, o jo 
mėsa lygiai tokia pat skani, kaip ir jautiena Portugalijoje.“ 
Nėra ko stebėtis, kad jūrininkams, nepaprastai išsiilgusiems 
gimtinės, viskas kėlė džiaugsmą —ir galvijai, ir paukščiai, ir 
šunų lojimas bei gaidžių giedojimas krante, jie buvo panašūs 
į gimtinėje girdėtus. 

Tačiau žmonės pamatė ir kitokių, niekada neregėtų žvėrių, 
pelkėje aptiko stambias pėdas bei dideles krūvas mėšlo. Čia 
buvo tapnota dramblių, kuriuos hotentotai medžiodavo. 

Naktimis jūreiviai, eidami sargybą ir budriai sekdami, ar ne- 
atsiiria čiabuvių laiveliai, ilgai klausydavosi kraupių, slėpinin- 
gų miško garsų, žvėrių urzgimo bei staugsmo. Pakrantės krū- 
muose skraidė spindintys vabalai, kurie atrodė lyg vilkolakių 
ar piktųjų dvasių akys. 

Jūrininkai nusiirdavo ir į smėlingas saleles, kurias praminė 
„Slėsniosiomis salomis“. Ten knibždėję daugybė ruonių. Kai 
kurie iš jų, pasak „Ruteiru“, buvę didumo sulig lokiu, o iš 


142 


jų snukių kyšoję baisūs ragai — iltys. Jie puolę žmones, ir su 
ietimis jų buvę neįmanoma įveikti. Šie lokiai, reikia manyti, 
buvo jūros vėpliai, kuriuos Gamos vyrai matė pirmą kartą. 

Esama tenai ir kitokių ruonių — mažėlesnių bei visai nedidu- 
čių. Didieji urzgią kaip liūtai, mažieji mekeną it ožkos. Sykį 
portugalai salelėje priskaičiavę tris tūkstančius didelių bei ma- 
žų ruonių ir iš jūros juos apšaudę bombardomis. 

Toje pačioje salelėje veisęsi ir daug anties didumo paukš- 
čių, kurie nemokėję skraidyti, nes jų sparnai buvę be plunks- 
nų. Šiuos paukščius, bliovusius kaip asilai, jūreiviai užmušinėję 
kiek tinkami, taip pat rinkę ir jų kiaušinius. Taip portugalai 
pirmą sykį susipažino su pingvinais. 

Draugiški santykiai su hotentotais truko neilgai. Juodukai 
vėl atėjo krantan pamainikauti, tačiau staiga jie pastebėjo, 
kad svetimšaliai gabenasi į laivus vandenį iš šaltinio. Hoten- 
totai įsižeidė. Kodėl baltieji Žmonės taip darą? Kodėl išsivežą 
jų vandenį? Nepasitikėjimas paėmė viršų. Iš krūmų iššoko 
ginkluoti jaunuoliai ir ėmė varytis gyvulius. 

Vaska da Gama taip pat įsakė savo vyrams sėsti į valtis ir 
plaukti prie laivų, nes jisai bijojo apgaulingo užpuolimo. Po 
kiek laiko, norėdamas čiabuvių gentims įvaryti baimės, jis pa- 
siuntė krantan gerai ginkluotus karius, apsidariusius blizgan- 
čiais krūtinės šarvais ir spindinčiais plieno šalmais. Tegu jie 
parodys juodukams, kokių ginklų turį portugalai. Laivuose iš- 
šovė bombardos. Žaibai ir griaustinis, kuriuos valdė baltieji bur- 
tininkai, galutinai pergąsdino čiabuvius. Paniškos baimės pa- 
gauti, jie šoko bėgti į kalvas, išmėtydami rūbus, mantą bei 
ginklus, ir daugiau nebesirodė. 

Gruodžio 8-tąją laivai paliko įlanką. Prieš pakeldami inkarus, 
jūrininkai pastatė krante vieną iš atsivežtųjų padranų su di- 
deliu iš stiebo padarytu kryžiumi. Bet, vos tik laivai kiek nu- 
tolo, iš krūmų tuoj išlindo hotentotai ir sunaikino europiečių 
paliktas žymes. 

Eskadra buriavo palei krantus toliau, ir netrukus atsidūrė 
ties Didžiąja Žuvų upe. Pakrantės čia buvo tirštai gyvenamos, 
apaugusios medžiais, ir visur ganėsi gyvulių kaimenės. Laivai 
praplaukė paskutinįjį padraną, kurį kadaise kažkokioje mažoje 
salelėje buvo pastatęs Bartolomėjus Diašas. Prasidėjo visiškai 
nepažįstamos žemės. Į šiuos vandenis nebuvo atplaukęs dar nė 
vienas portugalas. 

Gruodžio 18-tą dieną vėjas pasikeitė, ir Vasko da Gama bu- 
vo priverstas pasukti atviron jūron. Ir kaip jis nustebo, kad po 
poros dienų vėl atsidūrė ten pat, jau pažįstamoje pakrantėje, 
nors, jo nuomone, ši įlanka jau turėjo būti nutolusi per šešias- 
dešimtį lygų. Laivai buvo pakliuvę į Mozambiko ir Adatos ra- 
go srovę, kuri nejučiom juos nuplukdė atgal. 

Laimė, papūtė stiprus pietvakarių vėjas, kuris išsilaikė tris 
ar keturias dienas ir pagelbėjo laivams ištrūkti iš galingosios 
srovės. 

1497 metų gruodžio 25 dieną portugalai vėl išvydo žemę, 
tačiau čia nesustojo. Krantas buvo nepaprastai gražus ir vilio- 
jantis, pilnas ramių, spindinčių užutėkių. Kiek tik akis užma- 
to, driekėsi slėniai, žalios kalvos, tai šen, tai ten apaugusios 
tankiais miškais. Tolumoje, dangaus pakraštyje, dunksojo tam- 
sūs kalnai. 

Šią žemę Vasko da Gama pavadino Nataliu („Terra nata- 
lis"— „Kalėdų žemė“, nes portugalai kaip tik šventė šią šventę). 

Staiga „Rafaelyje“ buvo pastebėta, kad įtrūkęs vienas stie- 
bas — per uolektį Žemiau stebyklos. Stiebą šiaip taip apvyniojo 
lynais, tikėdamiesi jį kaip reikiant pataisyti sustojus. Po kelių 
dienų jūroje nuskendo „Gabrielio“ inkaras — nutrūko papuvęs 
iynas. Ėmė mažėti gėlo vandens atsargos, ir vyrai gaudavo tik 
nepilną pintą per dieną. Valgis buvo verdamas iš jūros vandens. 

Tačiau niekur nepasitaikė sustojimui tinkamos vietos. Tik- 
tai 1498 metų sausio 11 dieną laivai nuleido inkarus nedide- 
lės upės žiotyse. 

Valtis krante pasitiko vyrai ir moterys — augaloti juoda- 
odžiai — ir maloniai pasveikino atvykėlius. Čiabuviai gana smar- 
kiai skyrėsi nuo anksčiau sutiktų bušmenų ir hotentotų, jie pri- 
klausė bantu gentims. Vertėjas Martinas Afonsus, seniau gyve- 
nęs Konge, visiškai gerai galėjo susišnekėti su jais. 

Vasko da Gama padovanojęs genties vadui žalią švarką, rau- 
donas kelnes, maurišką kepurę ir apyrankę. Vadas, prižadėjęs 
svetimšaliams duoti visko, ko tik jie panorėsią, apsivilko do- 
vanotomis drapanomis ir, netverdamas džiaugsmu, šaukęs: ,„Pa- 
žiūrėkit, pažiūrėkit, ką jie man davė!“ Dovanos jam atrodė 
neregėtai vertingos, ir tai be galo sujaudino čiabuvius. 

Vertėją ir jo palydovą jie pakvietė kaiman į svečius ir vado 
palapinėje vaišino viščiuko kepsniu bei sorų koše. Kiaurą nak- 
tį į vado būstą ėjo smalsuoliai pasižiūrėti keistųjų svetimšalių, 

išlipusių iš jūros. Kitą dieną abu portugalai pargrįžo į laivą. 
Juos lydėjo pulkas žmonių, jie nešėsi vištas, kurias genties 
vadas buvo paskyręs eskadros, vadovui. 

Kraštas atrodė labai tirštai apgyventas. Itin daug galėjai 
matyti moterų, todėl portugalai nusprendė, kad moterų čia 
esama dvigubai daugiau nei vyrų. Čiabuviai vertėsi žemdirbys- 
te, o gyveno šiaudinėse konuso formos palapinėse, aptvertose 
smailais statiniais. Jie turėjo didelius lankus, strėles, bei svai- 
domas ietis — asagajus — su geležiniais antgaliais, taip pat pla- 
čius peilius drambliakaulio makštyse. Čiabuviai nešiojo bronzi- 
nes spirales bei Žiedus, varines rankų bei kojų apyrankes, o sa- 
vo garbanotus plaukus prispausdavo varinėmis puošmenomis. 
Moterys dideliais moliniais ąsočiais ir indais iš arbūzų nešė 
jūros vandenį į duobes, kur jį išgarindavo karštuose saulės 
spinduliuose, — tokiu būdu buvo pasigaminama druskos. 

Portugalai čia išbuvo penketą dienų ir šias apylinkes pava- 
dino ,„(Gerųjų žmonių žeme“, o upę — „Vario upe“. 

Sulaukę palankaus vėjo, keliautojai plaukė toliau, grumda- 
miesi su galinga priešine srove. Vieną iškyšulį jie praminė 
Srovių (Korentežo) ragu. 

Sausio 22 dieną laivai vėl artėjo prie kranto, tačiau jis buvo 
žemas, pelkėtas, apžėlęs tankiomis giriomis. Sustoti čia buvo. 
neįmanoma, nors lyg tyčia mirtinai reikėjo poilsio — jūreiviai 
vis labiau ėmė negaluoti ir mirti nuo kažkokios baisios ligos. 
Ligoniai skundėsi, kad jiems įdegusi ir sutinusi burna, dantys 
vos besilaiką prie smegenų ir kad jie veik nebeįstengią nuryti 
maisto. „Ruteiru“ autorius rašė: „„Čionai daugelis mūsų žmonių 
apsirgo, jiems ištino rankos ir kojos, dantenos suputo ir užklojo 
dantis, ir jie nieko nebegalėjo valgyti.“ 

Tai buvo skorbutas, baisi liga, kuri kildavo, kai organizmui 
trūkdavo vitaminų. Matyt, portugalai nebuvo krante pasirūpinę 
pakankamai vaisių ir daržovių. Istoriko Barušo yra pažymėta, 
kad skorbutas kyląs nuo sūdytos mėsos bei žuvies, taip pat 
ir nuo džiūvėsių, kurie apipelyją ir imą gesti; taigi jau tada 
jis nuspėjo, kur slypi ligos sukėlėjas. 

Vienas iš XVI amžiaus keliautojų — Žanas Moke — labai ryš- 
kiai yra aprašęs šią ligą, taip pat ir to meto keistus gydymo 
metodus: „AŠ sirgau šia kankinančia ir pavojinga liga „lovan- 
da“, kurią portugalai vadina „beiberu“, o olandai — „skorbu- 
tu“. Man supūliavo dantų smegenys, iš jų sunkėsi juodas, dvo- 

kiantis kraujas. Kelių sąnariai taip sutino, kad nebegalėjau at- 
palaiduoti raumenų. Mano blauzdos ir čiurnos pajuodo ir atro- 
dė lyg gangrenuotos. Aš buvau priverstas kasdien peiliu pra- 
piauti odą ir išleisti juodą, sugedusį kraują. Taipogi aš įsipiau- 
davau dantenas, kurios buvo melsvai raudonos ir tokios supu- 
tusios, kad dribo ant dantų... Kada nupiaudavau apmirusią mė- 
są, smarkiai paplūsdavo juodas kraujas, ir tada skalaudavau 
savo šlapimu burną bei dantis, vis smarkiai masažuodamas dan- 
tenas. Tačiau ir po tokios procedūros jos vėl kasdien sutindavo, 
ir tarpais man pasidarydavo dar blogiau nei buvę. Tikra bėda, 
kad aš negalėjau valgyti, ir man tekdavo ryti nekramtytą mais- 
tą, nes nuo kramtymo kenčiau neapsakomus skausmus. Mūsų 
žmonės kasdien mirė nuo šios siaubingos ligos, ir mes nuolat 
matėm, kaip jūron buvo sviedžiami lavonai, po tris keturis iš 
karto." 

Negaudami jokios pagalbos, lygiai taip pat mirė ir Vasko da 
Gama žmonės, — arba purtomi drugio, arba lėtai užgesdami it 
spingsulė, kurioje išseko alyva, — vaizdžiai tariant kito kroniki- 
ninko žodžiais. 

Eskadra plaukė per Sofalos įlanką, bet neužsuko į pačią So- 
falą, arabų pirklių miestą, apie kurį portugalams galėjo papa- 
sakoti vien tiktai žvalgas Koviljanas. Laivai buvo toli nuplau- 
kę nuo žemyno, tačiau baisusis antkrytis vertė keliautojus ieš- 
koti žemės. Vieną dieną horizonto kairiajame šone sušmėžavo 
melsvi miškai. Eskadra pakeitė kursą ir pasinešė kranto link. 
Netrukus jūreiviai išvydo į vandenyną plūstančią gelsvą, drumz- 
liną srovę, kuri gana stipriai skyrėsi nuo tamsiai mėlynos jūros 
spalvos. Tai buvo ženklas, kad netoliese vandenynan įteka di- 
delė upė. Vandenyje pasirodė keletas plaukiojančių salelių, 
apaugusių žole ir nedideliais krūmokšniais. Vienam kitam prie- 
taringam jūreiviui atrodė, kad šios salelės esančios užburtos, 
jei klaidžioja po jūros platybes. Tačiau vairininkas Alenkeras 
jau buvo regėjęs tokių plaukiojančių salų — tiek Kongo upės 
žiotyse, tiek prie kitų didelių Afrikos upių, — todėl galėjo iš- 
sklaidyti bendrakeleivių būgštavimus. 

Eskadra artėjo prie upės žiočių. Vasko da Gama įsakė „Be- 
riu"— mažesniajam laivui plaukti pirmam ir matuoti gilumą, kad 
didieji laivai neužšoktų ant seklumos. Tačiau upė buvo pa- 
kankamai gili visai eskadrai, be to, plati, su žemais, liūningais 
krantais. Potvynio metu juos apsemdavo vanduo. 

Tai buvo Kelimanės upės žiotys; sausio 25-tą dieną laivai su 
savo pasiligojusiomis įgulomis įplaukė į jas. Čia (13° p. pl.) 
jūron plūdo keletas upių. Viena jų per liūčių metą susiliedavo 
su Zambezės žiotimis. Didžiosios upės Kelimanės pakrantėse por- 
tugalai susitiko lieknus, stotingus negrus, kurie vaikščiojo pus- 
plikiai. Čiabuvių merginos varinius papuošalus buvo prisikabi- 
nusios prie lūpų. 

Ir čionai vietos gyventojai bičiuliškai sutiko svetimšalius, pa- 
dėjo jiems prisipilti statines vandens ir skobtais laiveliais ga- 
beno jiems savo krašto vaisius. 

Ligoniai nuo šviežio maisto pamažu ėmė taisytis. Kaip teigia 
kronikininkas, liga būtų siautusi dar pikčiau ir pareikalavusi 
dar daugiau aukų, jeigu Paulus da Gama nebūtų buvęs toks 
mielaširdingas. Jis dieną naktį lankęs ligonius, stengęsis jiems 
pagelbėti, slaugęs ir raminęs kaip įmanydamas. 

Kelimanės žiotyse laivynas išstovėjo trisdešimt dvi dienas. 
Jūrininkai apsirūpino gėlu vandeniu ir taisė laivus, kurių kor- 
pusai buvo smarkiai aptrūniję. „Rafaelyje“ reikėjo suremontuoti 
įskilusį stiebą. 

Kokią dieną į upės žiotis didelėmis valtimis iš tolimesnių 
kaimų atplaukė du juodųjų genčių vadai, lydimi būrio žmonių. 
Jie atkeliavo pasižiūrėti baltųjų. Žinią apie juos, jų laivus ir 
apsirengimą buvo labai greitai išnešiojęs „džiunglių telegra- 
Tas" — čiabuvių būgnų signalai. 

Vadai — tuklus žilagalvis ir liesas jaunuolis — pernakvojo tam 
tyčia pastatytose žolės lapinėse, o kitą rytą apsilankė laivuose. 
Abudu vadai laikėsi gana santūriai ir į portugalų dovanas — 
audinius, karolius ir veidrodėlius — žvelgė iš aukšto. Jie dėvėjo 
žalio atlaso kepuraites ir vilkėjo geltonais apsiaustais, kurie 
buvo pamarginti raudonais ornamentais. Visą savaitę jiedu pa- 
tys bandė portugalams įpiršti atsivežtą raudonraštį audeklą. 

Vienas vadų davė suprasti — daugiausia ženklais — kad jis 
atvykęs iš tolimos žemės ir jau yra regėjęs laivų. Medžiagą ir 
kitokių gėrybių jam esą atvežę rudaodžiai vyrai iš šiaurės. Jie 
atplaukę jūra dideliais baltasparniais laivais. Rudaodžiai vyrai 
buvę tiesiomis, smailomis nosimis, lygiais plaukais, apie galvas 
turėjo apsivynioję ilgas šerpes, o prie šono juosėję kardus. 
Rudieji vyrai meldžiąsi dievui, kurį vadina Mummetu. 

Vasko da Gamą labai pradžiugino tokios žinios. Tai buvo 
ženklas, kad portugalai artėja prie tų sričių, kuriose jau yra 

lankęsi rytinių žemių pirkliai. Gal būt, jų jau pabuvota ir prie 
šios upės. Todėl portugalai ją pavadino „Gerųjų ženklų upe“ 
arba „Gerųjų vilčių upe“. 

Kelimanės žiotyse, pasak vieno kronikininko, nutikusi ne- 
laimė, kuri eskadros vadui vos nekainavusi gyvybės. Jis nusi- 
yręs valtimi prie „Rafaelio“ ir ten pat, valtyje, taręsis su bro- 
liu, laikydamasis už laivo inkaro grandinės. Irkluotojai taip pat 
buvo įsikibę į ją. Tik staiga vanduo ėmęs taip greitai slūgti, 
kad nunešęs valtį iš po kojų. Vasko da Gama su savo irkluo- 
tojais likę kaboti, rankom įsitvėrę inkaro grandinės, ir tik var- 
gais negalais išsilaikę, kol laivo įgula atskubėjusi jiems į pa- 
galbą. Bet reikia pasakyti, kad nežinomasis kelionės dalyvis 
savo dienoraštyje šio nuotykio nėra paminėjęs, ir jį, matyt, 
reikia priskirti vėlesnių laikų legendoms, kurių patikimumo ne- 
galima garantuoti. Taipogi negalima drąsiai tvirtinti, kad ge- 
raširdžio Paulaus da Gamos prašymų dėka čia buvo pasigailėta 
sukilėlių. Esama kitokių žinių, — kad Gama niekada jiems neat- 
leidęs, bet sukaustytus grandinėmis nugabenęs Portugalijon. 

Taip pat sunku pasakyti, kas iš tikrųjų nutiko su krovininiu 
laivu. Vienur sakoma, jog keliautojai nusprendę, kad jis ne- 
betinkamas tolimesnei kelionei, mat, smarkiai praleidžiąs van- 
denį. Todėl nutarta jį sunaikinti. Be to, jūreiviai, ligoti ir iš- 
vargę, buvę leisgyviai ir įstengę aptarnauti tiktai tris laivus. 
Išleisti vandenynan ketvirtąjį laivą su tokia maža įgula būtų 
buvę perdaug rizikinga. 

Iš laivo iškraustę viską, kas ten buvę,— patrankas, šaudme- 
nis, atsarginius stiebus, bures, maistą — ir tuščią, nebetinkamą 
laivą sudeginę. Tačiau nėra tikrų žinių, kur ir kada tai atsitikę 
(gal būt, Piemenų įlankoje, kaip mini vienas kronikininkas, 
arba čia, prie Kelimanės žiočių, ar kur kitur — tiktai vėliau 
niekas jau nė žodžiu neužsimena apie krovininį laivą). Panašių 
neaiškumų ir nesutapimų dėl datų, mirusiųjų bei gyvųjų ekspe- 
dicijos dalyvių, laivų skaičiaus, taipogi dėl audrų ir sukilimų 
rašytiniuose šaltiniuose yra nemažai, ir atskirti tiesą nuo pra- 
simanymo gana sunku. 

Baigę remontą, laivai vasario 24 dieną išplaukė iš upės. Por- 
tugalai tenai pastatė padraną, kurį pavadino „Rafaeliu“ (šven- 
tasis Rafaelis buvo keliautojų patronas). Ties pačiomis žiotimis 
Paulaus da Gamos laivas „Rafaelis“ lyg tyčia įstrigo seklumoje 
ir buvo priverstas laukti, kol jūros potvynis jį nuplukdys nuo jos. 

MOZAMBIKO PAKRANTĖJE 


Uostas, pilnas maurų laivų. Šeicho apsilankymas. „Krikš- 
čionys'. Locmanų samdymas. Susidūrimas su musulmo- 
nais. Galvažudžio Žuano Mašadaus misija. Šūviai Mozam- 
bike — portugalų atsisveikinimas. Pro Kilvą 


Eskadra praplaukė Mozambiko sąsiauriu, skiriančiu Afriką 
nuo Madagaskaro, kurio portugalai šį sykį dar neaptiko. Laivai 
laikėsi atokiau krantų, o naktį visai sustodavo, bijodami už- 
plaukti ant seklumų. Vieną kovo rytą, antrą valandą, jūreiviai 
pastebėjo sąsiaurio šiauriniame gale Mozambiko salą. Laivynas 
palengvėle įplaukė įlankon. „Beriu“ plaukė pirmutinis ir už- 
plaukė ant seklumos. 

Tą akimirką salos pakraštyje nelauktai pasirodė dvi didelės 
valtys — vienstiebiai burlaiviai be denio, smailais galais bei pal- 
mių lapų stogu, dengiančiu pusę laivo. Tai buvo arabų sam- 
bukos, tuo portugalai nė kiek neabejojo. Kapitonas Koeljus 
skubiai apgręžė „Beriu“, norėdamas pranešti linksmąją žinią 
Vasko da (Gamai, ir iš didelio džiaugsmo pasveikino jį 
bombardų salve. Admirolas įsakė nedelsiant nuleisti inkarus. 
Portugalai buvo atvykę prie Mozambiko, arabų vergapirklių 
buveinės. 

Greitai aplink laivus susispietė daug valčių. Irkluotojai svei- 
kino atvykėlius, pūsdami ilgas varines dūdas — anafilas, ir 
be baimės kopė aukštyn į denį, kur buvo gausiai vaišinami. 
Galėjai pagalvoti, kad atplaukusieji portugalus taip pat laiko 
musulmonais. 

Pasitaręs su kapitonais, Vasko da Gama nutarė įplaukti gi- 
liau įlankon, kad būtų galima iš arčiau susipažinti su uostu. 
Koeljus su lengvuoju „Beriu“ vėl pasinešė į priekį, ir šį kartą 
jam pavyko atrasti tikrąjį laivų kelią, nors seklumoje ir su- 
lūžo karavelės vairas. Per du arbaleto šūvius nuo kranto visi 
portugalų laivai nuleido inkarus. 

Uoste stovėjo keturi gana stambūs arabų vienastiebiai lai- 
vai — taip vadinamos zabros arba dou. Jie turėjo denį, tačiau 
vietoj burių kybojo sunkūs dembliai iš palmių plaušų. 

Portugalai vėliau negalėjo atsistebėti, kad arabai, statydami 
laivus, nenaudoja geležinių vinių, bet raišioja rąstus ir lentas 
kokoso palmių plaušų virvėmis, dar sutvirtindami mediniais 

kaiščiais. Tačiau šiose jūrose plaukiojo patyrę jūrininkai, mo- 
kėję naudotis kompasu, astroliabija bei žemėlapiais, kur kas 
tikslesniais už portugalų nusibraižytuosius. 


Arabų jūreiviai išnaudodavo reguliarią musonų kaitą Afrikos 
pakrantėse. Nuo. gruodžio ligi vasario čia pūtė šiaurrytinis, 
o nuo balandžio ligi rugsėjo — pietvakarinis musonas. Prekiau- 
tojai žinojo, kad jie gali drąsiai plaukti į pietus palei Rytų 
Afrikos krantus, — ilgainiui vėl papūs palankus vėjas, kuris juos 
parplukdys atgal į Arabiją, Persiją ar Indiją. 

Mozambikas buvo judrus prekybinis centras. Uoste būdavo 
kraunamos bei iškraunamos įvairiausios prekės: gvazdikai, pi- 
pirai, imbieras, auksas, sidabras, perlai bei brangakmeniai, stik- 
liniai perliukai, karoliai, balti bei margi medvilnės audiniai, 
metalo dirbiniai, vergai, dramblio kaulas, kvapiosios dervos, 
vaškas, ambra. 

Visų svarbiausia prekė ir didžiausias Rytų Afrikos lobis bu- 
vo vergai ir auksas. Prekyba vergais čia vyko jau daug šimt- 
mečių. Arabai supirkinėdavo vergus ne tik pakrantėje, bet ir 
tolimose Afrikos srityse, ir gabendavo juos parduoti į Indiją, 
Arabiją, Persiją ir Turkiją. Daugumą berniukų jie kastruodavo 
ir parduodavo haremams saugoti. Prekyba eunuchais būdavusi 
pati pelningiausia, taip pat labai apsimokėdavęs ir gražių mo- 
terų tiekimas musulmonų haremams. 

Arabai šioje pakrantėje buvo apsigyvenę jau prieš dešimtį 
amžių ir įkūrę tokius senus miestus, kaip Mogadišas, kur buvo 
išsivysčiusi aukšta kultūra. Ne ką jaunesnius — Mombasą bei 
Kilvą — pastatė persai. Rytinėje Afrikos pakrantėje susispietė 
įvairios tautos, turinčios visiškai skirtingą kultūrą. XV šimt- 
metyje čia buvo daug klestinčių miestų, kuriuose didžiąją gy- 
ventojų dalį sudarė musulmonai — grynakraujai arabai ir per- 
sai. Jie buvo susimaišę su vietos gyventojais, įdiegę savo reli- 
giją, kalbą bei papročius, įsteigę nepriklausomus miestus — 
valstybėles, kurios nebuvo itin galingos ir varžėsi viena su 
kita. Beveik jas visas valdė savarankiški arabų šeichai. Taipogi 
čia gyveno ir indų pirkliai, juodieji vergai bei maišytos rasės 
žmonės. 

Smulkios pakrantės čiabuvių gentys be didelio pasipriešini- 
mo buvo pasidavusios atėjūnams, netgi priėmę islamo tikybą, 
kuri afrikiečiams atrodžiusi paprasta ir gerai suprantama. 

Mozambiko gyventojai smarkiai skyrėsi nuo pusplikių lauki- 
nių, kokius ligi šiol portugalams buvo tekę matyti,— jie turėjo 
šviesesnę odą ir stovėjo aukštesnėje civilizacijos pakopoje. 
„Ruteiru“ apie juos rašoma: „Žmonės šiame žemės pakraštyje 
yra rudi, gero kūno sudėjimo, priklauso Mahometo sektai ir 
šneka maurų kalba, jų drabužiai išausti iš linų bei medvilnės, 
labai plonutytės, su įvairiaspalviais dryžiais, puošniai ir rūpes- 
tingai apdailinti; visi dėvi tiurbanus su šilko pakraščiukais, auk- 
su ataustus; jie yra prekijai ir prekiauja su baltaisiais mau- 
rais — arabais, kurių keturi laivai stovėjo prieplaukoje, atve- 
žę aukso, sidabro, gvazdikų ir pipirų, ir imbiero, ir sidabrinių 
žiedų su brangakmeniais, ir visokiausių perlų, ir rubinų, nes 
šios žemės gyventojai taip pat nešioja tokius daiktus.“ 

Jie gyveno baltose drėbtinėse trobelėse, stovinčiose žaliuose 
soduose po kokoso palmėmis. Portugalai šiuos nepaprastus me- 
džius regėjo pirmą kartą, jie yra minimi ir „Ruteiru“: „Šios 
palmės nokina meliono didumo vaisius. Valgomas vaisiaus bran- 
duolys, kuris iš kvapo primena riešutą.“ 

Kaip galvoja geografijos istorikas anglas Dž. Beikeris, Vasko 
da Gama, pasiekdamas Mozambiką ir atsidurdamas arabų kont- 
roliuojamose srityse, buvo įvykdęs savo pagrindinį uždavinį, 
savo misijos sunkiausią dalį — nuplaukti tuos pusantro tūkstan- 
čio kilometrų, kurie skyrė Bartolomėjaus Diašo pasiektąjį rajo- 
ną nuo sričių, kurias jau gerai pažinojo ir lankė arabų jūri- 
ninkai. Jau vien šios užduoties įvykdymas, sako Beikeris, būtų 
suteikęs Vasko da Gamai garbingą vietą didžiųjų keliautojų ir 
naujų žemių atradėjų tarpe. 

Po Mozambiko pasiekimo portugalų ekspedicijoje prasidėjo 
naujas tarpsnis. Buvo galima tikėtis, kad Žygis pasiseks, — por- 
tugalai turėjo geresnius laivus, negu arabai, kurie su savo ne- 
judriomis zabromis nebijodavo leistis palei visą Rytų Afrikos 
pakrantę ir netgi skersai Indijos vandenyną. 

Tą pačią dieną, kai laivynas įplaukė uostan, ant „Beriu“ de- 
nio su vizitu atvyko vietinis šeichas — Mozambiko valdytojas. 
Jis atplaukė, lydimas dešimties maurų, su dviem draugėn su- 
rištomis laivėmis po baldakimu, kuris sergėjo nuo svilinančios 
saulės spindulių. Šeichas sėdėjo ant šilkinių pagalvių, apsivil- 
kęs plačiomis baltomis kelnėmis, klostyta aksomine liemene ir 
auksu išsiuvinėtu žydru apsiaustu bei apsijuosęs plačiu šilkiniu 
diržu su sidabru kaustytu peiliu. Rankoje jis laikė skeptrą, taip 

pat pasidabruotą. Šeicho galvą puošė tamsaus aksomo kepuraitė 
ir Margas šilkinis tiurbanas su auksiniais spurgais. 

Kapitonas Koeljus padovanojo šeichui raudoną kepurę — vi- 
sai prastą dovaną. Šeichas savo ruožtu įteikė kapitonui juodą 
musulmonų rožančių ir pasiprašė nuvežamas krantan laivo val- 
timi. Portugalus, lydėjusius valdovą, jis pasikvietė į savo namus, 
pavaišino gaivinančiais gėrimais ir įdavė jiems ąsotį su figų 
uogiene, paskaninta timiamu bei gvazdikais. 

Po to šeichas dar keletą kartų aplankė admirolą Vasko da 
Gamą ir drauge su juo pietavo. Eskadros vadas padarė tą pačią 
klaidą, kaip ir Koeljus,— dovanojo šeichui beverčius daiktus: 
kepures, koralų karolius ir trumpą mėlyno šilko liemenę, kokias 
dėvėdavo Rytų šalyse. Gali būti, kad Gama, tiesą sakant, nė 
neturėjo ko vertingesnio dovanoti. Šeichas apžiūrėjo dovanas 
ir, neslėpdamas paniekos, paklausė, ar jie neturį raudono audek- 
lo. Portugalai paieškojo ir atidavė jam visą raudonąjį audeklą, 
kiek tik turėjo, bet jo buvę ne kažkiek. Šeichas, matyt, iš 
pradžių buvo palaikęs atvykėlius maurais ar turkais musulmo- 
nais, čionai atplaukusiais iš kokios tolimos šalies. Jis pažadėjo 
jiems parduoti maisto, taip pat atsiųsti locmanus, kurie galėsią 
svetimšaliams parodyti kelią toliau į šiaurę. Šeichas taipogi 
pažadėjęs duoti jiems ir leidimą prekiauti krante, jei tik bal- 
tieji sutiktų jam padėti mūšyje su priešu. Vasko da Gama 
padėkojęs už šeicho gerumą, bet pareiškęs, kad dabar jie ne- 
turį kada nei prekiauti, nei kariauti. Jiems reikią skubėti į In- 
diją, kol dar esąs palankus oras. Be to, laivai yra nukentėję 
ilgojoje kelionėje. Kai portugalai grįšią iš Indijos, jie parody- 
sią čia tokį karo meną, kad šeichas negalėsiąs atsistebėti. 

Laivų vyresnybė tuo tarpu rinko žinias apie Indiją ir Joano 
šalį. Aukštojo dvasininko Joano karalystė esanti netoli, sakė 
maurai, jam priklausą daug didelių miestų jūros pakrantėje, 
o jo turtingieji pirkliai plaukią į jūrą dideliais laivais. Patsai 
aukštasis dvasininkas Joanas gyvenąs toli žemyne, ir pas jį 
galima nukakti su kupranugarių vilkstinėmis. Toliau į šiaurę 
esanti didelė sala, kur pusė gyventojų — krikščionys. Maurai 
pasakoję, kad tose žemėse, į kur svetimšaliai plaukią, priesko- 
nių ir brangakmenių esą tiek daug, kad šių lobių nė išsimai- 
nyti nereikią, jas nors krepšiais semk. Bet maurai tyčia nepa- 
sakojo, kad aukso esama ir Sofaloje, kur jį gabendavo iš Afri- 
kos vidinių rajonų. Jie tikino portugalus, kad didelę, plačią 

aukso šalį svetimšaliai surasią tolėliau į šiaurę, matyt, norė- 
dami, kad šie kuo greičiau išsidangintų. 

Portugalams į „„Gabrielį“ net atvedė jie du „krikščionis“, ku- 
rie esą paimti į-nelaisvę Indijoje. Vos tiktai belaisviai laivo 
priekyje išvydo šventojo Gabrielio statulą, jie puolė ant kelių 
ir pakėlė rankas į dangų. Be to, kai musulmonai pamatė, kaip 
širdingai Vasko da Gama šnekasi su belaisviais, jie suprato, 
kad atvykėliai nėmaž nėra musulmonai, o tik nekenčiami ir 
niekinami krikščionys, kitos tikybos žmonės, ir skubiai išsiga- 
beno belaisvius. Tačiau šeichas neišsidavė, sužinojęs, kokį ti- 
kėjimą išpažįstą svečiai, ir dar sykį pažadėjo atsiųsti locma- 
nus — bet tik su sąlyga, kad iš anksto bus gerai užmokėta: tris- 
dešimt auksinių metikalų (metikalas — 4,5—4,6 gramai aukso, 
arba 420 portugalų reisų; reisas — nedidelis portugalų piniginis 
vienetas) ir po dvi liemenes kiekvienam. Vasko da Gama buvo 
priverstas sutikti su tokiu pasiūlymu, ir locmanai atvyko į por- 
tugalų laivus. 


Mozambike tuo tarpu pasklido gandai, kad uoste stovinti 
krikščionių ekspedicija. Tarp jūreivių, plaukusių krantan kuro 
ar vandens, ir vietos gyventojų ėmė kilti nesutarimų. Vadas 
visaip stengėsi jų išvengti, nes laivuose mažai buvo belikę ko- 
vai tinkamų žmonių. 

Svetimame uoste jis nesijuto saugus. Todėl kovo 10 dienos 
vakare laivynas pasitraukė į jūrą per kokią mylią nuo Mozam- 
biko ir nuleido inkarus prie nedidelės salelės, kurią pavadino 
Sanžoržio sala. Kitą rytą salelėje įvyko pamaldos, ir jūrininkai 
ėjo prie altoriaus priimti šventosios komunijos. Po to įguloms 
buvo įsakyta grįžti į laivus ir pasiruošti išplaukimui. Tačiau leis- 
tis į kelionę eskadra dar negalėjo — buvo pabėgęs vienas iš 
sulygtųjų locmanų. 

Vasko da Gama su dviem valtimis ginkluotų jūreivių leidosi 
ieškoti bėglio. Vos tik valtys ėmė artintis prie miesto, jų pasi- 
tikti atsiyrė penkios ar šešios arabų laivės, pilnos ginkluotų 
žmonių. Vasko da Gama liepė jūreiviams šaudyti iš bombardų, 
įtaisytų valčių gale, o „Beriu“, išskleidęs visas bures, skubėjo 
saviškiams į pagalbą. Arabai, panikos pagauti, ėmė irtis 
į krantą. 

Portugalai sugrįžo į laivus, ir eskadra palei krantą nuplau- 
kė į šiaurę. 

Tačiau netrukus vėjas liovėsi pūtęs, ir laivai dvi dienas nė 
per žingsnį nepajudėjo pirmyn. Kovo 14 dienos vakare Gama 
įsakė paplaukti toliau nuo kranto,— galgi pavyks sugauti pa- 
lankų vėją. Tačiau laivai pakliuvo į priešinę srovę, kuri juos 
nunešė prie tos pačios Sanžoržio salelės. Aštuonetą dienų lai- 
vai pralaukė vėjo. Kaip pasakoja kronikininkas Korėja, šeichas 
tuo metu atsiuntęs prie laivyno valtį su pasiuntiniu ir liepęs 
pasiteirauti, kodėl svetimšaliai apšaudę jo žmones ir išplaukę 
iš uosto. Jeigu svečiai yra įsižeidę, jis pasirengęs jų atsipra- 
šyti, nes norįs su jais gyventi taikoje ir draugystėje. 

Vadas paliepęs nugabenti į valtį visą pabėgusiojo locmano 
mantą ir drauge su šeicho pasiuntiniu krantan nusiuntęs Žua- 
ną Mašadų, vieną iš mirti nuteistųjų galvažudžių, kuriuos ve- 
žėsi drauge,— šis turėjo išsiaiškinti su Mozambiko valdytoju. 
Veltui portugalai laukė sugrįžtant Mašadaus. Jo bičiulis — ant- 
rasis galvažudys Rodrigišas — naktį peršokęs per laivo bortą, 
nuplaukė į krantą ir prisidėjo prie Mašadaus. Jiedu tėvynėje 
buvo drauge nužudę kažkokį žmogų ir abiem teismo nuospren- 
džiu reikėję gyvenimą pabaigti kartuvėse. Tik dalyvavimas ri- 
zikingoje ekspedicijoje juos išgelbėjo. 

Abu portugalai nuėjo pas šeichą, o vėliau stojo jam tarnauti. 
Čia itin pravertė tai, kad Mašadus mokėjo arabiškai. Jo bičiu- 
lis greitai miręs, tačiau pats Mašadus, pasak Korėjos, bastęsis 
pakrantėje, įkalbinėdamas čiabuvių genčių vadus palaikyti su 
portugalais gerus santykius. Vėliau, po kelerių metų, Mašadus 
pakliuvęs į Indiją ir ten ėjęs visokias atsakingas pareigas, o ga- 
liausiai tapęs Goa valdytoju. Matyt, jo nusikaltimo niekas nė 
neatsiminė. 

Laivams belaukiant palankaus vėjo, karštyje sudviso ir bai- 
gėsi gėlo vandens ištekliai. Salelėje jokių šaltinių nebuvo, to- 
dėl, norint parsigabenti vandens, reikėjo plaukti krantan ar- 
čiau miesto. Locmanas pažadėjo nuvežti portugalus tokion vie- 
ton, kur jie nesibijodami galėsią prisisemti statines. 

Naktį Vasko da Gama ir Nikolajus Koeljus trimis valtimis 
drauge su jūreiviais ir locmanu nusiyrė krantan. Tačiau, ma- 
tyt, locmanas tik ir taikstėsi, kaip čia pabėgus nuo svetimša- 
lių. Šie nė kiek juo nepasitikėjo, buvo surišę rankas už nugaros, 
užkimšę burną ir vedžiojosi jį už virvės, prašydami parodyti 
kokį šaltinį. Locmanas kiaurą naktį pramaklinėjo su portugalais, 
tačiau arba nemokėjo surasti gėlo vandens, arba nenorėjo 

parodyti jokio šaltinio ar upelio. Kitą rytą valtys sugrįžo tuščio- 
mis statinėmis. 

Pavakare portugalai, pasiėmę locmaną, vėl nusiyrė į krantą. 
Šį kartą vandenį pavyko surasti. Bet vėl sulėkė maurai — šei- 
cho žmonės su ietimis ir grasino užpulsią, jei svetimšaliai nesi- 
nešdinsią iš čia. Vasko da Gama liepė šaudyti iš bombardų. 
Maurai leidosi bėgti, ir tada portugalai galėjo prisipildyti sta- 
tines. 

Kovo 24-tą prie laivų atplaukė valtis su pasiuntiniu. Jis šau- 
kė, kad svetimšaliai daugiau tegu nė negalvoją išlipti krantan, 
šeichas juos taip prigriebsiąs, kad jie ilgai minėsią. 

Vasko da Gamą pagavo baisus įtūžis; jis įsakė pastatyti val- 
tyse bombardas, plaukti prie kranto ir gerai pamokyti maurus. 

Šie laukė portugalų prie greitosiomis suręstų lentinių įtvirti- 
nimų, lakstė po krantą, mosavo ginklais — svaidomosiomis ieti- 
mis —ir iš laidynių mėtė akmenis. Jūreiviai iš valčių atsakė 
bombardų salvėmis. Maurai pasislėpė už įtvirtinimų. Portugalai 
į juos šaudė tris valandas ir užmušė du šeicho vyrus. Tada val- 
tys grįžo prie laivų. 

Po pietų Vasko da Gama įsakė gaudyti ir apiplėšinėti maurų 
valtis bei imti nelaisvėn žmones, kurie yrėsi į sausumą, gelbė- 
damiesi nuo priešo, jau nebeslėpusio savo ketinimų ir leidusio 
prabilti patrankoms. Gašparas Korėja vis dėlto neigia, kad buvo 
šaudoma. Jis tvirtina visai priešingai: Gama neleidęs apšaudyti 
uoste stovinčių laivų, kad portugalų kas nepalaikytų piratais. 

Portugalams į rankas pakliuvo nemažai belaisvių (tame tarpe, 
matyt, ir bėglys locmanas; kronikose minima, kad jis vėliau 
Mombasoje antrusyk pabėgęs iš laivo) ir visokio turto — gražių 
audinių, puodų su aliejumi, dėžių su soromis, buteliukų su kve- 
piančiu vandeniu, arabiškų knygų ir kitokių dalykų, kuriuos 
admirolas išdalijęs vadams ir jūreiviams kaipo grobį. 

Kitą rytą portugalams pavyko prisisemti dar keletą statinių 
vandens. Vasko da Gama įsakė apie porą valandų patrankomis 
apšaudyti miestą, kad dar daugiau įbaugintų maurus. Tačiau 
didelės naudos iš to nebuvę. Tada portugalai ėmė ruoštis iš- 
plaukti. Tačiau palankaus vėjo vis nebuvo ir nebuvo. Laivai 
turėjo dar tris dienas lūkuriuoti prie Sanžoržio salelės. 

Kovo 28 dieną laivai galiausiai paliko Mozambiką ir buriavo 
toliau į šiaurę. Prie flagmano vairo stovėjo arabų locmanas. 
Portugalai nenuleido nuo jo akių. Sykį locmanas gal sumelavo, 

gal suklydo: kažkokią salų grupelę pavadino žemyno pakrante. 
Gama, aptikęs klaidą, įniršo, liepė locmaną pririšti prie stiebo 
ir negailestingai nuplakti, o šiam įvykiui pažymėti vieną iš sa- 
lų pavadino ,„Nuplaktojo sala“. 

Pakrantėje portugalai nutvėrė nedidelį laivelį, kuriuo plaukė 
senas arabas ir du negrai. Eskadros vadas liepė visaip kankinti 
arabą, kad šis ką nors pasakytų apie šių kraštų miestus. 

Balandžio 3 dieną portugalai atplaukė netoli Kilvos, pagrin- 
dinio šios pakrantės miesto, kuriam pavaldus buvo ir Mozambi- 
kas. Belaisviai jį vadino krikščionių miestu ir sakė, kad ten 
esą galybė perlų. Todėl Gama liepė čia sustoti, tačiau tamsoje 
apsiriko ir praplaukė Kilvą. Vėjas neleido eskadrai plaukti 
atgal, ir admirolas buvo priverstas buriuoti toliau į šiaurę, 
į Mombasą. 

Šis apsirikimas apsaugojo portugalus nuo didelio pavojaus: 
Kilvos šeichas, gavęs žinią apie Mozambiko bombardavimą, bu- 
vo pasirengęs prideramai sutikti portugalus ir aliai vieną juos 
išgalabyti. 

Bet keliautojus ištiko nauja nesėkmė: naktį iš balandžio penk- 
tos į šeštą, pora valandų prieš auštant, „Rafaelis“, plaukdamas 
visu greičiu, užšoko ant seklumos. Jūreiviai nėrėsi iš kailio, 
mėgindami nuplukdyti laivą nuo seklumos. Slinko valanda po 
valandos, bet visos pastangos buvo bergždžios. Pagaliau pati 
jūra jiems padėjo — kai vanduo aukščiau pakilo, „Rafaelis“ 
pats nuplaukė nuo seklumos, ir portugalų laivynas galėjo ke- 
liauti toliau. 


MOMBASOJE IR MALINDYJE 


Mombasiečių lipšnybė ir vylius. Flagmanas pakliūva ant 
seklumos. Belaisvių kankinimas. „Dievas nenorėjo, kad 
šiems šunims pasisektų!“ Arabų laivo užpuolimas. Drau- 
gystė su Malindžio šeichu. „Krikščionys“, atplaukę iš In- 
dijos. Locmanas Achmedas ibn Madžidas 


1498 metų balandžio 7 dieną eskadra artinosi prie Momba- 
sos, visų didžiausio uosto visoje Rytų Afrikos pakrantėje. Mies- 


tas, išsidriekęs uolėto pusiasalio šlaituose, su baltintais mūri- 

niais nameliais, portugalams atrodęs toks nuostabus ir taip pri- 
menantis tėvynės miestus, kad jūrininkai pasijuto lyg būtų 
pargrįžę Portugalijon. 

Eskadros pasitikti išplaukė laivas. Keletas arabų užlipo į flag- 
maną ,„Gabrielį“ ir pasiteiravo admirolo, iš kur jis plaukiąs, 
kas toks esąs ir ko ieškąs. Gama per vertėją liepė pasakyti, 
kad jam reikia maisto. Pasiuntiniai atsisveikino, pažadėję pa- 
gelbėti ir prisiekę draugystę. 

Tačiau Vasko da Gama sumetė, kad Mombasos valdytoją 
jau bus pasiekusios žinios apie sandūrį Mozambike, ir todėl po 
pasiuntinių apsilankymo tapo dar atsargesnis ir įsakė visiems 
gerai apsiginkluoti — tiek sveikiesiems, tiek ir ligoniams, ku- 
rių laivuose vėl netrūko. Gama neleido locmanui vesti laivų 
į uostą, nes bijojo išdavystės. Eskadra nuleido inkarus atviroje 
jūroje. Laivuose buvo sustiprinta sargyba. Naktis buvo tokia 
juoda, kad žibintai negalėjo išsklaidyti tamsos. Vadas įsakė 
sukurti ugnį geležiniame dėkle, kabančiame laivo paskuigaly- 
je. Kai ugnis kaip reikiant įsiliepsnojo, jūrininkai pastebėjo 
didelę arabų zabrą, vogčiomis slenkančią prie eskadros. Zabro- 
je sėdėjo gal koks šimtas vyrų su ietimis. 

Portugalai šūktelėjo plaukėjams ir išgirdo atsakymą, kad tai 
šeicho pareigūnai plaukią pasikalbėti su baltuoju kapitonu. Po 
akimirkos į „„Gabrielį“ ėmė ropštis ginkluoti maurai. Tačiau Ga- 
ma juos sulaikė ir leido užlipti į denį tik keliems kilmingie- 
siems. Maurai jėga mėgino prasibrauti į viršų, bet portugalų 
jūreiviai pastojo kelią neprašytiesiems svečiams. 

Derybos truko porą valandų. Svečiai ir šeimininkai pasikeitė 
mandagiomis kalbomis apie svetingumą ir bičiulystę, po jomis 
slėpdami tikrąjį vėlaus apsilankymo tikslą — maurai buvo at- 
plaukę žvalgybon. Jeigu įgulos nebūtų buvusios budrios, vėly- 
vieji svečiai staigiu antpuoliu būtų bandę paimti laivus. 

Mombasos uoste — plačioje, ramioje įlankoje — stovėjo labai 
daug arabų laivų bei čionykščių laivelių; visi jie buvo papuošti 
vėliavomis. Kai kurie laivai atrodė gana keistai — bambuko 
stiebais, iš žolės nuvytų virvių takelažais bei demblių burėmis, 
jų priekis buvo žemas, o vairagalis iškilęs. Maurai vėliau por- 
tugalams papasakojo, kad šie laivai atplaukę iš Malabaros pa- 
krantės Indijoje. 

Portugalų eskadros vadas, matydamas jų laivyną su vėlia- 
vomis, įsakė iškelti vėliavas ir savo laivuose. Prie jų atplaukė 

keletas kilmingų maurų. Mombasos šeichas, dėdamasis bičiuliu, 
per juos siuntė Gamai dovanas — gyvą avelę, nepaprastai daug 
labai didelių ir gražių apelsinų, citrinų bei cukrašvendrių, dvi 
statines gėlo vandens, o taipogi žiedą — kaipo pasitikėjimo už- 
statą. Tegul laivai plaukią į uostą, o jūrininkai, jei tik pano- 
rės, galės išlipti į krantą — jie būsią sutikti kuo širdingiausiai 
ir gausią visko, ko pageidausią. Mombasoje gyveną daug krikš- 
čionių, jie čia turį savo vyresnybę, ir svetimšaliai jūreiviai ga- 
lėsią drauge su jais pasimelsti savo dievui. 

Vasko da Gama nepasitikėjo šeichu ir įsakė ties laivų bortų 
žemesniosiomis vietomis ištempti tinklus, kad staigaus užpuoli-' 
mo atveju galėtų apsisaugoti nuo abordažo. Tačiau ir jis savo 
ruožtu, kaip draugystės įrodymą, nusiuntė šeichui dovaną — 
koralo karolius. Bet ir šį kartą Gama padarė stambią klaidą, 
nusiųsdamas turtingam valdovui tokį prastą daiktą; be to, ka- 
rolius šeichui įteikė ne koks nors aukštesnis asmuo, garbus 
pasiuntinys, bet tiktai du pasmerktieji mirčiai galvažudžiai. 
Gama nenorėjo rizikuoti kokiu nors aukštos kilmės vyru. 

Tuo tarpu pasiuntiniai Mombasoje buvo sutikti maloniai; jiems 
aprodę visą miestą ir davę po truputį visokiausių prieskonių, 
čia esą galima nusipirkti jų kiek tik nori. Pasiuntiniams pasi- 
taikę sutikti pirklių, nepanašių į maurus. Kronikininkas liudija, 
kad abu jie matę juos turint popierių su išpaišyta šventąja 
dvasia, kurią jie garbinę. Atrodė, čia iš tiesų gyvenama kažko- 
kių krikščionių. Veikiausiai tai buvo indų pirkliai. 

Pasiuntinių pasakojimas apie mombasiečių lipšnumą išsklai- 
dė admirolo įtarimus. Kitą rytą jis, paėmęs draugystės ženklan 
įkaitus, davė įsakymą įplaukti giliau į uostą. 

Tačiau, kaip pasakoja kronikininkas, dievas apsaugojęs portu- 
galus nuo arabų žabangų. Stiprios srovės genami, du laivai 
netyčiom susidūrę, o flagmanas užplaukęs ant seklumos. Ad- 
mirolas tuoj liepęs visai eskadrai nuleisti inkarus ir sustoti. 

Tada netikėtai išaiškėjusi klasta: maurai, buvę flagmaninia- 
me laive kaip įkaitai, pagalvoję, kad šeicho sumanymas — įvi- 
lioti svetimtaučius į uostą — atskleistas. Įkaitai iš baimės šokę 
į jūrą. Pasinaudoję sumaištimi, per bortą iššokę ir abu dar 
Mombasoje paimtieji locmanai (kitas kronikininkas teigia, jog 
mauras locmanas tyčia užplukdęs ,„Gabrielį“ ant seklumos), ir 
visi susiropštę arabų laivan. 

Portugalai tuo tarpu mėginę nuplukdyti „Gabrielį“ nuo sek- 

lumos. Laivo dugnas, laimė, nebuvęs įlaužtas. Vasko da Gama 
liepęs priplaukti prie flagmano kitam laivui ir į jį perkrauti 
visas patrankas, šaudmenis ir produktus, kad sumažėtų seklu- 
moje įstrigusio laivo svoris. Perkrovimas užtrukęs visą dieną. 
Galop prasidėjęs jūros potvynis. Laivas žymiai palengvėjęs, ta- 
čiau nuo seklumos nenuplaukęs. Tekę laukti kito potvynio. 

Ši nesėkmė baigtinai įsiutinusi Vasko da Gamą — „Gabrie- 
lis“ tebestovėjo ant seklumos, locmanai buvo pabėgę, ir eskad- 
ra likusi be kelrodžių. Pagautas beprotiško niršulio, jis. įsakęs 
atitempti į denį arabus, dar užsilikusius laive, ir liepęs juos 
kankinti, lašinant ant kūno verdantį aliejų. 

„Ruteiru“ apie tai sakoma: „Kai užėjo vakaras, vadas įsakė 
tardyti du maurus, buvusius pas mus, kad šie prisipažintų, jog 
prieš mus buvo sudarytas sąmokslas. Jie prisipažino, kad buvęs 
duotas įsakymas mus sučiupti, kai tik įplauksim uostan ir ne- 
bebūsim tokie budrūs, — norėta mums atkeršyti už piktadary- 
bes, įvvkdytas Mozambike. Tačiau, kankinimą dar sykį pakar- 
tojus, vienas Mauras surištom rankom metėsi į jūrą, o rytinės 
sargybos metu lygiai taip pat pasielgė ir antrasis.“ 

Niekam nebeliko abejonių dėl užpuolimo. Naktį portugalai 
laivų geležiniuose krepšiuose sukūrė dar didesnę ugnį, kad 
niekas neprislinktų nejučiom. 

Tačiau, kad ir kaip budrūs buvo portugalai, apie pusiaunak- 
tį maurai buvo jau čia. Prie eskadros vogčiom pričiuožė val- 
tys. Iš jų į lengvas bangas, sukeltas ramaus vandenyno alsa- 
vimo, paniro „plaukikai ir, priplaukę prie „Beriu“ bei „Rafae- 
lio“, bandė perkirsti inkarų lynus. Sargyboje stovėję jūreiviai, 
pasak kronikininko, pagalvoję, kad vandenyje pleškenasi žuvys, 
ir nieko nepermanę. Kiti maurai patyliukais užsikorę ant denio 
ir ėmę Nupiaustinėti takelažo virves. Galiausiai sargyba paju- 
tusi neprašytuosius svečius ir ėmusi šaukti bei lakstyti su žibin- 
tais. Laivuose kilęs sąmyšis. Mombasiečiai lynais nučiaužę źe- 
myn, sušokę į vandenį, ir laiveliai pranykę nakties tamsumoj. 
Bombardų šūviai, esą, nuskandinę keletą valčių. 

Kronikininkas pažymėjo: „Šie šunys bandė mums ir daugiau 
ką blogo padaryti, bet viešpats dievas nenorėjęs, kad jiems 
pasisektų, kadangi jie nepripažįstą mūsų dievo.“ 

Kitą rytą galima buvo viltis, jog potvynis nustums laivą nuo 
seklumos. Vanduo, burbuliuodamas bei putodamas, ėmęs kilti. 
„Laivas sudrebėjęs ir pasijudinęs, tačiau ir toliau likęs seklu- 

moje. Įgula garsiai meldusi visų šventųjų pagalbos. Antroji 
potvynio banga ūžtelėjusi „„(Gabrielį“ ir, jūreiviams garsiai džiū- 
gaujant, nuplovusi jį nuo seklumos. 

Balandžio 13 dieną eskadra pakėlė bures ir išplaukė iš Mom- 
basos. „Ruteiru“ autorius priduria: „Viešpats dievas malonin- 
gai panorėjęs, kad, mums plaukiant tolyn nuo šio miesto, visi 
mūsų ligoniai staigiai pasveiktų, kadangi oras čia yra labai 
sveikas.“ 

Tačiau „šie klastingieji šunys, kurių vylių atspėjęs pats vieš- 
pats“, atgabeno į laivą labai daug citrinų bei apelsinų — geriau- 
sių vaistų nuo skorbuto, vis dar tebekankinusio jūreivius. 

Vasko da Gamai žūt būt reikėjo susiieškoti kokį nors loc- 
maną, kuris parodytų kelią į Indiją. Todėl jis paliepė nuleisti 
inkarus už aštuoneto lygų nuo Mombasos ir nusaugoti kokį 
arabų laivą — galgi tarp belaisvių pasitaikysiąs ir locmanas. 
Kitą rytą portugalams pasisekė sučiupti nedidelį laivą. Juo plau- 
kusieji žmonės iš baimės ėmė šokinėti į jūrą, tačiau užpuolikai 
juos visus išgraibė iš vandens. Į portugalų nagus pakliuvo sep- 
tyniolika jūreivių, senas, kilmingas arabas su jauna žmona, 
be to, aukso, sidabro bei produktų, tačiau locmano nebuvo. 
Belaisviai sakė, kad kitame uoste — Malindyje labai dažnai at- 
silanką indų laivai, ir portugalai ten, be abejonės, rasią išma- 
ningą locmaną bei pasisamdysią jį kelionei į Indiją. 

Po šios piratiškos operacijos eskadra balandžio 14-tąją, lei- 
džiantis saulei, atplaukė prie Malindžio — per trisdešimt mylių 
į šiaurę nuo Mombasos — ir kitą rytą nuleido inkarus uoste. 

Nė vienas laivas nepasitiko svetimšalių laivyno, ir nebuvo 
žymu, kad kas nors būtų pastebėjęs atplaukusius laivus. 

Vasko da Gama nusprendė keisti taktiką, nes iš patirties Ži- 
nojo, kad smurtas ne visuomet duoda norimų rezultatų. Malin- 
dyje, matyt, jau sužinota, kad portugalai jūroje pagrobė mau- 
rų laivą. Šį įvykį reikėtų kaip nors užtušuoti,— galvojo admiro- 
las, — kitaip vargu ar galima tikėtis gauti kokį locmaną. O loc- 
manų čia esama, — tą sakė ir nelaisvėn paimtieji arabai. 

Portugalai išlaipino turtingąjį arabą ant siauros smėlio juos- 
tos, nusidriekusios toli į jūrą, prisakę papasakoti Malindyje 
apie taikingus svetimšalių ketinimus ir perduoti šeichui prašy- 
mą dėl maisto produktų bei locmano. 

Greit prie iškyšulio atsiyrė malindiečių laivelis, ir senasis 
arabas nuplaukė. Po pietų prie portugalų eskadros. atčiuožė 

Rytų pirkliai (iš senos miniatiūros) 


Arabų laivas vandenyne (iš senos miniatiūros) 

Markas Polds (pagal seną paveikslą) 


Enrikis Jūrininkas (pagal seną miniatiūrą) 


Gerosios Vilties ragas (pagal senq piešinį) 


Laivo buvimo vietos nustatymas (pagal seną piešinį) 


Sūkurinio viesulo sukeltas vandens stulpas vandenyne 
(pagal seną piešinį) 


Portugalijos karalius — donas Manuelis Laimingasis 
(pagal seną paveikslą) 


Vusko da Gama (pagal seną paveikslą) 


Pedrus Alvarišas Kabralas (pagal seną paveikslą) 

Fernanas Magelanas (pagal seną vario raižinį) 

Mozambiko negrai (pagal seną graviūrą) 
Kariai sergsti karavaną (pagal seną graviūrą) 


Indų kariai su drambliu (pagal seną graviūrą) 


Indijos maldyklos (iš kairės — musulmonų, iš dešinės — 
induistų šventykla) (pagal seną graviūrą) 

Indijos vakarinės pakrantės gyventojai (pagal seną graviūrą) 


Neštuvai Indijoje XVI a. (pagal seną graviūrą) 


Indų fusta (pagal seną graviūra) 


Indų laivas nendrinėmis burėmis (pagal seną graviūrą) 

Indų laiveliai (pagal seną graviūrą) 


Portugalų pirklys su savo tarnautojais Indijoje (pagal seną graviūrą) 

ilga, su apdangalu valtis. Senasis arabas pargrįžo į laivą. Jį 
atlydėjo kažkoks Malindžio valdininkas su valdovo pranešimu. 
Šeichas žadėjo portugalams būti draugiškas, duoti maisto ir loc- 
maną ir kvietė Vasko da Gamą į Malindį. Negrai irklininkai 
įkėlė laivan tris baltas juodgalves avis. 

Admirolas, kiek žinoma kronikininkui, nusiuntęs šeichui vie- 
nuolio sutaną, du koralų vėrinius, tris metalinius dubenis ran- 
koms mazgotis, kepurę, žvangaliukus ir du rietimus dryžuoto 
audeklo. 

Kitą dieną šeichas atsiuntęs admirolui šešias avis, taip pat 
daug prieskonių ir kvietęs jį susitikti. Šeichas išplauksiąs į jū- 
rą su zabra, o admirolas galįs pasilikti savo laive, — Gama atsi- 
sakė vykti į miestą ta dingstim, kad jo šalies karalius esąs už- 
gynęs jam palikti laivą ir išlipti krantan. 

Po pietų Malindžio šeicho zabra jau yrėsi prie eskadros. Ga- 
ma įlipo valtin ir nuplaukė pasitikti atvykstančiųjų. Abu laivai 
sustojo viens šalia kito. Tačiau pats šeichas nebuvo atplau- 
kęs,— matyt, bijojo klastos ir apgaulės,-- tik atsiuntęs sūnų — 
sosto įpėdinį. Šis buvo apsivilkęs šilkine mantija su žalio atla- 
so pamušalu, ant galvos turėjo puošnų tiurbaną ir sėdėjo bron- 
ziniame krėsle ant šilkinių pagalvių. Virš jo galvos vergai 
laikė didelį tamsiai raudono atlaso skėtį, o šalimais stovėjo 
pažas — žilas vyras — ir laikė jo ginklą — trumpą kardą pra- 
bangiai išpuoštose sidabrinėse makštyse. Šeicho sūnų lydėjo mu- 
zikantai, pūsdami dideles dramblio kaulo bei vario dūdas. 

Susitikimas buvo itin bičiuliškas. Šeicho sūnus pakvietė ad- 
mirolą bei jo pareigūnus į miestą. 

Tos pačios dienos vakare Vasko da Gama įsakė paleisti vi- 
sus maurų belaisvius, tuo įgydamas dar didesnę Malindžio šei- 
cho simpatiją. Pasak kronikininko, šeichas paleistaisiais belais- 
viais džiaugęsis labiau, negu kad jam būtų padovanotas visas 
miestas. 


Pagaliau portugalų eskadros vadas susirado bičiulių. Tačiau 
taip atsitiko vien dėl to, kad Malindžio valdovas pykosi bei 
varžėsi su Mombasos šeichu; jis tikėjosi paramos iš galingųjų 
svetimšalių, — tokie jam atrodė portugalai. 

Tačiau Vasko da Gama dar tebebijojo apgaulės ir išdavys- 
tės. Portugalai plaukiojo palei krantą tiktai gerai apsiginklavę, 
pasistatę valčių galuose bombardas, nors Malindžio šeichas, 

kaip teigė kronikininkas, ir buvęs kilnus musulmonas, turįs 
krikščionišką sielą. 

Savo ruožtu šeicho valtys irstėsi aplink portugalų laivus, ir 
Vasko da Gama paliepė iš kelių patrankų joms saliutuoti; mau- 
rai, pamatę bei išgirdę tokius galingus šūvius, labai apsidžiaugę. 

Pats admirolas su savo pareigūnais lipo į valtis ir plaukiojo 
palei krantą, kur rinkęsi dideli būriai žmonių ir sveikinę sve- 
timšalius. Pakrantėje buvę ir du raiteliai, kurie rodę portuga- 
lams dvikovos meną. Šeichas išėjęs iš savo pilies, sėdęs į neš- 
tuvus ir vykęs prie valties, norėdamas dar sykį susitikti su 
portugalų admirolu ir vėl pakviesti savo pilin jį ir jo pavaldi- 
nius. Tačiau admirolas buvęs labai atsargus ir vėl atmetęs 
kvietimą. 

Užtat jis mėginęs užmegzti ryšius su Indijos krikščionimis, 
nes uoste stovėję keturi jų laivai. Admirolas nusiuntęs prie jų 
valtį ir netrukus į Paulaus da Gamos laivą atplaukę indai, gra- 
žūs, tamsaus gymio vyrai juodomis barzdomis, ilgais, į kasas 
supintais plaukais, tik su apraišalais ant strėnų. Jie nevalgę 
jautienos, o jų kalba buvusi nepanaši į maurų kalbą. Su Ma- 
lindžio maurais jie, girdi, nėmaž nesidraugaują, todėl įspėjo 
portugalus pasisergėti — maurai esą klastingi. 

Su šiais „krikščionimis“ įvykęs įdomus nutikimas. „„Ruteiru“ 
apie tai rašoma: „Jiems parodė altoriaus paveikslą, kur šalia 
kryžiaus buvo pavaizduota dievo motina, laikanti ant rankų Jė- 
zų Kristų ir apsupta apaštalų. Kai indai išvydo šį altoriaus 
paveikslą, jie krito kniūbsti ant žemės ir, kol tik buvome šiame 
mieste, vis ėjo čionai melstis dievui. Ir jie čia nešė aukas — 
gvazdikus, pipirus ir kitokius daiktus.“ 

Matyt, įvyko nesusipratimas. Indai veikiausiai bus galvoję, 
kad svetimšalių paveiksle pąvaizduoti Indijos dievai — dievo 
motina Devaka ir jos sūnus Krišna. 

Kai Gama vėliau plaukęs valtimi prošal indų laivo, jie šaudę 
iš bombardų, kėlę rankas aukštyn ir šaukę: „Kriste! Kriste!" 
O paskui indai išsiprašę šeicho, kad leistų surengti portugalų 
garbei šventę savo laivuose. Puota buvusi labai triukšminga — 
su patrankų saliutu, fakelais ir didelėmis linksmybėmis. 

Taip besilinksminant ir bešvenčiant prabėgo visa savaitė. 
Maurai pakrantėje surengė šventę su muzika bei žirgų lenkty- 
nėmis ir leido raketas, norėdami pradžiuginti svečius. Be to, 
juos dosniai apdovanojo viskuo, kas reikalinga,— davė gėlo 

vandens, malkų, maisto produktų, jų tarpe daugybę visokiau- 
sių vaisių ir daržovių. Sunykę, pasiligoję jūrininkai pamažėle 
atkuto. 

Tačiau šeicho pažadėtasis locmanas vis dar nesirodė, ir es- 
kadra buvo priversta gaišuoti Malindyje. 

Admirolo kantrybė išseko. Nutaikęs progą, jis liepė pagrobti 
kažkokį aukštesnį valdininką, atvykusį į flagmaninį laivą, ir 
pasiliko jį įkaitu. Šeichui Vasko da Gama nusiuntė laišką, ka- 
tegoriškai prašydamas nedelsiant atsiųsti pažadėtąjį locmaną. 

Šeichas, kaip matyt, nenorėjo susipykti su naujaisiais bičiu- 
liais. Netrukus „Gabrielyje“ atsirado locmanas Achmedas ibn 
Madžidas, daugiau nei šešiasdešimties metų arabas, gimęs maž- 
daug 1430—1435 metais Džuliaroje, Omano pakrantėje. Jis bu- 
vo kilęs iš senos locmanų giminės. Patyręs vairininkas, jis ne 
tik puikiai mokėjo vesti laivus per Indijos vandenyną, bet bu- 
vo taipogi ir Žymus savo meto mokslininkas, arabų navigaci- 
jos mokslo žinovas. Jis buvo sudaręs daug kelio aprašymų — 
locijų — su tiksliomis žiniomis apie krantus, vėjus ir sroves, 
taip pat ir laivininkystės praktikos bei teorijos apibendrinimą, 
kuriam buvo panaudojęs senus arabų šaltinius bei savo paties 
stebėjimus. Devyniolika jo rankraščių dar ir dabar tebesaugomi 
Prancūzijos nacionalinėje bibliotekoje Paryžiuje. Portugalai gar- 
sųjį locmaną vadino Malemo Kanu, savaip perdirbę jo arabiš- 
kąjį titulą — Mualimas Kanaganas, kuris, apytikriai išvertus, 
reiškė „navigacijos meistras ir mokytojas". 

Apie tokį locmaną portugalų jūrininkai nė sapnuoti nesap- 
navo. Pasitarime, įvykusiame „Gabrielio“ laive, Vasko da Ga- 
ma įsitikino, kad locmanas iš tiesų yra savo dalyko žinovas, 
kad jis apsirūpinęs žemėlapiais ir moka naudotis instrumentais, 
esančiais portugalų laivuose. 

Eskadra, gavusi būtinų atsargų bei locmaną, galėjo išplauk- 
ti į jūrą. 


PER INDIJOS VANDENYNĄ 


Ant musono sparnų. Šnekos apie Indijos stebuklus. Ba- 
do šmėkla ir skorbutas. „„Pažvelkit, štai žemė, į kurią jūs 
taip veržiatės!“ Arabų locmano vaidmuo. Žvilgsnis į In- 
dijos istoriją 


Pradėjo pūsti palankus kelionei vėjas — pietvakarių musonas. 
Balandžio 24 dieną portugalų laivai ištempė bures ir paėmė 
kursą į šiaurės rytus — paskutiniąją kelio atkarpą į Indiją. 

Afrikos krantai išnyko jūreiviams iš akiračio. Praslinko gal 
kokios penkios dienos nuo to laiko, kai eskadra paliko Malindį, 
ir keliautojai vėl išvydo Didžiuosius bei Mažuosius Grįžulo 
Ratus, Šiaurės žvaigždę bei kitus šiaurinio pusrutulio šviesulius. 
Jie portugalams priminė tolimąją gimtinę. Tačiau keliautojai 
žinojo, kad musonas, be atvangos pūsdamas, gena juos vis to- 
liau ir toliau nuo Portugalijos. Ar bus bejmanoma grįžti namo- 
lei prieš šį galingąjį vėją? Reguliaria musonų kaita jie patys 
dar nebuvo įsitikinę, tiktai girdėję iš arabų jūrininkų bei loc- 
manų pasakojimų. 

Kiauras dienas spigino saulė, spėriai kopdama į be galo aukš- 
tą dangaus ruimą. Nuo žilpinančios jos šviesos, regėjos, dega 
visa jūra. Bangos šniokšdamos sūpavo eskadros laivus, ir šie 
sklendė į priekį lyg lengvi, pūkiniai debesys. 

Indija — ta keliautojų vilionė — kas dieną vis artėjo, ir jū- 
reivių tarpe nesibaigė šnekos, kokia ji esanti turtinga ir pilna 
stebuklų. 

Ten visi galėsią kaip mat pralobti. Vaikai ten žaidžią perlais, 
rubinais bei deimantais, o iš auksinių plokštelių statą Žaislinius 
namelius. Brangiųjų prieskonių ten tiek, kad nors kastuvu semk 
ir berk į maišus dykai. Ten augąs medis, kurio vaisiai primeną 
garbiniuotą ėriuką. Indijos upėse gyvenąs kažkoks sutvėrimas, 
raudantis it mažas vaikas. Jeigu kas einąs jo raminti, žvėris 
puoląs ant jo ir praryjąs. 

Ten esama milžiniškų gyvačių ir.dar didesnių paukščių. Vie- 
nas jų dedąs kiaušinius didumo sulig bažnyčios bokštu. Patelė 
perinti tokį kiaušinį penkerius metus. Kai imąs kaltis paukš- 
čiukas, kevalas plyštąs su tokiu trenksmu, jog sugriūvą visi 
aplinkiniai namai. 

Toje žemėje, kur dabar plaukianti eskadra, gyvena žmonės, 
turintys ne dvi, bet tiktai vieną koją. Tačiau ir su ta viena 
jie taip greitai einą, kad tik stebėtis tenka. Kojos pėda esanti 
tokia didelė, kad saulėtą dieną jos šešėlis dengiąs visą liemenį. 
Šie keistieji žmonės taip ir darą: prigulę pailsėti, jie pakelią 
koją aukštyn ir gulį pėdos paunksmėje. Jiems labai patinkanti 
vėsa, nes čionai saulė svilinte svilinanti. Karštis čia toks bai- 
sus, kad jūroje stačiai šuntančios žuvys ir išvirusios plūduriuo- 
Jančios vandens paviršiuje. 

Vienoje saloje esama -tokio milžiniško augumo žmonių, kad 
net baisu pažiūrėti. Jie turį tiktai vieną akį — pačiam kaktos 
vidury. O kitoje vietoje gyvenanti dar keistesnė žmonių rū- 
šis — begalviai. Jų kūnas pasibaigiąs sulig pečiais, o tarp jų 
įstatytos akys. 

Dar kitos salos gyventojus gamta apdovanojusi tokia dide- 
le viršutine lūpa, kad, eidami gulti, ja užsidengią visą veidą. 
Vėlgi kitoje saloje gyvenančių žmonių tokios ilgos ausys, kad 
jos siekiančios net kelius, tuo tarpu kitų veidai esą visiškai 
plokšti, be nosies ir burnos. Ten gzyveną ir nykštukai, jie bur- 
nos vietoj turį tik apvalią kiaurymę. Valgyti ar gerti jie ne- 
galį, tiktai Žįsti. Liežuvio nykštukai neturį, todėl negebą ir 
kalbėti; jų kalba — tai keistas švokštimas; primenantis gyvačių 
šnypštimą. 

Okeane taipogi buvo pilna stebuklų. Perplaukusi pusiaują, 
eskadra pateko į jūros pašvaistę, kuri naktimis raibuliavo blan- 
kiu, melzganu spindesiu. Žiežirbų bei ugnelių miriadai imdavo 
spindėti ramiame paviršiuje, o vėjui papūtus, it brangakmeniai 
sužvilgdavo ir bangos. Pridurmui kiekvieno laivo vandenyne 
driekėsi ilga, spindinti juosta; lygiai tokį patį pėdsaką palikda- 
vo ir žuvys, kurios išnerdavo paviršiun iš jūros gelmių. 

Tačiau žemė vis dar nesirodė. Vandens ištekliai tokiame karš- 
tymetyje sušvinko, Maistas gedo ir seko. Portugalus iš naujo 
užpuolė piktoji liga — skorbutas. Vandenyno gelmės vėl pra- 
rydavo naujas aukas, kurias kartkartėmis, sukalbėję trumpą 
maldelę, nuleisdavo per bortą į jūrą. 

Pasak Harto, tiktai Vasko da Gamos neišsenkanti energija ir 
geležinė valia gelbėjusi ekspediciją nuo negandų bei pražūties 
ir neleidusi laivų įguloms pakrikti. Vado visur būdavę pilna, 
jis skatindavęs jūreivius ir keldavęs jiems dvasią, pasakodamas 
apie Indijos stebuklus ir apie šlovę bei gausingas dovanas, ku- 

rias jie gausią, kai tik pargrįšią namo. Vasko da Gama nuolat 
rodęs gerą pavyzdį jūreiviams, pats nevengdamas darbo ir ne- 
ieškodamas lengvo ir malonaus būvio. Tačiau, kai niekas nebe- 
gelbėdavę ir drausmė pairdavusi, tada vadą pagaudavęs baisus 
įniršis — šaukdavęs ir keikdavęsis, daužydavęs jūreivius kumš- 
čiais ir grasindavęs juos rūsčiai nubausti. 

Pagaliau vieną dieną vandens paviršiuje pasirodę milžiniški 
mažų, raudonų vėžiukų būriai, net vanduo nuo jų atrodęs visai 
raudonas. Tai buvo ženklas, kad pakrantė jau nebe už kalnų. 
Be to, jūrininkai pastebėjo vandenyje ir laibas, gal uoilekties 
ilgumo, dėmėtas gyvates. Jų pasirodymas irgi liudijo, kad ne- 
toli sausuma. 

Gegužės 18 rytą stiebo pintinėje budėjęs jūreivis pastebėjo 
horizonte aukštą, vienišą kalną — tai buvo Indijos krantai. 

Tiesa, jie dar buvo toli — tik tamsus, mėlynas debesiukas, že- 
mai iškilęs virš rytų horizonto. Tačiau netrukus keliautojai jau 
galėjo įžiūrėti platų paplūdimį, kurį plakė neramios vilnys. 

Kitą dieną laivai atsidūrė visai netoli Malabaros pakrantės. 
Šėlo audra, ir per lietaus bei rūko maršką išniro vos įžiūrimi 
kranto kontūrai. Achmedas ibn Madžidas įsakė keisti kursą ir 
buriuoti tolyn nuo kranto, nes niekaip negalėjo nustatyti, kokį 
Indijos pakrantės rajoną jie yra pasiekę. 

Tiktai gegužės 20 dieną, kai akiratyje pasirodė aukštas iš- 
kyšulys, locmanas jau drąsiai galėjo pareikšti Vasko da Ga- 
mai: „„Atplaukėm! Mes esame į šiaurę nuo Kalikuto. Pažvel- 
kite, štai žemė, į kurią jūs taip veržėtės!“ Dvidešimt tris dienas 
jis vedė svetimšalius, musulmonų priešus, per vandenyną ir 
visiems laikams užsitraukė savo tautiečių neapykantą ir pa- 
nieką. 

Vienas XVI šimtmečio arabų istorikas taip yra parašęs apie 
Achmedą ibn Madžidą: prakeikti portugalai, prakeiktųjų fran- 
kų — vakarų europiečių tauta, pakliuvę į Indiją tik per atsi- 
tiktinumą. Jie nuplaukę ligi rytinės Afrikos, bet nė vienas jų 
tautietis nesugebėjęs rasti kelio į Indiją, kol jiems to neparodęs 
vienas gabus jūrininkas, vardu Achmedas ibn Madžidas. Su 
juo susibičiuliavęs portugalų vadas, kurį vadinę Almilandi (ad- 
mirolu). Jie susipažinę prie butelio, locmanas galutinai pasi- 
gėręs ir išplepėjęs apie kelią: ,Nesilaikykit kranto, bet leis- 
kitės tolyn į jūrą, paskui pasukit Indijos krantų link, ir jūs 
nepateksit bangų valion.“ Kai jie taip padarę, daug laivų išsi- 

gelbėję nuo pragaišties, ir jų skaičius Indijos vandenyne vis 
didėjęs. Iš Portugalijos plaukę daugiau ir daugiau laivų, jie 
ėmę stoti musulmonams skersai kelio, gaudę šiuos nelaisvėn, 
apiplėšinėję ir jėga užgrobinėję jų laivus. 

Istorikas neslepia, kokią baisią neapykantą arabų pirkliai 
jautę laimingiems konkurentams — portugalams, ir daro prielai- 
dą, kad, tiktai būdamas girtas, Achmedas ibn Madžidas galėjęs 
suteikti tokią svarbią paslaugą musulmonų priešams. 

Portugalų laivai palei krantą pamažiukais buriavo į pietus. 
Jų kelionės tikslas buvo Kalikutas — turtingas prekybos mies- 
tas bei uostas. 

„Portugalai buvo atplaukę į šalį, turinčią gana ilgą ir painią 
istoriją. "Bent keliais žodžiais reikia apie ją užsiminti, kad būtų 
suprantama, kodėl Indija nesuvienijo savo jėgų ir nesukilo prieš 
baltuosius užkariautojus. 

Tūkstantis metų prieš mūsų erą Indijoje susidarė keletas ver- 
govinių valstybių bei valstybėlių, kurių didžiumoje vyravo pat- 
riarchalinė vergovė. Apie šį laiką ir visuomeninius santykius 
liudija ir seniausi indų literatūros paminklai — senosios bei nau- 
josios vedos ir vėlesniųjų laikų tautos epai — Mahabharata 
ir Ramajana. 

Į Indiją, kaip jau buvo minėta, 326 m. prieš mūsų erą jsi- 
veržė Aleksandras Makedonietis. Tačiau nei jis, nei jo ainiai ten 
negalėjo įsitvirtinti, ir graikų kariuomenė iš Šiaurės Indijos 
netrukus buvo išvyta. 

Indijoje susikūrė pirma didelė valstybė, plytėjusi nuo šiau- 
rės ligi Dekano. Ji valdovo Ašoko (273—232 m. prieš mūsų 
erą) laikais pasiekė klestėjimo viršūnę. Budizmas buvo pa- 
skelbtas valstybine religija, jis greitai pasklido taip pat ir pie- 
tų bei rytų kraštuose. 

Tačiau neilgai trukus ši didžioji valstybė sužlugo. Indijos 
šiaurėn įsiveržė baktriečiai ir partiečiai, kurie čia ėmė steigti 
persų satrapijas. Maždaug mūsų eros pradžioje į Indiją įsiveržė 
skitai (sakai), o apie V amžių — hunai. Tačiau galiausiai indų 
valstybės susidorojo su įsiveržėjais. Tuo laiku ypač suklestėjo 
menas, architektūra ir mokslas. Indijos astronomai atrado, kad 
‘Žemė yra rutulys, besisukantis apie savo ašį, jie padalijo me- 
tus į dvylika mėnesių ir žinojo, kad esama taip pat ir ilgųjų 
metų. Matematikai naudojo skaičius ir dešimtainę skaičiavimo 
sistemą, O taip pat skaičių sekos sistemą bei padėjo pamatus 

algebrai. Buvo sukurti tokie garsūs literatūros paminklai, kaip 
„Hitopadeša“ („Vertingi patarimai“) ir „„Pančatantra“ („Penkios 
knygos“). Penktajame šimtmetyje gyveno žymus senosios Indi- 
jos rašytojas bei poetas Kalidasa, kuris ypač pagarsėjo savo 
drama „Šakuntala“. 

Vergvaldinė santvarka pamažu suiro, ir VI—VII amžiuje 
Indijoje įsigalėjo feodalizmas; jo pagrindas buvo nuo senovės 
likusi kaimo bendruomenė, kurioje žemdirbystė buvo glaudžiai 
susijusi su amatais. Bendruomenės nariai bendrai naudojosi že- 
me, pradžioje mokėdami feodalams tiktai duoklę. Vėliau feo- 
dalai pasiglemžė visą žemę. Mažytes valstybėles valdė radžos, 
kuriems priklausė žemės didžiuma, likusiąją jie išdalindavo 
savo vasalams. Tačiau baudžiava Indijoje neprigijo. Darbo 
visuomeninio padalijimo pagrindu išsivystė labai smulki kastų 
sistema. Iš budizmo ir brahmanizmo atskilo nauja religija — 
induizmas. 

Politiniu atžvilgiu Indija buvo tiek sudrumsta, o visuome- 
nės klasiniai prieštaravimai tokie dideli, kad šią šalį paly- 
ginti lengvai užkariavo galingi kaimynai — Vidurinių Rytų 
musulmonų feodalai. Mūsų eros X amžiuje, prasidėję užpuldi- 
nėjimai pridarė didelių nuostolių. 

XIII amžiuje užkariautojai musulmonai Indo ir Gango basei- 
nuose įkūrė platų Delio sultonatą, kuris, svetimšalių samdy- 
tųjų kareivių padedamas, laikė indus klusnybėje. Visa šalis 
buvo paskelbta musulmonų valstybės savastim. Valstiečiai ati- 
duodavo pusę derliaus iš nedrėkinamų žemių, o iš drėkina- 
mų — ligi dviejų trečdalių, be to, ėjo lažą. 

XIV amžiuje musulmonai įsibrovė į Dekaną ir, laimėję ke- 
letą kruvinų mūšių, nužygiavo ligi pat Indijos pietų, paverg- 
dami smulkias valstybėles, nesugebėjusias dėl feodalų kivirčų 
susivienyti bendrai kovai, ir jėga platindami islamo religiją. 
Delio sultonatas valdė beveik visą Indiją, bet paskui dėl ne- 
pasisekusių karų su Kinija ir Persija, taip pat dėl didelio vals- 
tiečių bruzdėjimo ėmė pamažėle irti. 1340 metais iš sultonato 
atpuoiė Bengalija, o 1347 metais — Dekanas, kur susikūrė ne- 
priklausomos Bahmanidų ir Vidžajanagaros valstybės. Delio 
sultonato irimas vyko labai sparčiai. Timūro vadovaujami, In- 
diją užpuolė mongolai ir 1398 metais nusiaubė Delį. Sultonatas 
daugiau nebejgijo nors kiek didesnės reikšmės. 

XV šimtmetyje visa Indija susidėjo iš indusų ir musulmonų 

nepriklausomų valstybių bei valstybėlių. Visų stipriausia iš jų 
buvo Bahmanidų valstybė Dekane su sostine Bidaru. 

Taipogi ir Dekane tarp Bahmanidų ir Vidžajanagaros didžių- 
jų valstybių vyko aštri kova, atvedusi jas prie suirimo ir pra- 
žūties. Bahmanidų valstybės teritorijoje susikūrė keletas sulto- 
natų, tarpe jų ir Bidžapūros valstybė, o Vidžajanagara, dar 
prieš portugalų pasirodymą Malabaros pakrantėje, suskilo į ke- 
letą smulkių valstybėlių. 

Taigi feodalinę Indiją, suskaidytą į daugybę valstybių ir vals- 
tybėlių, draskė karai ir nesantarvė, kurią, be kita ko, kėlė ir 
skirtingos religijos. Todėl ši žemė ir negalėjo duoti baltiesiems 
užpuolikams tinkamo atkirčio. 


LAIVAI PRIE KALIKUTO 


Į krantą siunčiamas žvalgas. „Koks velnias čia atnešė 
portugalus?“ Pirmasis bičiulis. Kalikutas — turtingas pre- 
kybinis miestas. Admirolas griebiasi melo. Pasiuntiniai 
vyksta pas radžą 


1498 metų gegužės 20 dienos vakare portugalų laivai nulei- 
do inkarus prieplaukoje priešais Kapokatę — apie pusantros ly- 
gos nuo kranto ir porą lygų į šiaurę nuo Kalikuto. Dar tolė- 
liau į šiaurę nuo Kapokatės buvo Pandaranės miestelis. 

Prie laivų kaip mat atsiyrė keturios indų valtys — almadijos. 
Irkluotojai, pasiteiravę, iš kur svetimšaliai atplaukė ir kokios 
jie tautybės, vėl pradingo tamsoje. 

Aplinkui portugalų laivyną šmižinėjo valtys. Žvejai su fake- 
lais ir žibintais rankose viliojo žuvis, ir šios, verždamosi į švie- 
są, liuoksėjo iš vandens ir pačios krito į valtis. Kronikininko 
liudijimu, portugalai pirmą sykį išvydę tokį žvejybos būdą. 

Budrūs sargybiniai sekę, ar tiktai negresianti indų užpultis. 
Niekas nežinojo, kaip čia juos pasitiks. Juk jie buvo svetimos 
šalies karaliaus žvalgai, privalėję išsiaiškinti, kokie turtai slypi 
šioje žemėje ir kokio stiprumo yra čionykščiai valdovai, be to, 
kas čia gyvena — bičiuliai ar priešai. 

Kitą dieną prie flagmaninio laivo vėl atplaukė indų valtys. 
Vasko da Gama pasišaukė Žuaną Nunišą, aukštą, liesą viena- 

akį vyrą, apkrikštytą žydą bei nuteistą nusikaltėlį, mokantį 
arabų ir senąją hebrajų kalbas. Vertėjui teko pavojinga misi- 
ja — plaukti į krantą žvalgybon. Gašparas Korėja rašo, kad 
Žuanas Nunišas buvęs labai suktas vyras ir, dėdamasis atplau- 
kęs pakrantėn nusipirkti maisto, iš tikrųjų iššniukštinėjęs vis- 
ką, kas dedasi mieste. 

Krante svetimtaučio laukė didelė minia žmonių. Nunišą jie 

nuvedė pas arabus. Tuojau paaiškėjo, kad šiame mieste euro- 
piečiai pirkliai gerai pažįstami, netgi mokama jų kalba. 
"Apie Nunišo vizitą krante „Rulteiru“ autorius rašė: ,„ ...Va- 
das siuntė jį į Kalikutą, tačiau jo palydovai nuvežė jį pas du 
Tuniso maurus, mokančius kastilietiškai bei genujietiškai, ir 
pirmasis jų pasveikinimas buvęs toks: „Po velnių! Kas tave 
čia atnešė?“ Jie paklausę Nunišą, ko mes iešką tokioje toly- 
bėje, ir šis jiems atsakęs: „Mes atėjom ieškoti krikščionių ir 
prieskonių." Tada maurai tarę: „Kodėl gi nei Kastilijos karalius, 
nei Prancūzijos valdovas, nei Venecijos sinjorija nė vieno čia 
neatsiuntė?“ Į tai Nunišas atsakęs, kad Portugalijos karalius 
aniems to neleidęs, o maurai patvirtino, kad taip ir reikėję 
pasielgti. Tada jie pavaišino pasiuntinį kvietine duona ir me- 
dum. Pavalgęs jis sugrįžo laivan drauge su vienu iš minėtųjų 
maurų, ir šis, vos užkėlęs koją ant denio, taip sušukęs: ,„„Būkit 
pasveikinti! Būkit pasveikinti! Čia vien rubinai, vien smarag- 
dai! Puolę ant kelių, dėkokit dievui už tai, kad jis atvedė jus 
į šią žemę, kur tiek daug lobių!“ 

Mes buvom baisiai nustebę, girdėdami jį taip kalbant, ir ne- 
galėjom patikėti, kad tiek toli nuo Portugalijos būtų koks žmo- 
gus, mokantis mūsų kalbą.“ 

Arabą, vardu Elmasudas (portugalų istorikai šį vardą, reiš- 
kiantį „laimingasis“, pavertė Monsaidu), pakvietė pas Vasko 
da Gamą deryboms. 

Monsaidas gerai pažinojo portugalus. Sykį jis jau buvo su 
jais prekiavęs Šiaurės Afrikoje ir išmokęs jų kalbą. Dabar jis, 
matyt, nujautė, kad netrukus portugalai ims šeimininkauti šito- 
je pakrantėje, ir nusprendė eiti su jais ranka rankon. 

Ir iš tiesų Monsaidas daug kuo pasitarnavo portugalams, kol 
tik šie buvo Kalikute. Dėl tokio poelgio vėliau jis pelnė savo 
tautiečių neapykantą ir buvo priverstas nuo jų pykčio išsi- 
danginti su portugalais. 

Kronikininkas Korėja netgi teigia, kad Monsaidas iš tikrųjų 
buvęs kažkoks ispanas — Alonsas Peresas, kilęs iš Sevilijos. 
Penkerių metų vaiką jį pagrobę arabai, nusivežę į tolimus kraš- 
tus ir auginę kaip mMusulmoną, bet dievas žinojęs, kad jo siela 
linkstanti prie krikščioniškojo tikėjimo. 

Visą vakarą Vasko da Gama klausinėjo Monsaido apie In- 
diją, jos valdovus ir miestus, apie prekybą prieskoniais. Gudru- 
sis arabas greitai užuodė, ko iš tikrųjų nori portugalai, todėl 
jis apsimetė tikįs, jog svetimšaliai atplaukę ieškoti krikščio- 
nių. Pasakodamas apie šią šalį, jis nesigėdydamas priskyrė prie 
krikščionių visus indus, kurie nebuvo musulmonai. 

Malabaroje — siauroje juostoje Indijos pietvakarinėje pakran- 
tėje (nuo 12“ š. pl. ligi Komorino iškyšulio) — spietėsi daugybė 
smulkių valstybėlių, kurios varžėsi tarpusavyje ir stengėsi pa- 
siglemžti kuo didesnį pelną iš prekybos. Malabaros geografinė 
padėtis buvo itin patogi — ji buvo musonų juostoje, be to, čia 
kryžiavosi keliai, einantys iš visos Indijos, Ceilono, Malajų, In- 
donezijos ir Kinijos į Persiją, Arabiją bei Afriką. 

Visų turtingiausias ir įžymiausias Malabaros miestas buvo 
Kalikutas. Ne veltui Vasko da Gama iš Malindžio plaukė tiesiai 
į čia. Taipogi ir Afanasijus Nikitinas savo laiku buvo išgyręs 
šį miestą, kaip vieną svarbiausių Indijos uostų. 

Tačiau uostas nebuvo itin geras, laivai negalėjo rasti prie- 
globsčio upių žiotyse, o jūra buvo tokia sekli, kad čia galėdavo 
sustoti tik nedideli laivai. Pakrantės niekas neužstojo nuo jūros 
vėjų. Miestas taipogi neatrodė itin gražus. Ten daugiausia buvo 
nedideli nameliai, pavermu nusitęsę po keletą kilometrų palei 
siauras, vingiuotas gatves ir kanalus. Ištisai žaliavo lieknos 
kokoso palmės ir juodųjų pipirų krūmai. Šiame palmių mieste 
vyko plati, veikli prekyba. Jūros pakrantėje stovėjo dideli pre- 
kių sandėliai. Dėžėse, ryšuliuose ir maišuose, gerai apsaugo- 
tos nuo drėgmės, buvo sudėtos įvairiausios prekės: kiniškas šil- 
kas, ploni medvilniniai indų audiniai, gvazdikai, muškato rie- 
šutai, kamparas, cinamonai, pipirai, visokiausios gyduolės, 
dramblio kaulas, kopra — džiovinti kokoso riešutų branduoliai, 
virvės iš kokoso palmės plaušų, įvairi vertinga mediena. Šios 
prekės iš Kalikuto būdavo gabenamos į Raudonąją jūrą, o iš 
ten toliau, į vakarus. 

Miesto turguje šurmuliavo galybė žmonių ir skambėjo de- 
šimtys kalbų. Tenai indų tarpe galėjai matyti arabų, persų, 

siriečių, turkų, negrų, birmiečių ir siamiečių, kinų, malajiečių 
bei kitokių tautų ir genčių atstovų. 

Turguje galėjai nusipirkti, ko tik reikia, o ypač maisto ir 
drabužių. Prekių buvę per akis, ypatingai vaisių bei žuvies, 
taipogi prekiauta ir narkotikais — hašišu, durnaropėmis bei 
opijum. 

Nagingi meistrai iš dramblio kaulo, vėžlio kiauto ir jūros 
kriauklių dirbo įstabius papuošalus; kojų bei rankų apyrankes 
ir žiedus. 

Itin pagarsėję buvo brangakmenių šlifuotojai. Juvelyrai par- 
davinėjo deimantus, perlus, safyrus, rubinus, smaragdus, ame- 
tistus ir kitokius akmenis. 

Kalikutas buvo turtingas miestas. Jį valdė radža, valdovas, 
vadinamas samorinu (iš sanskrito kalbos žodžio ,„samundra“— 
jūros valdovas, kurį portugalai iškreipė — pavertė samorinu). 

Samorinas buvo padaręs Kalikutą didžiausiu uostu visoje 
Malabaroje. Prekybą skatino taipogi ir stiprus laivynas bei 
ypatingos privilegijos, kurias samorinas suteikė musulmonams. 
Kalikute buvo nustatyti žemi muito mokesčiai — pustrečio pro- 
cento nuo įvežtų prekių kainos, —ir juos reikėdavo įmokėti, 
tik pardavus prekes. 

Kalikuto samorinas buvo pats turtingiausias ir įtakingiausias 
valdovas visoje Malabaros pakrantėje. Kiti miestai mokėjo jam 
duoklę. Portugalai buvo girdėję — samorinas esąs toks galingas 
valdovas, kad galįs surinkti šimtą tūkstančių karių drauge su 
visais savo vasalais ir bendrininkais. Pats jis neturįs didelės 
kariuomenės. 

Stipriausi samorino vasalai buvo Kananūra, esanti į šiaurę 
nuo Kalikuto, ir Kočino valstybė pietuose. Kočino radža buvo 
laikomas visos Malabaros dvasiniu vadovu, nes jo valdomoje 
srityje buvo induizmo kulto vieta Kolana (arba Kilona). Pri- 
spaustųjų miestų radžos taip ir tykojo nusikratyti Kalikuto 
viešpatavimu. Klastingieji portugalai, apie tai sužinoję, netru- 
ko panaudoti šią nesantarvę saviems tikslams. 

Iš svetimšalių didžiausią įtaką Kalikute turėjo arabai, gyve- 
nę visoje Malabaros pakrantėje. Per jų rankas, tiesą sakant, ėjo 
visa jūrų prekyba. Be to, jie atlikdavo tarpininkų vaidmenį, 
supirkinėdami pigiomis kainomis prekes vidiniuose Indijos ra- 
jonuose ir po to jas pardavinėdami pakrantėje. 

Arabai Kalikute naudojosi dideliu svetingumu, gyveno savo 

kvartaluose, rengėsi tautiniais rūbais. Jų sankrovos ir parduo- 
tuvės buvo išsimėčiusios po visą miestą. Arabai turėjo savo 
teisėjus ir dvasininkus, turėjo savo mečetes. 

Portugalų atsidanginimas didžiausią grėsmę kėlė arabų inte- 
resams. Iš indų pusės portugalai galėjo laukti mažesnio pa- 
sipriešinimo. 

Indai buvo susiskirstę į keletą kastų. Didžiausią reikšmę tu- 
rėjo braminų kasta, kuri buvo laikoma aukščiausia ir turėjo 
visų didžiausias privilegijas, ir karių kasta — nairiai, kurie, kaip 
ir braminai, neturėjo teisės maišytis su kitomis, žemesnėmis 
kastomis. Vien tik nairiai turėjo ginklus. Jie jau nuo septyne- 
rių metų amžiaus specialiose mokyklose būdavo ruošiami ka- 
rinei tarnybai. Paprasti žmonės neturėjo jokios įtakos politi- 
niam gyvenimui. 

Vyravo induizmo religija, tačiau netrūko ir islamo išpažin- 
tojų, ypač žemesnėse kastose. 

Kai kuriuose Malabaros miestuose nuo seno buvo ir krikš- 
čionių — nestoriečių brolijų. Todėl pradžioje portugalai daugu- 
mą indų palaikė krikščionimis. 

Vasko da Gama, pasitaręs su kapitonais ir kitais pavaldiniais, 
nusprendė apdumti Kalikuto gyventojams akis — papasakoti 
jiems, kad atplaukusieji portugalų laivai — tai tik didelio, ga- 
lingo laivyno dalelė. Per audrą laivai išsiblaškę, Vasko da Ga- 
ma atitrūkęs nuo laivyno, pakliuvęs Kalikutan visai netyčia, 
ir dabar kas dieną laukiąs atplaukiant kitų laivų. Jie gabeną 
brangias dovanas bei karaliaus pasiuntinį, lydimą prašmatnios 
svitos. Vasko da Gama esąs tik eskadros vadas. Laivai į čionai 
buriavę dvejus metus. Vietos gyventojai, išgirdę, kad greitai 
atplauks dar daug svetimtaučių laivų, be abejo, vengs užka- 
binti portugalus, — taip sprendė Vasko da Gama. 

Tačiau žinios apie portugalų sandūrį su maurais Rytų Afrikos 
pakrantėje, matyt, buvo atklydusios ir čionai. Gana greit kali- 
kutiečiai susivokė, kad jų šalin atsidangino šnipai, jūros plė- 
šikai, kurie melu bando paslėpti savo tikruosius ketinimus. 

Iš Monsaido Gama sužinojo, kad samorinas tuo metu esąs 
kaimyniniame mieste, ir nusiuntė pas jį su laišku vertėją Fer- 
naną Martinšą, dar vieną portugalą bei Monsaidą: į Kalikutą 
atplaukęs Portugalijos karaliaus pasiuntinys su savo valdovo 
laiškais. Jei samorinas pageidaująs, juos bemat jam pristatysią. 

Samorinas priėmė abu portugalus labai draugiškai ir dosniai 
juos apdovanojo brangiais audeklais. Gamai jis siuntė širdin- 
gus sveikinimus ir prisiekė bičiulystę. Samorinas, kaip atrodė, 
iš tiesų džiaugėsi svetimšalių pasirodymu: juk Kalikuto gerovė 
priklausė nuo prekybos. 

Samorinas pranešė admirolui netrukus grįšiąs į Kalikutą, be 
to, nusiuntė portugalams locmaną, kad šis nuvestų laivus į ge- 
resnį, saugesnį uostą prie Pandaranės, kur paprastai apsisto- 
davo svetimšalių laivai. O šiuo metu portugalai esą nuleidę 
inkarą uolėtoje vietovėje. Tai esanti prasta vieta laivams sto- 
vėti. 


SVEČIUOSE PAS SAMORINĄ 


Būti viskam pasirengusiems! Iškilminga procesija. Stab- 
meldžių šventykloje. Puota pilyje. Diplomatiškos derybos 


Vos tik laivai spėjo nuleisti inkarus Pandaranėje, esančioje 
į šiaurę nuo Kalikuto, pas Vasko da Gamą atvyko samorino 
pasiuntinys ir valijas — miesto galva su dviem šimtais karių. 
Samorinas, esą, jau grįžęs Kalikutan ir kviečiąs portugalų admi- 
rolą į svečius. 

Valijas taipogi neužmiršo papasakoti, kokiu keliu portugalai 
ir jų svita vyksią ir kokios ceremonijos būsiančios pakeliui 
bei radžos rūmuose. Tačiau diena jau ėjo vakarop, todėl Vasko 
da Gamos pageidavimu susitikimas buvo atidėtas kitam rytui. 

Ankstų kitos dienos, gegužės 28-osios, rytą Vasko da Gama, 
lydimas trisdešimties vyrų, išvyko pas samoriną. Visi portu- 
galai buvo apsivilkę geriausiais 1r puošniausiais rūbais. Svitą 
lydėjo trimitininkai ir vėliavnešiai, nešini vėliavomis ir štan- 
dartais. Laivuose admirolo garbei aidėjo patrankų salvės. 

Vasko da Gama buvo gana atsargus — įsakė laivuose pasta- 
tyti bombardas. Broliui Paului jis pavedė vadovauti visiems 
laivams, o Koeljui — budėti su ginkluotais vyrais valtyse netoli 
pakrantės ir laukti admirolo. Jeigu Vasko da Gama dėl kokio 
sandūrio ar nutikimo nebesugrįžtų į laivą, tegu flotilė nedels- 
dama plaukianti į Portugaliją pranešti karaliui apie ekspedici- 
jos pasiekimus bei surastąjį jūros kelią. Tegul brolis nė gal- 

voti nedrįstąs apie Vasko išgelbėjimą — jis tik prarasiąs laivus, 
ir visos jo pastangos būsiančios bergždžios. 

Admirolas taręs: „Niekas negali žinoti, kas po akimirkos ga- 
li mums nutikti. Bet mes turim būti viskam pasiruošę. Nevyk- 
dyk nė vieno įsakymo, kokį tau beatneštų mano vardu. Jeigu 
aš negrįšiu, nesikrimsk dėl manęs, bet tuoj pat su visais laivais 
skubėk namolei. Tegul mūsų karalius, kaip mokės ir norės, nau- 
dojasi tuo, ką esam atradę!“ 

Paulus da Gama jam taip atsakęs: „Jeigu tau, pasitelkę klas- 
tą, ką nors padarys, aš šiame mieste akmens ant akmens ne- 
paliksiu, jei tik patrankos įstengs tai padaryti." 

Krante, žaliais krūmais nužėlusioje laukymėje, portugalus pa- 
sitiko ginkluoti kariai nairiai, ir užgrojo didelis orkestras. Mu- 
zikantai pūtė ilgus trimitus anafilas ir nedideles dūdeles bei 
grojo cimbolais. Gama ir valijas, eskorto vadas, pasikeitė svei- 
kinimais. 

Tada Gama buvo pasodintas į puošnų palankiną, apdengtą 
žaliu, pusmėnuliais išmargintu baldakimu. Palankiną, pakabintą 
ant bambukinio turėklo, nešė šeši vyrai — trys priekiniame tu- 
rėklo gale, trys — užpakaliniame, o kitas šešetas risnojo šalia, 
kad galėtų kas akimirką pakeisti draugus. Kad būtų lengviau 
išlaikyti ritmą ir nesusimaišytų žingsnis, nešikai traukė mono- 
tonišką melodiją. 

Pakeliui eskortas sustojo Kapokatėje. Ten portugalai buvo 
ta žuvimi. Tada visi susėdo į valtis ir žemyn upe, kuri tekėjo 
lygiagrečiai jūros krantui, nuplaukė į Kalikutą. 

Abiejose upės pusėse, išvilkti ant kranto, smėlyje tįsojo 
dideli indų ir arabų pirklių laivai. Nesuskaitoma daugybė lai- 
velių sekė svečiams iš paskos, taip pat ir krantuose buvo žmo- 
nių knibždėlynė. 

Nuplaukę apie lygą, visi vėl išlipo krantan, ir eskortas, ly- 
dimas didelio smalsuolių būrio, patraukė keliu į miestą. 

Priekyje žengė būgnininkai, mušdami būgnus, o aplinkui pro- 
cesiją ant žirgų jojo kariai, vaikydami perdaug įkyrius žmo- 
nes, atskubėjusius čia pažiopsoti į prašmatniąją eiseną ir ne- 
matytus svetimtaučius. Moterys, iškėlusios vaikus ant rankų. 
bėgo įkandin. 

Kalikute, pačiam miesto pakrašty, portugalai buvo nuvesti 
į šventyklą. Baltai apsitaisę šventikai, iškilmingai vaikščiodami, 

atlikinėjo ceremonijas mažoje šventyklėlėje, kur svetimšaliai 
nebuvo įleisti ir kur, pasak kronikininko, stovėjusi dievo moti- 
nos statula. Bent jau portugalams taip atrodę; taipogi ir indai, 
rodydami į statulą, šaukę: „Marija, Marija!“ Visko gali būti, 
kad šventyklos prieblandoje kokia nors skulptūra ir buvusi pa- 
naši į dievo motiną Mariją. Bet veikiausiai tai buvo indų dievo 
Krišnos motina arba netgi raupų deivė „Motina Mari“, kurią 
indai labai garbinę. 

Portugalai tiek mažai tenutuokė apie indų religiją, kad iš 
tikrųjų galėjo jų šventyklas palaikyti krikščionių bažnyčiomis. 
Vasko da Gama šioje stabmeldžių šventykloje parpuolė ant ke- 
lių ir kalbėjo maldas. 

Nežinomasis „„Ruteiru“ autorius, kuris dalyvavo ceremonijoje 
ir viską matė savo akimis, taip rašė apie apsilankymą šven- 
tykloje: 

„Čionai jie nusivedė mus į didelę bažnyčią... Bažnyčia pa- 
statyta iš tašytų akmenų ir išgrįsta plytomis, o šalia pagrindi- 
nio įėjimo kyla bronzinė kolona, ilgumo sulig laivo stiebu, 
pačioje jos viršūnėje — į gaidį panašus paukštis. Be to, ten yra 
dar viena kolona, ilgumo sulig žmogum, ir labai stora. Bažny- 
čios viduj yra koplyčia, kuri visa sumūryta iš tašyto akmens, 
ji turi duris, ganėtinai plačias Žmogui įeiti, ir akmeninius laip- 
tus, kuriais galima užkopti ligi tų durų, ir tos durys buvo iš 
bronzos, o ten viduj yra nedidelė skulptūra, kurią jie sako 
esant dievo motina, o prie sienų priešais pagrindinį įėjimą bu- 
vo septyni nedideli antkapiai. Šioje bažnyčioje vadas išklausė 
pamaldų, o su juo taipogi ir mes; mes nepatekom į minėtosios 
koplyčios vidų, nes jų papročiu jie nė patys ten Nneiną, vien 
tik bažnyčios tarnai, kurie vadinasi kafijais... Šitie kafijai 
apšlakstė mus švęstu vandeniu ir davė kažkokių baltų žemių, 
su kuriomis tos valstybės krikščionys turi paprotį pasitrinti 
kaktą, krūtinę, sprandą ir alkūnes. Jie davė tos baltos žemės 
ir vadui, kad jis pasitrintų. O vadas paėmė ją ir davė kažkam 
palaikyti, sakydamas, kad vėliau tai padarysiąs. 

Ir dar daug šventųjų buvo išpaišyta ant tos bažnyčios sienų. 
O šventieji buvo su aureolėmis aplink galvą ir pavaizduoti jie 
neįprastai: jų dantys buvo tokie dideli, kad lindo per visą colį 
iš burnos, ir kiekvienas šventasis turėjo po keturias ar penkias 
rankas.“ 

Šventyklos papėdėje buvo akmens plokštėmis išklotas tvenki- 

nys. Tikintieji prieš pamaldas laipteliais nulipdavo prie van- 
dens ir apsimazgodavo, kad nusiplautų nuodėmes. 

„Rafaelio“ raštvedys išreiškė abejonę, ar piešiniai šventyk- 
loje ir skulptūros tikrai vaizduojančios šventuosius. Parklupęs 
šalia Vasko da Gamos, jis kalbėjęs poterius, protarpiais šnipštel- 
damas: „Jeigu čia šėtonai, tai aš juk vis tiek meldžiuosi tikra- 
jam dievui.“ Nugirdęs šnabždesį, admirolas šyptelėjęs, o tai, 
pasak kronikininko, atsitikdavę gan retai. 

Visko gali būti, kad Vasko da Gama nujautė teisybę. Juk 
jis atsisakė priimti iš indų šventikų „baltąją žemę“ ir išsitepti 
ja. Greičiausiai jis iš Monsaido buvo patyręs, kad ji susideda 
iš džiovinto karvių mėšlo, pelenų ir sutrintos sandalo medienos, 
o viskas suminkyta ryžių nuovire. 

O gal admirolas pagalvojo, jog čia iš tikrųjų gyvenama 
krikščionių, kurie tik atskilę nuo tikrojo katalikų tikėjimo ir 
kitaip meldžiąsi dievui, jeigu jau jis pavaizduotas su keliomis 
rankomis ir smailais dantimis. Tačiau ne laikas buvo piktintis 
tokiomis šventvagystėmis. Kai portugalai įsitvirtinsią šiuose 
kraštuose, tada bažnyčia rasianti priemonių priversti šiuos at- 
simetėlius grįžti prie tikrojo tikėjimo. 

Palikę šventyklą, portugalai leidosi toliau, o muzikantai vėl 
mušė būgnus, pūtė trimitus ir dūdeles. Palyda, pasak kroniki- 
ninko, parodžiusi svetimšaliui didelę pagarbą — dar didesnę, ne- 
gu Ispanijos karaliui. Gatvėse šurmuliavę minios žmonių. Vien 
ginkluotų vyrų buvę apie du tūkstančiai. Žmonės ropštęsi net 
ant stogų. 

Kelionė iš laivų į rūmus truko kone visą dieną, ir portugalai 
pasiekė tikslą tiktai prieš pat saulėlydį. Jie pagal visas cere- 
monijas turėjo praeiti pro ketvertą vartų, kuriuos sergėjo mar- 
gais rūbais vilkintys vyrai su ilgomis bambuko ietimis ran- 
kose. 

Ten, kaip rašo kronikininkas, buvusi tokia kamšatis ir taip 
laužė šonkaulius, kad prie vartų buvę sužeisti net keli žmonės, 
o eskortas tik vargais negalais pralaisvinęs procesijai kelią. 

Pagaliau portugalai galėjo atsistoti priešais Kalikuto valdovą. 
Samorinas, juodbruvas vyriškis, priėmė svetimtaučius nedidelė- 
je salėje, sėdėdamas soste, kurį klojo žalias aksomas. Už jo 
stovėjo du vergai su milžiniškomis vėduoklėmis ant ilgų kotų. 
Valdovas vilkėjo puošnia balto šilko liemene, juosėjo raudona 
juosta, o jo krūtinė buvo nuoga. Ilgi, juodi jo plaukai perlų 

vėriniu buvo suveržti į mazgą. Rankų ir kojų riešus puošė 
sunkios auksinės apyrankės ir žiedai. Valdovas stačiai tviskėjo 
brangakmeniais. Samorino kaklą vijo dvigubas perlų vėrinys 
ir dailiai nukaldinta auksinė grandinėlė. 

Jis kramtė betelio lapus, o jam iš kairės stovėjo didelis, tal- 
pus, sunkus auksinis dubuo, į kurį jis išspiaudavo kramtalą. 
(Betelio lapai būdavo paruošiami šitaip: betelio riešuto — bete- 
lio palmės vaisiaus griežinėlį drauge su kreidos košele įsuk- 
davo į šviežią betelio pipirų lapą, dar pridėdavo gambiro — 
raugalo, gauto iš kažkokio augalo. Tokį tumulą kramtydavo. 
Seilės palikdavo raudonos nuo betelio pipirų lapų, bet dantys 
nepajuosdavo.) 

Taip pat ir dešinėj valdovo pusėj stovėjo didelis auksinis 
indas, — jame buvo laikomi betelio lapai. Salės lubos spindėjo 
grynu auksu. 

Samorino veidas buvęs gana švelnus ir gražus, bet jame te- 
galėjai įžiūrėti tik bukumą bei didybę. 

Kronikininkai rašo, kad šis turtingasis valdovas valgęs iš si- 
dabrinių dubenų ir lėkščių, o vandenį gėręs iš sidabrinio ąsočio. 
Per miestą samorinas būdavo nešamas šilkiniame palankine. 
Palankino turėklas ištisai buvęs nusagstytas brangakmeniais. 
Priešais palankiną eidavę muzikantai ir kariai, o iš šonų — du 
vyrai. Vienas jų nešdavęs didelę plunksnų vėduoklę, o antra- 
sis — auksinį skeptrą su baltu bumbulu gale. 

Vasko da Gama, įžengęs salėn, iškilmingai pasveikino sa- 
iškeldamas sunertas rankas. Samorinas pamojo admirolui, kad 
šis prieitų arčiau, tačiau Gama nepaklausė šio kvietimo. Jis 
žinojo, kad šioje šalyje nevalia artintis prie valdovo. Žmonės 
kalbėdavo su samorinu, stovėdami atokiau ir ranka prisidengę 
burną, kad savo kvėpavimu jo nesuterštų. Vasko da Gama 
tik atsisėdo ant jam pasiūlytos pakylos. Kiti portugalai buvo 
susodinti ant akmeninio suolo, jiems užpylė ant rankų vandens 
ir pirmiausia pakvietė pasivaišinti ir atgauti jėgas. 

Puotos metu nutikęs linksmas įvykis, apie kurį pasakoja is- 
torikas Kaštanjeda. 

Vasko da Gama žinojęs, kad šiame krašte yra nemandagu 
geriant liesti lūpomis taurę. Todėl portugalai indų papročiu 
bandę pilti vandenį burnon, taip pakylėdami indą, kad srovė 
iš snapelio tekėtų tiesiai į burną. Tačiau jiems niekaip tai ne- 

pavykdavę: vieni springdavę ir užsikosėdavę, kiti apsilaistyda- 
vę vandeniu veidą bei drabužius, — kol galiausiai radžą suėmęs 
juokas. Reikia pridurti, kad portugalai Indijoje vis tiek išmo- 
ko šitaip gerti ir taip gėrė. 

Valdovas, netverdamas smalsumu, stebėjęs svetimšalius ir, 
šnekučiuodamasis su savo didikais bei žiūrinėdamas, kaip por- 
tugalai valgo, juokęsis ir šaipęsis iš jų. 

Paskui samorinas per vertėją paprašęs Vasko da Gamos, kad 
šis papasakotų apie savo kelionę ir jos tikslus. Tačiau admi- 
rolas matė aplinkui daug dvariškių, jų tarpe ir arabų, todėl 
prisibijojo, kad šie, sužinoję portugalų ketinimus, nesiimtų ko- 
kių intrigų. 

Gama paprašė samorino išklausyti jo akis į akį. Jis esąs ka- 
raliaus pasiuntinys, ir jam nedera visko kalbėti prie svetim- 
šalių. 

Tada samorinas su keliais patarėjais nusivedė Gamą į vieną 
nedidelį kambarį. Ten Vasko da Gama ilgai ir. išsamiai pasakojo 
samorinui, kokia stipri ir turtinga šalis esanti Portugalija. Joje 
visko esą per akis — soduose sirpstą alyvos, vynuogės, citrinos, 
apelsinai ir migdolai, miškuose augą visokiausių medžių — pra- 
dedant kamštiniu ąžuolu ir baigiant palmėmis, laukai pilni kvie- 
čių, Medvilnės ir cukrašvendrių, ganyklose ganosi didelės gal- 
vijų kaimenės, o avys ten esančios visų geriausios pasaulyje. 
Kalnuose randama gyvsidabrio, o švino ir sidabro ten esą tiek 
daug, kaip nė vienoje pasaulio šalyje. Vandenynas teikiąs už- 
tektinai druskos. Portugalijoje esą gausu didelių, turtingų mies- 
tų bei kaimų, kur gyveną daug nagingų amatininkų, pirklių 
bei mokslo vyrų. 

Portugalijos karalius valdąs daug žemių, ir jam priklausą 
milžiniški turtai. Kito tokio turtingo karaliaus nesą visame pa- 
saulyje. Dono Manuelio pirmtakai ir princas Enrikis šešiasde- 
šimt metų siuntinėję laivus į vandenyną ieškoti jūros kelio 
į Indiją — ne todėl, kad jiems būtų reikėję aukso bei sidab- 
I0,— to gero jie patys turį per akis, todėl nesą jokio reikalo 
ieškoti jų šiame krašte,— bet todėl, kad Portugalijos karaliai 
buvo nugirdę, kad rytuose esančios kitos krikščioniškos vals- 
tybės. Drauge su jomis portugalai galėtų sėkmingiau kovoti 
prieš krikščionybės priešus. Manuelis įsakęs jam, Vasko da 
Gamai, laivyno admirolui, surasti šį krikščioniškąjį valdovą, 
o jei ne — nukirsiąs jam galvą. 

Admirolas karaliaus vardu prisiekė samorinui draugystę ir 
prašė drauge su juo pasiųsti į Portugaliją pasiuntinius. Jis ne- 
išdrįsiąs stoti priešais karalių, jei negalėsiąs atvežti jam keleto 
žmonių iš Indijos. Manuelis, didysis, išmintingasis valdovas, 
tiek daug girdėjęs apie Indiją, o ypač apie Kalikutą bei apie 
čionykštės tautos taurumą ir valdovo galią, kad negalįs visu 
tuo atsižavėti ir norįs sudaryti brolybės ir prekybinę sutartį 
su tokiu garsiu valdovu. Šioji draugystė būsianti labai nau- 
dinga abiem valstybėms. 

Baigdamas kalbėti, Vasko da Gama pareiškė, kad rytojaus 
dieną įteiksiąs samorinui du karaliaus laiškus, kur viskas, ką 
jis dabar sakęs, būsią atitinkamai išdėstyta. 

Samorinas portugalų pasiuntiniui buvo labai malonus, palin- 
kėjo geriausios kloties, vadino jį savo bičiuliu bei broliu ir 
pažadėjo nusiųsti savo pasiuntinius į Portugaliją. 

Išleisdamas Gamą, samorinas paklausė, kur šis norėtų apsi- 
nakvoti, — pas krikščionis, ar pas maurus. Gama atsakė, kad 
nei pas vienus, nei pas kitus, — labiau norėtų pailsėti visai at- 
skirai. Samorinas pažadėjo tuo pasirūpinti, palinkėjo portuga- 
lams labos nakties ir liepė nuvesti juos naktigulto. 

Audiencija, atrodo, užtruko keletą valandų, nes admirolas 
grįžo pas saviškius tiktai paryčiais — apie ketvirtą valandą. 

Gama vėl buvo nešamas palankine. Tamsiose gatvėse, kur 
vis dar šurmuliavo žmonės, pirma eisenos skubėjo vyrai su fa- 
kelais. Netikėtai užėjo baisi perkūnija ir prapliupo smarki liūtis. 
Akimirksniu visi permirko ligi siūlelio, o gatves užtvindė van- 
dens srovės. 


Vasko da Gama, peršlapęs ir išvargęs, pasiskundė valdovo 
rūmininkui — mMaurui, kuris jį lydėjo. Mauras nusivedė svečius 
į savo namus, ir ten visi laukė, kol nustos lyti. Kai liūtis apri- 
mo, portugalai ir jų palydovai keliavo toliau. Vadui buvo at- 
vestas puikus žirgas, tačiau be balno — Malabaros pakrantėje 
paprastai buvo jodinėjama nepabalnotais arkliais. Gama įsižei- 
dė ir nesėdo ant žirgo. 

Permerkti, nusiplūkę žmonės vargais negalais pasiekė nak- 
vynės vietą. Portugalai buvo nuvesti į atskirus kambarius su 
verandomis, kurias dengė čerpių stogas. Kambarių aslą klojo 
brangūs kilimai, ten stovėjo didelės aliejinės lempos,— kiek- 
viena jų turėjo po keturis dagčius. 

Čia jie susitiko su savo jūreiviais, atgabenusiais Gamos daik- 
tus bei lovą, o taipogi ir dovanas, kurias admirolas žadėjo 
įteikti samorinui. Pagaliau nuvargę žmonės galėjo atsipūsti. 


PIRMIEJI NESUTARIMAI 


Per prastos dovanos. Maurų intrigos. Šaltas susitikimas. 
Admirolas nelaisvėje. Nepasisekusi prekyba. Pavojus. 
Portugalai paima nelaisvėn įkaitus. Monsaidas išsigelbsti 
pabėgdamas. „Mes dar sugrįšim!“ | 


Kalikute buvo toks paprotys: valdovui skirtąsias dovanas 
pirmiausia apžiūrėdavo ir įvertindavo jo pavaldiniai — valijas, 
miesto valdytojas ir dar kuris nors dvariškis. Kaip rašo ,„Ru- 
teiru“ autorius, ten buvę dvylika rietimų dryžuoto audeklo, ke- 
turios raudonos kepurės, šešios skrybėlės, keturios virtinės ko- 
ralų vėrinių, šeši sidabriniai dubenys rankoms mazgotis, dėžė 
saldumynų, dvi statinaitės aliejaus ir dvi statinaitės medaus. 

Didikai, kitą rytą apžiūrėję šias dovanas, atsisakė jas priimti. 
Tai esančios per prastos dovanos samorinui,— tarp jų nėra nė 
vieno kiek vertingesnio dalyko, pats vargingiausias arabų ar 
indų pirklys, ir tas paprastai duodąs nepalyginamai geresnių 
dovanų. Jeigu admirolas geidžiąs ką padovanoti, tegu atnešąs 
aukso, o šitokių dovanų samorinas vis vien nepriimsiąs, geriau 
tegu jie nė nemėginą jam jų rodyti. 

Vasko da Gama vos valdėsi iš piktumo. Bet ką jis būtų ga- 
lėjęs padaryti? Afrikoje laukinių vadai su didžiausiu džiaugs- 
mu priimdavo pigius niekelius, o už juos atsilygindavo dramb- 
lio kaulu, auksu bei vergais. Čionykščiai valdovai reikalavo 
aukso. Vasko da Gama dar sykį griebėsi melo: jis nesąs joks 
prekijas, tik karys, o jo šalies kariai su savimi nesivežioją 
aukso. Tai toks dalykas, kurio negalima be baimės vežiotis po 
svetimas jūras ir laukinius kraštus. Jis galįs dovanoti tik tai, 
kas jam pačiam priklauso. Jeigu Portugalijos karalius dar kokį 
kartą jį čionai atsiųsiąs, tai jau tikrai liepsiąs atvežti daug 
prabangesnių dalykų. Didikai vis vien kategoriškai atmetė do- 
vanas. 

Vėliau Gama jas parodė dar keliems arabų pirkliams — galgi 
valijas ir kiti didikai tyčiom bus išpeikę dovanas. Tačiau ara- 
bai tiktai šaipėsi ir taip pat tvirtino, jog esą gėda tokius niek- 
niekius siūlyti didžiajam Kalikuto valdovui. l 

Vasko da Gama veltui laukė, kad jį nuvestų pas samoriną, 
kaip buvo sukalbėta. Didikai buvo žadėję netrukus grįžti. Slin- 
ko valanda po valandos, atėjo vakaras, tačiau supykdytasis ad- 
mirolas vis dar tebelaukė palydos. 

Gama neabejojo, kad čia kaltos arabų pirklių intrigos. Jie, 
matyt, jau buvo suuodę portugalų kėslus ir ėmęsi veikti, no- 
rėdami apjuodinti užjūrio svečius. 

Tik kitą rytą Vasko da Gama pateko į pilį, šįsyk jau be 
muzikos ir mažesnio palydovų skaičiaus lydimas. Kalikutiečiai 
lygiai taip pat spietėsi gatvėse, bet minioje tarpais pasigirsda- 
vo piktų balsų. Gatvėmis jodinėjo moplahiai — arabų ir indų 
santuokos palikuonys, musulmonai; pamatę svetimtaučius, jie 
grasindami stverdavosi kardų. „„Ruteiru“ autorius rašo, kad pilį 
apsupę ginkluoti vyrai ir liepę admirolui bei jo palydai laukti 
už vartų net ištisas keturias valandas. Tada valdovas sutikęs 
priimti kapitoną, bet šis galėjęs pasiimti tiktai du palydovus 
savo nuožiūra. Kapitonas pasirinkęs vertėją Fernaną Martinšą 
ir sekretorių. Kronikininkas priduria: kapitonui, taipogi ir jo 
žmonėms atrodę, jog šitoks atskyrimas nieko gero nežadąs. 

Samorinas jau nebebuvo su svečiais toks malonus, kaip pir- 
mąji kartą. Be abejonės, jį buvo užgavusi žinia apie prastas 
dovanas. Kalikuto turtingieji musulmonai suprato, kad portu- 
galų atvykimas sudaro rimtą grėsmę arabų prekybai Indijos 
pakrantėse. Arabai įspėjo radžą ir pareiškė jam, kad jie visada 
yra ištikimai tarnavę Kalikuto valdovui, kad atvykę čionai su 
draugiškais ketinimais ir didinę Kalikuto turtus. Jie viliąsi, jog 
valdovas nenutrauksiąs šios bičiulystės dėl atsibrovusių niekšų 
bei piratų. Valdovas nė nežinąs, kokie biaurūs ir veidmainiški 
esą portugalai. Jie išžudę ištisas tautas ir nuniokoję didžiules 
žemes. Argi šitokie žmonės būtų danginęsi tokį ilgą, pilną pa- 
vojų kelią vien dėl to, kad galėtų čia ramiai paprekiauti? Jie 
esą nuožmūs, kraujo ištroškę piratai ir šnipai. Apie tai liudija 
ir baisūs šių žmonių darbai Afrikos pakrantėje. 

Jeigu samorinui rūpinti savo šalies gerovė, tegul jis nedels- 
damas sunaikinąs įtartinuosius svetimšalius, tuos godžius, ka- 
ringus, garbės besivaikančius vyrus, tegul nesileidžiąs su jais 

į jokias kalbas. Jeigu jis taip nepasielgsiąs, tada arabai pa- 
trauksią į kitus kraštus ir prekiausią tenai. O čia atplauksią 
portugalai su didele kariuomene, ir tada samorino sostas bei 
gyvybė atsidursią dideliame pavojuje. 

Arabams, matyt, buvo pavykę įtikinti samoriną, ir šis, kaip 
manoma, buvo nusprendęs stoti musulmonų pirklių — savo tur- 
tų didintojų pusėje. 

Todėl portugalų susitikimas su samorinu buvo gana šaltas. 
Valdovas be užuolankų pareiškęs Gamai: jeigu jis sakosi at- 
keliaująs iš turtingos šalies, tai kodėl nieko neatsivežęs. Ką 
gi jis čia tikėjęsis rasti — žmones ar akmenis? Jei žmones — 
jiems priderėtų duoti dovanų. Ko gi jie čia plaukę — ieškoti 
krikščionių ar tiktai įsigyti vergų ir prieskonių? O tarp kitko, 
samorinas ligi šiol nėra gavęs jokio Portugalijos karaliaus laiš- 
ko, kaip buvo žadėta. 

Gama, pasak kronikininko, atsakęs, jog plaukęs čionai, kaip 
naujų žemių ieškotojas. Kai atplauksią kiti laivai, valdovas pa- 
matysiąs, ką šie atgabensią. Laiškus jis turįs čia pat su savim 
ir galįs tuoj pat įteikti. Vasko da Gama padavė samorinui laiš- 
kus, parašytus portugališkai bei arabiškai, ir tučtuojau paprašė 
iškviesti kokį nors krikščionį, mokantį arabų kalbą. Jis negalįs 
patikėti laiškų skaitymo musulmonui. Samorinas įsakė pašaukti 
vieną indą iš raštingųjų kastos, tačiau šis nemokėjęs perskai- 
tyti arabiškojo teksto. Nori nenori, teko kviestis talkon keturis 
maurus. Tačiau pasirodė, kad laiškuose nėra nieko slapto ar 
iškreipto — juose Portugalijos karalius siūlė Kalikuto valdytojui 
taiką ir draugystę. Samorinas buvo visai patenkintas laišku. 

Pokalbiui baigiantis, jis pasiteiravo, kokių prekių iš tikrųjų 
esama atvykėlių šalyje. Šį sykį Gama nebesigyrė auksu bei 
sidabru. Portugalijoje esama daug javų, audinių, geležies, bron- 
zos ir kitokių gėrybių. Laivuose yra prekių pavyzdžių. Jis mie- 
lai nuvyktų jų atsivežti ir dalį palydovų paliktų mieste, kad 
šie išparduotų atsigabentąją mantą bei Nnusipirktų čionykščių 
prekių. 

Samorinas į tai atrėžęs: tegul Gama pasiimąs visus savo žmo- 
nes, tegul gerai prišvartuojąs savo laivus, o tada iškraunąs 
visas prekes Pandaranės uoste, parduodąs jas kuo pelningiau, 
o paskui tegul plaukiąs sau. Audiencija buvo baigta. 

Prasidėjo naktis ir grįžti į laivus nebebuvo kaip. Portugalai 
pernakvojo vieno turtingo musulmonų pirklio namuose. 

Kitą rytą, gegužės 31 dieną, Vasko da Gamai vėl buvo at- 
vestas nepabalnotas žirgas, ir jis vėl atsisakė sėsti ant jo. Tada 
jį įsodino į puošnų palankiną, dovanotą vieno indų pirklio, ir, 
lydimą žioplių minios, gabeno į Pandaranę, kur buvo prisišvar- 
tavę laivai. 

Beeidami keli- portugalai paklydo ir ilgai klaidžiojo mažomis 
gatvelytėmis, kol pagaliau valijas pasiuntė savo žmogų, kad 
juos surastų ir parodytų kelią. Admirolas jau būgštavo, ar tik 
jų.netykoja iš pasalų nužudyti. 

Galiausiai visi susirinko prie Pandaranės vartų. Tokios kliū- 
tys keleiviams buvo ne pirmiena. Gama paprašė valties, norė- 
damas nuplaukti į laivą. Tačiau valijas atsisakė ją duoti, tei- 
sindamasis, kad jau vėlus metas, vėjuota, be to, didelės bangos. 

Admirolas įsiuto ir pagrasino skųsiąsis valdovui dėl tokio blo- 
go elgesio. Indai, pamatę taip baisiai supykusį svetimšalių va- 
dą, sakė, kad tegu jis plaukiąs jūron, jei jau taip norįs, — jie 
duosią jam trisdešimtį valčių. 

Bet užvis labiausiai Gama baiminosi, kad arabai ir indai, 
kurie ginkluoti vaikštinėjo po Pandaranę, nepagrobtų portuga- 
lų valčių su jūreiviais, kai šie pakrantėje lauks jų sugrįžtant. 
Todėl jis greit pasiuntė savo žmones, kad šie perspėtų Paulų 
da Gamą ir Koeljų, bet žygūnai niekur nerado portugalų val- 
telių. Vienas jūreivis visai kažkur paklydo. 

Dabar Vasko da Gamai jau visur vaidenosi išdavystė, todėl 
jis prie durų pastatė sargybą, o palydovams liepė gulti su 
apranga. 

Po neramios nakties Gama kitą rytą vėl pareikalavo valčių, 
bet valijas atsakė: valtis gausią tada, jei admirolas įsakysiąs 
savo kapitonams atplukdyti laivus arčiau kranto. 

Pajutęs kažką negero, Gama atsisakė tai padaryti ir pagra- 
sino pasiskųsiąs samorinui. Tegul jam leidžią eiti jūros pa- 
krantėn ir išsikviesti iš laivų portugalų valtis. Tačiau valijas 
to neleido, liepė užrakinti duris, o aplinkui portugalų būstą 
pastatė sargybinius. Po to paprašė Gamos, kad šis duotų įsaky- 
mą nuimti laivams bures bei vairą ir visa tai atvežti krantan. 
Admirolas griežtai atsisakė. Jis liepęs broliui neklausyti jokio 
įsakymo, kuris tik būsiąs atsiųstas iš kranto Vasko da Gamos 
vardu. Brolis paliksiąs jį čionai ir plauksiąs atgal į Portugaliją, 
jei tik sužinosiąs, kad jį, admirolą, čionai laiką nelaisvėje. 

Pakelėje nupirktas maistas baigėsi, ir portugalus kankino al- 

kis. Gama prašė, kad paleistų nors jo palydovus, kitaip jie 
mirsią iš bado. Į tai valijas atsakęs, kad jie visi turį čia likti 
ir kentėti, nes niekam dėl portugalų neskaudą galvos. 

Tuo tarpu sugrįžo paklydęs jūreivis, kuris ieškojo valčių, ir 
pranešė, kad Koeljus pralaukęs admirolo krante kiaurą naktį. 

Gama tučtuojau nusiuntė jūreivį atgal pas Koeljų — tegul 
kapitonas negaišdamas plaukiąs prie laivų ir pasirūpinąs jų ap- 
sauga. 

Praslinko vėl viena diena ir naktis. Portugalus ėmė dar la- 
biau sergėti. Sargyboje pakaitomis stovėję daugiau nei šimtas 
vyrų, visi ginkluoti ietimis, kovos kirvukais, skydais, lankais 
ir strėlėmis. Sargybos viršininkas netgi pareiškęs, jog portu- 
galai nėmaž nesą belaisviai. Atseit, jei nebūtų sargybinių, por- 
tugalus kaip mat užpultų įnirtę musulmonai. Gal ir iš teisybės 
būta tokios grėsmės. 

Birželio 2 dieną vėl atėjo valijas ir paprašė, kad Gama įsa- 
kytų iškrauti krantan visas prekes, o taip pat lieptų atvykti 
visai laivų įgulai. Pagal šios šalies papročius, jūreiviai turį būti 
krante tol, kol bus parduotos visos prekės. Vos tik jos būsią 
iškrautos, Gama su visais palydovais galėsiąs grįžti į laivą. 
Tegul admirolas parašo broliui laišką ir visa tai jame išdėsto. 

Taip ir buvo padaryta: Gama nusiuntė laišką, brolis Paulus 
liepė iškrauti dalį prekių, ir netrukus vadas su savo palyda 
sugrįžo į ,„Gabrielį“. 

„Ir mes buvom laimingi, kad viskas tuo baigėsi, ir iš širdies 
dėkojom dievui, nes jis mus išplėšė iš rankų tų Žmonių, kurie 


jau nebeturėjo jokios sąžinės lyg kokie žvėrys“, — rašoma „Ru- 
teiru“. 

Vasko da Gama, sugrįžęs į laivą, tuojau liepė nebekrauti 
prekių. 


Prie prekių Pandaranėje liko faktorius Diogus Diašas su sa- 
vo padėjėju. Prekybai skirtoje vietoje juodu išdėliojo ant len- 
tynų dryžuotus vilnos bei lino audeklus, kepures, veidrodžius, 
koralų bei stiklo karolius, gintarą, statinaites su gyvsidabriu, 
provanso aliejum ir medum, taip pat pastatė ir žalia staltiese 
apdengtą stalelį. Ėmė rinktis arabų pirkliai pasižiūrėti prekių, 
tačiau jie tik spoksojo ir šypsojosi. 

Prabėgo penkios dienos, bet niekas nieko nepirko. Vasko da 
Gama nusiuntė samorinui laišką, skųsdamasis, kad maurai atei- 
ną Ne pirkti, o tik suniekinti prekių, ir prašė pagalbos. 

Samorinas toli gražu nebuvo taip blogai nuteiktas prieš sve- 
timšalius, kaip galėjo atrodyti. Jo patarėjų tarpe buvo ir indų 
pirklių, kurie vylėsi portugalų paramos besivaržant su musul- 
monais. Indai tikino samoriną, kad portugalai čia, Kalikute, nie- 
ko pikto nėra padarę. O kai dėl plėšikavimo Afrikos pakran- 
tėje,— maurai, matyt, bus juos tik apšmeižę. Jeigu samorinas 
liepsiąs juos nugalabyti, ko taip trokštą musulmonai, Kalikutas 
apsigarsinsiąs visame pasaulyje, ir kitų tolimų žemių prekiauto- 
jai čia nė kojos nebekelsią — tada samorinas priklausysiąs vien 
nuo musulmonų malonės. 

Tokiu būdu samorinas prie portugalų prekių nusiuntęs kito- 
kius pirklius — indus. Jei taip norį, tegu perką. Be to, kaip 
teigia kronikininkas, taip pat prisistatęs ir kažkoks žymus vy- 
ras, kuris pasilikęs pas Diogų Diašą.ir davęs portugalams valią 
žudyti kiekvieną maurą, kuris tik čia ateisiąs tyčiotis. 

Bet ir indai nieko nepirko. Musulmonai, įspėti apie samori- 
no įsakymą, laikėsi atokiau, bet, vos tik pasitaikydavo proga, 
įžeidinėjo svetimtaučius, spiaudė jų pusėn ir šaukė: „Portuga- 
lija, Portugalija!“ 

Prekyba nesisekė. Monsaidas davė patarimą: kas čia, Panda- 
ranėje, per prekyba? Tikrasis turgus esąs pačiame Kalikute. 
O čionai niekas neisiąs ir nepirksiąs — Maurai visus įgąsdinę. 

Birželio 23 dieną Vasko da Gama paprašė samorino, kad 
leistų pergabenti prekes į patį Kalikutą. Valdovas pasielgė la- 
bai palankiai — davė ne tik leidimą, bet ir nešikus veltui. 

Prekės buvo nugabentos į Kalikuto centrinę prekyvietę, ta- 
čiau neišvaizdūs portugalų audiniai bei kiti daiktai neprilygo 
dailiesiems indų dirbiniams, todėl niekas jų vėl nepirko. 

Admirolas leido netgi jūreiviams — dėl atsargumo dviem, 
trims iš kiekvieno laivo,— išlipti krantan ir prekiauti kuo tik 
išmano. 

„Ruteiru“ autorius pasakoja, kad jūreiviai nešę į krantą par- 
duoti apyrankes, audinius, marškinius, tik kainos buvusios la- 
bai menkos. Pavyzdžiui, už plonus marškinius, kurie tėvynėje 
kainavo tris šimtus reisų, čia gavę tik du fananus — jie prilygo 
trisdešimčiai reisų. Portugalai keikę šykščiuosius indus. Aukso 
bei sidabro jūreiviai neturėję, ir juos apėmęs nusivylimas: gat- 
vėse nesimėtė brangenybės, vaikai nežaidė perlais, prieskonių 
negalėjai semtis kastuvu dykai. Viską reikėjo pirkti arba išsi- 
mainyti. Tačiau čionykščių prekių kainos. visgi nebuvę itin di- 

delės, todėl jūreiviai, kaip liudija kronikininkas, galėję nusi- 
pirkti gvazdikų, cinamono ir netgi brangiųjų akmenų. Su jais 
elgęsi labai padoriai ir visur svetingai priimdavę. 

Savo ruožtu ir indai išdrįso apsilankyti laivuose ir išsikeisti 
prekių. Kaip pasakoja kronikininkas, portugalai visuomet gerai 
pavaišindavę svečius bei jų vaikus, todėl jų nebuvę galima at- 
simušti. Vargingų, alkanų žmonių šiame pertekusiame mieste 
buvusi didelė daugybė. 

Taip be kokių ypatingų nutikimų praėjęs birželis bei liepa. 
Vasko da Gama supratęs, kad nesą čia ko gaišuoti dar ilgiau. 

Jis nusprendė palikti prie prekių Kalikute faktorių ir dar po- 
rą portugalų, o pats su eskadra traukti namo. 

Kad susitartų dėl sąlygų, Gama rugpiūčio 9 dieną pas sa- 
moriną pasiuntė Diogų Diašą su dovanomis — gintaru, koralais 
bei įvairiomis kitomis gėrybėmis,— ir laišku. Gama rašė val- 
dovui, kad portugalai norį plaukti atgal į gimtinę. Tegul sa- 
morinas. siunčiąs į Portugaliją savo pasiuntinį ir padovanojąs 
karaliui baharą (apie 204 kg, maždaug trys keturi portugališki 
cenineriai; centneris — apie 59 kg) cinamono ir baharą gvaz- 
dikų, o taipogi kitokių prieskonių pavyzdžių. Faktorius už pre- 
kes gausiąs čionai pinigų ir galėsiąs už viską apmokėti. 

Diašas laukė audiencijos keturias dienas. Po to samorinas 
ji priėmė visai šaltai, be jokių ceremonijų. Į dovanas jis ne- 
kreipė nė mažiausio dėmesio, netgi nepažvelgęs į jas, padavė 
dvariškiams. Valdininkai pasakė Diašui, jeigu Gama norįs iš- 
plaukti, tegu pagal šios šalies papročius tuojau pat užmokąs 
muito mokesčius — gana stambią sumą: šešis šimtus šerafinų 
(vienas šerafinas — sidabrinė moneta — buvęs lygus dviem ru- 
pijoms arba 300 reisų). 

Samorino valdininkai nulydėjo Diašą ligi turgavietės, paėmė 
neparduotąsias portugalų prekes kaipo užstatą ir uždraudė jas 
išvežti. Matyt, indai manė, kad portugalai nori išsisukti nuo 
muito mokesčių. Tik sutemus ir užslinkus rūkui, Diašui pavykę 
per vieną jūreivį — negrą — duoti žinią vadui. Tai įvyko rug- 
piūčio 13-tą. Taigi vėl keletas portugalų pakliuvo samorino 
nelaisvėn. Kelionę teko atidėti. Monsaidas taip pat parnešė 
blogą žinią: musulmonai pažadėję samorinui brangių dovanų, 
jei šis sunaikinsiąs svetimšalių laivyną ir išžudysiąs juos. Sa- 
morinui, matyt, patiko toks patarimas. 

Gama buvo pakliuvęs į keblią padėtį. 

Rugpiūčio 14 nesirodė indų valtelės, ir tai kėlė įtarimą, nes 
ligi šiol kas dieną varguoliai plaukiodavo aplink laivus ir kau- 
lydavo duonos. Tačiau rytojaus dieną daugybė indų vėl atsi- 
yrė prie laivų. Vasko da Gamos tas nedžiugino — jis tik laukė 
patogios progos nuvykti pas belaisvius. 

Rugpiūčio 19 dieną į „Gabrielį“ atplaukė kokie dvidešimt 
penki indai, iš jų šešetas kilmingų vyrų. Gama įsakė sučiupti 
šį šešetuką ir dar trylika kitų, brangiais rūbais apsitaisiusių 
žmonių, o kitus pasiuntė krantan su laišku samorinui. Admiro- 
las paleisiąs įkaitus, vos tiktai valdovas atsiųsiąs į laivus su- 
laikytuosius portugalus bei prekes. 

Gama laukęs atsakymo ketvertą dienų. Tarp kitko, tie šeši 
įkaitai priklausė karių kastai, nairiams. Jie atsisakė valgyti 
„nešvarų“ portugalų maistą. Kad nairiai nemirtų badu, juos 
kasdien pakeisdavo kitu šešetuku nairių — naujų įkaitų. 

Rugpiūučio 23 dieną Gama davė žinią samorinui, jog išplau- 
kiąs atgal į tėvynę. Tačiau netrukus sugrįšiąs ir tada parody- 
siąs kalikutiečiams, ar portugalai esą jūrų plėšikai, ar ne. Lai- 
vuose ištempė bures ir pakėlė inkarus. Eskadra nuburiavo ke- 
letą lygų, bet stiprus priešinis vėjas privertė portugalus vėl 
įmesti inkarus. Kitą dieną laivai grįžo į Kalikutą. Rugpiūčio 
25 dieną laivai antrą sykį išplaukė į jūrą ir sustojo toli nuo 
miesto — nuo kranto juos vargiai tegalėjai įžiūrėti. 

Kitą dieną prie laivų atsiyrė indų valtis su pasiuntiniu. Jis 
pranešė Vasko da Gamai, kad Diogus Diašas esąs samorino 
pilyje. Jeigu admirolas paleisiąs įkaitus, samorinas savo ruožtu 
išleisiąs ir Diašą. Tačiau Vasko da Gama netikėjo, kad Diogus 
Diašas dar tebėra gyvas. Tikriausiai jis jau esąs nužudytas ir 
indai tiktai norį užlaikyti portugalų laivus pakrantėje, kad ga- 
lėtų surengti antpuolį. Gama grasino paleisiąs ugnį iš patrankų 
ir liepė valčiai irtis šalin nuo laivo. Tegu atplaukią čionai su 
pačiu Diašu arba nors atvežą nuo jo laišką. Antraip jis liep- 
siąs nukirsti visiems įkaitams galvas. 

Portugalai pakėlė inkarus, ir laivai ėmė kreisuoti palei krantą. 

Parplaukusieji valtimi pasakė samorinui admirolo grasinimus. 
Šis bemat įsakė pakviesti Diogų Diašą ir šį kartą elgėsi gana 
maloniai. Pasirodo, Vasko da Gama buvo sulaikęs žymius žmo- 
nes. Jų giminaičiai meldę samoriną, kad šis Nnusileistų ir ati- 
duotų suimtuosius portugalus. Šiuos prašymus rėmę ir indų 
pirkliai. 

Samorinas pareiškęs Diašui, kad valdininkai be jo žinios ne- 
teisėtai paprašę užmokėti muitą. Diogus Diašas galįs grįžti į lai- 
vą. Samorinas įdavė nuvežti Portugalijos karaliui laišką, para- 
šytą arabiškai su geležine plunksna ant palmės lapo, kaip toje 
šalyje priimta: „Vasko da Gama, jūsų dvariškis, atvyko mano 
šalin, dėl ko aš džiaugiuosi. Mano žemėje yra labai daug cina- 
mono, ir gvazdikų, ir imbiero, ir pipirų, ir daug brangakmenių, 
o iš jūsų Mainais pageidaučiau aukso bei sidabro, koralų ir 
raudonų audinių.“ 

Rugpiūčio 27 dieną prie laivų atsiyrė septynios valtys — jos 
atgabeno Diogų Diašą bei jo draugus. Portugalus išlaipino ant 
barkos, pritvirtintos flagmaninio laivo paskuigalyje. Indai bi- 
jojo susitikti su portugalais — jie nebuvo atvežę iš portugalų 
atimtųjų prekių. Diašas pranešė admirolui: sąmorinas prašąs 
paleisti įkaitus, žadąs pastatyti krante portugalų atsivežtąjį 
padraną ir norįs, kad Diašas grįžtų į miestą pasiimti paliktųjų 
prekių. 

Vasko da Gama paleido tiktai šešis belaisvius, o likusius ža- 
dėjo paleisti tada, kai bus atgabentos sandėliuose likusios 
prekės. 

Kitą rytą prie portugalų laivų maža valtelyte atsiyrė Mon- 
saidas. Jis buvo visas nudrabstytas purvais, o rankoje laikė 
nedidelį odinį maišelį su brangenybėmis. Monsaidas pabėgo iš 
Kalikuto: jį užpuolę musulmonai ir apiplėšę jo namus. Jis glū- 
dėjęs kaimynų sandėliuke ir iš ten girdėjęs, kaip minia plė- 
šianti jo turtų skrynias, kaip keikianti jį, Monsaidą,— girdi, 
jis esąs krikščionių papirktas šnipas. Monsaidas maldavo Vas- 
ko da Gamą leisti jam pasilikti laive ir tokiu būdu išsigelbėti. 

Netrukus prie laivų atsiyrė septynios indų valtys. Trys iš jų 
gabeno dryžuotą audeklą — dalį krante užsilikusių prekių. Val- 
tininkai šaukė Gamai, kad atvešią ir likusias prekes, vos tik 
portugalai paleisią visus belaisvius. 


Tačiau Vasko da Gama, pykčio pagautas, nuvarė valtis ša- 
lin. Portugalams nesą reikalingi apgailėtini prekių likučiai. Be- 
laisvius jis nusivešiąs Portugalijon, kad šie savo akim pamaty- 
tų, kokia stipri ir turtinga toji šalis, ir įsitikintų, jog maurai 
yra apšmeižę portugalus. Kai Vasko da Gama grįšiąs — o jis 
grįšiąs dar sykį, — jis rūsčiai atkeršysiąs už visas piktadarybes 
ir įžeidinėjimus. 

Rugpiūčio 29 dieną admirolas sušaukė laivų viršininkų tary- 
bą. Ji nusprendė, kad eskadra savo užduotį įvykdė — atrado 
jūros kelią į Indiją bei aptiko šioje turtingoje šalyje visokiau- 
sių prieskonių ir brangakmenių. Dabar nebevertėtų čia veltui 
gaišti, nes vargu ar pavyksią pagerinti santykius su samorinu, 
kurį kurstą musulmonai. 

Vasko da Gamos laivai pakėlė inkarus, ištempė bures ir pa- 
lengvėle nuplaukė į šiaurės vakarus, paimdami kursą link Afri- 
kos, atgal į namus. 


PAKELIUI Į PORTUGALIJĄ 


Jūros mūšis. Andžidivų salos. Susidūrimai su piratais. 
Skorbutas bei badas vandenyne. Pas draugus Malindy je. 
„Rafaelio“ galas. Paulaus da Gamos liga ir mirtis 


Tą pačią dieną, kai laivynas buvo pasukęs iš tų kraštų, kur 
pučia musonai, vėjas nurimo ir laivai sustojo netoli Kalikuto. 
Aplink eskadrą kaip mat sugužėjo gal kokių septyniasdešimt 
valčių. Gerai apsiginklavę vyrai taisėsi užpulti laivus. Vasko 
da Gama palūkėjo, kol jie prisiirs artėliau, o tada įsakė pa- 
leisti iš bombardų ugnį. Tačiau užpuolikai nepabūgo ir perse- 
kiojo laivus daugiau nei valandą. Laimė, pakilo vėjas, sugriau- 
dėjo perkūnija, ir portugalai galėjo išplaukti į atvirą jūrą, o ne- 
vikrios valtys atsiliko nuo jų. 

Dėl silpnų ir permainingų vėjų portugalų laivai buvo privers- 
ti sukinėtis netoli kranto dar keletą dienų. 

Per šį laiką Vasko da Gama tardė suimtuosius, norėdamas 
išgauti smulkesnių žinių apie Indiją. Admirolo įsakymu raštve- 
dys, padedamas vertėjo mauro, sudarė dažniausiai vartojamų 
indiškų žodžių sąrašą. Jie surašė laivo takelažo, gėrimų, valgių, 
ginklų, gyvūnų, kūno dalių ir kitokius pavadinimus bei daž- 
niausiai vartojamus veiksmažodžius. Kad į šį primityvų žody- 
nėlį neįsiveltų klaidų arba iškraipymų, raštininkas su mauru, 
surašę kokius dešimt žodžių, eidavo pas kitą belaisvį ir per- 
skaitydavo jam, kas parašyta, tokiu būdu pasitikrindami, ar 
viskas teisingai. 

1498 metų rugsėjo 10 dieną eskadros vadas išlaipino kran- 
tan vieną iš šešių įkaitų. Kronikininkas -mini, kad žmogus buvęs 
viena akim žvairas. Jam įdavę laišką, kurį arabiškai buvo pa- 
rašęs Monsaidas. Vasko da Gama ramiu tonu, norėdamas užtu- 
šuoti ginkluotą susidūrimą, pranešė samorinui, kad išsivežęs 
įkaitus, norėdamas įrodyti Portugalijos karaliui, jog jo laivy- 
nas iš tiesų yra atradęs Malabaros pakrantę.. Jis atvešiąs be- 
laisvius atgal, kai vėl atplauksiąs čionai. (Beje, visi penki įkai- 
tai laimingai pasiekė Lisaboną, ir 1500 metais Kabralas juos iš 
tikrųjų nuvežė atgal į Kalikutą.) O Diogaus Diašo admirolas 
todėl nepalikęs prie prekių, kad būgštavęs, jog musulmonai 
jį nužudysią. Tačiau Vasko da Gama turįs viltį, kad ateityje 
su jais bus draugiški santykiai. Vienas portugalų kronikininkas 
netgi teigia, kad laiškas labai patikęs ir samorinui, ir įkaitų 
giminėms. 

Rugsėjo 15 dieną laivai priplaukė nedidukes Santa Marijos 
saleles (13720' š. pl.) netoli nuo Bakanūro. Vienoje salelių por- 
tugalai, padedami bičiuliškai nusiteikusių žvejų, pastatė padraną. 

Rugsėjo 20-tą Vasko da Gamos laivai nuleido inkarus miš- 
kingoje įlankoje prie Andžidivų salų (14945 š. pl.), norėdami 
pasirūpinti kuro, maisto ir vandens tolimajai kelionei į Afriką. 
Salos gyventojai buvo portugalams labai malonūs, parodė jiems 
vietą, kur galima pasisemti gero gėlo vandens. Valtelėmis jie 
atgabeno prie laivų moliūgų, agurkų, bei kitokių vaisių ir dar- 
žovių, taipogi vištų ir pieno. Paklausinėti, jie papasakojo, kad 
saloje augą daug cinamono medžių. 

Po poros dienų, laivams sustojus prie kitos salelės, Nikola- 
jus Koeljus su savo vyrais aptiko sugriautos šventyklos lieka- 
nas. Ten pat netoliese, girioje, jie rado apskretusį, skarmaluotą 
žilą senį. Jis papasakojo, kad ši salelė yra visai negyvenama. 
Čionai atplaukią tik laivai vandens bei kuro. Žilagalvis esąs 
šios šventyklos kunigas, — ją jau seniau nusiaubę maurai. Por- 
turgalai vėl pamanė, kad ši indų šventykla, matyt, yra buvusi 
krikščionių bažnyčia. 

Tuo metu jūroje pasirodė du gana dideli laivai, jie artinosi 
prie portugalų laivyno. Jūreivis iš stiebo pintinės pranešė ma- 
tąs horizonte dar šešetą burlaivių, kurie dėl vėjo stokos negalį 
paplaukti. 

Vasko da Gama, nusprendęs, kad tai priešo laivai, įsakė 
nuskandinti abudu arčiau priplaukusiuosius. Nikolajus Koeljus 

su „Beriu“, naudodamasis nuo kranto pučiančiu brizu, netikėtai 
puolė indus. Vienam burlaiviui pasisekė pabėgti, tačiau antra- 
jam portugalai peršovė vairą. Įgula šoko gelbėtis valtimi. Pa- 
liktame laive portugalai rado šiek tiek maisto, kokoso riešutų, 
ąsočių su palmių aliejumi, palmių cukraus ir ginklų. Ir kitus 
svetimus burlaivius jie taip pat apšaudė iš bombardų, tik nėra 
žinios, ar kliudė katrą. Taipogi nežinoma, ar tikrai šiuos lai- 
vus buvo atsiuntęs Kalikuto samorinas ir ar jų ketinta sutriuš- 
kinti svetimšalių laivyną. Spėjama, jog šie laivai priklausę gar- 
siajam indų piratui Timožiui, piktam musulmonų priešui. Vė- 
liau Timožis tapęs portugalų bičiuliu ir jų prašomas apiplėši- 
nėjęs ir skandinęs musulmonų laivus. 

Kitą rytą, kai „Gabrielis“ ir „Beriu“ buvo jau ištempti ant 
seklumos ir parversti ant šono, — mat, reikėjo juos nušveisti ir 
suremontuoti, link kranto ėmė artėti dvi indų galeros — fustos, 
pilnos ginkluotų vyrų. Vasko da Gama įsakė paleisti į juos 
ugnį, kadangi įkaitai jam buvo pranešę, jog tai esančios piratų 
galeros. Portugalų laivo persekiojamos, jos greit puolė bėgti. 

Pako! Vasko da Gamos laivynas stovėjo prie Andžidivų sa- 
lų, pas admirolą atvyko kažkoks vyriškis, nuo galvos ligi kojų 
apsitaisęs mMarškoniais drabužiais, su tiurbanu ant galvos ir kar- 
du prie šono. Jis buvo maždaug keturiasdešimties metų amžiaus 
ir prabilo į portugalus venecijietiškai. Širdingai pasisveikinęs, 
svečias pasisakė esąs krikščionis, gimęs Levante — Artimuosiuo- 
se Rytuose — o ankstyvoje jaunystėje pakliuvęs Indijon, kur 
priėmęs musulmonų tikybą. Tačiau širdies gilumoj jis ir toliau 
likęs ištikimas Kristaus mokslui. Dabar jis tarnaująs pas Goa 
valdytoją. Goa nuo 1469 metų priklausanti didelei, galingai 
Vidžajanagaros valstybei. Goa sultonas, persas, valdąs savo 
kraštą beveik be jokių apribojimų. Goa mieste rado prieglobstį 
daug arabų, kurie po 1479 metų kruvinų skerdynių buvo išvyti 
iš Onūros ir Batikalos. Svečias papasakojo, kaip jis, nugirdęs 
apie europiečių atvykimą į Malabaros pakrantę, panūdo juos 
pamatyti ir pasišnekėti su jais gimtąja kalba. 

Sultonas jam leidęs nuvykti į svečius pas svetimšalius ke- 
liautojus, be to, dovanojąs jiems maisto, laivų ir netgi siūląs 
apsistoti jo valstybėje, jei tik jie "panorėtų pasinaudoti šia 
svetingumo ir bičiulystės paraiška. | 

Tačiau kai kurie svečio žodžiai kėlė admirolui įtarimą. To- 
dėl jis išklausinėjo indus, atplaukusius drauge su šiuo žmogum. 

Tie težinojo tik tiek, kad jis esąs piratų laivų vadas, ir kad 
netoliese stovį jo laivai su daugybe karių. Tada Vasko da Ga- 
ma įsakė sulaikyti įtartinąjį vyrą, plakti jį diržais ir be gailes- 
čio kankinti. Belaisvis prisipažino atvykęs kaipo žvalgas ir pa- 
sakė, kad svetimšalių tyką laivai, kurie juos užpulsią, kai tik 
susirinksią pakankamai daug. Jis laukiąs atvykstant dar ketu- 
riasdešimties sambukų. 

Po keleto dienų, kai portugalų laivai buvo toli nuplaukę 
į jūrą, belaisvis prisipažino esąs Lenkijos žydas, ankstyvoje 
jaunystėje parduotas vergijon į Indiją, o tenai pelnęs pagarbą 
ir šlovę. Goa sultonas siuntęs jį pas svetimšalius, norėdamas 
šiuos patraukti savo pusėn ir panaudoti kovoje prieš kaimyni- 
nius valdovus. Sultonas žinojęs, kokius galingus ginklus turį 
svetimšaliai. Vasko da Gama nusivežė belaisvį Portugalijon, 
kur jis buvo perkrikštytas ir gavo Gašparo da Gamos vardą. 
Vėliau — 1500 metais jis lydėjo Kabralą į Indiją kaipo vertėjas, 
taip pat dalyvavo ir kituose plaukimuose į Indiją. Yra žinių, 
kad Gašparas da Gama (arba Indijos Gašparas) vėliau tapęs 
karaliaus numylėtiniu. 

Vasko da Gamos laivai užtruko prie Andžidivų salų dvylika 
dienų. Garsusis portugalų poetas Luišas Kamoinšas poemoje 
„Luziada“ jas pavadino meilės salomis, rojumi žemėje, kur dei- 
vė Venera leidusi nuvargusiems keliautojams ramiai pailsėti. 

Iš šio rojaus laivai spalio 2-ąją vėl išplaukė į vandenyną. 
Plaukimas užtruko ištisus tris mėnesius. Kur tik akys užmato, 
plytėjo vanduo ir vanduo, tačiau jūreiviai veltui laukė palan- 
kaus vėjo — šiaurės rytų musono, kuris paprastai pradėdavo 
pūsti spalio mėnesį. Kiauras dienas arba nedvelkteldavo nė men- 
kiausias vėjelis, ir tada burės supliuškusios kadaravo ant stiebų, 
arba papūsdavo priešpriešinis vėjas, ir laivai negalėdavo nė iš 
vietos pajudėti. Keliauninkus kankino negailestingai kepinanti 
saulė. Gėlas vanduo sudviso, maisto atsargos išseko, pasibaigė 
vaisiai bei daržovės, ir įgulą vėl užklupo baisusis skorbutas. 

Kaip rašoma „Ruteiru“: „Tuo metu numirė trisdešimt žmo- 
nių, neskaitant tų trisdešimties, kurie jau seniau buvo mirę, 
o kiekviename laive tarnybą ėjo tik septyni ar aštuoni žmonės. 
Bet ir tie nebuvo kaip reikiant sveiki, ir aš jums sakau, kad 
jei toks pat vėjas išsilaikytų dar keturiolika dienų ir mums šia 
jūra tektų plaukti atgal, nebeliktų nė vieno vyro, gebančio eiti 
laive tarnybą. Mes buvom pakliuvę į tokią padėtį, kai apie 

drausmę negalėjo būti nė kalbos. Ir kol mirtiname pavojuje 
plaukėm toliau, davėm ne vieną iškilmingą priesaiką šventie- 
siems ir mūsų laivų patronams.“ 

Taipogi ir Kaštanjeda yra paminėjęs šią nelaimę, kuri tikrai 
grėsusi mMaištu. Vairininkai pareiškę, kad čionai vyraują vien 
tik vakariniai vėjai, — taigi keliautojai jau niekada nebegrįšią 
atgal, visos jų pastangos bergždžios. Vienintelė išeitis — grįžti 
Indijon. Jeigu jau jiems lemta pražūti, tada geriau bus laukti 
mirties sausumoje, negu jūroje. Netgi Gama, visuomet privers- 
davęs paklusti pačius maištingiausius, dabar nebežinojęs, ko 
griebtis. Veltui jis mėginęs įtikinti abejojančius, kad tarp Rytų 
Afrikos ir Indijos juk kasmet plaukioją laivai, vadinasi, įmano- 
ma bus sulaukti palankaus vėjo ir parplaukti į tėvynę. Jis įsa- 
kęs keletą aikštingiausių jūreivių surakinti grandinėmis ir įka- 
linti. 

Tačiau, kaip rašo kronikininkas, dievas buvęs gailestingas ir 
atsiuntęs vėją, kuris per šešias dienas juos nunešęs ligi źe- 
mės. „... ir mes džiaugėmės ja taip, it būtume išvydę Portuga- 
liją, kadangi su dievo pagalba, kaip ir pirmąjį kartą, vylėmės 
čia atgauti savo sveikatą.“ 

Galiausiai iškankintieji keliautojai 1499 metų sausio 2 dieną 
išvydo Afriką. Vairininkai nustatė laivų buvimo vietą. Pasiro- 
dė, kad laivynas atsidūręs prie sausumos 5° š. pl. Kitą rytą 
portugalai pamatė krante didelį miestą. Tai buvo Mogadišas 
(arba Magadošas) — pats seniausias arabų miestas Afrikos ry- 
tinėje pakrantėje. 

Prieš pavargusių jūrininkų akis iškilo Mogadišo bokštai, na- 
mai ir rūmai. Tačiau Vasko da Gama nedrįso išlipti nepažįsta- 
mam krante. Reikėjo vengti bet kokio susidūrimo, nes iš laivų 
bebuvo likę tik plaukiojantys lazaretai. Ką žinai — gal ir čio- 
nai buvo atklydę kalbos apie portugalų kautynes su Mozambi- 
ko ir Mombasos gyventojais. 

Laivai aplenkė miestą. Nuaidėjo bombardų salvės — admiro- 
las patrankų šūviais skelbė jo gyventojams, jog čia plaukiama 
stipraus laivyno. 

Skorbutas vis dar tebesiautė. Be to, iš kranto į laivus atskri- 
do dideli žalių bei juodų musių būriai, taip pat ir moskitai,— 
šie ypač prikankino keliautojus. 

Sausio 5-tą pašėlo siausti audra. Ji smarkiai apgadino „Ra- 
faelį". Netrukus po to laivus užpuolė piratai, kurie valtyse 

staiga pasirodė prie kažkokio uolėto iškyšulio — jūros plėšikų 
buveinės. Ilgos, siauros juodųjų karių pirogos greitai artėjo. 
Jau galėjai įžiūrėti irklų vasnojimą, piratai turėjo ietis ir buvo 
gatavai įtempę lankus. 

Kitą sykį toks užpuolimas, juo labiau dieną, nebūtų kėlęs 
didelio pavojaus, tačiau dabar laivuose buvo likę tiek mažai 
sveikų vyrų, kad nė už ką Nnegalėjai prisileisti piratų artyn — 
abordažo mūšyje jie būtų užpuolę portugalų laivyną. 

Prie bombardų šoko tiek sveikieji, tiek visai paliegę jūrei- 
viai. Nugriaudėjus kelioms salvėms, jūros plėšikų valtys pa- 
suko atgal į krantą. 

Sausio 7-tą dieną horizonte pasirodė Malindis. Jūreiviai šū- 
kavo iš džiaugsmo, išvydę pažįstamą uostą. Laivuose aidėjo 
saliutai, stiebuose suplevėsavo vėliavos ir vimpelai. Laivyno 
pasitikti yrėsi išdabintos valtys. Malindžio šeicho žmonės at- 
gabeno dovanų — avių, vištų, kiaušinių, apelsinų, mango vaisių 
ir kitokių produktų. Tačiau „Ruteiru“ autorius rašo, kad pasi- 
ligoję jūreiviai jau nebegalėję paragauti šių gėrybių. Daugelis 
mirė vietoj. 

Šeichas siuntė Vasko da Gamai širdingus sveikinimus dėl 
sėkmingo žygio ir kvietė jį į pilį. Abudu vienas kitam buvo 
be galo lipšnūs ir draugiški. Portugalų admirolas, iš visos šir- 
dies nekentęs Musulmonų ir Indijoje nėmaž neslėpęs šių jaus- 
mų, dabar prisiekinėjo musulmonų šeichui, kad portugalai bū- 
sią geriausi Malindžio valdovo bičiuliai. Šeichas savo ruožtu 
siuntė Portugalijos karaliui ilgą laišką, kuriame sveikino jį dėl 
jūros kelio atradimo ir skatino siųsti per okeaną naujus laivus. 

Pasak keleto kronikininkų, buvo apsikeista dovanomis. Šei- 
chas pasiuntęs karaliui auksinę grandinę su brangiaisiais ak- 
menimis, o karalienei — perlamutro skrynią, išdabintą sidab- 
ru ir dramblio kaulu, taip pat dvidešimt sidabrinių žiedų, pa- 
puoštų brangakmeniais. Skrynia buvusi prikrauta balto šilko 
rietimų bei auksinių gijų. Taip pat šeichas dovanojęs karalie- 
nei dar didžiulį gabalą pilkos ambros sidabriniame dėkle. Tai 
buvusi iš tiesų karališka dovana. Be to, jis dosniai apdovanojęs 
visų trijų laivų kapitonus, taip pat nusiuntęs į laivus tris val- 
tis, kupinas balto šilko ir margo muslino,— visa tai buvo ski- 
riama laivų įguloms, kad neliktų nė vieno nuskriausto ir visi 
gautų po dovaną. 

Vasko da Gama pasiuntęs krantan dešimt dėžių su koralais, 
daug gintaro, cinoberio, gyvsidabrio, stiklinių karolių, veidro- 
džių, taip pat mezginių, gelumbės, satino, damasto, peilių, žirk- 
lių, marškinių bei kepurių, o taipogi savo brangų inkrustuotą 
peilį. Vadas dar iškaulijęs karaliui iš šeicho didelę dramblio 
iltį, taip pat produktų jūreiviams bei leidimą pastatyti krante 
padraną. Šeichas išpildė viską, ko prašė portugalai. Netgi nu- 
siuntė pas juos jauną arabiuką, kuris norėjęs plaukti drauge 
su svetimšaliais į Lisaboną. Vaikinukas pargrįžo į Malindį su 
Kabralo ekspedicija. 

Eskadra užtruko Malindyje penkias dienas ir sausio 11-ąją 
iškeliavo toliau. Laivai plaukė pamažėle, nes įgulos vos vos 
pajėgė valdyti bures ir vairą. Praplaukę Mombasą, portugalai 
išmetė inkarus priešais Rafaelio sėklių, kur kadaise „Rafaelis“ 
buvo patyręs avariją. 

Vasko da Gama nusprendė, kad likusi dalis jūreivių nepa- 
jėgsianti aptarnauti visų trijų laivų. Jis nutarė paaukoti „Ra- 
faelį“, kuris, be to, buvo smarkiai nukentėjęs per audrą. Iš 
„Rafaelio“ iškrovė produktus ir prisipirktus prieskonius, gink- 
lus bei paraką, nuėmė laivui bures, lynus ir rėjas, o taip pat 
ir pirmagalyje stovinčią ąžuolinę statulą — šventąjį Rafaelį. Pa- 
sakojama, kad admirolas visą amžių labai vertinęs šią relikviją 
ir ėmęs ją su savim, vėliau dar du sykius plaukdamas į Indiją. 
Netgi admirolo pasekėjai dar apie penkiasdešimt metų ją ve- 
žiojęsi kartu. Taip labai tada buvo tikima šventuoju Rafaeliu, 
laivybos globėju. Burlaivis „Rafaelis“ buvo sudegintas, kad ne- 
pakliūtų į maurų rankas. 

Tada laivai vėl leidosi į tolimąją kelionę ir praplaukė Zan- 
Zzibarą. Vasario 1 dieną portugalai sustojo netoli Mozambiko, 
prie Sanžoržio salelės, kurią jie jau gerai pažinojo. Vasko da 
Gama nutarė pastatyti saloje padraną, norėdamas prideramai 
pagerbti vietą, kur anuosyk taip širdingai buvo meldęsi dievui, 
prieš pradėdami tolimąją kelionę Indijos krantų link. Jūreiviai 
pastatę akmeninį stulpą ir jau norėję pritvirtinti ant padrano 
didelį medinį kryžių, bet prapliupę smarkiai lyti ir liūtis užge- 
sinusi laužą, kuriame tirpinę šviną kryžiui pritvirtinti. Kad ir 
kaip jie stengęsi, ugnies daugiau nebegalėję įpūsti, ir portu- 
galams nebėpavykę pastatyti kryžiaus. 

Rytojaus dieną abudu laivai buriavo toliau. Tiktai po mėne- 
sio jūrininkai pasiekė Sanbrašo įlanką. Čia jie užgaišo devy- 

nias dienas, medžiodami ruonius bei pingvinus ir kaupdami lai- 
vuose gėlą vandenį. 

Kovo 20-tą dieną portugalai apiplaukė Gerosios Vilties ragą. 
Pūtė gaivus vėjas, bet jis buvęs toks vėsus, kad, pasak „Rutei- 
ru“ autoriaus, jūreiviai ko tik negavę galo iš šalčio. Vairinin- 
kai ir jūreiviai, kurie čionai kažkada buvo pradėję maištauti, 
dabar prašę vado atleisti. Tolimoje kelionėje jie patyrę tiek 
kančių, nugalėję visus sunkumus, ir tokiu būdu išpirkę savo 
kaltę. 

Vasko da Gama jiems atsakęs, jog jau seniai yra atleidęs ir 
prašysiąs karalių apdovanoti visus ekspedicijos dalyvius. Bet 
jis esąs prisiekęs, kad parvešiąs juos Lisabonon grandinėmis 
surakintus, ir savo priesaiką tesėsiąs,— kaip rašo vienas kroni- 
kininkas, geriausieji Portugalijos jūrų keliautojai išlipę gimtinės 
krantan su pančiais ant rankų ir kojų. 

Vadas išdalijo jūreiviams audeklus, kuriuos buvo gavęs iš 
Malindžio šeicho, kad jie galėtų pasisiūdinti drabužius ir par- 
vykti gimtinėn prašmatniai apsitaisę. Tačiau ne visiems buvo 
lemta ją pasiekti — giltinė tebesiautėjo po abudu laivus. Vis 
labiau silpo ir admirolo brolis Paulus da Gama — jį kankino 
džiova. 

Praplaukus Gerosios Vilties ragą, dvidešimt septynias dienas 
pūtė palankus vėjas, ir abu laivai sparčiai buriavo namolei. 
Kai ligi Žaliojo Rago salų buvo likę nebetoli, laivai kelioms 
dienoms pakliuvo į bevėję juostą. Paulus da Gama beveik ne- 
beišeidavo iš kajutės ir tik nuolat klausinėjo, ar dar nepučiąs 
vėjas, — paliegęs jūrininkas neapsakomai ilgėjosi tėvynės. Vas- 
ko da Gama vis dažniau užtrukdavo prie brolio lovos. Jis labai 
mylėjo Paulų. Kai kurie istorikai pažymi, jog nepaprasta meilė 
broliui buvusi vienintelė Vasko da Gamos žmogiška savybė. 

Netoli nuo Gvinėjos krantų, prie Bisagušo salų, abu laivai 
pasimetė — Matyt, po tokio ilgo vėjo nebuvimo buvo įsisiautusi 
audra. Kapitonas Koeljus su „Beriu“ pats vienas tęsė kelionę 
ir skubėjo tiesiai į Lisaboną. Gal būt, jį viliojo apdovanojimas, 
kurio galėjo tikėtis, pirmutinis parplaukęs iš tokios tolimos ir 
ilgos kelionės ir parvežęs tokių džiugių žinių. Lisaboną jis 
pasiekė 1499 metų liepos 10 dieną. 

Vasko da Gama visą parą pralaukė vandenyne „Beriu“, o po 
to pasuko į Santjago salą Žaliojo Rago archipelage. Vadas, ne- 
paprastai būgštaudamas dėl sergančio brolio, pavedė flagmano 

„Gabrielio“ vadovavimą eskadros notarui, liepdamas jam leistis 
į Portugaliją su laišku karaliui. Brolį jis mylėjo labiausiai už 
viską pasaulyje, todėl norėjo nuvežti ligonį į Portugaliją daug 
greičiau, negu tai pavyktų padaryti plaukiant su eskadros flag- 
manu. Admirolas sulygo sau greitą karavelę. Tačiau Paulus 
kasdien ėjo vis silpnyn. Vasko būgštavo, kad brolis nemirtų 
jūroje, — tada jį tektų palaidoti vandenyno bangose. Todėl jis 
nusprendė stabtelti Terseiros saloje, Azorų salyne. Paulų da 
Gamą išnešė krantan, o kitą dieną jis mirė. Vasko da Gama, 
tas negailestingas ir kietaširdis žmogus, giliai liūdėjo velionio, 
kuris buvęs daug širdingesnis už jį. Iškilmingai palaidojęs brolį 
Terseiroje, Vasko da Gama su karavele skubėjo į Portugaliją 
ir atplaukė Lisabonon netrukus po „Gabrielio“ ir „Beriu“. 


ŠLOVINGAS SUGRĮŽIMAS TĖVYNĖN 


Kapitonas Rodrigešas veža karaliui linksmą žinią. Vasko 
da Gama rūmuose. Ekspedicijos rezultatai. Kuris dides- 
nis... Gama ar Kolumbas? Karaliaus malonė. „Dono“ ti- 
tulas dar nesuteikia pelno 


Žinia apie laimingą ekspedicijos į Indiją baigtį skriejo pir- 
miau už Vasko da Gamos laivus. Dar vandenyne, netoli Žaliojo 
Rago salų, juos pastebėjo kažkokios karavelės jūreiviai, plaukę 
į Gvinėją parsivežti vergų. Karavelės kapitonas Rodrigešas, su- 
žinojęs, kad admirolo laivai grįžta iš Indijos, nusprendė pirmu- 
tinis nuskraidinti šią neapsakomai svarbią žinią į Portugaliją. 
Jis pakeitė kursą ir, pakėlęs bures, niekur nesustodamas, lei- 
dosi atgal. Kai greitoji karavelė pasiekė gimtuosius krantus, 
kapitonas sėdo valtin ir nuplaukė į krantą, prieš tai prisakęs 
sūnui, taip pat buvusiam laive, kad karavelė nesiartintų prie 
kranto ir kad jokio pašalinio žmogaus neįsileistų į ją. Svarbiąją 
žinią reikėjo laikyti kuo griežčiausioje paslaptyje. Tuo laiku 
kapitonas, susiradęs žirgą, zovada lėkė į Evūrą pas karalių. 

Kaip pasakoja kronikininkas, į Evūrą atjojęs visai nuvarytu 
arkliu raitelis, įsibrovęs karaliaus pilin ir puolęs jam į kojas, 
šaukdamas: „Valdove, atnešiau jums džiugių žinių! Jūsų laivai, 
valdove, pabuvoję Indijoje, dabar plaukia namo. Aš pirmuti- 

nis pranešu jums tą žinią." Jisai, Arturas Rodrigešas, karavelės 
kapltonas, esą susitikęs vandenyne laivą, plaukiantį iš pietų, 
ir sužinojęs iš jūreivių, kad tas laivas priklausąs Vasko da Ga- 
mos eskadrai. Kapitonas nedelsdamas pakeitęs kursą ir skubinę- 
sis į Portugaliją, nes buvęs tikras, jog atlyginimas už geras 
naujienas su kaupu padengsiąs nuostolius, kuriuos jis patyrė, 
pasukdamas nuo pusiaukelės atgal ir pertraukdamas tokį pel- 
ningą reisą. 

Reikia manyti, šmaikštusis kapitonas tikrai nelikęs be atpil- 
do. Karaliaus džiaugsmo, be abejonės, būta didelio. Jis nekant- 
raudamas laukė sugrįžtant paties admirolo. 

O šis po brolio laidotuvių atplaukė į Lisabonos uostą tik 
1499 metų rugpiūčio pabaigoje ar rugsėjo pradžioje. Sutikti 
laivyno vado karalius pasiuntė keletą didikų. Prašmaini svita 
lydėjo garsųjį jūrų keliautoją į karaliaus pilį, kur, pasak kro- 
nikininko, buvę sunku pakliūti, nes susirinkusi didelė minia 
žmonių. Visi norėję pasižiūrėti į Vasko da Gamą ne tik dėl to, 
kad šis vyras buvo atlikęs nepaprastą žygdarbį — atradęs Indi- 
ją, bet taip pat ir todėl, kad jis pargrįžo gyvas. Tai atrodė 
stačiai neįtikėtina. Visi jau manę, jog jis seniai galvą pa- 
guldęs. 

Karalius priėmė admirolą savo dvare su iškilmingomis cere- 
monijomis, dalyvaujant visiems dvariškiams, ir išklausė jo pra- 
nešimo. 

Karalius Manuelis labai didžiavosi Gamos ekspedicijos rezul- 
tatais ir, pergalingai džiūgaudamas, parašė apie juos laiškus 
savo pikčiausiems varžovams — Ispanijos karališkajai porai — 
Izabelei bei Fernandui, taip pat ir vienam Romos kardinolui. 
Jis pabrėžė, jog Indijoje esama krikščionių. Jų tikėjimas ne 
per stipriausias, be to, ne visi jį išpažįstą. Šventajai Romos 
katalikų bažnyčiai dabar būsianti galimybė praplėsti savo įta- 
kos zonas ir ten įsitvirtinti. Šis atradimas leisiąs išnaikinti už- 
jūrio maurus. Donas Manuelis tikįs, kad su dievo padėjimu 
prekyba, iš kurios dabar lobstą maurai, pateksianti į portugalų 
rankas. Pats dievas nuvedęs Vasko da Gamą į Indiją ir sugrą- 
žinęs jį namo sveiką ir gyvą, pats dievas norįs, kad Portugali- 
ja ten viešpatautų ir atverstų Rytų tautas į tikrąjį tikėjimą. 

Karalius donas Manuelis prie savo titulo „Portugalijos kara- 
lius ir viešpats iš dievo malonės Algarvėje šiapus ir anapus 
jūros Afrikoje“ pridūrė dar ir tokį — skambesnį, svaresnį: ,„Gvi- 

nėjos bei Etiopijos, Arabijos, Persijos ir Indijos nukariavimų, 
laivybos ir prekybos viešpats“. 

Be to, tikėdamasis didelio pelno ateityje, karalius įsakė pra- 
dėti sostinėje dideles statybas — mūryti puošnias pilis, kated- 
ras ir vienuolynus, taip pat nukaldinti naujas auksines mone- 
tas — portugešus. 

Nors iš keturių laivų į Lisaboną pargrįžo tiktai du — ,(Gab- 
rielis' ir „Beriu“, o iš įgulos — mažiau nei pusė, vargu ar eks- 
pediciją galėjai laikyti nuostolinga. Portugalams pavyko atsi- 
gabenti iš Indijos gana daug prieskonių ir brangakmenių. Par- 
sivežtųjų gėrybių pakako, norint įrodyti, kokie pasakiški bran- 
gumynai slypi Indijoje, bei su kaupu padengti visas išlaidas. 
Vienas kronikininkas rašo neįtikėtinus dalykus — kad parsivež- 
tųjų prekių vertė šešiasdešimt kartų viršijusi ekspedicijos išlai- 
das. Kaip ten bebūtų — vis dėlto ne pelnas buvo svarbiausia. 
Ekspedicija buvo išaiškinusi, kaip stambiai pasipelnyti Portuga- 
lija galėtų ateityje, jeigu perimtų jūrų prekybą su Indija. Svar- 
biausia, buvo atrastas nuo Viduržemio jūros ir Rytų kraštų 
nepriklausantis jūrų kelias. Podraug buvo pramušta pirmoji 
spraga toje užtvaroje, kurią turkai buvo padarę prekybos ke- 
liuose tarp Vakarų ir Rytų kraštų. Naujojo vandens kelio atra- 
dimas rimtai grasino ne vien turkams ir apskritai musulmonams 
visose rytų žemėse, bet taipogi ir Italijos prekybiniams mies- 
tams. Ligi Vasko da Gamos kelionės jos turėjo savo rankose 
didžiąją dalį Rytų prekybos ir gaudavo didelius pelnus, stiprin- 
damos savo galią. Dabar šiam klestėjimui artinosi galas. 

Vienas venecijietis rašė, jog žinia apie Vasko da Gamos 
sugrįžimą pritrenkusi Veneciją lyg perkūnas iš giedro dangaus. 
Išmintingi žmonės šią žinią laikę pačia blogiausia, kokia tik 
begali būti. 

Tokia nuomonė buvo tikrai aiškiaregiška. Netrukus po Ko- 
lumbo ir Gamos kelionių Atlanto vandenyno pakrantė, o ypač 
Portugalija, ėmė dominuoti prekyboje. Europos šalių tarpe Por- 
tugalija virto galinga, didele jūrų valstybe, tuo tarpu Vidur- 
žemio jūra prarado Europos prekybinio centro vaidmenį. Por- 
tugalija užgrobė prekybos su Pietų bei Rytų Azija monopolį 
ir išlaikė jį ištisus devyniasdešimt metų. 

Nepaprastai daug buvo pasitarnauta ir mokslui. Žemėlapiuo- 
se atsirado Afrikos žemyno krantų kontūrai. Išaiškėjo, kad In- 

dijos okeanas toli gražu nėra uždara vidaus jūra, kaip kad buvo 
tvirtinęs Ptolemėjas. Žmonijos geografinės, istorinės bei gamtos 
mokslų žinios žymiai prasiplėtė. 

Ne vienas istorikas laikė Vasko da Gamos kelionę nutikimu, 
atvėrusiu naują erą žmonijos istorijoje. Gamos plaukimas į In- 
diją, be abejonės, laikomas viena iš žymiausių jūrų kelionių. 
Tačiau vargu ar teisinga būtų tvirtinti, jog jis buvo nepalygi- 
namai svarbesnis nei Kristupo Kolumbo žygis, kaip kai kas 
teigia. Kolumbas esą nuplaukęs daug mažesnį kelio galą per 
keletą savaičių, daugiausia pavėjui. Jo atradimas buvęs dide- 
lis, tačiau visiškai nelauktas atsitiktinumas. Ameriką, šiaip ar taip, 
greitai būtų suradę kiti jūrų keliautojai. Tuo tarpu Vasko da 
Gamos kelionė trukusi dvidešimt šešis mėnesius, o kelias buvęs 
daugsyk ilgesnis. Ši ekspedicija apvainikavusi sąmoningas, tiks- 
lingas visos valstybės pastangas per ilgą laiko tarpą. Be to, jo 
kelionės praktiniai rezultatai taip pat buvę daug didesni, negu 
Kolumbo atradimų. Kolumbas suradęs vien plikus laukinius, 
gyvenančius žaliose palapinėse, ten, kur tikėjęsis išvysti puoš- 
nias pilis, civilizuotas tautas ir lobių gausybę. Jis susitikęs ge- 
raširdžius, prastai ginkluotus indėnus, kurie draugiškai pasitikę 
ispanus. Tuo tarpu Vasko da Gama atradęs jūros kelią į tur- 
tingas žemes, kur iš tiesų buvę prieskonių, dramblio kaulo, 
aukso bei brangakmenių, ir įrodęs, jog jūros, esančios prie 
Indijos krantų, nėra atskirtos nuo Pasaulinio okeano. Be to, Ga- 
mai beveik visur tekdavę susidurti su karingais laukiniais ir 
stipriomis valstybėmis, kur portugalai būdavo sutinkami prie- 
šiškai. Todėl sunkumai buvę didesni. 

Tačiau tokie palyginimai neatrodo pakankamai įtikinantys. 
Giriant vieno garsaus jūrų keliautojo pasiekimus ir nuopelnus, 
visai nėra reikalo menkinti ar nuneigti antrojo veiklos. Kristupas 
Kolumbas, Vasko da Gama, Fernanas Magelanas — šie vardai 
visuomet užims garbingą vietą didžiuosiuose geogratiniuose at- 
radimuose. 

Kolumbas, plaukdamas per vandenyną į vakarus, neturėjo 
jokių pirmtakų, jis plaukė pasitikti nežinomybės, tuo tarpu 
Vasko da Gamos uždavinys buvo visai aiškus. Jau dvi kartos 
siekė šio tikslo. Niekas nė neabejojo, kad prieskoniais turtin- 
gas žemes, esančias rytuose, tikrai pavyks pasiekti. 


201 


Šiam uždaviniui įvykdyti, aišku, reikėjo didelio jūrų keliau- 
tojo talento bei drąsos leistis į nepažįstamas jūras, kur mirksi 
neregėti žvaigždynai, reikėjo turėti nepalenkiamą, griežtą bū- 
dą, daug noro ir energijos, kad tuoj pat galėtum sutramdyti 
bet kokį neklusnumą, įveikti dvasios silpnumą ir bejėgiškumą, 
kad žmonės nepalūžtų net ir tada, kai sunkioje kelionėje ligos 
ėmė retinti jūreivių gretas. 

Pasaulio, taip pat ir prekybos bei laivininkystės vystymosi 
istorijoje Indijos jūrų kelio atradimas savo reikšme pilnatei- 
siškai prilygsta Amerikos atradimui, ir todėl niekas nenugin- 
čys Vasko da Gamos nuopelnų didžiuosiuose geografiniuose 
atradimuose. 


O ką jam davė šis žymus pasiekimas? Portugalijos karalius 
donas Manuelis nebuvo toks kilniaširdis, kad dosnia ranka ap- 
dovanotų kapitonus bei vadus, kurie leisdavosi į tolimas jūrų 
keliones, padarydami didelių atradimų. O jau apie eilinių jū- 
reivių nuopelnų įvertinimą negalėjo būti nė kalbos. Jų niekas 
nešlovino ir neapibėrė dovanomis. Gyvi likę jūreiviai veltui 
laukė karaliaus padėkos, nors kaip tik jie ir buvo tikrieji šios 
kelionės didvyriai. Žuvusiems niekas nestatė paminklų. Nei do- 
kumentuose, nei kronikose neišliko jų vardų. Laivams arti- 
nantis prie Lisabonos, Ašarų Krante sklido sutinkančiųjų 
raudos ir dejonės, kai jie sužinojo, kiek daug puikių jūrei- 
vių — artimų, brangių žmonių — rado amžiną poilsį vandenyno 
gelmėse ir jau niekada nebepargrįš namo. Tačiau liaudies at- 
minime jie išliko gyvi, ir netrukus apie jų narsą, vyriškumą ir 
atkaklumą buvo sudėtos dainos. 

Kiek žinoma, eskadros vadas Vasko da Gama, vienintelis iš 
visų ekspedicijos dalyvių, susilaukė karaliaus malonės ir dė- 
kingumo. Gama mėgdavo pabrėžti esąs karaliaus tarnas ir ver- 
gas, kuris be atsikalbinėjimų ir murmesio pildąs jo norus ir 
įsakymus, nelaukdamas už tai jokio atlygio. Tačiau jis labai 
gerai suprato savo atradimo reikšmę ir gebėjo išsireikalauti 
apdovanojimų. 

Vos tik Gama parplaukė į Lisaboną, karalius suteikė jam 
„dono“ titulą, tuo prilygindamas jį valdančiajai aristokratijai, 
bei pažadėjo dovanoti žemių. Be jų „dono“ titulas buvo tik 
bereikšmis žodis ir nedavė jokios naudos. Vasko da Gama, 
pasak kronikininko, buvęs labai gobšus ir šykštus, ir jokia do- 

vana jam neįtikdavusi. Kai karalius paklausęs, ką Vasko da 
Gama norėtų gauti dovanų, admirolas daug nesvarstydamas pa- 
prašęs paskirti jį Sinišo senjoru. Sinišas buvo jo gimtasis mies- 
tas, kažkada dar jo tėvo valdytas. 

1499 metų gruodžio 24 dieną karalius Manuelis ypatingu 
dovanojimo raštu paskyrė Vasko da Gamai, jo įpėdiniams ir 
ainiams Sinišo miestą su visais jo turtais bei teisę rinkti šiame 
mieste duoklę ir mokesčius, taip pat būti teisėju. 

Tačiau Sinišas priklausė Santjago ordinui, kurio didžiuoju 
magistru buvo Koimbros hercogas, karaliaus Žuano II pavaini- 
kis sūnus. Manuelio dovana užkliudė tiek ordino, tiek ir her- 
cogo interesus. Todėl karalius pažadėjo duoti ordinui kitą mies- 
tą ir paprašyti popiežiaus leidimo tokiems mainams. Popiežius 
davė savo sutikimą 1501 metais. Tačiau Santjago ordinas atsi- 
sakė perleisti miestą. Karalius nenorėjo kivirčytis su turtin- 
guoju ordinu bei jo įtakinguoju magistru, mat, ne sykį buvo 
skolinęsis iš ordino dideles sumas. 

Gama mandagiai, tačiau primygtinai kartkartėmis priminda- 
vo, jog vis dar nėra gavęs dovanos. 

Karalius stengėsi ištaisyti padėtį ir paskyrė Vasko da Gamai 
tūkstančio auksinių kruzadų (sena portugalų moneta, keturių 
šimtų reisų vertės) pensiją per metus tol, kol jis gausiąs Sinišo 
miestą. Pensiją turėjo mokėti Kasa di Mina — įstaiga, kurios 
žinioje buvo Afrikos aukso kasyklos. Tačiau auksas iš tenai ne- 
plaukė tokia plačia srove, kaip jį spėdavo švaistyti karalius, 
todėl pensija Gamai buvo mokama netvarkingai. Jis vėl skun- 
dėsi ir nedavė ramybės, kol valdovas buvo priverstas Vasko 
da Gamai vietoj aukso išmokėti pensiją kviečiais. Yra išlikęs 
karaliaus įsakymas dėl kviečių išdavimo ir Gamos parašas, kad 
juos gavo. 

Be to, Vasko da Gamai ir jo įpėdiniams buvo paskirta dar 
papildoma pensija — trys šimtai tūkstančių reisų (arba septyni 
šimtai penkiasdešimt kruzadų) per metus, taip pat ypatingas 
titulas — „„Ostindijos jūrų admirolas“— su visomis garbės pa- 
raiškomis, galia, pajamomis, privilegijomis ir teisėmis. ,„Dono“ 
titulą gavo ir jo brolis Airišas, o sesuo Tereza — „donos“ ti- 
tulą; taip pat ir jų įpėdiniai buvo priskirti prie kilmingųjų. 

Apdovanojimo rašte dar buvo pasakyta, kad Vasko da Gama, 
Rytų Indijos jūrų admirolas, galėsiąs vadovauti bet kuriai eskad- 
rai, kuri tik prie jo gyvos galvos būsianti siųsta į Indijos uos- 
tus — ar prekiauti, ar kariauti. Jeigu tik jis pageidausiąs va- 
dovauti eskadrai, karalius jo neapeisiąs ir jo vietoje nepa- 
skirsiąs jokio kito admirolo. 


KOLONIZATORIŲ 
ŽYGIAI 


ŠVENTOJO KRYŽIAUS ŽEMĖS ATRADIMAS 


Pedrus Alvarišas Kabralas — ekspedicijos vadovas. Ne- 
lauktas radinys. Indėnai susitinka su portugalais. Kas at- 
rado Pietų Ameriką dar prieš Kabralą. Pinsonas prie 
Amazonės žiočių. Šventojo Kryžiaus žemės kolonizavimo 
pradžia 


Karalius donas Manuelis, kai tik sugrįžo Vasko da Gamos 
laivai, įsakė ruošti naują užjūrio ekspediciją. Buvo pats laikas. 
pasinaudojus jūreivių patyrimu, laivybos menu ir gerais laivais, 
perimti savo kontrolėn rytines jūras ir prekybą prieskoniais 
bei įsitvirtinti Indijos pakrantėje. 

Pagal karaliaus dovanų raštą Gama turėjo teisę vadovauti 
antrajam plaukimui į Indiją, jeigu tik jis to panorėtų. Tačiau 
Gama atsisakė šios teisės, nes, matyt, jautėsi pavargęs po ilgo, 
sunkaus jūros žygio, be to, netekęs mylimo brolio, jis norėjo 
pagyventi gimtinėje, pailsėti. Jam buvo suteikta didelė garbė, 
jis susilaukė apdovanojimų ir dėmesio pareiškimų, be to, Gama 
buvo ką tik vedęs. 

Karalius parinko kitą ekspedicijos vadovą — trisdešimt dve- 
jų metų amžiaus karaliaus tarybos narį, Kristaus ordino riterį 
Pedrų Alvarišą Kabralą. Nėra jokių žinių, kad jis kada nors 
anksčiau būtų plaukęs į jūrą. Pasirinkimas atrodė labai keis- 
tas. Matyt, Kabralas buvo karaliaus numylėtinis. Portugalijoje 
netrūko prityrusių, sumanių jūrininkų, tokių, kaip Bartolomė- 
jus Diašas, Duartis Pašekus Pireira, Nikolajus Koeljus. Šie vy- 
rai taip pat dalyvavo ekspedicijoje ir vadovavo laivams, ta- 
čiau po Kabralo valdžia. Šiuosyk surinkti įgulas nebuvo sun- 
ku — į Indiją veržėsi daugybė jūreivių ir netgi tokių vyrų, 
kurie visai nepažino jūros. 

Į tolimąją kelionę buvo parengta trylika gerai apginkluotų 
laivų su maždaug tūkstančiu penkiais šimtais vyrų. Organizuoti 

ekspediciją aktyviai padėjo Vasko da Gama; taip pat ir Barto- 
lomėjus Diašas. Diašas šį kartą galėjo plaukti kartu, tačiau ir 
dabar karalius nenorėjo, kad jis pakliūtų į Indiją. Garsusis jūrų 
keliautojas buvo paskirtas aukso kasyklų valdytoju Sofaloje, 
rytinėje Afrikos pakrantėje. Iš tikrųjų kasyklų ten dar nė ne- 
buvo — jas reikėjo įsteigti, kad ir iš tenai į Portugaliją imtų 
plūsti auksas. 

Į Indiją šį sykį pasiuntė kokį tūkstantį karių, taip pat aštuo- 
nis pranciškonų vienuolius bei keletą kunigų. Karalius liepė 
jiems itin stengtis paskleisti tenai krikščionybę. Kabralui buvo 
įsakyta: prieš puldamas maurus ir stabmeldžius su plieno ieti- 
mis, tegul jis pirmiau leidžiąs kunigams bei vienuoliams pasi- 
darbuoti dvasiškuoju ginklu, teskelbią jie pagonims tikrąjį ti- 
kėjimą. Tačiau visų geriausias argumentas krikščioniškajai ti- 
kybai skleisti vis dėlto buvo puikiai apginkluotas laivynas. 
Į kelionę išsiruošė ir prityrę pirkliai, kuriems buvo pavesta 
karaliaus vardu pirkti bei pardavinėti prekes. Ypatingajam pre- 
kybos agentui — Airišui Korėjai buvo pavesta sudarinėti sutar- 
tis ir spręsti visus su prekyba susijusius klausimus. Du krovi- 
niniai laivai gabeno prekes, skirtas Afrikos pakrantėms, o pre- 
kybai Indijoje šiuosyk buvo pasiųsta daug geresnių dalykų — 
vario, cinoberio, gyvsidabrio, gintaro, koralų, vilnonių gijų, 
atlaso, aksomo. Netrūko ir auksinių monetų. Kabralas buvo 
aprūpintas dovanomis Kalikuto samorinui. Brangios dovanos 
buvo skirtos taip pat ir bičiuliškajam Malindžio valdytojui. 

Drauge su laivynu į kelionę leidosi mauras Monsaidas, tie 
penki indai, kuriuos portugalai Kalikute buvo pasigavę kaipo 
įkaitus, perkrikštytasis Gašparas da Gama arba Indijos Gašpa- 
ras iš Andžidivų salų, taip pat ir astronomas, medikas bei fi- 
zikas Žuanišas. 

Buvo numatyta, kad ekspedicija užtruksianti aštuoniolika mė- 
nesių. Jos eiga buvo išdėstyta smulkiose instrukcijose. Kabralas 
vežė Indijos samorinui laišką, kuriame buvo siūloma draugystė 
ir kviečiama užmegzti prekybinius santykius. Bet Kabralui buvo 
įsakyta: jeigu samorinas kišiąsis į portugalų reikalus ir nepa- 
rodysiąs gerų norų, tada teįvyksianti dievo valia — ekspedici- 
jos vis tiek nenutraukti, kad ir kokį pasipriešinimą ji besu- 
tiktų, o dievas suteiksiąs portugalų kumščiui jėgos. 

1500 metų kovo 9-tą dieną Kabralo laivai išplaukė iš Težo 
upės žiočių. Jo laivyno tonažas penkiskart viršijo Vasko da 

Gamos laivų talpą. Eskadra pasuko į pietvakarius. Kovo 23-ąją 
ją ištiko nelaimė — vandenyne už Žaliojo Rago salų portugalai 
apsižiūrėjo pametę vieną laivų. Eskadra sustojo, laivai įmetė 
inkarus, tačiau veltui buvo laukta — dingusioji karavelė nesi- 
rodė, ir niekas daugiau nebesužinojo, kas jai buvo nutikę. 

Nenorėdamas artintis prie Afrikos krantų, kur palankaus 
vėjo nebuvo ko tikėtis, Kabralas nuburiavo į pietvakarius dar 
toliau, negu kad buvo nuplaukęs Vasko da Gama, ir perkirto 
pusiaują. 

Po keturiasdešimt kelionės vandenynu dienų jūreiviai ėmė 
pastebėti artėjančios žemės požymius. Vandeny plūduriavo vi- 
sokiausi augalai ir medžių šakelės. Dar po dienos — balandžio 
22-osios rytą — Maždaug 17“ p. pl. ties horizontu išniro aukštų 
kalnų siluetai. Galiausiai jūreiviai išvydo kalvotą, neįžengia- 
mais miškais apaugusį krantą. Tai buvo rytinė Pietų Amerikos 
dalis. 

Admirolas Kabralas tuoj pat pavadino šią žemę Tikrojo, arba 
Šventojo Kryžiaus žeme. Laimingas atsitiktinumas buvo atve- 
dęs portugalus į šią tolimą pakrantę. 

Naktį laivynas buvo nuleidęs inkarus maždaug per šešias 
mylias nuo kranto. Išaušus rytui, laivai pajudėjo link sau- 
sumos, kur netrukus pamatė čiabuvius. Iš laivų buvo nuleistos 
valtys, o kapitonai susirinko pas admirolą pasitarti. Kabralas 
pasiuntė į krantą kapitoną Nikolajų Koeljų. Vos tik portugalų 
valtis ėmė irtis prie kranto, į smėlėtą paplūdimį sugužėjo pul- 
kas taikiai nusiteikusių indėnų. 

Perus Vašas Kaminja, vėlesnis prekybinės faktorijos sekreto- 
rius, parašė karaliui laišką, pranešdamas apie portugalų susi- 
tikimą su indėnais bei naujos žemės atradimą. Pasak jo, indė- 
nai buvę visai nuogi. Rankose jie turėję lankus su strėlėmis 
ir be jokios baimės artinęsi prie valties. Koeljus ženklais rodęs 
čiabuviams mesti ginklus, tada jie nusviedę lankus bei strėles 
žemėn. Kapitonas įteikęs indėnams skarelę ir savo skrybėlę, 
o indėnai savo ruožtu padovanoję Koeljui galvos papuošalą iš 
margų plunksnų bei perliukais nusagstytą lazdą. 

Netrukus po šio susitikimo Kabralo laivai nuleidę inkarus 
plačioje įlankoje, kur neužpūsdavo vėjai. Vėliau ji buvo pa- 
vadinta Portu Siguru (Saugiuoju uostu). 

Ir čionai krante buvo prisirinkę taikingų čiabuvių, nuogų, 
rudaodžių žmonių ilgais, lygiais plaukais. Du iš jų buvo nu- 

vežti į flagmaninį laivą pas Kabralą. Perus Kaminja apie tai 
rašo: 

„Kai jie atvyko į laivą, admirolas sėdėjo ne ant pakylos, bet 
krėsle, o jo kojos ilsėjosi ant puošnaus kilimo. Jis buvo apsi- 
taisęs gražiausiomis savo drapanomis, o kaklą pasidabinęs ma- 
syvia aukso grandine... Mes visi susėdom šalia jo ant kilimo. 
Buvo uždegti fakelai. Ir jie atėjo, bet laikėsi išdidžiai, nepa- 
rodė nė ženklo pagarbos, netgi kalbėti nenorėjo — nei su ad- 
mirolų, nei su kuo kitu. 

Vienas jų pastebėjo ant admirolo kaklo grandinę ir ėmė ro- 
dyti pirmiausia į krantą, paskui į ją, matyt, norėdamas pasa- 
kyti, jog krante esama aukso. Jis taipogi pažvelgė į sidabri- 
nes žvakides ir vėl pakartojo tuos pačius gestus, lyg sakytų, 
kad šioje žemėje esama sidabro. 

Parodėme jam tamsiai rudą papūgą, kurią admirolas vežėsi 
su savim. Jie tuoj čiupo paukštį ir vėl ėmė rodyti kranto link, 
lyg norėtų paaiškinti, kad paukštis iš tenai. Parodėme jiems 
vištą. Jie smarkiai jos išsigando ir nenorėjo imti į rankas. 
Paskui įsidrąsino paliesti, bet darė šitai su didele baime ir at- 
sargumu. 

Davėme jiems paragauti duonos su virta žuvimi, saldumynų, 
medaus ir džiovintų datulių. Jie nieko nenorėjo ragauti. O jei- 
gu ką ir pabandė, tuoj pat stūmė šalin. Davėm jiems gurkštelti 
iš taurės vyno. Sriūbtelėję mažą gurkšneliuką, tuoj pat jį iš- 
spiovė. Vienas svečių pastebėjo baltą rožančių ir ėmė mums 
ženklais rodyti, kad pageidautų jo. Jie ilgai džiaugėsi rožan- 
čiumi, kabino jį tai ant kaklo, tai ant rankų, o paskui iš eilės 
vis rodė čia į rožančių, čia į admirolo grandinėlę, čia į krantą, 
tarytum pasišovę duoti admirolui mainais aukso už tą rožančių. 

...O paskui jie ėmė žiovauti ir rąžytis. Ir netrukus, lyg nie- 
kur nieko, sugulė ant kilimo. Kai norėta jiems po galva pakišti 
pagalves, tas vyriškis, kurio buvo vešlūs plaukai, pasipriešino, 
bijodamas, kad tik jam jų nesutaršytų. Juos apklojo apsiaustu. 
Jie nesipriešino, užsitraukė jį ant savęs ir užmigo.“ 

Tuo tarpu trys portugalai, Kabralo liepimu, vieną dieną pra- 
leido indėnų kaime. Jie parsinešė į laivą raibų papūgų, raudo- 
no audeklo bei iš įvairiaspalvių plunksnų padarytų galvos pa- 
puošalų. 

Kaminja gyręs indėnus, kad tai esanti iš tikrųjų gera tauta, 
nes dievas suteikęs jiems tvirtą kūną, gražius veidus ir gera- 

širdišką sielą. Tegu karalius pasirūpinąs jų išgelbėjimu ir at- 
vertimu į katalikiškąjį tikėjimą. 

Čiabuvių būstai, uždengti palmių lapų stogais, kaip pasakoja 
Kaminja, stovėję ant aukštų polių. Židiniuose nuolat kūrenusis 
ugnis, kuri naikindavusi drėgmę ir įkyrius moskitus. Čiabuviai 
neturėję nei aukso, nei sidabro, tuo tarpu varį pažinoję ir at- 
nešę parodyti portugalams varinių antgalių strėlėms bei papuo- 
šalų. Jie turėję tokį paprotį — nosyje, ausyse ar lūpose pra- 
durti skyles ir ten įsprausti nedidelius kaulelius arba medinius 
pagaliukus. Todėl portugalai šios žemės indėnus praminę boto- 
kudais (portugališkai — kaištis, pagaliukas). 

1500 metų gegužės 1 dieną portugalai su vėliavomis išlipo 
naujai atrastojoje Žemėje ir ant kalvos netoli jūros iškilmingai 
pastatė didelį medinį kryžių su herbu. Po pamaldų Kabralas 
paskelbė šią žemę karaliaus nuosavybe. Šią ceremoniją susi- 
jaudinę stebėjo ir čiabuviai,— jie drauge su portugalais taip 
pat klaupėsi ant kelių, kėlė rankas į dangų ir žavėjosi gražiu 
giedojimu. 

Tą pačią dieną Kabralas pasiuntė atgal į Lisaboną vieną pa- 
galbinį laivą, vadovaujamą kapitono Gašparo Lemušo. Šis vežė 
pranešimą karaliui Manueliui apie eskadros kelionę bei Šven- 
tojo Kryžiaus žemės atradimą. Karaliui laiškus siuntė taipogi 
Kaminja ir astronomas Žuanišas. 

Pats Kabralas, palikęs krante du mirčiai nuteistuosius nusi- 
kaltėlius, gegužės 2 dieną su visa eskadra patraukė į tolimes- 
nę kelionę. 

Visgi ne jisai pirmas iš europiečių atrado Pietų Ameriką ir 
išlipo Brazilijos pakrantėje. Pietų Ameriką Orinoko žiočių rajo- 
ne 1498 metais jau buvo atradęs Kristupas Kolumbas savo tre- 
čiosios kelionės metu. Kolumbo pėdomis 1499 metais į naujai 
surastąją pakrantę pasižvejoti perlų išplaukė jo bendražygiai, 
prityrę ispanų vairininkai Pedras Alonsas Ninjas ir Alonsas 
Oheda. Kartu su Oheda į nežinomus kraštus išsiruošė baskas 
Chuanas de la Kosa, garsus šturmanas bei kartografas, ir flo- 
rentietis Amerigas Vespučis. Ninjas apiplaukė Parijos pusiasa- 
li, išsikėlė į krantą Margaritos (Perlų) saloje, o po to dar at- 
rado plačiai nusidriekusį Perlų krantą Venesueloje, Pietų Ame- 
rikos žemyne. 

Oheda 1499 metų liepos mėnesį atburiavo prie naujojo žemy- 
no maždaug 5° ar 6° š. pl., ir, pasukęs į šiaurės vakarus, plau- 

kė apie tūkstantį kilometrų palei Gvianos krantus ligi Orinoko 
deltos, o paskui palei Perlų krantą Venesueloje. Per pustrečio 
mėnesio Oheda atrado maždaug trijų tūkstančių kilometrų il- 
gumo pakrantę. Tai galėjo būti tiktai žemynas, bet ne sala. 


Tais pačiais 1500 metais Brazilijos krantus aplankė dvi ispa- 
nų ekspedicijos, vadovaujamos Visentės Pinsono ir Djego Le- 
peso. Visentė Janjesas Pinsonas buvo dalyvavęs pirmojoje Ko- 
lumbo kelionėje laivu „Ninja“, o dabar savo lėšomis, didelės 
Pinsonų giminės remiamas, paruošė žygiui keturias karaveles. 
Jos išplaukė iš Palosos uosto, stabtelėjo Žaliojo Rago salyne, 
o paskui patraukė į pietvakarius. Pirmą kartą ispanų laivai 
perplaukė pusiaują ir 1500 metų sausio pabaigoj ar vasario 
pradžioj netikėtai aptiko sausumą (6° p. pl.). Pinsonas su notaru 
išsikėlė į krantą Brazilijoje, atsigėrė iš šaltinio, tada paliepė 
nukirsdinti keletą medžių, padirbti kryžius ir įkasti juos žemėn. 
Jis paskelbė šią žemę Kastilijos karaliaus nuosavybe. Prekyba 
su čiabuviais nesimezgė — indėnai ir baltaveidžiai niekaip ne- 
galėjo susikalbėti. 

Ispanai buriavo į šiaurės vakarus, ne sykį pamesdami žemę 
iš akių. Jūros vanduo čia buvęs visiškai tinkamas gerti. Jūri- 
ninkai pasukę kranto link, bet, tiktai nuplaukę du šimtus kilo- 
metrų, jį išvydę. Tai buvusios didelės upės Paros (Amazonės 
deltos pietinė atšaka) žiotys. Salose gyvenę pusplikiai žmonės, 
jie visiškai pasitikėję baltaisiais ir elgęsi taikiai. Ispanai tuo- 
jau pasigrobę kelias dešimtis čiabuvių parduoti vergijon. Prie 
pat pusiaujo Pinsonas atrado didžiulės upės (Amazonės) žiotis, 
Jos vanduo buvo pavertęs didelį vandenyno plotą „Gėlo van- 
dens jūra“, kaip ją pavadino Pinsonas. Plaukdamas į šiaurę, 
jis pasiekė Gvianą, kurioje jau buvo lankytasi Ohedos. Taigi 
Pinsonui pavyko atrasti naujajam žemynui priklausančią veik 
trijų tūkstančių kilometrų ilgumo pakrantę. 

Maždaug po mėnesio paskui Pinsoną iš Palosos uosto Ispani- 
joje išplaukė du Djego Lepeso laivai. Ne vėliau kaip 1500 me- 
tų balandyje Lepesas atplaukė Pietų Amerikon ir, buriuodamas 
į pietus ligi 10° p. pl., pastebėjo, kad naujosios žemės krantas 
driekiasi vis tolyn į pietvakarius. Bet Lepesas, lygiai kaip ir 
Pinsonas, nieko vertingo čionai nerado, todėl pasuko į šiaurę, 
ir ten, Amazonės deltos salose, prisigaudė vergų. Čionykščiai 
indėnai jau žinojo, ko galima laukti iš baltųjų šėtonų, todėl 

pasitiko šiuos strėlėmis. Lepesas per susirėmimus neteko vie- 
nuolikos vyrų. ` 

Taigi jau porą metų, 1498— 1500, prieš atplaukiant Kabralui, 
žemėlapiuose imta žymėti naujo Pietų žemyno kontūrus, — tiek 
šiaurinius, tiek rytinius krantus. Paaiškėjo, kad didelė žemyno 
dalis nusitęsia į pietus nuo ekvatoriaus, vadinasi, vakaruose 
už vandenyno aptiktasis žemynas nieku gyvu negalėjo būti Azi- 
ja, kaip kad buvo manęs Kristupas Kolumbas, — visa Azija bu- 
vo šiauriniame pusrutulyje. 

Tačiau Kabralas pranešė, jog atrado tiktai kažkokią salą. 
Todėl ispanai, sužinoję apie Kabralo atradimą, nereiškė Portu- 
galijai jokių pretenzijų. Be to, atrodė, kad portugalų atrastoji 
sala yra į rytus nuo meridiano, kuris pagal Tordesiljaso 1494 
metų sutartį skyrė Portugalijos ir Ispanijos valdas. Tiktai vėliau 
portugalų valdos Naujajame pasaulyje išsiplėtė toli į vakarus 
nuo šios ribos. 

Pavadinimas „Šventojo Kryžiaus žemė" išsilaikė gana ilgai. 
Vėliau naujoje portugalų kolonijoje buvo aptiktas brazilo me- 
dis, iš kurio imta gaminti geltonus dažus. Todėl naująją šalį 
pradėjo vadinti Brazilija. 

Pranešimas, kurį atsiuntė Kabralas, paskatino karalių Ma- 
nuelį siųsti ekspediciją tiesiai į Braziliją, kad būtų galima išsi- 
aiškinti, kokios ten yra galimybės prekiauti. 1501 metų gegu- 
žėje, kronikininko Antonijaus Galvano žiniomis, į Braziliją iš- 
plaukę trys laivai. Jie pasiekę naująją žemę ties penktuoju 
pietų platumos laipsniu ir palei pakrantę nuplaukę toli į pie- 
tus — ligi trisdešimt antrojo platumos laipsnio. Audros bei smar- 
kus šaltis prispyrę laivus balandžio mėnesį pasukti namo, ir 
rugsėjyje jie po penkiolikos mėnesių kelionės parplaukę Lisa- 
bonon. 

Tačiau kronikininkas net nėra paminėjęs šios svarbios eks- 
pedicijos vadovo pavardės, taip pat ir Amerigo Vespučio, ku- 
ris, atrodo, dalyvavo kelionėje (ją būtų galima laikyti trečiąja 
iš keturių Vespučio kelionių į Naująjį pasaulį, kuris, Amerigo 
garbei, buvo pavadintas Amerika). 

Karalius Manuelis paskelbė naujai atrastoje žemėje preky- 
bos monopolį ir pardavė jį už keturįs tūkstančius kruzadų bend- 
rovei, kuriai vadovavo Fernanas di Noronja, krikštytas žydas, 
stambus Lisabonos laivų savininkas bei karaliaus rūmų riteris. 
Bendrovė turėjo. tenai pasiųsti šešis laivus, kasmet ištirti trijų 

šimtų lygų pakrantės ruožą, pastatyti fortą ir parūpinti Portu- 
galijai dvidešimt tūkstančių centnerių brazilo medžio dažų. 

Pagal šią sutartį 1503 metais į Šventojo Kryžiaus žemę iš- 
plaukė Gonsalus Koeljus (kelionėje dalyvavo ir Vespučis). Jis 
pargabeno brazilo medienos bei margų papūgų. Šios kelionės 
metu jis, kaip atrodo, priešais Brazilijos pakrantę atrado salą 
(maždaug 3750' p. pl.), tačiau jau anksčiau ją buvo pastebėjęs 
Fernanas di Noronja, todėl sala pavadinta jo vardu. 

Vėliau į Braziliją pasinešė ir portugalų bei prancūzų avan- 
tiūristai, nuotykių ir lengvo pelno ieškotojai. 1519 metais į te- 
nai išplaukė didžiojo keliautojo Fernano Magelano laivynas, 
kuris pirmą kartą apiplaukė pietinį naujojo žemyno galą ir 
perplaukė Ramųjį vandenyną. 

Per dvidešimt penkerius metus po Brazilijos atradimo portu- 
galai tenai nusiuntė keturias dideles ir keletą mažesnių ekspe- 
dicijų, kurios steigdavo faktorijas, tačiau dažniausiai tiktai iš- 
žvalgydavo pakrantę. 

Pradžioje ten įsikūrė nedaug europiečių — tai buvo nusken- 
dusių laivų įgulos, taip pat jūreiviai ir kariai, kurie gana dažnai 
pabėgdavo iš pro šalį plaukiančių laivų. Laivų kapitonams tek- 
davę nenuleisti akių nuo savo jūreivių, kuriuos masinęs laisvas 
gyvenimas slėpiningoje šalyje. Kol europiečių ten buvę ne- 
daug, jie elgęsi su čiabuviais pakenčiamai ir netgi vesdavę 
indėnes. 

Brazilijos kolonizacija ir užkariavimas prasidėjo vėliau. Kaip 
teigia amerikiečių istorikas V. Fosteris, šią žemę nukariauti 
portugalams pavyko be didelių pastangų. Jos tikrųjų gyven- 
tojų indėnų, daugumoj klajoklių, buvo nedaug, be to, jie ne- 
parodė didelio pasipriešinimo. Daug sunkiau buvo išsaugoti 
grobį nuo konkurentų — Ispanijos, Anglijos, Prancūzijos ir Olan- 
dijos. Portugalija buvo pati mažiausia iš Europos didžiųjų vals- 
tybių, o jos gyventojų skaičius tais laikais siekė tiktai pus- 
antro milijono žmonių, tuo tarpu Anglijoje 1500 metais gyveno 
apie 4 milijonus, Ispanijoje — 10 mln., Prancūzijoje — 12 mln. 
gyventojų. Tačiau Portugalija sugebėjo praplėsti savo valdas 
Brazilijoje, užgrobdama milžinišką teritoriją. 

1500 metais, Brazilijos atradimo metu, portugalus labiau ma- 
sino Indijos lobiai, todėl jie ne itin rūpinosi Šventojo Kryžiaus 
žemės kolonizavimu. Tik tada, kai šią žemę baigė susiglemžti 
prancūzai bei ispanai, sukruto ir patys šeimininkai. Karalius 

1526 metais nusiuntė Brazilijon karo laivus, kurie sutriuškino 
prancūzų laivyną (prancūzai ten kirto brazilo medžius). 1530 
metais į Braziliją nukako Martinas di Souza, jis vežėsi ketu- 
riasdešimt matininkų ir netrukus ėmė statyti tvirtoves tiek 
Bajos, tiek Sanpaulo kolonijose. 

Karalius padalijo naująją žemę į trylika kapitanijų, kurias 
valdė kilmingi dvarininkai, naudojęsi neribotomis teisėmis. Ta- 
čiau per dvidešimtį metų kolonistų skaičius pasiekė tiktai tris 
tūkstančius. Turėjo prabėgti dar kiek laiko, kol ateiviai srau- 
tais ėmė plūsti į tenai. Portugalus Brazilijoje viliojo tiek išgir- 
toji, slėpininga amazonių žemė, kurios jie bergždžiai buvo ieš- 
koję daugelį metų, tiek Eldoradas — legendarinė aukso šalis, 
kurios taip pat negalėjo užtikti. Beje, auksas ten buvo rastas 
tiktai 1698 m., o deimantai — 1727 metais, todėl jau pačioj 
pradžioj kolonistai ėmė steigti dideles cukrinių nendrių plan- 
tacijas, kuriose plūkėsi juodukai vergai. Vergais buvo paver- 
čiami ir indėnai, jeigu tik šie nespėdavo pasislėpti girių tank- 
mėje. Bet dažniausiai jie buvo stačiai naikinami it kokie miško 
žvėrys, kurie pavojingi baltiesiems ateiviams. 


KABRALO KELIAS Į INDIJĄ 


Bartolomėjaus Diašo mirtis Madagaskaro atradimas ir 
Diogaus Diašo nesėkmės. Portugalai Kalikute jaučiasi kaip 
namie. Faktorijos užpuolimas. Žuanas da Nova 


1500 metų gegužės 2 dieną vienuolika Kabralo laivų iš Šven- 
tojo Kryžiaus žemės paėmė kursą į Afrikos pietinę smailę — 
Gerosios Vilties ragą. Keliautojai, įkvėpti ekspedicijos pradžio- 
je padarytojo atradimo, tikėjosi, kad ir toliau viskas gerai sek- 
sis. Tačiau kelias per vandenyną buvo ilgas ir sunkus. Kiaurą 
savaitę nebuvo jokio vėjo, ir laivams teko stovėti vietoje. 

Gegužės dvyliktosios naktį jūreiviai pastebėjo padangėje ko- 
metą su ilga švytinčia uodega. Prietaringi žmonės neabejodami 
nusprendė, kad tai esąs nelaimės ženklas. Ir iš teisybės — ge- 
gužės 24-tą staiga pakilo tokia audra, kad nebebuvo kada nė 
burių nuleisti. Vandens kalnai garmėjo per laivus, viesulo gū- 

siai draskė bures ir takelažą, be atvangos kliokė liūtis ir griau- 
dė perkūnas. Saulė dienų dienas slapstėsi už tirštų debesų, ir 
tik retkarčiais pro juos prasismelkdavo koks spindulėlis, nu- 
šviesdamas juodą, siaučiančią jūrą su raudonomis it kraujas pu- 
tomis bangų keterose. Naktimis vandenynas tvaskėjo fosforine 
šviesa, laivams iš paskos driekėsi ugnies spalvos ruožai. Audra. 
siautė dvidešimt dvi dienas. Laivai išklydo kas sau. 

Per audrą žuvo keturi laivai, tame tarpe ir Bartolomėjaus 
Diašo karavelė. Narsusis jūrų keliautojas paguldė galvą tuose 
vandenyse, kur kadaise buvo atradęs Gerosios Vilties ragą, 
atrodžiusį stačiai Audrų ragu. Poeto Luišo Kamoinšo žodžiais 
tariant, čionai neramiosios bangos sergėjusios Rytų imperiją 
nuo Vakarų žmonių, kurie jau tiek daug metų gviešėsi jos tur- 
tų. Jos negailestingai atkeršijusios jūros kelio atradėjams. 

Audra išblaškė ir likusius septynis laivus. Kabralo flagmanas 
ir dar dvejetas laivų praplaukė visai pro pat Gerosios Vilties 
ragą ir pirmą sykį apsistojo Afrikos rytiniame krante į šiaurę 
nuo Sofalos. 

Iš tenai jie pasuko į Mozambiką, kur eskadros vadą prisivijo 
dar trys laivai, buvę gana apverktinoje būklėje — suniokotais 
takelažais ir apdraskytomis burėmis. Septintasis laivas, vado- 
vaujamas Diogaus Diašo, audroje taip pat pasimetė nuo eskad- 
ros, nuplaukė perdaug toli į šiaurės rytus ir aptiko Madagas- 
karą, vieną didžiausių žemės rutulio salų. 

Atradęs Madagaskarą, Diogus Diašas, tikėdamasis prisijungti 
Malindyje prie Kabralo, buriavo į šiaurę, bet kelyje pasiklydo. 
Portugalai pasiekė šiaurinį Somalio pusiasalio krantą. Čia 
gyvenantieji arabai bičiuliškai sutiko atvykėlius. Jūreiviai ko- 
ne visi sirgo skorbutu. Diogus Diašas išlaipino į krantą pen- 
kiasdešimt ligonių bei dešimtį sveikų vyrų aniems slaugyti. 
Laive liko dvidešimt sunkių ligonių, kurių negalima buvo ga- 
benti krantan, ir dar apie dvidešimtį sveikų jūreivių. Tačiau 
čionykščiai gyventojai greitai išžudė visus krantan išsikėlusius 
portugalus, paskui valtimis užpuolė ir patį laivą. Vyriausias 
patrankininkas, kad ir negaluodamas, šiaip taip išslinko iš ka- 
jutės ir, pradėjęs šaudyti į užpuolikus, nuskandino tris valtis. 
Tuo metu jūreiviai ištempė bures ir skubėjo išplaukti, norėda- 
mi tokiu būdu pabėgti nuo persekiotojų. 

Laivo įgula nutarė, kad tučtuojau reikia grįžti į Portugaliją. 
Kelionė truko tris mėnesius. Netekęs dar dvidešimt penkių 

žmonių, Diogus Diašas po sunkios kelionės atplaukė į Zaliojo 
Rago salas. Iš visos įgulos gyvų liko tiktai trylika vyrų. 

Čia Diašas laukė iš Indijos grįžtant Kabralo. Diogus Diašas 
buvo pirmasis portugalas, apiplaukęs Afrikos krantus nuo Rau- 
donosios jūros ligi Gibraltaro sąsiaurio. 

Kabralas su savo šešiais laivais užgaišo Mozambike dešimtį 
dienų. Šį kartą šeichas buvo malonus atvykėliams, ir portuga- 
lai galėjo uoste susiremontuoti audros aplamdytus laivus. Lie- 
pos 26 dieną eskadra pasiekė Kilvą. Šios arabų valstybėlės 
šeichas buvo nusiteikęs priešiškai, todėl atsisakė sudaryti su 
portugalais bičiulystės sutartį. Tačiau Kabralui nebuvo kada 
derėtis su nesvetingaisiais šeimininkais. 

Portugalų eskadra patraukė į Malindį, kurį pasiekė rugpiu- 
čio 1 dieną. Čia portugalai buvo sutikti itin svetingai, jiems 
vėl buvo surengtos iškilmės ir didelė puota, jūreiviai buvo ap- 
Iūpinti būtiniausiais daiktais. Vadovaujami prityrusių Malin- 
džio locmanų, portugalai be jokių incidentų perplaukė Indijos 
vandenyną. Andžidivų salose jie pasiremontavo laivus, 0 rug- 
sėjo 13 dieną nuleido inkarus prie Kalikuto. 

Samorinas pažadėjo portugalams draugystę ir leido jiems pre- 
kiauti,— liepė svečius apgyvendinti, o taip pat paskyrė sandėlį 
prekėms susikrauti. Kabralas paprašė samorino duoti įkaitų, ir 
valdytojas atsiuntė į flagmaninį laivą penkis braminus. Tarp 
kitko, portugalai atvežė atgal į Kalikutą Vasko da Gamos iš- 
gabentuosius įkaitus. Šie turėjo daug ką papasakoti savo tau- 
tiečiams apie tai, ką teko patirti svetimuose kraštuose. 

Portugalai eskadros prieglobstyje jautėsi saugūs, todėl ėmė 
Kalikute šeimininkauti kaip savo namuose, elgėsi šiurkščiai ir 
be gėdos. Vienuoliai bruko indams katalikų tikybą ir visaip 
įžeidinėjo musulmonus. Portugalų pirkliai mėgino sauvališkai 
paveržti teisę pirmiesiems rinktis prekes, kurios būdavo atveža- 
mos į turgų. Brendo konfliktas. Faktorius Airišas Korėja buvo 
įspėtas, kad jiems gresia užpuolimas. Ir iš tiesų — 1500 metų 
gruodžio 16 dienos tamsų vakarą keletas tūkstančių arabų bei 
indų patyliukais apsupo portugalų namą ir sandėlį ir su ginklu 
įsilaužė į faktorijos kiemą. Portugalai užsibarikadavo viduj ir 
narsiai gynėsi, bet jie pritrūko strėlių arbaletams. Minia metėsi 
ant lengvučių stogų, įlaužė juos ir iš viršaus su strėlėmis bei 
ietimis vieną po kito galabijo faktorijos gynėjus. Portugalai 
bėgo kas gyvas, palikę trisdešimt nukautųjų. Bedumiant link 

kranto, krito dar keturiolika vyrų, tame tarpe ir pats faktorius 
Airišas Korėja. Laivus bepasiekė tiktai trisdešimt šeši portu- 
galai, didžiuma jų buvo sunkiai sužeisti. Juos išgelbėjo iš laivų 
atskubėję kareiviai. 

Žudynės padarė galą draugiškiems samorino ir portugalų san- 
tykiams. Kabralas iš keršto sudegino uoste dešimt arabų ir 
indų laivų ir ėmė bombarduoti Kalikutą. Mediniai namai greit 
įsiplieskė, kilo dideli gaisrai, ir liepsnose Žuvo daugiau nei pen- 
ki šimtai taikių gyventojų. 

Po kruvinojo susirėmimo Kabralas nuplaukė į Kočiną — Ma- 
labaros pakrantės uostą. Kočino valdytojas buvo piktuoju su 
Kalikutu, todėl portugalus sutiko draugiškai. Jisai tikėjosi sve- 
timšalių padedamas išsivaduoti iš Kalikuto samorino valdžios. 

Prasidėjo derybos. Kabralas Kočine pigiai prisipirko priesko- 
nių, plonų audinių, muskuso, porceliano bei kvapniųjų dervų, 
o po to patraukė į Kananūrą. Ten į laivus pakrovė cinamono ir 
sudarė su radža prekybinę sutartį. Sausio 16 dieną Kabralo lai- 
vai iškėlė bures, pasišovę plaukti atgal į tėvynę. 

Netoli Mozambiko vienas laivas per kapitono žioplumą už- 
plaukė ant seklumos. Nors įgula bei didesnė krovinio dalis 
ir buvo išgelbėtos, tačiau laivas buvo tiek apgadintas, jog jį 
beliko tik padegti. 

Iš Mozambiko Kabralas nusiuntė vieną laivą į Sofalą pa- 
sižvalgyti dėl mainų prekybos. Sofaloje buvo daug aukso, ir 
afrikiečiai mielai mainydavo auksinius papuošalus į stiklo ka- 
rolius. 

Po remonto Kabralo laivai paliko Mozambiką, bet veikiai 
pakliuvo į tokią audrą, kad buvo išblaškyti kas sau. Kabralui 
pavyko surinkti į krūvą keturis laivus, prie kurių netoli Ža- 
liojo Rago salų prisidėjo taip pat ir Diogaus Diašo karavelė. 
1501 metų liepos gale eskadra grįžo Lisabonon. 

Nors šeši laivai ir žuvo, vis dėlto parvežtasis krovinys su 
kaupu padengė visas įdėtąsias lėšas (esama žinių, jog buvo 
gauta šimtas procentų pelno). 

Karalius sėkmingos kelionės garbei surengė šventę su iškil- 
mingomis procesijomis. Venecijos pasiuntiniui donas Manuelis 
pranešė, kad dabar venecijiečiai, genujiečiai bei florentiečiai 
prieskonių pirktis tegu važiuoją į Lisaboną, bet ne į Afriką bei 
Aziją pas arabus, ir kad jie galėsią čionai jaustis kaip namie; 

karalius laikėsi taip, lyg Indija jau būtų visiška portugalų nuo- 
savybė. 

1501 metų kovo mėnesį, netrukus prieš Kabralo pargrįžimą 
Lisabonon, karalius nusiuntė į Indiją nedidelę eskadrą — ket- 
vertą laivų, vadovaujamų Žuano da Novos. Pakeliui jis Atlan- 
to vandenyno pietuose (8° p. pl.) atrado nedidelę salą, kurią 
pavadino Konsepsjonu (reikia pridurti, kad po poros metų kitas 
portugalų kapitonas Albukerkis, matyt, nežinodamas apie Novos 
radinį, pavadino ją Dangun Žengimo sala, ir šis pavadinimas 
yra išlikęs ligi šiolei). Ekspedicija laimingai apiplaukė Gero- 
sios Vilties ragą. Malindyje Nova nugirdo iš kažkokio tenai 
palikto galvažudžio apie kruvinąjį mūšį Kalikute. Žuanas da 
Nova, nenorėdamas naudoti ginklų ir bijodamas susirėmimo, bu- 
riavo ne į Kalikutą, bet tiesiai į Kočiną, o paskui į Kananūrą, 
kur prikrovė laivus pipirų, imbiero, cinamono ir kitokių prie- 
skonių. 

Besitaisydami išplaukti iš Indijos, portugalai gavo žinią, kad 
iš Kalikuto atvykstąs didelis priešų laivynas. Nežiūrint, kad 
priešų buvo kur kas daugiau, Žuanas da Nova nutarė kautis 
su indais bei arabais. Portugalai, sumaniai manevruodami, pa- 
siekė pergalę — taikliais patrankų šūviais paskandino keletą lai- 
vų, o vieną kitą paėmė nelaisvėn. Likusieji leidosi bėgti. 

Plaukdamas į Portugaliją, Žuanas da Nova Atlanto vandeny- 
no atogrąžų juostoje atrado nedidukę Šventosios Elenos salą. 

Viena legenda sako, jog ši sala buvusi pirmoji europiečių 
kolonizuota žemė pietų pusrutulyje. Vienas portugalų jūreivis 
Fernanas Lopišas, Vasko da Gamos pirmosios ekspedicijos da- 
lyvis, Kalikute įsimylėjęs indę ir sumanęs ją vesti. Tačiau jam 
tekę pereiti į musulmonų tikėjimą. Kai po dvejų metų į Kočiną 
atplaukę da Novos laivai, Lopišas pametęs žmoną, nukakęs Ko- 
činan ir maldavęs parvežti jį atgal į gimtinę ir leisti vėl atsi- 
versti į krikščionių tikėjimą. Norėdamas išpirkti nuodėmes, — 
dezertyravimą ir atsimetimą nuo tikrojo tikėjimo, — Lopišas su- 
tikęs pasilikti pats vienas Šventosios Elenos saloje. Žuanas da 
Nova aprūpinęs atsiskyrėlį maistu, davęs jam darbo įrankių ir 
visokiausių daržovių bei javų sėklų. Fernanas Lopišas, paliktas 
vienui vienas negyvenamoje saloje, esą, taip uoliai triūsęs, kad 
po keturių metų galėjęs aprūpinti kviečiais ir daržovėmis por- 
tugalų laivus, kurie tik čia užsukdavo. 

Per Kabralo ir Novos ekspedicijas portugalai buvo įsigiję 
bičiulių Kočine ir Kananūroje ir sudarę draugystės sutartis su 
šių miestų radžomis. Kabralas Kočine paliko prekiauti būrelį 
portugalų, o Nova Kananūroje įsteigė faktoriją. 


Tačiau ne visus džiugino Kabralo ekspedicijos rezultatai — 
iš dvylikos laivų buvo pargrįžę šeši, be to, tik penki jų su 
kroviniu. Kalikuto faktorija buvo apiplėšta, dauguma prekių, 
taip pat ir išsimainytosios brangenybės, žuvo. Visi keturi Novos 
laivai, nors ir grįžo, tačiau neparvežė tiek daug prekių, kaip 
buvo tikėtasi. 

Vasko da Gamos, Kabralo ir Novos ekspedicijos liudijo, kad 
portugalai tol nepajėgs ramiai prekiauti su Malabaros pakran- 
te, kol Indijos radžos bus savo valstybėlėse pilnateisiais valdo- 
vais. Juos reikėjo priversti paklusti portugalams, pastatyti In- 
dijoje tvirtoves ir atraminius punktus, užblokuoti jūros kelius 
ir be gailesčio skandinti arabų laivus, Kad galiausiai ši tur- 
tinga Indijos žemė būtų pavergta ir laikoma baimėje ir klus- 
nybėje. 


ANTRĄSYK Į TUOS KRAŠTUS, KUR PUČIA MUSONAI 


Nevykėlis turėtų daugiau nė kojos nebekelti į laivą. 
Į vandenyną išplaukia trys eskadros. Konkurentų intri- 
gos. Žvarbiosios audros. Admirolas Sofaloje. Draugiškas 
sutikimas Mozambike. Kas laukia Kilvoje — karas ar tai- 
ka? Malindis 


Karalius donas Manuelis nusprendė siųsti į Indiją didelį lai- 
vyną, kad iš arabų rankų pagaliau būtų atimta prekyba prie- 
skoniais ir portugalai galėtų kaip reikiant pelnyti. Prekių srau- 
tas iš Indijos turėjo plūsti į Lisaboną, bet ne į arabų ar egip- 
tiečių uostus. 

Nors ketvirtosios ekspedicijos vadovu donas Manuelis vėl 
paskyrė Pedrų Alvarišą Kabralą, tačiau į tolimąjį kelią eskadrą 
ruošė Vasko da Gama: samdė įgulas, lygo vairininkus bei ar- 
tileristus, rūpinosi ginklais, produktais ir prekėmis, skirtomis 
užjūrio šalims. 


220 


Ši kartą karalius rengėsi siųsti anapus okeano didelį laivy- 
ną, ir, kaip teigia kronikininkai, Vasko da Gamą ėmęs graužti 
pavydas. Juk turėdamas tokias dideles pajėgas, jis tikrai būtų 
pasiekęs daugiau, negu šitas nevykėlis Kabralas, kelyje prara- 
dęs pusę laivų. 

Rytų Indijos jūrų admirolas: ėmėsi veiklos, norėdamas atsi- 
stoti Kabralo vieton, — jis priminė karaliui apdovanojimo raštą, 
suteikiantį teisę vadovauti bet kuriai eskadrai, plaukiančiai į In- 
diją, ir galiausiai Gamos norai išsipildė. Karalius atšaukė Kab- 
ralą iš laivyno vado pareigų. 

Vienas kronikininkas mini, kad Kabralas pats atsisakęs vado 
pareigų. Be to, karalius buvęs nepatenkintas jo veikla Kaliku- 
te. Vasko da Gama norėjęs dar sykį plaukti per vandenyną 
ir atkeršyti kalikutiečiams už visas padarytas skriaudas. Jis 
siūlęs Kabralui už atsisakymą iš pareigų išmokėti dviejų tūks- 
tančių kruzadų kompensaciją ir sakęs, kad Kabralas galėsiąs 
plaukti į Indiją kokį kitą kartą. Gama dar pridūręs, kad žmo- 
gui, kurį jūroje persekiojančios nelaimės, labiau derėtų sėdėti 
krante ir niekada daugiau nebelipti į laivą. 

Taip baigėsi Kabralo karjera. Iki amžiaus galo jis gyveno 
savo dvare, tik iš šalies stebėdamas, kaip kiti žmonės grobia 
kolonijas ir pelnosi šlovę. Po daugelio metų buvo atrastas Kab- 
ralo kapas, ir pagal paminklo užrašą buvo galima spręsti, kad 
žymusis jūrų keliautojas už nuopelnus buvo gavęs „dono“ ti- 
tulą ir miręs 1526 metais. 

Kabralui atsistatydinus, Vasko da Gama darbavosi dar ener- 
gingiau, norėdamas baigti ekspedicijos parengimą. 

Kelionei per vandenyną ruošėsi aštuoni šimtai žmonių — ka- 
Tiai, dvarininkai, dono Vasko draugai bei gentainiai. 

Gamos laivynas buvo padalintas į tris grupes. Didžiausiai es- 
kadrai, susidedančiai iš dešimties stambių laivų, vadovavo pats 
admirolas. Antrosios eskadros — penkių greitų karavelių — va- 
das buvo Visentis Sudrė, Gamos dėdė. Šie laivai privalėjo 
kreisuoti po Indijos okeaną ir skandinti arabų laivus. Vasko 
da Gama visai nesislėpdamas rengėsi piratauti. Netgi jūreivių 
algos dalis buvo pažadėta iš būsimojo grobio. Trečiajai eskad- 
rai — penkiems laivams — komandavo Ištevanas da Gama, ad- 
miroio brolvaikis. Jie turėjo pasilikti Indijos vandenyse ir sau- 
goti portugalų faktorijas. 

1502 metų sausio 30-tą per iškilmingas pamaldas Lisabonos 

katedroje Gama gavo iš karaliaus rankų įgaliojimų raštus ir 
vėliavą. Donas Manuelis pasakė kalbą, išgirdamas admirolo 
nuopelnus, o šis savo ruožtu prisiekė valdovui amžiną išti- 
kimybę. 

Pirmosios dvi eskadros išplaukė iš Lisabonos 1502 metų vasa- 
rio 10, o Ištevanas da Gama — balandžio 1 dieną. 

Kiek stabtelėję Kanarų salose, admirolo laivai vasario pabai- 
goje nuleido inkarus Portudalės uoste — vakarinėje Afrikos pa- 
krantėje, netoli nuo Žaliojo rago. Čia portugalai pasirūpino 
vandens ir kuro. 

Kaip tik tuo metu į šį uostą užsuko ir viena portugalų ka- 
ravelė, plaukianti iš Sanžoržio da Minos Aukso Krante. Ji ga- 
beno aukso krovinį — papuošalus, kuriuos paprastai dėvėdavo 
negrai, bei aukso smiltis. Šis susitikimas Vasko da Gamai bu- 
vo labai parankus. 

Jo flagmaniniu laivu plaukė trys svarbios personos — Kana- 
nūros radžos pasiuntinys bei du indų didikai iš Kočino. Juos 
Portugalijon buvo atgabenęs Kabralas, kad patys pamatytų, ko- 
kia turtinga ir stipri ši valstybė. Tačiau nesnaudė ir Venecijos 
bei Florencijos agentai. Jie taip pat pasirūpino susitikti su In- 
dijos pasiuntiniais ir stengėsi jų akyse Portugaliją apjuodinti. 
Vasko da Gama būgštavo, ar tiktai varžovų intrigos nebus 
sugadinusios to gero įspūdžio, kurį svetimšaliai buvo galėję 
susidaryti, matydami prašmatnias ceremonijas karaliaus rūmuo- 
se bei iškilmingas pamaldas milžiniškose katedrose, taip pat 
bulių kovas ir guvų darbą laivų statyklose. 

Todėl admirolas skubiai pasinaudojo laivu, atvežusiu auksą, 
norėdamas dar sykį įtikinti prakilniuosius keleivius. Jis liepė 
atnešti bei parodyti indams brangiąsias puošmenas ir lyg tarp 
kitko užsiminė, kad paprastai kasmet dvylika ar netgi pen- 
kiolika laivų gabeną Portugalijos karaliui sunkųjį aukso kro- 
vinį. Indai, išvydę tokį lobį, nepaprastai nustebę ir prisipažinę, 
kad venecijiečiai nupiešę Portugaliją visai kitom spalvom. Da- 
bar jie savo akimis pamatę portugalų turtingumą ir tikį admi- 
rolo žodžiais. 

Po šešių dienų Gamos eskadra paliko Afrikos krantus ir pa- 
suko į pietvakarius, link Šventojo Kryžiaus žemės, kad Gvi- 
nėjos pakrantėje išvengtų priešinio vėjo juostos. 

Šį kartą laivai perplaukė vandenyną be ypatingų nuotykių. 
Vienas jūreivis, ekspedicijos dalyvis, vokietis ar flamandas, ga- 

na smulkiai yra aprašęs šį plaukimą dienoraštyje „,„Kalkuenas“. 
Jis mini skraidančias žuvis, kurių dažnai pasitaikydavo sutikti 
okeano platybėse — po septynis, aštuonis šimtus ar net tūks- 
tantį iš sykio, — jos buvusios didumo sulig silkėmis, o sparnus 
turėjusios savo pačių ilgio, tačiau uodegoje nebuvę jokių 
plunksnų. Skraiduolės pašokdavusios per tris sieksnius virš van- 
dens, ir, gelbėdamosi nuo jas persekiojančių žuvų, kasdien po 
dešimtį ar dvidešimtį užskrisdavę ant denio. 

Šį sykį Vasko da Gamos eskadra atsidūrė netoli Brazilijos 
krantų ir buriavo palei sausumą į pietus. Kartais iš medžio 
skobtomis valtimis prie laivų atsiirdavo raudonos kaip varis 
odos žmonės su juodais, lygiais plaukais, jie atveždavo dova- 
nų — nematytų vaisių ir margų paukščių. Tačiau susišnekėti 
su čiabuviais portugalams nepasisekė, nors ir kalbino anuos por- 
tugališkai ir kastilietiškai, itališkai ir arabiškai, pagaliau netgi 
indų bei negrų kalbomis. 

Nuo Šv. Augustino rago, esančio 8°21' p. pl. Vasko da Gama 
pasuko į rytus skersai Atlanto vandenyną. Kaip rašo Tomė Lo- 
pišas, vieno laivo raštvedys, jau per keturiasdešimtį mylių nuo 
Gerosios Vilties rago jūreiviai pajutę žvarbų šaltį, kuris vis 
didėjęs. Todėl jiems tekę šiltai rengtis, sočiai valgyti ir gerti, 
kad nors kiek galėtų apšilti. Dienos ėję vis trumpyn, ir birželio 
pradžioje dienos ilgumas buvęs tik aštuonios su puse valandos. 

Tada įsisiautėjusi baisi vakarų audra su perkūnija, lietum, 
sniegu bei kruša ir išblaškiusi laivus. Šalia burlaivio, kuriuo 
plaukęs Lopišas, likusi tik karavelė „Julija“. Audra sulaužiusi 
rėjas bei „Julijos“ stiebą, o bangos į triumus pritėškusios daug 
vandens. Visi baisiai persigandę bei sutrikę ir dieną naktį 
plaukę visomis burėmis. Stačiai klaiku buvę regėti tokią kun- 
kuliuojančią jūrą. Daug kas davę iškilmingus pažadus ir traukę 
burtus, kuriam, jei tik gyvas liks, teks leistis šventojon ke- 
lionėn po vienuolynus ir bažnyčias. 

Bet galiausiai oras kiek pasitaisęs, ir visi šen ten iškarstę 
šlapius drabužius, kad pradžiūtų, nors saulė šildžiusi dar gana 
šykščiai. 

Prie admirolo buvo likę penki laivai. Audrai aprimus, kapi- 
tonai, kaip buvo sutarta, susirinko prie Srovių rago, ir visa 
eskadra vėl galėjo plaukti tolyn į šiaurę. Už Srovių rago ad- 
mirolas su keturiais laivais atsiskyrė nuo laivyno, norėdamas 
užsukti į Sofalą, pro kurią pirmosios kelionės metu buvo pra- 

plaukęs. Visentis Sudrė su likusiais laivais patraukė į Mozam- 
biką, kur turėjo admirolo palaukti. 

1502 metų birželio 10 dieną admirolo laivai nuleido inkarus 
rytinėje Afrikos pakrantėje, Sofalos uosto reide. Iš šio uosto 
būdavo gabenamas auksas, iškastas tolimesnėse žemyno srityse, 
o taipogi begemotų dantys, baltesni ir kietesni už dramblio 
kaulą. ž 

Kitą rytą admirolas podraug su jūreiviais ir kariais sulipo 
į valtis plaukti krantan, tačiau ginklus įsakė paslėpti, kad so- 
faliečiai nepagalvotų, jog portugalai ketina juos užpulti. 

Pakrantėje šurmuliavo didelė minia žmonių. Pas admirolą at- 
plaukė valtis su penkiais ar šešiais maurais. Jie nuvežė Sofalos 
šeichui svečio laišką, kuriame Gama prašė maurus duoti įkaitų, 
nes norįs nusiųsti pas šeichą du saviškius. Netrukus į laivus 
buvo atgabenta dovanų — figų, kokoso riešutų bei cukrinių 
nendrių — ir du kilmingi maurai atvyko į Vasko da Gamos 
laivą. Jie pareiškė, jog Sofalos šeichas džiaugiasi svetimšalių 
atvykimu. 

Pasikalbėjęs su įkaitais, admirolas liepė laivams įplaukti 
į uostą, tačiau prie kranto nesiartinti. Sofaloje jis užtruko ilgė- 
liau, norėdamas išsiaiškinti, ar čia bus galima prekiauti. Suži- 
nota, jog čionai esama ne vien aukso ir dramblio kaulo, bet 
taipogi sidabro ir brangiųjų akmenų. Gamai per keletą savai- 
čių pasisekė gauti už prekes gana daug aukso. 

„Kalkueno“ autorius mini, kad už stiklinius perliukus, vari- 
nius žiedus, veidrodžius ir audinius buvo gauta dvidešimt pen- 
ki tūkstančiai metikalų aukso, o kiekvienas metikalas buvęs 
sunkesnis net už kruzadą. 

Birželio pabaigoje eskadra išplaukė iš Sofalos. Netoli uosto 
ant seklumos užšoko vienas laivų. Bangos aplamdė laivo vir- 
šutinę dalį ir nulaužė stiebus. Tik vargais negalais kitų laivų 
jūreiviams pavyko išgelbėti bėdon patekusios karavelės įgulą, 
o taip pat dalį krovinio. Nukentėjusį laivą padegė. 

Liepos 4 dieną Vasko da Gamos eskadra pasiekė Mozambiką 
ir prisijungė prie jau anksčiau atplaukusio laivyno. Admirolas 
buvo lankęsis šiame mieste prieš ketverius metus, — portugalai 
tada naudojo ginklus, puldinėjo laivus bei valtis, tačiau ne 
kažin ką buvo pešę iš šių susidūrimų. 

Šiuosyk prie Mozambiko stovėjo didelė, gerai apginkluota es- 
kadra, galėjusi patrankomis sugriauti nesvetingąjį miestą. Tą 

gerai suprato ir Mozambiko šeichas, todėl prašė admirolą jam 
atleisti ir nepaniekinti jo draugystės. Portugalams buvo paro- 
dyta patogi vieta laivams stovėti. Iš dalių, atsigabentų su savim, 
jūreiviai greitai surentė karavelę ir apginklavo ją bombardo- 
mis. Karavelės kapitonu admirolas paskyrė Fransiškų Seraną (jis 
buvo geriausias Fernano Magelano draugas, suvaidinęs svarbų 
vaidmenį pirmajame plaukime aplink žemės rutulį). Seranui bu- 
vo pavesta saugoti portugalų faktorijas Mozambike ir Sofa- 
loje. 

Raštvedys Lopišas rašo, kaip draugiškai portugalai buvo su- 
tikti Mozambike. Maurai be baimės ėję į laivą ir ten sudarę 
su portugalais sutartį dėl aukso ir perlų. „Mes drąsiai vaikšti- 
nėjome po krantą, ir jie mus labai mandagiai aptarnaudavo“, — 
priduria Lopišas. 

Kapitonas išklausinėjęs Mozambiko maurus apie Sofalos auk- 
so kasyklas. Jie atsakę, kad tose vietose, kur esama aukso, 
šiuo metu vykstąs didelis karas, ir todėl iš kasyklų neatgabena- 
ma nė trupučio aukso. Taikos metu iš tenai gaunama du mili- 
jonai metikalų (penki šimtai metikalų prilygę penkiems šim- 
tams aštuoniasdešimt keturiems kruzadams) per metus. Per- 
nai, kol buvusi taika, atplaukę Mekos, Džidos bei daugelio 
kitų vietų laivai ir išsigabenę tuos du milijonus. 

Maurai pasisakė turį senų raštų bei knygų, kuriose rašoma, 
kad judėjų karalius Saliamonas iš šitų kasyklų kasmet gaudavęs 
lygiai tiek pat aukso, ir kad Sabos karalienė, kuri Saliamonui 
veždavusi neregėtai brangių dovanų, buvo gimusi Indijoje. 

Tai buvo puikios žinios, jos liudija, kad ir čionai, Rytų Af- 
rikos pakrantėje, galima susigrobti didelį laimikį. 

Išplaukę iš Mozambiko, Vasko da Gamos laivai liepos 12 die- 
ną atburiavo į Kilvą (9° p. pl), esančią Tanganikos pakran- 
tėje. 

Gašparas Korėja rašė, kad Kilva — didelis miestas, turintis 
dvylika tūkstančių gyventojų, — esąs saloje, iš visų pusių ska- 
laujamoje jūros. Sąsiauris, skiriantis Kilvą nuo sausumos, esąs 
visai seklus, — netgi potvynio metu vanduo tenai siekiąs tiktai 
ligi kelių. Namai esą tvirti, trijų keturių aukštų, pastatyti iš 
akmens, nubaltinto ir prašmatniai papuošto medžio raižiniais. 
Gatvelės labai siauros. Uostas pilnas laivų. Miestą juosianti 
siena, tačiau už jos vešį daugybė sodų, kuriuose augą citrinos 
ir puikūs apelsinai, cukrašvendrės, vynuogės bei granatai. Ten 

esama taipogi didelių kaimenių, o ypač avių su didelėmis tau- 
kinėmis uodegomis. 

Nugriaudėjo eskadros patrankų salvė. Tada, kaip praneša 
„Kalkueno“ autorius, pas Vasko da Gamą atsiyręs sargybos, 
dar Kabralo čia paliktos, narys, ir įteikęs admirolui laišką, ra- 
šytą Žuano da' Novos, šiam plaukiant pro Kilvą į Portugaliją. 
Nova rašė, kad jis Kananūroje paėmęs krovinį ir kad ten por- 
tugalai turį bičiulių, tuo tarpu Kalikuto samorinas rengęsis jį 
užpulti. Be to, jis skundėsi Kilvos šeichu Ibrahimu — šis elgęsis 
nesvetingai. 

Vasko da Gama, prisimindamas ir tai, kad šeichas nesvetin- 
gai elgėsi ir su Kabralu, stengėsi šį apgauti ir atsisakė priimti 
krikščionybę, nusprendė veikti energingai — kaip ir dera admi- 
rolui, vadovaujančiam stipriai karinių laivų eskadrai. 

Jis pasiuntė šeichui žinią, kad atvykstąs nuo Portugalijos ka- 
raliaus, norįs sudaryti su šeichu taiką ir pelningai Kilvoje pa- 
prekiauti. 

Šeichas, gavęs grėslųjį laišką, tuojau apsimetė sergąs, no- 
rėdamas išvengti susitikimo, ir davė žinią apie savo ligą Gamai. 

Tada Vasko da Gama pareikalavo, kad šeichas Ibrahimas su- 
mokėtų didelę išpirką. 

Kaip rašo kronikininkas, šeichas mėginęs užvilkinti kontribu- 
cijos mokėjimą, tačiau tada admirolas liepęs laivams priplaukti 
kuo arčiau kranto ir užtaisyti patrankas. Jis pats su pusketvirto 
šimto gerai ginkluotų vyrų ketino išsikelti krantan. 

Maurai, tai išvydę, nežmoniškai persigando, ir šeichas nei 
gyvas, nei miręs atvyko pas admirolą — jis būgštavo, kad jam 
tuoj pat nenukirstų galvos. 

Vasko da Gama pagarbiai ir maloniai priėmė šeichą ir pa- 
reiškė norįs žinoti, kas čionai jų laukia — karas ar taika; jis 
pats geistų taikos. Tegul dabar pasirenkąs šeichas, tiktai ne iš 
baimės ar nepasitikėjimo. Admirolas iškelsiąs jį krantan gyvą 
ir sveiką — toks esąs jo žodis, o krikščionys niekada žodžio 
nelaužą. 

Šeichas į tai atsakęs, jog norįs taikos, o Gama savo ruožtu 
pareiškęs, kad nuo dabar jis turėsiąs tapti Portugalijos kara- 
liaus vasalu. Jeigu šeichas geidžiąs bičiulystės su Portugalijos 
karaliumi, tegul sumokąs išpirką už save ir savo miestą — du 
tūkstančius metikalų pinigais bei prekių šios šalies kainomis, — 
o karalienei tegul kas metai siunčiąs po dešimtį perlų. Jeigu 

jis viso to nenorįs duoti, tegul rengiąsis karui. Gama sudegin- 
siąs miestą ligi pamatų. Į tai šeichas atsakė neturįs tiek daug 
pinigų išpirkai. Tada Gama pagrasinęs panardinti šeichą Ibra- 
himą vandenin tol, kol šis išleisiąs dvasią. Vargais negalais abi 
pusės sulygę duoklę — po pusantro tūkstančio metikalų kas 
metai. Įkaitu šeichas laive paliko vieną kilmingą turtuolį — 
Muhamedą Arguną, pikčiausią savo priešą. Šeichas gudravo — 
jis nė neketino mokėti išpirkos, tikėdamasis, kad portugalai 
ją išspaus iš įkaito. Žiauriai primuštas, Argunas skubiai atvežė 
išpirką. Admirolui buvo vienas ir tas pats, kas sumokės, — klas- 
tingasis šeichas, ar jo paliktasis įkaitas. 

Išpirkos mokestis buvęs įteiktas su muzika ir didelėmis links- 
mybėmis, kaip rašo Tomė Lopišas, nes maurai džiaugęsi taikos 
sutartimi. Pakrantėje stovėję daugybė moterų, kurios džiugiai 
skandavusios: „Portugalija, Portugalija!“ 

Admirolas apdovanojęs mokesčio pristatytojus plonu skais- 
čiai raudonu audeklu, o šeichui nūsiuntęs didelę atraižą bordo 
spalvos aksomo ir puošnų raudoną apsiaustą, taip pat paliudi- 
jimą apie duoklės gavimą ir priedo — šilkinę vėliavą, kurioje 
buvo auksu išsiuvinėtas Portugalijos karaliaus herbas. Maurai 
buvo palydėti krantan su būgnų, timpanų, trimitų muzika ir 
patrankų salvėmis. 

Eskadra, gerai pailsėjusi, galėjo leistis tolyn. Tačiau vienas 
nuotykis užgaišino laivus. 

Portugalai buvo atsivilioję į laivus apie porą šimtų moterų 
iš maurų haremų. Tai sužinojo Vasko da Gama. Grasindamas 
mirties bausme, jis įsakė atgabenti šias moteris į flagmaninį 
laivą, o iš ten visas nuvežti krantan. Moteriškės puolė į paniką, 
nes žinojo, kad Kilvoje jų laukia mirtis. Kai kurios šoko į jū- 
rą. Tačiau admirolas laikėsi savo įsakymo: laivuose moterims 
nepakaksią maisto, be to, dėl jų buvimo kilsianti sumaištis ir 
betvarkė. 

Krante moterys buvo sugrąžintos savo šeimininkams. Tačiau 
keturiasdešimties pabėgėlių niekas nebepareikalavo,— matyt, vy- 
rai buvo jų išsižadėję. Vasko da Gama paliepė šias moteris 
parvežti į laivą, užrakinti ir stropiai saugoti. Atvykus į Indiją, 
Gama įsakė jas apkrikštyti su visomis ceremonijomis ir tik 
tada išdalijo portugalams. 

Vasko da Gamos eskadra iš Kilvos nuburiavo į Malindį, ta- 
čiau priešinis vėjas bei srovės neleido admirolui aplankyti drau- 

giškojo šeicho. Kaip pasakoja Lopišas, keliems laivams vis 
dėlto pavykę nuleisti inkarus, ir šeichą jie pasveikinę patrankų 
salvėmis. Bematant atplaukę kokie keturiolika maurų, jų tarpe 
šeicho giminaitis ir čiabuvių trimitininkas, kuris su dideliu 
džiaugsmu pūtęs triūbą. Drauge su jais atvykęs ir kažkoks por- 
tugalų atstovas,- Kabralo paliktas Malindyje. Šeichas, kaip pra- 
nešė pasiuntiniai, labai apsidžiaugęs Gamos eskadros atvykimu, 
tačiau esąs nusiminęs, kodėl pats admirolas neatplaukęs į Ma- 
lindį. 

Maurai prigabenę į laivus daugybę valgių: vištų ir vaisių, 
be to, kiekvienas laivas gavęs po jautį. 

Pas šeichą portugalai pamatę du jaunus dramblius ir nega- 
lėję atsistebėti šiais padarais. Vienas jų buvęs šešių mėnesių 
amžiaus, didumo sulig geru buliumi, tačiau mėsos iš jo būtų 
buvę daugiau, negu iš dviejų jaučių. Antrasis buvęs dar di- 
desnis. Abudu juodi ir gana tuklūs. Esama tokių didelių dramb- 
lių, kad dviese jie galį pavilkti žeme laivą, kad ir koks sunkus 
tas būtų. Žmonės, kurie saką, jog dramblių kojos esančios be 
sąnarių, kalbą niekus,— drambliai visai lengvai atsigulą ir vėl 
pašoką ant kojų. Straubliu šie gyvuliai pakelią nuo žemės ėde- 
sį ir kemšą jį burnon. Portugalų garbei maurai liepę dramb- 
liams atsiklaupti ant kelių. 

„Malindyje mes vaikštinėjome it Portugalijoje ir visur buvo- 
me labai gerai aptarnaujami; mums pardavė tokią daugybę viš- 
tų, Žuvų, melionų, citrinų ir kitokių šviežių produktų, kad 
net nuostabu“, — rašė Tomė Lopišas. 

Admirolas, pasikeitęs sveikinimais su Malindžio valdytoju, 
patraukė toliau link Indijos. Šį sykį jis laikėsi arčiau žemyno, 
netoli Arabijos ir Indijos pakrančių. Apie rugpiūčio 11-tą por- 
tugalų laivai pasiekė Indiją, Dabulo miestą. 


PIRATŲ ADMIROLAS 


Batikalos užpultis. Patrankos ir ugnis sutriuškina piligri- 
mų laivą. Neišdildoma gėdos dėmė. Kananūroje. Kalikuto 
apšaudymas. Žvėriškos belaisvių žudynės. Indijos krikš- 
čionys Kočine. Jūros mūšis prie Kalikuto 


Eskadra praplaukė pro Kambėją, kurį laiką užgaišo prie Goa 
ir tada pasuko į Andžidivų salas. Tenai portugalai pasirūpino 
kuro ir vandens, o taip pat iškeldino į krantą ligonius, iš viso 
apie tris šimtus žmonių. Laivuose vėl siautė skorbutas. Buvo 
apsirgę daugiau negu trečdalis žmonių, ne vienas ir mirė. 

Indijos pakrantėse prie eskadros prisidėjo dar du Ištevano 
da Gamos laivai, anksčiau kažkur nuklydę per audras, ir ad- 
mirolas vėl ėmė vadovauti visiems į daiktą suplaukusiems lai- 
vams. 

Netoli Andžidivų salų bei Indijos pakrantėje portugalams te- 
ko susidurti su piratais. Jie buvo pasislėpę krante, Onūros upės 
žiotyse. Portugalai įplaukė upėn, užpuolė piratų įtvirtinimus ir 
juos sudegino. 

Po to jie užpuolė Batikalos uostą, supleškino ten buvusius 
laivus ir išžudė daug miesto gynėjų. Miestelėnams, meldu- 
siems pasigailėjimo, Vasko da Gama pateikė tokias sąlygas: 
tegu Batikala užmokanti duoklę Portugalijos karaliui, pasaulio 
jūrų valdovui, o taip pat tegu surenkanti išpirką auksu bei si- 
dabru. Be to, batikaliečiams buvo uždrausta vežioti maurus 
bei jų prekes ar kaip kitaip aniems padėti, užginta prekiauti 
pipirais ir lankytis Kalikute. Kas nusižengsiąs šiems įsakymams, 
tas turėsiąs Mirti, o miestas būsiąs apiplėštas ir padegtas. 

Batikalos uoste aukso bei sidabro buvę mažai, ir admirolas 
galiausiai teikėsi priimti išpirką ryžiais. 

Taigi Vasko da Gama pradėjo vykdyti savo sumanymą — iš- 
guiti iš Indijos vandenyno arabų laivus, kontroliuoti jų uostus 
bei vandenis, likviduoti šimtmečiais egzistavusius prekybos ke- 
lius iš Indijos į Arabiją, Iraną bei Egiptą ir pakreipti prekių 
srautą nauju jūros keliu — apsuku: Gerosios Vilties ragą. 

Tada admirolas patraukė į Kananūrą. Ne per toliausiai nuo 
ten vienai karavelei lūžo stiebas. Krante jūreiviai nusikirto 
didelį medį, tinkantį stiebui, ir dvejetas dramblių lengvai jį at- 
vilko prie laivo. Tomės Lopišo kronikoje priduriama, kad dramb- 

liai dirbę neregėtus darbus, ko nė joks kitas gyvis nebūtų 
įveikęs. 

Prie Kananūros eskadra ėmė tykoti laivų, plaukiančių iš Me- 
kos, kad, pasak kronikininko, galėtų juos nuskandinti ir kad 
nuo šiol vien tiktai portugalų laivai vežiotų Indijoje nupirktus 
prieskonius. 

Po kelių dienų portugalai pastebėjo arabų laivą „Meri“, ku- 
ris su trimis šimtais aštuoniasdešimčia keleivių bei kroviniu 
plaukė iš vakarų. Vieno turtingo Kalikuto arabo laivas grįžo 
namo su piligrimais iš Mekos — šventojo musulmonų miesto. 
Admirolas šoko vytis laivo ir netrukus prisivijo. Arabai pasi- 
davė be pasipriešinimo, vos spėjus portugalams keletą kartų 
iššauti iš bombardų. Belaisviai sakė, jog laive nieko vertin- 
go nesą. 

Tada admirolas liepė įmesti jūron du arabus, ir keleiviai pri- 
sipažino, jog triumuose esama vertingo krovinio. Gamos įsa- 
kymu laivas buvo apiplėštas, o visos gėrybės valtelėmis pradė- 
tos gabenti iš Meri". 

Pasak Lopišo, laive buvę dešimt ar dvidešimt maurų pirklių 
iš Kalikuto, pačių turtingiausių šiame mieste. Vienas jų buvo 
Mekos sultono faktorius Kalikute, trijų ar keturių laivų savi- 
ninkas. Jis mėginęs iššipirkti ir siūlęs už dyka prikrauti prie- 
skoniais visą portugalų laivyną — aštuoniolika didelių laivų ir 
dvi karavelės, jei tik ,„Meri“ būtų paleista. Tačiau admirolui 
atmetus tokį pasiūlymą, šis turtuolis pasiūlęs išpirką tik už sa- 
ve, žmoną ir brolio sūnų — prikrauti prieskoniais keturis di- 
delius laivus. Jis pats pasiliktų admirolo laive kaip įkaitas, 
o brolio sūnus nuplauktų krantan ir pasirūpintų kroviniu. Jei- 
gu per penkiolika dienų laivai nebūsią pilni, tegul tada su juo 
darą, ką nori. Be to, jis buvo pasišovęs tarpininkauti, kad por- 
tugalams būtų atlyginta už tas prekes, kurios seniau buvo 
atimtos Kalikute. Juk netgi karo metu pasigailima belaisvių, 
jeigu šie pasiduodą be priešinimosi. Tebūnie admirolas kilnia- 
širdis ir pasigailįs jų — jie juk nesą kokie piktadariai. Tačiau 
Gama atmetęs visus prašymus — jis be gailesčio atkeršysiąs 
už Kalikute išgalabytuosius portugalus bei nusiaubtąją fak- 
toriją. 

Apiplėšus maurus, admirolas įsakė penkiems ar šešiems lai- 
vams užkabinti „Meri“ ant lyno ir nutempti toliau nuo eskad- 
ros. Maurai buvo užrakinti laivo triumuose, o laivas padegtas, 

prieš tai nuėmus „Meri“ vairą ir takelažą. Tačiau maurai vis 
tiek ištrūkę iš triumų, užgesinę ugnį ir čiupę ginklus, kurie 
buvo laive suslėpti. Kaip pasakoja kronikininkas Gašparas Ko- 
rėja, maurai žūtbūtinai kovęsi su portugalų jūreiviais, atplau- 
kusiais iš naujo padegti laivo, ir, jei jau guldę galvas,— tai 
nepigiai. 

Valtys, pilnos ginkluotų portugalų, apsupo laivą, bet mau- 
rai tebesikovė su beprotiška narsa. 

Vienas portugalų kapitonas mėgino prisitraukti „Meri“ prie 
savo laivo su lynu. Tačiau maurai šoko į abordažinį mūšį ir 
kone užgrobė portugalų laivą. Jį išgelbėjo kareiviai, valtimis 
atskubėję pagalbon. Pats Vasko da Gama atsiyrė į mūšio vietą, 
įsakė visiems saviškiams trauktis nuo maurų laivo ir sutru- 
pinti jį patrankų šūviais iš tolo. 

Bombardininkai keletą kartų iššovė ir padegė „Meri“. Mau- 
rai sujudo: jie lakstė po denį su kibirais ir kirviais, bandyda- 
mi užgesinti gaisrą. Moterys verkdamos ir aimanuodamos glau- 
dė prie krūtinės vaikus ir meldė portugalus pasigailėti. Tačiau 
viskas buvo veltui. Vos tiktai maurams pavykdavo vietomis 
apgesinti ugnį, admirolas liepdavo iš naujo stoti į abordažo 
mūšį ir vėl padegti tame daikte, kur liepsnos jau buvo užslo- 
pusios. Arabai lyg patrakę svaidė degančias lentas bei rąstus 
į portugalų laivus, kurie apsupo pražūčiai pasmerktąją „Meri“, 
todėl dabar patiems portugalams teko gesinti gaisrą savo lai- 
vuose. 

„Meri“ denyje virė nuožmios kautynės. Lopišas pasakoja, kad 
arabai pašėlusiai priešinęsi, — sužeistieji, ištraukę iš Žaizdų strė- 
les, vėl sviesdavę jas į portugalus ir, lyg visai nejusdami skaus- 
mo, kaudavęsi toliau. Matydami, kad nebėr pagalbos, jie nu- 
ridenę jūron medaus ir aliejaus statinaites,— jose buvo suslėp- 
tas auksas, sidabras ir brangakmeniai, — kad tiktai šis lobis ne- 
pakliūtų priešui į nagus. 

Sutemo naktis, ir portugalų laivai buvo priversti atsitraukti. 
Vasko da Gama būgštavo, kad arabai tamsoje neprisėlintų prie 
laivų ir jų nepadegtų. Kiaurą naktį galėjai girdėti, kaip arabai 
meldė alachą pagalbos. Jie dar vylėsi, kad vėjas ir srovė per 
naktį nuplukdysią „Meri“ toliau nuo žiauraus, beširdžio priešo. 
Tačiau veltui arabai vylėsi. Portugalai patrankų šūviais karts 
nuo karto vėl padegdavo „Meri“, bet paimti jo į abordažą ne- 
bepajėgė. 


Ši nelygi kova truko keturias dienas ir keturias naktis, kol 
„Meri“ sudegė su visais keleiviais. Daug arabų buvo sušokę 
į jūrą, gelbėdamiesi nuo liepsnų. Bet ir ten juos pasivydavo 
portugalų strėlės, sviediniai bei ietys, arba prarydavo bangos. 

Iš visų arabų portugalai paliko gyvus tik dvidešimt mažų 
berniukų, kuriuos išgraibė iš vandens. Vaikai buvo nugabenti 
Portugalijon ir apkrikštyti, o vėliau jie tapo vienuoliais. 

Vienas istorikas rašo, kad šis gėdingas nuotykis — laivo pa- 
skandinimas — uždėjęs garsiojo keliautojo nuopelnams neišdil- 
domą dėmę. Tačiau vargu ar esą pagrindo kaltinti Gamą ne- 
gailestingumu. „Meri“ buvęs sudegintas per klaidą. Reikią tu- 
rėti omeny portugalų neapykantą maurams, maurų klastą ir 
veidmainystę. Maurus reikėję bet kokia kaina įbauginti. O argi 
šiuolaikinis karas esąs gailestingesnis? 

Sunaikinęs arabų laivą, Rytų Indijos jūrų admirolas sausio 
18 dieną sustojo Kananūroje. Jau pirmosios kelionės metu jis 
buvo su vietiniu valdytoju sudaręs draugystės sutartį. Radža 
tikėjosi portugalų pagalbos kovoje prieš savo varžovą ir prie- 
šą — Kalikuto samoriną; jis buvo padėjęs taip pat ir Kabralui. 

Pas eskadros vadą atvyko portugalai, kuriuos čionai buvo 
palikęs Kabralas. Jie pranešė, kad prekyba vykstanti gerai ir 
duodanti didelį pelną. Sandėliai lūžtą nuo prieskonių. 

Kananūros radža kvietė Gamą pas save į svečius, tačiau juo- 
du ne visiškai pasitikėjo vienas antru. 

Vasko da Gama sakęs, jog negalįs išlipti į krantą, o valdy- 
tojas savo ruožtu pareiškęs, jog nkdrįstąs plaukti į jūrą. Ga- 
liausiai abi pusės radusios išeitį: radža pastatydinęs ilgą liep- 
tą — prieplauką, išsišovusią toli į jūrą. Rąstus statybai suvilkę 
drambliai. 

Krante susirinkę keturi tūkstančiai indų karių. Po iškilmin- 
gos ceremonijos Gama ir radža susitiko ant liepto ir širdingai 
apsikabino. 

Kananūros valdovas padovanojo Vasko da Gamai savo žie- 
dą, keletą brangakmenių ir tris puošnius kostiumus, o laivų ka- 
pitonams — vertingų audeklų. Admirolas įteikė valdytojui tiur- 
baną, druskinę, keletą paauksuotų sidabrinių bidonų, rožių van- 
dens bei šafrano, radžos garbei nuaidėjo saliutas iš visų lai- 
vyno patrankų. 

Ceremonijai pasibaigus, admirolas pasiteiravo, kokios prekių 
kainos, tačiau radža išsisukinėdamas atsakęs — dabar ne laikas 

apie tai kalbėti. Rytoj ateisią maurų pirkliai, kurių žinioje 
yra prieskoniai, jie ir pasakysią. 

Kitą dieną maurai atvyko, tačiau užsiprašė už prieskonius 
kur kas daugiau nei kitais kartais, o portugalų prekėmis visai 
nesidomėjo. Gama baisiai įširdo ir liepė pranešti radžai, kad, 
matyt, šis nė kiek nebranginąs taikos. 

Grasinimai padėjo. Buvo nustatytos pakenčiamos kainos, 
o portugalams suteikta teisė aplink Kananūros faktoriją pasta- 
tyti įtvirtinimus ir ten įtaisyti patrankas. Admirolas liepė fak- 
torijos valdytojui slapčiom paversti ją portugalo laivyno baze 
Indijoje, pamažėle pripirkti ir sukrauti į sandėlius produktus — 
ryžius, cukrų, medų, aliejų, kokoso riešutus, džiovintą žuvį, 
taip pat vyti virves laivų takelažo remontui. 

Kananūroje Gama suskaldė eskadrą į keletą dalių ir įsakė 
kapitonams kreisuoti palei Indijos krantus ir skandinti bei api- 
plėšinėti visus jūroje patiktus laivus, išskyrus tuos, kurie plauks 
iš Kananūros, Kočino ir kitų portugalams palankių uostų. Šiuo- 
se miestuose esančių portugalų faktorijų vyresniesiems buvo 
liepta išduoti laivams ypatingus saugos dokumentus — pažy- 
mėjimus, 

Pats Vasko da Gama skubinosi į Kalikutą, kad, pasak jo, 
dosniai atsilygintų samorinui už gerą priėmimą, kurį pastarasis 
buvo parodęs Kabralui. 

Jau Kananūroje admirolas gavo iš samorino du laiškus. Sa- 
morinas žinojo apie portugalų antpuolį Batikaloje bei kaliku- 
tiškio laivo pražūtį ir suprato padaręs stambią klaidą, tinka- 
mai neįvertindamas portugalų jėgos. Dabar jis siūlė taiką, ža- 
dėjo apsaugą portugalų turtui ir gyvybei, taip pat buvo pasi- 
šoves užmokėti didelę sumą — dvidešimt tūkstančių kruzadų — 
portugalų nuostoliams padengti. Jis suareštavęs dvylika mau- 
rų, kurie buvo užpuolę Kabralo žmones, ir dabar juos perduo- 
siąs portugalų teismui. 

Tačiau buvo per vėlu. 1502 metų spalio 30 dieną Vasko da 
Gamos eskadra nuleido inkarus prie Kalikuto. Admirolas ketino 
atsiteisti be jokio gailesčio. Mieste kilo sumaištis. Visi laivai 
apleido uostą ir pasislėpė toliau upės Žiotyse, už seklumų. 

Pas Gamą atvyko samorino pasiuntiniai, dar sykį prašydami 
taikos. Tačiau admirolas su indų didikais elgėsi itin nepagar- 
biai. Portugalijos karalius galįs čia, Kalikute, paskelbti samorinu 
kad ir palmės rąstą. Taika tarp samorino ir portugalų galėsianti 


233 


būti tik tada, kai jis iš Kalikuto išvysiąs visus musulmonus — 
Kairo ir Arabijos pirklius, kai ailyginsiąs nuostolius ir ati- 
duosiąs faktorijos užpuolikus portugalams. 

Samorinas negalėjo priimti šio rūstaus ultimatumo: Kalikute 
gyveno keletas tūkstančių musulmonų, jų išvijimas reikštų 
miesto nuniokojimą. Valdovas atsisakė tai padaryti. Juk por- 
tugalai, apiplėšdami ir sudegindami arabų laivą, jau atgavę nuo- 
stolius bei atsikeršiję. Samorinas dar prašė priimti didelę išpir- 
ką iš įkalintų sąmokslininkų. 

Samorino atsakymas, kurį atvežė kažkoks šventikas, galuti- 
nai įsiutino admirolą. Jis nutraukė derybas, atmesdamas bet 
kokią mintį apie prekybą su šiuo turtingu miestu, ir liepė lai- 
vams plaukti arčiau kranto bei atidengti ugnį iš patrankų. Ap- 
šaudymas truko visą dieną ir naktį ir padarė Kalikutui daug 
žalos. Pandaranė supleškėjo ligi pamatų. Pasak Gašparo Korė- 
jos, kuris šaltakraujiškai yra aprašęs portugalų žvėriškumus, 
šaudyti buvo nustota tik dėl to, kad atatranka išklibinusi laivų 
korpusus. 


Tuo tarpu į uostą atplaukę du dideli Malabaros laivai ir dvi- 
dešimt dvi valtys — sambukos su ryžiais. Portugalai paėmė ne- 
laisvėn ir laivus, ir valtis. Šešias sambukas admirolas paleidęs, 
nes jų kapitonai pasisakė plaukią iš Kananūros. Laivus ir li- 
kusias šešiolika sambukų portugalai nusiaubė. Gama įsakė nu- 
kapoti visiems belaisviams rankas, nupiaustyti jiems nosis ir 
ausis. Nukirstąsias kūno daiis sukrovė į valtį, ten pat įsodino 
ir šventiką, atvežusį samorino atsaką į portugalų ultimatumą. 
Ir šventikui — nors jam, kaip pasiuntiniui, buvo pažadėta nelie- 
čiamybė,— nukirto rankas bei nupiovė ausis ir nosį, ir viską 
pakabino ant kaklo drauge su laišku samorinui — tegul šisai 
iš šventiko parvežtojo krovinio iškeliąs sau puotą. Laiveliui 
pritvirtino burę ir paleido pavėjui į krantą. 

Suluošintus belaisvius suguldė ant laivo denio ir surišo jiems 
kojas. Kad nelaimingosios aukos negalėtų dantimis atmazgyti 
pančių, admirolo liepimu jūreiviai išdaužė jiems dantis stati- 
nių šulais. Taip šie bedaliai — daugiau nei aštuoni šimtai mau- 
rų — ir gulėję ten kraujuose. Laivui iškėlė bures ir, paleidę jį 
link kranto, ėmė apšaudyti iš pabūklų. Krante knibždėjo žmo- 
nės, jie, balsiai aimanuodami, bandė gelbėti iš ugnies tuos, 
kurie tarp suluošintųjų dar buvo likę gyvi. 

Be viso šito, Vasko da Gama buvo įsakęs sučiupti apie tris- 
dešimt žvejų, niekuo nekaltų žmonių, kurie dar prieš skerdy- 
nes buvo atplaukę prie eskadros parduoti portugalams žuvų. 

Suimtuosius žvejus pakabino ant rėjų. Vėliau juos nuėmė, 
nukirto rankas, kojas ir galvas ir sudėjo į valtis, o liemenis 
sumetė į jūrą. Prie baisiojo krovinio pridėjo laišką, parašytą 
arabiškai, — toks likimas ištiksiąs visą Kalikutą, jei kas nors 
mėginsiąs priešintis. Potvynis tą valtį nunešė krantan, taip pat 
ir nužudytuosius, ir Kalikutos gyventojai raudodami ieškojo jū- 
ros pakrantėje savo giminaičių lavonų. 

Po šitos galvažudystės admirolas, parodęs šitiek šalto negai- 
lestingumo, stačiai neįtikėtino beširdiškumo bei sadizmo, nu- 
plaukė į Kočiną. 

Kalikute liko septyni portugalų laivai, vadovaujami Visenčio 
Sudrės. Jie blokavo miestą. Vasko da Gama lapkričio 7-tąją 
atplaukė į Kočiną ir sudarė su radža pelningą prekybinę sutartį. 
Į portugalų laivus buvo kraunami prieskoniai ir kitokios prekės. 
Pora laivų buvo nusiųsta parsigabenti prekių iš Kananūros. 

Kočine Vasko da Gamą aplankė krikščionys (iš Mangalūros) 
ir prašė apginti juos nuo musulmonų ir nekrikštų. 

Tai ir buvo portugalų seniai ieškomi Indijos krikščionys. Eu- 
ropoje ilgą laiką manyta, kad Rytų šalyse yra apsigyvenę šven- 
tojo apaštalo Tomo pasekėjai. Kaip sako legenda, Tomas juos 
pakrikštijęs, o pats miręs kankinio mirtimi kažkokiame Indijos 
mieste. Tačiau iš teisybės šitie krikščionys buvo nestoriečiai, 
kurie atkako į Indiją ne anksčiau kaip V ar VI amžiuje. Nesto- 
riečiai tikėjimo simboliu pripažino vien tiktai kryžių, o ne 
kokius nors šventųjų atvaizdus. 

Krikščionys atnešė admirolui dovanų — vištų bei vaisių, taip 
pat raudoną skeptrą su sidabriniu antgaliu, kuriame buvo pa- 
vaizduotos trys sidabrinės varpinės, o kiekvienoje jų po si- 
dabro varpą. 

Indijos krikščionys, kaip papasakojo pasiuntiniai, turį šešis 
vyskupus. Krikščionys keliaują prie šventojo Tomo kapo, kuris 
esąs ne per toliausiai ir darąs visokius stebuklus. 

Vasko da Gama, aišku, pažadėjo jiems pagalbą, tačiau šiuo 
metu jis neturėjo nei jėgų, nei laiko tam pažadui tesėti. Admi- 
rolui kur kas daugiau rūpėjo prekyba prieskoniais. Vėlesniais 
laikais Indijos krikščionims buvo dar prasčiau: portugalai ėmė 
juos persekioti kaip eretikus, atskilusius nuo katalikų tikybos. 

Tikėjimo dalykuose portugalai buvo daug biauresni ir nepakan- 
tesni fanatikai už musulmonus bei indus. 

Kai prekės buvo baigiamos krauti, Kočinan atvyko kažkoks 
indų šventikas su sūnumi ir du didikai — jie atvežė samorino 
laišką. Samorinas kvietė Gamą atvykti į Kalikutą deryboms, — 
jie norį sudaryti su portugalais taikos sutartį. Paklausęs šio 
kvietimo, Vasko da Gama nuplaukė į Kalikutą, o laivynas liko 
stovėti Kočine. 

Matyt, samorino norėta įvilioti Gamą į spąstus. Naktį admi- 
rolo laivą staiga apspito sambukos, ir portugalams vos-ne-vos 
pavyko jas atmušti. Laimė, atskubėjo Visentis Sudrė su trejetu 
laivų, antraip admirolui būtų buvę riesta. Už išdavikišką ant- 
puolį admirolas atsikeršijo — jis pakorė ant karavelės rėjų ne- 
laisvėn paimtuosius kalikutiečius, taipogi ir pasiuntinius, ir su 
šiomis šiurpiomis puošmenomis plaukiojo palei Kalikuto pa- 
krantę. 

Paskui jis grįžo į Kočiną, surinko visus laivus ir 1503 metų 
vasario 10-tą patraukė į Kalikutą. 

Ankstų vasario dvyliktosios rytą jūroje pasirodė daugybė 
burių. Tai buvo priešo laivai, ieškantys portugalų. Vėjas vos 
vos dvelkė, o portugalams priplaukus prie samorino laivų, visai 
nustojo pūtęs. Samorino laivyną sudarė trisdešimt šeši dideli 
laivai bei mažos sambukos su daugybe irkluotojų. Portugalų 
valtys paėmė savuosius laivus ant buksyro, norėdamos nupluk- 
dyti juos arčiau priešo. Kai portugalai buvo priplaukę per šū- 
vio atstumą, papūtė vėjas, ir priešas, supratęs portugalų keti- 
nimus, pasileido plaukti link kranto; portugalai vos spėjo jiems 
iš paskos. Kova buvo nelygi. Portugalų patrankos dar iš tolo 
sutriuškino samorino laivus. Tačiau ir Malabaros šauliai, gink- 
luoti lankais, savo strėlėmis pridarė portugalams nuostolių 
(„Kalkueno“ autorius teigia, kad nežuvo nė vienas portugalas). 

Abordažo mūšyje portugalai užgrobė samorino laivyno flag- 
maną bei tris nedideles barkas ir išžudė jų gynėjus. 

Kalikuto laivyne buvę šešiolika tūkstančių karių, iš jų por- 
tugalai užmušę maždaug nuo devynių šimtų ligi tūkstančio 
vyrų. 

Grobis buvo labai stambus. Viename laive jūreiviai surado 
baisią stabmeldžių dievo statulą, kuri buvo nuliedinta iš gryno 
aukso ir svėrė daugiau nei trisdešimt svarų. Netrukus apiplėš- 

tieji laivai jau liepsnojo. Po trumpo, nuožmaus mūšio Kalikuto 
laivai leidosi bėgti ir pasislėpė sekliose upės žiotyse. 

Rytų Indijos jūrų admirolas jautėsi įvykdęs karaliaus užduotį. 
Indijos pakrantėje pasiliko aštuoni laivai, vadovaujami Visen- 
čio Sudrės. Jie privalėjo saugoti portugalų faktorijas ir puldi- 
nėti musulmonų laivus, jeigu tik šie artinsis prie Malabaros 
pakrantės. 

Pats admirolas 1503 metų vasario 20 dieną sunkiai prikrau- 
tais laivais iš Kananūros išplaukė į Afriką. 


PRIESKONIAI, ŠLOVĖ IR GODULYS 


Ilgas, sunkus kelias namo. Bado šmėkla. Kraujo ir blo- 
gio pėdsakai. Pargabentieji turtai. Nedėkingas, godus, sau- 
vališkas admirolas. Kivirčas su Manueliu. Dvidešimt du 
tuščiai prabėgę metai 


Apie laivų vilkstinės, gabenusios prieskonius, kelionę namo 
per Indijos vandenyną kai kurių žinių yra palikęs „„Kalkueno“ 
autorius. Kovo 29-tą keliautojai jau nebeįžvelgę Didžiųjų Grį- 
žulo ratų žvaigždyno. Saulė švietusi tiesiai virš galvos, šešėliai 
visai prapuolę, o naktimis nebesimatę jokių žvaigždžių. Jūroje 
pastebėta daug skraidančiųjų silkės didumo žuvų, taip pat juo- 
dų žuvėdrų, kurios medžiojo šias žuvis. Balandžio 11 dieną sau- 
lė jau buvusi šiaurėje, o žvaigždės neberodžiusios kelio. 

Paskiau Vasko da Gamos laivai atsidūrę tokiuose platumos 
laipsniuose, kur nebebuvę jokių gyvų būtybių — nei paukščių, 
nei žuvų. Papūtęs priešinis vėjas, kuris per dvi savaites eskadrą 
nuvaręs toli nuo užsibrėžto kurso, ir keliautojai ilgą laiką ne- 
regėję žemės. Tomė Lopišas pasakoja, kad balandžio 12-tąją 
eskadra priplaukusi Mozambiką. Po savaitės admirolas išsiuntęs 
du laivus į Portugaliją, o pats su likusiais laivais dar užtrukęs 
uoste. Bet vėliau jo laivams taip ir nesisekę toliau nuplaukti. 
Balandžio pabaigoje admirolui nori nenori teko sugrįžti į Mo- 
zambiką susiremontuoti keletą laivų, į kuriuos staiga ėmęs 
sunktis vanduo. 

Gegužės 20 dieną eskadra vėl mėginusi išplaukti į jūrą. Maž- 
daug už penkiasdešimties lygų nuo Mozambiko vienas laivų 

bemanevruodamas apsidaužęs ir į jį pribėgę daug vandens. 
Tekę vėl grįžti į Mozambiką. Be to, tas pats laivas susidūręs 
su Kitu, ir tik stebėtis tenka, kaip abu aplamdytieji laivai 
nenuskendę, nes jūroje siautusi audra. Mozambike laivai buvo 
sutaisyti, tačiau tas užtruko ilgai. 

Birželio 16 dieną admirolas išsiuntė į Portugaliją tris laivus, 
nes Mozambike pristigę maisto ir veik nebebuvę ko valgyti. 
Likusieji. laivai galėję išplaukti į jūrą birželio 22-ąją. Tiktai 
rugpiūčio 18-tą laivams pavykę apiplaukti Gerosios Vilties 
ragą. Audros juos išblaškiusios, ir laivynas susirinkęs į daiktą 
ties Azorų salomis jau rugsėjui baigiantis. Kelyje eskadrą per- 
sekiojusios bėdos, vienas laivas dingęs be žinios — nuskendęs, 
o tame laive, kuriuo plaukė kronikininkas Lopišas, beveik visi 
apsirgę. Nei ligoniai, nei sveikieji nebeturėję ką burnon dėti, 
išskyrus tiktai sukirmijusius džiūvėsius. Kada ir šių pritrūkę, 
jūreiviai ėmę virti putrą iš džiūvėsių trupinių bei pabirų. Put- 
ra buvusi karti it tulžis, nes jos trečdalį sudariusios žiurkių iš- 
matos, ji dvokusi it nustipęs šuo, tačiau ko Žmogus nesuvalgo 
iš bado. O jo būta tokio žiauraus, kad buvo suvalgyti ir laivų 
įnamiai — du šunys ir dvi katės. 

Todėl visai nenuostabu, — kronikininkas užbaigia savo pasa- 
kojimą,— kad patį didžiausią džiaugsmą keliautojai patyrę spa- 
lio 21, kada jie išvydo Portugalijos krantus. 

Du laivai jau buvo pargrįžę pirmiau eskadros, veždami žinią 
apie pasisekusią ekspediciją. Dabar parplaukė ir Rytų Indijos 
jūrų admirolas. Jis grįžo namo su gausiu kroviniu — priesko- 
niais, kvapniosiomis žolėmis, dažais bei kitomis vertingomis pre- 
kėmis, su Afrikos ir Indijos valstybių karalių bei karaliukų do- 
vanomis, spindinčios šlovės lydimas. 

Vasko da Gama buvo padaręs pradžią tolimųjų kraštų užka- 
riavimMui ir jūrų nugalėjimui. Portugalijos karalius. įsigijo nau- 
jų vasalų tiek Afrikoje, tiek Indijoje. Tačiau, kaip rašo istori- 
kas H. Hartas, Rytų Indijos admirolą lydėję gilūs, švieži pik- 
tadarysčių ir žudynių pėdsakai — nekaltų aukų pralietas krau- 
jas ir neapykanta, kuri galėjusi ir neįsiliepsnoti, jeigu tik ad- 
mirolas būtų parodęs kiek nors takto, kantrybės ir supratingu- 
mo. Hartas, buržuazinis istorikas, veltui stengiasi įteigti, kad 
taktas ir kantrybė esą daug geresnės priemonės svetimų žemių 
pavergimui ir išnaudojimui, negu atvira prievarta. „Jis sėjo 
vėją, — tęsia Hartas..— Jo ainiai piovė audrą: jau pasikeitus 

keletui kartų jo tautiečiai prarado pačius vertingiausius užgro- 
bimus ir nuosavybę.“ 

Tačiau reikėtų nepamiršti kad portugalus iš jų geriausių 
kolonijų išstūmė kiti, daug stipresni plėšrūnai, kurie nė iš tolo 
nebuvo humaniškesni ar supratingesni, priešingai, dar begėdiš- 
kesni, dar žiauresni grobikai — anglų bei olandų kolonizatoriai, 
sugebėję musonų kraštų šalis apiplėšti dar nuodugniau, negu 
tie, kurie pradėjo plėšikavimą. 

Komerciniu požiūriu ekspedicija puikiai pasisekė. Iš viso 
laivyno buvo nuskendęs tik vienas laivas, bet ir tai jo krovinį 
pavykę išgelbėti. 

Kronikininkų teigimu, keturi Žuano da Novos laivai buvo 
parvežę maždaug 1500—1600 portugališkų centnerių priesko- 
nių bei kitokių prekių, tuo tarpu Gamos laivynas, pagal italų 
stambiųjų pirklių įvertinimą, pargabenęs į Lisaboną 32000— 
35000 centnerių prieskonių. Viso krovinio vertė viršijusi vieną 
milijoną auksinių kruzadų, tuo tarpu pati ekspedicija atsiėjusi 
tiktai du šimtus tūkstančių kruzadų. 

Karaliui atitekdavo didžioji pelno dalis, nes pirkliai kaipo 
muitą jam atiduodavo ketvirtadalį prieskonių. Tiktai karalius 
tegalėjo prekiauti perlais, brangiaisiais akmenimis ir kitokiomis 
itin vertingomis prekėmis. Tuo tarpų Gama buvo iš Sofalos 
parsivežęs daug aukso, taip pat susiglemžęs nemažai laimikio 
iš paskandintų arabų laivų. Be to, jam buvo pavykę prisi- 
pirkti prieskonių kur kas pigiau, negu jo pirmtakams. Manoma, 
jog paties admirolo pelnas siekęs 35000—40000 kruzadų. 

Karalius donas Manuelis, žmonių pramintas Laiminguoju, ma- 
loniai sutiko Rytų Indijos jūrų admirolą ir įsakė jam paskirti 
keturis šimtus tūkstančių reisų (tūkstantį kruzadų) pensijos kas- 
met. Ši stambi pensija bei iš Indijos parsigabentojo laimikio 
dalis padarė Gamą labai turtingu žmogumi. Kaip rašė Veneci- 
jos pasiuntinys Lisabonoje, už Gamą esą turtingesni tiktai šeši 
kilmingi dvariškiai ir septyni aukštieji dvasininkai. Pasiuntinys 
dar priduria, jog šis žmogus nerodąs jokio dėkingumo už ka- 
raliaus malonę. 

Priešingai, Gama, šykštus, godus turtams žmogus, buvo labai 
nepatenkintas donu Manueliu: jis vis dar nebuvo gavęs kara- 
liaus padovanotojo Sinišo. Santjago ordinas nenorėjo atiduoti 
pelningo miesto. Manuelis buvo priverstas admirolui pridėti dar 

po tūkstantį kruzadų per metus, kad kaip nors apramintų įpy- 
kusį Gamą. 

Prabėgo dar kiek laiko, ir admirolas, nebegalėdamas ilgiau 
pakęsti šio klausimo vilkinimo, griebėsi veiklos. Jisai su žmo- 
na ir vaikais, giminėmis, tarnais ir vergais persikėlė gyventi 
į Sinišą ir pradėjo statydintis prabangią pilį, versdamas prie 
darbo ne vien vergus, bet ir Sinišo gyventojus. Yra žinių, kad 
admirolas netgi ėmęs rinkti mieste mokesčius, lyg iš tikrųjų 
„jau būtų Sinišo senjoru. 

Santjago ordinas skundėsi karaliui admirolo sauvale. 1507 me- 
tų kovo 21-4ą Manuelis išleido dekretą, kuriuo Vasko da Gamai 
bei jo šeimai buvo liepta per mėnesį išsikelti iš Sinišo ir nu- 
traukti pradėtąją statybą. Be ordino magistro žinios nei Gamai, 
nei jo šeimos nariams nebuvo galima pasirodyti Siniše, kitaip 
jų lauksianti rūsti bausmė. Rytų Indijos jūrų admirolas buvo 
priverstas paklusti ir persikraustyti į Evūrą. Nedėkingasis ka- 
ralius jį išvarė iš gimtojo miesto ir apjuokė prieš visą Portu- 
galiją. Dekretą admirolui atvežė jo paties dėdė Žuanas da 
Gama. 


Vėliau karalius mėgino skriaudą atitaisyti — dar kartą padi- 
dino admirolui pensiją, suteikė jam teisę medžioti karaliaus 
giriose, rinkti duoklę kitoje apylinkėje, atleido jį nuo mokes- 
čio už nekilnojamą turtą, leido siųsti savo atstovą į Indiją 
prekių parvežti, ir už jas admirolui nereikėjo duoti jokio mui- 
to, taip pat davė dar kitokių privilegijų. 

Evūroje Gama gyveno maždaug dvylika metų, nuolat primin- 
damas karaliui apie savo egzistenciją ir laukdamas, kada val- 
dovas jį vėl pakvies tarnybon. 


1519 metais admirolas nusprendė, kad laukta veltui, todėl 
paprašė karaliaus leidimo išvykti iš Portugalijos ir pasiūlyti 
savo paslaugas kokioj kitoj valstybėj. Vasko da Gama skun- 
dėsi valdovui, kad iki šiol dar nėra gavęs jam pažadėto grafo 
titulo. Dideli jo nuopelnai esą nepelnytai pamirštami. 

Garbųjį Rytų Indijos admirolą reikėjo žūt būt sulaikyti Por- 
tugalijoje. Karalius nusiuntė Vasko da Gamai laišką, liepdamas 
pasilikti karalystėje ligi metų galo. Per tą laiką admirolas pats 
suprasiąs, kokia tai skriauda būtų Portugalijai, apsigalvosiąs, 
toliau imsiąs tarnauti karaliui ir neisiąs tuo pavojingu keliu, 
kurį sumanęs. Jeigu ir tada Gama vis dar geidausiąs palikti 

karalystę, valdovas, kad ir kaip skaudu būtų, nesulaikysiąs nei 
jo, nei jo žmonos su vaikais, nei kilnojamo turto. 


Karalius paskubėjo 1519 metų lapkričio mėnesį suteikti Vas- 
ko da Gamai aukštąjį Vidigeiros grafo titulą ir atidavė jam 
du miestus — Vidigeirą ir Vilą di Fradį — už daugelį žymių 
paslaugų, o ypač už Indijos ieškojimus, kurie išaukštino kara- 
lių, Portugaliją bei visą krikščioniškąjį pasaulį. 

Pagaliau admirolas gavo grafo titulą ir feodalinę nuosavy- 
bę. 1520 metais jis su gausia šeima — žmona, dukterimi ir še- 
šiais sūnumis (penki iš jų vėliau irgi keliavo į Indiją) — per- 
sikėlė iš Evūros į Vidigeirą, kur gyveno ligi pat 1524 metų, 
vien besirūpindamas savo naujosios nuosavybės valdymu. Tada 
karalius vėl pasišaukė admirolą ir pasiuntė jį į Indiją tolimo- 
sios kolonijos vicekaraliumi. Tačiau nuo 1502 ligi 1524 metų — 
dvidešimt dvejus metus — garsusis jūrų keliautojas buvo be 
darbo. 


PIRMASIS INDIJOS VICEKARALIUS ALMEIDA 


Samorinas puldinėja Kočiną. Dideli vicekaraliaus įgalio- 
jimai bei uždaviniai. Didžioji armada su prastai paruoš- 
tais laivais. „Vairą link česnakų!“ Fernanas Magelanas 
pirmą kartą dalyvauja jūrų kelionėje 


Per dvidešimt dvejus metus, kuriuos Vasko da Gama pralei- 
do tėvynėje, besirūpindamas apdovanojimais, garbe, naujomis 
pareigomis bei atlyginimu ir gardžiuodamasis saldžiaisiais šlo- 
vės vaisiais, jūros keliuose į Indiją vyko svarbūs nutikimai. 

Pamažu tapo aiškų, jog užjūrio ekspedicijų ruošime reikia 
kažkokių permainų. Ligi šiolei portugalai plaukdavo per van- 
denyną ir steigdavo faktorijas bičiuliškuose miestuose — Ko- 
čine, Kananūroje ir Kolanoje, vildamiesi, kad jų valdytojai 
apgins tenai pasilikusius prekiautojus. Bet vos tiktai laivynas, 
pasikeitus musonams, išplaukdavo iš Indijos, faktorijos likda- 
vo be patikimos apsaugos. Ištisą pusmetį iš gimtinės negalėjai 
tikėtis pagalbos. Nebuvo kas apgina ir portugalų bičiulius — 
indų karaliukus. Priešų vis gausėjo. Musulmonų kilmės indų 

valdytojai kreipėsi į turkų sultoną, prašydami pagalbos, todėl 
anksčiau ar vėliau portugalai Indijoje galėjo laukti užpuolimo 
iš Raudonosios jūros pusės. Taigi apie Indijos prekių kontrolę 
dar negalėjo būti nė kalbos. 

Vasko da Gamai išplaukus iš Malabaros pakrantės, portuga- 
lų faktorijoms ėmė grėsti mirtinas pavojus. 

Kalikuto samorinas troško atkeršyti svetimšaliams ir prašė, 
kad Kočino radža juos atiduotų. Kai radža atsisakė tai pa- 
daryti, tikėdamasis naujųjų bičiulių paramos, samorinas su pen- 
kiasdešimčia tūkstančių karių užpuolė Kočiną, sutriuškino jo 
kariuomenę ir paėmė miestą. Valdytojas su kariuomenės liku- 
čiais bei portugalais paspruko į vieną vandenyno salą. 

Kritišku momentu Visentis Sudrė, pabūgęs didelės samorino 
armijos bei laivyno, nusidangino su savo eskadra Adeno įlan- 
kon ties įėjimu į Raudonąją jūrą ir tenai ėmė tykoti musulmo- 
nų laivų, grįžtančių su maldininkais iš Mekos. 

Tuo metu Kočinas pakliuvo į samorino rankas, o Sudrės es- 
kadrą Bab-el-Mandebo sąsiauryje išblaškė baisi audra. Pats Vi- 
sentis Sudrė žuvo, nuskendus flagmaniniam laivui. Kiti laivai, 
kuriems pavyko išsigelbėti, pasuko atgal į Kočiną, bet priešais 
pūtęs vėjas juos sulaikė prie Lakadivų salų. Tenai jie sulaukė 
naujos portugalų eskadros ir drauge patraukė į Kočiną. Kali- 
kuto samorinas, matydamas atplaukiant tokį galingą laivyną, 
be mūšio skubiai spruko iš Kočino. 

Vienam portugalų eskadros laivui vadovavo kapitonas Afon- 
sus Albukerkis, bebaimis, energingas užkariautojas. Jis buvo 
gimęs 1453 metais kilmingo didiko šeimoje, gavęs gerą išsila- 
vinimą ir keletą metų praleidęs Portugalijos kolonijoje Algar- 
vėje — Šiaurės Vakarų Afrikos pakrantėje. Vėliau jis ištiki- 
mai tarnavo valdovo rūmuose, dalyvavo ekspedicijoje, padėju- 
sioje Neapolio karaliui kovoti prieš turkų antpuolius. Taigi 
Albukerkis buvo užgrūdintas karys ir jūrų keliautojas. 

Portugalų kronikininkai vėliau šį žmogų vadino Didžiuoju 
Albukerkiu. Pasak jo amžininkų, tai buvęs vidutinio ūgio, ga- 
na patrauklios išorės ir energingo veido vyras. Vėliau jis tu- 
rėjo baltą barzdą, kuri siekė ligi juostos ir teikė jam dar 
didesnio orumo. Albukerkis mokėjo lotyniškai — ir kalbėti, ir 
rašyti. Jis buvo mylimas ir gerbiamas, kadangi tvirtai laikyda- 
vosi duoto žodžio ir buvo teisingas. Tai buvo užsigrūdinęs ka- 
rys, ne sykį sužeistas, jis nebijodavo jokių pavojų, garbė jam 

rūpėjo labiau nei turtai, o būdamas nešykštus, dažnai karo 
laimikį išdalindavo savo kapitenams. 

Kitam šios eskadros laivui vadovavo Duartis Pašekus Pi- 
reira, kuris kaipo keliautojas ir kronikininkas jau buvo pa- 
minėtas kalbant apie Bartolomėjaus Diašo ir Kabralo ekspedi- 
cijas. Kartu su jais plaukė ir Nikolajus Koeljus, dar pirmojoje 
Gamos kelionėje bei Kabralo ekspedicijoje dalyvavęs kaip ka- 
pitonas (likimas jam lėmė netrukus rasti kapą audringo okea- 
no bangose). 

Portugalai, leidus Kočino radžai, pastatė stiprų fortą, kuria- 
me pasiliko Pireira su šimtu šešiasdešimčia kareivių ir trimis 
laivais. Albukerkis grįžo tėvynėn. 

Tai sužinojęs, Kalikuto samorinas susivienijo su kitais Ma- 
labaros valdytojais ir vėl apsupo Kočiną. Iš sausumos pusės 
miestą puolė keturiasdešimt šeši tūkstančiai kareivių (vieno 
kronikininko liudijimu, jie turėję netgi šaunamųjų ginklų), o iš 
jūros — dvidešimt aštuonių laivų eskadra. 

Tačiau portugalai ir Kočino kariuomenė gynėsi labai atkak- 
liai ir atmušė visus samorino karių antpuolius. Kočinui į pa- 
galbą atskubėjo portugalų eskadra, ligi tol plaukiojusi vande- 
nyne, ir išvaikė indų laivus. Samorinas penkis mėnesius visaip 
bandė paimti Kočiną, kol pagaliau įsitikino, kad visos pastan- 
gos bergždžios. Drausmingi, puikiai ginkluoti portugalų kariai 
staigiais ir klastingais kontrpuolimais bei atkaklia gynyba 
įveikė daugsyk didesnę priešo kariuomenę. Kronikininkas rašo, 
kad samorinas netekęs aštuoniolikos tūkstančių karių. Indų 
laivai nepajėgę priešintis portugalų eskadros patrankoms. Es- 
kadros vadas Pireira vėliau pargrįžęs tėvynėn kaip didvyris, 
su dideliu triumfu. Po to jis buvęs paskirtas Gvinėjos valdytoju, 
bet pavyduoliai jį netrukus apšmeižę, surakinę grandinėmis ir 
atidavę teismui. Nors ir išteisintas, vis tiek šis vyras, tikras 
Spartos Leonidas, kaip jį yra išliaupsinęs ne vienas istorikas, 
negavo jokio atpildo už savo didvyriškus darbus Indijoje. 

Portugalijos karalius suprato, kad negalės remtis vien iš- 
barstytomis faktorijomis ir laivynu, kuris kartas nuo karto api- 
plėšinėdavo arabų laivus. Kol laivynas sukiojosi Indijos van- 
denyne, portugalų beveik niekas negalėdavo įveikti; bet vos 
tik laivai išplaukdavo, faktorijoms grėsė pavojus. Būtinai rei- 
kėjo Malabaros pakrantėje nuolat laikyti laivyną, pastatyti stip- 
rias tvirtoves ir laivyno bazes, sukurti kokią nors pastovią 

valdžią. Visa tai buvo būtina, kad pagaliau būtų užtikrintas 
Indijos prekių gabenimas į Lisaboną, kad netektų į tuos kraš- 
tus, kur pučia musonai, siuntinėti eskadrą po eskadros su nau- 
jais vadais, kuriems kiekvieną kartą reikią viską pradėti iš 
naujo. 

Be to, buvo aišku, kad indai nėra krikščionių tauta, todėl 
portugalai pagal to meto papročius kaip tinkami galėjo elgtis 
su jais ir jų šalimi ir kaip reikiant imtis šios turtingos Žemės 
užkariavimo bei krikščioniškojo tikėjimo skleidimo ugnim ir 
kalaviju. 

Karalius nusprendė Indijon pasiųsti vicekaralių su dideliais 
įgaliojimais, kad šisai galėtų įvykdyti visus anksčiau minėtus 
uždavinius. Naujojo vicekaraliaus bei jo valdininkų įgaliojimų 
laikas buvo numatytas trejiems metams. Pirmuoju Indijos vi- 
cekaraliumi parinko doną Fransiškų d'Almeidą. Pradžioje į šį 
aukštą postą buvo ketinta paskirti Trištaną da Kunją, bet tas 
laikinai apakęs. (Pridursime, kad da Kunja į Indiją išplaukė 
1506 metais ir pakeliui, pietinėje Atlanto vandenyno dalyje, 
atrado negyvenamą salą, kuri pavadinta jo vardu.) 


Almeidai buvo pavesta rūpintis daugeliu svarbių uždavinių. 
Pats svarbiausias jų — pasiekti, kad portugalai įgytų prekybos 
Indijos prieskoniais monopolį. Todėl reikėjo įsigalėti jūroje, 
užkirsti kelią arabų laivams ir išvaryti juos iš Indijos vande- 
nyno platybių. Taigi būtinai reikėjo steigti atramos punktus 
portugalų laivynui, kur jis galėtų gauti maisto, susitaisyti lai- 
vus ir papildyti ginklų atsargas. 

Sofaloje, rytiniame Afrikos krante, reikėjo statyti tvirtovę ir 
užgrobti prekybą auksu. 

Almeidai buvo įsakyta geruoju ar piktuoju išreikalauti iš 
Kilvos šeicho užsigulėjusią duoklę, kurią jam 1502 metais buvo 
uždėjęs Gama. Pasipriešinimo atveju Kilvą teksią apiplėšti, su- 
deginti ir pastatyti ten stiprią tvirtovę; jos įgulos vado žinioje 
būsianti karavelė ir brigantina su komandomis. 

Kitą tvirtovę buvo numatyta pastatyti Andžidivų salose ir 
paversti ją pagrindine portugalų baze Indijos pakrantėje. Čia 
reikėjo iš atsivežtųjų detalių pastatyti dvi galeras ir brigan- 
tiną, taip pat palikti dvi karaveles pilies apsaugai ir žvalgybai. 
Medžiagos trečiajai brigantinai teksią pasirūpinti Kočine. 

Tačiau svarbiausias Almeidos rūpestis — kad ne vėliau sau- 

sio pabaigos visi į Portugaliją grįžtantieji laivai išplauktų iš 
Indijos pilni prekių. 

Po to Almeida, palikęs dalį laivų Malabaros pakrantėje, tu- 
rėjo vesti laivyną į Arabijos įlanką ir, jei tik bus palankios 
aplinkybės, pastatyti tvirtovę prie Bab-el-Mandebo sąsiaurio, 
kad būtų užkirstas kelias arabų laivams. Almeidai buvo leista 
„dėl krikščioniškojo tikėjimo, karaliaus prekybos ir portugalų 
karinių operacijų sėkmės“ užmegzti ryšius su aukštuoju dva- 
sininku Joanu, Abisinijos krikščionių valdytoju. Taipogi ir čio- 
nai, tvirtovėje prie Bab-el-Mandebo sąsiaurio, buvo numatyta 
palikti porą laivų. Kita dalis laivyno turėjo kursuoti po Indi- 
jos okeaną. 

Almeidai buvo pavesta sudaryti draugystės sutartis su įvai- 
riais Indijos karaliukais, pažadėjus jiems laivyno pagalbą. Šie 
savo ruožtu turėjo parūpinti portugalams prekių ir sergėti fakto- 
rijas nuo užpuolimų. | 

Tokius didelius uždavinius atitiko ir Almeidai suteiktieji įga- 
liojimai, titulai bei atlyginimas. Jam buvo suteikta neribota 
valdžia Rytuose — civilinė ir karinė, tiek sausumoje, tiek jūro- 
je, neaprėžta galia visuose finansų ir prekybos klausimuose, 
teisė paskirti ir atšaukti valdininkus tvirtovėse, faktorijose, lai- 
vuose; buvo leista sudarinėti draugystės ir taikos sutartis, skelb- 
ti karą ir vadovauti karinėms operacijoms. Almeidai suteikė 
armados aukščiausiojo vado admirolo titulą — tokios jo parei- 
gos buvo kelyje į Rytų žemes, tačiau, pastačius pirmąją tvir- 
tovę Malabaros pakrantėje, jis turėjo teisę iškilmingai priimti 
Indijos vicekaraliaus titulą ir užimti aukštąjį postą. 

Apie Almeidai parodytą didelę garbę liudijo šimtas alebar- 
dininkų — asmens sargybinių, rūmų koplyčia ir prašmatnūs dva- 
riškiai, kuriuos jis vežėsi drauge. Vicekaraliui buvo pažadėta 
kasmet mokėti trisdešimt tūkstančių kruzadų algos, o pragyve- 
nimui paskirta dvidešimt tūkstančių kruzadų. Vicekaralius tu- 
rėjo teisę kas metai siųsti Portugalijon pusantro tūkstančio cent- 
nerių pipirų nuo savęs, nemokant už krovinio pervežimą, o taip 
pat gauti po du šimtus centnerių vario už griežtai nustatytą 
kainą pardavimui Indijoje. Be to, vicekaraliui priklausė stambi 
karo grobio dalis. 

Kitų Europos valstybių pirkliai netruko sužinoti, kokius drą- 
sius, toli siekiančius planus kuria karalius Manuelis. Jie už- 
mezgė ryšius su Portugalija, statė Lisabonoje sankrovas ir ka- 

pitalu prisidėjo prie užjūrio prekybos, taip pat išsiderėjo teisę 
siųsti Indijon ir savo laivus, pastatytus čia pat, Portugalijoje. 
Portugalų prekiautojai pirkosi Vokietijoje daugybę medienos 
laivų statybai, taip pat ir sidabro, vario, švino, cinoberio bei 
gyvsidabrio — tos prekės buvo itin reikalingos Indijai. 

Podraug su Almeidos eskadra parsivežti iš Indijos priesko- 
nių išplaukė ir trys vokiečių bei italų — Florencijos ir Kremo- 
nos pirklių — laivai su firmų agentais. Aštuoniolika mėnesių 
jie turėjo padenginėti laivų įgulų išlaikymo išlaidas. Iš nu- 
pirktųjų prieskonių trisdešimt procentų privalėjo atiduoti kara- 
liui, tačiau likusį krovinį buvo galima išgabenti iš Lisabonos 
bet kuriuo laivu. 

Į Indiją ruošėsi plaukti didelis laivynas — dvidešimt du ar, 
pagal kitas žinias, netgi trisdešimt šeši laivai. Laivyno bran- 
duolį sudarė penkiolika laivų, visų didžiausieji turėjo nuo aš- 
tuonių šimtų ligi tūkstančio keturių šimtų tonų talpos, tačiau 
daugumos laivų talpa svyravo tarp trijų ir penkių šimtų tonų. 
Prie jų dar prisidėjo greitosios karavelės — maždaug po du šim- 
tus tonų talpos kiekviena. Kartu buvo gabenama ir medžiaga 
dviem galeroms ir trims brigantinoms, kurias buvo numatyta 
pastatyti Rytų uostuose. 

Patys didieji laivai privalėjo pasiimti Indijos uostuose krovi- 
nį ir, pučiant šiaurės rytų musonui, grįžti į Portugaliją; se- 
nesnius laivus, gabenusius kareivius ir ginklus, buvo numatyta 
po reiso arba visai sunaikinti, arba panaudoti Indijos vandeny- 
se, arba parplukdyti namo, tuo tarpu trečiąją grupę — karave- 
les ir naujai suręstas galeras bei brigantinas — palikti Indijos 
vandenyne arabų laivams persekioti ar plaukti ekspedicijon 
į Raudonąją jūrą. 

Kronikininkai mini, kad Almeidos laivai gabenę į Indiją nuo 
trijų su puse ligi keturių tūkstančių centnerių vario, apie du 
šimtus centnerių švino, šešiasdešimt centnerių cinoberio, pen- 
kiasdešimt centnerių gyvojo sidabro, keturiasdešimt du centne- 
rius koralų. 


Laivuose buvo daugiau kaip du tūkstančiai penki šimtai vy- 
rų, iš jų daugmaž pusantro tūkstančio karių ir du šimtai artile- 
ristų, skirtų aptarnauti šimtui penkioms sunkiosioms ir šimtui 
lengvųjų patrankų. Be to, dar sykiu plaukę daug dailidžių, 
kalvių ir lynų vijikų. Visgi jų buvę per mažai. Almeida vėliau 

karaliui rašė, prašydamas atsiųsti ne vien dervos bei pakulų 
laivams užtaisyti, bet ir kuo daugiau amatininkų, mokančių 
statyti laivus. Juk Indija kaip tik labiausiai tinkama šalis laivų 
statybai, trūksta tik dailidžių ir pakulų kimšėjų. Karalius turįs 
daug nuostolių dėl jų trūkumo. „Jūsų didenybė,— rašė Almei- 
da,— išleido krūvas pinigų laivynui, tačiau laivai ir krovinys 
žūsta, nes pagailėta keturių tūkstančių reisų pakulų kimšėjams 
ir dailidėms pasamdyti..." Taipogi karalius paskyręs milžiniškas 
algas bei privilegijas felčeriams ir daktarams, tačiau geriau 
laivuose jų apskritai nebūtų, nes jie nieko neišmaną. Almeida 
tik pabučiuosiąs karaliui ranką, jeigu jis atsiųsiąs į Indiją tik- 
rai nusimanančių gydytojų, kitaip šiam tikslui nesą verta pini- 
gų mėtyti. 

Organizuojant tokią stambią ekspediciją, pirmą sykį buvo ga- 
na sunku verbuoti jūreivius. Portugalijoje jau trūko jūrinei tar- 
nybai tinkamų žmonių. Vienos karavelės įgula kone visa buvo 
sukomplektuota iš valstiečių, kurie niekada nebuvo plaukę į jū- 
rą, netgi neskyrė dešiniojo laivo borto nuo kairiojo. Kad prie 
vairo stovintis jūreivis jų nesupainiotų, kapitonas liepęs paka- 
binti virš vieno borto česnakų, o virš antrojo — svogūnų pynę, 
ir šitaip komandavęs: ,„Vairą link česnakų!" — arba: ,„Vairą link 
svogūnų!“ (Lygiai taip pat kai kuriuose kraštuose tais laikais 
buvo mokinami žygiuoti naujai paimtieji rekrūtai: prie vienos 
kojos jiems būdavo pririšama šieno, prie antros — šiaudų.) 

Ekspedicija buvo ruošiama paskubomis ir gana paviršutiniš- 
kai. Almeida viename laiške mini, kad jis daugiau niekada 
nebedrįsiąs pasitikėti bet kuriuo laivu,— karaliaus valdininkai 
taip aplaidžiai parengę ir išbandę laivyną. 

Tačiau reikėjo skubėti: turto troškimas vijo visus — karalių, 
didikus, pirklius ir jūreivius. Ekspediciją skubino dar ir kita ap- 
linkybė. Arabų pirkliai, įpykę dėl portugalų žvėriškumų, pra- 
dėjo skųstis turkų sultonui, kad jie esą puldinėjami. Tas, su- 
prasdamas, jog turkų ir egiptiečių prekybai prieskoniais taip 
pat iškilo pavojus, be to, jausdamas, kaip greitai mažėja įplau- 
kos iš muito, pagrasino sugriausiąs krikščionių „šventąsias vie- 
tas“ bei vienuolynus Palestinoje — Jeruzalėje, Betliejuje ir Si- 
najuje,— o Kristaus kapą sulyginsiąs su žeme. Vienas Sinajaus 
vienuolyno valdytojas, taip pat ir Palestinos vienuoliai kreipėsi 
į popiežių, kad šis sutramdytų pcrtugalus ir uždraustų jiems 
veržtis į Indiją. Tačiau karaliui donui Manueliui „šventosios 

vietos“ nerūpėjo, jis suskubo Almeidos laivyną nusiųsti į tuos 
kraštus, kur pučia musonai, kol popiežius dar nespėjo uždrausti 
ekspedicijos. Šventasis tėvas tikrai ketinąs siųsti pas Portuga- 
lijos karalių pasiuntinius su tokiu draudimu. 

Dar reikia pridurti keletą žodžių apie kai kuriuos žmones, 
plaukusius į tolimąją užjūrio šalį. Indijos vicekaralius pasiėmė 
ekspedicijon savo vienintelį sūnų Lourenšų, kuriam patikėjo 
svarbias pareigas — vadovauti laivynui ir karinėms pajėgoms. 
Daug didesnę šlovę didžiuosiuose geografiniuose atradimuose 
vėliau pelnė du kiti ekspedicijos nariai — Fransiškus Seranas 
bei jo bičiulis Fernanas Magaljaišas,— taip savo gimtinėje bu- 
vo vadinamas vėliau įžymus jūrų keliautojas Fernanas Mage- 
lanas. 

Magelanas gimė apie 1480 metus dvarininko šeimoje, turin- 
čioje senus, garsius bajoriškos kilmės dokumentus. Jo gimtoji 
sritis Sabroža priklausė atkampiausiems ir miškingiausiems Por- 
tugalijos kalnų rajonams. Paauglystėje Magelanas, gerai kariš- 
kai pasirengęs, nukako į sostinę ir stojo karaliaus tarnybon. 
Gyvendamas rūmuose, jaunuolis išstudijavo karo meną, be to, 
dažnai susitikdamas su garsiais kapitonais ir šturmanais, susi- 
pažino su žemėlapiais ir laivybos instrumentais, įsigijo ir jūrei- 
vystės žinių. 

Tais laikais ne vienas jaunuolis, jų tarpe ir Magelanas, verž- 
te veržėsi iš gimtinės į tolimą, paslaptingąją Indiją. 1504 me- 
tais Magelanas stojo tarnauti savanoriu kareiviu į Almeidos 
laivyną. Visiems buvo žinoma, koks tolimas, sunkus ir pilnas 
pavojų yra kelias į užjūrio kraštus. Pirmųjų kelionių metu aud- 
rose, Mūšiuose ir nuo ligų žūdavo kone pusė jūrininkų. 

Tie, kurie rengdavosi išplaukti į pilną pavojų vandenyną, 
paprastai atlikdavo išpažintį ir parašydavo testamentą, taip pa- 
siruošdami mirčiai. Magelanas taip pat 1504 metų gruodžio 17-tą 
parašė testamentą (kai kurie mokslininkai laiko jį klastote). 
Savo turtą būsimasis žymus jūrų keliautojas buvo palikęs se- 
seriai, jos vyrui bei jų sūnui. Magelanas prašė įpėdinių pra- 
plėsti tėvo dvarą, kiek tik bus įmanoma, pridurdamas, kad 
Magelanų giminė yra viena iš kilmingiausių, geriausių bei se- 
niausių visoje karalystėje. Testamente jis rašė: „Mano norai 
tebus tokie: jeigu aš mirčiau svečioj šaly arba ant šios arma- 
dos, su kuria dabar išplaukiu į jūrą tarnauti savo senjorui ir 
įsakytojui, didžiajam ir galingajam valdovui donui Manue- 

liui — tesaugo jį viešpats!— tegul tada mane palaidoja su to- 
kiom pat ceremonijom, kaip ir paprastą jūreivį, ir tegu laivo 
kapelionui atiduoda mano drabužius, kad jis atlaikytų už mane 
gedulingas mišias.“ 

Taip, galvodamas apie mirtį, šis jaunuolis išsirengė į tolimą 
jūrų kelią pasitikti nemirtingumo. 


ARMADA ATLANTO VANDENYNE 


Pirmosios nesėkmės. Prie Žaliojo rago. „Beljos“ pražū- 
tis. Rūsti jūros ir gyvenimo mokykla. Šaltis ir audros 
Atlanto pietuose 


Kovo mėnesį buvo pabaigta ruošti ekspedicija. Po iškilmingų 
pamaldų Lisabonos katedroje Almeidai visų dvariškių akivaiz- 
doje buvo paskirtos pareigos. 

Kovo 25-tąją, griaudžiant visiems armados pabūklams, laivai 
ištempė bures, pasirengę į tolimąjį kelią. 

Dar prieš išplaukiant buvo nutikusi nelaimė — Težo upėje pa- 
skendo visų didžiausias laivas. Be to, tenai pat, upėje, ir Diogo 
Korėjos laivas patyrė avariją — jis susidūrė su kitu laivu ir ap- 
gadino rėjas bei bugšpritą. Laimė, laivą pasisekė greit patai- 
syti, ir jis nusivijo eskadrą. Tarp kitko, būtent Korėjos laive 
buvo iškabinėtos česnakų bei svogūnų pynės, o laivo kapitonas, 
pasak kronikininko, buvęs gana originalus žmogus. Gaivaus 
pasato varomi, laivai skriste skrido į priekį. Kiek tik akis ap- 
rėpia, visur plytėjo neužmatomi jūros toliai. Dangaus žydrynė 
buvo skaisti ir giedra, o vandenynas dvelkė gaiva ir šviežumu. 
Fernanui Magelanui viskas buvo neregėta — ir skraidančios žu- 
vys, šokinėjančios per bangų keteras, ir pulkai delfinų, bežai- 
džiančių apie laivus. Jūreiviai vieną jų pagavę ir negalėję at- 
sistebėti keistuoju jūros tvariniu. Jis buvęs toks didelis, jog 
visa laivo įgula kiaurą dieną mitusi jo mėsa. 

Naktį iš kovo 28 į 29-tą dieną eskadra praplaukė pro Madei- 
rą, o dar po dienos akiratyje pasirodė vulkaninių Kanarų salų 
virtinė. 

Almeida įsakė laikyti kursą arčiau Afrikos krantų. Kapitonui 
liepė išmesti tinklus ir pažūklauti, nemažinant plaukimo grei- 
čio. Jūreiviai džiaugėsi gausiu laimikiu. 

Netoli Afrikos krantų keliautojai susitiko didelį būrį bangi- 
nių. Balandžio septintą dieną laivynas įplaukė įlankon ties Ža- 
liuoju ragu, ir laivai nuleido inkarus prie trijų nedidelių sale- 
lių. Ten milžiniškų baobabų paunksmėje stovėjo nedidelė baž- 
nytėlė, o aplinkui ją kapuose ilsėjosi portugalai, nepakėlę to- 
limojo jūrų kelio sunkumų. 
= Salelėje buvo mažai gėlo vandens. Jo pasisemti teko plaukti 
į pakrantės įlanką, vadinamą Portudale. Čia nuolat sustodavo 
portugalų laivai, plaukiantys į Indiją ar Gvinėją, todėl daug 
afrikiečių — volofų jau suprato baltųjų žmonių kalbą. Volofai 
buvo puikūs jūreiviai ir žvejai. Nedidukais laiveliais be burių 
jie išplaukdavo žvejoti toli į vandenyną. 

Vargingieji volofai vaikščiojo pusnuogiai, tuo tarpu turtuo- 
liai vilkėjo medvilniniais marškiniais, ilgomis kelnėmis ir mė- 
lynai arba raudonai dryžuotais apsiaustais. Kariai buvo apsi- 
ginklavę ietimis ir dideliais odiniais skydais. 

Jūreiviams buvo leista kai ką išsimainyti į afrikiečių dirbi- 
nius arba maistą. Tačiau pardavinėti arba dovanoti afrikie- 
čiams — netikėliams pagonims — ginklus buvo uždrausta spe- 
cialiu karaliaus įsakymu bei popiežiaus bule, ir ne vienas por- 
tugalų jūreivis, kaip rašo kronikininkas, susilaukdavo rūsčios 
bausmės, jeigu būdavo nutvertas darant tokį nusikaltimą. 

Almeidos žmonės čia susitiko karavelę, plaukusią iš Gvinė- 
jos su vergų ir pipirų kroviniu. Reikia pridurti, kad neilgai 
trukus prekyba šiais Gvinėjos prieskoniais baigėsi — 1506 me- 
tais karalius donas Manuelis kuo griežčiausiai uždraudė įga- 
benti malagetą, kad ji nekonkuruotų Indijos pipirų. 

Almeida liepė karavelėn susodinti visus laivuose buvusius 
ligonius ir nusiuntė juos atgal į gimtinę. 

Pasirūpinusi vandens ir kuro, eskadra balandžio 15-tą pakėlė 
bures ir išplaukė į vandenyną. Nuo šios akimirkos keliautojai 
keturiolika savaičių nematė žemės. Ilgą laiką nepūtė nė men- 
kiausias vėjelis, ir laivų kelionė sutriko. 

Tada Almeida padalijo armadą į dvi dalis — vienoje buvo 
didieji, lėti laivai, o antroje — nedidelės, greitos karavelės, — 
kad lėtesnieji laivai negaišintų greitųjų, ir liepė jiems susitikti 
Rytų Afrikos pakrantėje, Kilvoje. 

Laivai perplaukė pusiaują, grumdamiesi su baisiomis perkū- 
nijomis ir štiliumi. 

Gegužės 5 dieną, esant ramiam orui, vienas laivų — sena, su- 
kiužusi karavelė „Belja“ — staiga smarkiai prakiuro ir netrukus 
nuskendo. Visi jos jūreiviai išsigelbėjo, nes jūra, laimei, buvo 
rami ir netoliese stovėjo kitas laivas. Nuo pragaišties buvo iš- 
gelbėtas ir vertingas krovinys, be kita ko, Almeidos naminės 
koplyčios sidabrinis altorius ir brangūs kunigų rūbai. Dar pora 
dienų — ir joks vyras nebūtų išlikęs gyvas, — taip karaliui rašė 
iš Kočinos Indijoje vienas portugalas. Banguojančioje jūroje 
jokie gelbėjimo darbai būtų buvę neįmanomi. Todėl nederėtų 
kitąsyk siųsti į tolimą kelionę tokių senų ir nepatikimų laivų. 
Nesaugių, prastai paruoštų laivų eskadroje buvo ir daugiau. 

Jaunajam Magelanui, pirmą kartą pakliuvusiam į jūrą, vis- 
kas atrodė nauja: ir didėjanti kaitra bei zenite kylanti saulė, 
ir staigūs viesulai, kartais sukeldavę virpuliuojančius vandens 
stulpus, ir štilis, įvarydavęs baimę netgi užgrūdintiems jūrų 
vilkams. Jaunuolis pratinosi prie rūsčios, griežtos jūros discip- 
linos, stebėjo iškilmingas rytinio ir vakarinio saliuto ceremoni- 
jas admirolo laive, kada visi laivai viens po kito priplaukdavo 
prie flagmano, ir jūreivis, įlipęs stiebo pintinėn, skanduodavo 
pasveikinimo žodžius admirolui Almeidai, vyriausiajam armados 
vadui. 

Fernanas Magelanas šiame žygyje išėjo tikrą jūros ir gyve- 
nimo mokyklą. Jis dirbo visus darbus — stovėjo sargyboje, 
pumpavo vandenį iš laivo triumų, padėdavo iškelti bei įtempti 
bures, pakelti inkarą ar iškrauti krovinį. Iš daugybės dažnai 
sunkiai pastebimų žymių — debesų slinkties, vėjo permainos, 
saulės laidos ar patekėjimo, — jis mokėsi nuspėti, koks bus 
oras, įgudo apsieiti su navigacijos prietaisais ir lentelėmis, ap- 
skaičiuoti laivo greitį kad ir labai primityviomis priemonėmis: 
ties laivo pirmgaliu įmesdavo skiedrą, keletą kartų sukalbėdavo 
maldą, kol skiedra atsidurdavo laivo paskuigaly,— po to buvo 
daromi paprasti apskaičiavimai. 

Gal jau tada jaunuolis instinktyviai jautė, jog ateis diena, 
kada jis pats ves eskadrą į tolimus kraštus. Šis plaukimas ne- 
paprastai gerai jį užgrūdino. 

Iš atogrąžų karščio abi eskadros pateko į vidutinės juostos 
žiemą. Pietų Atlantas pasitiko keliautojus su debesimis, per- 
kūnu ar staigiai kylančiomis piktomis audromis. 

Laivai buvo nuplaukę toli į pietus. Jūra atrodė lyg išmirusi, 
ir vokiečių pirklių agentas Baltazaras Šprengeris, pateikdamas 
žinių apie šią kelionę, rašė, kad Atlanto vidury jūreiviai ne- 
pastebėję nei Žuvų, nei kokių kitų gyvų sutvėrimų. 

Pietų pusrutulio 40“ p. pl. laivai pasiekė žiemą,— šaltu, ne- 
maloniu laiku. 

Birželio vidury, pasak Šprengerio, buvę taip šalta, kaip Vo- 
kietijoje per kalėdas. Tarpais net pasnigdavę. O kitas kelionės 
dalyvis rašo, jog šaltis taip smarkiai spirginęs, kad jūreiviai 
it kokie klipatos kėblinę prie pietų stalo. Per Jonines jie aud- 
ros Metu vantuose uždegę žibintus, o kitą rytą sėdėję apipus- 
tyti, kaip įmanydami apsimuturiavę šiltomis drapanomis, kad 
šiaip taip atsigintų nuo šalčio; jie prisiminę, jog gimtajam 
krašte šiuo metu čiulba paukščiukai. Rankos taip sugrubdavu- 
sios, jog prie stalo vargiai begalėdavę šaukštą nulaikyti. Vice- 
karalius sėdėjęs kilimais išklotoje savo kajutėje ir šildęsis prie 
gorės su žarijomis. Peršalę jūreiviai ėmę sirginėti, tačiau ligos 
nebuvusios sunkios. Almeidos laive netgi niekas nemiręs — anais 
laikais iš tiesų neįtikėtinas dalykas. 

Čia, matyt, būta ir Almeidos nuopelno,— vadas tvarkėsi la- 
bai apdairiai. Žinodamas, kad vandenyje netoli Gerosios Vilties 
rago oras atvėsta, jis susitarė su įgulomis, kad kelyje nebus 
išduodamas pilnas davinys vyno, o tiktai trys jo ketvirčiai, ta- 
da per šaltymetį davinį būsią galima padidinti. Lygiai taip 
pat jis sunormavo ir aliejų bei kitus produktus. Kad nebūtų 
išeikvotas maistas bei vanduo ir kad jo neišvaginėtų, Almeida 
įsakė kapitonams nešiotis maisto sandėlių raktus. Kiekvieno 
mėnesio pabaigoje kapitonas su raštvedžiu patikrindavo atsar- 
gas ir nustatydavo davinį sekančiam laiko tarpui. 

Magelanui buvo ko pasimokyti iš toliaregio vado — tiek na- 
vigacijos meno bei rūpinimosi įgulos nariais, tiek gebėjimo pa- 
stebėti smulkmenas ir tuo pat metu vadovauti didelei eskad- 
rai. Tarpais Almeida būdavo žiaurus, bet be žiaurumo tais rūs- 
čiais laikais būtų buvę neįmanoma vesti tokius trapius laivus 
per platųjį vandenyną. Pasak kronikininko Gašparo Korėjos, 
jūreiviai labai mylėję savo vadą, nes jis buvęs teisingas žmogus. 

Birželio 26 dieną laivai priplaukė Gerosios Vilties rago die- 
novidinį — maždaug ties 39“ p. platumos. Liepos 2-ąją staiga ėmė 
šėlti ir kaukti baisi audra su liūtimi. Ji sudraskė kai kurių lai- 
vų bures bei nušlavė nuo vieno laivo denio tris vyrus; vienas 

jų, ištvermingas, geras plaukikas, išsigelbėjo. Vienas laivas bu- 
vo nublokštas nuo eskadros ir prisijungė prie jos tik vėliau — 
Afrikos pakrantėje. 

Liepos 18, prabėgus keturiolikai savaičių nuo išplaukimo iš 
Portudalės, jūreiviai vėl išvydo žemę. Po kelių dienų eskadra 
pasiekė Kilvą, pirmąjį kelionės tikslą Afrikos pakrantėje. 


PRABYLA PATRANKOS 


Lengva pergalė Kilvoje. „Jūs privalėsit jo klausyti, nes 
taip nori Portugalijos karalius!“ Mombasoje portugalų 
nieks nelaukia sų vištienos kepsniu. Aršūs mūšiai gatvė- 
se. Mombasos nusiaubimas. Dievo motina išgelbsti jūri- 
ninkus nuo bado 


Kilva, pasak Almeidos, buvęs geriausias uostas pasaulyje. 
Ten gyvenę — įvairių autorių nuomonės skiriasi — nuo keturių 
ir net ligi trisdešimties tūkstančių žmonių. 

Almeida pakvietė į svečius šeichą Ibrahimą, bet jis tą dieną 
atsisakė atplaukti į laivą, matyt, bijodamas pakliūti nelaisvėn. 
Jis, kaip visada, atsiuntė portugalams dovanų — penkias ožkas, 
veršį, daug kokoso riešutų bei vaisių ir pažadėjo aplankyti 
juos kitą dieną. Almeida nusprendė panaudoti jėgą, nes supra- 
to, kad šeichas tyčiomis delsia. 

Kitą rytą laivų artilerija pasiruošė kautynėms, o kapitonai, 
gerai ginkluotų kareivių lydimi, valtimis nusiyrė į miestą ir 
prie jo vartų laukė pasirodant šeicho. Atėjo penki arabai ir 
pranešė: šeichas negalįs atvykti, nes turįs svečių. Almeida įsakė 
suimti pasiuntinius ir, pasitaręs su kapitonais, liepė kitą dieną 
ginklu paimti miestą. 

Pajutęs pavojų, šeichas Ibrahimas slapta pabėgo iš salos į pa- 
krantę, o portugalų laukė pasiruošę apie pusantro tūkstančio 
karių. Jiems vadovavo Muhamedas Argunas, tas pats įkaitas, 
už kurį savo laiku Vasko da Gama buvo priverstas sumokė- 
ti išpirką. 

Liepos 24-ąją penki šimtai portugalų laiveliais išsikėlė į kran- 
tą. Kareiviai buvo suskirstyti į dvi grupes. Vienai jų vadovavo 

pats admirolas, antrajai — jo sūnus Lourenšus. Jisai turėjo štur- 
mu paimti šeicho pilį. Jaunojo Almeidos junginyje buvo ir Fer- 
nanas Magelanas. 

Portugalai ruošėsi nuožmiam mūšiui, nes suprato, jog toli 
gražu nelengva bus paimti keliaaukščius mūrinius namus — tik- 
ras tvirtoves. Tačiau tik stebėtis tenka, kad pasipriešinimo, ga- 
lima sakyti, nė nebuvo, o ir tas pats greitai išseko. Paaiškėjo, 
jog didžiuma kilviečių slapčia buvo pasitraukę iš miesto. Taigi 
netrukus miestas, taip pat ir šeicho pilis, buvo užpuolėjų ran- 
"kose. Be to, pastarieji nebuvo patyrę jokių nuostolių. 

Tokios lengvos pergalės garbei atlaikęs iškilmingas pamaldas, 
Almeida leido kareiviams plėšikauti po Kilvą, drausdamas tik 
padeginėti ir liepdamas visą vertingą grobį sunešti į vieną vie- 
tą, kad paskui galėtų jį padalinti pagal karaliaus nurodymus. 
Mieste portugalai rado galybę maisto bei prekių, taipogi aukso, 
sidabro, perlų ir brangiųjų akmenų. Tačiau paaiškėjo, kad dalį 
gėrybių kilviečiai yra saugiai paslėpę. Plėšikavimas baigėsi iš- 
kilminga ceremonija, kurios metu Almeida įšventė keletą jau- 
nikaičių į riterius. 

Tą pačią dieną buvo pradėta portugalų tvirtovės statyba, ku- 
rioje dalyvavo tiek išdidieji riteriai, tiek ir paprasti kareiviai 
bei jūreiviai. Netgi pats vicekaralius nešiojo akmenis. Aplinkui 
fortą portugalai išgriovė arabų namus, kad būtų tuščias laukas 
šaudymams, tokiu būdu įgydami ir statybai reikalingos medie- 
nos bei akmenų. 

Tačiau neilgai trukus Almeida nugirdo, kad miestelėnai su 
kariuomenės vadu Argunu slapstosi netoliese, ir pasiuntė jam 
taikos pasiūlymą su tokia sąlyga: kad pabėgęs šeichas atsisa- 
kytų sosto, o į jo vietą sėstų Argunas, jeigu tik šis sutinkąs 
tapti Portugalijos karaliaus vasalu, ir kasmet mokėti duoklę. 
Argunas sutiko su viskuo, ir bėgliai pamažėle ėmė grįžti į mies- 
tą. Tą pačią dieną portugalai su iškilmingom ceremonijom ve- 
džiojo naująjį valdovą, savo paklusnųjį vasalą, gatvėmis. Mu- 
hamedas Argunas jojo ant prašmatniai išpuošto, Almeidos pa- 
dovanoto žirgo. Priekyje žengė apkrikštytasis Gašparas da Ga- 
ma (Indijos Gašparas) ir arabiškai šaukė: „Tai jūsų karalius! 
Jūs privalėsit jo klausyti, nes to nori Portugalijos karalius 
Manuelis, kurio valdiniai jūs visi nūnai esat!“ 

Argunas prisiekė ištikimybę galingiesiems svetimšaliams, ir 
šie karūnavo jį auksine karūna, kurią Manuelis buvo skyręs 

dovanoti Kočino radžai. Po ceremonijos karūna vėl buvo nu- 
gabenta į admirolo laivą. 

Per septyniolika dienų portugalai, kilviečių padedami, baigė 
statyti įtvirtinimus. Masyvi, triaukštė mūrinė citadelė, keturi 
bastionai, aprūpinti patrankomis ir arbaletais, saugojo įtvirtini- 
mų tarpe stovinčią faktoriją, sandėlius bei gyvenamuosius na- 
mus. Senajam admirolui Kilva labai patiko. Jis rašęs karaliui, 
kad čionykštis uostas esąs geriausias pasaulyje, o gamtovaiz- 
džio gražesnio nė būti negali. „Aš atiduočiau dvejus savo gy- 
venimo metus, jeigu tik jūsų didenybė galėtų pamatyti šią 
tvirtovę. Ji pakankamai saugi, kad joje būtų galima apsiginti 
nuo paties Prancūzijos karaliaus.“ Čia buvo numatyta laikyti 
stiprią įgulą. Iš uosto pusės prie tvirtovės buvo paranku pri- 
plaukti laivams, taigi gynėjai galėjo palaikyti su jais ryšį. Kil- 
voje admirolas paliko vieną karavelę ir brigantiną, kuri čionai 
buvo atgabenta nesumontuota. 

Almeida su laivynu pasuko į Mombasą. Ligi tol miestui ne- 
grėsė tiesioginis portugalų antpuolis. Bet šį sykį jie atvyko su 
aiškiu tikslu — arba pavergti Mombasos, arba jos sutriuškinti. 

Kai viena portugalų karavelė, matuodama gylį, iš reido įplau- 
kė uostan, maurų tvirtovėje sugriaudėjo patrankos šūvis, o svie- 
dinys įlaužė laivo bortą, tačiau nieko nesužeidė. Karavelė ati- 
dengė ugnį iš visų bombardų. Vienas sviedinys pataikęs į tvir- 
tovės parako sandėlį, parakas užsidegęs, o tvirtovės gynėjai 
vos-ne-vos išsigelbėję. 

Tada uostan įplaukė visas portugalų laivynas ir sutriuškino 
dar vieną fortą, iš kurio arabai buvo atidengę patrankų ugnį. 
Vėliau paaiškėjo, kad jie buvo paleidę į darbą pabūklus, paim- 
tus iš vieno portugalų laivo, kuris 1501 metais sudužo netoli 
Mombasos. Vienas artileristas buvęs kažkoks portugalų dezer- 
tyras, pabėgęs iš Vasko da Gamos eskadros, o paskui stojęs tar- 
nauti musulmonams ir priėmęs jų tikybą. 

Nuleidus inkarus, Almeida nusiuntė į krantą pasiuntinius, 
lydimus dviejų Kilvos locmanų, su pasiūlymu geruoju paklus- 
ti Portugalijos karaliui, o jei ne, jie ant savo galvos užsi- 
trauksią karą, mirtį ir būsią nuniokoti. Bet, vos tik valtis pri- 
siyrė arčiau kranto, ten sugužėjo ginkluoti žmonės. Minia šau- 
kė pasiuntiniams, Kilvos maurams: girdi, jūs esate šunys, ry- 
jantys kiaulieną, jūs biauresni ir už krikščionis, nes atsivedėte 
čionai svetimtaučius, pikčiausius musulmonų priešus. Tegu nė 

vienas nebandąs kelti į krantą kojos, o jei ne, bemat būsią su- 
kapoti į gabalus. 

Dabar portugalams nebeliko nieko kito, kaip ruoštis antpuo- 
liui ir paimti Mombasą jėga. Čia gyveno apie dešimt tūkstan- 
čių žmonių. Reikėjo sužinoti, kiek musulmonai turi surinkę 
karių. Pradėjus temti, žvalgai valtimi ėmė plaukioti palei kran- 
tą, mėgindami nutverti kokį belaisvį. Staiga iš tamsos kažkas 
su pajuoka prabilo portugališkai: girdi, danginkitės tolyn, nes 
Mombasa tai ne Kilva, čia nesitikėkite vištienos kepsnio, gau- 
site kitokių vaišių. Taip šaukė jau minėtasis bėglys. Jis kate- 
goriškai atsisakė susitikti su Almeida, nors portugalai ir žadėjo 
atleisti ir nieko nedaryti dezertyrams. 

Vis dėlto žvalgams pasisekė: jie sučiupo vieną eunuchą, šei- 
cho rūmų tarną. Tardomas šis papasakojo, kad Mombasoje yra 
keletas pabūklų, keturi tūkstančiai kareivių, daugiausia juodųjų 
vergų, jų tarpe penki šimtai lankininkų, o iš kranto laukiama 
atžygiuojant dar dviejų tūkstančių vyrų. 

Rugpiūčio 14-osios rytą karo tarybos nutarimu visi laivai pra- 
dėjo apšaudyti miestą, o nuo kranto maurai taip pat paleido 
ugnį iš patrankų. Po pietų Almeida nusprendė išlaipinti kran- 
tan desantą ir vienoj kitoj vietoj padegti miestą, kad gaisrų 
pagalba galėtų paruošti visuotinį puolimą. Portugalai pastebėjo, 
kad aplinkui masyviuosius mūrinius namus pilna molinių lūš- 
nelių, dengtų palmių lapais. Buvo aišku, jog ugnis tuoj iš- 
siplės. 

Į krantą išlipo du daliniai — keletas šimtų vyrų. Fernanas 
Magelanas vėl kovojo, vadovaujant Lourenšui Almeidai. Mom- 
basiečiai pasitiko užpuolikus strėlėmis bei akmenimis ir netgi 
gainiojo po pakrantę porą dramblių, norėdami įbauginti portu- 
galus. Tačiau šiems pavyko išlipti krantan ir parako puodynė- 
mis padegti palmių lapų stogus. Netrukus dangun šovė lieps- 
nų liežuviai. Gaisrai pleškėjo kone kiaurą naktį. Portugalų de- 
santas turėjo nedaug nuostolių, tačiau musulmonai kontrpuoli- 
mu privertė juos šokti į valtis ir grįžti į laivus. 

Kitą rytą, po nakties, kurią nušvietė deganti Mombasa ir 
kurios metu, tarp kitko, buvo mėnulio užtemimas, prasidėjo 
visuotinis puolimas. Kareiviams buvo uždrausta apiplėšinėti tuš- 
čius namus, kol priešas nebus visiškai išvytas iš miesto. Pasi- 
plėšti galėsią, laimėję pergalę. 

Pasimeldę ir papusryčiavę, portugalai išlipo sausumon ir leng- 

vai užėmė pakrantę. Vien tik prie šeicho pilies užvirė nuožmios 
grumtynės. Tačiau neilgai trukus balta karaliaus vėliava su Kris- 
taus ordino kryžiumi jau plevėsavo ant pilies stogo. Šeichas 
su dvariškiais pabėgo. 

Kitoje miesto dalyje, kur dar buvo išlikę triaukščiai mūro 
namai, taip pat virė įnirtingas mūšis. Iš langų ir nuo plokščių 
stogų ritosi akmenys, švilpė strėlės ir asagajai — svaidomosios 
ietys, žliaukė verdantis vanduo ir derva. Siaurutytėse gatvelė- 
se, kur vargiai galėjo prasilenkti du žmonės, portugalai gana 
lėtai brovėsi į priekį, dusdami nuo dūmų ir karščio. Kovos 
vyko taip pat ir namuose bei ant stogų. Patirdami didelius nuo- 
stolius, miesto gynėjai žingsnis po žingsnio traukėsi, atiduoda- 
mi kvartalą po kvartalo. Apypiečiu visa Mombasa jau buvo 
portugalų rankose. 

Almeida įsakė kruopščiai apieškoti visus namus, nes paaiš- 
kėjo, kad maurai veik visur turėjo įsitaisę slėptuves — aklinai 
užmūrytas patalpas, kur slėpė brangenybes bei vertingesnį tur- 
tą, nes nuolat bijojo afrikiečių genčių užpulties. 

Budrūs sargybiniai saugojo, ar arabų lankininkai nesitaiso 
kontrpuolimui. Tuo metu kiti ligi vakaro plėšikavo po užgrob- 
tąją Mombasą. Namuose pasislėpusius gyventojus portugalai 
arba žudė, arba ėmė nelaisvėn. Nors šeicho rūmus išieškojus, 
brangenybių taip pat nebuvo rasta, nes bėgliai daug ką buvo 
išsinešę, tačiau portugalams atiteko didžiulis laimikis: medvil- 
niniai Indijos audiniai, šilkas, persiški kilimai ir balnų užtie- 
salai, auksas, sidabras, perlai, brangakmeniai, dramblio kaulas, 
maisto produktai — ryžiai ir soros, sviestas, medus, kupranu- 
garių bei avių mėsa ir dar daug kas. 

Neramiai praleidę naktį, vis bijodami staigaus antpuolio, 
portugalai kitą rytą vėl toliau plėšikavo. Po to jie iš naujo 
padegė miestą ir pargrįžo į laivus. Kaip pasakoja vokiečių pre- 
kybos agentas Šprengeris, vos tik spėję krikščionys pro vienus 
vartus išeiti, tuoj pro kitus sugužėję maurai pasižiūrėti nunio- 
kojimo: visur, gatvėse ir namuose, buvo pilna lavonų, iš viso 
apie pusantro tūkstančio žmonių. Gražiausias Rytų Afrikos pa- 
krantės miestas, savo gyventojų skaičiumi, prekyba bei turtin- 
gumu smarkiai pranokęs Kilvą, dabar buvo virtęs vienais griu- 
vėsiais. 

Po šio nusiaubimo Mombasos šeichas parašė Malindžio val- 
Aytojui apie nelaimę, ištikusią jo miestą. Didelė frankų kariuo- 

menė taip staigiai ir Žiauriai užpuolusi ir nepagailėjusi nė vie- 
no — nei vyrų, nei moterų, nei jaunų, nei senų, netgi vaikų, 
kad ir kokie maži jie bebuvo. Svetimšaliai žudę ir deginę ne 
tik žmones, bet pašaudavę ir paukščius padangėje. Mombasa 
taip dvokianti lavonais, kad jis nedrįstąs ten įžengti ir negalįs 
net papasakoti, kiek gėrybių užpuolikai susigrobę. Tegul Ma- 
lindžio šeichas pasisaugąs šių atkilėlių. 

Iš daugybės belaisvių portugalai buvo priversti paleisti mo- 
teris ir vaikus, nes nebuvo kur jų dėti, tačiau stiprius vyrus 
jie nusivežė į Indiją, ir ten jie, kaip vergai, turėjo irkluoti 
galeras. 

Mūšyje dėl Mombasos portugalai, istoriko Kaštanjedos duo- 
menimis, neteko penkių žmonių, tačiau sužeistųjų buvę nema- 
žai. Be to, netrukus mirė Almeidos laivo kapitonas, kuriam 
strėlė — tur būt, užnuodyta — kliudė tiktai kojos pirštą. 

Susikrovus laimikį, Almeida įsakė pakelti inkarus, nes ilgiau 
čia užtrukti nebuvo galima. Tačiau nepalankus vėjas porą die- 
nų laivams neleido pajudėti iš uosto. Po dviejų dienų — rug- 
piūčio 18 d.— laivynas išplaukė į reidą, bet čia ištiko kita bė- 
da: vienam laivui, susidūrus su kitu, nulūžo vairas, kurį teko 
taisyti net keletą dienų. Tuo laiku septyni laivai nuburiavo 
į svetingąjį Malindį ir ten pasipildė maisto. Prie vicekaraliaus 
laivų prisijungė taip pat ir karavelės iš antrosios eskadros, ku- 
ria buvo išblaškiusi didelė audra. Vienai šių karavelių atsitiko 
gangreit anekdotiškas įvykis. Pagal Almeidos instrukcijas tik- 
tai kapitonas ir provianto sandėlininkas turėjo teisę nešiotis 
maisto bei vandens sandėlių raktus ir išdavinėti produktus bei 
vandenį. Tačiau vienos karavelės kapitonas, plačių užmojų ri- 
teris, tuoj po išvykimo iš Lisabonos buvo leidęs įgulai laisvai 
šeimininkauti, imti produktų, vandens ir vyno kiek jai patinka. 
Kai ligi Gerosios Vilties rago buvo belikę apie keturis šimtus 
penkiasdešimt lygų, provianto sandėlininkas su ašaromis aky- 
se pranešė kapitonui, kad karavelėje belikę tik pusė statinės 
vandens. 

Į tai kapitonas atšovęs — negi jis, žiurkė prakeikta, daugiau 
nebetikįs dievo motina? Juk ji galinti duoti jūreiviams duonos 
bei vandens, kiek tik reikalinga. Ir kapitonas įsakęs visiems 
klauptis ir prašyti dievo malonės. Ir iš tiesų — kitą dieną ke- 
liautojai radę uolėtą salą (vėliau ji buvo pavadinta Trištano 
da Kunjos vardu). Ten jie radę vandens bei kuro, susižvejoję 

žuvies, prisimedžioję daug jūros paukščių ir ruonių, — tokiu bū- 
du maisto užtekę ligi pat Kilvos. 

Priešinis vėjas neleido Almeidai aplankyti Malindžio valdovo, 
kuris negalėjo atsidžiaugti varžovo — Mombasos šeicho nelai- 
me. Vicekaralius pasiuntė į Malindį šeichui dovanų, tame tarpe 
brangią ir gražią auksinę taurę. 

Almeida baudėsi nukariauti taip pat ir stiprų bei pertekusį 
Mogadišą, stovintį Somalijos pakrantėje, tačiau buvo priverstas 
atsisakyti šios užmačios, nes ten buvo keblu išlipti į krantą, 
be to, jis būgštavo pražiopsoti musoną. 

Rugpiūčio 27 dieną laivynas ištempė bures ir, pučiant pa- 
lankiam vėjui, per septyniolika dienų perplaukė šiaurinę Indi- 
jos vandenyno dalį, ir pasiekė Malabaros pakrantę į pietus nuo 
Goa, o dar po trijų dienų — vieną iš Andžidivų salų. 


ALMEIDA INDIJOJE 


Tvirtovės statyba Andžidivų salose. Baudžiamoji ekspe- 
dicija Onūroje. Pasiuntiniai iš Vidžajanagaros. Tvirtovė 
Kananūroje. Portugalai pralaimi Kolanoje. Almeida Ko- 
čine 


Vos išlipęs į krantą, Almeida surado tinkamą vietą tvirtovės 
statybai — tai buvo įkalnė su lėkštų, nuo vėjų apsaugotu pa- 
plūdimiu, kur galėjo sustoti laivai bei valtys. Sala buvo negy- 
venama, nors šventyklų bei vandens baseinų griuvėsiai liudi- 
jo, jog kadaise čia gyventa žmonių. Buvo gausu šaltinių, be 
to, portugalai aptiko ir vieną seną šulinį. 

Tą pačią dieną prasidėjo statyba. Griaudžiant laivų artilerijos 
saliutui, aidint trimitams, o dvasiškiams giedant šventas gies- 
mes, admirolas padėjo pirmąjį kertinį akmenį. 

Vienas po kito prie salos atplaukė ir audrose išblaškyti ant- 
rosios eskadros laivai. Kai kurie buvo dar kelionėje, kiti nu- 
skendę okeano gelmėse. 

Portugalai pradėjo iš atsivežtųjų detalių statytis galerą. Jai 
reikėjo šimto dvidešimties irkluotojų, todėl dvi karavelės iš- 
plaukė į vandenyną medžioti musulmonų laivų. Jau po poros 

dienų jos grįžo su užgrobtomis sambukomis ir daugybe belais- 
vių. Pastarieji, lygiai kaip ir iš Mombasos atgabentieji arabai 
bei negrai, surakinti grandinėmis turėjo sėstis prie galeros 
irklų. 

Galera išplaukė į vandenyną. Ji turėjo sukinėtis palei kran- 
tą, kovoti su piratais, kurių čia buvo per akis, užgrobinėti be 
portugalų leidimo plaukiančius laivus ir visokiausiais būdais 
kenkti arabų pirkliams. Pirmučiausias jos uždavinys buvo pa- 
stoti kelią trims laivams, kurie vyko iš Mekos į Kalikutą. Apie 
juos portugalai iš Kananūros jau buvo davę žinią. Prekybos 
agentai taipogi pranešė, kad Kananūroje, Kočine ir Kolanoje 
esą paruošta pakrauti į laivus dvidešimt tūkstančių centnerių 
prieskonių. 

Tačiau Mekos laivams pavyko išsisukti nuo portugalų, ir ne- 
trukus agentai vėl pranešė, kad jie atplaukę į Kalikutą ir, be 
kita ko, atvežę samorinui keturis venecijiečius — patrankų lie- 
jikus. 

Almeida dėl nepalankaus vėjo buvo priverstas užgaišti An- 
džidivų salose daugiau nei mėnesį. Tuo metu portugalai sudarė 
prekybos sutartį su artimiausios pakrantės valdytoju. Salas ap- 
lankė taip pat ir Onūros radžos pasiuntinys, jis prašė Almei- 
dos bičiulystės. 

Onūra ir Batikala buvo uostai, per kuriuos Vidžajanagaros 
zadža kasmet iš Ormuzo įsiveždavo maždaug du tris tūkstan- 
čius Zirgų,— kad galėtų išlaikyti didelę raitelių kariuomenę. 
"Tačiau šie uostai pardavinėjo žirgus ir jo priešams, todėl 
1479 metais supykusio radžos įsakymu ten nutikusios didelės 
musulmonų skerdynės — indai išžudę apie dešimt tūkstančių mu- 
sulmonų, o likusius išviję lauk. Bėgliai leidęsi į Goa. Tačiau 
po dešimties metų uostuose vėl buvo pilna musulmonų. 

Onūra jau nuo seno buvo jūros plėšikų irštva. Almeidos lai- 
kais lagūnose ir tykiose įlankose slapstėsi du piratų vadei- 
vos — Raogis ir Timožis — su savo laivais. 

1498 metais Timožis buvo mėginęs užpulti Vasko da Gamos 
eskadrą, bet vėliau, pajutęs, kad kur kas pelningiau yra tar- 
nauti stipresniajam ir dalintis karo grobiu, jis susibičiuliavo 
su portugalais. Kiekvienas vadas turėjo po penketą šešetą di- 
delių irklinių laivų su gerai ginkluotais kariais, ir juodu abu 
mokėjo Onūros radžai didelę duoklę (portugalų žiniomis, kas- 
met po keturis tūkstančius kruzadų). 

Draugiški portugalų santykiai su Onūra netrukus pašlijo, nors 
radža pirmiau siuntinėjo tvirtovės statytojams maisto. Almeidos 
vyrai persekiojo vieną sambuką, gabenusią Indijon žirgus iš 
Ormuzo. Įgula su visais arkliais išsikėlė krantan netoli Onū- 
ros, tačiau radža nepanorėjo atiduoti žirgų portugalams, kurie 
juos laikė savo teisėtu laimikiu. 

Almeida grasino su visu laivynu užpulsiąs miestą, jeigu ra- 
dža neatsilygins už žirgus. Kaip rašo Šprengeris, naktį su aš- 
tuoniolika valčių ir nedidele karavele portugalai aplenkė upės 
žiočių sėklius ir artinosi prie Onūros. Moterys, vaikai ir se- 
neliai jau buvo pasitraukę į kalnus su visa vertingesne manta. 
Įvyko mūšis su radžos kariuomene. Portugalai neteko vieno 
kario, o kitas vyras — pats Almeida buvo sužeistas strėle į ko- 
ją. Indai prarado apie dvidešimt kovotojų ir keturiolika laivų, 
supleškėjusių liepsnose. 

Taip baigėsi ši baudžiamoji ekspedicija. Onūros radža pa- 
prašė taikos ir tapo Portugalijos vasalu. 

Almeida tą pačią dieną išplaukė į Kananūrą. Tenykštis ra- 
dža jau 1501 metais buvo maloniai sutikęs Kabralą, o Vasko 
da Gama antrojo plaukimo metu ten paliko savo faktoriją su 
visu personalu. Šiame uoste buvo galima gauti daug imbiero, 
todėl, portugalams atsiradus Malabaros pakrantėje, uostas greit 
tapo gana reikšmingas. 

Kananūroje Almeidos laukė Vidžajanagaros radžos Rao pa- 
siuntiniai. Rao buvo turtingiausias ir galingiausias valdovas 
Pietų Indijoje. Almeida, norėdamas pasitikti šiuos žygūnus la- 
bai pagarbiai, tuojau priėmė Indijos vicekaraliaus titulą ir savo 
flagmane suteikė jiems tikrai karališką audienciją. Vicekara- 
lius vilkėjo brokato mantija, ant kaklo turėjo svarią aukso gran- 
dinę, pažas laikė jo kardą, o didikai, riteriai ir kapitonai taip 
pat buvo apsitaisę prašmatniais rūbais. 

Pasiuntinių garbei griaudėjo patrankų saliutas, dundėjo būg- 
nai ir gaudė trimitai. Rao siūlė svetimtaučiams draugystę ir 
taiką. Jie galėsią uostuose statydintis tvirtoves, jisai aprūpin- 
siąs medžiaga. Norėdamas įrodyti draugystę, radža dar pareiš- 
kė, kad norėtų išleisti savo dukterį princesę už Portugalijos 
sosto įpėdinio. 

Almeidai šis pasiūlymas sukėlęs daug minčių — ar tai tik ne- 
būsianti dievo valia — šiomis vedybomis atversti į krikščionybę 

visą pasaulį? Taip jis 1505 metų gruodžio 16 dieną rašė donui 
Manueliui. 

Tačiau vicekaralius nenusiuntė savo žygūnų pas radžą Rao, 
matyt, nenorėdamas įsivelti į didžiųjų Indijos valstybių politi- 
nius reikalus. 

Almeida susitiko su Kananūros radža po iškilmingo ceremo- 
nialo krante, faktorijoje. Iškilmėse nedalyvavo nė vienas musul- 
monas. Vertėju buvo apkrikštytasis Gašparas da Gama. Abi 
pusės aptarė tvirtovės statybos, portugalų saugumo bei preky- 
bos reikalus, ir visur jų nuomonės sutapo. 

Spalio 25 dieną Almeida su laivų įgulomis išlipo krantan, 
ir portugalai per penkias dienas ant jau iš anksto paruoštų pa- 
matų pastatė gynybai pakankamai aukštą statinį. Tvirtovėje 
buvo palikta šimto penkiasdešimties vyrų įgula. Vicekaralius, 
radžos padedamas, suderino musulmonų pirklių kivirčus su fak- 
toriumi dėl pipirų bei kitų prieskonių kainų. 

Keletą laivų vicekaralius nusiuntė į Kočiną, keletą į Kolaną 
(9°10' š. pl.). Tai buvo didelis miestas su puikiu uostu, iš kurio 
laivai vykdavę net į Ceiloną, Bengaliją, Pegu, Sumatrą ir Ma- 
laką, ir kur prekiavo musulmonai bei indai. Radža gaudavo 
didelį pelną iš prekybos pipirais ir iš muito. Jis valdė stambią 
turtingą sritį. Didelė kariauna saugojo pasienį nuo galingesios 
Vidžajanagaros valstybės. l 

Pats Almeida neilgai trukus iš Kananūros atplaukė į Kočiną. 
Po septyneto mėnesių kelionės laivynas buvo pasiekęs savo 
žygio tikslą. Bet, vos tiktai vicekaraliaus flagmanas vakare spė- 
jo nuleisti inkarą, iš Kolanos atskrido liūdna žinia — ten nužu- 
dytas faktorius Antonijus di Sa ir šešiolika jo žmonių. 

Faktorius paguldė galvą dėl kvailo, neapgalvoto poelgio. Al- 
meidos liepimu jis buvo paruošęs prieskonių siuntą nugabenti 
Portugalijon su ką tik atplaukusiu laivynu. Tačiau Kolanoje 
stovėjo daugiau nei trisdešimt musulmonų laivų, taip pat lau- 
kusių krovinio. Faktorius pasirūpino, kad šie negautų priesko- 
nių, kol nebus pakrauti Portugalijos karaliaus laivai. Musulmo- 
nams teko palūkėti, netgi labai ilgai. Be to, portugalų kara- 
velės kapitonas Žuanas Honenas, stipraus karo laivo vadas, 
grasindamas apšaudymu, liepė arabų laivų kapitonams atiduoti 
į portugalų faktoriją vairus, bures bei irklus saugojimui. Ara- 
bai buvo priversti paklusti šiam įsakymui. 

Karavelės kapitonas padarė dar ir antrą kvailystę: jis pali- 

ko Kolaną ir nuplaukė į Andžidivų salas apie tai pranešti Al- 
meidai. Kelyje kapitonas sučiupo du nedidelius arabų laivus, 
suvarė ginkluotus maurus į triumus, o kiekviename laive prie 
vairo ir burių paliko po tris portugalus. 

Didžiuodamasis savo laimikiu, kapitonas patiko jūroje į šiau- 
rę nuo Kananūros vicekaraliaus laivyną. Bet kaip tik tą aki- 
mirką vienas iš paimtų nelaisvėn arabų laivų buvo kiek tolė- 
liau nuo kitų. Belaisviai, nutaikę tinkamą momentą, ištrūko iš 
triumo, nužudė laive paliktuosius portugalus ir pabėgo. 

Almeida buvo tiek įsiutęs dėl šitokio kapitono lengvabūdiš- 
kumo ir aplaidumo, kad vos neatleido jo iš pareigų. 

Tuolaik Kolanoje brendo nepasitenkinimas. Musulmonų pirk- 
liai skundėsi radžai portugalų savivaliavimu, be to, prašė para- 
mos ir iš miestelėnų. Įnirtusi minia užpuolė faktoriją. Faktorius 
su savo žmonėmis pasislėpė koplyčioje ir narsiai gynėsi. Tada 
užpuolikai padegė pastatą, ir visi portugalai gavo galą lieps- 
nose. Faktorija buvo apiplėšta. Nedidelės karavelės kapitonas, 
kuris ką tik buvo čionai atburiavęs nuo Almeidos, nesiryžo 
keltis krantan ir eiti į pagalbą. Patrankų šūviais padegęs pen- 
kis arabų laivus, jis nuskubėjo su žinia apie nelaimę į Kočiną. 

Almeida buvo nemaloniai nustebintas. Jam reikėjo skubiai 
prikrauti laivus pipirų, tuo tarpu baudžiamoji ekspedicija į Ko- 
laną grasino pertraukti šiuos darbus. 

Vis dėlto tą patį vakarą vicekaralius nusiuntė į Kolaną savo 
sūnų su septynetu laivų. Laivynas netruko pasiekti tikslą, nes 
niekas nesitikėjo jo atplaukiant. Nepaisant nuožmaus pasiprie- 
šinimo, portugalai Kolanos uoste sutriuškino dvidešimt penkis 
laivus, kupinus prieskonių. Nuo žemyno pūtęs vėjas ginė lieps- 
nojančius laivus iš uosto tolyn į jūrą, ir ten jie vienas po kito 
nuskendo. Didelė dalis šių laivų priklausė Indijos musulmo- 
nams, todėl prasidėjo nauji keblumai. Kolanos radža nesiuntė 
pas portugalus pasiuntinių ir nė piršto nepajudino konfliktui 
likviduoti. 

Pagrindinį visos nelaimės kaltininką kapitoną Žuaną Honeną 
mūšio metu kliudė bombardos sviedinys: sudraskė jam skydą 
bei antkrūtinį, tačiau nesužeidė. Istorikas Barušas rašo: kapi- 
tonas buvęs nepaprastai karštas krikščionis, todėl dievas jį iš- 
gelbėjęs nuo pražūties. 

Almeida manė kitaip. Gavęs smulkesnių žinių apie Kolanoje 
iškrėstas kvailystes, jis kapitoną atleido iš pareigų. 

Kočinas buvo tapęs svarbiausiu portugalų atramos punktu 
Indijoje bei didžiausiu prekybos pipirais centru visoje Malaba- 
ros pakrantėje. Pipirai čia augo dideliuose plotuose, ir dauge- 
liu upių, tekėjusių kalnų šlaitais, taip pat ir per pajūrio eže- 
rus, juos lengvai buvo galima nugabenti jūros pakrantėn 
ir į uostą. i 

Kočino radža 1500 metais buvo svetingai priėmęs Kabralą 
po kruvinųjų skerdynių Kalikute ir aprūpinęs jo laivus prie- 
skoniais. Tyčia nepaisydamas nuolatinių Kalikuto samorino gra- 
sinimų, jis bičiuliavosi su svetimšaliais. Tačiau šis valdytojas 
dėl senatvės jau buvo atsistatydinęs. Naujasis radža kol kas 
buvo taip pat palankus portugalams. Almeida įteikė jam kara- 
liaus Manuelio raštą bei devynių šimtų kruzadų vertės aukso 
karūną. Taip portugalai pripažino naująjį valdovą ir atleido jį 
nuo vasalo pareigų Kalikuto samorinui. 

Jau kitą rytą buvo pradėta krauti prieskonius į karaliaus lai- 
vus. Tai buvo svarbiausias Almeidos uždavinys. Be to, portu- 
galai, radžai sutikus, ėmė statyti stiprią mūrinę tvirtovę vie- 
toj senųjų medinių įtvirtinimų. Ir vėl prie kastuvų ir karučių 
stojo ne tik paprasti žmonės, bet ir didikai. Netgi vicekara- 
lius bei naujasis miesto valdytojas keldavęsi apie trečią valan- 
dą ryto, norėdami dalyvauti statyboje ir paskatinti darbininkus. 
Saulei patekėjus, po poros valandų pasidarydavo taip tvankų, 
kad darbus tekdavo atidėti ligi popietės. Dažnai pristigdavo 
akmenų ir kitokių statybinių medžiagų. Tačiau vicekaralius ti- 
kėjosi ligi gruodžio pastatyti dvylikos pėdų aukštumo mūrus 
su triaukščių bokštu. Buvo statoma ir ligoninė, aišku, ne tokia 
gera, kaip Lisabonoje, tačiau su patogiomis lovomis ir pakan- 
kamai baltinių, prisiplėštų Kilvoje ir Mombasoje. Ligoninė bu- 
vusi greta bažnyčios, ir ligoniai, kaip rašo kronikininkas, galėję 
matyti Kristų altoriaus paveiksle ir girdėti giedojimą. 

Reikėjo įtaisyti, uostą, kuriame laivai galėtų apsistoti ilgesnį 
laiką: ten juos būtų galima išvilkti į krantą ir sutaisyti. 

Portugalų laivai plaukiojo palei krantą. Jiems pasisekė su- 
čiupti du Kolanos laivus, išžudyti aštuoniasdešimt įgulos narių 
ir pasigrobti ryžių krovinį, kuris itin tiko Kočino karių įgulai. 
Netrukus portugalams į nagus pakliuvo dar trys ar keturi ara- 
bų laivai. Arabai, privengdami portugalų laivyno, taikėsi pa- 
tekti iš Malakos, Sumatros, Pegu ir Bengalijos į Ormuzą per 
vandenyną, bet nebe palei krantus, kaip seniau. Todėl portu- 

galai pristigo kai kurių prekių siuntimui tėvynėn, nes Malaba- 
ros pakrantėje buvo auginami tiktai pipirai ir imbieras. 
Ypatingą dėmesį Almeida skyrė Kalikuto uosto užblokavimui 
ir įsakė budriai saugoti šį pakrantės ruožą. Tarpais čia įvykda- 
vo nuožmių kautynių su priešais, ir portugalai patirdavo nuo- 
stolių. Sykį į Kočiną pargrįžo dvi karavelės suplėšytomis ir 
peršautomis burėmis. Jos abi vargais negalais buvo atmušusios 
aštuoniasdešimties irkluojamųjų bei dviejų didesnių laivų užpul- 
tį. Per štilį karavelės negalėjo manevruoti, ir samorino kariai 
padarė portugalams didelių nuostolių. Be kita ko, vienoje ka- 
ravelėje, užtaisinėjant bombardą, žiežirba įkrito parako statinėn, 
ir sprogimas apardė laivo denį, o daug jūreivių apdegė. 
Kolanos uoste, kur galima buvo tikėtis pipirų krovinio, por- 
tugalams nebeliko kas veikti. Taipogi ir kituose uostuose iškilo 
keblumų: indų pirkliai skundėsi, kad nuskandinti jų laivai, ir 
prašė už juos atsilyginti. Be to, jie pareikalavo, kad portugalai 
už prieskonius mokėtų brangiaisiais metalais, bet ne prekėmis. 
Taip pat ir Kananūroje, kur buvo galima nusipirkti nors ma- 
žumą imbiero bei pipirų, musulmonai kurstė Žmones prieš sve- 
timšalius, ir tiktai portugalų karavelės patrankos bei radžos 
įsikišimas sukliudė kruvinam sandūriui. Portugalai čia girdėję 
vien gražius žodžius, bet nusipirkti prieskonių negalėję. 
Gerėliau sekėsi Kočine, ir 1506 metų sausio mėnesį šiame 
uoste prieskonių buvo prikrautas paskutinysis laivas. 


Tai buvo nelengvas, keblus darbas. Svarstyklės buvo toli nuo 
uosto, ir prieskonius gabenta į laivus valtimis. Laivų krova 
prasidėdavusi anksti rytą, o baigdavusis nakčiai sutemus. Fak- 
torius, užkandęs ten pat prie svarstyklių, drauge su raštvedžiu 
rašydavo sąskaitas net iki vėlyvos nakties. Visas krovinys tu- 
rėdavo būti rūpestingai suregistruojamas. 


Tvarka buvo itin griežta. Iš laivo į krantą galėjo vykti tik 
karaliaus prekybos agentas su savo raštininku, be to, vien 
tomis dienomis, kurias vicekaralius buvo paskyręs prekėms 
sukrauti ar iškrauti. Kiti asmenys krantan galėjo išlipti tiktai 
vicekaraliui leidus. Nakvoti mieste buvo griežtų griežčiausiai 
draudžiama. Už tokį nusižengimą iš kapitono būdavo atimama 
visa alga, vairininkas taip pat netekdavo algos bei visų prekių, 
be to, kuriam laikui jie galėdavo būti nutremti į Šventosios 
Elenos salą. Jūreivius už tokią pražangą dar ir nuplakdavo. 

Visa tai buvo daroma, norint atbaidyti žmones nuo dezerty- 
ravimo. 

Toks buvo portugalų gyvenimas tolimoje užjūrio žemėje. 
Kariai laikinai tapdavo pirkliais, tačiau nerūdijo ir kardai bei 
patrankos. 

Fernanas Magelanas, kurio vardas kada-ne-kada sumirgėda- 
vo kautynių ataskaitose, vis dar tebebuvo juodadarbis su kar- 
du rankoje, o jo laimikis — žaizdos ir atogrąžų drugys. Almei- 
da nusiuntė Magelaną drauge su kariniu junginiu į Sofalą da- 
lyvauti tvirtovės statyboje ir gynyboje. 1507 metų rugsėjo mė- 
nesį jis grįžo į Kočiną. 


VILKSTINĖS LAIVŲ SU PRIESKONIAIS 


Susidūrimas Madagaskaro rytinėje pakrantėje. „Jūros kla- 
jokliai“. Kelias namo taip pat ne iš lengvųjų. Gausus 
laimikis 


1506 metų sausio mėnesį laivai su prieskoniais patraukė tė- 
vynėn. Penki burlaiviai, vadovaujami Fernano Suarišo, sausio 
2 dieną išplaukę iš Kananūros, per keturias savaites perplaukė 
Indijos vandenyną. Vairininkai tikėjosi nuvesią laivus į Mo- 
zambiką, tačiau vėjas bei srovės visai nejučiom nuvarė juos 
toliau į pietus. Vasario pirmąją pasirodė žemė. Matavimai rodė 
14° p. pl, ir visi manė, kad eskadra atsidūrė prie Afrikos kran- 
tų į pietus nuo Mozambiko. Laivai pamažėle slinko į pietus. 
Nuo kranto eskadros link artinosi dešimt didelių skobtinių lai- 
velių, juos irklavo nemažai vyrų, kurie buvo apsiginklavę 
trumpomis, laibomis svaidomosiomis ietimis su geležiniais ant- 
galiais, be to, lankais, strėlėmis ir skydais. Į laivą įlipo kokie 
dvidešimt penki rudi, nuogi vyrai; juos viskas stebino, lyg tai 
matytų pirmą kartą. Vertėjams niekaip nesisekė su jais su- 
sikalbėti. 

Vadas Suarišas liepė rudaodžius svečius gerai pavaišinti ir 
apdovanoti medvilniniais audeklais. Ilgai prašyti svečių nerei- 
kėjo, prisivalgę ir atsigėrę, jie pasičiupo visus indus, skubiai 
sulipo valtin, atsistūmė nuo laivo ir tuoj pradėjo laidyti į Sua- 

rišą strėles. Pakako porą kartų driokstelti iš bombardų, ir čia- 
buviai leidosi tolyn kiek įkabindami. 

Kitos valtys yrėsi prie antrojo laivo, kuris jau buvo gavęs 
vado komandą gerai pamokyti čiabuvius. Laiveliams susispie- 
tus prie laivo borto, ginkluoti portugalai sušoko į juos, norė- 
dami paimti rudaodžius nelaisvėn. Čiabuviai metėsi į jūrą ir 
išsigelbėjo plaukdami, tačiau dvidešimt vienas vyras vis dėlto 
buvo pagautas ir pradėjo ilgąjį nelaisvės kelią tolyn nuo savo 
tėvynės. 

Laivai ir toliau plaukė palei krantą, tačiau jūrininkus vis la- 
biau kankino abejonės, ar čia iš tikrųjų žemyno pakrantė. Tai 
buvo kalnuotas kraštas. Taipogi ir čiabuviai atrodė esą kito- 
kios rasės. Jie su ginklu tykojo portugalų, kai šie irdavosi pa- 
krantėn vandens pasisemti. Kas naktį kildavo vėjas ir siautėjo 
baisios vėtros. 

Kovo 1 dieną pakrantė iš dešinės staiga pasibaigė, ir visi su- 
prato, kad vis dėlto čia būta salos. Matavimai parodė 24° p. pl. 
Tai buvo Madagaskaras, kuris iš tikrųjų driekiasi nuo 12° p. pl. 
ligi 25°30’ p. pl.— taigi portugalai buvo nuplaukę išilgai visos 
rytinės salos pakrantės, taipogi susipažinę su salos gyventojais 
malsašais. 

Arabai žinojo šią salą jau seniai, taip pat ir Perus di Ko- 
viljanas savo laiku buvo apie ja pranešęs Portugalijai. 1500 me- 
tais pirmasis iš europiečių ją buvo atradęs kapitonas Diogus 
Diašas. 

Madagaskaro gyventojai malgašai savo kalba bei kultūra pri- 
klauso malajiečiams. Manoma, kad malajiečiai atkeliavę į Ma- 
dagaskarą tolimoje senovėje, gal koks tūkstantį ar aštuoni 
šimtai metų prieš mūsų erą. Ateivių proseneliai ‘susimaišė su 
čionykštėmis negroidų gentimis, ir taip atsirado malgašai. 

Taip pat ir vėlesniais laikais į čia iš Javos atplaukdavę pre- 
kiauti dideli laivai. Saliečiai ir Javos gyventojai gerai supras- 
davę vieni kitų kalbą. Tai liudija ir arabų istorikai. Tačiau 
toliau Sofalos javiečiai neplaukdavę, nes dėl galingosios Mo- 
zambiko srovės nė vienam jūreiviui nebepavykdavę grįžti at- 
galios. 

Portugalų istorikas Barušas rašė: „Javiečiai yra neregėtai 
sumanūs jūrininkai. Jie patys sakosi buvę pirmutiniai jūros 
keliautojai pasaulyje. Tačiau kai kas mano, kad javiečiai mo- 
kęsi iš kinų. Nėra abejonės, kad kažkada javiečiai savo bur- 

laiviais buvo pasiekę Gerosios Vilties ragą ir palaikę ryšius 
su Madagaskaru." 

Nors rašytiniuose šaltiniuose randamos žinios yra gana skur- 
džios, galima manyti, kad jau labai tolimoje senovėje Madagas- 
karą lankė tiek indų laivai, kuriuos musonas nunešdavo tolyn 
nuo Afrikos krantų, tiek ir arabai, kurie salą atrado apie IX— 
XII amžių. Taip pat ir daugelis malajiečių viduramžiais, be 
abejonės, ne sykį buvo užklydę į Madagaskarą, nes jie pri- 
klausė taip vadinamiems „jūros klajokliams“, kurie buvo išsi- 
sklaidę didžiulėje teritorijoje: pietuose ligi Naujosios Zelandi- 
jos, šiaurėje ligi Havajų salų, rytuose ligi Velykų salos, o gal 
netgi ligi pat Pietų Amerikos, vakaruose — ligi Madagaskaro 
ir Afrikos krantų. 

Suarišo eskadra be kokių ypatingų nuotykių apiplaukė Gero- 
sios Vilties ragą ir laimingai pargrįžo Portugalijon. 

1506 metų sausio 21 dieną iš Kananūros į Portugaliją išplau- 
kė dar trys laivai su prekėmis. Šiems laivams ne itin sekėsi 
kelionė. Eskadra pakliuvo į nepalankių vėjų juostą ir tiktai 
kovo 11-tą pasiekė Komorų salas; po trijų dienų ji priplaukė 
Afrikos krantus, o kovo 19 dieną — Mozambiką. Vienas laivų, 
plaukdamas įlankon, užšoko ant seklumos ir prakiuro. Laivą 
teko remontuoti. Tiktai balandžio 14-ąją vėl buvo galima tęsti 
kelionę. Laivai, grumdamiesi su audra ir bangomis, iš lėto yrėsi 
į priekį. Itin biauri diena buvo gegužės 19-oji. Vienas laivų, 
siaučiant baisiai audrai, nuleidęs visas bures, plikais stiebais 
kovojo su šėlstančiu vandenynu. Vakarop milžiniška banga per- 
sirito per aukštąjį laivo pirmgalį ir suniokojo nuleistąją rėją 
su visa bure. Per denį kliokė didžiuliai kalnai vandens. Laivas 
taip smarkiai pasviro ant šono, kad dešinysis bortas paniro po 
vandeniu ir išbuvo tokioje padėtyje tiek ilgai, kad jūreiviams. 
pakako laiko tik sukalbėti „Tėve mūsų“, kaip rašo Šprengeris, 
dalyvavęs šiame plaukime. Tačiau paskutinę akimirką jūrei- 
viams dar pavykę iškelti priešakinę rėją su burėmis, ir laivas 
vėl atsitiesė. Vanduo atplėšė vieną liuką ir užtvindė dalį triu- 
mo. Be to, atšoko liukas ir toje patalpoje, kur buvo pipirai. 
Visa įgula dieną naktį be paliovos dviem siurbliais pumpuoda- 
vo iš triumų vandenį, kol visai netekdavo jėgų. Jau atrodė, 
kad pražūtis nebeišvengiama, tačiau staiga pavyko sutaisyti ta- 
kelažą ir iškelti bures. Laivas vėl galėjo manevruoti, ir 21-4 ge- 
gužės pavojus jau buvo praėjęs. 

Tačiau iš priekio pūtęs vėjas ir toliau kliudė laivams. Jie 
buvo priversti įplaukti Algo įlankon, tačiau ir tenai didelės 
bangos nutraukė nuo inkarų lynus, ir laivai neteko keieto in- 
karų. Netrukus eskadra vėl pasišovė toliau keliauti, jog kaip 
nors praplauktų Gerosios Vilties ragą. Tačiau vėjas buvo toks 
stiprus, kad eskadros vadas liepė plaukti atgal į Mozambiką, 
tikėdamasis tenai praleisti audringąjį žiemos metą. Jūreiviams 
ši žinia buvo lyg perkūnas iš giedro dangaus. Jie žinojo, kad 
Mozambike negalės gauti pakankamai maisto, o laivų atsargos 
netruks išsibaigti, ir žmonėms teks mirti iš bado. Tačiau vadas 
laikėsi savo žodžio, grasindamas neklusniuosius žiauriai nubaus- 
ti. Vienas laivas — „Lionarda“— birželio 8 dieną atsiskyrė nuo 
kitų dviejų ir, nepaisydamas eskadros vado įsakymo, bandė 
pasukti į tėvynę. „Lionardos“ grumtynės su priešiniu vėju tru- 
ko ligi pat liepos 7-osios, kol jam vargais negalais pavyko 
apiplaukti Gerosios Vilties ragą. Ligi tolei laivas plaukiojo tai 
šen, tai ten, laviravo, stovėjo pakrantėje, kur įgula iš hoten- 
totų išsimainė galvijų mėsai ir pasižvejojo žuvies. Tarp kitko, 
čiabuviai už galvijus labai noriai ėmę neapdorotą geležį ir 
peilius, pinigų jie nepažinę, o auksas bei sidabras jiems buvę 
beverčiai. 

Tačiau ir už Gerosios Vilties rago karavelei klojosi sunkiai. 
Tiktai rugpiūčio viduryje „Lionarda“ pasiekė Žaliojo Rago sa- 
las, kur. pasipildė galutinai pasibaigusias maisto bei vandens 
atsargas. Reikėjo tikėtis, kad netrukus laivas pasieks tėvynę. 
Tačiau šie lūkesčiai neišsipildė. Vėjo nebuvo, ir „Lionarda“ 
niekur toli nenuplaukė. Vėlei baigėsi maisto atsargos, todėl 
laivas vėl turėjo grįžti į salas pasiimti produktų. 

Plaukiant į gimtinę, laivą užklupo audros, be to, dvidešimt 
vyrų susirgo drugiu, ir trejetas jų mirė. Spalio pabaigoje kara- 
velė atplaukė į Madeirą ir išbuvo tenai vienuolika dienų. Tiktai 
1506 metų lapkričio 15 dieną „Lionarda“ įplaukė į Lisabonos 
uostą. 

Iš devynių laivų, kuriuos vicekaralius Almeida buvo pasiun- 
tęs į tėvynę, dar trys tebebuvo kelyje. Portugaliją jie pasiekė 
tik 1506 metų gale ar 1507 metų pradžioje. Iš šio pavyzdžio 
matyti, kad ne visus laivus tolimoje kelionėje lydėdavo sėkmė. 
Ir vis dėlto prieskoniai jau plaukė į Portugaliją ištisomis laivų 
vilkstinėmis. Kronikininkas rašo, kad pirkliai, įdėjusieji lėšų 
į šią ekspediciją, gavę šimtą penkiasdešimt septynis arba net 

šimtą aštuoniasdešimt tris procentus pelno pagal įvairius ap- 
skaičiavimus, neskaitant tų trisdešimties procentų, kuriuos sau 
buvo pasiėmęs karalius. 


GELEŽINIS KUMŠTIS PRIE VARTŲ Į RYTUS 


Viešpatavimas jūroje — svarbiau už viską. Albukerkis 
Arabijos ir Persijos pakrantėje. Nesėkmė prie Čaulos. 
Graži pergalė prie Diu. Sikeira Sumatroje. Portugalų es- 
kadra Malakoje. Tik kojos gelbsti. Almeidos atšaukimas 
iš pareigų ir jo mirtis 


Kol eskadros su prieskoniais viena po kitos plaukė į Portu- 
galiją, Indijos vicekaralius Almeida gyveno Kočine ir stengėsi 
įtvirtinti portugalų galybę jūrose. Jis išsiuntė ekspediciją į pie- 
tus ieškoti Maldivų salų, kurių jinai taip ir nerado, tačiau ne- 
tikėtai aptiko jūros kelią į Ceiloną, iš kur arabai gabendavosi 
cinamoną. Ši sala buvo vadinama Indijos karūna, Indijos van- 
denyno perlu. 

Tačiau Almeida nesitaikė užsigrobti naujų teritorijų. Tam 
nepakako jėgos. Jo nuomone, svarbiausia buvo stiprus laivy- 
nas, kuris leistų viešpatauti jūroje, ir prekyba. Almeida rašė 
karaliui, kad galybė jūroje esanti svarbiau už viską. Nereikia 
veržtis į naujas žemes ir stengtis statyti naujas tvirtoves, jei 
tik jos nėra būtinos faktorijų gynybai nuo netikėtų antpuolių. 
Visų pirma reikia paimti į savo rankas prekybą prieskoniais, 
vergais bei vergėmis, šilku ir žirgais — tuo, kas duoda visų 
didžiausią pelną. 

Afonsus Albukerkis, kurį minėjome jau anksčiau, buvo ki- 
tokių pažiūrų, negu Almeida. Jis pirmasis iš Portugalijos aris- 
tokratų bei Europos valstybių veikėjų iškėlė idėją apie koloni- 
jinės imperijos sukūrimą, pavergiant kitas šalis. 

1506 metais į Malabaros pakrantę su šešiolika laivų išplaukė 
Trištanas da Kunja, eskadros vadas, taip pat ir Afonsus Al- 
bukerkis. 

Po stabtelėjimo prie Žaliojo Rago salų bei Agostino iškyšu- 
lio Brazilijoje, Trištano da Kunjos eskadrą vėjas nunešė toli 

į Atlanto vandenyno pietus, 37° p. pl. ir 14“ v. ilg., kur portu- 
galai atrado tris negyvenamas salas. Jas pavadino eskadros 
vado vardu. 

Trištanas da Kunja, nesėkmingai mėginęs paimti Mogadišo 
miestą, iš tenai pasuko į Sokotros salas, esančias prie įėjimo 
į Adeno įlanką, ir, apšaudęs iš patrankų, paėmė arabų tvirtovę 
ir išžudė visą jos įgulą. Kunja su Albukerkiu įrengė Sokotroje 
naujus įtvirtinimus ir paliko ten įgulą, kad ši kliudytų laivams, 
plaukiantiems iš Raudonosios jūros. 

Iš Sokotros da Kunja pasuko į Kočiną, tuo tarpu Albukerkis 
su keletu laivu nuburiavo į Ormuzą, turtingiausią miestą Persų 
įlankos pakrantėje. Pakeliui jis padeginėjo ir apiplėšinėjo mies- 
tus bei kaimus, stovinčius palei Persų įlanką, ir išvežė nelais- 
vėn daug iraniečių bei arabų. Liepsnose žuvo Koljatas, Kurja- 
tas ir Maskatas. Kone visi gyventojai buvo išžudyti. Albukerkis 
įsakė visiems belaisviams nupiaustyti nosis, be to, vyrams liepė 
nukirsti dešinę ranką, o moterims nupiaustinėti ausis. 

Ormuzas, šis brangakmenis viso pasaulio žiede, kaip jį vadi- 
no arabai, buvo didelis, gražus ir turtingas miestas. Čia būdavo 
perkraunamos brangios prekės, atgabentos iš pietinės Azijos 
ir Tolimųjų Rytų. Ormuzo žinioje buvo Persų įlankos vartai, ir 
pro čia ėjo labai svarbus prekybos kelias. Užgrobus Ormuzą, 
būtų galutinai užkirstas kelias į Indiją Egipto laivams. 

Vos tik įplaukęs į Ormuzo uostą, Albukerkis pateikė čionykš- 
čiam sultonui ultimatumą, kad šis nedelsdamas pripažintų Por- 
tugalijos viešpatavimą ir paklustų jam, Albukerkiui. Ormuzo 
valdžia vilkino atsakymą, tikėdamiesi laimėti laiko ir surinkti 
kariuomenę. Albukerkis, tai nujausdamas, staiga užpuolė Or- 
muzo laivyną, nors pats teturėjo tik šešis laivus. Mūšio sėkmę 
nulėmė portugalų artilerija. Persai šoko iš degančių laivų ir 
plaukte bandė išsigelbėti. Portugalai įsibrovė į miestą, padegė 
jį ir surengė ten kruviną puotą. 

Ormuzo valdytojas pripažino Portugalijos viešpatystę, apsi- 
ėmė kasmet mokėti nugalėtojams didelę duoklę, leido portu- 
galams čia suręsti tvirtovę ir įrengti faktoriją. Persijos šacho 
pasiuntiniams, mėginusiems įbauginti portugalus, Albukerkis 
prigrasino: jeigu persai nepaliksią jo ramybėje, jis sumūrysiąs 
Ormuzo sienas iš musulmonų kaulų, jų ausimis nukalinėsiąs 
tvirtovės vartus, o ant jų kaukolių iškelsiąs savo vėliavą. 


Tačiau Albukerkis nesugebėjo išlaikyti Ormuzo. Kai kurie 
kapitonai savivališkai atsiskyrė nuo jo (girdi, Albukerkis nesi- 
laikąs karaliaus nurodymų), todėl jis buvo priverstas palikti 
Ormuzą ir atsisakyti nuo šitos itin svarbios laivyno bazės, sto- 
vinčios prie įėjimo į Persų įlanką. 

Afonsus Albukerkis su savo laivynu patraukė Indijon, į Ko- 
činą. Kaip pasakoja kronikininkas, jis davęs iškilmingą pasi- 
žadėjimą tol neskusti barzdos, kol Ormuzas vėl nesugrįšiąs 
į portugalų rankas. 

Portugalų laivyno operacijos Indijos vandenyne rezultatai 
netruko pasireikšti. Lisabonon plūdo vis daugiau prekių iš In- 
dijos, tuo tarpu jų pristatymas į Levanto — Artimųjų Rytų — 
uostus Žymiai sumažėjo. Visų didžiausius nuostolius kentė Egip- 
tas ir Venecija. Venecijos respublikai prekyba su Rytų kraš- 
tais buvo gyvybiškai būtina, todėl! venecijiečiai negalvojo be 
kovos pasiduoti portugalams. Jie, nepaisydami visų popiežiaus 
draudimų, susibičiuliavo su musulmonais. Venecijos sinjorija 
ir Egipto sultonas susitarė bendromis jėgomis kovoti su por- 
tugalais. 

Raudonosios jūros uostuose prasidėjo milžiniško laivyno sta- 
tyba. Egiptiečiams padėjo turkų sultonas, atsiųsdamas į Egiptą 
jūrininkų, laivų statytojų bei karių. Venecijiečių laivai gabeno 
į Egipto uostus medieną ir patrankas, venecijiečių meistrai mo- 
kė musulmonų laivų statytojus, jūrų keliautojus ir artileristus. 

1508 metais Egipto sultono laivynas — šeši laivai ir šešios 
galeros su tūkstančiu penkiais šimtais kareivių — iš Sueco per 
Raudonąją jūrą nuplaukė į pietus, susijungė su Gudžaratos ša- 
chu, gavo iš jo dar keturiasdešimtį fustų ir prie Čaulos užpuolė 
portugalų laivyną, vadovaujamą Lourenšaus Almeidos, viceka- 
raliaus vienintelio sūnaus. Portugalų laivai tuo tarpu stovėjo 
upės žiotyse, nepalankioj vietoj. Pirmoji mūšio diena nė vienai 
pusei neatnešė pergalės. Almeida nepasinaudojo naktim, kad 
prasmuktų į jūrą ir išvengtų priešo persvaros. Kitą rytą jūros 
mūšis užvirė iš naujo, ir portugalų eskadra buvo sumušta. Al- 
meidos laivą kliudė bombardos sviedinys, ir laivas ėmė grimzti, 
be to, dar įstrigo tarp upėje sukalinėtų polių. Tačiau vadas, 
nors ir sunkiai sužeistas, tęsė mūšį, kol žuvo visa įgula ir flag- 
maninis laivas nuskendo. Kiti portugalų laivai vargais negalais 
išsigelbėjo ir grįžo į Kočiną. 

Prie nugalėtojų prisidėjo taip pat Kalikuto samorinas su šim- 

tu laivų, Diu radža ir dar kelių Malabaros miestų valdovai su 
laivynais, pasiryžę išguiti nekenčiamus svetimšalius. 

Indijos vicekaralius Almeida skaudžiai kentėjo dėl mylimo 
sūnaus mirties, nors to ir neparodė, sakydamas, kad liūdėti — 
tai moterų dalia. Tačiau Almeida troško keršto, kaupė karines 
jėgas ir tvarkė laivus, ruošdamasis nepaprastam mūšiui. 

1509 metų vasario 3 dieną abudu priešininkų laivynai susiti- 
ko prie Diu salos Indijos vakarinėje pakrantėje. Egiptiečiai su 
savo sąjungininkais turėjo apie du šimtus laivų ir daug prity- 
rusių kareivių — mameliukų, venecijiečių ir dalmatiečių. Vice- 
karalius Almeida buvo nusprendęs pats vadovauti abordažiniam 
mūšiui su priešo flagmanu. Tačiau, primygtinai prašomas vadų, 
jis šį uždavinį patikėjo kapitonui Pireirai. Pireiros laive „„Sanes- 
piritu“ kovojo ir Fernanas Magelanas. ,,„Sanespiritu“ ir dar 
vienas portugalų laivas priplaukė iš abiejų pusių prie egiptiečių 
flagmano ir stojo į abordažą. Po įnirtingų kautynių laivas atite- 
ko portugalams. 

Priešo laivyne kilo sumaištis. Portugalų artilerija padegė ir 
nuskandino ne vieną laivą. Mūšyje prie Diu portugalai užmušė 
daugiau nei tris tūkstančius priešo karių. 

Bet ir portugalų nuostoliai buvo nemaži. Sužeistųjų tarpe 
buvo taip pat ir Fernanas Magelanas, o jo vadas Pireira žuvo 
nuo priešo strėlės. 

Kautynės prie Diu baigėsi portugalų pergale. Priešo laivynas 
buvo visiškai sutriuškintas. 

Portugalai ne tik sėkmingai kovojo, bet taipogi stengėsi pa- 
mažėle įsitvirtinti tose srityse, iš kur į Malabaros pakrantę 
buvo gabenami vertingiausieji prieskoniai. Jie žinojo, kad šios 
gėrybės atvežamos iš tolimųjų Prieskonių salų per Malakos 
sąsiaurį. Šių tolimų salų ir žemių užsigeidė ir Portugalijos val- 
dovas. 

1509 metų pavasarį į Kočiną atplaukė Diogaus Lopišo Sikei- 
ros eskadra. Sikeira buvo gavęs iš karaliaus Manuelio gana pla- 
čią instrukciją — užsukti į Sofalą ir gauti iš ten aukso, patyri- 
nėti neseniai atrastąją Madagaskaro salą, o po to pasukti į ry- 
tus nuo Ceilono, išžvalgyti aplink Malaką esančias sritis bei 
surinkti smulkesnių žinių apie Kiniją. 

Almeida, kaip buvo minėta, ne itin karštai siekė naujų už- 
grobimų bei atradimų, jis daugiau stengėsi kuo geriau suorga- 
nizuoti prekybą prieskoniais. Daugelis kariškių buvo gana ne- 

patenkinti tokia politika. Tada . Almeida leidęs tiems nepaten- 
kintiesiems — jų tarpe ir Fernanui Magelanui bei jo draugui 
Fransiškui Seranui — plaukti su Sikeira į rytų jūras. 

1509 metų rugpiūčio 19 dieną Sikeira su eskadra išplaukė 
į jūrą ir palei Indijos krantus bei Ceiloną patraukė į pietus 
ieškoti naujų kraštų. 

Už Ceilono plytėjo jūra, į kurią nebuvo įplaukęs dar joks 
portugalų laivas. Tačiau Sikeira jau šį tą nutuokė apie svetimus 
kraštus. Jis buvo pasiėmęs drauge kažkokį Ludoviką di Varte- 
mą, avantiūristą, aistringą keliautoją, kuris daug metų buvo 
klajojęs po Rytų žemes — nuo Afganistano ligi Abisinijos ir nuo 
Mekos ligi Malakos,— apsišaukęs gydytoju musulmonu. Varte- 
ma buvo išvaikščiojęs ne vien Indiją, Sumatrą bei Javą, bet 
taipogi pirmasis iš europiečių aplankęs Moluką — Prieskonių 
salas. 

Kelią rodė Kočino arabų vairininkai pagal arabų jūrininkų 
žemėlapius. Sikeirai nebereikėjo klaidžioti po svetimus vande- 
nis. Iš Ceilono eskadra paėmė kursą tiesiai į Sumatros šiaurės 
vakarų galą ir ten įplaukė į Pediros uostą. 

Pediroje Sikeira buvo maloniai sutiktas, kadangi čionykščiai 
gyventojai tikėjosi, jog portugalai taps indų bei kinų konku- 
rentais, todėl malajiečiai pirkliai galės pakelti kainas savo pre- 
kėms — prieskoniams ir brangiesiems akmenims. 

Sikeira sudarė su Pediros radža draugystės bei prekybos su- 
tartį ir pasileido tolyn palei miškingus Sumatros krantus, lavi- 
ruodamas tarp daugybės salų, salelių ir rifų. 

XIII amžiaus pabaigoje šias pakrantes savo akimis buvo re- 
gėjęs didysis venecijietis Markas Polas, kuris apie Sumatrą yra 
šitaip pasakęs: „Ši sala toli gražu nėra tokia maža, aplink ją 
bus daugiau negu du tūkstančiai mylių... Lobių ir visokiausių 
brangių prieskonių čia daug: yra ir alijošiaus medis, ir tokių 
prieskonių, kurie mūsų žemės nepasiekia... Čionai auga visų 
geriausias kamparas fansuri, pardavinėjamas jis už gryną auk- 
są... 

Šioje karalystėje vartojami miltai, gauti iš tokių didelių ir 
drūtų medžių... Jų žievė esanti plona, o vidury — vieni miltai, 
iš jų minkoma gardi tešla... 

Visuose čionykščiuose miškuose, turiu jums pasakyti, esama 
didelių ir vertingų medžių. Čia auga ir raudonmedis, sandalas, 

indiškasis riešutmedis, gvazdikai... bei didelė daugybė kitokių 
gerų Medžių...“ Žž 

"Tačiau Markas Polas taip pat mini, kad šioje lobingoje, nuo- 
stabioje žemėje gyveną ir karingos gentys: ,„Valgo jie žmogie- 
ną, jokių įstatymų nesilaiko... Mes čionai išgyvenom penkis 
mėnesius... susirentėm iš rąstų tvirtovę, ten ir gyvenom, nes 
bijojom šių piktųjų žmonių; it žvėrys jie ryja žmones.“ 

Tą patį liudija ir Nikolas Kontis, kuris XV šimtmečio pir- 
mojoje pusėje dvidešimt penkerius metus klajojo po rytų ša- 
lis. Jis pasakoja, kad šioje saloje augą pipirai ir kamparas, 
čia randama labai daug aukso, tačiau kai kurios gentys val- 
gančios žmMogieną ir nuolatos kariaujančios su savo kaimynais. 
Užmuštiesiems priešams jie nupiauną galvas ir pasilaiką sau 
kaukolę, kurią naudoja vietoj pinigų. Ką nors pirkdami, jie 
duodą vieną ar daugiau galvų, priklausomai nuo prekės vertės. 
Tas, kuris namie turi daugiausia kaukolių, laikomas visų tur- 
tingiausiu. 

Sikeiros eskadra 1509 metų rugsėjo 11 dieną artinosi prie 
Malakos — garsaus visuose Rytuose uosto, visų didžiausio pre- 
kybinio miesto Pietryčių Azijoje, vartų į Tolimuosius Rytus, 
tolimosios Indijos sostinės. Šį uostą vienas portugalų kronikinin- 
kų — Afonsaus Albukerkio sūnus — yra išgyręs kaip visiškai 
saugų, kur per audras dar nė vienas laivas nėra nuskendęs. 
Šioje vietoje vienas musonas prasidedąs, o kitas baigiąsis, čia 
Vakarų ir Rytų pirkliai apsikeičią prekėmis. Kas metai į Malaką 
plaukią laivai iš vakarų — Arabijos, Persijos ir Indijos, taipogi 
ir iš pietų bei rytų, netgi iš Kinijos bei Goresos (taip portuga- 
lai tada vadino Formozą ir Riukiu salas). Malakos uoste galima 
rasti įvairiausių prieskonių, kokių tik yra pasaulyje. 

Sikeirai nebuvo ko tikėtis su tokiomis mažomis pajėgomis, 
kokios buvo jo žinioj, užgrobti šį turtingą, neapsakomai svarbų 
uostą. Čia stovėjo nesuskaičiuojama daugybė laivų, kinų džon- 
kų, Javos smailianosių laivų bei žvejų laivelių. Todėl jis pa- 
siuntė į krantą vertėją su žinia, kad portugalai atvykę taikin- 
gais tikslais ir prašą leidimo prekiauti Malakoje. 

Malakos sultonas Achmedas atsiuntė Sikeirai dovanų ir liepė 
pasakyti, jog džiaugiąsis svečiais. Jie be baimės galį čionai 
apsistoti. Portugalai iš tikrųjų buvo labai maloniai priimti. 

Sikeira greit pamiršo bet kokį atsargumą ir, kaip rašo vienas 
kronikininkas, elgėsi taip, lyg jo laivai būtų nuleidę inkarus 

Lisabonos uoste,— jis nedraudė įgulos nariams vaikštinėti po 
krantą, o čiabuviams + lankytis portugalų laivuose. 

Nors sultonas Achmedas ir aprūpino portugalų laivus prie- 
skoniais, tačiau, kaip teigia Portugalijos istorikai, jis podraug 
su mMaurais ruošėsi išdavystei ir kėsinosi užgrobti portugalų 
laivus. Sultonas. pakvietęs svetimtaučius į puotą, kur visi jie 
būtų buvę išžudyti, tačiau Sikeira, pajutęs vylių, atsisakęs 
kvietimo. Tada Achmedas pareiškęs, kad netrukus pasikeisią 
musonai, ir portugalai šiais metais jau nebepargrįšią į Indiją, 
jeigu kuo skubiausiai nepasikrausią laivų. Tegul Sikeira at- 
siunčiąs visas valtis ir žmones pasiimti prieskonių. 

Vadas, nepaisydamas Magelano, Serano ir kitų vyrų perspė- 
jimų, taip ir padarė, bet klasta greit paaiškėjo. Malajiečiai 
staigiai puolė laivus ir krantan išlipusius portugalus. Įsilieps- 
nojo nuožmios kautynės. Portugalams pavyko apginti laivus ir 
išvyti malajiečius, jau susiropštusius ant denio, tačiau krante 
palikusiems sunkiai klojosi — čiabuviai būriais užpuldinėjo pa- 
vienius jūreivius ir valtimis atkirsdinėjo kelią sprunkantiesiems 
į eskadrą. 


Šiose kautynėse itin narsiai kovojo Magelanas, su kareiviais 
nusiyręs valtimi padėti likusiems krante. Ten jis išgelbėjęs 
gyvybę ir savo draugui Fransiškui Seranui. Istorikas Barušas 
priduria, kad šiedu vyrai — Magelanas ir Seranas — padarę la- 
bai daug gero ekspedicijai ir nulėmę jos sėkmę. 

Portugalų artilerija iš laivų atidengė ugnį, pašaudama čia- 
buvių valtis, ketinusias pulti eskadrą. Daliai portugalų pasisekė 
atsistumti nuo kranto ir pasislėpti laivuose. 

Šią nelemtąją dieną žuvo šešiasdešimt portugalų, o nelais- 
vėn pakliuvo dvidešimt vyrų. Apie jų išvadavimą ar atkerši- 
jima už juos nebuvo ko ir galvoti. Su ketvertu laivų negalima 
buvo pradėti mūšio uoste, kuris buvo labai gerai apsaugotas. 
Teko palikti belaisvius ir bėgti, kiek kojos neša. 

Portugalų istorikai šį malajiečių antpuolį aiškina klastingu 
sultono Achmedo būdu. Tuo tarpu malajiečių kronikininkas 
pasakoja, kad Malakon atsidanginusieji svetimšaliai visaip už- 
gaulioję čiabuvius ir tokiu būdu sukėlę visuotinį pasipiktinimą. 
Be to, portugalai griebęsi tokios pat klastos, kokią Vergilijus 
mini „Eneidoje“, — jie iš sultono nusipirkę jaučio odos didumo 
žemės sklypą, tada paėmę tą odą, suraižę ją plonais dryžiais, 

sudurstę juos, aprėpę atraižomis didelį žemės sklypą, paskelbę 
jį savastim ir ėmę statyti stiprią tvirtovę. 

Tai, žinoma, tiktai istorinis anekdotas, tačiau aišku, kad Ma- 
lakos sultonas žinojo, kokiais tikslais atsibastė šie plėšikai, 
savo baisingais darbais apsigarsinę visuose kraštuose, kur pu- 
čia musonai, ir galiausiai buvo priverstas stoti prieš juos į kovą. 

Nors atrodo, kad Sikeiros ekspedicija pasibaigė nesėkmingai, 
tačiau vis dėlto portugalai susipažino su plačiais vandenynais 
bei žemėmis, esančiomis į rytus nuo Ceilono, be to, pirmąsyk 
šį tą sužinojo apie žemes, esančias į rytus nuo Malakos są- 
siaurio. 

Plaukdamas iš Malakos, Sikeira be jokios gėdos puldinėjo. 
prekybinius laivus ir grobstė jūroje valtis. Sykį portugalai su 
karavele, kuria plaukęs ir Seranas, abordažo mūšyje bandę 
užgrobti vieną arabų laivą. Tačiau šie davę tokį atkirtį, kad 
užpuolikai kone galą gavę. Tada pagalbon atėjęs Magelanas, 
ir arabai buvę įveikti. Taip Magelanas dar kartą savo draugui 
isgelbėjęs gyvybę. 

1510 metų sausio mėnesį Sikeira išplaukė į Portugaliją, o lai- 
vas, kuriame buvo Magelanas,— į Kočiną. Tenai jau kaip pilna- 
teisis šeimininkas tvarkėsi Afonsus Albukerkis, naujasis Indijos 
vicekaralius. 

Netrukus po šaunios pergalės, kurią portugalai laimėjo prie 
Diu, donas Manuelis atleido iš pareigų vicekaralių Almeidą, 
kadangi jo įgaliojimų laikas esąs pasibaigęs. Jo vieton paskyrė 
Afonsų Albukerkį. 

Almeida jokiu būdu nenorėjo paklusti karaliaus įsakymui ir 
ėjo savo tarnybą ligi 1509 metų lapkričio. Tarp abiejų aukštų 
valstybės vyrų — Almeidos ir Albukerkio — prasidėjo arši už- 
kulisinė kova. Almeida teigė, kad Albukerkis esąs silpnaprotis 
išdavikas, kuris įstumsiąs Indiją bedugnėn. 

Tačiau negelbėjo nei karaliui adresuoti laiškai, nei vilkinimas. 
Lapkričio mėnesį Almeida buvo priverstas grįžti atgal į Por- 
tugaliją. Jo laivai, plaukdami namo, stabtelėjo prie Afrikos, 
netoli Gerosios Vilties rago, pasisemti gėlo vandens. Jūreiviai, 
išlipę į kranta, atiminėjo iš hotentotų galvijus ir gaudė žmones 
vergijon. Čiabuviai griebėsi ginklo ir užmušė du portugalus. 
Tada viršininkai nusprendė gerai pamokyti nuoguosius lau- 
kinius, tačiau šie narsiai stojo į kovą su atklydėliais. Hotento- 
tai savo medinėmis ietimis nemažam užpuolikų daliniui padarė 

didelių nuostolių. Portugalai ėmė skubiai trauktis valčių link. 
Bet hotentotai tarp pakrantės ir kovos lauko suginė savo kai- 
menes, tokiu būdu užkirsdami portugalams kelią. Visus baudžia- 
mosios ekspedicijos dalyvius — apie šimtą penkiasdešimt karei- 
vių, vienuolika vadų, taip pat ir buvusį Indijos vicekaralių 
Fransiškų Almėidą — nuogieji afrikiečiai nukovė. Jam nebuvo 
lemta paragauti savo spinduliuojančios šlovės vaisių. „Dar nie- 
kada,— skundėsi istorikas Barušas.— portugalų ginklai nebu- 
vo patyrę tokios didelės nelemties!" 


KRUVINOJI ALBUKERKIO ŠLOVĖ 


Portugalų kolonijinės imperijos sukūrimo planas. Mūšiai 
dėl Goa. Malakos užpuolimas. Į Molukų salas. Fransiš- 
kus Seranas — Odisėjas, pamiršęs gimtuosius krantus. Ka- 
ro žygis į Adeną ir Ormuzą. Albukerkio atleidimas iš 
pareigų ir mirtis. Taurus didvyris ar negailestingas kon- 
kistadoras? Indijos kolonijos sukčių rankose 


Afonsus Albukerkis laikėsi nuomonės, kad Indijos bei Afri- 
kos pakrantėse reikia steigti kolonijas, kad būtina sukurti por- 
tugalų kolonijinę imperiją. Portugalija privalanti išsikovoti po- 
litinį viešpatavimą ir sugrobti į savo rankas visus atramos punk- 
tus, kontroliuojančius išėjimą į Indijos vandenyną. Albukerkis 
svajojo apie pirmąją didelę europiečių kolonijinę valstybę ry- 
tuose. Ne veltui Almeida, kuriam šie grandioziniai planai atro- 
dė nerealūs, vadino Albukerkį išdaviku ir įtarė, jog šis vyras 
siekia neribotos valdžios čia, Indijoje. 

Portugalų žinioje jau buvo vartai į Indijos okeaną, esan- 
tys į vakarus nuo Gerosios Vilties rago. Albukerkis nusprendė 
okupuoti Malaką, kuri uždarė įėjimą Indijos okeanan iš rytų 
pusės, iš naujo įsitvirtinti Ormuze prie Persijos įlankos bei 
užgrobti Adeną, sergėjusį įėjimą į Raudonąją jūrą, taip pat ir 
Goa Indijos pakrantėje. Tada, manė jis, portugalai Indijos van- 
denyne būsią neįveikiami. 

Tapęs vicekaraliumi, Alhukerkis pradėjo veikti pagal gro- 
bikišką politiką. Jis dar labiau sutvirtino Kočiną ir įsteigė 

atramos punktą Kolanoje. Reikėjo paieškoti geresnės vietos 
laivyno bazavimuisi, nes Kočinas Albukerkiui atrodė ne itin 
patogus. Kur kas tinkamesnis atrodė Kalikutas. Tačiau portu- 
galų mėginimas paimti miestą ir atkeršyti samorinui baigėsi 
nesėkmingai. Nors portugalai ir įsibrovė Kalikutan ir užėmė 
valdovo pilį, tačiau nairiai apsupo įsibrovėlius ir beveik visus 
išžudė. Albukerkis atskubėjo į pagalbą patekusiems bėdon, ta- 
čiau ir pats buvo sunkiai sužeistas. Portugalams teko pasitrauk- 
ti prie laivų. 

Tada Albukerkis nusprendė užpulti Goa, seną Indijos vakari- 
nės pakrantės vidurio miestą, esantį truputį į šiaurę už 15° š. pl. 
Goa — tai antras po Kalikuto žymus uostas Malabaros pakran- 
tėjeę; kadaise buvęs vienos stiprios valstybės sostine. Dabar 
Goa priklausė musulmonų šacho valstybei Bidžapūrai (ji buvo 
atsiskyrusi nuo Delio didžiojo sultonato). Miestas stovėjo miš- 
kingoje saloje, jį puikiai galėjo saugoti laivynas. Čia buvo 
tinkama vieta kolonijai steigti. i 

1510 metų sausyje Albukerkis su dvidešimt trimis laivais 
atplaukė prie salos. Portugalams pavyko užgrobti vieną fortą, 
ir kovo 1 dieną miestas su visais įtvirtinimais, sankrovomis, lai- 
vų statyklomis, arkliais bei drambliais pateko į portugalų 
nagus. 

Tačiau po poros mėnesių Goa tvirtoves užpuolė šešiasdešimt 
tūkstančių Bidžapūro musulmonų. Portugalai, matydami, kad 
neišvengs mūšio, buvo priversti palikti miestą. Bet pasitrauk- 
damas Albukerkis įsakė išžudyti visus Goa gyventojus. Pasak 
kronikininko, jis palikęs gyvus tiktai turtuolius, iš kurių tikė- 
jęsis gauti dideles išpirkas, gražiausias moteris, su kuriomis bu- 
vo numatęs apvesdinti portugalus, bei šiek tiek vaikų,— šiuos 
tikėjosi atversti į krikščioniškąjį tikėjimą. 

Po skerdynių portugalai prasibrovė ligi laivų. Tačiau mu- 
sonai ilgai neleido laivynui prasigauti pro upės žiočių sėklius. 
Laivuose prasidėjo badas, įsimetė skorbutas. Kiekvienas vyras 
gaudavo per dieną tiktai po keturias uncijas džiūvėsių, todėl 
jūreiviams tekę laivuose net žiurkes gaudyti. Užpuolikai atsi- 
dūrė spąstuose. Pasakojama, kad Bidžapūros musulmonų ša- 
chas atsiuntęs Albukerkiui maisto, sakydamas, kad jis įveiksiąs 
baltuosius jėga, bet ne badu. Tačiau Indijos vicekaralius grą- 
žinęs dovaną šachui — portugalams nieko netrūkstą. Jeigu no- 
rįs tuo įsitikinti, tegul atsiunčiąs pasiuntinius. Kai musulmonai 

atvyko į laivus, Albukerkis iškėlė jiems prašmatnią puotą: sta- 
lai lūžo nuo valgių ir gėrimų, o jūreiviai, kilnodami taures, 
traukė užstalės dainas. Tuo tarpu išbadėjusiems puotautojams 
buvo kuo griežčiausiai prigrasinta nieko negerti ir nevalgyti — 
valgiai, kuriais buvo nukrautas stalas, buvo paimti iš neliečia- 
mųjų atsargų. - 

Musonai aprimo tik rugpiūčio mėnesį, ir tada Albukerkio 
laivai galėjo pajudėti iš nelemtosios vietos. Tačiau neilgai tru- 
kus iš Portugalijos atplaukė didelė eskadra — keturiolika laivų 
su daugybe kareivių. 

Albukerkis surinkęs visus laivus į daiktą ir, kaip rašo kroni- 
kininkai, sušaukęs karo tarybą aptarti naują Goa antpuolį. Ta- 
ryboje dalyvavęs ir Fernanas Magelanas, kuris pasisakęs prieš 
prekybinių laivų dalyvavimą užpuolime — tada jie nepaspėsią 
tais pačiais metais sugrįžti į Portugaliją su prieskoniais, o mū- 
šyje šiaip ar taip iš šitų laivų būsią mažai naudos. Albukerkis 
nepaklausęs gero patarimo. Laikas parodė, kad jaunasis jūri- 
ninkas sakė tiesą. Albukerkis to nepamiršo, ir Magelanas, kol 
tik tarnavo Indijoje, negavo jokių apdovanojimų ar paaukšti- 
nimų, nors ir dalyvavo daugelyje mūšių. 

1510 metų lapkričio 20 dieną Albukerkis su didele eskadra 
iš naujo puolė Goa, įsibrovė į miestą ir užgrobė visą salą. Po 
padėkos pamaldų vicekaralius įsakė apiplėšti miestą ir išžudyti 
visus aliai vieno musulmonus. Skerdynės truko tris dienas. Nie- 
kas nesusilaukė pasigailėjimo, buvo žudomi net kūdikiai. Nuo 
žiauriųjų įsibrovėlių rankos krito apie šeši tūkstančiai vyrų, 
moterų bei vaikų. Daug žmonių nuskendo, bandydami persi- 
kelti per kalnus ir upę. Vieną mečetę, kur bėgliai mėgino pa- 
sislėpti, portugalai padegė, ir visi ten buvę žmonės supleškėjo. 

Vicekaralius nusprendė Goa paversti portugalų Indijos sos- 
tine. (Šią koloniją portugalai išlaikė savo rankose net ligi 1961 
metų, kada ją išvadavo Indija.) Jis įsakė statyti čionai stiprią 
tvirtovę, bažnyčią bei gyvenamuosius namus, įrengti uostą ir 
laivų statyklas, krovė pats sau pinigus, o portugalams paskyrė 
iš musulmonų atimtą žemę bei namus ir leido tuoktis su arabė- 
mis bei indėmis. | 

Užkariavus Goa, pirmučiausias Albukerkio uždavinys buvo 
apvesdinti keletą šimtų portugalų. Jis pats dalyvavęs vestuvėse 
ir įteikdavęs kiekvienai jaunavedžių porai šiek tiek lėšų bend- 
IO gvvenimo pradžiai. Kandidatus vedyboms vicekaralius pa- 

rinkdavęs labai rūpestingai — iš geresniųjų. Nors hidalgai ir 
šaipėsi iš šios išmonės, tačiau ji davė gerų rezultatų. Albuker- 
kiui šis metodas atrodė vienintelė priemonė pririšti portugalus 
prie Kolonijos ir turėti patikimą gyventojų sluoksnį, kadangi 
baltosios moterys į Indiją nebuvo siunčiamos. 

„Albukerkis, esą, palikęs galioti portugalų kolonijose Indijoje 
visus vietinius papročius, išskyrus našlių sudeginimą po vyro 
mirties, — už šį jis baisiai žiauriai bausdavo. 

Albukerkis, pasak kronikininkų, susidūręs su labai dideliais 
sunkumais — Indijoje trūkę pinigų. Karalius donas Manuelis 
gaudavęs iš kolonijų milžiniškas sumas, bet nieko atgal nebe- 
grąžindavęs. Pinigus jis išleisdavęs laivų statybai bei tvirtovių 
Maroke įrengimui, be to, išdalindavęs kilmingiesiems didikams, 
todėl jam niekada nepakakdavę kapitalo investuoti į prekybą. 

Daug kam — tame tarpe ir karaliui — energinga Albukerkio 
veikla nepatiko. Kai kas net tvirtino, jog vicekaralius Goa 
mieste steigiąs savo paties karalystės sostinę, kad geriau būtų 
buvę kolonijos sostine padaryti Kočiną ir prišnekinti bičiuliš- 
kąji radžą priimti krikščionybę. Tačiau Albukerkis atmetė to- 
kius pasiūlymus, nes aiškiai matė, koks nepatikimas yra ligi šiol 
buvęs portugalų atramos punktas Kočine. Jis rašė karaliui, kad 
Kočine be radžos leidimo nevalia nė medžio šakos nukirsti. 
Jeigu turguje koks portugalas nesumokąs užsiprašytos kainos 
arba užkabinąs musulmonę, fortui bemat imanti grėsti apsuptis. 
Jei Kočine atsirastų dar penki šimtai žmonių, tuoj pakiltų bado 
grėsmė. Ten nesą nei mėsos, nei žuvies, o vištos kainuojančios 
labai brangiai. 

Tuo tarpu Goa esą daug mėsos, žuvų, duonos bei daržovių 
ir, prisidėjus dar porai tūkstančių žmonių, miesto aprūpinimas 
nesutriks. Goa mieste esama įvairiausių amatininkų — patrankų 
liejikų, ginklakalių, dailidžių — tokių, kurie reikalingi portu- 
galams. 

Įsitvirtinęs Goa, Albukerkis nusprendė atkeršyti Malakos sul- 
tonui už Sikeiros ekspedicijos užpuolimą. Į rytus patraukė stip- 
ri Albukerkio vadovaujama eskadra, pakeliui skandindama ara- 
bų pirklių laivus. 1511 metų birželio 25 dieną portugalai užpuo- 
lė miestą. Jį gynė daugiau nei dvidešimt tūkstančių karių, tuo 
tarpu Albukerkio žinioje buvo tūkstantis keturi šimtai žmonių, 
jų tarpe šeši šimtai portugalų, kuriuos rėmė keli šimtai Mala- 
baros indų. Tačiau Malakos gynėjams trūko vieningumo. Tenai 

gyveno arabai, Malabaros ir Gudžaratos indai, malajiečiai, ki- 
nai bei siamiečiai, kurie visi nepasitikėjo viens kitu. 

Albukerkis, slaptųjų agentų padedamas, patraukė savo pu- 
sėn sultono priešininkus, kuriuos rėmė kinų pirkliai ir indai. 
Prasidėjo kruvinos kautynės gatvėse. Malajiečiai grūmėsi labai 
narsiai, šaudė užnuodytomis strėlėmis ir svaidė didelius, lenktus 
peilius — krisus, taipogi paleisdavo prieš portugalus ir sunkiai 
apginkluotus dramblius. 

Portugalai griebėsi artilerijos ir pleškino mieste kvartalą po 
kvartalo. 1511 metų rugpiūtyje Malaka po ilgo bombardavimo 
atiteko užpuolėjams. 

Malakoje portugalai susigrobė didelį laimikį — sandėlius bei 
laivus, pilnus pipirų, gvazdikų, muškato riešutų, kardamono ir 
kitokių prieskonių, taip pat audinių, kilimų, aukso bei sidabro, 
brangių indų, dramblio kaulo ir vertingos medienos. Pasako- 
jama, kad grobio vertė prilygusi maždaug trims su puse tonos 
aukso, jeigu visas laimikis būtų paverstas šiuo tauriuoju meta- 
lu. Tačiau svetimšalių kvartalai Albukerkio įsakymu liko ne- 
paliesti. Jisai pats iš viso grobio pasiėmęs tiktai šešis bron- 
zinius liūtus, kuriais galvojęs papuošti savo antkapį. 

Šioje ekspedicijoje ir gatvių mūšiuose dalyvavo ir narsiai 
kovėsi taip pat ir Fernanas Magelanas. 

Vis dėlto svarbiausias laimikis buvęs pats miestas — vartai 
į Tolimuosius Rytus. Čia pro šalį praplaukdavo daug laivų, bet 
kol kas portugalai vengė juos užkabinti. 

Tebebūdamas Malakoje, Albukerkis skubėjo užmegzti ryšius 
su Java, Siamu ir Birma. Jis liepė kaldinti sidabrines bei auk- 
sines monetas — malakešus ir katolikus, nustatė pastovias pre- 
kių kainas ir išleido keletą protingų bei prieinamų įsakymų, 
norėdamas suvilioti į Malaką visų tautų prekybinius laivus. 
Albukerkis paprašė, kad kiekvienas iš Malakos į kokią nors 
portugalams nežinomą žemę išplaukiantis laivas pasiimtų portu- 
galų žvalgą. Tokiu būdu portugalai netruko iššniukštinėti visus 
jūros kelius Indonezijos salyne. Dar tais pačiais 1511 metais 
vicekaralius surengė naują ekspediciją tolėliau į rytus, į Mo- 
lukų salas. Ludovikas di Vartema, taipogi dalyvavęs Malakos 
apsupime, pasakojo, kad Molukuose augę geriausi gvazdikai, 
o Bandos salose — geriausi pasaulyje muškato riešutai. 

Ekspedicijon Albukerkis pasiuntė tris laivus su šimtu portu- 
galų, kuriuos lydėjo Malabaros šaulių lankininkų dalinys. Es- 

kadrai vadovavo Antonijus Abrejus. Vienam iš kitų dviejų 
laivų vadovavo Magelano draugas Fransiškus Seranas. 1511 me- 
tų gruodžio pabaigoj eskadra praplaukė Sumatros krantus ir 
pateko į vandenis, kuriuose dar nebuvo lankęsis joks portu- 
galų laivas. 


Pro Javą, Madurą, Bali ir Sumbavą Abrejus išplaukė į Ban- 
dos jūrą ir pasuko į šiaurę Amboinos link. 

Prie Amboinos Serano laivas per didelę audrą nuskendo, ta- 
čiau žmonės išsigelbėjo. Portugalai pateko į Bandos jūros salas. 
Istorikas Barušas jas pavadino muškato riešutų sodu, kur visi 
medžiai lūžte lūžę nuo žiedų, o ore tvyroję saldūs, svaiginan- 
tys kvapai. Pasaulis čia atrodęs visai kitoks. Šiose salose nebu- 
vę nei prabangių pilių, nei galingų valdovų. Laivų pasitikti 
atsiyrė nuogi saliečiai lengvomis skobto medžio valtelėmis. 

Vairininkai tvirtino, kad Molukų salos jau nebe toli. Tačiau 
Abrejus, prisipirkęs pusvelčiui muškato riešutų, nebenorėjo to- 
liau plaukti ir skubėjo su abiem sunkiai prikrautais laivais atgal 
į Malaką. Tuo tarpu Fransiškus Seranas su saujele draugų, vie- 
toj nuskendusio laivo nusipirkęs kinų džonką, leidosi tolyn. 
Tačiau ir vėl juos ištiko nelaimė — siautulingas taifūnas nu- 
gramzdino džonką. Seranas su jūreiviais rado prieglobstį nedi- 
dukėje salelėje. 

Čia Serano vyrams nusišypsojo laimė — jie pastebėjo prie 
salos sustojus; malajiečių piratų laivą, kurio įgula buvo išli- 
pusi krantan. Gerai viską nužiūrėję, portugalai staigiai puolė, 
užgrobė beveik nesaugomą laivą ir vėl galėjo tęsti savo nuoty- 
kingą kelionę, nes keletas laive likusių piratų buvo puikūs 
kelio žinovai. Taip portugalai pasiekė Molukų archipelagą ir, 
patyrę įvairių nuotykių, atsidūrė pas Ternatės valdovą, kuris 
buvo pats įtakingiausias visame archipelage. Kinų bei arabų 
pirkliai jam jau seniai buvo pranešę, kad Indijos vandenyno 
pakrantėn atsibastę nauji užkariautojai, turintys šaunamuosius 
ginklus bei plieno šarvus. 

Seranas pelnė valdovo palankumą ir tapo įtakingų žmogumi 
saloje. Ternatės valdytojas mielai klausė jo patarimų kariniais 
klausimais. Su jo pagalba valdovui pasisekė pergalingai pabaig- 
ti užsitęsus; karą su kaimynais. Seranui buvo suteikta teisė 
nusipirkti prieskonių. Čia jisai pragyveno devynetą metų — ligi 
pat mirties — kaip savanoris Robinzonas, pabėgęs nuo civiliza- 

cijos, antrasis Odisėjas, pamiršęs savąją Itakę, — kaip Seraną pa- 
vadino Stefanas Cveigas. 

Taigi portugalai jau buvo prasismelkę į Pietryčių Azijos 
tropikinių salų sritį — nuo Sumatros ligi Borneo ir Molukų sa- 
lų, — nusigavę į pačią prieskonių tėvynę. Dalį tų salų portuga- 
lai greit užkariavo, dalis, kaip Sumatra ir Java, pasidavė 
geruoju. 

Tačiau ši ekspedicija turėjo kur kas didesnę reikšmę — ji 
skatino Magelaną ruoštis žygiui aplink žemės rutulį. Fransiškus 
Seranas, kaip liudija kronikininkai, iš Molukų salų ne sykį 
rašydavęs bičiuliui, pasakodavęs apie nuostabias, turtingas sa- 
las, apie palankųjį valdovą, ir kviesdavęs Magelaną pas save, 
į Ternatę. Jis atradęs naują pasaulį, kuris daug didesnis ir 
turtingesnis už tą, kurį atrado Vasko da Gama. Tai buvo vi- 
liojančios žinios, jos žadėjo didelius turtus. 

Tie laiškai vėliau jam pasitarnavo: pasikliaudama Serano, 
gyvo liudininko žiniomis, Ispanija davė Magelanui laivus ke- 
lionei aplink pasaulį į Prieskonių salas. 

Kai žinios apie Molukų salų atradimą pasiekė Ispaniją, kas- 
tiliečių karalius įsakė paskelbti, kad šios salos esančios Ispani- 
jos įtakos zonoje ir kad jis tenai siųsiąs savo laivyną. 

Portugalijos karalius donas Manuelis, sužinojęs apie Ispani- 
jos ketinimus, kreipėsi į Romą paramos ir apipylė popiežių pa- 
sakiškai brangiomis dovanomis. Į Romą buvo nusiųsta auksu bei 
brangakmeniais nusagstytų rūbų, auksinių indų, milžiniškas In- 
dijos dramblys bei medžioklis leopardas, užkeltas ant puikaus 
arabų eržilo (Ormuzo šeicho dovana). Dramblys tris kartus atsi- 
klaupęs prieš popiežių, ir šventajam tėvui visos šios dovanos 
bei iškilminga pasiuntinybės eisena labai patikusios. Leonas X 
1514 metų lapkričio 3 dienos bule paskyrė Portugalijai visas 
žemes, kurias ji atsikariavo iš nekrikštų. Juk Malakos užgro- 
bimas atkėlęs krikščioniškajam tikėjimui vartus į tolimąsias 
Rytų žemes, europiečiai niekada dar nebuvo prasismelkę tiek 
toli į Aziją. 

Ispanija atkakliai laikėsi Tordesiljaso sutarties, atsisakinėjo 
pripažinti popiežiaus bulę ir neketino atsižadėti savo preten- 
zijų. 

Tvirtovė Malakoje, pastatyta Albukerkio įsakymu, turėjo tri- 
jų šimtų karių įgulą bei dešimties karo laivų eskadrą, todėl por- 
tugalai galėjo šeimininkauti Malakos jūros sąsiauryje. Tai buvo 

naujas, skaudus smūgis arabų prekybai gvazdikais: jie buvo 
auginami tiktai Molukų salose, o jais prekiavo daugiausia Ma- 
lakoje. 

Kol Albukerkis su laivynu stovėjo Malakoje, Bidžapūros mu- 
sulmonų šachas iš naujo apsupo Goa. Tačiau indai neįstengė 
paimti gerai įtvirtinto miesto. Albukerkis sugrįžo ir išvaikė ap- 
supėjus, paleidęs šūvius iš daugybės patrankų. Šachas atsitrau- 
kė ir, ieškodamas santarvės su galinguoju priešu, atidavė Albu- 
kerkiui devyniolika portugalų, kurie buvo dezertyravę ir prisi- 
dėję prie musulmonų. Vicekaralius pažadėjo dovanoti jiems 
gyvybę. Jis išlaikė duotąjį žodį, tačiau, norėdamas įbauginti ki- 
tus, įsakė jiems nupiauti nosis, ausis bei kairiosios kojos didįjį 
pirštą ir nukirsti dešinę ranką, — tokia tat buvusi jiems bausmė 
už išdavystę. 

Nuo 1510 iki 1512 metų — tas laiko tarpas portugalams buvo 
sėkmingiausias. Netgi jų senas priešas Kalikuto samorinas, ma- 
tydamas, jog kasmet vis labiau tuštėja uostas, o jo galia pa- 
lengva silpsta, 1512 metais paprašė taikos. 

1513 metais Indijos vicekaralius Albukerkis su dvidešimčia 
laivų, tūkstančiu septyniais šimtais portugalų bei aštuoniais 
šimtais indų kareivių patraukė į Adeną. Jo planų būta tikrai 
grandiozinių: portugalai užgrobsią Adeną, taip pat ir Meką bei 
Mediną — šventuosius musulmonų miestus, nugabensią Maho- 
meto kapą į Jeruzalę ir sumainysią su Kristaus kapu, etiopų 
padedami, nukreipsią Nilo tėkmę į Raudonąją jūrą, kad badu 
mirtų Egipto gyventojai, užvaldysią Suecą ir Aleksandriją, Si- 
najų ir Jeruzalę. Tada pikčiausi portugalų priešai turkai dau- 
giau nebegalėsią grasinti karaliaus Manuelio laivams Indijos 
vandenyne. 

Tačiau prie Adeno Albukerkis pralaimėjo nuožmias kauty- 
nes, ir portugalams teko trauktis — Adeno tvirtovės būta per- 
nelyg stiprios. Tuo tarpu vicekaralius gavo gerų žinių iš Ma- 
labaros. Kalikuto samorino brolis nunuodijo valdovą ir davė 
portuzalams leidimną statytis tvirtovę. 

1515 metais Albukerkio eskadra — dvidešimt septyni laivai — 
iš Goa buriavo į Ormuzą. Per keletą metų vicekaraliaus barzda 
buvo užaugusi ligi juostos ir priminė, jog dar neįvykdytas tvir- 
tas jo pasižadėjimas — vėl užgrobti šį miestą. Vicekaralius, mik- 
liai įsivėlęs į Ormuzo rūmų intrigas, liepė nugalabyti vieną 
sosto pretendentą, o antrajam padėjo tapti valdovu. Taip su 

klasta ir veidmainyste portugalai užgrobė Ormuzą ir ėmė ten 
šeimininkauti. Albukerkio priesaika buvo įvykdyta. 

Jis padarė beveik viską, ką planavo, kad būtų įkurta portu- 
galų kolonijinė imperija Indijoje, ir paskutiniame laiške Ma- 
nueliui su pasididžiavimu galėjo parašyti, kad įvykdė viską, ką 
karalius jam buvo pavedęs. 

Jeigu Manuelis norįs visiems laikams pasilaikyti Indiją, te- 
gul ir toliau tvarkąsis taip, kad ši žemė galėtų pati save išsi- 
laikyti, tai yra, tegul lėšas, būtinas viešpatystės išlaikymui In- 
dijoje, imąs iš jos pačios. 

Portugalai buvo tapę Indijos vandenyno bei jo didesniųjų 
uostų viešpačiais. Joks prekybinis laivas nedrįso įplaukti į In- 
dijos vandenyną be užgrobėjų leidimo, nes portugalai saugojo 
jūros kelius ir be pasigailėjimo skandino arba imdavo nelais- 
vėn kiekvieną laivą, kuris neturėjo leidimo. Plaukti į Raudo- 
nąją jūrą visai buvo užginta. 

Tačiau donas Manuelis jau seniai nebepasitikėjo Albukerkiu,; 
karalius prisibijojo šio energingo, žiauraus žmogaus, kuris ga- 
lėjo tapti pavojingu ir pasiskelbti nepriklausomu užjūrio ko- 
lonijų valdovu. Todėl valdovas vis dažniau ėmė kištis į Indijos 
reikalus, atšaukė Albukerkio potvarkius, neteikė prašytosios 
pagalbos ir galiausiai 1516 metais atleido vicekaralių iš pareigų, 
kurias šis buvo ėjęs šešerius metus. Jo vieton buvo paskirtas 
didikas Suarišas, kurį savo laiku Albukerkis už bausmę buvo 
išvaręs iš Indijos. 

Žinią, kad jis atleistas iš pareigų ir jo vieton paskirtas nau- 
jas vicekaralius, Albukerkis gavo keliaudamas iš Ormuzo į Goa. 
Tada jis sunkiai sirgo. Bloga naujiena ligonį visiškai pribloškė, 
ir, kaip pasakoja kronikininkas, jis, jausdamas artinantis pas- 
kutinę valandą, apsivilkęs baltais Santjago ordino komandoro 
rūbais, prisisegęs pentinus, apsijuosęs diržą su kalaviju. Taip 
apsitaisęs didysis konkistadoras bei vicekaralius ir miręs laive, 
šiam nuleidus inkarą prie Goa. 

Albukerkis. esą, sulaukė savo paskutinės valandos kaip žmo- 
gus, įsitikinęs, jog garbingai vykdė savo pareigas, kaip tikras 
krikščionis, tarnaudamas dievui ir karaliui. 

Šisai beatodairiškas ir žiaurus vyras buvo toliaregis, plačių 
užmojų ir apsukrus diplomatas: jis elgėsi pagal seną koloni- 
zatorių principą: divide et impera — skaldyk ir valdyk. Laimėti 
pergales bei valdyti jam padėjo aukštas portugalų karo ir lai- 

vininkystės menas, geriausi ginklai, ypač šaunamieji — patran- 
kos ir arkebūzos. Arabai ir indai jų turėjo labai mažai. Nei 
Indijoj, nei Rytų Afrikoj nemokėta liedinti patrankų ir naudotis 
jomis mūšyje. Portugalų laivai buvo ištvermingesni ir lengviau 
valdomi, negu arabų bei indų, be to, portugalai kur kas geriau 
išmanė jūros mūšio taktiką ir abordažo kautynes. 

Buržuaziniai istorikai negailėjo pagyrimų Albukerkiui, o po- 
draug su juo ir visai europiečių kolonijinei politikai. Laimė 
ir pergalės vainikavusios jo veiklą. Jo vardas skambėjęs visoje 
Indijoje. Dekano, Siamo, Pegu, Ceilono, Javos ir Sumatros val- 
dovai geidę jo draugystės, siuntę pas jį pasiuntinius su bran- 
giomis dovanomis. Galingasis Persijos šachas netgi prikalbinėjęs 
Albukerkį atsimesti nuo Portugalijos ir siūlęs jam savo paramą. 
Tačiau, kaip išsireiškė vienas istorikas, šis nepalenkiamas, gar- 
bingas, kilnus, taurios sielos didvyris likęs ištikimas karaliui; 
išdavystė jam buvusi svetima, nežiūrint įžeidimo, kurį teko 
patirti, kai karalius neteisingai jį atleido iš pareigų. Šis nuo- 
stabus karo vadas, puikus administratorius, nepaprastas Žžmo- 
gus visus traukte traukdavęs prie savęs. Juo žavėjęsi ir dievi- 
nę jį netgi čiabuviai. Nugalėtosios tautos buvę jam dėkingos 
už gerą valdymą ir teisingus įstatymus, šlovinę jį už teisingu- 
mą, pastovumą ir meilę žmonėms. 

Albukerkio didžių darbų bei dorybių atminimas dar ilgai 
gyvavęs, ir indai eidavę prie vicekaraliaus kapo pasiskųsti jo 
ainių godulyste ir negailestingumu. 

Istorija težinanti mažai tokių didžių vyrų, tokių protingų, 
garsių, garbingų, kilnių, tokių neregėtai tyrų, kaip Albukerkis. 

Kai po daugelio metų portugalai norėję pergabenti jo palai- 
kus iš Goa į Lisaboną, miesto gyventojai nieku būdu nepano- 
rėję skirtis su jais ir kone sukilę. Tiktai popiežiaus bulė pri- 
vertusi juos susitaikyti su šiuo praradimu. 

Tokie didvyriai, kaip Albukerkis, per dvidešimtį metų užgro- 
bė Indijos vandenyno pakrantes, pastatė ten tvirtoves bei fak- 
torijas ir įtvirtino Portugalijos viešpatavimą visame vandenyne 
nuo Arabijos bei Persijos įlankų ligi Australijos, ir nuo Ge- 
rosios Vilties rago ligi Kinijos. Tačiau po Albukerkio mirties 
portugalų galia palengva ėmė silpti. Jie buvo jau nebe narsūs, 
dori riteriai, o godūs vertelgos, kurių ginklas — žiauri prie- 
spauda. 

Priespauda supykdė čiabuvius, o piktadarybės, prabanga, ap- 
laidumas išklibino portugalų galybę Indijoje. 

Šitokios buržuazinių istorikų šlovės giesmės ir liaupsinimai 
kruvinajam konkistadorui, kuris jų paverstas tauriu riteriu. Juo- 
se skamba ir silpnai užmaskuotas gailestis dėl prarastos koloni- 
zatorių nuosavybės. 

Po Albukerkio mirties Indijos vicekaraliais viens po kito pa- 
buvojo trys vyrai — Lopus Suarišas (1515—1518), Diogus Lo- 
pišas di Sikeira (1518—1522), kurį jau minėjome, kalbėdami apie 
pirmąjį Malakos užpuolimą 1509 metais, ir donas Duartis di 
Minezišas (1522—1524). 

Jiems valdant, portugalų sferos dar labiau prasiplėtė. 1519 
metais portugalai kaip reikiant įsitvirtino Ceilone ir, sutriuš- 
kinę jos valdovą, pastatė tvirtovę — laivyno bazę Kolombą. Cei- 
lone buvo auginami itin geri cinamonai, ši sala tiekdavo rinkai 
puikius rubinus ir kitokius brangakmenius, taip pat ir geriau- 
sius visoje Indijoje dramblius. Ceilono valdovas sutiko kasmet 
Portugalijai mokėti duoklę — tris šimtus baharų cinamono, dvy- 
lika žiedų su safyrais ir šešetą dramblių. 

Palengva į Portugalijos interesų ratą pateko ir Kinija. Dar 
Malakos antpuolių metu Albukerkis uoste aptiko kinų džonkas 
ir taip greit rado kalbą su jų savininkais, kad šie ne tiktai 
rėmė portugalų karines operacijas, bet taipogi vežė ir portu- 
galų pasiuntinius į Siamą. Kai nuverstasis Malakos sultonas, pa- 
bėgęs į Kiniją, skundėsi baltaisiais užpuolikais ir prašė pagal- 
bos, jo niekas neklausė — ten į portugalus buvo žiūrima pa- 
lankiai. Tačiau tik 1514 metais Malakos gubernatorius nusiuntė 
keletą laivų į Kiniją. Nors jūreiviai ir nedrįso ten išlipti, bet 
prekes pardavė labai pelningai. 

Albukerkio ainiams buvo įsakyta užmegzti ryšius su Kinijos 
imperatorium. Pasiuntiniu išrinko Tomę Piresą. Žygiui į Kiniją 
Fernanas di Andradis suruošė Malakoje nedidelį laivyną — aš- 
tuonis portugalų ir čiabuvių laivus, kuriuos vedė kinų vairi- 
ninkai. Sumatroje laivus prikrovė pipirų, ir 1517 metų birželio 
mėnesį jie išplaukė į Kiniją. 

Andradis nugabeno pasiuntinį į Kantoną ir, sėkmingai papre- 
kiavęs, su vertingu kroviniu grįžo atgal. Tuo tarpu Piresas 
pasiliko Kinijoje, nes jam buvo pažadėtas vizitas pas valdovą. 
Tačiau pasiuntiniui nepasisekė — kinai įmetė jį kalėjiman, kur 
išiaikė ligi gyvos galvos. 

Portugalams ilgą laiką buvo užginta Kinijoje prekiauti, tačiau 
pelnas taip smarkiai masino, kad neįmanoma buvo toms vilio- 
nėms atsispirti. 

1520 metais Pietų Kinijoje — netoli nuo dabartinio Honkongo, 
Siczjano upės žiotyse — jie įsteigė pirmąją koloniją Makao 
(stebėtina, bet ji vis dar tebėra portugalų kolonizatorių ranko- 
se). 1542 metais portugalai jau buvo nusigavę iki Japonijos. 
Portugalas Žoržis Minezišas 1526 metais atrado Naujosios Gvi- 
nėjos šiaurvakarinius krantus. 

Vėliau, reikia manyti, dar iki 1606 metų, kada Australijos 
šiaurinius krantus atrado olando Janco ir ispano Toreso ekspe- 
dicijos, portugalai jau buvo aplankę šio žemyno šiaurės va- 
karų pakrantę. Tai liudija ten rastos patrankos, taip pat ir 
XVI amžiaus slapti portugalų žemėiapiai. 

Ir vis dėlto Albukerkio pasekėjai jau nebeturėjo savo gar- 
siojo pirmtako energijos ir sumanumo valdyti ir stiprinti už- 
jūrio kolonijinę imperiją. Jiems vis labiau rūpėjo susikrauti 
turtus; dažnai jie laužė įstatymus ir darė visokias piktadarybes 
tiek čiabuviams, tiek patiems portugalų kolonistams, netgi pa- 
liesdami ir karaliaus interesus. 

Valdymo laikas buvo trumpas — treji metai. —ir kiekvienas 
naujai paskirtas vicekaralius podraug su savo valdininkais vo- 
gė, sukčiavo ir plėšė kiek apžiodami, kad tik greičiau prisi- 
žertų kišenes. 

Portugalais niekas nepasitikėdavo — taip dažnai jie sulaužy- 
davo duotą Žodį ir pasirašytąsias sutartis, užpuldavo netgi sa- 
vo bendrininkus ir nusiaubdavo šventyklas. 

Kartais portugalai darydavo sandėrius net su pikčiausiais sa- 
vo priešais — už stambų kyšį atidavė Adeno sultonui karave- 
1ę,— parduodavo musulmonams tvirtovių patrankas ir paraką. 

Visos pareigos, kur tik galima gerai pelnytis, buvo pardavi- 
nėjamos už dideles sumas, priklausomai nuo to, kas daugiau 
duodavo; teisėjai nesigėdydami imdavo kyšius. Kareiviams bei 
jūreiviams algų taip ilgai nemokėdavo, kol pagaliau apgauti 
žmonės sutikdavo su trečia ar ketvirta pažadėtojo atlyginimo 
dalimi. Nusuktuosius pinigus valdininkai susiglemždavo sau. 

Šitaip elgėsi portugalai Indijoje, kai 1521 metais mirė karalius 
Manuelis Laimingasis. Į sostą įžengė Žuanas IIÍ. Iš Indijos plū- 
do skundų srautas. Dėl įvairiausio įstatymų laužymo, priespau- 
dos ir žvėriškumų naujajam karaliui skundėsi ne tiktai portu- 

galai, bet ir indai. Žuanas III pakeitė vicekaralių Sikeirą, tačiau 
naujasis valdytojas Duartis di Minezišas, kaip teigia kroniki- 
ninkai, buvęs dar biauresnis. 

Milžiniškoje užjūrio kolonijų imperijoje šalia tariamosios ga- 
lybės vis labiau ėmė ryškėti suirutės ir griuvimo pradžia. Por- 
tugalus apniko nesėkmės. Ormuze prasidėjo rimtas bruzdėji- 
mas, nieko gero nedavė ir 1520 metais įvykusi Sikeiros eks- 
pedicija į Džidą Raudonosios jūros pakrantėje. Nesisekė tvir- 
tovių statyba Diu bei Sumatroje. Po kruvinų kautynių portu- 
galai buvo išguiti iš ką tik pastatytos tvirtovės. Taipogi ir 
Malakoje jie jau nebesijautė saugūs. Grėsmingi debesys kau- 
pėsi taip pat ir ties kolonijinės imperijos tolimosiomis pietry- 
čių ribomis. Čia pagrindiniu kaltininku galima būtų laikyti jų 
pačių tautietį — Fernaną Magelaną, kuris buvo perėjęs tarnau- 
ti konkurentams — ispanams. 


FERNANAS MAGELANAS VAKARŲ JŪROS KELIUOSE 


Tolimajame archipelage kilusi idėja. Magelano nesėkmės 
gimtinėje ir Maroke. Ilgi jūros sąsiaurio ieškojimai. Ne- 
supratingasis karalius. Tėvynėje gimęs projektas randa 
pritarimą Ispanijoje. Tolimasis plaukimas į Molukų sa- 
las. Ispanijos ir Portugalijos kivirčas 


Apie Fernano Magelano žygius nuo 1511 ligi 1514 metų nė- 
ra jokių tikrų žinių. Gali būti, kad jisai pabuvojo įvairiose 
Malajų archipelago salose, gal netgi Molukų salyne ar Naujo- 
sios Gvinėjos šiauriniame krante. Visai įtikėtina, kad būtent 
Magelanas galėjo būti vienas tų žvalgų, kuriuos Albukerkis 
siuntė su javiečių, kinų bei malajiečių laivais į nežinomas 
salas. 

Ispanų istorikas Ovjeda teigia, kad Magelanas, išvykęs iš Por- 
tugalijos, pateikė Ispanijai vertingų žinių apie žemes, esančias 
į rytus nuo Malakos, ne sykį pabrėždamas, jog savo akimis yra 
matęs Molukų salas. 


1513 metų antroje pusėje ar 1514 metų pradžioje Magelanas 
grįžo iš Indijos namo visiškai nuskurdęs. Vėjais paleistas gim- 

tasis dvaras nedavė jam jokių pajamų, o iš karaliaus paskirtos 
menkos pensijėlės pragyventi buvo sunku. Todėl Magelanas nu- 
sprendė pelnytis sau duoną kardu — jis dalyvavo karo žygyje 
prieš maurus Maroke. Šioje ekspedicijoje jis patyrė vien ne- 
sėkmes. Viename mūšyje maurai nukovė Magelano žirgą, tačiau 
šykštuoliai jo viršininkai nenorėjo atlyginti nuostolio. Kitą sy- 
kį Magelanui sužeidė koją, ir ligi dienų galo jis paliko šlubas. 
Jį užklupo dar viena bėda — apkaltinimas išdavyste. Magelanui 
buvo pavesta saugoti iš maurų atimtą kaimenę, tačiau vieną 
naktį maurai slapta nusiginę dalį ožkų. Magelanas buvo apkal- 
tintas, esą, Maurai veikę su kaimenės sargų žinia. 

Po nesėkmingų mėginimų atremti šitokį kaltinimą, Magelanas 
nuvyko pas Portugalijos karalių ieškoti teisybės. Tačiau valdo- 
vas atsisakė išklausyti prašytoją ir liepė jam nedelsiant grįžti 
į kariuomenę. Taip Magelanas ir nesurado teisybės, nors nu- 
teistas ir nebuvo. 

Magelanas iš Maroko grįžo Portugalijon ir, čia negaudamas 
darbo, turėjo pragyventi iš menkų lėšų. Jis pavydėjo keliau- 
tojams, išplaukiantiems toli į vandenyną. Jį visi buvo pamiršę. 
Tačiau Magelanas ir toliau svajojo apie kelionę į Molukų sa- 
las vakarų keliu. 

Skirtingai, negu Kolumbas, kuris manė, jog Azija yra visai 
netoli už Atlanto vandenyno, ir kuris 1506 metais mirė, taip 
ir nesužinojęs, kad jo atrastosios žemės toli gražu nėra Azijos 
dalis, Magelanas žinojo, kad Aziją nuo Europos skiria ne vien 
Atlanto vandenynas, bet taip pat ir Amerikos žemynas bei 
Didžioji Pietų jūra — vandenynas, plytintis į vakarus nuo jo. 
Didžiąją Pietų jūrą 1513 metais atrado Vasko Nunjesas Balvo- 
ja. Jūrų keliautojams, norintiems pasiekti Aziją per Pietų jūrą, 
reikėjo surasti jūros sąsiaurį, vedantį į šį vandenyną, ir jį 
perplaukti. 

Magelanas aiškiai suprato, koks tai sunkus uždavinys, kokia 
tolima ir pilna pavojų bus kelionė. Dar nė vienas jūrų keliau- 
tojas — nei Kolumbas, nei Kabralas, nei Pinsonas ar Vespučis 
nebuvo suradę to sąsiaurio. Jo ieškojimas truko ilgą laiką. 
1502 metų vasario mėnesį Amerigo Vespučis savo trečios ke- 
lionės metu nuplaukė palei Pietų Amerikos krantus ligi pat 
32° p. pl. Paskui portugalų laivai pasuko į atvirą jūrą ir ke- 
turiasdešimt šešias dienas plaukė į pietus, atrodo, ligi 52° p. pl. 
Audra nubloškė laivus prie kažkokios rūsčios, nesvetingos že- 

mės, gal būt, prie Patagonijos ar kokių nors antarktinių salų. 

Vespučio pranešimas apie šią kelionę yra labai miglotas. 
Gal jis norėjo dar sykį grįžti prie Pietų Amerikos krantų ieš- 
koti sąsiaurio, atveriančio kelią į vakarus, ir todėl tyčiom fan- 
tazavo, norėdamas suklaidinti kitus keliautojus. 

Sugrįžęs į Lisaboną, Vespučis iš tikrųjų pateikė karaliui Ma- 
nueliui grandiozinį plaukimo į Molukų salas projektą. Jis ke- 
tino plaukti pietvakariniu keliu palei Pietų Amerikos pietinį 
galą, kur ir vylėsi surasti sąsiaurį. 

Projektui buvo pritarta, ir 1503 metais Vespučis leidosi į ket- 
virtąją kelionę, tačiau ir ji buvo bevaisė. Keliautojas po to iš- 
vyko iš Portugalijos ir stojo tarnauti ispanams. 

1508 m. vakarinio jūros kelio į Aziją ieškojo taip pat ir Se- 
bastiįjanas Kabotas su anglų laivais Amerikos šiaurėje. Buvo 
ir daugiau keliautojų, kuriems, kaip ir Magelanui, nedavė ra- 
mybės viliojanti idėja. Jisai, įveikdamas įvairiausius sunkumus 
ir kliūtis, kur tik begaudamas, rinko žinias bei žemėlapius. 

Tačiau karalius Manuelis daugiau nebesidomėjo vakarų ke- 
liu, netgi netikėjo, kad toks apskritai yra. 

Kai Magelanas, kruopščiai paruošęs didįjį projektą, po ilgų 
prašymų ir žeminimosi pagaliau buvo pakviestas pas valdovą, 
šis tiktai pasiklaūsė ir šiurkščiai išpeikė projektą kaip nerealų. 
Sąsiaurio ieškojimams jau iššvaistyta tiek daug lėšų, bet nei 
portugalai, nei ispanai nieko nesuradę. Be to, Portugalijai są- 
siauris visai nereikalingas, į Indiją esąs kitas kelias. Tegul 
Magelanas atsisakąs tuščių svajonių. Audiencijos metu karalius 
netgi pasišaipęs iš senojo kario luošumo ir nesutikęs padidinti 
jo skurdžios pensijos, taip pat atsisakęs ir nuo jo, kaip jūrinin- 
ko, paslaugų — jos esančios nereikalingos. 

Istorikas Barušas rašė, kad donas Manuelis niekad nejautęs 
Magelanui simpatijos, todėl ir elgęsis su tuo išdidžiu, užsispy- 
rusiu vyru, neslėpdamas savo priešiškumo. 

Neilgai trukus portugalas Fernanas Magelanas visam laikui 
paliko gimtinę ir 1517 metų spalyje atvyko į Ispaniją, Sevili- 
jon. Jis vylėsi, kad ispanai į jo projektą žiūrėsią palankiau — 
juk Ispanija laikė, kad pagal Tordesiljaso sutartį Molukų sa- 
los esančios ispanų įtakos sferoje, tačiau kelias į ten aplinkui 
Afriką jiems buvo neprieinamas. 

Sevilijoje tuo laiku spietėsi daug portugalų emigrantų. Ma- 
gelanas ten susipažino ir susidraugavo su senu portugalų jūri- 

ninku Diogum Barbozu, kuris 1501 metais plaukė į Indiją, bet 
vėliau, karaliaus įžeistas, persikėlė į Ispaniją. Magelanas vedė 
jo dukterį, o jos brolis vėliau dalyvavo Magelano kelionėje 
aplink žemės rutulį. Barbozus, kuris dabar buvo Alkazaros tvir- 
tovės komendantas, taigi įtakingas žmogus, pasinaudojo savo 
ryšiais ir ėmė energingai rūpintis Magelano projektu. Jam pa- 
dėjo ir kitas portugalų emigrantas — Rujis Faleirus, gerai išma- 
nęs navigaciją ir kosmograltiją. 

Maždaug po metų Ispanijos karalius jau pasirašė su Mage- 
lanu ir Faleirum ekspedicijos ruošimo sutartį, paskirdamas jiems 
naujai atrastų žemių bei salų valdytojų titulus ir dalį pelno. 

Magelanui teko įveikti nepaprastai didelius sunkumus, kol 
pavyko išplaukti į jūrą. Ypatingai jam trukdė Portugalijos ka- 
raliaus slaptieji agentai bei šnipai. Jie visaip stengėsi, kad toji 
kelionė neįvyktų: trukdė laivų statybai bei apsirūpinimui pro- 
duktais, be to, viliojo Magelaną atgal į Portugaliją. Jie netgi 
buvo papirkę žudikus, be to, tarp ispanų valdininkų sėjo ne- 
pasitikėjimą Magelanu, kurstė minios maištą prieš ekspedicijos 
vadovą. 

Galiausiai pasiruošimas buvo baigtas, ir 1519 metų rugsėjo 
20 dieną vakariniu jūros keliu į Molukų salas iš Sanlūkaros 
uosto Ispanijoje išplaukė penkios karavelės. 

Magelanas buvo tvirtai įsitikinęs, kad kelias į Pietų jūrą bus 
rastas toli pietuose, antarktinėje srityje, ir kad Molukų salos 
esančios ne per toliausiai nuo Pietų Amerikos. Jo nuomone, 
Azija buvo nusidriekusi į rytus kur kas toliau, negu iš tikrųjų, 
ir Molukų bei kitos Pietryčių Azijos archipelago salos buvo 
daug arčiau prie Pietų Amerikos. Šitaip manyti davė pagrindo 
ne vien to meto žemėlapiai, bet ir Fransiškaus Serano laiškai, 
kuriuose jis buvo dukart padidinęs nuotolį nuo Malakos ligi 
Molukų salų. 

1520 metų kovo mėnesį ekspedicija sustojo žiemoti prie Pie- 
tų Amerikos krantų — ties Patagonija. Čia kilo maištas, kurį 
Magelanui vargais negalais pavyko nuslopinti. Spalio pabaigo- 
je ekspedicijos laivai, buriuodami palei Ugnies Žemės krantus, 
surado ilgai ieškotąjį sąsiaurį, vėliau pavadintą Magelano var- 
du, ir išplaukė į Didžiąją Pietų jūrą. 

Su likusiais trimis laivais (vienas buvo žuvęs, kitas pabėgęs) 
Magelanas leidosi per neaprėpiamai plačius vandenis, kuriuos 
pavadino Ramiuoju vandenynu, nes visą kelionę jų -neužklupo 

Jokia audra. Tris mėnesius trukęs plaukimas buvo neapsakomai 
sunkus. Badas, troškulys bei ligos, o ypač skorbutas, iškankino 
keliautojus. Mirė devyniolika jūreivių. 

1521 metų kovo pradžioje Magelanas pasiekė Marianų, o ne- 
trukus ir Filipinų salas. Čia didysis keliautojas, beveik pabai- 
gęs kelionę aplink žemės rutulį, krito viename mūšyje su čia- 
buviais. 

Ekspedicija pasiekė Molukų salas, kur prisikrovė laivus bran- 
giųjų prieskonių. Po to ispanai pasuko į Borneo ir Timoro salą, 
kur vadai nusprendė, kad viena karavelė, vadovaujama Chuano 
Elkano, leisis į Ispaniją apsukui Airiką, o antroji liks saloje — 
ją reikėjo remontuoti. 

„Viktorija“, vienintelis iš penkių laivų, vadovaujamas Chua- 
no Elkano, iš tiesų laimingai pargrįžo gimtinėn 1522 metų 
rugsėjo 6 dieną, pirmą kartą pasaulio istorijoje apiplaukęs že- 
mės rutulį. Iš dviejų šimtų šešiasdešimt penkių ekspedicijos 
narių namus pasiekė tiktai aštuoniolika. 

Šis žygis, turėjęs tokią pat milžinišką reikšmę, kaip Kolumbo 
jūrų kelionės, praktiškai įrodė, kad Žemė yra apvali, ir visiškai 
sugriovė bažnyčios mokslą bei viduramžių pažiūras apie Že- 
mės sandarą, o taip pat surado milžinišką Ramųjį van- 
denyną, kuris buvo daug platesnis už Atlantą. Dabar tapo 
aišku, kad vandenynai ir jūros užima žemės rutulio paviršiaus 
didžiumą ir, susiliedami pietuose, sudaro vientisą Pasaulio 
okeaną. 

Perplaukdamas Ramųjį vandenyną, Fernanas Magelanas pa- 
baigė tą darbą, kurį buvo pradėjęs Kristupas Kolumbas, įveik- 
damas Atlantą, ir Vasko da Gama, atrasdamas jūros kelią į In- 
diją. Šie pasiekimai amžinai liks pirmieji didžiųjų geografinių 
atradimų tarpe. 

Grįžus ,„Viktorijai' — vieninteliam ekspedicijos laivui, tarp 
abiejų varžovių, Portugalijos ir Ispanijos, įsiliepsnojo ginčai, 
kam dabar iš tiesų priklauso Prieskonių salos — Molukų archi- 
pelagas. Portugalai jau rengėsi tenai statyti pirmąsias tvirtoves. 
Popiežius kadaise buvo nubrėžes demarkacijos liniją tiktai At- 
lanto vandenyne, dabar lygiai tokią pat ribą, skiriančią abiejų 
valstybių įtakos sferas, reikėjo nustatyti ir Ramiajame vande- 
nyne. Bet kaip tai padaryti? Geografinės ilgumos nustatymas tais 
laikais buvo dar ne visai aiškus, niekas nežinojo tikrojo nuo- 
tolio ligi Molukų salų, taip pat ir archipelago koordinačių. 

Pagal sutartį, kuri buvo sudaryta 1524 metų vasario 19 die- 
ną, kiekviena pusė nusiuntė į taip vadinamą Badahoro kong- 
Iesą po tris astronomus ir tris šturmanus. Tačiau jų žinios buvo 
per menkos išnarplioti tokį sunkų ir painų klausimą. Kongre- 
sas truko penkiasdešimt dienų, tačiau nedavė jokių rezultatų. 

Ispanai nusprendė nesiskaityti su portugalų monopolija ir 
1525 metais vakariniu jūros keliu nusiuntė į Molukų salas sep- 
tynis laivus, vadovaujamus kilmingo riterio vienuolio Loaisos. 
Ekspedicijos pagrindiniu vairininku buvo Chuanas Elkanas. Bet 
kelionė nesisekė — laivai beplaukdami patirdavo avarijas arba 
dezertyruodavo, ir tiktai vienintelis flagmaninis laivas perplau- 
kė Ramųjį vandenyną. Kelionės metu mirė ir pats Loaisa, ir 
Elkanas. Badas ir skorbutas išmarino apie trečdalį įgulos žmo- 
nių. Laivas pasiekė Filipinus, o iš ten netgi Molukų salas (Ti- 
dorą), bet grįžti namo nebepajėgė, buvo visai sukiužęs. 

1527 metais iš Meksikos vakarinės pakrantės uosto į Molukų 
salas tris laivus, vadovaujamus Alvaro Savedros, išsiuntė didy- 
sis konkistadoras, Meksikos nukariautojas ir vicekaralius Ernan- 
das Kortesas. Du laivai kelionėje žuvo, bet pats Savedra pasie- 
kė Filipinus bei Molukų salas. Tačiau kuo nors padėti ten 
pakliuvusiems Loaisos laivo žmonėms jie negalėjo. Savedrai 
pačiam niekaip nesisekė grįžti per Ramųjį vandenyną į Meksi- 
ką. Burlaivis nepajėgė grumtis su galingu šiaurės rytų pasatu. 
Dvejus metus išsikamavę kelionėje, ispanai vis tiek buvo pri- 
versti grįžti į Tidorą, tačiau jau be Savedros — jis mirė laive. 

Bet greit portugalai ispanus iš tenai išvarė, o vėliau ir su- 
ėmė. Jie buvo tapę pilnateisiais Molukų salų šeimininkais. Ispa- 
nijos karalius Karolis V 1529 metais pasirašė Saragosos sutartį, 
kurioje atsisakė nuo Prieskonių salų ir sutiko, kad demarkaci- 
jos linija tarp abiejų šalių kolonijų eitų per septyniolika laips- 
nių į rytus nuo Molukų salų. Turėdamas didelių piniginių sun- 
kumų, jis užstatė Portugalijai savo pretenzijas į Molukų salas 
už tris šimtus penkiasdešimt tūkstančių dukatų. Specialistai tu- 
rėjo toliau stengtis išspręsti opų klausimą: jeigu salos bus pa- 
skirtos Karoliui V, jam visų pirma reikės grąžinti gautuosius 
pinigus ir tiktai tada galės naudotis salomis; jeigu ginčas bus 
išspręstas Portugalijos naudai, tada Karolis V turės padengti 
užstatą per ketverius metus. Tokiu būdu ginčas buvo baigtas 
visiems laikams, nes Molukų salos bei visa prekyba su Rytų 

kraštais liko Portugalijos nuosavybe, kol XVII amžiuje Indo- 
neziją užgrobė Olandija. 

Tačiau ispanai, nepaisydami sutarties, ir toliau plaukiojo į Fi- 
lipinus, o Filipo II laikais okupavo šias salas, neginčytinai bu- 
vusias portugalų įtakos zonoje. 


TREČIĄ KARTĄ Į INDIJĄ 


Ištikimasis karaliaus tarnas iškuopia Augijo arklides. Su 
prašmatnia svita per vandenyną. Rūstus įsakymas. Nesėk- 
mės kelionėje. Netgi jūra dreba prieš portugalus! 


Tuo laixu, kai Magelanas buriavo į Molukų salas, Portugali- 
jos užjūrio kolonijose vyravo betvarkė, įstatymų laužymas bei 
kitokios šunybės. Galiausiai karalius donas Žuanas III 1524 me- 
tų pradžioje nusprendė atšaukti Indijos vicekaralių Duartį di 
Minezišą, o į jo vietą paskirti senąjį Vasko da Gamą, Vidigei- 
ros grafą, Rytų Indijos jūrų admirolą. Gal šis griežtas, ištikimas 
karaliaus tarnas įves kolonijose tvarką. Vasario 28 dieną Gama 
iškilmingai prisiekė valdovui ištikimybę, sakydamas, jog ne dėl 
savo gerovės, ne turtų trokšdamas jis apsiimąs valdyti Indi- 
ją — kiek galėdamas jis laikysiąsis karaliaus įsakymų ir būsiąs 
teisingas teisėjas; prisiekė, kad į tarnybą skirsiąs ne draugus 
ar gimines, o tiktai teisingus, stropius karaliaus tarnus, ir kad 
labiausiai už viską žiūrėsiąs karaliaus interesų bei gerovės. 

Vicekaralius gavo plačius įgaliojimus — jam buvo suteikta 
neribota teisė valdyti visus Žmones, gyvenančius rytuose nuo 
Gerosios Vilties rago. Visos blogybės Indijoje, pasak senojo 
admirolo, kylančios todėl, kad ten susibūrė netikę žmonės. Tai- 
gi naujajam vicekaraliui reikėjo už vandenyno iškuopti Augijo 
arklides. 

Tačiau Gama jau buvo kone šešiasdešimt ketverių metų, ir 
senąjį vyrą baidė trejus metus užtruksianti tarnyba bei nesvei- 
kas, sunkiai pakeliamas Indijos klimatas. Todėl galima suprasti 
jo rūpinimąsi vyriausiojo sūnaus ateitimi. Admirolas išmeldė 
iš karaliaus, kad Vasko da Gamos mirties atveju jo vyriausiasis 
sūnus tučtuojau paveldėsiąs Vidigeiros grafo titulą bei tėvo 
turtą. 

Nors apie Gamos asmeninį gyvenimą yra išlikę mažai duo- 
menų, tačiau žinoma, jog jis turėjo šešis sūnus. Du iš jų — 
donas Ištevenas ir donas Paulus — šį sykį leidosi kartu su tėvu 
į Indiją; vėliau ir kiti nukako į užjūrio kolonijas ir užėmė ten 
aukštus postus. 

Vasko da Gamai buvo patikėtas didelis laivynas — keturioli- 
ka laivų su trijų tūkstančių vyrų įgula, jų tarpe daug dvari- 
ninkų ir didžiūnų. 

Gamą lydėjo visas didelis, prašmatnus jo dvaras. Jo tarnai 
nešė sidabrinius skeptrus, o pažai ant kaklų turėjo aukso gran- 
dines. Visas pulkas puošniai apsitaisiusių tarnų tik ir laukė, 
kada ių valdovas mostelės ranka. Vicekaralius vežėsi su savim 
sidabrinius indus, puošnius Flandrijos apmušalus ir brokato stal- 
tieses. Indijoje vicekaralius prie savo stalo kviesdavęs visus 
aristokratus bei kitus Žžymesniuosius asmenis. Stalai lūžte lūž- 
davę nuo visokiausių gardumynų, ir Gama buvo tiesiog kara- 
liškai aptarnaujamas, o taip pat ir saugomas. Du šimtai asmens 
sargybinių, ginkluotų paauksintomis ietimis, buvo nuolat pasi- 
rengę jį ginti. Jam rodę tokią pat pagarbą, kaip karaliui, prieš 
jį priklaupdavę ir bučiuodavę ranką. 

Jis, pasak kronikininko Gašparo Korėjos (šis kronikininkas 
yra smulkiai aprašęs Vasko da Gamą darbe „Lendas da India“), 
buvęs išdidus vyras, žinojęs, kad paklusnumo pasiekti geriau- 
siai galima didele prabanga, — jis buvęs ūmaus būdo, drąsių min- 
čių, todėl jį dievinę ir gerbę. 

Vasko da Gama gabenęs su savimi daug pabūklų bei kitokių 
ginklų, taip pat ir puošnių šarvų. Jis labai gerai žinojęs, kokių 
painiavų kyla tada, jei laive esti moterų. Jūreiviai dažnai dėl 
jų susibardavę ir net susipešdavę. Norėdamas išvengti šitokios 
biogybės, Vasko da Gama, dar prieš išvykdamas iš Lisabonos, 
išleido griežtą potvarkį, kuris buvo prikaltas prie kiekvieno 
laivo stiebo,— bet kokią moterį, kelionėje aptiktą laive, jis 
liepsiąs viešai išplakti, nesvarbu, ar ji ištekėjusi, ar ne, o jo- 
sios vyrą, surakintą grandinėmis, nusiųsiąs atgal į Portugaliją. 
Kapitonas, kuris, atradęs savo laive moterį, apie tai nepraneš, 
neteks savo dalies iš karo grobio, o gal netgi savo posto. O mo- 
teris po bausmės įvykdymo jis Indijoje išmainysiąs į nelaisvėn 
patekusius portugalus. 

Vėlesni įvykiai parodė, kad vicekaraliaus įsakymo, nors jis 
ir grasino bausme, nebuvo laikomasi. 


1524 metų balandžio 9 dieną laivynas paliko Lisaboną, be 
didesnių nutikimų perkirto Atlanto vandenyną ir apiplaukė 
Gerosios Vilties iškyšulį. Portugalų locmanai dabar patys gerai 
žinojo kelią į tuos kraštus, kur pučia musonai, jiems neberei- 
kėjo klaustis maurų. Afrikos rytinė pakrantė buvo nusėta por- 
tugalų fortais, valdytojai visur buvo paklusnūs. 

Laivynas užsuko į Mozambiką sutaisyti vieną kitą audros 
apdraskytą laivą ir pasipildyti maisto. Čia paaiškėjo, kad vis 
dėlto trys moterys, nepaisydamos griežtojo įsakymo, įsmuko 
į laivus ir, slapstydamosi nuo įgulos narių, plaukė drauge. 
Vicekaralius kone pasiuto iš piktumo ir liepė visas tris atvesti 
ir uždaryti flagmano triume. 

Iš Mozambiko laivynas buriavo į Malindį, tačiau nepalankus 
vėjas neleido sunkiems laivams prisiartinti prie kranto. Vice- 
karalius nusiuntė pas Malindžio šeichą — seną portugalų bei 
Gamos bičiulį — vieną karavelę, vadovaujamą Gašparo Gonenso 
is Maljorkos. Jis gabeno visokiausių dovanų ir Gamos laišką, 
kuriame vicekaralius siūlė šeichui bičiulystę ir atsiprašinėjo, 
kad niekaip negalįs pats jo aplankyti — jam patikėtas didelis 
laivynas, o laiko esą visai mažai. 

Prie Afrikos krantų Vasko da Gamos laivus ištiko nelaimė — 
per didelę audrą trys jų nuskendo su visais žmonėmis. Karave- 
leje, kuriai vadovavo jau minėtasis Gašparas Gonensas iš Mal- 
jorkos, jau seniai buvo prasidėjęs nesutarimas tarp įgulos ir 
kapitono. Jūreiviai, nutaikę patogią akimirką, kai kitų eskad- 
ros laivų arti nebuvo, sukilo ir nužudė nekenčiamą vadą. Po 
to jie slankiojo palei Afirkos pakrantę, puldinėjo maurų laivus, 
plėšikavo ir žudė. Kitais metais piratus sučiupo portugalų lai- 
vynas ir nugabeno į Indiją, kur jie baigė savo amželį kartuvė- 
se. Tačiau kitas kronikininkas mini, kad maištininkų buvę pa- 
sigailėta — juk jie darę šventą darbą, kariaudami su musul- 
monais. 

Kituose Gamos laivuose daug žmonių apsirgo skorbutu ir 
numirė, taip ir nepriplaukę Indijos. Rugsėjo 8 dieną laivynas 
pasiekė tuos kraštus, kur pučia musonai, Dabulo srityje, ne- 
toli Goa. 

„Jie dar nebuvo išvydę žemės,— rašo kronikininkas Korė- 
ja, — kai jūra sukunkuliavo. Laivą kažkas smarkiai supurtė, ir 
visi pamanė, kad jis staiga užšoko ant seklumos. Jūreiviai 
nuleido bures ir, garsiai klykdami, rėkdami ir šaudydami iš pa- 

trankų, nuleido į vandenį valtis. Kai portugalai apduję įmetė 
lotą, jis nepasiekė dugno. Jie meldė dievo malonės, nes laivą 
taip stipriai mėtė, kad vyrai nebegalėjo išsilaikyti ant kojų, 
o dėžės čiuožė iš vieno laivo krašto į kitą. Laivas imdavo dre- 
bėti staigiai, aprimdavo ir vėl drebėdavo, maždaug kol sukalbė- 
davai „Tėve mūsų“. Visa tai truko kokią valandą. Tuo metu 
jūra smarkiai kunkuliavo, o vandens kalnai garmėjo vienas 
prieš kitą. Vicekaraliaus svitoje buvo vienas mokytas vyras, 
nusimanantis apie mediciną ir astronomiją, jis paaiškino vice- 
karaliui, jog čionai vykstąs žemės drebėjimas. Istorikas Barušas 
rašo, kad Vasko da Gama be baimės išėjęs į denį ir garsiai 
sušukęs keliautojams: „Džiaukitės, bičiuliai, ir linksminkitės! 
Pati jūra dreba prieš mus!“ Poetas Kamoinšas „Luziadose“ šį 
įvykį yra apdainavęs tokiais žodžiais: jūra ėmusi banguoti, nors 
buvęs ramus metas, tačiau narsieji jūrininkai sutramdę laukinę 
stichiją. 

Auštant rytui portugalai išvydo žemę. Genami gaivaus jūros 
brizo, laivai buriavo į Čaulą (į šiaurę nuo Dabulo) ir rugsėjo 
15 dieną nuleido inkarus. 


RŪSTI VICEKARALIAUS RANKA 


Kiekvienas nusikaltėlis turi stoti prieš teismą. Goa ko- 
mendanto nubaudimas. Priemonė ligoniams išgydyti. „Šios 
moterys bus nuplaktos botagais!“ Galas valstybės iždo 
apvaginėjimui, išlaidystėms ir prabangai. Vicekaralius Ko- 
čine 


Čaulos tvirtovės komendantas ir kiti kolonijos valdžios nariai 
atvyko į flagmaninį laivą ir iškilmingai pasveikino naująjį por- 
tugalų Indijos vicekaralių. Šis, pasak kronikininko, savo ruožtu 
labai pagarbiai ir prabangiai priėmęs svečius, liepęs įteikti jiems 
brangių dovanų ir pavaišinti, nes buvęs labai kilniaširdis ir dos- 
nus. Čia reikėtų paminėti, kad Gama buvo apsukrus diploma- 
tas. Jis gebėdavo iškilmingomis ceremonijomis ir dosnumu jti- 
kinti pavaldinius, kad Indijon atplaukęs turtingas vicekaralius, 
valdovo numylėtinis, turintis nepaprastas teises. 


299 


Jau iš pirmųjų Vasko da Gamos įsakymų buvo galima spėti, 
kad jo ranka kieta ir griežtai baus visus, kas tik nusikals. 

Savo postus netrukus prarado Čaulos tvirtovės komendantas 
ir kiti pareigūnai, kurie tik buvo apskųsti padarę nusikaltimus. 
Vasko da Gama nėmaž nelaukė pasirodant Duarčio di Minezišo, 
atšauktojo vicekaraliaus. Šis tuo metu buvo Ormuze ir ten varė 
pelningą prekybą. Jo laukė rūsti bausmė. Vasko da Gama iš- 
leido griežtą įsakymą — tegu nė vienas Indijoje daugiau ne- 
bandąs klausyti dono Minezišo komandos, nedrįstąs leisti jam 
iškelti kojos į krantą ar aprūpinti jį maistu daugiau nei ke- 
turioms dienoms. Minezišas privaląs kuo greičiau susirasti Vas- 
ko da Gamą, atvykti pas jį ir atsiskaityti už savo darbus. 

Po to vicekaralius rugsėjo 24 dieną atvyko į Goa, portugalų 
Indijos sostinę. Ten jis buvo sutiktas tikrai karališkai — su iš- 
kilmingomis kalbomis — ir prašmatnios porcesijos nulydėtas po 
puošniu baldakimu į bažnyčią. Po pamaldų jis su svita aplankė 
siškaus Pireiros. Tvirtovėje Gama, pasak kronikininko, kreipęsis 
į komendantą tokiais žodžiais: „Senjore Fransiškau Pireira, aš 
norėčiau, kad visi jūsų darbai būtų tokie tvarkingi, kaip šie 
mūrai.“ Jis jau buvo gavęs daugybę skundų dėl Pireiros, be 
to, iš visų pusių dar tebeplūdo žmonės, skųsdami pastarąjį dėl 
visokiausių piktadarysčių. 

Pireira buvęs toks gudrus, negailestingas ir nedoras, kad mies- 
to grietinėlė jau seniai galvojusi sukilti ir nuversti komendantą 
nuo posto. Pirmiausia jie parašę skundą, kurį norėję įteikti 
vicekaraliui Minezišui, ir po juo pasirašę aštuoniolika turtin- 
giausių ir kilmingiausių žmonių; jie nurodę netgi visų Žalada- 
rysčių liudininkus. Šis raštas buvęs įteiktas Goa vyskupui. Ta- 
čiau dabar vienas kitas ėmęs būgštauti, kad tik jų slaptasis su- 
manymas neiškiltų aikštėn,— tada teksią galvas paguldyti. Prie 
biblijos, kurią vyskupas laikęs rankose, visi prisiekė tylėti ir 
nužudyti kiekvieną išdaviką, jei tas atskleisiąs jų paslaptį. 

Vos tik spėjus jiems iš vyskupo namų išeiti, atsiradęs Juda, 
kuris kaip mat viską susakęs Pireirai. Šis įmetęs sąmokslinin- 
kus į tamsų kalėjimą, susigrobęs jų nuosavybę, aprašęs jų man- 
tą ir liepęs apiplėšti jų namus. 

Vicekaralius įsakė surašyti šitą ir kitus skundus, pradėjo juos 
nagrinėti ir paskyrė Pireirai rūsčią bausmę — atleido jį iš tvir- 
tovės komendanto pareigų ir liepė atlyginti visus žmonėms 

padarytus nuostolius. Pireira ir gynėsi, ir teisinosi, įr priešgy- 
niavo bei skundėsi vicekaraliui, kad yra apiplėšiamas, kad iš 
jo reikalaujama daugiau, negu esąs skolingas, ir apskritai el- 
giamasi su juo labai neteisingai. Į tai Vasko da Gama, siuto 
pagautas, atrėžęs, kad tegu šis nė nekalbąs apie tiesą ir tej- 
singumą, nes pats jų nėmaž nepaisęs ir negerbęs. 

Taip vicekaralius elgęsis su visais nedorais žmonėmis — at- 
leidinėjęs juos iš pareigų ir metęs į kalėjimą, žiauriomis prie- 
monėmis baudęs už kyšių ėmimą ir, kaip pasakoja kroniki- 
ninkas, pats atsisakinėjęs netgi visai paprastų dovanų, nieko 
neimdavęs nei iš krikščionių, nei iš maurų. 

Netrukus Gama nugirdo, kad Goa ligoninė esanti sausakim- 
ša, — tiek daug tenai gulį ligonių, taip pat ir visokiausių simu- 
liantų. Tada jis įsakė ligoninės gydytojui nebepriiminėti nė 
vieno ligonio, jei šis neturi auglio ar žaizdų. Vasko da Gama 
tikrai žinąs priemonę, kuri visus paliegėlius tuoj išgydysianti. 
Vicekaralius įsakė paskelbti, kad Čauloje esąs sučiuptas tur- 
tingas Mekos laivas ir dabar visiems bus išmokama atitinkama 
laimikio dalis. Tenai susidarysią gal šimtas tūkstančių serafinų 
auksu ir du šimtai tūkstančių serafinų prekėmis bei vergais, ir 
visa tai bus parduota ir išdalinta pagal specialius sąrašus. 

Visi būriais dūmę ten, kur vyko laimikio dalybos, taipogi ir 
ligoniai išdulkėję iš ligoninės. Vicekaralius įsakė daugiau jų 
nebepriimti, nes įsitikino, kad ten per pažintį buvo laikomi ir 
mitinami netgi visai sveiki žmonės. 

Be to, jis užgynė priimti į ligoninę sužeistuosius dvikovose, 
nes šios paprastai vykstančios dėl moterų. Kaip liudija istorikas 
Kaštanjeda, daug iš ligoninės pragintų ligonių mirę badu, kiti 
išėję elgetauti. 

Jūreiviams vicekaralius uždraudė išlipti kremtan. Jie turėjo 
gyventi laįvuose ir ten gauti išlaikymą. Gama, stengdamasis 
įvesti griežtą tvarką, visus kolonistus surašė į specialius sąra- 
šus, kad galėtų sutikrinti, kas pasiliko laivuose, o kas gyvena 
krante. Nepakliuvusiems į sąrašus, nebebus mokamas atlygi- 
nimas. 

Po to vicekaralius paliepė nubausti moteris, kurias Mozam- 
bike buvo aptikęs laivuose ir liepęs uždaryti. Šaukliai bėgo 
Goa gatvėmis, skelbdami: „Karaliaus, mūsų viešpaties teisybės 
vardu! Šios moterys bus plakamos vytiniais, nes jos nesilaikė 

karaliaus įsakymo ir, nepaisydamos draudimo, keliavo į In- 
diją!“ 

Didikai ir dvasiškiai mėgino išmelsti pasigailėjimą šioms mo- 
terims, geraširdžiai žmonės netgi siūlė už jas piniginę išpirką, 
bet vicekaralius buvo nepermaldaujamas. Kai kitą dieną mo- 
teris vedė į bausmės vietą, pranciškonų vienuoliai nuėjo pas 
jį su iškeltu kryžiumi dar sykį paprašyti nelaimingosioms ma- 
lonės. Vasko da Gama, išgirdęs apie tai, liepė pasakyti, kad 
jie kuo greičiausiai neštų kryžių atgal į altorių, tiktai tada 
Jis jų išklausysiąs. Vienuoliai taip ir padarė, bet tada viceka- 
ralius jiems pareiškė: jie su kryžium atėję į jo namus lyg kokie 
suokalbininkai, matyt, tyčia norėdami žmonėms parodyti, koks 
jis negailestingas ir kietaširdis. Tegul jie daugiau niekad ne- 
išdrįstą taip pasielgti. Ir vicekaralius prisiekė nieku gyvu ne- 
nustosiąs tarnauti teisingumui. Jis bausiąs be pasigailėjimo vi- 
sus piktadarius. Tegul tai įsikalą galvon tie, kurie ketiną iš- 
krėsti kokią šunybę. Iš nusikaltėlių jis atimsiąs visą turtą ir 
atiduosiąs tiems, kurie atskleis nusikaltimą, o kaltuosius liepsiąs 
žudyti be jokio pasigailėjimo. Už seniau padarytus nusižengi- 
mus jis gal ir nebaustų, bet niekada nedovanos, jei tai pasitai- 
kys ateityje. Ir toliau nesą ko laukti malonės, bet tiktai tei- 
singumo. 

Ir vicekaralius įsakė nuplakti šias moteris botagais, kad įbau- 
gintų kitus. Jis pabrėžė: šiame pasaulyje jis norįs valdyti tei- 
singai, kad viešpats dievas aname pasaulyje atsižvelgtų į jo 
nuopelnus ir būtų jam mielaširdingas. Viešpats atlyginsiąs jam 
už nuopelnus, todėl jis kovosiąs prieš blogį kuo griežčiausiai ir 
kuo teisingiausiai. Tegu blogis, kylantis iš bedievių Žmonių, 
nedrįstąs tarpti. 

Goa gyventojai buvo sukrėsti tokio žiauraus elgesio su mo- 
terimis ir laikė vicekaralių kietaširdžiu žmogumi. Bet, kaip ra- 
šo kronikininkas, matydami, koks jis griežtas ir kokia nepa- 
lenkiama jo valia, visi pabūgę ir pritilę. Bet kokia blogybė 
buvo raunama lauk, o didikai ėmę taisytis. Ligi šiolei jie buvo 
gyvenę palaidai ir jų sąžinę slėgė ne viena žaladarybė. 

Vicekaralius labai rūpinosi valdytojo pajamomis. Jis mėgda- 
vo sakyti, kad dažniausiai žmonės į Indiją atvykstą visai nu- 
skurdę, o čia susikrauną turtus. Jis stengiąsis pasiekti, kad tur- 
tingas taptų valdytoju. Prieš paskirdamas į kokį nors postą, 
vicekaralius reikalaudavo kiekvieną smulkiai papasakoti apie 

savo ankstesnę veiklą ir kruopščiai patikrindavo kiekvieno su- 
manumą ir žinias, sakydamas, kad pareigos ir tarnyba — gar- 
bės reikalas, o ne vieta, kur galima pralobti. 

Vicekaralius paskelbė amnestiją visiems, kurie maištavo ar- 
ba pabėgo, norėdami išsisukti nuo piktadarysčių, padarytų čia, 
portugalų Indijoje, dar piieš jam atvykstant. Jeigu per tris 
mėnesius šie nusikaltėliai stosią tarnauti dievui ir karaliui, jie 
galį tikėtis atleidimo. 

Jis isakė rūsčiai bausti valstybės iždo vagis ir eikvotojus ir 
buvo visai sunarplioti. Valdininkai vogė ir didino savo tur- 
tus, o jūrininkai bei kareiviai kiaurus mėnesius negaudavo 
algos. 

Taupumas ir paprastumas tapo dorybe. Pagal griežtą įsaky- 
mą, jūreiviai tiktai šeštadieniais ir sekmadieniais, eidami į baž- 
nyčią, turėjo teisę apsivilkti paltus. Jeigu jie vilkėsią paltus ki- 
tomis dienomis, policininkai turį teisę jėga juos atimti, o kalti- 
ninką visą dieną pririšti prie gėdos stulpo. Tarnautojai ir pažai 
nebedrįsdavo rodytis karaliaus laivuose puošniai apsitaisę. 

Vicekaralius išsiaiškino, kad viršininkai ir valdininkai par- 
davinėdavę laivų bei tvirtovių patrankas, paraką ir sviedinius, 
taip pat ir kitokius ginklus, ne vien portugalų pirkliams, o net 
ir musulmonams. Pirkliai valdovo ginklais apginklavę savo lai- 
vus. Jis išleido įsakymą — nusikaltusieji per mėnesį turi grą- 
žinti viską, kas buvo pavogta ir parduota, — tiktai tada jie galį 
tikėtis lengvesnės bausmės ar atleidimo. 

Pagyvenęs kiek laiko Goa, kur stengėsi atstatyti įstatymus 
ir tvarką, senasis Gama išplaukė į Kočiną. Šešios galeros — 
fustos lydėjo vicekaraliaus laivą. Jis liepė užsukti į visų upių 
žiotis ir pamatė, kad maurai ir toliau tebeplaukia į Malabarą 
prekiauti, piratauja ir šiaip yra gana įžūlūs. 

Kananūros valdytojas sutiko vicekaralių labai iškilmingai ir 
padovanojo jam brangakmeniais papuoštą auksinę grandinę, 
o Gama savo ruožtu apdovanojo radžą portugališku šilku. Abu- 
du pasižadėjo viens su kitu širdingai bičiuliautis. 

Vos tiktai žinia apie vicekaraliaus atvykimą pasiekė Kočiną, 
vimpelais išpuošta valtimi pasitikti laivo išplaukė karaliaus 
turtų prievaizdas Perus Nunišas, norėdamas atvesti vicekaralių 
krantan. Gama labai pagarbiai priėmęs Nunišą. Pastarasis še- 

šetą metų išbuvo šiame poste ir pareigas ėjo gerai. Kaip rašo 
Gašparas Korėja, Nunišas siuntęs į Portugaliją labai gerus 
pipirus, kurie kelyje prarasdavę tik septynis ar aštuonis pro- 
centus savo svorio. Tuo tarpu iš kitų faktorijų siunčiami pi- 
pirai duodavę trisdešimt—keturiasdešimt procentų nuostolio, ka- 
dangi jie būdavę nuraškyli nepribrendę; be to, dar sumišę su 
smėliu ir akmenimis, taigi kelyje sudusdavę ir pelydavę. Fak- 
toriai tyčiom primaišydavę į pipirus šiukšlių, — tokiu būdu dar 
šiek tiek pasipelnydavę. Ištikimasis karaliaus tarnas Nunišas 
labai patiko Gamai, ir šis mielai klausėsi jo kalbos bei pata- 
rimų. 

Kitą dieną iš Kočino į laivą atvyko Luišas di Minezišas, at- 
sauktojo vicekaraliaus brolis, Kočino gubernatorius. Po iškil- 
mingos ceremonijos abu susitiko ir širdingai apsikabino. Donas 
Luišas garsėjo kaip pavyzdingas karaliaus tarnas; jis ne visai 
sutardavęs su broliu dėl Portugalų Indijos valdymo. 

Pučiant lengvam jūros brizui, laivai artinosi prie Kočino. 
Vicekaraliaus laivas saliutavo keliomis patrankų salvėmis, ir 
jam atsakė visas laivynas, stovėjęs uoste. „Tai buvo įstabus 
reginys, nes jau buvo sutemę ir patrankų plyksniai nutvieks- 
davo laivyną. Vienos karavelės bombardos šūvis — matyt, per 
neapsižiūrėjimą — pataikė į kitą laivą ir užmušė du vyrus“, — 
rašė kronikininkas. 

Tada donas Luišas liepė šimtą sykių iššauti iš sunkiųjų pa- 
būklų, ir tokiu būdu visus pralenkė. Vicekaralius negalėjo 
atsidžiaugti, matydamas taip gerai apginkluotą laivyną. 

Kitą dieną Gama išlipo į krantą ir dalyvavo miesto valdžios 
priėmime. Po pamaldų jis susitiko su Kočino radža, kuris at- 
jojo raitas ant dramblio. 


Kočine Vasko da Gama veikė išsijuosęs, jis nenustygo nė 
sekundės, netgi, kaip paprastai, nesiilsėdavo po pietų. Kas tik 
nori, galėjo bet kuriuo metu su juo susitikti. Rytais ir vaka- 
rais jis mėgdavo apvaikščioti pakrantę ir prekių sandėlius, ra- 
gindamas vyrus, iškraunančius laivus. 

Vasko da Gama stengėsi įsiviešpatauti visoje pakrantėje ir 
išnaikinti čia susispietusius piratus, vos tik bus išsiųsti į Portu- 
galiją laivai su prekėmis. Jis liepė atsiųsti į Kočiną keturias 
naujas katuras — mažus indų karinius laivus. Jie buvo labai 
vertinami kaip greiti ir lengvai valdomi, tačiau vicekaralius 

įsakė katuras sudeginti. Temato maurai — jo Žmonės Pastatysią 
dar geresnius. Gama paklausęs savo laivų statybos meistro, ar 
šis galėtų pastatyti burlaivį, dar greitesnį už Malabaros karinius 
laivus. Meistras atsakęs: „Senjore, aš jums pastatysiu tokią brį. 
gantiną, kuri galės net musę pagauti!“ Ir iš tikrųjų — per dvi- 
dešimt dienų jis pastatęs dvi labai greitas brigantinas. 

Gama apginklavęs šiuos laivus, ir joks priešas nebegalėjęs 
išsisukti nuo jų — kad ir kaip yręsis, kėlęs bures, ar gynęsis. 
Jis nusiuntęs į Ceiloną du gerai ginkluotus laivus parvežti ci- 
namono, taip pat ir naują valdytoją taktorijai, nes apie senąjį 
jį buvo pasiekę blogų žinių. Pastarasis turėjo nedelsiant grįžti 
į Kočiną ir stoti prieš teismą. 

Su gerais kariais, kaip liudija kronikininkas, vicekaralius el- 
gęsis kuo padoriausiai ir nuolat pabrėždavęs, kad viršininkais 
skirsiąs tiktai tuos, kurie mūšyje pasirodysią esą narsūs, bebai- 
miai kareiviai. Kam tokia tvarka nepatinkanti, tiems jis leisiąs 
plaukti atgal į Portugaliją. Tegu jie tenai švaistą tėvų sukrau- 
tus turtus. 

Visiems jis įkvėpdavo didelę pagarbą, o ypač tvirtovės pa- 
reigūnams. Pričiupęs kurį nusižengus, gerai jį pamokydavo ar- 
ba netgi nuteisdavo mirti. Rūsčiai baudė ir nusikaltėlių slėpė- 
jus. Jeigu nusikaltusiajam ir dovanodavo gyvybę, vis tiek nu- 
siųsdavo jį į Portugaliją pas karalių su visu nusižengimų sąra- 
šu. Aukštesnieji viršininkai ir valdininkai, pasak jo, buvo nie- 
kam tikę, taipogi ir teisėjai bei miestų valdytojai. 

Taigi visose srityse jis pasirodė esąs griežtas karaliaus tar- 
nas, tik gera daręs tautai, dievui ir visai Indijai. 

Donas Luišas Minezišas žinojo, kad vicekaralius yra gavęs 
daug skundų dėl jo brolio Duarčio ir rengiasi šį griežtai, be 
jokios pagailos ir tučtuojau nubausti. Jis bandė sušvelninti Ga- 
mos pyktį, bandydamas nušviesti brolio darbus kaip visai ne- 
reikšmingus. Tačiau vicekaralius gerai permanė dono Luišo lū- 
kesčius ir pareiškė, kad griežtas teismas turėsiąs itin didelę 
reikšmę. Kad nereikėtų piktadarių siuntinėti Portugalijon, jis 
turįs įgaliojimus bausti už visus nusikaltimus, padarytus žemė- 
se, esančiose į rytus nuo Gerosios Vilties rago. Iš jo žodžių 
buvo numanu, kad Vasko da Gama visus reikalus tvarko ka- 
raliaus vardu ir su jo pritarimu, o jo įgaliojimai tikrai yra 
beribiai. 

VASKO DA GAMOS MIRTIS 


Duartis de Minezišas nenori pyktis. Vicekaraliaus belais- 
vis. Nesėkmės, slepiant turtą. Gamos liga ir mirtis. Kru- 
vinos piktadarystės meta šešėlį didžiųjų atradimų šlovei 


Tuo metu Duartis di Minezišas, nusivežęs į Ormuzą gerų pre- 
kių, pelningai jas pardavė ir tuoj pat gavo pinigus. Be to, jis 
susilaukė brangių dovanų iš vietinių valdytojų, taigi jo turtai 
gausėjo. 

Iš Ormuzo donas Duartis patraukė į Maskatą ir Diu. Ten jo 
laivai plaukiojo keletą dienų: tykojo laivų iš Meksikos, norė- 
dami juos apiplėšti, tačiau arabai nesirodė. Tada donas Duartis 
nuvyko į Čaulą. Tvirtovės komendantas nusiuntė į laivą užkan- 
dos bei pasiuntinį su žinia, kad mielai pasitarnausiąs jam kaip 
galėdamas, tik tegul šis neplaukiąs į krantą ir neduodąs jokių 
įsakymų — Vasko da Gama užgynęs taip daryti. 

Tada donas Duartis pasuko į Goa, tačiau ir tenai prie laivo 
atsiyrė pasiuntinys su draudimu įgulai išlipti į krantą. Duartis 
Minezišas užtruko Goa šešias dienas, apsirūpino maistu, paskui 
nuplaukė į Batikalą, esančią į pietus nuo Goa, ir prisipirko pre- 
kių, kurias ketino gabenti su savimi į Portugaliją; jis visaip 
stengėsi užvilkinti kelionę į Kočiną pas Gamą. Jis nenorįs ki- 
virčytis su vicekaraliumi, nors tas, pasak jo, ir labai blogai 
elgiasi, — perėmė Indijoje valdžią, nors jis ir neperdavė jos. 

Donas Duartis Minezišas atplaukė prie Kočino tiktai lapkri- 
čio mėnesį ir pakrantėje nuleido savo galeonos ir kitų trijų 
laivų inkarus. Vicekaralius nusiuntė į jo laivą Kočino komen- 
dantą su įsakymu: tegu donas Duartis nebandąs išlipti krantan, 
jis turįs tučtuojau prisistatyti į laivą „Kasteljų“. Ten jis pri- 
valėsiąs elgtis kaip belaisvis ir plaukti į Portugaliją, be to, 
turėsiąs duoti garbės žodį, kad iš laivo išlips tiktai Lisabonoje, 
kai karalius jį pakvies pas save. Vasko da Gama norėjo, kad 
Minezišą už nusižengimus teistų karalius. 

Doną Duartį toks įsakymas labai įžeidė. Komendantui nede- 
rėjo imtis šios misijos ir atvežti tokį įžeidžiantį potvarkį. Į tai 
komendantas atšovęs: vicekaraliui paliepus, jis kiltų netgi prieš 
savo tėvą ir jį nužudytų. 

Tada nušalintasis donas Duartis Minezišas susitaikė su savo 
likimu ir atsakė, jog sutinkąs paklusti. Tačiau jis nuvyko ne 

į „Kasteljų“, bet į kitą, patogesnį laivą, pergabeno ten savo 
mantą ir įsitaisė jame labai jaukiai. 

Vicekaralius, apie tai sužinojęs, įsiuto ir nusiuntė įsakymą — 
tegul donas Duartis nedelsdamas vykstąs kaipo belaisvis į ,,„Kas- 
teljų“ ir tegul nesitikįs gauti kito laivo. Jeigu jis nenulenksiąs 
savo išdidaus sprando, tai dar pamatysiąs. 

Kitą rytą Gama įsakė dviem ginkluotoms galeonoms pri- 
plaukti prie laivo, kuriame buvo įsitaisęs di Minezišas. Kara- 
liaus iždininkui ir dviem notarams teko tris kartus šaukti Duartį 
išeiti ir persikelti į „„Kasteljų“. Jeigu Duartis nepaklausytų, ta- 
da notarams teksią pasiūlyti jūreiviams palikti laivą — jis bū- 
siąs apšaudytas iš patrankų ir nugramzdintas. 

Kai donas Luišas, Duarčio brolis, išgirdo apie tokį ketinimą, 
jis puolė pas vicekaralių ir meldė šį nesielgti taip žiauriai su 
broliu. Juk tai esąs tikras kerštas. Persimetę aštriais žodžiais, 
juodu išsiskyrė. Donas Luišas, pagautas pykčio, dar šūktelėjo, 
jog eisiąs pas brolį ir drauge su juo dalinsiąsis visomis nelai- 
mėmis. 

Galutinai įtūžęs, vicekaralius įsakė tvirtovės komendantui tuč- 
tuojau nuvesti doną Luišą į laivą, — jis pro langą pasižiūrėsiąs, 
kaip šis vyras greitai palieka Indiją. 

Su ašaromis akyse donas Luišas turėjo skirtis su draugais, 
kurie tuo tarpu buvo susibūrę prie gausaus vaišių stalo. Jis 
prišnekinęs ir brolį nesipriešinti vicekaraliaus įsakymui, ir ta- 
da abudu nuvykę į „Kasteljų“. 

Kitą dieną vicekaralius nusiuntė pas Duartį di Minezišą ūk- 
vedį, reikalaudamas sumokėti didžiulę sumą, kurią jis pasi- 
glemžęs per savo valdymo laiką ir kurią dabar privaląs grą- 
žinti karaliui. 

Tačiau Duartis jau buvo spėjęs saugiai paslėpti dalį savo tur- 
to: jis sukrovė brangakmenius, auksą, perlus ir puošmenas dė- 
žėn ir patikėjo saugoti brangenybes savo geram bičiuliui dva- 
sininkui bei senam mokytojui. Šiedu naktį valtele nusiyrė už 
miesto ir užkasė dėžę netoli švento Antano vienuolyno. 
Kad vėliau galėtų rasti paslėptąjį lobį, jie padėjo ant smėlio 
jaučio kaukolę, tokiu būdu stengdamiesi paženklinti vietą, kur 
užkasė skrynią. Tačiau naktis buvo tamsi, ir abu kasėjai nieko 
doro negalėjo įžiūrėti. Po poros dienų abu vyrai sugrįžo išsi- 
kasti brangenybių. Bet, matyt, kažkas parideno kaukolę kiton 
vieton, nes vyrai veltui raknojo smėlį. Dabar varguoliams teko 

kasnakt eiti į pakrantę ir ieškoti paslėptųjų lobių. Galiausiai po 
daugelio dienų, kai jie jau visai puolė į neviltį, skrynia atsi- 
rado, nes, kaip teigia Gašparas Korėja, dievas neleidęs pražūti 
šitokiems lobiams. 

Jau vien iš šito Korėjos pasakojimo galima spręsti, kad Ga- 
ma su Duarčiu di Minezišu elgęsis teisingai, — šis iš tiesų buvo 
prisivogęs daugybę turto ir bandė jį išgabenti. 

Vasko da Gama vis dar tebegujo teisėtvarkos negeroves, 
tačiau jo energingai veiklai atėjo galas. Gama jau kuris lai- 
"kas nekaip jautėsi. Jam labai skaudėdavo sprandą. Kaklas bu- 
vo visai pritrauktas, o pakaušyje pritvinko kelios kietos votys, 
kurios nė nemanė pratrūkti. Nuo auglių ligonis baisiai ken- 
tėjo ir nebegalėjo nė galvos pasukioti. Ligą dar labiau sunkino 
visokiausi rūpesčiai. Galiausiai vicekaralius visai atgulė, bet ir 
toliau tebetvarkė visus reikalus ir davinėjo įsakymus. Tačiau 
biauri liga įveikė nusilpusį ligonį, iš skausmo šis net kalbėti 
nebegalėjo. Tada Vasko da Gama nusprendė perduoti vicekara- 
liaus pareigų vykdymą kokiam nors patikimam dvariškiui. Ta- 
čiau su tuo nesutiko Gamos priešininkai. Miestas suskilo į dvi 
priešiškas stovyklas, kurios buvo pasirengusios išspręsti ginčą 
jėga, su ginklu rankose. Donas Duartis di Minezišas taipogi 
dar nebuvo oficialiai atsisakęs posto ir galėjo pareikšti savo 
pretenzijas. Tada paliegęs vicekaralius nusiuntė savo tarnauto- 
jus pas doną Duartį, kad šis raštiškai atsisakytų pareigų ir ofi- 
cialiai perduotų valdžią Indijos vicekaraliui. 

Duartis di Minezišas, žinodamas, kaip sunkiai serga viceka- 
ralius, visaip atsikalbinėjo ir delsė, tikėdamasis po Vasko da 
Gamos mirties dar išlikti savo poste. Tačiau niekas negelbė- 
jo — geležinė Gamos valia palaužė Minezišo užsispyrimą, ir 
gruodžio 4 dieną jis buvo priverstas atsisakyti iš pareigų. 

Tuo laiku iš Ceilono atplaukė laivai su cinamonu, kurį rei- 
kėjo perkrauti į laivus, besitaisančius plaukti Portugalijon. Vi- 
cekaralius kaip įmanydamas skubino šiuos darbus. Beje, jis ne- 
pamiršo, kad iš Ceilono sugrįžo ir faktorijos vedėjas, kuris 
tenai buvo prikrėtęs visokiausių šunybių ir nusižengimų; taigi 
liepė jį suimti ir nusiųsti į Portugaliją teisti. 

Kai vicekaralius pajuto, kad jam artėja mirties valanda, jis 
susikvietė artimesnius tarnautojus ir liepė jiems prisiekti, kad 
ir ateityje jie tol vykdysią visus jo įsakymus, kol valdžią per- 
ims naujas vicekaralius. 

Po to mirštantysis, kaip rašo Gašparas Korėja, daugiau ne- 
besirūpinęs Indijos valdymu, tik atlikęs išpažintį ir labai dievo- 
baimingai priėmęs šventąją komuniją. Tada jis įsakęs užrašyti 
paskutinę jo valią, liepęs sūnums grįžti namo su visa manta 
ir tarnautojais, taipogi nepamiršęs ir bažnyčios bei ligoninės. 

Moterims, kurias vicekaralius buvo liepęs Goa nuplakti bota- 
gais, jis paskyrė po šimtą tūkstančių reisų, ir jie buvę slaptai 
išmokėti. Šitų pinigų dėka moterys vėliau ištekėjusios ir dorai 
gyvenusios. 

Taip pat mirštantysis liepė jo palaikus nugabenti į Portuga- 
liją. Ligi paskutinio atodūsio jis turėjo pilną sąmonę. 1524 me- 
tų gruodžio 24 dieną, apie trečią valandą nakties Gama mirė. 
Jo mirtis buvo laikoma paslapty ligi pat kitos dienos vakaro. 
Iki to laiko visos durys buvo užrakinėtos, nesigirdėjo nei rau- 
dų, nei aimanų, kol viskas buvo paruošta. 

Tiktai tada vicekaraliaus sūnus ir tarnai, garsiai raudodami, 
paskelbė apie jo mirtį. Prie velionio susirinko daug kilmingų 
žmonių, bičiulių ir giminaičių, taip pat ir viso miesto gyven- 
tojai. 

Velionį aptaisė šilko drabužiais ir pridengė Kristaus ordino 
apsiaustu. Ant krūtinės jam uždėjo kalaviją su auksine ran- 
kena, prie batų prisegė pentinus, o ant galvos užmovė tamsią 
beretę. 

Tada velionį palaidojo švento Antano vienuolyno koply- 
čioje. Po keturiolikos metų jo palaikai buvo pergabenti į Por- 
tugaliją, kaip velionis vicekaralius pageidavo. 

Visi nuoširdžiai gedėię žmogaus, tiek daug nusipelniusio Por- 
tugalijos gerovei. 

„Dievas buvo jį apdovanojęs narsiu, tvirtu būdu, todėl jis 
be jokios baimės atlaikė mirtinus pavojus, ieškodamas Indi- 
jos, — rašė kronikininkas.— Viską jis darė iš meilės dievui, 
kad stiprintų katalikų tikybą ir didintų Portugalijos garbę ir 
šlovę..." 

Pasak kronikininko, jis geidęs tarnauti dievui ir kartu stengę- 
sis gelbėti savo sielą, todėl ir leidęsis į Indiją. Ten aukščiausiojo 
garbei ir šlovei liepęs statyti vienuolynus bei bažnyčias, todėl 
tenai atsiradę daug naujų krikščioniškų brolijų su daugybe at- 
sivertusių sielų. 

Taip ne vienas kronikininkas ir istorikas šlovino velionį In- 
dijos vicekaralių, didįjį jūrų keliautoją, Rytų Indijos jūrų admi- 

rolą. Šis kieto būdo, negailestingas vyras mirė taip, kaip ir 
gyveno — ištikimai tarnaudamas karaliui, nepermaldaujamai ir 
griežtai laikydamasis įstatymų ir teismo sprendimų. Bendradar- 
biai jam būdavo nuolankūs, jo bijodavo, bet nejautė jam mei- 
lės. Jo išdidumas, valdžios troškimas ir umarumas atstumdavo 
žmones. Vasko da Gamos charakteryje nėra jokių švelnesnių 
niuansų, tiktai atvira kietaširdystė ir žiaurumas. Jo amžininkų 
vertinimu, jis buvęs tikras konkistadoras, tironiškas naujų že- 
mių atradėjas ir grobikas. Nuolatinėje kovoje su rytiečių klas- 
ta ir suktybe, jis, ilgai nesvarstęs, griebėsi lygiai tokių pačių 
priemonių — žiaurumo ir brutalios prievartos. 

Kai kurie istorikai mėgino Vasko da Gamos žiaurumą patei- 
sinti nepažabotu charakteriu, to meto religiniu fanatizmu bei 
Portugalijos tikslais — bet kokiomis priemonėmis išguiti arabų 
jūrininkus iš Indijos vandenų, susiglemžti į savo rankas prekybą 
ir įsteigti Indijoje užjūrio kolonijinę imperiją. 

Bet argi Vasko da Gamos ūmi prigimtis, savavališkas būdas, 
asmeninės savybės turėjo kokią ypatingą reikšmę? Jeigu portu- 
galų laivus į Indiją būtų vedęs apsukrus diplomatas ar huma- 
niškas misionierius, vis tiek tikslas būtų likęs tas pats — sveti- 
mų žemių grobstymas ir prekybos monopolis. 

Krikščioniškosios tikybos fanatizmas jo charakteryje ir veik- 
loje jungėsi su grynai pasaulietiškais medžiaginiais interesais. 
Atradimai Vasko da Gamai toli gražu nebuvo gyvenimo tiks- 
las ar pašaukimas. Jis sąžiningai vykdė karaliaus užduotis, nau- 
dodamasis bet kokiomis priemonėmis, bet tuo pačiu metu ne- 
pamiršo ir savęs, vaikėsi aukso, garbės ir šlovės. Kaip pažymi 
vienas istorikas, pirmuosius Indijos užkariautojus skatinęs tik- 
tai aukso troškimas, o tokia godulystė visuomet uždeganti šir- 
dyje ir kraujo troškulį. Portugalai įžengę Indijon su kalaviju 
vienoje ir su kryžiumi kitoje rankoje. Išvydę tenai daug auk- 
so, jie padėjo kryžių, norėdami prisikimšti kišenes. 

Visa tai, kas pasakyta, pilnai tinka ir Vasko da Gamai. Jo 
gyvenimo istorijoje pernelyg daug niūrių, kruvinų puslapių, ku- 
rie užtemdo didelių pasiekimų šlovę. 

Rūstus ir nepaperkamas karaliaus tarnas mirė, ligi galo ne- 
įvykdęs savo uždavinio. 

Vienas buržuazinis istorikas tvirtina: Portugalijos kolonijinė 
imperija pradėjusi irti ir pašliję santykiai tarp nugalėtojų ir 
pavergtųjų todėl, kad kolonijos buvusios perdaug toli nuo met- 

ropolijos, fortai bei faktorijos toli vieni nuo kitų ir išsimėtę 
po neaprėpiamai didelę teritoriją, mažai kolonistų, nuolat plė- 
šikauta, rinktos duoklės, o be to, didelės reikšmės turėjo ir 
neregėtas portugalų pasipūtimas ir apskritai netinkama valdy- 
mo sistema. 


Tačiau svarbiausia priežastis, nulėmusi Portugalijos koloni- 
jinės imperijos žlugimą, — tai pavergtųjų tautų neapykanta ir 
išsivadavimo judėjimas, bet tai buržuazijos tarnai tyčia nutyli. 


GALYBĖS SAULĖLYDIS 


Iššvaistyta turtų versmė. Skurdas ir badas. Nepriklauso- 
mybės praradimas. Argi nesėkmių priežastis — tautos cha- 
rakterio savybės? Anglijos protektorate. Didžiųjų geogra- 
finių atradimų istorinė reikšmė 


Portugalija, atrodo, buvo pasiekusi numatytą savo tikslą ir 
stovėjo galybės viršūnėje. Lisabona tais laikais buvo visų di- 
džiausias ir turtingiausias prekybinis miestas visoje Europoje, 
naujasis pasaulio prekybos centras. Uoste stovėjo nesuskai- 
čiuojama daugybė laivų iš Indijos, Afrikos, Viduržemio jūros 
ir Šiaurės Europos. Turguose buvo prekiaujama įvairiausiomis 
kitų kraštų prekėmis — netgi iš Pietryčių Azijos ir Brazilijos. 

Kolonijų išnaudojimas, jų gamtos turtų plėšimas, prekyba ver- 
gais bei prieskoniais nešė Portugalijai didžiulį pelną. Centneris 
pipirų Indijoje kainavo nuo dviejų ligi penkių dukatų, tuo tar- 
pu Lisabonoje jis buvo parduodamas už penkiasdešimt du- 
katų. Kas metai į metropoliją būdavo atgabenama apie septy- 
nis tūkstančius tonų prieskonių. Tačiau Portugalija neilgai te- 
klestėjo, lygiai kaip ir Ispanija, užgrobusi Amerikos žemes. Po 
to sekė suirutė ir smukimas. Pasakiškais užjūrio pajamų šalti- 
niais daugiausia naudojosi karalius ir rūmų aristokratija. Val- 
dančiųjų būrys nesidrovėdamas švaistė susigrobtus lobius pa- 
švitams, prašmatnioms, didingoms iškilmėms, bet ne tautos ge- 
rovei — gamybinių jėgų vystymui, pramonės ir žemdirbystės 
gerinimui, gamtos turtų tyrinėjimui pačioje tėvynėje. Dvarinin- 
kai ir vienuolių ordinai lankstėsi prieš karaliaus sostą norėda- 

mi pasičiupti ir sau kokią dalį užjūrinio grobio. Kolonijas iš- 
naudoti aktyviai padėjo ir dvasiškija. Nei naujajai, dar tik besi- 
vystančiai buržuazijai, nei feodalams nerūpėjo kurti pramonę 
tėvynėje. 

Aukštuosiuose visuomenės sluoksniuose vyravo moralinis smu- 
kimas, karjerizmas ir veltėdžiavimas. Likusios tautos dalies gy- 
venimas buvo stačiai apgailėtinas, Žmonės grimzdo į neapsa- 
komą skurdą. 

Ypač nusmuko žemdirbystė. Kūrėsi didelės latifundijos, ku- 
rių savininkai nuvarydavo nuo savo žemės valstiečius. Jų vie- 
toj dirbo juodieji vergai — jų vis daugiau ir daugiau buvo 
įgabenama iš Afrikos. 

Iš Amerikos į Europą iplaukdavo daugybė brangiųjų meta- 
lų — aukso bei sidabro; jie tapo pigesni ir sukėlė kainų su- 
maištį. Visų prekių kainos kilo neregėtai sparčiai, kol pagaliau 
ėmė bankrutuoti smulkieji dvarininkai, valstiečiai ir amatinin- 
kai. Šalyje prasidėjęs badas, rašė kronikininkas, nes pritrūkę 
javų, o jų kainos kas metai vis kilę. Varguoliai mirdavę savo 
lūšnelėse, tuo tarpu į uostus vis tebeplūdusios brangiosios In- 
dijos prekės. Badą lydėjęs maras. Vargo genami, portugalai 
bėgo iš savo gimtinės. Karalystė, pasak kronikininko, likusi 
tuščia, nes cinamono kvapas išviliojęs iš jos žmones. Nuklydu- 
sieji į kolonijas daugiau nebesugrįždavo gimtinėn. 

Vienas istorikas rašė, kad nuo 1497 ligi 1527 metų vien į In- 
diją išvykę aštuoniasdešimt tūkstančių portugalų, daugiausia 
vyrų. Tiktai dešimtadalis jų pargrįžę atgal. Stygiaus prispausti 
valstiečiai masiškai traukė į Braziliją duonos kąsnio bei laimės 
ieškoti. 

Valstybės gyvenime vis didesnį vaidmenį vaidino bažnyčia. 
Negabaus karaliaus Žuano III valdymo metais (1521—1557) Por- 
tugalija virto reformacijos priešų tvirtove. Jėzuitų ordinas įgijo 
milžinišką įtaką tiek šalyje, tiek kolonijose, ir kūrė savo mi- 
sijas Indijoje, Brazilijoje, Kinijoje ir Japonijoje. Iš Portugali- 
jos buvo išvaryti maurai ir Žydai, nors seniau jiems ir buvusi 
garantuota tikėjimo laisvė. Dėl to Portugalija prarado daug na- 
gingų amatininkų ir žemdirbių. 

1536 metais Portugalijoje buvo įsteigta inkvizicija. Vis la- 
biau stiprėjo maranų — apsikrikštijusių žydų persekiojimas, o dėl 
to į užsienį ėmė plūsti milžiniški kapitalai, kadangi maranams 
priklausė visų didžiausi Portugalijos bankai. 

XVI a. viduryje Portugaliją faktiškai valdė jėzuitų ordinas, 
kuris pradėjo nesėkmingus, alinančius karus prieš maurus Šiau- 
rės Afrikoje. 

Nusilpusi Portugalija po lemtingojo Alkazaros mūšio 1578 me- 
tais atiteko Ispanijos karaliui Filipui II, o nuo 1581 metų ištisus 
šešiasdešimt metų kaip valstybė nebeegzistavo. Buvusi galinga 
didžioji valstybė tapo Ispanijos sudėtine dalimi. Viešpataujant 
ispanams, Portugalijos būklė dar pasunkėjo, nes ji automatiš- 
kai būdavo įtraukiama į daugybę Ispanijos karų su Anglija 
(čia reikia paminėti „Nenugalimosios Armados"— ispanų ir por- 
tugalų laivyno sutriuškinimą prie Anglijos krantų 1588 metais), 
Prancūzija bei Olandija. 

Maždaug tuo metu ispanų jungo nusikratė Olandija ir atėmė 
beveik visas gausias Portugalijos kolonijas rytuose — Rytų In- 
dijoje, kurias (podraug su prancūzais) išlaikė savo rankose ligi 
XVIII bei XIX šimtmečio, kol jas užgrobė Anglija. Olandai 
išstūmė portugalus taip pat iš Japonijos ir užkariavo dalį Bra- 
zilijos. 

Olandai, danai, anglai ir vokiečiai nuo XVII amžiaus įrengė 
savo atraminius punktus prekybai bei vergų gaudynėms šalia 
portugalų kolonijų Gvinėjos pakrantėje, o prancūzai įsikūrė 
Senegale; 1650 metais olandai Afrikos pietuose įsteigė Kapo 
koloniją — visai netoli portugalų Angolos ir Mozambiko. 

Portugalija, tokia stipri ir klestinti XV bei XVI a. valstybė, 
po trumpo viešpatavimo visai sugniužo ir tapo politiškai nežy- 
mia, atsilikusia ir skurdžia šalimi. 

Kai kurie buržuaziniai istorikai, kaip, pavyzdžiui, H. Hartas, 
yra bandę portugalų nesėkmes paaiškinti jų būdo ypatybėmis. 
Esą, jau kolonizacijos pradžioje jos trukdžiusios jiems pasiekti 
gerų rezultatų. Portugalai neturėję jokių griežtų idealų, jie 
pernelyg lengvai pamynę etinius principus, pasižymėję šaltu 
žiaurumu, kvailai ir nesumaniai elgęsi su kitomis tautomis, 
ypač su čiabuviais, jie garsėję fanatiškumu ir baisia neapykan- 
ta kitokios tikybos žmonėms. Visa tai greitai atvedę portugalų 
imperiją Indijoje prie smukimo ir pragaišties. 

Tačiau Portugalija žlugo dėl visai kitų priežasčių; jos buvo 
paminėtos. jau anksčiau. 

1640 metais Portugalija atsikratė ispanų jungo, atgavo nepri- 
klausomybę, ir jai iš dalies pavyko atsiimti užjūrio kolonijas. 
Ji išstūmė olandus iš Brazilijos, Goa ir Diu Indijoje bei Makao 

Kinijoje, tačiau Indonezijoje visa portugalų nuosavybė pra- 
Žuvo. 

Vis dėlto Portugalija jau nebetapo savarankiška valstybe. 
Kare dėl vadinamosios Ispanijos įpėdinystės Portugalija kovojo 
Anglijos pusėje ir todėl pasidarė tiek politiškai, tiek ekonomiš- 
kai nuo jos priklausoma. Kaip yra pažymėjęs V. Leninas savo 
darbe „Imperializmas kaip aukščiausioji kapitalizmo stadija“, 
Portugalija nuo karo dėl Ispanijos įpėdinystės (1701—1714) fak- 
tiškai daugiau nei du šimtus metų išbuvo Anglijos protektorate; 
Anglija gynusi Portugaliją bei jos kolonijas tik tam, kad stip- 
rintų savo pozicijas kovoje prieš savo priešus — Ispaniją bei 
Prancūziją, ir įsigytų pirmenybę prekyboje, palankesnes sąlygas 
prekių, o ypač kapitalo, eksportui į Portugaliją bei jos koloni- 
jas, taip pat galimybę naudotis Portugalijos uostais bei salomis. 

Jūros kelio atradimas į Indiją, taip pat Amerikos atradimas, 
ne tik išgarsino Vasko da Gamą ir Kristupą Kolumbą ir padarė 
jų vardus nemirtingus, bet kartu padėjo suklestėti prekybai, 
laivininkystei ir pramonei, nes atsirado naujų rinkų ir kolonijų. 
Nuo tada prasidėjo galutinis feodalizmo žlugimas ir pradinio 
kapitalo kaupimas. Tokia istorinė didžiųjų geografinių atradi- 
mų reikšmė. Pasak Karlo Markso, kapitalistinės gamybos era 
prasidėjo nuo Amerikos bei Rytų Indijos nukariavimo, koloni- 
zacijos ir apiplėšinėjimo, čiabuvių naikinimo ir jų vergystės 
plantacijose, aukso bei sidabro kasyklose, nuo Afrikos paverti- 
mo į juodaodžių medžioklės rezervatą, nuo piktadarybių, krau- 
jo praliejimo, vergovės ir prekybos vergais, nuo daugybės gro- 
bikiškų karų. Šiuo laikotarpiu portugalų konkistadorai dėjo pa- 
matus kolonijinei sistemai, o naujasis luomas — buržuazija tur- 
tų kaupimą paskelbė vieninteliu ir galutiniu žmonijos tikslu. 

Turtų kaupimą lydėjo taip pat ir didelės piratų operacijos. 
Iškėlę savo laivų stiebuose juodą vėliavą, nuožmiuose abordaži- 
niuose mūšiuose jie grobė auksą, sidabrą ir brangias užjūrio 
prekes, kurias ispanų, portugalų bei kitų šalių laivai gabeno 
iš tolimųjų kolonijų. Piratų susigrobtieji turtai, lygiai kaip ir 
teisėtu keliu susižertas pelnas, plūdo į Europos bankus ir dar 
labiau didino kapitalo kaupimą, greitą naujos, kapitalistinės san- 
tvarkos vystymąsi. 

Portugalai buvo puikus pavyzdys kitiems kolonizatoriams, 
kurie toli pralenkė savo mokytojus tiek klasta, cinizmu, žiau- 

rumu, tiek prekyba vergais, tiek užgrobtųjų žemių gyventojų 
naikinimu. 

Nė kiek nehumaniškesni už portugalų konkistadorus ir mūsų 
laikų kolonizatoriai, svetimų žemių grobikai bei išnaudotojai, 
besistengią viešpatauti pasaulyje. Apie tai liudija kruvinas plė- 
šikiškas karas ir masinės žudynės Indokinijoje, kur JAV impe- 
rialistai naudoja pačias moderniausias žmonių naikinimo prie- 
mones ir griebiasi neregėto žvėriškumo, prisiminkime baisius 
portugalų kolonizatorių darbus Afrikos kolonijose — Angoloje, 
Mozambike, Gvinėjoje. 

Tačiau jūros keliuose į tuos kraštus, kur pučia musonai, ly- 
giai kaip ir visame pasaulyje, visuose žemynuose, mūsų laikais 
padvelkė nauji vėjai — nacionalinio išsivadavimo ir tautų lais- 
vės vėjai, ir atsirado nepalaužiama jėga, kuri užtveria kelią 
mūsų dienų piratų kariaunoms ir eskadroms. 

